(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΠΖ΄

Τετάρτη, 24 Σεπτεμβρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ Θ. Πέρκα, Θ. Λεονταρίδη, Π. Κουκουλόπουλου, Θ. Ρουσόπουλου και Μ. Συρεγγέλα, σελ.   
2. Αναφορά στον απεργό πείνας κ. Πάνο Ρούση, σελ.   
3. Αναφορά στην εξεταστική επιτροπή για τον ΟΠΕΚΕΠΕ, σελ.   
4. Ειδική Ημερήσια Διάταξη: Συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κ. Γεωργίου Σταμάτη και κ. Βασίλειου Γραμμένου, σελ.   
5. Ηλεκτρονική ονομαστική ψηφοφορία επί της Ειδικής Ημερήσιας Διάταξης, σελ.   
6. Επιστολικές ψήφοι επί της Ειδικής Ημερήσιας Διάταξης, σελ.   
7. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Οι τραγικές συνέπειες από την εξάπλωση της ευλογιάς των αιγοπροβάτων φέρουν τη σφραγίδα της Κυβέρνησης και της Ευρωπαϊκής Ένωσης. Να ληφθούν τώρα όλα τα απαραίτητα μέτρα ελέγχου της ζωονόσου, συμπεριλαμβανομένου και του εμβολιασμού», σελ.   
 ii. με θέμα: «Αντιμετώπιση της ευλογιάς των αιγοπροβάτων και στήριξης της κτηνοτροφίας», σελ.   
 β) Προς την Υπουργό Κοινωνικής Συνοχής και Οικογένειας με θέμα: «Ο φτωχός πληθυσμός στην Ελλάδα αυξήθηκε το 2024, ενώ το ελάχιστο εγγυημένο εισόδημα μειώθηκε ως ποσοστό του εθνικού κινδύνου φτώχειας», σελ.   
 γ) Προς την Υπουργό Παιδείας, Θρησκευμάτων και Αθλητισμού με θέμα: «Η υπολειτουργία των Ολοήμερων Σχολείων προκαλεί πλήγμα στη δημόσια εκπαίδευση», σελ.

Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεων Διαρκών Επιτροπών:, σελ.   
 i. Η Διαρκής Επιτροπή Οικονομικών Υποθέσεων καταθέτει την Έκθεσή της επί του σχεδίου νόμου του Υπουργείου Εθνικής Οικονομίας και Οικονομικών «Ενίσχυση των υπηρεσιών των αναπτυξιακών προγραμμάτων και συναφή οργανωτικά και διοικητικά ζητήματα», σελ.   
 ii. Η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Υγείας «Κύρωση της από 19.3.2025 Επιμέρους Σύμβασης Δωρεάς - Έργο ΧΙΙΙ μεταξύ του Ελληνικού Δημοσίου, του Ιδρύματος «Κοινωφελές Ίδρυμα Σταύρος Σ. Νιάρχος» και του νομικού προσώπου δημοσίου δικαίου «Πανεπιστημιακό Γενικό Νοσοκομείο «Αττικόν» - Γ.Ν. Δυτικής Αττικής «Αγία Βαρβάρα»»., σελ.   
2. Κατάθεση σχεδίου νόμου: Οι Υπουργοί Προστασίας του Πολίτη, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Υποδομών και Μεταφορών, Περιβάλλοντος και Ενέργειας Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Ψηφιακής Διακυβέρνησης Κλιματικής Κρίσης, και Πολιτικής Προστασίας και Επικρατείας, καθώς και Αναπληρωτές Υπουργοί Εθνικής Οικονομίας και Οικονομικών Υγείας Υποδομών και Μεταφορών, κατέθεσαν στις 22-09-2025 σχέδιο νόμου ««Προσδιορισμός κρίσιμων οντοτήτων, ορισμός της Γενικής Γραμματείας Προστασίας Κρίσιμων Οντοτήτων του Υπουργείου Προστασίας του Πολίτης ως αρμόδιας αρχής και ενιαίου σημείου επαφής ? Εποπτεία συμμόρφωσης, επιβολή μέτρων και κυρώσεων -Ενσωμάτωση της Οδηγίας (ΕΕ) 2022/2557 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, για την ανθεκτικότητα των κρίσιμων οντοτήτων και την κατάργηση της Οδηγίας 2008/114/ΕΚ του Συμβουλίου και λοιπές διατάξεις, σελ.   
3. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενίσχυση των υπηρεσιών των Αναπτυξιακών Προγραμμάτων και συναφή οργανωτικά και διοικητικά ζητήματα», σελ.   
4. Αιτήσεις ονομαστικής ψηφοφορίας επί του σχεδίου νόμου του Υπουργείου Εθνικής Οικονομίας και Οικονομικών: , σελ.   
 i. της Κοινοβουλευτικής ομάδας του ΣΥΡΙΖΑ επί του άρθρου 36 του σχεδίου νόμου , σελ.   
 ii. Βουλευτών του ΠΑΣΟΚ-Κίνημα Αλλαγής επί του άρθρου 36 του σχεδίου νόμου, σελ.   
 iii. των Ανεξάρτητων Βουλευτών και Βουλευτών της Νίκης επί της αρχής και επί όλων των άρθρων, ήτοι από το 1 έως το 39, του σχεδίου νόμου, σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΡΟΒΑΣΙΛΗ Ο. , σελ.

ΓΕΩΡΓΑΝΤΑΣ Γ. , σελ.

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί αναφοράς απεργό πείνας κ. Πάνο Ρούση  
  
 ΓΕΡΟΥΛΑΝΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΤΣΩΤΗΣ Χ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΑΜΟΥΛΑΚΗΣ Χ. , σελ.   
 ΣΤΑΜΑΤΗΣ Γ. , σελ.   
 ΦΑΜΕΛΛΟΣ Σ. , σελ.   
 ΧΑΡΙΤΣΗΣ Α. , σελ.   
  
Β. Επί της αναφοράς στην εξεταστική επιτροπή για τον ΟΠΕΚΕΠΕ  
  
 ΑΝΔΡΟΥΛΑΚΗΣ Ν. , σελ.   
 ΒΑΤΣΙΝΑ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΟΡΥΛΛΑΣ Α. , σελ.   
 ΓΕΡΟΥΛΑΝΟΣ Π. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΤΣΩΤΗΣ Χ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΣΤΑΡΑΚΑ Χ. , σελ.   
 ΤΖΑΚΡΗ Θ. , σελ.   
 ΤΣΙΡΩΝΗΣ Σ. , σελ.   
 ΦΑΜΕΛΛΟΣ Σ. , σελ.   
 ΦΩΤΟΠΟΥΛΟΣ Σ. , σελ.   
 ΧΑΛΚΙΑΣ Α. , σελ.   
 ΧΑΡΙΤΣΗΣ Α. , σελ.   
 ΧΗΤΑΣ Κ. , σελ.

Γ. Επί της ειδικής ημερήσιας διάταξης:  
  
 ΚΩΝΣΤΑΝΤΟΠΟΥΛΟΥ Ζ. , σελ.   
 ΣΤΑΜΑΤΗΣ Γ. , σελ.   
 ΧΗΤΑΣ Κ. , σελ.   
  
Δ. Επί διαδικαστικού θέματος:  
  
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΜΠΟΥΡΑΣ Α. , σελ.   
 ΠΑΠΑΪΩΑΝΝΟΥ Α. , σελ.   
 ΠΛΑΚΙΩΤΑΚΗΣ Ι. , σελ.   
  
Ε. Επί των επικαίρων ερωτήσεων:  
  
 ΒΛΑΣΗΣ Κ. , σελ.   
 ΓΑΥΓΙΩΤΑΚΗΣ Μ. , σελ.   
 ΚΕΛΛΑΣ Χ. , σελ.   
 ΜΕΤΑΞΑΣ Κ. , σελ.   
 ΝΟΤΟΠΟΥΛΟΥ Α. , σελ.   
 ΡΑΠΤΗ Ε. , σελ.   
 ΤΣΙΡΩΝΗΣ Σ. , σελ.

ΣΤ. Επί του σχεδίου νόμου του Υπουργείου Εθνικής Οικονομίας και Οικονομικών:  
  
 ΑΝΔΡΟΥΛΑΚΗΣ Ν. , σελ.   
 ΑΠΟΣΤΟΛΑΚΗ Ε. , σελ.   
 ΒΑΤΣΙΝΑ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΙΛΙΑΡΔΟΣ Β. , σελ.   
 ΒΟΡΥΛΛΑΣ Α. , σελ.   
 ΓΕΡΟΥΛΑΝΟΣ Π. , σελ.   
 ΔΕΛΗΣ Ι. , σελ.   
 ΗΛΙΟΠΟΥΛΟΣ Α. , σελ.   
 ΘΕΟΔΩΡΙΚΑΚΟΣ Π. , σελ.   
 ΘΡΑΣΚΙΑ Ο. , σελ.   
 ΚΑΖΑΜΙΑΣ Α. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΤΣΩΤΗΣ Χ. , σελ.   
 ΚΟΝΤΗΣ Ι. , σελ.   
 ΚΟΥΒΕΛΑΣ Δ. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΡΗΤΙΚΟΣ Ν. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΑΖΑΡΙΔΗΣ Μ. , σελ.   
 ΜΑΜΟΥΛΑΚΗΣ Χ. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΥ Θ. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΑΔΑΚΗΣ Π. , σελ.   
 ΠΑΠΑΘΑΝΑΣΗΣ Ν. , σελ.   
 ΠΑΠΑΪΩΑΝΝΟΥ Α. , σελ.   
 ΠΑΠΠΑΣ Ν. , σελ.   
 ΠΑΠΠΑΣ Π. , σελ.   
 ΠΑΣΧΑΛΙΔΗΣ Ι. , σελ.   
 ΠΕΤΣΑΣ Σ. , σελ.   
 ΣΚΟΝΔΡΑ Α. , σελ.   
 ΣΚΥΛΑΚΑΚΗΣ Θ. , σελ.   
 ΣΠΥΡΙΔΑΚΗ Α. , σελ.   
 ΣΤΑΡΑΚΑ Χ. , σελ.   
 ΤΖΑΚΡΗ Θ. , σελ.   
 ΤΣΑΚΑΛΩΤΟΣ Ε. , σελ.   
 ΤΣΙΡΩΝΗΣ Σ. , σελ.   
 ΤΣΟΚΑΝΗΣ Χ. , σελ.   
 ΦΑΜΕΛΛΟΣ Σ. , σελ.   
 ΦΩΤΟΠΟΥΛΟΣ Σ. , σελ.   
 ΧΑΛΚΙΑΣ Α. , σελ.   
 ΧΑΡΙΤΣΗΣ Α. , σελ.   
 ΧΗΤΑΣ Κ. , σελ.   
 ΧΟΥΡΔΑΚΗΣ Μ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΠΖ**΄**

Τετάρτη 24 Σεπτεμβρίου 2025

Αθήνα, σήμερα στις 24 Σεπτεμβρίου 2025, ημέρα Τετάρτη και ώρα 9.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

Ανακοινώνονται προς το Σώμα από τον Γραμματέα της Βουλής κ. Γεώργιο Βρεττάκο, Βουλευτή Β΄ Πειραιώς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail των απαντήσεων)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Βρεττάκο. Ολοκληρώθηκε η ανακοίνωση των αναφορών.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γραμματέας Νομικών και Κοινοβουλευτικών Θεμάτων ενημερώνει το Σώμα για τα παρακάτω:

Με την παρούσα σάς ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Τετάρτη 24 Σεπτεμβρίου 2025 ότι οι επίκαιρες ερωτήσεις που θα συζητηθούν είναι οι εξής:

Η με αριθμό 1379/22-9-2025 επίκαιρη ερώτηση θα απαντηθεί από τον Υφυπουργό Παιδείας, Θρησκευμάτων και Αθλητισμού κ. Κωνσταντίνο Βλάση.

Η με αριθμό 1375/19-9-2025 επίκαιρη ερώτηση θα απαντηθεί από την Υφυπουργό Κοινωνικής Συνοχής και Οικογένειας κ. Ελένη Ράπτη.

Οι με αριθμό 1364/17-9-2025 και 1371/19-9-2025 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Χρήστο Κέλλα.

Ξεκινάμε με τη δεύτερη με αριθμό 1371/19-9-2025 επίκαιρη ερώτηση πρώτου κύκλου του Βουλευτή Μαγνησίας της Κοινοβουλευτικής Ομάδας του Κομμουνιστικού Κόμματος Ελλάδας κ. Κωνσταντίνου Βασίλειου Μεταξά προς τον Υπουργό Αγροτικής Ανάπτυξης και Τροφίμων, με θέμα: «Οι τραγικές συνέπειες από την εξάπλωση της ευλογιάς των αιγοπροβάτων φέρουν τη σφραγίδα της Κυβέρνησης και της Ευρωπαϊκής Ένωσης. Να ληφθούν τώρα όλα τα απαραίτητα μέτρα ελέγχου της ζωονόσου, συμπεριλαμβανομένου και του εμβολιασμού».

Κύριε Μεταξά, έχετε τον λόγο.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Κύριε Υπουργέ, στο ζήτημα της ευλογιάς των αιγοπροβάτων οι κτηνοτρόφοι της Μαγνησίας, της Θεσσαλίας και όλης της χώρας έχουν κάθε λόγο να είναι εξαγριωμένοι: Εξαγριωμένοι με τα ψέματα της Κυβέρνησης, εξαγριωμένοι με τον εφησυχασμό που καλλιεργούσε, εξαγριωμένοι με την εγκληματική της αμέλεια, που εδώ και πάνω από έναν χρόνο αρνείται επί της ουσίας να πάρει όλα τα απαραίτητα μέτρα για την καταστροφική κατάσταση που βιώνουν οι κτηνοτρόφοι.

Έχουν κάθε λόγο να είναι εξαγριωμένοι, γιατί έχουν από τη μία το επιλεκτικά ανίκανο αστικό κράτος, που τους πνίγει στις πλημμύρες, τους καίει στις πυρκαγιές, τους καταστρέφει με τις επιζωοτίες. Και όλα αυτά απανωτά γίνονται πάνω στις ζωές τους και τις ζωές των οικογενειών τους, με απανωτά χτυπήματα. Και από την άλλη μεριά, έχουν την Κυβέρνηση να τους κουνάει το δάχτυλο, να προσπαθεί να ρίξει την ευθύνη για όλη αυτή την κατάσταση στις πλάτες τους. Γιατί; Γιατί θέλει να βγάλει «λάδι», να βγάλει καθαρή, την πολιτική της, το μοντέλο ανάπτυξης που παρουσιάζει, την πολιτική της Κοινής Αγροτικής Πολιτικής και, φυσικά, την πολιτική της Ευρωπαϊκής Ένωσης.

Το ίδιο κάνει εξάλλου και με το σκάνδαλο του ΟΠΕΚΕΠΕ που κι εκεί, μια χαρά προσπαθεί να το ρίξει στις πλάτες των εργαζομένων, των αγροτών, ενώ ξέρει πάρα πολύ καλά ότι έχει και αυτό το σκάνδαλο φαρδιά-πλατιά τις υπογραφές και της δικής σας Κυβέρνησης και της Ευρωπαϊκής Ένωσης.

Όμως στο ζήτημα της ευλογιάς των αιγοπροβάτων, κύριε Υπουργέ, η Ευρωπαϊκή Ένωση είναι λίγο πιο πονηρή πολιτικά από εσάς. Τον Ιούνιο που κάναμε πάλι ερώτηση, σας θέσαμε και τότε έγγραφο, γραπτή έκθεση ειδικών εμπειρογνωμόνων που ήρθαν από την Ευρωπαϊκή Ένωση και που σας διαψεύδουν, αποκαλύπτουν τα ψέματά σας -αυτοί, οι δικοί σας εκεί πέρα. Γιατί λέω ότι πολιτικά είναι πιο πονηροί; Επιστρέφουν πάντα στον τόπο του εγκλήματος για να πουν ότι τα δικά τους μέτρα δεν φταίνε, ενώ είναι η πολιτική της Ευρωπαϊκής Ένωσης με το «σφάξτε και όπου βγει», αυτό που ακολουθείτε στην ευλογιά.

Ήρθαν, λοιπόν, με έκθεση και λένε το εξής, ότι δεν έχουν καμία ευθύνη οι κτηνοτρόφοι -κάτι το οποίο από την αρχή προσπαθείτε να πείσετε όλη την κοινωνία και όλο τον κόσμο ότι φταίνε οι κτηνοτρόφοι για την ευλογιά- λένε ότι οι κτηνίατροι είναι ελάχιστοι και λένε ότι πρέπει να προχωρήσει ο εμβολιασμός. Αυτά τα βάζει η Ευρωπαϊκή Ένωση. Όταν πρόκειται για άλλα ζητήματα και εκθέσεις της Ευρωπαϊκής Ένωσης, όπως με το ΑΤΑΚ, μια χαρά πάτε και τα υλοποιείτε. Εδώ;

Και ιδιαίτερα στο ζήτημα του εμβολιασμού δεν έχετε καμία, μα καμία επιστημονική τεκμηρίωση σε αυτά που λέτε. Το μόνο που λέτε είναι ότι οι φίλοι σας, αυτοί οι τέσσερις-πέντε μεγαλο-εξαγωγείς φέτας θα ζημιωθούν, ενώ αφήνετε την πλειοψηφία των κτηνοτρόφων να καταστραφεί γι’ αυτούς τους τέσσερις-πέντε.

Λέει, λοιπόν, το συγκεκριμένο έγγραφο της Ευρωπαϊκής Ένωσης και σας κάνουμε ερώτηση, να προχωρήσετε στον εμβολιασμό. Μας λέτε ότι δεν υπάρχει εγκεκριμένο εμβόλιο, όπως λέτε ότι λέει η Ευρωπαϊκή Ένωση. Τα αποτελέσματα όμως και από άλλες περιπτώσεις ήταν πάρα πολύ ικανοποιητικά και το γνωρίζετε πάρα πολύ καλά και είναι ψέμα αυτό που λέτε ότι δεν υπάρχει εμβόλιο από την Ευρωπαϊκή Ένωση.

Δεύτερον, σας ρωτάμε γιατί θυμηθήκατε τώρα, έναν χρόνο μετά, τις απολυμάνσεις με κρατική ευθύνη και τον έλεγχο της τήρησης των μέτρων βιοασφάλειας από τις κρατικές υπηρεσίες. Είναι μέτρα που έπρεπε να είχατε πάρει από την πρώτη στιγμή και όχι τώρα να μας παρουσιάζετε ότι ανακαλύψατε την Αμερική.

Και τέλος, κύριε Πρόεδρε -και ευχαριστώ για την ανοχή- σας λέμε το εξής: Για τα σοβαρά προβλήματα -γιατί αυτά που ανακοινώσαμε για το δεκαήμερο, δεν είναι ούτε το ένα εκατοστό από αυτά που απαιτούνται- γι’ αυτά τα σοβαρά που καταγγέλλουν οι ίδιοι οι κτηνοτρόφοι θα κάνετε κάτι; Για το γεγονός, δηλαδή, ότι υπάρχουν ακόμα περιπτώσεις που η θανάτωση και η ταφή καθυστερεί για πάνω από δύο εβδομάδες. Για το ότι αναγκάζονται οι παραγωγοί οι ίδιοι από την τσέπη τους να βάλουν τα χρήματα για την απολύμανση. Για το ότι καθυστερούν οι αποζημιώσεις και έχετε αφήσει χωρίς εισόδημα αυτούς και τις οικογένειές τους. Γι’ αυτά θα κάνετε κάτι ή πάλι θα κουνάτε το δάχτυλο και θα ρίχνετε την ευθύνη στους κτηνοτρόφους;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστώ τον κ. Μεταξά.

Θα απαντήσει ο Υφυπουργός Αγροτικής Ανάπτυξης και Τροφίμων, ο κ Χρήστος Κέλλας.

Παρακαλώ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητέ συνάδελφε, από τον Αύγουστο του 2024 όπου εμφανίστηκε το πρώτο κρούσμα της ευλογιάς στην περιοχή του Έβρου μέχρι και σήμερα, εφαρμόζουμε πιστά τα μέτρα τα οποία προβλέπονται από την ευρωπαϊκή νομοθεσία, ενώ έχουμε λάβει και επιπλέον εθνικά μέτρα για την εκρίζωση της νόσου. Σε συνεργασία πάντα με την ευρωπαϊκή επιτροπή ακολουθήσαμε όλα όσα προβλέπονταν από τον Κανονισμό 687/2020, καθώς και από το σχέδιο αντιμετώπισης έκτακτης ανάγκης.

Παράλληλα με τα μέτρα αυτά, προχωρήσαμε με απόφαση του Υπουργού Αγροτικής Ανάπτυξης, του κ. Τσιάρα, τον Ιούλιο του 2025 σε μια λήψη επιπλέον επτά μέτρων για την αντιμετώπιση της ευλογιάς των αιγοπροβάτων, τα οποία μεταξύ άλλων περιλάμβαναν την εντατικοποίηση των μέτρων για την εφαρμογή της καθολικής απαγόρευσης μετακινήσεων των αιγοπροβάτων, τη συστηματική απολύμανση των δρόμων στις ζώνες προστασίας από τις περιφέρειες και την επιβολή διοικητικών και ποινικών κυρώσεων σε όλους όσοι καθυστερημένα δήλωναν ή απέκρυπταν τυχόν κρούσματα ευλογιάς. Και συστήθηκε και μια ειδική επιτροπή, η Task Force, για την αντιμετώπιση της νόσου.

Όπως γίνεται κατανοητό, λοιπόν, αυτά τα οποία λέτε, δεν ευσταθούν. Τα μέτρα δεν ήταν αποσπασματικά ούτε ήταν κατόπιν εορτής. Εξάλλου, ενώ η ευλογιά εμφανίστηκε στις 21 Αυγούστου του 2024 στην περιοχή του Έβρου, το γεγονός ότι τέλος Φεβρουαρίου 2005 και τον Μάρτιο και μέχρι τις 15 Απριλίου είχαμε σχεδόν μηδενίσει τα κρούσματα, αποδεικνύει και το ότι δεν ήταν αποσπασματικά τα μέτρα και ότι ήταν αυτά τα οποία έπρεπε να ληφθούν.

Τα επιπλέον μέτρα τα οποία λήφθηκαν για τις τελευταίες δέκα μέρες είναι για την αυστηρή εφαρμογή των ήδη ληφθέντων μέτρων. Γιατί, ναι μεν τα λάβαμε, διαπιστώθηκε όμως ότι τα μέτρα δεν τηρούνταν από κάποιους κτηνοτρόφους. Και γι’ αυτό, λοιπόν, ζητήσαμε εδώ και πολύ καιρό και τη συνδρομή της Αστυνομίας για την εφαρμογή των μέτρων. Αυτά είναι που αποφασίστηκαν πριν από λίγες ημέρες, την περασμένη δευτέρα και μετά από σύσκεψη που έγινε στο Υπουργείο μαζί με τους περιφερειάρχες της χώρας.

Τα μέτρα, λοιπόν, γι’ αυτό το δεκαήμερο περιλάμβαναν την παρουσία των κτηνιάτρων και του Υπουργείου Αγροτικής Ανάπτυξης και των εποπτευόμενων φορέων όλων στο πεδίο, αυστηρή τήρηση των μέτρων βιοασφάλειας, αλλά και δημιουργία σταθμών απολύμανσης σε σημεία μέσα στις περιφέρειες, σε κάθε περιφερειακή ενότητα, εκεί όπου θα υποδείκνυαν οι περιφερειάρχες, ώστε από εκεί να διέρχονται όλα τα αυτοκίνητα που μετέφεραν ζωοτροφές ή μετέφεραν γάλα. Ταυτόχρονα, θα δίνονταν και ένα πιστοποιητικό απολύμανσης στα αυτοκίνητα που απολυμαίνονταν, ώστε επιδεικνύοντας αυτό, να μπορούν να φορτώνουν γάλα.

Τώρα, μιλάτε για τα μέτρα βιοασφάλειας. Κοιτάξτε, όσον αφορά στην απολύμανση, η εφαρμογή αυτών των μέτρων βιοασφάλειας είναι υποχρέωση της εκάστοτε περιφέρειας. Και βεβαίως, πρέπει και ο κάθε κτηνοτρόφος να φροντίζει μέσα στον στάβλο του να τηρεί όσο το δυνατόν τα μέτρα αυτά. Αλλά η τήρηση των μέτρων βιοασφάλειας είναι καθαρά υποχρέωση των περιφερειών.

Μιλάτε για την έγκαιρη θανάτωση των ζώων και για καθυστέρηση στις θανατώσεις των ζώων. Κύριε Μεταξά, η υποχρέωση της θανάτωσης και της υγειονομικής ταφής των ζώων αφορά και πάλι τις περιφέρειες. Αυτό το οποίο αφορά τους δήμους είναι η υπόδειξη των χώρων υγειονομικής ταφής. Αυτό είναι υποχρέωση των δήμων.

Πρέπει να σας πω, λοιπόν, ειδικότερα για τη Μαγνησία -εάν αναφέρεστε- κατ’ αρχάς στις περισσότερες περιπτώσεις τηρούνταν ο χρόνος θανάτωσης και ταφής των ζώων. Ειδικότερα στη Μαγνησία ναι, είχαμε κάποιες καθυστερήσεις. Είναι γεγονός ότι έφθασαν και τις είκοσι και τις είκοσι πέντε ημέρες, αλλά γιατί; Σε κάποιες περιπτώσεις δεν είχαν υποδειχθεί οι χώροι υγειονομικής ταφής. Σε κάποιες άλλες περιπτώσεις οι ίδιοι οι κτηνοτρόφοι δεν ήθελαν να δεχθούν τη θανάτωση των κοπαδιών τους και προσέφευγαν δικαστικά. Έπρεπε, λοιπόν, να τελειώσει αυτή η δικαστική διαμάχη, ώστε να προχωρήσουν οι κτηνίατροι της περιφέρειας στην υγειονομική ταφή των ζώων. Αυτή είναι η αλήθεια και δεν είναι, βεβαίως, ο κανόνας ότι αργεί η υγειονομική ταφή.

Τώρα, η κάλυψη του κόστους των κατεστραμμένων ζωοτροφών, των μολυσμένων προϊόντων, του εξοπλισμού κ.τ.λ. προβλέπονται από την ΚΥΑ 5-3-2025 μαζί με τις αποζημιώσεις για τα θανατωθέντα ζώα.

Και μιλάτε στην ερώτησή σας επίσης, κύριε Μεταξά, για εισαγωγές αμνοεριφίων. Κατ’ αρχάς, δεν επιτρέπονται οι εισαγωγές αμνοεριφίων από τρίτα κράτη, δεν επιτρεπόταν ποτέ. Έχει απαγορευθεί εδώ και μήνες η εισαγωγή αμνοεριφίων από κράτη της Ευρωπαϊκής Ένωσης, όπως είναι η Ρουμανία, όπως είναι η Βουλγαρία. Έχει απαγορευθεί. Δεν έχει απαγορευθεί η εισαγωγή ζώντων αμνοεριφίων από κράτη όπως είναι η Γαλλία, τα οποία είναι καθαρά και δεν μπορεί η Ελλάδα να απαγορεύσει την εισαγωγή ζώων από τη Γαλλία, από την Ισπανία, διότι είμαστε μέλος της Ευρωπαϊκής Επιτροπής και είναι ενωσιακό εμπόριο. Αυτό μπορεί να του απαγορεύσει μόνο η Ευρωπαϊκή Ένωση.

Και τώρα σας ακούω και διαβάζω την ερώτησή σας. Αναφέρεστε εδώ για την Ευρωπαϊκή Επιτροπή, την ενωσιακή πολιτική, για τα συμφέροντα…

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Για το εμβόλιο θα πείτε;

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ορίστε;

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Για το εμβόλιο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Θα σας μιλήσω στη δευτερολογία μου και για το εμβόλιο.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Όχι, πείτε τώρα, για να μπορώ να απαντήσω.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Θα μιλήσω στη δευτερολογία για το εμβόλιο.

Λοιπόν, από τη μια μεριά εγώ σέβομαι βεβαίως την άποψη του κόμματός σας και τη σταθερή σας θέση ότι είστε εναντίον της Ευρωπαϊκής Ένωσης. Σεβαστό, δεκτό. Εμείς από την άλλη μεριά είμαστε ξεκάθαρα υπέρ. Εσείς όμως λέτε ότι είστε εναντίον της Ευρωπαϊκής Ένωσης, αλλά δεν μας λέτε εάν θέλετε τα 20 δισεκατομμύρια που δίδονται στον αγροτικό τομέα ως επιδοτήσεις. Εν πάση περιπτώσει, αυτό για εμάς είναι αδιαπραγμάτευτο.

Στη δευτερολογία θα αναφερθώ και στις αποζημιώσεις των κτηνοτρόφων και στη στελέχωση των κτηνιατρικών υπηρεσιών, αλλά και στο θέμα του εμβολιασμού, τον οποίο έχετε θίξει.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Τον λόγο έχει ο κ. Μεταξάς.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Κύριε Κέλλα, με φθηνά τρικάκια δεν μπορείτε να ξεφύγετε από την πραγματικότητα. Τι είναι αυτά που είπατε τώρα δηλαδή; Τι είναι αυτά που είπατε; Καταλαβαίνετε το μέγεθος της καταστροφής; Καταλαβαίνετε ότι εδώ και έναν χρόνο οι κτηνοτρόφοι της χώρας βρίσκονται σε απόγνωση, καταστρέφονται; Επιβεβαιώσατε δηλαδή ότι αυτά όλα είναι ευρωπαϊκές ντιρεκτίβες, ο τρόπος με τον οποίο αντιμετωπίζετε την ευλογιά, που έχει φτάσει σε αυτό το σημείο;

Έχουν καταστραφεί τριακόσιες χιλιάδες αιγοπρόβατα. Καταλαβαίνετε για τι μιλάμε, για τη χώρα; Καταλαβαίνετε πόσες χιλιάδες οικογένειες είναι αυτές, οικογένειες αγροτών που παράγουν ζωοτροφές δίπλα απ’ αυτά; Και τι έρχεστε δηλαδή να πείτε εδώ; Τι είναι αυτά; Πάλι τα ίδια; Πάλι το μπαλάκι ευθυνών με την περιφέρεια, δηλαδή με άλλους θεσμούς του δικού σας ανίκανου αστικού κράτους που δεν μπορείτε σε αυτά ούτε το χαρτί μεταξύ σας;

Σε άλλα ζητήματα και όταν είναι για τους μεγάλους επιχειρηματικούς ομίλους, σκοτώνεστε ποιος θα πάει πιο μπροστά για να τα κάνει και ποιος θα παραγκωνίσει τον άλλον, ενώ για τα συμφέροντα και τις ανάγκες της πλειοψηφίας των κτηνοτρόφων, των αγροτών, εκεί πετάτε το μπαλάκι ο ένας στον άλλο. Τι είναι αυτά δηλαδή; Πού νομίζετε ότι μιλάτε; Καταλαβαίνετε ότι σας ακούει ο κόσμος; Και τι επιβεβαιώνετε; Ότι θα συνεχίσετε στο ίδιο μοτίβο. Δεν απαντήσατε.

Γιατί θυμηθήκατε τώρα έναν χρόνο μετά τις βιοαπολυμάνσεις; Έναν χρόνο μετά, τώρα που βγήκαν οι κτηνοτρόφοι και διαμαρτύρονται, τώρα που είναι μπροστά σας, τους βλέπετε μπροστά σας, που οργανώνονται, που κινητοποιούνται.

Για το εμβόλιο δεν είπατε τίποτα. Λέτε θα πείτε στη δευτερολογία. Γιατί; Για να μην μου δώσετε την ευκαιρία να απαντήσω; Πάλι τα ανεκδιήγητα αυτά που ακούμε που τα ντύνετε και με επιστημονικοφάνεια από κάποιους δήθεν σαν του Περιφερειάρχη Θεσσαλίας, ο οποίος είπε το ανεκδιήγητο, ότι είναι ένα πακιστανικό εμβόλιο και κάτι τέτοια, ότι δεν υπάρχουν στην Ευρωπαϊκή Ένωση;

Δεν έχετε κανένα, μα κανένα επιστημονικό κριτήριο για το ζήτημα του εμβολίου. Όσους ακούμε από εκείνους που μιλάνε από μεριάς της Κυβέρνησης δεν λένε κανένα ιατρικό, επιστημονικό, τέλος πάντων, στοιχείο. Τι λέτε όλοι σας; Ότι θα χτυπηθούν οι εξαγωγές. Ποιες εξαγωγές; Της φέτας; Ποια φέτα; Αυτή τη φέτα που εξαιτίας της πολιτικής σας και της ακρίβειας, εδώ εμείς δεν μπορούμε να τη φάμε, που κάνει 17 ευρώ το κιλό και το έχουν αντικαταστήσει όλοι με το λευκό τυρί;

Τι θέλετε να κάνετε; Τους τέσσερις - πέντε μεγαλοεξαγωγείς φέτας θέλετε να βοηθήσετε, να στηρίξετε. Εδώ ακόμη και μικροί τυροκόμοι λένε να γίνει το εμβόλιο. Αλλά αυτή είναι η πολιτική σας.

Και αφήστε τα πονηρούλικα για τη θέση του ΚΚΕ. Το ΚΚΕ σε αυτά που λέει επιβεβαιώνεται και τα επιβεβαιώσατε και εσείς. Στη συγκεκριμένη περίπτωση για τέσσερις-πέντε μεγαλοεξαγωγείς φέτας καταστρέφετε χιλιάδες οικογένειες στην Ελλάδα και χιλιάδες κτηνοτρόφους, για τα συμφέροντα τα δικά τους. Γιατί άλλο λόγο δεν έχετε και δεν παρουσιάζετε σε σχέση με το εμβόλιο που το απαιτούν και οι ίδιοι οι κτηνοτρόφοι, που εμείς λέμε ότι πρέπει να συζητηθεί με βάση επιστημονικά κριτήρια.

Τι θα γίνει με τους κτηνιάτρους; Και εκεί μπαλάκι στις περιφέρειες; Τι θα γίνει με τις άλλες ανάγκες που ανέφερα; Τι θα γίνει με την αναστολή των πλειστηριασμών, με τα χρέη, με τους λογαριασμούς της ΔΕΗ; Πήγαν τα παιδιά των κτηνοτρόφων στο σχολείο και δεν είχαν ούτε μισό ευρώ στην τσέπη. Γι’ αυτά θα κάνετε κάτι;

Για τα πρωτόκολλα της Ευρωπαϊκής Ένωσης, ξέρουμε πάρα πολύ καλά τι λέει η Ευρωπαϊκή Ένωση. Σκοτώστε τους, λέει. Αυτό λέει για τους κτηνοτρόφους και τους βιοπαλαιστές αγρότες. Σκοτώστε τους για να πάρουν την αγορά οι μεγάλοι, να πάρουν την πίτα οι μεγάλοι. Αυτό εφαρμόζετε.

Απέναντι σε αυτά οι αγρότες και οι κτηνοτρόφοι οργανώνονται και θα τους έχετε απέναντι. Και καλά κάνουν και βάζουν στο στόχαστρο την πολιτική σας, το δικό σας αστικό κράτος, την πολιτική της Ευρωπαϊκής Ένωσης. Καταστρέφονται εδώ και έναν χρόνο. Δεν έχουν άλλη λύση από το να βγουν στον δρόμο.

Το ΚΚΕ θα στηρίζει τα δίκαια αιτήματά τους. Θα είμαστε και εδώ και κυρίως έξω στην οργάνωση του αγώνα τους για να διεκδικήσουν πραγματικά τα αιτήματά τους που είναι αιτήματα επιβίωσης γι’ αυτούς και τις οικογένειές τους.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Παρακαλώ, κύριε Υπουργέ.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε συνάδελφε, εμείς θέλουμε να στηρίξουμε την κτηνοτροφία και ως Υπουργείο Αγροτικής Ανάπτυξης και ως Κυβέρνηση και αυτό το αποδεικνύουμε εμπράκτως. Δεν είναι τυχαίο το γεγονός ότι οι αποζημιώσεις τις οποίες καταβάλλουμε στους κτηνοτρόφους είναι διπλάσιες από αυτές που ισχύανε…

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** …

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Μεταξά.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Για τα θανατωθέντα ζώα, κύριε Μεταξά, ό,τι και αν λέτε είναι αναγεγραμμένες οι αποζημιώσεις.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** …

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Και εμένα με ακούει και εσάς σας άκουσε.

Οι αποζημιώσεις είναι διπλάσιες απ’ αυτές που ίσχυαν την προηγούμενη χρονιά κι αυτό δεν έγινε τυχαία και παρά τις όποιες έντονες πιέσεις από την Ευρωπαϊκή Επιτροπή ότι οι τιμές είναι πολύ υψηλές και επιμένουν για τη μείωση των τιμών.

Λοιπόν οι τιμές των αποζημιώσεων για τα θανατωθέντα ζώα είναι διπλάσιες από αυτές που ίσχυαν την προηγούμενη χρονιά και επιπλέον έχουν δοθεί μέχρι σήμερα 30 εκατομμύρια ευρώ για θανατωθέντα ζώα και λειτουργικές ανάγκες των περιφερειών και έχουμε ζητήσει και εντός των ημερών θα καταβληθούν άλλα 22 εκατομμύρια ευρώ από το Υπουργείο Εθνικής Οικονομίας και Οικονομικών.

Παράλληλα, λόγω των αυξημένων εξόδων των κτηνοτρόφων, κάτι το οποίο είναι γεγονός και είναι αληθές, έχουμε εξασφαλίσει από το Υπουργείο Οικονομικών και με πρόγραμμα de minimis το ποσό των 63 εκατομμυρίων ευρώ, το οποίο έχει βγει ήδη το ΦΕΚ εδώ και ενάμιση μήνα, είναι έτοιμο το χρηματοδοτικό εργαλείο για τις ζωοτροφές να καταβληθεί εντός των ημερών, ελπίζω άμεσα τις επόμενες ημέρες. Η καταβολή θα γίνει από τον ΟΠΕΚΕΠΕ.

Αναφέρεστε στη στελέχωση των κτηνιατρικών υπηρεσιών των περιφερειών. Κατ’ αρχάς η στελέχωση των περιφερειακών κτηνιατρικών υπηρεσιών των περιφερειών είναι θέμα του Υπουργείου Εσωτερικών. Δεύτερον, να σας διαβεβαιώσω ότι υπάρχουν ανάγκες, όμως επειδή οι περιφέρειες της χώρας που έχουν τις επιζωοτίες έχουν κηρυχθεί σε κατάσταση αυξημένης ετοιμότητας, υπάρχει η δυνατότητα και έχει γίνει αυτό, προσέλαβαν κτηνιάτρους με σύμβαση, για να κάνουν τη δουλειά, αυτό που έπρεπε.

Έχουν προκηρυχθεί από το Δημόσιο σαράντα έξι θέσεις κτηνιάτρων την τετραετία 2021-2025. Πρέπει να πω ότι στην Περιφερειακή Ενότητα του Βόλου έχουν ήδη προσληφθεί μόνιμοι κτηνίατροι, νομίζω τρεις επιπλέον, και σε όλη την Περιφέρεια Θεσσαλίας επτά.

Οι περιφέρειες που έχουν ευλογιά έχουν τεθεί σε κατάσταση ειδικής κινητοποίησης που τις επιτρέπει να κάνουν κάποιες ενέργειες, όπως αυτή της πρόσληψης κτηνιάτρων. Εμείς αναγνωρίζοντας το σημαντικό έργο που έκαναν οι κτηνίατροι από πέρυσι που είχαμε την επιζωοτία της πανώλης και της ευλογιάς στη συνέχεια, έχουμε φροντίσει και έχουν πάρει ένα μπόνους οι κτηνίατροι 2.000 ευρώ και επιπλέον, με ΦΕΚ που ισχύει αναδρομικά από 1η Ιανουαρίου 2005, οι κτηνίατροι των περιφερειών έχουν ενταχθεί και παίρνουν το βαρύ και ανθυγιεινό επίδομα.

Έρχομαι τώρα στο θέμα των εμβολίων. Τι ισχυρίζεστε, κύριε Μεταξά, για τα εμβόλια; Δεν υπάρχει εγκεκριμένο εμβόλιο από την Ευρωπαϊκή Επιτροπή.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** …

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Μεταξά. Σας άκουσε ο Υπουργός.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ακούστε λοιπόν.

Υπάρχουν 500 χιλιάδες ευρώ και είναι ιορδανικά. Εσείς λέτε ψέματα και αγνοείτε την πραγματικότητα.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** …

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Δεν θα κάνουμε διάλογο. Σας άκουσα. Ακούστε με τώρα. Και εμένα ακούνε και εσάς ακούνε.

Πρώτον, τα εμβόλια που υπάρχουν αυτήν τη στιγμή είναι η ιορδανικά, είναι τούρκικα και είναι παλαιά. Δεύτερον, είναι αμφιβόλου ποιότητας. Τρίτον, είναι αναποτελεσματικά. Η ανοσία την οποία επιτυγχάνουν φθάνει το πολύ το 60%. Τέταρτον, εάν τα εμβόλια που λέτε ήταν καλά, είχαμε λόγο να μην τα χρησιμοποιήσουμε;

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** …

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Για να στηρίξουμε τους μεγάλους; Πάμε παρακάτω, αγαπητέ συνάδελφε.

Η Τουρκία εμβολιάζει; Ναι ή όχι; Εμβολιάζει. Η Ιορδανία εμβολιάζει; Εμβολιάζει. Το Μαρόκο εμβολιάζει; Εμβολιάζει. Η Κίνα εμβολιάζει; Εμβολιάζει. Ευλογιά έχουν; Έχουν. Θανατώνουν; Θανατώνουν. Άρα, για ποιο εμβόλιο μιλάτε; Έχει εμβολιάσει κανένα ευρωπαϊκό κράτος; Όχι.

Εσείς τι προτείνετε λοιπόν τώρα; Να γίνουμε το πειραματόζωο της Ευρώπης; Αυτό θέλετε;

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** …

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Πρόεδρε…

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Μεταξά, σας άκουσε ο Υπουργός, σας παρακαλώ. Να μην καταγράφεται τίποτα στα Πρακτικά σας παρακαλώ.

Ορίστε, κύριε Υπουργέ.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Εμείς δεν κάνουμε ό,τι θέλουμε. Κάνουμε αυτό που πρέπει να κάνουμε σε συνεργασία πάντα και με την Ευρωπαϊκή Επιτροπή και με τους κτηνιάτρους. Εσείς έχετε έναν κτηνίατρο που προτείνει εμβολιασμό; Έχετε; Δεν έχετε. Δεν μας φέρατε κανέναν, έτσι; Δεν μας φέρατε κανέναν. Εμείς τους κτηνιάτρους ακούμε, τους ειδικούς ακούμε.

Κύριε Μεταξά, αυτή είναι η αλήθεια και, βεβαίως, από την ώρα που θα αρχίσουμε να μπούμε σε εμβολιασμό με αμφιβόλου ποιότητας και αποτελεσματικότητας εμβόλια, αυτό σημαίνει ότι θα πάψουμε να είμαστε υγειονομικώς καθαρή χώρα με ό,τι αυτό συνεπάγεται για τα προϊόντα μας. Και επιπλέον να ξέρετε ότι τα κυκλοφορούντα εμβόλια, τα δύο δηλαδή αυτά, είναι δεν είναι ιχνηθετικά. Δηλαδή, εάν κάνουμε ένα τεστ σε ένα ζώο και βρούμε αντισώματα, δεν μπορούμε να πούμε αν το ζώο αυτό έχει νοσήσει ή αν έχει εμβολιαστεί, με συνέπεια τη θανάτωση όλης της εκτροφής.

Αυτή είναι η πραγματικότητα και μην προσπαθείτε να πείτε οτιδήποτε άλλο Και να σας πω και κάτι; Αναφερθήκατε σε φορολογικές… κ.λπ.. Έχει σταλεί από το Υπουργείο μας και στο Υπουργείο Οικονομικών και στο Υπουργείο Εργασίας αίτημα για αναστολή φορολογικών και ασφαλιστικών υποχρεώσεων των κτηνοτρόφων, των οποίων έχουν θανατωθεί τα ζώα.

Για την ερώτησή σας για την οζώδη δερματίτιδα των βοοειδών, ναι, εκεί έγινε επείγων εμβολιασμός γιατί όμως έγινε, κύριε Μεταξά; Γιατί τα εμβόλια ήταν ιχνηθετικάκαι ήταν αποτελεσματικά και εμβολίασε και η Γαλλία. Καταλάβατε; Δεν έχουμε τίποτα με τα εμβόλια, αλλά το εμβόλιο της οζώδους δερματίτιδας ήταν ντίβα, δηλαδή, μπορούσαμε να διαχωρίσουμε αντισώματα από νόσο. Αυτά λέει η επιστήμη. Αυτά ακολουθούμε και αυτά κάνουμε και δεν υπάρχει, επαναλαμβάνω, κράτος στην Ευρωπαϊκή Ένωση που να έχει εμβολιάσει.

Στο Υπουργείο εφαρμόζεται ένα ολοκληρωμένο σχέδιο πρόληψης και ελέγχου, με στόχο τη μείωση της διασποράς της ευλογιάς και τη θωράκιση της αγροτικής οικονομίας. Και δεν είναι κομματικό το θέμα, πιστέψτε με. Δεν το βλέπουμε καθόλου έτσι. Το θέμα είναι εθνικό. Δεν έχει χρώμα η εθνική μας κτηνοτροφία, η προβατοτροφία, είναι γαλακτοφόρος κτηνοτροφία και θέλουμε να τη στηρίξουμε και θα τη στηρίξουμε με όλες μας τις δυνάμεις.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με την τέταρτη με αριθμό 1364/17/9/2025 επίκαιρη ερώτηση πρώτου κύκλου του ανεξάρτητου Βουλευτή Ηρακλείου κ. Μιχαήλ Γαυγιωτάκη προς τον Υπουργό Αγροτικής Ανάπτυξης και Τροφίμων, με θέμα: «Αντιμετώπιση της ευλογιάς των αιγοπροβάτων και στήριξης της κτηνοτροφίας».

Παρακαλώ, κύριε Γαυγιωτάκη, έχετε τον λόγο.

**ΜΙΧΑΗΛ ΓΑΥΓΙΩΤΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, άκουσα πολύ προσεκτικά προηγουμένως τις απαντήσεις στο συνάδελφο. Σε πολλά συμφωνώ. Ακούστε με λοιπόν.

Σε συνέχεια της επίσκεψής μου στη Βόρεια Ελλάδα αλλά και γενικότερα ανά την περιφέρεια και λαμβάνοντας υπ’ όψιν τους προβληματισμούς που μου μετέφεραν οι κτηνοτρόφοι καθώς και το αγροτικό κτηνοτροφικό κόμμα του ΑΚΕΛ, καταθέτω αυτήν την ερώτηση σήμερα με αφορμή την κυβερνητική σας εξαγγελία περί πολέμου δέκα ημερών για την ευλογιά των αιγοπροβάτων, η οποία συνοδεύεται από την απειλή γενικού lockdown. Lockdown είχαμε και στα εμβόλια.

Λοιπόν, η ευλογιά των αιγοπροβάτων ταλαιπωρεί τον κτηνοτροφικό κόσμο εδώ και πάνω από ένα έτος με σοβαρές επιπτώσεις στην παραγωγή, την οικονομία και την ψυχική υγεία των κτηνοτρόφων. Παρά τις επανειλημμένες προειδοποιήσεις για την ανάγκη συντονισμένων δράσεων, η Κυβέρνηση επέλεξε την επικοινωνιακή διαχείριση αντί της ουσιαστικής αντιμετώπισης. Η απουσία επιστημονικής στρατηγικής, η καθυστέρηση στους εμβολιασμούς, η έλλειψη διαφάνειας και η απειλή καταστολής μέσω lockdown δεν συνιστούν λύση, αντιθέτως, εντείνουν την ανασφάλεια και την αβεβαιότητα στον αγροτικό κόσμο. Ιδιαίτερα ανησυχητική είναι η πρόβλεψη για lockdown, το οποίο θα αποτελέσει καταστροφή για την κτηνοτροφία καθώς θα σημάνει την πλήρη παύση της εμπορικής δραστηριότητας των κτηνοτρόφων, διακοπή στη διάθεση γάλακτος, κρέατος και άλλων ζωικών προϊόντων με ανυπολόγιστες συνέπειες για την επιβίωση των παραγωγών και την επισιτιστική επάρκεια της χώρας. Είναι επιτακτική η ανάγκη για άμεση και πλήρη επιστημονική ενημέρωση για την επιδημιολογική εικόνα της νόσου, δημοσιοποίηση των ονομάτων των ειδικών, που εισηγήθηκαν τις θανατώσεις αντί της πρόληψης, επείγουσα εκκίνηση εμβολιαστικών και ελεγκτικών μηχανισμών, οικονομική στήριξη των πληγέντων κτηνοτρόφων με αποζημιώσεις με Ταμείο Ανεργίας και αναστολή των φορολογικών υποχρεώσεων καθώς και την ουσιαστική συμμετοχή των συλλογικών φορέων, των κτηνοτρόφων στη λήψη αποφάσεων.

Συνεπώς, σας ρωτάμε: Ποια είναι η επιστημονική βάση της κυβερνητικής απόφασης για το δεκαήμερο τελεσίγραφο και απειλή lockdown; Και αν πράγματι υπάρχει τρόπος να εξαλειφθεί η ευλογιά σε τόσο σύντομο χρονικό διάστημα και για ποιον λόγο δεν αξιοποιήθηκε εδώ και δεκατρείς μήνες.

Η άλλη ερώτησή μου είναι πώς προτίθεστε το Υπουργείο και εσείς προσωπικά, να προστατεύσετε την εμπορική δραστηριότητα, να αποτρέψετε την οικονομική τους κατάρρευση και, ταυτόχρονα, ποια άμεσα μέτρα θα λάβει για την ουσιαστική αντιμετώπιση της νόσου και τη στήριξη των πληγέντων παραγωγών.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Γαυγιωτάκη.

Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Αγαπητέ συνάδελφε, θα επαναλάβω τα ίδια, αλλά πρέπει να το κάνω.

Εδώ και έναν χρόνο στο Υπουργείο Αγροτικής Ανάπτυξης και με την καθοριστική συνδρομή βεβαίως και με τις οδηγίες των κτηνιάτρων μας, αλλά και σε συνεργασία με την Ευρωπαϊκή Επιτροπή, δίνουμε τη μάχη για την ευλογιά των αιγοπροβάτων. Μια μάχη η οποία είναι συνεχής, με διακυμάνσεις και προκλήσεις, με απώτερο στόχο την εκρίζωση της νόσου.

Μιλάτε στην ερώτησή σας, κύριε Γαυγιωτάκη, για έλλειψη διαφάνειας στη διαχείριση. Νομίζω πιο διαφανής διαχείριση δεν μπορεί να γίνει και με συνεχείς ενημερώσεις και με συνεχείς συσκέψεις και έχουμε γυρίσει όλη τη χώρα. Έχουμε περιέλθει όλη τη χώρα και εγώ προσωπικά και ο πρώην και ο νυν Γενικός Γραμματέας από πέρυσι το καλοκαίρι, έχουμε κάνει συσκέψεις σε όλους τους νομούς της χώρας, σε όλες τις περιφερειακές ενότητες, όπου υπήρχε κρούσμα ευλογιάς και στο πλαίσιο του κοινοβουλευτικού ελέγχου, βεβαίως, έχουμε ενημερώσει και έχω απαντήσει σε δεκάδες ερωτήσεις.

Πρέπει να σας πω ότι η επιζωοτία, η οποία εμφανίστηκε για πρώτη φορά στις 20 Αυγούστου ή 21 Αυγούστου του 2024, τέλος Φεβρουαρίου τα κρούσματα είχαν σχεδόν μηδενιστεί με τα μέτρα που είχαμε λάβει και αυτό διατηρήθηκε μέχρι τις 15 - 20 Απριλίου. Τα μικροπροβλήματα, η αύξηση των κρουσμάτων άρχισε να εμφανίζεται μετά το Πάσχα και λόγω της αυξημένης διακίνησης ζώων και κρεάτων τη διάρκεια του Πάσχα αλλά και στη συνέχεια που ακολούθησε η κουρά των προβάτων όπου είχαμε μεγάλη αύξηση, κατακόρυφη αύξηση και στη συνέχεια βεβαίως είχαμε και την περίοδο της οχείας και της διακίνησης των ζώων από αγοραπωλησίες κ.λπ.. Σημαντικός παράγων για την αύξηση των κρουσμάτων, είναι το γεγονός ότι ο ιός της ευλογιάς ζει στο περιβάλλον επί έξι μήνες ενώ ο ιός της πανώλης ζει μόνον τρία εικοσιτετράωρα. Αυτός είναι ο σημαντικότερος παράγων που διατηρείται ο ιός.

Αγαπητέ συνάδελφε, λέτε στην ερώτησή σας ότι η Κυβέρνηση επέλεξε την επικοινωνιακή διαχείριση αντί της ουσιαστικής αντιμετώπισης. Νομίζω ότι ισχύει ακριβώς το αντίθετο. Η Κυβέρνηση ακολούθησε συντονισμένες δράσεις και καίρια μέτρα από την πρώτη στιγμή της εμφάνισης της νόσου και από τον Αύγουστο που εμφανίστηκε, ακολουθήσαμε όλα τα μέτρα, τα οποία προβλέπονται από τον Ευρωπαϊκό Κανονισμό, τον 687/2020, και σε συνεργασία με την Ευρωπαϊκή Επιτροπή. Ό,τι ακριβώς προβλέπει ο Κανονισμός εφαρμόζεται αυστηρά και όπως σε κάθε θετική εκτροφή γίνεται η υγειονομική θανάτωση και υγειονομική ταφή των ζώων, καθαρισμός, απολύμανση των εγκαταστάσεων, όπου ο ορισμός, καθορισμός ζωνών προστασίας επιτήρησης και περαιτέρω απαγορευμένης ζώνης, κτηνίατροι επιτηρούν αρχής γενομένης από τη ζώνη προστασίας όλες τις εκτροφές.

Παράλληλα, τον Ιούλιο αξιοποιήσαμε τα μέτρα, επιστρατεύσαμε και ζητήσαμε τη βοήθεια της Αστυνομίας για την εφαρμογή των μέτρων και πριν από μια εβδομάδα, δέκα μέρες, είχαμε μια σύσκεψη στο Υπουργείο Αγροτικής Ανάπτυξης με τη συμμετοχή όλων των περιφερειαρχών και χωρικών αντιπεριφερειαρχών όπου ελήφθησαν επιπλέον κάποια μέτρα, όπως η δημιουργία σταθμών απολύμανσης σε συγκεκριμένες περιοχές μέσα στις περιφερειακές ενότητες και καθ’ υπόδειξη των περιφερειαρχών από όπου θα διέρχονται όλα τα αυτοκίνητα, τα οποία μεταφέρουν γάλα ή μεταφέρουν ζωοτροφές και μετά την απολύμανση θα παίρνουν ένα χαρτί χωρίς το οποίο δεν μπορούν να παραλάβουν γάλα από τις εκτροφές.

Πρέπει να σας πω ότι με το δεκαήμερο που εφαρμόζουμε, δεν θέλουμε να εφαρμόσουμε lockdown -αυτονόητο είναι-, δεν θέλαμε να επιφέρουμε στην αγορά αναστάτωση και τις όποιες άλλες συνέπειες του lockdown. Δεν θα σταματήσουν τα κρούσματα με το δεκαήμερο, αλλά ξέρετε ότι τα κρούσματα θα κορυφωθούν οκτώ με δεκατρείς ημέρες μετά. Επομένως, θέλουμε να τα φρενάρουμε τώρα για να έχουμε καλύτερη εξέλιξη στη συνέχεια και ει δυνατόν να προχωρήσουμε και στην εκρίζωση. Γι’ αυτό εφαρμόζουμε αυτό το δεκαήμερο του εντατικού ελέγχου, του αιφνιδιασμού, με συμμετοχή και των κτηνιάτρων του Υπουργείου Αγροτικής Ανάπτυξης και των εποπτευόμενων φορέων στο πεδίο, για να επιτηρήσουμε την αυστηρότατη εφαρμογή αυτών των μέτρων.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Γαυγιωτάκη, έχετε τον λόγο.

**ΜΙΧΑΗΛ ΓΑΥΓΙΩΤΑΚΗΣ:** Δεν με έχετε καλύψει πλήρως, κύριε Κέλλα.

Θα συμφωνήσω ότι το εμβόλιο αυτό είναι της Ιορδανίας και πολύ φθηνό. Επίσης, αναφερθήκατε για την Τουρκία. Ναι, είναι αμερικανικών συμφερόντων η εταιρεία αυτή, το γνωρίζουμε. Μπορείτε, όμως, να μας πείτε εάν στη Βουλγαρία εμβολίασαν προχθές τα πρώτα ζώα; Γιατί εγώ ξέρω ότι στη Βουλγαρία ξεκίνησαν οι εμβολιασμοί από τα δωρεάν εμβόλια πριν δύο μέρες.

Η απάντηση της Γενικής Διεύθυνσης Γεωργίας της Ευρωπαϊκής Επιτροπής ύστερα από δικές μας παρεμβάσεις, εμένα προσωπικά και από το ΑΚΚΕΛ είναι αποκαλυπτική. Η Ευρωπαϊκή Επιτροπή επιβεβαιώνει ότι υπάρχουν διαθέσιμα εργαλεία αποζημίωσης για όλους τους πληγέντες κτηνοτρόφους, μεταξύ των οποίων έχουμε το Μέτρο 23 του Προγράμματος Αγροτικής Ανάπτυξης με προϋπολογισμό 178 εκατομμύρια ευρώ, ο Κανονισμός του 2021 με συγχρηματοδότηση έως 30% για μέτρα ελέγχου ζοωνόσων, η απόφαση της Ευρωπαϊκής Ένωσης το 2023 που περιλαμβάνει την ευλογιά ως επιλέξιμη ασθένεια και τη δυνατότητα ενεργοποίησης κρατικών ενισχύσεων μέσω του Ευρωπαϊκού Γεωργικού Ταμείου Αγροτικής Ανάπτυξης και του Ευρωπαϊκού Γεωργικού Ταμείου Εγγυήσεων.

Επιπλέον, η Γενική Διεύθυνση Γεωργίας της Ευρωπαϊκής Επιτροπής ξεκαθαρίζει ότι επιλέξιμες ζημίες είναι όχι μόνο η απώλεια ζώων, αλλά και τα διαφυγόντα κέρδη, όπως η απώλεια εισοδήματος από γάλα ή από εμπορία αρνιών. Κι όμως η Ελλάδα δεν έχει υποβάλει ούτε ένα αίτημα για ενεργοποίηση αυτών των εργαλείων. Η επιτροπή το δηλώνει ρητά, κανένα αίτημα δεν έχει φτάσει από τις Ελληνικές Αρχές. Έτσι οι κτηνοτρόφοι που έχασαν το 100% του ζωικού τους κεφαλαίου παραμένουν ακάλυπτοι, ενώ το Μέτρο 23 -ακούστε, κύριε Κέλλα- διοχετεύτηκε σχεδόν αποκλειστικά σε καλλιέργειες πολλές από τις οποίες τυχαίνει να βρίσκονται στην εκλογική σας περιφέρεια. Και ξέρετε τι καλλιέργειες εννοεί; Βαμβάκι, αμύγδαλα και καλαμπόκι. Στη Θράκη και στον Έβρο δεν πήγε ούτε 1 ευρώ. Μήπως δεν είναι έτσι;

Σαν να μην έφτανε αυτό, όμως, η Γενική Διεύθυνση Γεωργίας της Ευρωπαϊκής Επιτροπής μετά από τον Επίτροπο Βαρχέλι ξεκαθαρίζει μέσω του επιτρόπου Χάνσεν -το γνωρίζετε αυτό- ότι η Ελλάδα θα μπορούσε να είχε ζητήσει την έναρξη εμβολιασμών. Υπάρχουν ήδη διαθέσιμες πεντακόσιες χιλιάδες δόσεις, όπως έχετε πει από την ευρωπαϊκή τράπεζα εμβολίων, δωρεάν για τη χώρα μας. Και πάλι, όμως, καμία ενέργεια από το Υπουργείο σας. Η επανεμφάνιση της ευλογιάς στην Ορεστιάδα και σε άλλες περιοχές παρά τις επανειλημμένες σφαγές και τα περιοριστικά μέτρα δείχνει ξεκάθαρα την αποτυχία της σημερινής στρατηγικής. Δεν μπορούμε να αντιμετωπίζουμε κάθε επιδημία μόνο με θανατώσεις και απώλεια ζωικού κεφαλαίου. Η χώρα οφείλει να περάσει από την καταστολή στην πρόληψη, στην καινοτομία και στην εθνική αυτάρκεια.

Και εδώ θα ήθελα μια δικιά μας πρόταση που ολοκληρωμένη θα έρθει στη Βουλή, ότι μπορούμε μέσω της τεχνολογίας μας -στο πλαίσιο του ελληνικού αυτοεμβολίου, το Diva, όπως αναφέρατε προηγουμένως-, δηλαδή το εμβόλιο που επιτρέπει τη διάκριση μεταξύ εμβολιασμένων και μολυσμένων ζώων, όπως είπατε. Γιατί να μην παράξουμε εμείς; Γιατί, δεν μπορούμε;

**ΠΡΟΕΔΡΕΥΩΝ (Ιωάννης Πλακιωτάκης):** Να ολοκληρώσετε, παρακαλώ.

**ΜΙΧΑΗΛ ΓΑΥΓΙΩΤΑΚΗΣ:** Έχουμε αρκετά πανεπιστήμια, πολύ καλούς επιστήμονες, μπορούμε άμεσα -βούληση θέλει- να παράξουμε ένα δικό μας εμβόλιο, να σταματήσουμε την εξάρτηση αυτή και να είμαστε πάντα αυτάρκεις και θα μπορούμε να το δίνουμε και αλλού. Μπορούμε, έχουμε τα μέσα. Αυτή είναι μια προτροπή δικιά μας. Έχουμε πολύ καλά πανεπιστήμια και ήδη αυτό γίνεται και στο Ηνωμένο Βασίλειο, το γνωρίζετε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ.

Κύριε Υπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Γαυγιωτάκη, να τα πάρουμε με τη σειρά. Σε ορισμένα χαίρομαι που συμφωνούμε. Δεν είναι θέμα συμφωνίας δικιά μας, είναι θέμα αποδοχής της πραγματικότητας. Για τα εμβόλια που υπάρχουν, είπαμε ότι συμφωνούμε, είναι τουρκικά και η ιορδανικά, δεν είναι εμβόλια Diva, δεν μπορούμε να διαγνώσουμε νόσο ή εμβόλιο, ως εκ τούτου δεν τα χρησιμοποιούμε. Ναι, η Ευρωπαϊκή Επιτροπή έχει στείλει μια επιστολή στην οποία λέει ότι θέτει στη διάθεση μας πεντακόσιες χιλιάδες εμβόλια, αλλά είπαμε ότι δεν έχουν δοκιμαστεί, δεν υπάρχει σχέδιο, δεν υπάρχει δοσολογία, δεν υπάρχει ποσοστό ανοσίας.

**ΜΙΧΑΗΛ ΓΑΥΓΙΩΤΑΚΗΣ:** Πρέπει να σας πω ότι η Βουλγαρία εμβολίασε.

**ΠΡΟΕΔΡΕΥΩΝ (Ιωάννης Πλακιωτάκης):** Όχι διάλογο, παρακαλώ. Σας άκουσε ο Υπουργός.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Γαυγιωτάκη, απαντώ ευθέως, δεν εμβολίασε η Βουλγαρία.

**ΜΙΧΑΗΛ ΓΑΥΓΙΩΤΑΚΗΣ:** Είκοσι χιλιάδες ζώα θανατώθηκαν.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Άλλο «θανατώθηκαν», άλλο «εμβολίασε».

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Γαυγιωτάκη, σας παρακαλώ, σας άκουσε ο κύριος Υπουργός.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Γαυγιωτάκη, πιστέψτε με, δεν έχω λόγο να σας πω ψέματα. Επικοινωνεί η υπηρεσία καθημερινά, δεν έχει εμβολιάσει μέχρι προχθές η Βουλγαρία. Δεν ξέρω τι θα κάνει στο μέλλον, αλλά σας λέω ότι μέχρι προχθές δεν έχει εμβολιάσει. Δεν έχω κανέναν λόγο να πω οτιδήποτε άλλο.

Τα μέτρα τα οποία ελήφθησαν προχθές μετά από τη σύσκεψη με τους Περιφερειάρχες υλοποιούνται ήδη, έχουν υλοποιηθεί. Μόλις προχθές ήμασταν με τον Γενικό Γραμματέα σε ένα σημείο της Περιφέρειας Θεσσαλίας όπου είδαμε σταθμό απολύμανσης, όπου παίρνουν και το χαρτί χωρίς το οποίο δεν μπορούν να παραλάβουν γάλα. Γιατί έχουν κινητοποιηθεί, όπως προείπα, κτηνίατροι και του Υπουργείου Αγροτικής Ανάπτυξης και των εποπτευόμενων φορέων για να υποστηρίξουν το έργο των ΔΑΟΚ.

Όσον αφορά το lockdown, είναι ένα μέτρο το οποίο θέλουμε να αποφύγουμε πάση θυσία, με τις όποιες αναστατώσεις θα επιφέρει και στην αγορά και στους κτηνοτρόφους.

**ΜΙΧΑΗΛ ΓΑΥΓΙΩΤΑΚΗΣ:** …

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, να μην γράφεται τίποτα στα Πρακτικά. Όχι διακοπές, παρακαλώ.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Μα, γι’ αυτό κάνουμε αυτό το δεκαήμερο εφόδου, ώστε να αποφύγουμε το lockdown. Πιστέψτε με, στην ίδια πλευρά είμαστε, ούτε εμείς το θέλουμε, ούτε εσείς το θέλετε, ούτε οι κτηνοτρόφοι το θέλουν, αλλά πρέπει να προχωρήσουμε σε ανάσχεση και σε εκρίζωση της νόσου.

Όσον αφορά την οικονομική στήριξη, έχει δοθεί υπερδιπλάσιο ποσό από ό,τι προβλεπόταν. Θέλουμε την κτηνοτροφία μας, θέλουμε να στηρίξουμε τους κτηνοτρόφους μας και το κάνουμε εμπράκτως. Στις περιφέρειες έχουν ήδη δοθεί 30 εκατομμύρια ευρώ για θανατοθέντα ζώα και επίκειται νέα δόση για τα υπόλοιπα, η δεύτερη κατανομή. Παράλληλα για το πρόγραμμα «De Minimis» -που είπατε η Ευρωπαϊκή Επιτροπή- 63 εκατομμύρια ευρώ πρόγραμμα «De Minimis» για ζωοτροφές, γιατί πραγματικά ο χρόνος εγκλεισμού των ζώων ήταν μακρύς, αυξημένα τα κόστη των κτηνοτρόφων. Τα χρήματα είναι προς καταβολή, προς κατανομή στους κτηνοτρόφους στον ΟΠΕΚΕΠΕ.

**ΜΙΧΑΗΛ ΓΑΥΓΙΩΤΑΚΗΣ:** ...

**ΠΡΟΕΔΡΕΥΩΝ (Ιωάννης Πλακιωτάκης):** Σας παρακαλώ, κύριε Γαυγιωτάκη, απαντάει ο κύριος Υπουργός.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Γαυγιωτάκη, εφάπαξ ενίσχυση είναι, δεν είπαμε ότι είναι εξ ολοκλήρου το κόστος. Είναι ενίσχυση των κτηνοτρόφων σε τρεις κατηγορίες, ανάλογα την Περιφέρεια και τον χρόνο εγκλεισμού, δηλαδή 4, 6 και 14 ευρώ. Για μακρύ χρόνο εγκλεισμού είναι 14 ευρώ, για καθόλου εγκλεισμό ή μικρό χρονικό διάστημα είναι 4 ευρώ και ενδιάμεσα τα 6 ευρώ.

Για το θέμα του εμβολιασμού είπαμε δεν είναι ο δόκιμος τρόπος αντιμετώπισης της νόσου έτσι, και δεν υπάρχει αποτελεσματικό εμβόλιο. Πάμε τώρα στο Μέτρο 23. Το Μέτρο 23 έχει κλείσει, περιλαμβάνεται μία πλειάδα προϊόντων, ναι πολλά από αυτά μπορεί να είναι και στη Θεσσαλία αλήθεια είναι, γιατί η περσινή χρονιά ήταν μία χρονιά, στην οποία οι παραγωγές σε όλη την Ελλάδα ήταν χαμηλές, οι τιμές των προϊόντων των αγροτικών ήταν εξαιρετικά δυσμενείς. Είναι η πρώτη φορά που εφαρμόζουμε το Μέτρο 23. Ενεργοποιούμε το Μέτρο 23 και διαθέτουμε 178 εκατομμύρια ευρώ. Περιλαμβάνει, όμως, πλειάδα προϊόντων και είναι σε όλη τη χώρα. Δηλαδή, καλαμπόκι, βαμβάκι….

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ!

**ΜΙΧΑΗΛ ΓΑΥΓΙΩΤΑΚΗΣ:** …

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Γαυγιωτάκη, παρακαλώ!

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Σε όλη την Ελλάδα…

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ!

Κύριε Υπουργέ, συνεχίστε.

**ΜΙΧΑΗΛ ΓΑΥΓΙΩΤΑΚΗΣ:** …

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Γαυγιωτάκη, κανονίστε ένα ραντεβού στο Υπουργείο να τα πείτε.

Παρακαλώ τώρα, όχι διακοπές!

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Λοιπόν, όπως σας είπα, περιλαμβάνει μεγάλη σειρά προϊόντων, δεν ήταν δυνατόν να περιληφθούν όλα, μακάρι να μπορούσαμε έτσι, αλλά ήταν πραγματικά μία πολύ δύσκολη χρονιά για τον αγροτικό κόσμο, γι’ αυτό τον λόγο και ενεργοποιήσαμε για πρώτη φορά το Μέτρο 23.

Τώρα για το «De Minimis», είπαμε για τις αποζημιώσεις για το γεωργικό αποθεματικό έχει γίνει αίτημα, ήδη, στην Ευρωπαϊκή Επιτροπή και αναμένουμε την απάντηση.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε με την πρώτη με αριθμό 1375/19-9-2025 επίκαιρη ερώτηση πρώτου κύκλου της Βουλευτού Α΄ Θεσσαλονίκης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Αικατερίνης (Κατερίνας) Νοτοπούλου προς την Υπουργό Κοινωνικής Συνοχής και Οικογένειας με θέμα: «Ο φτωχός πληθυσμός στην Ελλάδα αυξήθηκε το 2024, ενώ το ελάχιστο εγγυημένο εισόδημα μειώθηκε ως ποσοστό του εθνικού κινδύνου φτώχειας».

Παρακαλώ, κυρία Νοτοπούλου, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Κυρία Υπουργέ, αντιλαμβάνεστε ότι σήμερα θα συζητήσουμε ένα ζήτημα πάρα πολύ σημαντικό, το γεγονός ότι η φτώχεια αυξάνεται στη χώρα μας με ραγδαίους ρυθμούς. Το 2024 ο φτωχός πληθυσμός στην Ελλάδα αυξήθηκε, ενώ το ελάχιστο εγγυημένο εισόδημα μειώθηκε ως ποσοστό του εθνικού κινδύνου φτώχειας.

Πρακτικά, όταν στην Ευρώπη η φτώχεια μειώνεται κατά 1,1%, στην Ελλάδα το 2024 έχουμε την τρίτη μεγαλύτερη ετήσια αύξηση του φτωχού πληθυσμού +0,8% σε σχέση με το 2023. Πρακτικά, δηλαδή, έχουν προστεθεί τριάντα έξι χιλιάδες περισσότεροι άνθρωποι που ζουν κάτω από το όριο της φτώχειας, ενώ στην πρώτη θέση είναι η Βουλγαρία και στη δεύτερη η Ρουμανία που, όμως, προσέξτε, εκεί υπάρχει ραγδαία μείωση του ποσοστού της φτώχειας, δηλαδή, κλείνει η ψαλίδα. Στο τέλος θα ξεπεράσουμε και αυτές τις χώρες με ελάχιστο εγγυημένο εισόδημα και γι’ αυτό σας καλώ να απαντήσετε σήμερα.

Το ελάχιστο εγγυημένο εισόδημα θα έπρεπε να αποτελεί ένα δίχτυ ασφαλείας. Αυτό υπήρχε και ως μέτρο στην κυβέρνηση του ΣΥΡΙΖΑ, σε πολύ δύσκολες συνθήκες για χιλιάδες ευάλωτα νοικοκυριά. Σήμερα, όμως, μειώνεται ως αναλογία του κατωφλιού της φτώχειας, δηλαδή το 60% του διαθέσιμου εισοδήματος -όπως επικαιροποιείται κάθε χρόνο από την ΕΛΣΤΑΤ- και θα καταθέσω και πίνακες.

Στην Ελλάδα, λοιπόν, σύμφωνα με τα στοιχεία της ΕΛΣΤΑΤ από τις 16-4-2025, το κατώφλι της φτώχειας, δηλαδή, το 60% του διαθέσιμου εισοδήματος των νοικοκυριών, ανέρχεται στο ποσό των 6.510 ευρώ ετησίως για το μονοπρόσωπο νοικοκυριό, ενώ για ένα τετραμελές νοικοκυριό σε 13.671 ευρώ. Αναφέρομαι σε νοικοκυριά με δύο ενήλικες και δύο εξαρτώμενα τέκνα κάτω των δεκατεσσάρων ετών.

Το ελάχιστο εγγυημένο εισόδημα οφείλει να το εγγυάται η πολιτεία, γιατί δεν είναι μία απλή κοινωνική παροχή, δεν είναι χάρη. Είναι υποχρέωση του κράτους. Μάλιστα, θα καταθέσω στα Πρακτικά, ξανά, το ότι το Ευρωπαϊκό Συμβούλιο καλεί -σύμφωνα με τα συμπεράσματά του στις 9-9-2020- τη χώρα μας και όλες τις χώρες να προσαρμοστούν, όπως, επίσης, την δέκατη τέταρτηαπό τις είκοσι αρχές του Ευρωπαϊκού Πυλώνα Κοινωνικών Δικαιωμάτων, όπου ορίζει ρητά -και το καταθέτω στα Πρακτικά- και λέει το εξής: «Όλοι όσοι δεν διαθέτουν επαρκείς πόρους έχουν δικαίωμα σε επαρκείς παροχές ελάχιστου εισοδήματος, που να εξασφαλίζουν μία αξιοπρεπή ζωή σε όλα τα στάδια της ζωής τους, καθώς και αποτελεσματική πρόσβαση σε αγαθά και υπηρεσίες. Για όσους μπορούν να εργαστούν οι παροχές ελάχιστου εισοδήματος θα πρέπει να συνδυάζονται με κίνητρα για την επανένταξη στην αγορά εργασίας».

Σήμερα, όμως, στη χώρα μας, στην Ελλάδα παραμένει το ελάχιστο εγγυημένο εισόδημα σε τρομακτικά χαμηλά επίπεδα, για μονοπρόσωπο νοικοκυριό μόλις στα 2.500 ευρώ και για ενήλικες και δύο ανήλικα παιδιά στο ποσό των 5.184 ευρώ, 14 ευρώ την ημέρα. Είναι αδιανόητο μία τετραμελής οικογένεια με δύο ανήλικα παιδιά να λαμβάνει το 37,9% του κατωφλιού της φτώχειας. Δεν είναι κινδυνολογία, δεν είναι μιζέρια, δεν είναι μεμψιμοιρία που μας κατηγορούν άλλοι συνάδελφοί σας.

Θέλω να σας επιστήσω την προσοχή στο εξής, κυρία Υπουργέ, στην Περιφέρειά μου, στην Κεντρική Μακεδονία, τα πράγματα είναι ακόμα χειρότερα. Η περιφέρειά μας δεν βρίσκεται καν στο 70% του μέσου ευρωπαϊκού εισοδήματος στο διαθέσιμο εισόδημα, λόγω των περιφερειακών ανισοτήτων …

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ!

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** …που εκθρέφουν οι πολιτικές σας, και ολοκληρώνω, κύριε Πρόεδρε, βρίσκεται στο 55% της αγοραστικής δύναμης του μέσου Ευρωπαίου και στην 225η θέση ανάμεσα σε διακόσιες σαράντα δύο περιφέρειες. Η φτώχεια εκεί αυξήθηκε 29,6 % το 2023.

Λοιπόν, θα ήθελα να μας πείτε τι σκοπεύετε να κάνετε για να εναρμονιστείτε με τις Οδηγίες της Ευρωπαϊκής Ένωσης, με τις Οδηγίες του πυλώνα του ευρωπαϊκού για τα κοινωνικά δικαιώματα και κυρίως τι θα κάνετε, επιτέλους. για να αυξηθεί το ελάχιστο εγγυημένο εισόδημα.

(Στο σημείο αυτό η Βουλευτής κ. Αικατερίνη (Κατερίνα) Νοτοπούλου, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Νοτοπούλου.

Θα απαντήσει η Υφυπουργός Κοινωνικής Συνοχής και Οικογένειας κ. Ελένη Ράπτη.

Παρακαλώ.

**ΕΛΕΝΗ ΡΑΠΤΗ (Υφυπουργός Κοινωνικής Συνοχής και Οικογένειας):** Ευχαριστώ πολύ, κύριε Πρόεδρε.

Αγαπητοί συνάδελφοι, κυρία Νοτοπούλου, με την ερώτησή σας θέτετε το ζήτημα της ευθυγράμμισης της χώρας μας με τις αρχές του Ευρωπαϊκού Πυλώνα Κοινωνικών Δικαιωμάτων επικαλούμενη στοιχεία της ΕΛΣΤΑΤ. Τα στοιχεία, όμως, που εσείς η ίδια παρουσιάζετε σας διαψεύδουν. Ισχυρίζεστε ότι με βάση τα στοιχεία της ΕΛΣΤΑΤ τον Απρίλιο του 2025 ο πληθυσμός που βρίσκεται σε κίνδυνο φτώχειας ανέρχεται σε δύο εκατομμύρια επτακόσιες σαράντα χιλιάδες πενήντα ένα άτομα, που αντιστοιχεί στο 26,9% του πληθυσμού.

Παραλείπετε, όμως, να επισημάνετε ότι αυτός ο δείκτης κινδύνου φτώχειας ή κοινωνικού αποκλεισμού, είναι χωρίς να έχουν υπολογιστεί οι κοινωνικές μεταβιβάσεις, δηλαδή, χωρίς να υπολογιστούν τα κοινωνικά επιδόματα που χορηγούνται στους δικαιούχους. Να ξεκαθαρίσω, λοιπόν, ότι σύμφωνα με τα πιο πάνω στοιχεία της ΕΛΣΤΑΤ ο δείκτης κινδύνου φτώχειας όταν συνυπολογιστούν οι συντάξεις και τα κοινωνικά επιδόματα μειώνεται στο 19,6 %.

Τι μας δείχνουν αυτά τα στοιχεία στα οποία μας παραπέμπετε; Ότι είναι οι κοινωνικές μας πολιτικές που πετυχαίνουν να μειώσουν τον κίνδυνο της φτώχειας. Μάλιστα στην έρευνα της ΕΛΣΤΑΤ διαπιστώνεται ότι τα κοινωνικά επιδόματα συμβάλλουν στη μείωση του ποσοστού του κινδύνου φτώχειας κατά 3,9 ποσοστιαίες μονάδες, ενώ οι συντάξεις κατά 21,5 ποσοστιαίες μονάδες. Μας είπατε ακόμη ότι στην Ευρώπη μειώνεται η φτώχεια κατά 1,1%. Σύμφωνα, όμως, με τα στοιχεία της Eurostat, το ποσοστό φτώχειας σε επίπεδο Ευρωπαϊκής Ένωσης παραμένει σταθερό τα τελευταία δύο έτη και ανέρχεται σε 16,2%.

Επί της ουσίας τώρα να δούμε τι ισχύει για το ελάχιστο εγγυημένο εισόδημα. Το πρόγραμμα του ελάχιστου εγγυημένου εισοδήματος ενσωματώνει τις διαστάσεις που προβλέπονται στις σχετικές ευρωπαϊκές συστάσεις. Είναι ένα προνοιακό πρόγραμμα που απευθύνεται σε νοικοκυριά που διαβιούν σε συνθήκες ακραίας φτώχειας. Συνδυάζει τρεις βασικούς πυλώνες: Εισοδηματική ενίσχυση, διασύνδεση με κοινωνικές υπηρεσίες και αγαθά, διασύνδεση ωφελουμένων με υπηρεσίες ενεργοποίησης, που στοχεύουν στην ένταξη ή επανένταξη των δικαιούχων στην αγορά εργασίας.

Όσον αφορά στον πρώτο πυλώνα, το ποσό που εγγυάται το πρόγραμμα για κάθε νοικοκυριό διαμορφώνεται ανάλογα με τον αριθμό και την ηλικία των μελών του. Για τις αιτήσεις που εγκρίνονται από την 1η Δεκεμβρίου 2023, το ποσοστό αυξήθηκε κατά 8%. Το πρόγραμμα, όμως, όπως είπαμε δεν προσφέρει μόνο χρηματικές παροχές.

Υπάρχει ο δεύτερος πυλώνας, λοιπόν, στο πλαίσιο του οποίου οι δικαιούχοι ενισχύονται και με συμπληρωματικές κοινωνικές υπηρεσίες, παροχές και αγαθά όπως δωρεάν ιατροφαρμακευτική περίθαλψη ανασφάλιστων, παραπομπή και ένταξη σε δομές και υπηρεσίες, κοινωνική φροντίδα και στήριξη, κοινωνικό τιμολόγιο παρόχων ύδρευσης και ηλεκτρικής ενέργειας.

Και επειδή σύμφωνα με τις ευρωπαϊκές συστάσεις η ασφαλέστερη έξοδος από τη φτώχεια και τον κοινωνικό αποκλεισμό είναι η απασχόληση, από την 1η Ιουνίου 2021 ξεκίνησε η καθολική εφαρμογή του Προγράμματος Διασύνδεσης Ωφελουμένων με τον τρίτο πυλώνα, δηλαδή, οι δικαιούχοι παραπέμπονται σε δράσεις ενεργοποίησης και ένταξης στην απασχόληση μέσω της εγγραφής τους στο μητρώο ανέργων και της κατάρτισης ατομικού σχεδίου δράσης.

Τέλος, μέσα στο 2023 σχεδιάστηκε ένα πρότυπο εργαλείο κοινωνικού ιστορικού σχεδίου ένταξης για τους κοινωνικούς λειτουργούς, που υλοποιούν δράσεις συμβουλευτικής και διαμορφώνουν σχέδια εξατομικευμένης παρέμβασης για ωφελούμενους του ελάχιστου εγγυημένου εισοδήματος.

Επομένως, κυρία Νοτοπούλου, η χώρα μας ευθυγραμμίζεται πλήρως με τις συστάσεις του Ευρωπαϊκού Συμβουλίου για την εφαρμογή των αρχών του Ευρωπαϊκού Πυλώνα Κοινωνικών Δικαιωμάτων.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Παρακαλώ, κυρία Νοτοπούλου, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κυρία Υπουργέ, έχει ένα πρόβλημα η Κυβέρνησή σας όταν αναφέρεται σε στοιχεία και μάλιστα σε στοιχεία από πηγές. Εγώ θα τα καταθέσω στα Πρακτικά εκ νέου.

Αφού βλέπετε την Eurostat κι εσείς, θα βλέπετε λοιπόν ότι η χώρα μας έχει πάει τρίτη στη φτώχεια, πέρυσι ήταν τέταρτη. Θα δείτε ότι αυξήθηκε σε όλους τους σχετικούς πίνακες, τους οποίους καταθέτω στα Πρακτικά.

(Στο σημείο αυτό η Βουλευτής κ. Αικατερίνη (Κατερίνα) Νοτοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίως, όμως, θα σας καλέσω να συνομιλήσετε ξανά με τους συμπολίτες μας οι οποίοι γνωρίζουν τι θα πει να στερείσαι επτά από τα δεκατρία βασικά αγαθά. Και επειδή γνωρίζω ότι συνομιλείτε, είμαι βέβαιη ότι έχετε ίδια εικόνα για το πόσο δύσκολα περνάνε, όχι μόνο οι θεσσαλονικείς, αλλά οι πολίτες σε ολόκληρη τη χώρα.

Η φτώχεια, ξέρετε, δεν είναι ένα στατιστικό πρόβλημα. Με τον τρόπο που το προσεγγίσατε μου έκανε ιδιαίτερη εντύπωση. Είναι ένα ζήτημα βαθιά πολιτικό, κοινωνικό, αλλά και ανθρώπινο και βαθιά ηθικό, αν θέλετε. Επομένως, είναι πάρα πολύ σημαντικό το να αυξήσετε το ελάχιστο εγγυημένο εισόδημα έτσι ώστε να εξασφαλίσετε τα απαραίτητα: Κάθε παιδί να έχει πρόσβαση σε νερό, σε τροφή, σε ρουχισμό, στην εκπαίδευση -την οποία έχετε κάνει και ιδιωτική πια- αλλά και σε όλα αυτά που συνιστούν την ψυχοπαιδαγωγική ανάπτυξη του παιδιού.

Θα καταθέσω κι άλλους πίνακες και ελπίζω να τους δείτε, κυρία Ράπτη.

Σε στοιχεία της ΕΛΣΤΑΤ θα σας πάω. Μετά τις κοινωνικές μεταβολές, τα παιδιά μάς λένε ότι έως δεκαεπτά ετών που ζουν κάτω από το όριο της φτώχειας είναι 21,8%. Ο φτωχός πληθυσμός, λοιπόν, στην Ελλάδα φτάνει στα δύο εκατομμύρια επτακόσιες σαράντα χιλιάδες πενήντα ένα άτομα με ετήσια αύξηση κατά 0,8% και θα επιμείνω ότι στην Ευρώπη μειώνεται κατά 1,1%.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Θέλω, όμως, κυρία Υπουργέ, να δούμε τι κάνει η Κυβέρνησή σας γι’ αυτό. Μιλήσατε για τον ΟΠΕΚΑ. Στην πραγματικότητα, το ελάχιστο εγγυημένο εισόδημα, όχι δεν έχει αυξηθεί, αλλά έχετε προβεί σε μια αναιμική αύξηση από τα 200 ευρώ στα 216 ευρώ το 2023, ενώ, με βάση τα παραπάνω όρια, αυτά που σας ανέφερα νωρίτερα, το 2024 ανέρχονταν στο 42% του κατωφλιού της φτώχειας στο ελάχιστο εγγυημένο εισόδημα και στο 40% για τετραμελή οικογένεια. Αντί, δηλαδή, να συγκλίνει με τον ευρωπαϊκό μέσο όρο, εμφανίζει απόκλιση.

Τα έσοδα του ΟΠΕΚΑ τώρα. Από τον κρατικό προϋπολογισμό, μεταξύ 2022 και 2025, τα μειώσατε κατά 421 εκατομμύρια ευρώ, κατά 10% δηλαδή. Το ελάχιστο εγγυημένο εισόδημα, παρά την αύξηση κατά 40 εκατομμύρια που προβλέφθηκε για το 2025, μειώθηκε από το 2022 κατά 257 ευρώ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Επομένως, πρέπει να καταλάβετε ότι δεν μιλάτε σε ιθαγενείς και δεν μπορείτε να παρουσιάζετε στιγμιαίες αυξήσεις όταν συγκριτικά -και ολοκληρώνω, κύριε Πρόεδρε- αυξάνεται και από το 2022 ο φτωχός πληθυσμός έχει αυξηθεί από 26,3% σε 26,9%.

Να θέσω και ένα τελευταίο ζήτημα.

Κυρία Υπουργέ, είδαμε προχθές ότι είχε πρόβλημα πρόσβασης ένα παιδί ακόμα και σε νερό στο σχολείο. Δεν θα μιλήσω άλλο με στοιχεία. Θα τα καταθέσω κατευθείαν στα Πρακτικά. Δεν μπορεί, όμως, τη στιγμή που έχετε δώσει πακτωλό χρημάτων σε απευθείας αναθέσεις και κλειστούς διαγωνισμούς, να εξαγγέλλει κάθε χρόνο ο Πρωθυπουργός ότι θα έρθει αύξηση του ελάχιστου εγγυημένου εισοδήματος, που από πέρυσι δεν έχετε κάνει μέχρι φέτος και να την εξαγγέλει εκ νέου και να έρχεστε να μας λέτε ότι υπάρχει ανάπτυξη ή κοινωνικές παροχές.

Δεν υπάρχουν.

Σας καλώ να ευθυγραμμιστείτε με τον ευρωπαϊκό πυλώνα κοινωνικών δικαιωμάτων, με τις οδηγίες της Ευρωπαϊκής Ένωσης και εγώ σας λέω τουλάχιστον στο 80% του κατωφλιού της φτώχειας. Φτάστε στο 60% εσείς για τα δικά σας δεδομένα, αλλά φτάστε κάπου, επιτέλους.

(Στο σημείο αυτό η Βουλευτής κ. Αικατερίνη (Κατερίνα) Νοτοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Παρακαλώ, κυρία Υπουργέ.

**ΕΛΕΝΗ ΡΑΠΤΗ (Υφυπουργός Κοινωνικής Συνοχής και Οικογένειας):** Κυρία Νοτοπούλου, στόχος και επιδίωξή μας είναι να μειωθεί περαιτέρω το ποσοστό της φτώχειας και να ενισχυθούν όσο το δυνατόν περισσότεροι συμπολίτες μας που έχουν ανάγκη. Πιστεύουμε βαθιά ότι η ενίσχυση του ευάλωτου πληθυσμού δεν επιτυγχάνεται ούτε με λόγια ούτε με συνθήματα ούτε με αποσπασματικές πολιτικές.

Αντιμετωπίζεται με μια συνεκτική πολιτική που περιλαμβάνει ενίσχυση του εισοδήματος, πρόσβαση σε υπηρεσίες, πρόσβαση στην εργασία. Και αυτό ακριβώς κάνουμε.

Ενδεικτικά, αναφέρω ότι για το χρονικό διάστημα από τον Ιανουάριο μέχρι τον Ιούλιο του 2025 το συνολικό ποσό πληρωμής του ελάχιστου εγγυημένου εισοδήματος ανήλθε σε 224.579.646 ευρώ, για το μήνα Ιούλιο 2025 οι εγκεκριμένες αιτήσεις ανήλθαν σε εκατόν εξήντα δύο χιλιάδες οκτακόσιες σαράντα τέσσερις, ο συνολικός αριθμός ωφελουμένων σε διακόσιες πενήντα οκτώ χιλιάδες ογδόντα πέντε άτομα και το ποσό πληρωμής σε 37.536.346 ευρώ.

Σε κάθε περίπτωση, κυρία Νοτοπούλου, αναρωτιέμαι πώς τελικά εννοείτε εσείς την κοινωνική πολιτική και τα κοινωνικά δικαιώματα όταν μόλις πριν από λίγες μέρες εμείς ψηφίσαμε τον νόμο ώστε οι άνθρωποι που ζουν κοντά στα όρια της φτώχειας να μπορέσουν να αποκτήσουν αξιοπρεπή διαβίωση σε κοινωνικές κατοικίες.

Εσείς καταψηφίσατε την κοινωνική αντιπαροχή και το κοινωνικό μίσθωμα. Όταν εμείς ψηφίσαμε με τον νέο νόμο τις δομές βραχυχρόνιας φροντίδας, ώστε οι ωφελούμενοι του ελάχιστου εγγυημένου εισοδήματος που έχουν παιδί με αναπηρία να μπορούν να το αφήνουν σε ένα ασφαλές και κατάλληλο περιβάλλον για να διευκολύνεται η πρόσβασή τους στην εργασία και στις ανάγκες της καθημερινότητάς τους, εσείς καταψηφίσατε και τις δομές βραχυχρόνιας φροντίδας.

Αυτή είναι η δική μας ευθυγράμμιση με τις ευρωπαϊκές συστάσεις και η δέσμευσή μας απέναντι στους ευάλωτους συμπολίτες μας. Ασκούμε κοινωνική πολιτική στην πράξη, με μέτρα ρεαλιστικά, άμεσα εφαρμόσιμα και πάντα προσαρμοσμένα στις δημοσιονομικές δυνατότητες μας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):**  Και εμείς ευχαριστούμε την κυρία Υπουργό.

Κυρίες και κύριοι συνάδελφοι, θα ήθελα να ανακοινώσω προς το Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της επί του σχεδίου νόμου του Υπουργείου Εθνικής Οικονομίας και Οικονομικών: «Ενίσχυση των υπηρεσιών των αναπτυξιακών προγραμμάτων και συναφή οργανωτικά και διοικητικά ζητήματα».

Έχουμε, επίσης, δύο αιτήματα συναδέλφων για άδεια απουσίας στο εξωτερικό.

Η Βουλευτής κ. Θεοπίστη (Πέτη) Πέρκα ζητεί άδεια ολιγοήμερης απουσίας στο εξωτερικό από 22-9-2025 έως 28-9-2025

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Ο Βουλευτής κ. Θεόφιλος Λεονταρίδης ζητεί άδεια ολιγοήμερης απουσίας στο εξωτερικό από 24-9-2025 έως 25-9-2025

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Ολοκληρώνουμε τη σημερινή συζήτηση των επίκαιρων ερωτήσεων με την τρίτη με αριθμό 1379/22-9-2025 επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας της Νίκης κ. Σπυρίδωνος Τσιρώνη προς την Υπουργό Παιδείας, Θρησκευμάτων και Αθλητισμού με θέμα: «Η υπολειτουργία των Ολοήμερων Σχολείων προκαλεί πλήγμα στη δημόσια εκπαίδευση».

Παρακαλώ, κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, ο θεσμός των Ολοήμερων Σχολείων σχεδιάστηκε για να στηρίξει τις οικογένειες, να ενισχύσει τη μαθησιακή διαδικασία και να διασφαλίσει ίσες ευκαιρίες για τους μαθητές. Η κατάσταση, όμως, που επικρατεί σήμερα είναι αποθαρρυντική και προδίδει, όχι μόνο την οργανωτική αδυναμία του Υπουργείου, αλλά και την απουσία πολιτικής βούλησης για εύρεση λύσης.

Σημειώνονται καθυστερήσεις τοποθέτησης προσωπικού, χρόνιες ελλείψεις εκπαιδευτικών και απουσία μακροπρόθεσμου σχεδιασμού. Και όλες αυτές οι αδυναμίες υπονομεύουν τον θεσμό και αναγκάζουν χιλιάδες οικογένειες να στραφούν σε ιδιωτικές λύσεις, όπως τα παράνομα -διά στόματος Υπουργού- κέντρα μελέτης, των οποίων την ανεξέλεγκτη λειτουργία πριν από μία εβδομάδα συζητήσαμε οι δυο μας σε αυτήν την Αίθουσα. Και δεν πέρασε μία εβδομάδα και επιβεβαιωνόμαστε από την ανακοίνωση που έβγαλε το Διοικητικό Συμβούλιο της Πανελλήνιας Επιστημονικής Ένωσης Διευθυντών Σχολικών Μονάδων Πρωτοβάθμιας Εκπαίδευσης το οποίο καταγγέλλει εμφατικά την υπολειτουργία των Ολοήμερων Σχολείων σε όλη τη χώρα, εκφράζοντας μάλιστα την έντονη ανησυχία του για το μέλλον της δημόσιας εκπαίδευσης.

Και ερωτάσθε, κύριε Υπουργέ, με ποιο συγκεκριμένο σχέδιο και χρονοδιάγραμμα προτίθεται το Υπουργείο να εξασφαλίσει σταθερή και πλήρη στελέχωση των Ολοήμερων Σχολείων με μόνιμο και επαρκές προσωπικό.

Και, επίσης, πώς προτίθεται να διασφαλίσει ότι οι οικογένειες δεν θα αναγκάζονται να αναζητήσουν ιδιωτικές λύσεις λόγω της υπολειτουργίας, όπως την καταγγείλαμε και την προηγούμενη εβδομάδα, των Ολοήμερων Σχολείων.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Τσιρώνη.

Θα απαντήσει ο Υφυπουργός Παιδείας, Θρησκευμάτων και Αθλητισμού, ο Κωνσταντίνος Βλάσης.

Παρακαλώ, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, κύριε συνάδελφε, θέλω να ξεκινήσω λέγοντας ότι κατανοώ πλήρως την ανησυχία που εκφράζετε για τη λειτουργία του Ολοήμερου Σχολείου γιατί πραγματικά είναι ένας θεσμός πολύτιμος, που δίνει ανάσα στις οικογένειες, στηρίζει τη μαθησιακή πορεία των παιδιών και εξασφαλίζει ίσες ευκαιρίες. Και να είστε σίγουροι ότι σαν Υπουργείο Παιδείας αυτόν τον θεσμό δεν τον βλέπουμε λογιστικά, αλλά το βλέπουμε σαν κομμάτι της καθημερινότητας που αφορά, όχι μόνο τα παιδιά, αλλά και τις οικογένειές τους. Γι’ αυτό, λοιπόν, θα είμαι σαφής και θα αναφέρω και συγκεκριμένα πράγματα, για να σας πω πόσο άμεσα κινούμαστε.

Πρώτα από όλα, από τις 15 έως τις 17 Σεπτεμβρίου οι περιφερειακές διευθύνσεις κατέγραψαν όλα τα κενά, που αφορούν σαφώς και τα ολοήμερα σχολεία. Στις 18 και 19 Σεπτεμβρίου, τις αμέσως επόμενες δύο ημέρες δηλαδή, απέστειλαν αυτά τα στοιχεία και ήδη οι γενικές διευθύνσεις επεξεργάστηκαν όλα τα αιτήματα. Όποια κενά τώρα δημιουργήθηκαν μετά τους δέκα χιλιάδες διορισμούς τους οποίους κάναμε -και ο οποίος είναι ένας αριθμός πραγματικά πάρα πολύ μεγάλος για μόνιμους εκπαιδευτικούς, το οποίο νομίζω δεν το αμφισβητεί κανείς- μετά τις άδειες, που πολλοί από αυτούς έβαλαν -και γνωρίζετε πώς δημιουργούνται καινούργια κενά, τα οποία εξαρχής το Υπουργείο δεν μπορεί να τα εκτιμήσει- ακολούθησε και η πρώτη φάση των αναπληρωτών. Περισσότεροι από είκοσι τέσσερις χιλιάδες αναπληρωτές εκπαιδευτικοί πήγαν στα σχολεία. Αρκετοί από αυτούς, πάλι βέβαια, πήραν άδεια. Επομένως, κάνοντας όλη αυτήν τη συγκέντρωση των στοιχείων είδαμε τι κενά δημιουργούνται και μετά τους μόνιμους διορισμούς και μετά την τοποθέτηση των είκοσι τεσσάρων χιλιάδων αναπληρωτών.

Επομένως, καταλαβαίνετε ότι όλη αυτή η κατάσταση είναι μια δυναμική κατάσταση, δεν μπορείς να πεις εξαρχής τι χρειάζεσαι για να κλείσεις τα κενά σου, γιατί κενά δημιουργούνται συνέχεια. Επομένως, μιλάμε για πρόβλημα σύνθετο και πρόβλημα δομικό.

Εμείς ερχόμαστε σήμερα να σας πούμε ότι ίσως και το βράδυ, διαφορετικά αύριο το πρωί, θα έχει βγει η εγκριτική και αύριο κιόλας τα ονόματα της β΄ φάσης των αναπληρωτών θα είναι στον αέρα. Άρα, λέμε ότι η δεύτερη φάση των αναπληρωτών εκπαιδευτικών θα φτάσουν στις αρμόδιες διευθύνσεις και θα ξεκινήσουν να τοποθετούνται στα σχολεία. Αυτό σημαίνει ότι τα περισσότερα από τα κενά θα αρχίζουν να καλύπτονται και σαφώς αυτό αφορά και τα ολοήμερα σχολεία.

Καταλαβαίνετε ότι από τη στιγμή που θα φτάσουν αύριο τα ονόματα, χρειάζονται κάποιες μέρες ώστε οι αναπληρωτές να πάνε στις τάξεις. Καταλαβαίνετε ότι η β΄ φάση, σε σχέση με όλα τα προηγούμενα χρόνια, έρχεται πολύ νωρίτερα από άλλες χρονιές, κάτι που δείχνει το ιδιαίτερο βάρος που δείχνουμε για την κάλυψη όλων των κενών.

Και βέβαια, όσον αφορά τα κέντρα μελέτης -μαζί τα συζητήσαμε και την προηγούμενη βδομάδα- μιλάμε για ένα πρόβλημα το οποίο τραβάει πολλά χρόνια πίσω, αλλά ήδη όπως σας είπα μαζεύουμε όλες τις πληροφορίες, οπότε μέχρι το τέλος της σχολικής χρονιάς να μπορέσουμε να νομοθετήσουμε ανάλογα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Κύριε Υπουργέ, είναι ρόλος σας ή μέσα στους ρόλους σας, να ωραιοποιείτε την κατάσταση -εγώ σας ρώτησα συγκεκριμένα θέματα- και είναι δικός μας ρόλος μέσω του κοινοβουλευτικού ελέγχου να φροντίζουμε και να σας «αναγκάζουμε» για άμεση και αποτελεσματική παρέμβαση για να αντιμετωπιστεί όλο το ζήτημα που προέκυψε εξαιτίας λανθασμένων χειρισμών του Υπουργείου και θα σας πω παρακάτω.

Ας τα πάρουμε από την αρχή: Πάνω από έναν χρόνο είστε ενήμεροι πως λειτουργούν παράνομα τα κέντρα μελέτης. Την περασμένη εβδομάδα δεσμευτήκατε, όπως και σήμερα, ότι μέσα στη σχολική χρονιά θα λυθεί το θέμα. Το θέμα είναι προς ποια κατεύθυνση θα λυθεί το θέμα.

Διότι, κοιτάξτε τώρα πώς ένας υποψιασμένος μπορεί να συνδέσει την ανοχή σας στα παράνομα κέντρα μελέτης με τη νέα εγκύκλιο που φέρατε στις 18 Σεπτεμβρίου. Μιλάμε για μια βδομάδα μετά την έναρξη των μαθημάτων -γιατί είπατε από 15 έως 17 Σεπτεμβρίου εσείς- στις 18 Σεπτεμβρίου εκδόθηκε εγκύκλιος η οποία ζητούσε από τους διευθυντές και προϊσταμένους να αλλάξουν τη συγκρότηση τμημάτων του ολοήμερου με βάση τα κοινωνικά και επαγγελματικά κριτήρια των γονέων, όχι δηλαδή με βάση τον ελεύθερο και καθολικό χαρακτήρα που προβλέπεται από τις αποφάσεις και τις εγκυκλίους του Υπουργείου. Αυτό σημαίνει ότι εγκεκριμένα δικαιώματα χιλιάδων οικογενειών που εμπιστεύτηκαν το Δημόσιο Σχολείο, που έκαναν τον οικογενειακό τους προγραμματισμό με βάση τις εγκυκλίους αυτές, τώρα καταργούνται με τη συγκεκριμένη εγκύκλιο.

Αν συνδέσουμε τώρα αυτήν την καινοτομία με την ανοχή σας στα παράνομα κέντρα μελέτης, από τη μία μεριά καταγγέλλονται ολοήμερα σχολεία που είτε δεν μπορούν να λειτουργήσουν, είτε δεν έχουν προσωπικό, είτε αναγκάζονται να τελειώνουν πριν από την προγραμματισμένη ώρα -με ό,τι καταλαβαίνετε ότι σημαίνει αυτό για τους γονείς- και από την άλλη, το ιδιωτικό κεφάλαιο ανενόχλητο και χωρίς καμία απολύτως παρέμβαση από την πολιτεία δρα και μάλιστα μεταφέρει και τα παιδιά από το σχολείο στις εγκαταστάσεις του.

Τι κάνετε, λοιπόν; Δεν νομοθετείτε για τα κέντρα μελέτης, δεν κάνετε ελέγχους -παρότι είναι παράνομα και δεν ξέρουν ποιοι διδάσκουν και ποιοι μεταφέρουν τα παιδιά- και από την άλλη, νομοθετείτε εις βάρος της δημόσιας παιδείας. Μιλάω με γεγονότα, με την εγκύκλιο και όχι με ερμηνείες. Εγκαταλείπετε τον θεσμικό σας ρόλο και ανοίγετε κερδοφόρο πεδίο για την ανεξέλεγκτη εμπορευματοποίηση της μελέτης των παιδιών.

Την ίδια στιγμή, ο οικογενειακός προγραμματισμός τινάζεται στον αέρα. Οι γονείς δεν ξέρουν αν το παιδί θα μείνει στο Ολοήμερο, πώς θα λειτουργήσει και ποιοι θα το αναλάβουν. Εσείς που μάχεστε -υποτίθεται- για το δημογραφικό και έχετε θέσει ως κέντρο ενδιαφέροντος την οικογένεια, πώς μπορείτε τόσο ευθέως να την υπονομεύετε με αυτήν την εγκύκλιο; Και δεν τα λέμε μόνο εμείς, τα λέει και η Ανώτατη Συνομοσπονδία Γονέων και Μαθητών της Ελλάδος, η οποία έβγαλε και σκληρή ανακοίνωση και σας τονίζει πως είναι ανάγκη να μην κλείσει κανένα Ολοήμερο. Στο ίδιο μήκος κύματος κινείται και η Διδασκαλική Ομοσπονδία Ελλάδος, μετά την εγκύκλιο που έλαβε.

Είστε σε θέση να ακούσετε τους γονείς και τους δασκάλους που γνωρίζουν στο «πετσί» τους τις επιπτώσεις της εγκυκλίου αυτής και της πολιτικής επιλογής ή θα συνεχίσετε ακάθεκτοι να αποδομείτε τη στήριξη που το Δημόσιο Σχολείο παρείχε στις οικογένειες;

Κύριε Υπουργέ, δημόσια εκπαίδευση δεν μπορεί να λειτουργεί με πρόχειρες και κοινωνικά βλαβερές εγκυκλίους που ανατρέπουν αυτόν τον οικογενειακό προγραμματισμό και περιορίζουν τα δικαιώματα των πολιτών. Η πολιτεία έχει συνταγματική υποχρέωση να διασφαλίσει καθολική, ποιοτική και δωρεάν παιδεία.

Σας καλώ να αποσύρετε άμεσα αυτήν την εγκύκλιο, που δημιούργησε μεγάλο πρόβλημα, και να στηρίξετε τον θεσμό του Ολοήμερου, ώστε κανένα παιδί και καμία οικογένεια να μην βρεθεί εκτός Δημοσίου Σχολείου.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τσιρώνη.

Κύριε Υπουργέ, παρακαλώ, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κύριε συνάδελφε, ξεκινώντας, πρώτα απ’ όλα, θα αναφερθώ στα κέντρα μελέτης. Το συζητήσαμε και την προηγούμενη εβδομάδα και δεν καταλαβαίνω ποιος ο λόγος να επανερχόμαστε.

Η αλήθεια είναι ότι η Κυβέρνησή μας θα κάνει ό,τι χρειάζεται για να λύσει άλλο ένα πρόβλημα, το οποίο δεν λυνόταν για δεκαετίες. Μιλάτε για προβλήματα τα οποία σέρνονται όλα αυτά τα χρόνια. Μέρα με τη μέρα, συνέχεια, δίνουμε λύσεις. Μια από τις λύσεις που θα δώσουμε θα αφορά και τα κέντρα μελέτης. Γι’ αυτόν το λόγο σας ανέφερα -και στη συζήτηση που κάναμε την προηγούμενη εβδομάδα και το επιβεβαίωσα και σήμερα- ότι ήδη μέσα στη σχολική χρονιά θα έρθουμε και θα νομοθετήσουμε.

Καταλαβαίνετε, όμως, ότι αυτό δεν μπορεί να γίνει ούτε πρόχειρα ούτε δίνοντας μια λύση περιστασιακή.

**ΣΠΥΡΙΔΩΝ ΤΣΙΡΩΝΗΣ:** Για τα Ολοήμερα.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Αναφέρατε πριν τα κέντρα μελέτης.

**ΣΠΥΡΙΔΩΝ ΤΣΙΡΩΝΗΣ:** Σε συνδυασμό.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Λοιπόν, δεν θα δώσουμε μια λύση περιστασιακή και να έχουμε τα προβλήματα μπροστά. Έχουμε αποδείξει όλα αυτά τα χρόνια ότι ερχόμαστε και λύνουμε προβλήματα δεκαετιών.

Όσον αφορά το Ολοήμερο Σχολείο, ξεκίνησα και σας είπα το εξής για τις χιλιάδες των εκπαιδευτικών που, για πρώτη φορά όλα αυτά τα χρόνια, διορίζονται και είναι κοντά στους πενήντα χιλιάδες εκπαιδευτικούς, τα τελευταία πέντε χρόνια, με δέκα χιλιάδες φέτος, είκοσι τέσσερις χιλιάδες αναπληρωτές-εκπαιδευτικούς ήδη από την α΄ φάση. Και σας είπα ότι αύριο κιόλας -όχι μετά από καιρό, αύριο- έρχεται η β΄ φάση των αναπληρωτών-εκπαιδευτικών, οι οποίοι σαφώς αφορούν και το Ολοήμερο Σχολείο. Νομίζω ότι αυτό το καταλαβαίνουμε όλοι.

Επομένως, οι ανησυχίες σας είναι ήδη και δικές μας. Απλά εμείς απαντούμε με πράξεις, κύριε συνάδελφε. Εμείς δεν κάνουμε ούτε φτηνό λαϊκισμό, αλλά απαντούμε με πράξεις.

Και θα σας πω και το εξής. Μόλις τον τελευταίο Αύγουστο, με νόμο, για πρώτη φορά επεκτείναμε την παράλληλη στήριξη και στο Ολοήμερο Σχολείο. Ποιος το έχει κάνει αυτό; Πρόκειται για μια ρύθμιση, η οποία πραγματικά στηρίζει τα παιδιά με πρόσθετη στήριξη, διευκολύνοντας τις οικογένειές τους.

Επίσης, θα σας αναφέρω και κάποιους αριθμούς, για να δείτε και την ανοδική πορεία των αριθμών των εκπαιδευτικών που απασχολήθηκαν στα Ολοήμερα Σχολεία. Το 2019 υπήρχαν 29.131 εκπαιδευτικοί. Σήμερα που μιλάμε -δεν θα μιλήσω για κάθε χρονιά- φτάνουμε στους 34.247. Μιλάμε για πάνω από πέντε χιλιάδες περισσότερους εκπαιδευτικούς, οι οποίοι έρχονται και απασχολούνται στο Ολοήμερο Σχολείο.

Επομένως, να είστε σίγουρος, στο Υπουργείο Παιδείας δεν βλέπουμε το Ολοήμερο Σχολείο σαν μια τυπική υποχρέωση, το βλέπουμε σαν επένδυση στα παιδιά μας, θέλουμε να δίνουμε σε όλα τις ίσες ευκαιρίες και θέλουμε να κάνουμε τη ζωή των οικογενειών τους ακόμα πιο εύκολη.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στην ημερήσια διάταξη της...

**ΑΡΕΤΗ ΠΑΠΑΪΩΑΝΝΟΥ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Ιωάννης Πλακιωτάκης):** Ποια διαδικασία; Δεν έχει ξεκινήσει.

**ΜΙΧΑΗΛ ΧΟΥΡΔΑΚΗΣ:** Μα τώρα δεν είπατε ότι ξεκίνησε; Αποφασίστε, ξεκίνησε ή δεν ξεκίνησε;

**ΠΡΟΕΔΡΕΥΩΝ (Ιωάννης Πλακιωτάκης):** Δεν έχει ξεκινήσει ακόμη. Όταν ξεκινήσει θα σας δώσω τον λόγο.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενίσχυση των υπηρεσιών των Αναπτυξιακών Προγραμμάτων και συναφή οργανωτικά και διοικητικά ζητήματα».

Η Διάσκεψη των Προέδρων αποφάσισε στη συνεδρίασή της, της 18ης  Σεπτεμβρίου 2025, τη συζήτηση του νομοσχεδίου σε μία συνεδρίαση, ενιαία επί της αρχής, των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Παπαϊωάνου, έχετε τον λόγο.

**ΑΡΕΤΗ ΠΑΠΑΪΩΑΝΝΟΥ:** Όπως γνωρίζετε, είμαι ανεξάρτητη Βουλευτής Β΄ Θεσσαλονίκης και σας δηλώνω ότι μετά το πέρας των ομιλητών και της διαδικασίας, εγώ θα ψηφίσω σήμερα περνώντας την κάρτα μου πάνω απ’ την ηλεκτρονική οθόνη.

Βάσει του άρθρου 70 του Κανονισμού της Βουλής, η ψήφος είναι προσωπική, δεν είναι ομαδική και δεν μπορεί κανείς να μου απαγορεύει να ψηφίσω ούτε να γίνεται ομαδόν ψήφιση από εκπρόσωπο. Αν τα κόμματα θέλουν να το κάνουν έτσι για την ευκολία τους, ας το κάνουν. Εγώ, όμως, θα περάσω την κάρτα μου, θα ψηφίσω ή θα καταψηφίσω και παρακαλώ το σύστημα να δεχτεί την ψήφο μου. Αλλιώς να μου απαντήσετε γιατί όχι.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ να ανοίξει το σύστημα της ηλεκτρονικής εγγραφής.

Τον λόγο έχει ο εισηγητής της Νέας Δημοκρατίας κ. Νεοκλής Κρητικός για δεκαπέντε λεπτά.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κύριε Υπουργέ, κύριες και κύριοι συνάδελφοι, έχω την τιμή να εισηγούμαι τη νομοθετική πρωτοβουλία του Υπουργείου Εθνικής Οικονομίας και Οικονομικών με τίτλο: «Ενίσχυση των υπηρεσιών Αναπτυξιακών Προγραμμάτων και συναφή οργανωτικά και διοικητικά ζητήματα», νομοθέτημα που καταρτίστηκε και δομήθηκε γύρω από τον σκοπό της ενίσχυσης των υπηρεσιών των αναπτυξιακών προγραμμάτων, για την ταχύτερη απορρόφηση και αξιοποίηση των διαθέσιμων πόρων, νομοσχέδιο του οποίου οι διατάξεις παρέχουν τα πλεονεκτήματα της αναβάθμισης και της ευελιξίας.

Μιλώ για ευελιξία, γιατί προσπερνούμε αγκυλώσεις συρρικνώνοντας τι; Τη γραφειοκρατία. Μιλώ για αναβάθμιση, γιατί πραγματικά οι υπηρεσίες του Υπουργείου οι οποίες διαχειρίζονται συγχρηματοδοτούμενα ή εθνικά χρηματοδοτούμενα έργα αναβαθμίζονται ως προς τη στελέχωση των δομών τους, ως προς την προσέλκυση καταρτισμένου προσωπικού και ως προς τις αποδοχές αυτού.

Αυτός είναι ένας κεντρικός στόχος, όχι μόνο του αρμόδιου Υπουργείου, αλλά συνολικά της Κυβέρνησης, προκειμένου και να αξιοποιούμε το καλύτερο δυνατό ανθρώπινο δυναμικό αλλά και να επιβραβεύουμε αυτά τα στελέχη που υλοποιούν απαιτητικούς στόχους σε ασφυκτικά, πραγματικά, χρονοδιαγράμματα.

Πριν περάσω στα επιμέρους σημεία του σχεδίου νόμου, να πω πως η Ελλάδα έχει κάνει βήματα προόδου τα τελευταία χρόνια, συνιστώντας ένα θετικό παράδειγμα επενδυτικής ανάκαμψης στην Ευρώπη. Η παραπάνω κατάκτηση είναι απόρροια συστηματικής δουλειάς, αφού αξιοποιούνται στον μέγιστο βαθμό τα χρηματοδοτικά εργαλεία από την ίδια Κυβέρνηση που διαπραγματεύτηκε για την προγραμματική περίοδο 2021 - 2027, επιτυγχάνοντας καλύτερους όρους και απορροφώντας υψηλότερους πόρους.

Η χώρα μας παραμένει στις πρώτες θέσεις μεταξύ των κρατών-μελών της Ευρωπαϊκής Ένωσης ως προς την απορρόφηση πόρων του Ταμείου Ανάκαμψης και Ανθεκτικότητας. Συνιστά δε βασική κυβερνητική επιδίωξη να αποτραπεί η παραμικρή απώλεια, η παραμικρή διαρροή από τους ευρωπαϊκούς και εθνικούς πόρους και το μέρισμα της ανάπτυξης να επιστρέφει στην κοινωνία.

Τώρα, να περάσω στο Β΄ Μέρος του παρόντος το οποίο φέρει τον τίτλο: «Αναπτυξιακό Πρόγραμμα Δημοσίων Επενδύσεων». Εδώ αποσαφηνίζονται ορισμένα ζητήματα που αφορούν στον ν.5140/2024 και στο Αναπτυξιακό Πρόγραμμα Δημοσίων Επενδύσεων, με σκοπό και την αποφυγή καθυστερήσεων κατά την εκτέλεση του ως άνω προγράμματος.

Παρέχονται μισθολογικά κίνητρα στο προσωπικό της γενικής διεύθυνσης δημοσίων επενδύσεων και της μονάδας συμπράξεων δημοσίου και ιδιωτικού τομέα. Είναι συγκεκριμένα το άρθρο 4 με το οποίο επεκτείνεται η χορήγηση της επιπλέον ανταμοιβής σε περίπτωση επίτευξης στόχων. Αυτήν τη στιγμή, την ανταμοιβή λαμβάνουν οι ειδικές υπηρεσίες του ΕΣΠΑ και του στρατηγικού σχεδίου ΚΑΠ, η κεντρική υπηρεσία της ΜΟΔ Α.Ε. και η ειδική υπηρεσία Προγραμματισμού, Συντονισμού και Παρακολούθησης της υλοποίησης των χρηματοδοτικών μηχανισμών του ευρωπαϊκού οικονομικού χώρου. Επεκτείνεται, λοιπόν, η χορήγησή της, ώστε να επιτευχθεί η μισθολογική εξομοίωση του προσωπικού των παραπάνω υπηρεσιών.

Περνάω στο άρθρο 6 το οποίο αφορά στις συμβάσεις ΔΥΠ, στις συμβάσεις παραχώρησης και στις ενέργειες τεχνικής βοήθειας του Εθνικού Προγράμματος Ανάπτυξης. Για όλες τις παραπάνω, εισάγεται εξαίρεση από την προθεσμία των δεκαοκτώ μηνών, εντός της οποίας αναλαμβάνονται νομικές δεσμεύσεις για λόγους που συναρτώνται ευθέως με τη φύση των συμβάσεων αυτών.

Στο σημείο αυτό να αναφέρω αυτό που είπε και ο Υπουργός μας, ο κ. Παπαθανάσης, για τις συμβάσεις ΔΥΠ κατά την επεξεργασία του νομοσχεδίου, πως η Ελλάδα βρίσκεται στην παγκόσμια κορυφή των διαδικασιών ως προς τη σύμπραξη δημοσίου ιδιωτικού τομέα.

Έχουμε το άρθρο 7, που προβλέπει τη δυνατότητα σύστασης ομάδων εργασίας στην συντονιστική υπηρεσία και στους φορείς διαχείρισης του Εθνικού Προγράμματος Ανάπτυξης, με σκοπό την επαρκή ανταπόκρισή τους στον προγραμματισμό, τον σχεδιασμό, την προετοιμασία και τη διαχείριση των προγραμμάτων του ΕΠΑ, εν όψει και της λήξης της τρέχουσας προγραμματικής περιόδου και της έναρξης της επόμενης.

Το Εθνικό Πρόγραμμα Ανάπτυξης, όπως γνωρίζετε, κυρίες και κύριοι συνάδελφοι, ολοκληρώνεται στις 31-12-2025 και έπεται η εκπόνηση του νέου προγράμματος του 2026 - 2030.

Στο Γ΄ Μέρος, με τίτλο: «Εταιρικό Σύμφωνο Περιφερειακής Ανάπτυξης», θωρακίζουμε τη λειτουργία του ΕΣΠΑ επεμβαίνοντας βελτιωτικά σε θέματα στελέχωσης και διοίκησης. Επιλύονται ζητήματα που αφορούν στο εταιρικό σύμφωνο περιφερειακής ανάπτυξης και ζητήματα που αφορούν στις αρμοδιότητες του Γενικού Γραμματέα Εταιρικού Σύμφωνου Περιφερειακής Ανάπτυξης, καθώς και στις ανακτήσεις των πληρωμών που διενεργούνται στο πλαίσιο των προγραμμάτων «Interreg».

Ρυθμίζονται ειδικότερα ζητήματα εποπτείας και χρήσης του ολοκληρωμένου προγράμματος κρατικών ενισχύσεων και συντήρησης, τεχνικής υποστήριξης και ανάπτυξης προσαρμογών του πληροφοριακού συστήματος συσσώρευσης κρατικών ενισχύσεων ήσσονος σημασίας.

Επιπλέον, έχουμε τη ρύθμιση ειδικότερων ζητημάτων προσωπικού που τίθενται κατά την εφαρμογή του ν.4314/2014. Να εστιάσω στο άρθρο 18, με το οποίο παρέχεται στη ΜΟΔ Α.Ε. η δυνατότητα έκδοσης δημόσιας πρόσκλησης εκδήλωσης ενδιαφέροντος, κατόπιν σχετικής εισήγησης των ειδικών υπηρεσιών για απόσπαση ή μετακίνηση στις ειδικές υπηρεσίες ΕΣΠΑ και στην κεντρική υπηρεσία της ΜΟΔ Α.Ε. μονίμων υπαλλήλων ή υπαλλήλων ιδιωτικού δικαίου αορίστου χρόνου, που απασχολούνται στους φορείς Γενικής Κυβέρνησης με σκοπό την κάλυψη κενών θέσεων.

Έχουμε τη βάσιμη πεποίθηση ότι οι δημόσιοι υπάλληλοι μπορούν να ανταποκριθούν στο απαιτητικό καθήκον κάλυψης αναγκών του ΕΣΠΑ και το αποδεικνύουμε με τη δυνατότητα που παρέχουμε.

Συγχρόνως, στο Δ΄ Μέρος, «διατάξεις για την εύρυθμη λειτουργία των αναπτυξιακών εταιρειών και άλλες διατάξεις», θεσπίζουμε στοχευμένες ρυθμίσεις για την πιο εύρυθμη λειτουργία εποπτευόμενων φορέων του Υπουργείου Εθνικής Οικονομίας. Όσον αφορά στην Ελληνική Αναπτυξιακή Τράπεζα, γι’ αυτήν εισάγεται εξαίρεση από την υποχρέωση προσκόμισης ασφαλιστικής ενημερότητας και θεσμοθετείται προστασία έναντι κατασχέσεων για τους εθνικούς και ευρωπαϊκούς πόρους που διαχειρίζεται.

Μεταξύ αυτών των πόρων είναι και εκείνη για το πρόγραμμα «Σπίτι μου ΙΙ», το οποίο όπως μας ενημέρωσε και ο κ. Παπαθανάσης κατά την επεξεργασία του νομοσχεδίου στη Διαρκή Επιτροπή Οικονομικών Υποθέσεων, προχωρά πιο γρήγορα και είμαστε ικανοποιημένοι με αυτήν την εξέλιξη. Εξάλλου η στέγαση -γνωρίζετε- είναι στον πυρήνα της κυβερνητικής στρατηγικής. Πάνω από 6,5 δισεκατομμύρια ευρώ σε πόρους έχουν ανακατευθυνθεί προς το μείζον θέμα εύρεσης στέγασης, ενώ και ο ν.5229/2025 για την κοινωνική αντιπαροχή καταδεικνύει την επικέντρωση της Κυβέρνησης στο δυσεπίλυτο αυτό πρόβλημα.

Να παραμείνω στην Ελληνική Αναπτυξιακή Τράπεζα. Όπως ανέφερε ο κύριος Υπουργός κατά την επεξεργασία του νομοσχεδίου, πρόκειται για μία τράπεζα δημοσίου ενδιαφέροντος η οποία φυσικά και επιθυμούμε να συνεχίσει απρόσκοπτα το έργο της. Τρέχει πάρα πολλά προγράμματα, στηρίζει τη μικρομεσαία επιχειρηματικότητα και βοηθά τις πολύ μικρές επιχειρήσεις να λάβουν ένα δάνειο.

Τι επιπλέον έχουμε τώρα στο Δ΄ Μέρος; Την τροποποίηση εξουσιοδοτικών διατάξεων του καταστατικού της ΜΟΔ ΑΕ, την απαλλαγή της Ελληνικής Εταιρείας Δίκαιης Αναπτυξιακής Μετάβασης Μονοπρόσωπη Ανώνυμη Εταιρεία από την υποχρέωση καταβολής ΕΝΦΙΑ για τις εκτάσεις που αποτελούν μέρος των γαιών μεταλιγνιτικής αξιοποίησης, εκτάσεις τις οποίες παραλαμβάνει για λογαριασμό του δημοσίου με σκοπό τη διαχείριση και εκμετάλλευσή τους και την προσέλκυση επενδυτών με στόχο την ανάπτυξη των περιοχών.

Μια ακόμα ρύθμιση που αφορά στην ίδια εταιρεία συναντούμε στο άρθρο 23, όπου εισάγεται η δυνατότητα σύστασης δικαιώματος επιφάνειας επί ακινήτων, που της ανήκουν βέβαια, με σκοπό οι εκτάσεις αυτές να καταστούν ελκυστικότερες για επενδύσεις μεγαλύτερης κλίμακας. Οι διατάξεις του Ε΄ Μέρους, κυρίες και κύριοι συνάδελφοι, με τίτλο: «Ειδική Υπηρεσία Συντονισμού του Ταμείου Ανάκαμψης» περιλαμβάνουν διαδικαστικά ζητήματα, τα οποία επιλύουν προβλήματα αναφορικά με τη λειτουργία της ειδικής υπηρεσίας του Ταμείου Ανάκαμψης.

Να κάνω μία μνεία στο άρθρο 32 όπου αυξάνεται ο αριθμός των θέσεων σε συγκεκριμένη ειδικότητα αναφορικά με την υπ’ αριθμό σύμβαση ορισμένου χρόνου 1/2024 προκήρυξη της Ειδικής Υπηρεσίας Συντονισμού Ταμείου Ανάκαμψης. Σκοπός είναι η διασφάλιση της πλήρους αξιοποίησης των υποψηφίων που συμμετείχαν, προκειμένου να στελεχωθούν με επάρκεια οι υπηρεσίες της κεντρικής διοίκησης, που έχουν αναλάβει την παρακολούθηση και έγκαιρη υλοποίηση των χρηματοδοτούμενων από το Ταμείο Ανάκαμψης και Ανθεκτικότητας έργων.

Στο ΣΤ΄ Μέρος προβλέπονται επείγουσες διατάξεις που ρυθμίζουν ζητήματα που αφορούν στη ΔΕΘ Α.Ε., όπως μεταξύ άλλων στη γενική συνέλευσή της και στο διοικητικό συμβούλιο της και στους προϋπολογισμούς των δήμων. Να σταθώ στο δεύτερο. Παρατείνεται και για το οικονομικό έτος 2026 η δυνατότητα ισοσκέλισης των προϋπολογισμών των δήμων μέσω της διάθεσης μέρους των εσόδων τους από ανταποδοτικά λοιπά τέλη και δικαιώματα, καθώς και από κεντρικούς αυτοτελείς πόρους επενδυτικών δαπανών για την αντιμετώπιση λειτουργικών δαπανών ή επενδυτικών αναγκών ανταποδοτικού χαρακτήρα. Είναι δαπάνες ή ανάγκες, κυρίες και κύριοι συνάδελφοι, οι οποίες δεν μπορούν να καλυφθούν από το χρηματικό υπόλοιπο και τα τακτικά ή έκτακτα έσοδα των δήμων.

Επομένως, θεωρώ πως πρόκειται περί αναγκαίας ρύθμισης εν όψει και της κατάρτισης των προϋπολογισμών τους για το 2026 και των αυξημένων δαπανών, που βέβαια καλούνται να αντιμετωπίσουν.

Να πω λίγα λόγια για την υπουργική τροπολογία που κατατέθηκε στο παρόν σχέδιο νόμου. Προστίθενται διατάξεις μέσω των οποίων επιδιώκεται η διοικητική αναδιάταξη της Ειδικής Υπηρεσίας Διαχείρισης Προγραμμάτων «Περιβάλλον Κλιματική Αλλαγή» και «Πολιτική Προστασία» με σκοπό τη συστηματική βελτιστοποίηση των διοικητικών δομών και την ενίσχυση της αποτελεσματικότητάς της, καθώς και η διοικητική αναδιάρθρωση των υπηρεσιών της Εθνικής Αρχής Συντονισμού, η οποία υπάγεται στη Γενική Γραμματεία ΕΣΠΑ. Εδώ στο άρθρο 2 της υπουργικής τροπολογίας έχουμε την επικαιροποίηση αρμοδιοτήτων των ειδικών υπηρεσιών της. Επιπλέον, ρυθμίζεται η αλλαγή χρήσης των εγκαταστάσεων του Πανεπιστημίου Δυτικής Μακεδονίας με στόχο την καλύτερη αξιοποίηση των υποδομών και την εγκατάσταση νέου υπερυπολογιστή.

Τέλος, με τα άρθρα 4 και 5 αντιμετωπίζεται το ζήτημα της ομαλής λειτουργίας του Γραφείου Ελληνικού του Υπουργείου Περιβάλλοντος και Ενέργειας και το ζήτημα της ομαλής υλοποίησης των έργων ανάπτυξης των σταθμών αποθήκευσης ηλεκτρικής ενέργειας αντίστοιχα.

Κυρίες και κύριοι συνάδελφοι, κλείνοντας σιγά, σιγά, πρέπει να πω πως πρόκειται για νομοσχέδιο με διατάξεις που δίνουν λύσεις και βέβαια επιταχύνουν διαδικασίες. Η Κυβέρνηση μετά και την υιοθέτηση ενός συνεκτικού νομοθετικού πλαισίου για το αναπτυξιακό πρόγραμμα δημοσίων επενδύσεων με τη θεσμοθέτηση του ν.5140/2024, έρχεται σήμερα να εισαγάγει ρυθμίσεις μέσω των οποίων βελτιώνεται η άσκηση της εθνικής αναπτυξιακής πολιτικής, στοχεύοντας στη βελτιστοποίηση της λειτουργίας των λοιπών αναπτυξιακών προγραμμάτων και των φορέων που τα διαχειρίζονται.

Σας καλώ, λοιπόν, να τους στηρίξετε. Γιατί, όπως είπα και αρχικά, ενδυναμώνει τη δημόσια διοίκηση στις πτυχές που διαχειρίζεται συγχρηματοδοτούμενα και εθνικά χρηματοδοτούμενα προγράμματα και δίνει μεγαλύτερη ευελιξία για την επίτευξη των στόχων της βέβαια.

Σας ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κρητικό.

Κυρίες και κύριοι συνάδελφοι, οι Υπουργοί Προστασίας του Πολίτη, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Υποδομών και Μεταφορών, Περιβάλλοντος και Ενέργειας Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Ψηφιακής Διακυβέρνησης Κλιματικής Κρίσης, και Πολιτικής Προστασίας και Επικρατείας, καθώς και Αναπληρωτές Υπουργοί Εθνικής Οικονομίας και Οικονομικών Υγείας Υποδομών και Μεταφορών, κατέθεσαν στις 22-9-2025 σχέδιο νόμου: ««Προσδιορισμός κρίσιμων οντοτήτων, ορισμός της Γενικής Γραμματείας Προστασίας Κρίσιμων Οντοτήτων του Υπουργείου Προστασίας του Πολίτης ως αρμόδιας αρχής και ενιαίου σημείου επαφής – Εποπτεία συμμόρφωσης, επιβολή μέτρων και κυρώσεων -Ενσωμάτωση της Οδηγίας (ΕΕ) 2022/2557 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, για την ανθεκτικότητα των κρίσιμων οντοτήτων και την κατάργηση της Οδηγίας 2008/114/ΕΚ του Συμβουλίου και λοιπές διατάξεις.

Παραπέμπεται στην αρμόδια Διαρκή Επιτροπή.

Και έχουμε και ένα αίτημα για άδεια απουσίας στο εξωτερικό.

Ο Βουλευτής κ. Πάρις Κουκουλόπουλος ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Θα δώσω τον λόγο στην εισηγήτρια από το ΠΑΣΟΚ, την κ. Χριστίνα Σταρακά.

Παρακαλώ, έχετε τον λόγο.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, δεν θα μπορούσα να μην ξεκινήσω, πριν μπω στο νομοσχέδιο, από τη ματαίωση της συνάντησης -που πληροφορηθήκαμε πριν τρεις ώρες- του κ. Μητσοτάκη με τον κ. Ερντογάν, που αποδεικνύει το πόσο πρόχειρα και χωρίς στρατηγικό σχέδιο κινείται η Κυβέρνηση της Νέας Δημοκρατίας στην εξωτερική πολιτική. Μια συνάντηση που παρουσιάστηκε ως κομβική για τις ελληνοτουρκικές σχέσεις, πρώτα αναβλήθηκε, ύστερα ματαιώθηκε οριστικά, αφήνοντας εκτεθειμένη και τη χώρα αλλά και μειώνοντας και το κύρος της, καθώς η Τουρκία αποδεικνύει με κάθε επισημότητα ότι υποτιμά και υποβαθμίζει τη χώρα μας συστηματικά.

Η Ελλάδα μας, κυρίες και κύριοι, απαιτεί μια σοβαρή, μια σταθερή και εθνικά υπεύθυνη στρατηγική, που χτίζει συμμαχίες, που σέβεται έμπρακτα το Διεθνές Δίκαιο και χωρίς εξαιρέσεις, ενισχύει τη θέση της χώρας και δεν επιτρέπει να μας αντιμετωπίζουν ως δεδομένους ή ως αδύναμο κρίκο.

Επίσης, πριν μπω στο νομοσχέδιο, θα ήθελα να αναφερθώ για τον κ. Ρούτσι ρόλο που βρίσκεται λίγα μέτρα έξω απ’ αυτήν την Αίθουσα και συνεχίζει για δέκατη ημέρα την απεργία πείνας, ζητώντας την εκταφή του γιού του για να μάθει την πραγματική αιτία θανάτου του παιδιού του. Έχει τη συμπαράσταση και της παράταξής μας, αλλά κυρίως έχει τη συμπαράσταση όλης, σύσσωμης της ελληνικής κοινωνίας.

Η ελληνική πολιτεία από την άλλη δείχνει ότι κάτι φοβάται, ότι κάτι πάει να συγκαλύψει. Μπορεί να λέει η Κυβέρνηση ότι δεν είναι έτσι. Σίγουρα όμως φαίνεται έτσι. Και τι απαντά η Κυβέρνηση; Ότι δεν παρεμβαίνουμε στη δικαιοσύνη. Σοβαρά τώρα; Ποιος; Η Κυβέρνηση που κατήργησε τον θεσμό του εισαγγελέα διαφθοράς και τον συγχώνευσε με τον οικονομικό εισαγγελέα, η Κυβέρνηση που στη συνέχεια καταργεί και τον οικονομικό εισαγγελέα, αποδυναμώνοντας θεσμική ασπίδα για την καταπολέμηση των μεγάλων οικονομικών σκανδάλων και της διαφθοράς; Ποιος; Η Κυβέρνηση που ευθυγραμμίστηκε με απίστευτη ακρίβεια με την ηγεσία του Αρείου Πάγου, ώστε να τεθεί στο αρχείο η ερευνώμενη εμπλοκή των πραιτοριανών του Μεγάρου Μαξίμου για τη χρήση του παράνομου Predator, τη στιγμή που το Ευρωκοινοβούλιο έχει ήδη εκφράσει μεγάλη ανησυχία για πιέσεις στους θεσμούς και τις διερευνήσεις των υποκλοπών;

Είναι η Κυβέρνηση -επιμένω- που αγνόησε επιδεικτικά τις ψηφοφορίες των δικαστών για την ηγεσία του Αρείου Πάγου. Είναι η Κυβέρνηση που μερίμνησε μέσα από εξεταστικές επιτροπές να μην βρεθούν απέναντι στη δικαιοσύνη ούτε ο κ. Καραμανλής για το έγκλημα των Τεμπών, αλλά ούτε και οι κ.κ. Βορίδης και Αυγενάκης γι’ αυτό το μεγάλο σκάνδαλο του ΟΠΕΚΕΠΕ, ενώ εξευτέλισε παράλληλα το Σύνταγμα στην εξέταση του κ. Τριαντόπουλου για τον ρόλο του στο παράνομο μπάζωμα του χώρου του ατυχήματος.

Είναι η Κυβέρνηση -επιμένω- που τους παραγγέλναν τα πρωτοπαλίκαρα του σκανδάλου του ΟΠΕΚΕΠΕ να ξεφορτωθούν -για να μη χρησιμοποιήσω την ακριβή έκφραση που λέγονταν στη δικογραφία- την Ευρωπαία Εισαγγελέα.

Αυτή η Κυβέρνηση, λοιπόν, μας λέει ότι δεν παρεμβαίνει στη δικαιοσύνη. Και οι συγγενείς των πενήντα επτά θυμάτων περιμένουν δικαίωση. Αυτά για να μην ξεχνιόμαστε.

Και περνάω στο νομοσχέδιο. Κύριε Πρόεδρε, θα ήθελα να ξεκινήσω απευθυνόμενη στον κύριο Υπουργό, να του εκφράσω τη μεγάλη μου απογοήτευση για τις απαντήσεις που δεν πήρα ποτέ στα επαναλαμβανόμενα ερωτήματα που σας έθεσα στις επιτροπές που προηγήθηκαν του νομοσχεδίου. Τουλάχιστον ευελπιστώ σήμερα να πάρουμε κάποιες απαντήσεις σε αυτά τα ερωτήματα.

Και για να μην πω όλα τα ερωτήματα, θα σταθώ στα τρία βασικά ερωτήματα που έχω θέσει και τις προηγούμενες μέρες στις επιτροπές. Αλλά για να μην σας κουράσω πολύ, τα πιο πολλά θα σας τα απαντήσω εγώ και τα πιο δύσκολα θα τα αφήσω σε εσάς.

Πόσα χρόνια θα κάνει η εθνική μας οικονομία για να συγκλίνει σε κατά κεφαλήν ΑΕΠ, να μειώσει το επενδυτικό κενό και να ισοσκελίσει το ισοζύγιο τρεχουσών συναλλαγών; Πείτε μας, για να ξέρουν οι Έλληνες που βαίνουν μειούμενοι με τον δεύτερο ταχύτερο ρυθμό στην Ευρωπαϊκή Ένωση, πόσοι απ’ αυτούς θα προλάβουν να ζήσουν αυτήν τη σύγκλιση που ευαγγελίζεστε;

Θα σας δώσω εγώ μια απάντηση ξεκάθαρα. Με τη Νέα Δημοκρατία Κυβέρνηση, ποτέ. Και εκατό χρόνια να περάσουν και δέκα Ταμεία Ανάκαμψης και ΕΣΠΑ να πάρουμε από την Ευρώπη, η υποτίμηση αυτή και η στέρηση θα παραμένει.

Σας εξήγησα, κύριε Υπουργέ, στις επιτροπές ότι δεν αρκεί ότι στη χώρα μας εισρέουν οι περισσότεροι πόροι της Ευρωπαϊκής Ένωσης σε αναλογία με το μέγεθος της οικονομίας της συνδυαστικά μέσω ΕΣΠΑ και Ταμείου Ανάκαμψης και Ανθεκτικότητας. Γιατί οι πραγματικά ωφελούμενοι στη χώρα από τους πόρους αυτούς δεν είναι οι απλοί πολίτες και αυτοί που πραγματικά τα χρειάζονται. Είναι οι φίλοι σας, οι φίλοι σας στα καρτέλ, στις τράπεζες, σε διαγωνισμούς με έναν υποψήφιο, σε απευθείας αναθέσεις, σε καταρτίσεις τύπου «σκόιλ ελικικού», σε παράνομα λογισμικά παρακολούθησης μέσω της ΕΥΠ και τα ρέστα βέβαια σε διαφημιστικές καμπάνιες τύπου λίστας Πέτσα.

Από εδώ και πέρα όμως, κύριε Υπουργέ, θέλω να μου απαντήσετε εσείς. Πριν από λίγες μέρες ένα δημοσίευμα της «Εφημερίδας των Συντακτών» κατέδειξε ότι από το 2023 που αναλάβαμε εσείς Υπουργός Οικονομίας και Οικονομικών αρμόδιος για τη σύμβαση για τα συγχρηματοδοτούμενα έργα, η Ελλάδα έπεσε σε απορροφητικότητα από την πρώτη θέση στην δέκατη θέση και κάτω από τον ευρωπαϊκό μέσο όρο. Και αυτό παρόλο που αλλάξατε όλη τη διοικητική ιεραρχία των υπηρεσιών που εποπτεύετε, βάζοντας τους εκλεκτούς σας.

Καταθέτω, λοιπόν, το έγγραφο στα Πρακτικά.

(Στο σημείο αυτό η Βουλευτής κ. Χριστίνα Σταρακά, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πιστεύω και εκτιμώ ότι θα το σχολιάσετε αυτό, αλλά το καταλαβαίνω εν μέρει. Γιατί όταν αγνοείτε όλες τις εισηγήσεις των ανθρώπων που πραγματικά έτρεξαν το ΕΣΠΑ εδώ και δεκαετίες -όπως καταγγέλλει εξάλλου και ο σύλλογος εργαζομένων της ΜΟΔ- είναι λογικό και να κάνετε και λάθη και να αδικείτε και να υποαποδίδετε.

Αλλά, κύριε Υπουργέ, μας λέτε συνεχώς -μας είπε και ο εισηγητής σας- για τις εισροές των ευρωπαϊκών πόρων στη χώρα μας, αλλά δεν μας λένε και τι έχασαν οι Έλληνες από τους ευρωπαϊκούς πόρους από το 2019 και μετά λόγω της Κυβέρνησής σας. Σας θυμίζω για τέταρτη φορά -έχουν προηγηθεί οι τρεις φορές στις επιτροπές- ότι η Κοινοβουλευτική Ομάδα του ΠΑΣΟΚ, σας έκανε μία γραπτή ερώτηση και αίτηση κατάθεσης εγγράφων πριν από δύο μήνες. Είναι αυτή εδώ η ερώτηση και την ξανακαταθέτω και αυτή στα Πρακτικά.

(Στο σημείο αυτό η Βουλευτής κ. Χριστίνα Σταρακά, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το ερώτημα είναι πολύ απλό. Εκτός από τον καταλογισμό των 400 εκατομμυρίων ευρώ για το γαλάζιο πάρτι του ΟΠΕΚΕΠΕ μετά τον έλεγχο της Ευρωπαίας Εισαγγελέας, ποια άλλα ποσά καταλογίστηκαν στη χώρα από το 2019 και μετά; Πόσοι από τους ευρωπαϊκούς πόρους τελικά χάθηκαν ή επιστράφηκαν στον προϋπολογισμό της Ευρωπαϊκής Ένωσης από το 2019 και μετά ως πρόστιμα; Αυτή ήταν η βασική ερώτηση, γιατί θέλει να μάθει ο ελληνικός λαός τι πληρώνει για αυτούς τους πόρους.

Πέρασαν δύο μήνες. Δεν προλάβατε να μαζέψετε τα στοιχεία προφανώς ή δεν θέλετε να μας τα δώσετε. Περιμένουμε και εκεί μια απάντηση συγκεκριμένη.

Και αφού μιλάμε για χαμένους πόρους, ας πάμε πιο συγκεκριμένα στο νομοσχέδιο. Εξαιρείτε την Ελληνική Αναπτυξιακή Τράπεζα από την υποχρέωση προσκόμισης φορολογικής και ασφαλιστικής ενημερότητας και την απαλλάσσετε από οποιαδήποτε κατάσχεση. Αλλά, ούτε εσείς, κύριε Υπουργέ, ούτε η διευθύνουσα σύμβουλος της Ελληνικής Αναπτυξιακής Τράπεζας μάς απαντήσατε ποιο είναι το ποσό της δημοσιονομικής διόρθωσης που της επέβαλε η ΕΔΕΛ, δηλαδή, το Γενικό Λογιστήριο του Κράτους και ποιο πρόγραμμα αφορά.

Η ερώτηση είναι συγκεκριμένη και περιμένουμε συγκεκριμένη απάντηση.

Στο άρθρο 27 θεσπίζετε διατάξεις για την κάλυψη των δαπανών διαχείρισης και διοίκησης της μονάδας συμβάσεων στρατηγικής σημασίας του Υπερταμείου. Όταν η κυβέρνηση ΣΥΡΙΖΑ-ΑΝΕΛ ίδρυαν το Υπερταμείο, μιλούσατε ως Αξιωματική Αντιπολίτευση και όχι αδίκως βέβαια, για παράδοση της δημόσιας περιουσίας για ενενήντα εννιά χρόνια. Μετά όμως έρχεται και η Κυβέρνηση σας και μετατρέπει το ΤΑΙΠΕΔ και στη συνέχεια το Υπερταμείο σε κεντρική αναθέτουσα αρχή του κράτους ή -καλύτερα να πω- του Μαξίμου έναντι αμοιβής.

Ωστόσο, επαναλαμβάνω κύριε Υπουργέ, η επιλογή αυτή ελέγχεται από την Ευρωπαϊκή Επιτροπή. Αυτό ισχύει που σας λέω ή δεν ισχύει; Έχει ολοκληρωθεί ο έλεγχος; Έχουν υπάρξει πορίσματα; Δεσμεύεστε ότι δεν θα μας βγει κανένα «κουστούμι» καινούργιο και σε αυτήν την περίπτωση, που θα το πληρώσουν οι Έλληνες πολίτες;

Και φυσικά αφού μιλάμε για το Υπερταμείο, ας πούμε και για μια ακόμα μουλωχτή τη διάταξή σας, αυτή με την οποία πετάτε όλους τους εκπροσώπους φορέων εκτός του διοικητικού συμβουλίου της Διεθνούς Εκθέσεως Θεσσαλονίκης και προβλέπετε να διορίζονται όλα τα μέλη του από το Υπερταμείο. Η νομοτεχνική διόρθωση που φέρατε, είναι απλά ένα μπάλωμα και επιβεβαιώνει το λάθος σας. Αν όντως ήταν μια σωστή διάταξη, γιατί εσείς και ο κ. Μητσοτάκης δεν είχατε το πολιτικό θάρρος να την βάλετε μαζί με τις άλλες διατάξεις σε δημόσια διαβούλευση, ώστε να τη γνωρίζουν οι Θεσσαλονικείς, όταν ο Πρωθυπουργός ήταν στη ΔΕΘ; Εδώ και εκατό χρόνια, από το 1926, η ΔΕΘ είναι συνυφασμένη με τους παραγωγικούς φορείς της Θεσσαλονίκης.

Θα είχε πρόβλημα ο κ. Μητσοτάκης να απαντήσει σε τι εμποδίζουν οι φορείς της πόλης το Μητροπολιτικό Πάρκο στη ΔΕΘ και ότι όλες τις αποφάσεις για το συγκεκριμένο, πρέπει να τις πάρουν εν κρυπτώ οι εκλεκτοί στο Υπερταμείο; Αλλά δεν είχε το θάρρος και το σθένος ο κ. Μητσοτάκης να το κάνει αυτό. Θα έχουν, όμως, το θάρρος οι Θεσσαλονικείς να σας το δείξουν στις επερχόμενες εκλογές.

Σας θυμίζω λοιπόν, κύριε Υπουργέ, ότι και ο ΣΥΡΙΖΑ μετέφερε στα μουλωχτά τον Λευκό Πύργο και τη Ροτόντα στο Υπερταμείο, αλλά αυτό τουλάχιστον διορθώθηκε έστω και με απόφαση του Συμβουλίου της Επικρατείας. Αντίστοιχα και για το θέμα αυτό, όπως ανέφερε και ο Πρόεδρός μας, ο Νίκος Ανδρουλάκης, το ΠΑΣΟΚ δεν θα επιτρέψει να σβήσει η φωνή της Θεσσαλονίκης από τη ΔΕΘ ούτε να γίνει το μέλλον της αντικείμενο συναλλαγής στο Μέγαρο Μαξίμου.

Κύριε Υπουργέ, είναι προφανέστατο ότι είμαστε απέναντι σε εσάς, αλλά και στο νομοσχέδιο. Αλλά εμείς δεν κάνουμε μόνο κριτική, καταθέτουμε και προτάσεις, οι οποίες πάντα είναι συγκεκριμένες και τεκμηριωμένες. Για πολλοστή, λοιπόν, φορά καταθέτουμε πρόταση. Φέραμε τροπολογία για τη δίκαιη και κοινωνική βιώσιμη διαχείριση του ιδιωτικού χρέους. Με την τροπολογία λοιπόν εμείς θεσπίζουμε την προστασία των δανειοληπτών ελβετικού φράγκου, την αναβάθμιση του εξωδικαστικού μηχανισμού, την προστασία των δικαιωμάτων των οφειλετών απέναντι στις εταιρείες διαχείρισης και την προαγωγή της διαφάνειας στις τραπεζικές συναλλαγές.

Ειδικότερα, γιατί είναι πάρα πολύ σημαντική τροπολογία και αφορά χιλιάδες Έλληνες δανειολήπτες, με τις διατάξεις για τα δάνεια σε ελβετικό φράγκο προστατεύουμε περίπου ογδόντα πέντε χιλιάδες οικογένειες με επιμερισμό του συναλλαγματικού κατά τα δύο τρίτα στην τράπεζα και ένα τρίτο στον δανειολήπτη. Οι παλιές καταβολές επανυπολογίζονται με πιο ευνοϊκή ισοτιμία, δηλαδή τον μέσο όρο εκταμίευσης και πληρωμής. Οι ρυθμίσεις ισχύουν ακόμα και για συμβάσεις που έχουν καταγγελθεί ή μετατραπεί σε ευρώ. Δεν θίγονται επιπλέον δικαιώματα που ήδη έχουν οι δανειολήπτες από άλλες διατάξεις ή από δικαστικές αποφάσεις.

Κυρίες και κύριοι συνάδελφοι, στα δάνεια σε ελβετικό φράγκο ογδόντα πέντε χιλιάδες οικογένειες παραπλανήθηκαν. Πλήρωσαν δόσεις για δεκαπέντε χρόνια και ακόμα χρωστάνε περισσότερα απ’ όσα πήραν. Και τι έκανε η Κυβέρνηση; Έστησε ένα πολύ ωραίο θέατρο, κάθε βδομάδα και ένα νέο σενάριο λύσης, και στο τέλος μόνο κοροϊδία.

Πάμε ειδικότερα κατόπιν στην τροπολογία μας, που μιλάμε για τις διατάξεις του εξωδικαστικού μηχανισμού και τους servicers. Ο κώδικας δεοντολογίας των τραπεζών καθίσταται δεσμευτικός πλέον με την τροπολογία μας. Οι τράπεζες υποχρεούνται να αιτιολογούν γιατί απορρίπτουν προτάσεις ρύθμισης και να καταθέτουν εναλλακτική. Όποιοι δεν τηρούν τις διαδικασίες δεν μπορούν να προχωρούν σε καταγγελία σύμβασης, εκτέλεσης ή να απαιτούν τόκους υπερημερίας. Δημιουργούνται επίσης επιτροπές διευθέτησης οφειλών σε κάθε περιφερειακή ενότητα για προσφυγή των δανειοληπτών. Βελτιώνονται οι όροι για τους ευάλωτους, αυξάνονται δηλαδή κατά 20% τα εισοδηματικά περιουσιακά όρια και γίνεται τιμαριθμική αναπροσαρμογή. Μειώνονται οι δόσεις, δίνεται δυνατότητα άτοκων δόσεων με ειδική μέριμνα για τους αγρότες. Προβλέπονται επίσης κυρώσεις για τους πιστωτές που δεν συμμορφώνονται, παράδειγμα απαγόρευση αναγκαστικής εκτέλεσης για έναν χρόνο. Προβλέπουμε ακυρότητα διαταγών πληρωμής όταν εκδίδονται εν μέσω διαπραγματεύσεων. Όλα έδειξαν λοιπόν ότι αντί ο εξωδικαστικός να γίνει -γι’ αυτό και αναγκαζόμαστε και φέρνουμε και την τροπολογία- ένα δίχτυ προστασίας και ένα εργαλείο πίεσης, φάνηκε ότι είχε ένα 85% αποτυχία. Οι μισές ρυθμίσεις έχουν ξανά κοκκινίσει και οι δανειολήπτες είναι όμηροι των servicers.

Προχωράμε στην τροπολογία μας στις διατάξεις για τις τραπεζικές χρεώσεις και την τραπεζική διαφάνεια. Απαγορεύονται ρητά καταχρηστικές χρεώσεις, όπως έξοδα διαχείρισης λογαριασμού, χρέωση ενημερώσεων, υπέρογκες χρεώσεις για έγγραφα κ.λπ. όπως και μία σειρά -να μην τις αναλύσω παρακάτω- διατάξεις τόσο για τους ευάλωτους πελάτες των τραπεζών όσο και για τα σημεία των ATM τα οποία θα τα αναλύσουν οι ομιλητές μας. Εν ολίγοις, οι τράπεζες επί των ημερών σας, κύριοι της Κυβέρνησης, έχουν γίνει οι νέοι φοροεισπράκτορες και εσείς είστε απλά θεατές σε αυτήν την τραπεζική ασυδοσία.

Κλείνοντας, θα ήθελα να πω ότι σας καλώ να την ψηφίσετε αυτήν την τροπολογία, γιατί έχουμε ξεκάθαρες προτάσεις. Ανάμεσα στην τραπεζική ασυδοσία και τους ευάλωτους συμπολίτες μας εμείς επιλέγουμε τους δεύτερους. Αντιθέτως, εσείς, κυρίες και κύριοι της Κυβέρνησης, τα δίνετε όλα για τις τράπεζες, τίποτα για τους πολίτες. Για να το πούμε καθαρά, και κλείνω, δεν είναι αδυναμία σας αυτό, είναι επιλογή. Επιλογή μιας Κυβέρνησης που βλέπει τους δανειολήπτες όχι ως πολίτες με δικαιώματα, αλλά ως νούμερα στους ισολογισμούς των τραπεζών.

Εμείς, το ΠΑΣΟΚ, στέκεται απέναντι σε αυτήν την αδικία με προτάσεις, με λύσεις, με πραγματική προστασία για την κοινωνία για έναν απλό λόγο, γιατί αυτό είναι γραμμένο στο DNA μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Σταρακά.

Παρακαλώ, να κλείσει το σύστημα εγγραφής.

Τον λόγο έχει ο ειδικός αγορητής από τον ΣΥΡΙΖΑ, ο κ. Χαράλαμπος Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα σε επίπεδο Ολομέλειας ένα νομοσχέδιο αρκετά σημαντικό υπό την έννοια ότι άπτεται των συγχρηματοδοτούμενων προγραμμάτων και της μεγάλης ευκαιρίας που είχε η χώρα και δυστυχώς βλέπουμε καθημερινά, χρόνο με τον χρόνο, αυτή να την έχουμε ουσιαστικά απωλέσει και θα εξηγήσουμε παρακάτω.

Αλλά δεν μπορώ παρά να μην σχολιάσω αρχικώς όλα αυτά τα οποία συνετελέσθησαν ειδικά χθες στη Νέα Υόρκη, στη Γενική Συνέλευση του Οργανισμού των Ηνωμένων Εθνών και νομίζω την επιπρόσθετη καταβαράθρωση του κύρους της χώρας. Διότι αυτό που συνέβη χθες δεν ήταν μια απλή έκπληξη από πλευράς Κυβέρνησης αναφορικά με τη στάση του Προέδρου Ταγίπ Ερντογάν. Αλλά ήταν μια προσβλητική αντιμετώπιση της χώρας μας σε ένα φόρουμ που αν μη τι άλλο έχει έναν ιδιαίτερο συμβολισμό. Νομίζω ότι όλα αυτά έχουν συμβεί -αυτή η πολυαναμενόμενη συνάντηση, εδώ και δέκα μήνες αναμέναμε αυτήν τη συνάντηση και είδατε πώς αυτή ακυρώθηκε με προκλητικότητα από πλευράς της γείτονος- και δεν έχουμε δει καμία απάντηση ακόμη και τώρα, ενώ έγιναν χθες το απόγευμα.

Και όχι μόνο αυτό, αλλά μεσολάβησε και μια εμπρηστική ομιλία του Ταγίπ Ερντογάν από το Βήμα της Ολομέλειας του ΟΗΕ, μια ομιλία που επανήλθε για τέταρτη συνεχόμενη χρονιά να προκαλεί αν μη τι άλλο την ελληνική πλευρά και την κυπριακή φυσικά με τις αναφορές του περί κατεχομένων και αναγνώρισης αυτών. Αδιανόητα πράγματα στην αίθουσα του ΟΗΕ και δεν υπάρχει ακόμη αντίδραση.

Και την ίδια στιγμή μιλούσε αναφανδόν για συνεκμετάλλευση του Αιγαίου. Αλήθεια, τι έχει συμβεί; Πώς είναι δυνατόν να αφήνουμε τον Τούρκο Πρόεδρο να τοποθετείται έτσι χωρίς έστω μία απάντηση και να μην υπάρχει και η συνάντηση; Νομίζω ότι η ταπείνωση αναφορικά με την αξιοπιστία της πατρίδας μας δεν έχει προηγούμενο. Πρέπει πάση θυσία να υπάρξει μια απάντηση για να καταλάβουμε και εμείς ακριβώς τι συνετελείται για εμάς χωρίς εμάς. Αυτό είναι το πρώτο.

Το δεύτερο είναι αυτό που συμβαίνει ούτε διακόσια μέτρα από την Αίθουσα της Ολομέλειας, όπου έχουμε ένα δίκαιο αίτημα ενός πατέρα, φυσικά αναφέρομαι στον Πάνο Ρούτσι, ένα αίτημα για διαφάνεια, ένα αίτημα για αλήθεια, ένα αίτημα για την περαιτέρω διερεύνηση μιας υπόθεσης. Αυτή η προσπάθεια αποφυγής της εκταφής νομίζω ότι συνιστά μια επιπρόσθετη προσπάθεια της Κυβέρνησης για ταφή της αλήθειας. Νομίζω ότι δεν μπορεί να εθελοτυφλεί άλλο η Κυβέρνηση γι’ αυτήν την υπόθεση που έχει ένα ιδιαίτερο συμβολισμό. Δεν μπορεί να στρουθοκαμηλίζει με τόσο εκκωφαντικό τρόπο.

Οφείλει να ενσκήψει και να αφήσει τα εξόχως υποκριτικά περί δικαστικής εξουσίας και μη παρέμβασης αυτής η Κυβέρνηση, η οποία έχει παρέμβει ετερόκλητα με αλλεπάλληλους τρόπους αυτά τα χρόνια, διατρητικούς και όχι διακριτικούς απέναντι στη δικαστική εξουσία. Τι να πρωτοθυμηθούμε; Τις επιστολές Πρωθυπουργού στον κ. Ντογιάκο, τον τότε επικεφαλής του Αρείου Πάγου; Να δούμε παρεμβάσεις όλων των Υπουργών της Κυβέρνησης σε πολλές υποθέσεις, από τις υποκλοπές, στο παρελθόν για τη Novartis, πιο πρόσφατα για άλλες; Έτσι αντιλαμβάνεστε την ανεξαρτησία της δικαιοσύνης;

Θα μου πείτε εδώ δεν αλλάζετε μία συνθήκη ή κάνετε ότι δεν την βλέπετε. Ποια συνθήκη αδιανόητη για τα ευρωπαϊκά δεδομένα; Υπάρχει ένα κράτος-μέλος στους είκοσι επτά, η χώρα μας, όπου η εκτελεστική εξουσία ορίζει τη δικαστική εξουσία. Και μετά έχουν και το θράσος να μιλάνε για ανεξάρτητη δικαιοσύνη και μη παρέμβαση αυτής. Αλήθεια, τώρα, έτσι αντιλαμβάνεστε τη δικαιοσύνη.

Αλλά νομίζω το θέμα του αιτήματος του Πάνου Ρούτσι είναι πιο επίκαιρο από ποτέ. Είναι η δωδέκατη ημέρα σήμερα, έστω να ικανοποιηθεί και την ύστατη στιγμή. Γιατί νομίζω ότι αυτή η κοινωνική κινητικότητα εκφράζεται, μετουσιώνεται και ξεδιπλώνεται αυτές τις μέρες και ζητάει κάτι που αν μη τι άλλο είναι δίκαιο πέρα για πέρα.

Ένα τρίτο ζήτημα προτού εισέλθω στη συζήτηση του νομοσχεδίου είναι η εικόνα της Ολομέλειας. Κύριε Πλακιωτάκη, κύριε Πρόεδρε και Προεδρεύοντα, το έχω αναφέρει και δεν θα σταματήσω να το αναφέρω σε κάθε ευκαιρία εδώ, στο Βήμα της Ολομέλειας. Είναι αδιανόητο, κύριοι συνάδελφοι, αυτό που βιώνουμε. Είναι αδιανόητο να είμαστε το Ελληνικό Κοινοβούλιο το τελευταίο κοινοβούλιο στην Ευρώπη των είκοσι επτά, όπου ακόμα διατηρούνται οι συνθήκες COVID. Είμαστε τόσοι εδώ γιατί το επιτρέπετε να είναι τόσοι εδώ. Είμαστε ελάχιστοι στις επιτροπές για τις συζητήσεις των νομοσχεδίων γιατί επιβάλλετε και επιτρέπετε να συμβαίνει αυτό. Γιατί δεν θέλετε διαφάνεια, δεν θέλετε συμμετοχή, δεν θέλετε την ίδια τη δημοκρατία μέσω του κοινοβουλευτισμού. Άλλως γιατί να συμβαίνει; Η Ιταλία ήταν η εικοστή έκτη χώρα, η προτελευταία, πέρσι τον Δεκέμβρη του 2024 που αναίρεσε τους κανόνες περί COVID της υγειονομικής θωράκισης, που βέβαια βιώσαμε το 2020 και καλώς τότε υπήρχαν. Τώρα ποια είναι η απάντησή σας σε αυτό το ερώτημα; Γιατί διατηρείτε αυτό το καθεστώς μη ορατότητας, να το πω απλά, μη συμμετοχής, να προσφέρετε απλόχερα τη δυνατότητα μη συμμετοχής; Τι είναι αυτό που σας φοβίζει; Τι είναι αυτό που προσπαθείτε να καταφέρετε μέσω της μειούμενη συνεχώς αυτής συμμετοχής;

Ξεκινάμε τώρα για τα του νομοσχέδιου. Επιτρέψτε μου να πω τη μεγάλη εικόνα. Η μεγάλη εικόνα είναι ότι πράγματι μετά την εποχή του Σχεδίου Μάρσαλ η δεύτερη μεγαλύτερη ευκαιρία για τη χώρα ήταν αυτοί οι ετερόκλητοι πόροι, ευρωπαϊκοί πόροι μέσω ΕΣΠΑ, το Ταμείο Ανθεκτικότητας και Ανάκαμψης, που είδαμε μια Ευρώπη να αμοιβοποιεί τις συνθήκες περί χρέους. Η ίδια Ευρώπη που το 2015 με εξόχως τιμωρητική διάθεση ήθελε άλλα να επικοινωνήσει στο κοινό της, στους πολίτες της, όταν είδε τη δύσκολη υγειονομική συνθήκη, που ουσιαστικά χτύπησε την πόρτα της Ευρώπης και όλων των κρατών-μελών η υγειονομική κρίση, άλλαξε άρδην τακτική. Έτσι λοιπόν είχαμε τους πόρους του Ταμείου Ανάκαμψης. Έχουμε λοιπόν το ΕΣΠΑ, έχουμε το RRF και έχουμε φυσικά και τους αγροτικούς πόρους της ΚΑΠ. Όλα αυτά μαζί αθροίζουν 70 δισ..

Δυστυχώς, το βλέπουμε γιατί έχουν παρέλθει τρία χρόνια και οδεύουμε προς το τέταρτο, η όδευση αυτών των πόρων είναι σε τελείως λάθος κατεύθυνση. Ενισχύει τις ανισότητες, ρίχνει νερό στον μύλο των ανισοτήτων, κοινωνικών, οικονομικών, επιχειρηματικών, πρώτον. Δεύτερον, υπάρχει ένα καθεστώς αδιαφάνειας. Έχουμε ζητήσει εδώ και δύο χρόνια μια διακομματική επιτροπή παρακολούθησης ειδικά για το σκέλος του Ταμείου Ανθεκτικότητας και Ανάκαμψης. Να δούμε πού οδηγούνται οι πόροι, με ποιον τρόπο, να υπάρχουν δυνατότητες αναθεώρησης του σχεδιασμού. Βλέπουμε τώρα να έχετε αποτύχει παταγωδώς όσον αφορά την απορροφητικότητα. Βέβαια με τα outsource συστήματα που επικαλείστε, με το να απομειώνετε την αξία των ίδιων των εργαζομένων της ΜΟΔ, τα παιδιά που εργάζονται στο ΕΣΠΑ, οι μηχανικοί και όλοι αυτοί, νομίζω ότι δεν βοηθάει αυτή η αλλαγή on way, καθοδόν, των στελεχών που έχουν την ευθύνη για την αξιοποίηση αυτών των πόρων, την κατεύθυνσή τους και την εκτέλεση. Άρα, λοιπόν, υπάρχει ένα ζήτημα πάρα πολύ σοβαρό, γι’ αυτό μιλάω για τη μεγάλη εικόνα, για το πού διανέμονται αυτοί οι πόροι, γιατί χάνεται αυτή η μεγάλη ευκαιρία για την Ελλάδα.

Επίσης υπάρχει ένα ζήτημα σοβαρό στη χώρα και αναφέρομαι στις τράπεζες. Πιο συγκεκριμένα οι τράπεζες και τα χρηματοπιστωτικά ιδρύματα δεν έχουν περάσει πολλά χρόνια που ήταν εδώ και θυμάμαι -δεν ήμουν Βουλευτής του Κοινοβουλίου, αλλά το θυμάμαι καθώς τα έβλεπα- παρακαλούσαν γονυπετείς για τη σωτηρία τους. Με τις αλλεπάλληλες θυσίες του ελληνικού λαού διασώθηκαν οι τράπεζες. Δεν παρήλθαν πολλά χρόνια και συσσωρεύουν υπερκέρδη, αλλά συγχρόνως φουσκώνουν και με οίηση. Μιλώ για μια συμπεριφορά εδώ, στις επιτροπές, στελεχών τραπεζών, κορυφαία στελέχη τραπεζών. Ο τρόπος με τον οποίο κινούνται και τοποθετούνται στη δημόσια σφαίρα ειδικά εδώ στην Ολομέλεια έχει μια αποικιοκρατική οσμή, μια αίσθηση λες και δεν ήμασταν εμείς, ο ελληνικός λαός και το Κοινοβούλιο, που έσωσε τις τράπεζες με πολλές θυσίες και τιμήματα.

Αλλά τι θέλω να πω με αυτό; Βλέπω εδώ λοιπόν ένα νομοσχέδιο που νομοτεχνικά επιβραβεύει τις τράπεζες, τις προτάσσει ως κύριο μοχλό για τον τρόπο με τον οποίο θα διοχετευτούν οι πόροι από τα συγχρηματοδοτούμενα. Μου θυμίζει αυτό που συνέβη με την Τράπεζα Πειραιώς και τον ΟΠΕΚΕΠΕ, όπου το Ελληνικό Δημόσιο -προσέξτε- δανείστηκε από την εν λόγω τράπεζα για να μπορέσει η ίδια η τράπεζα να μοχλεύσει τους ευρωπαϊκούς πόρους που κατευθύνονται στον ΟΠΕΚΕΠΕ και μέσω αυτού του margin, μέσω αυτού το σπρεντ που δημιούργησε εισέπραξε εκατοντάδες εκατομμύρια ευρώ και θα εισπράξει μέχρι το 2026. Δηλαδή με μηδενικό ρίσκο εγγυημένα ενωσιακά χρήματα δανείζεται το Δημόσιο από τις τράπεζες. Μεσολαβούν δηλαδή οι τράπεζες μεταξύ Ευρώπης, Βρυξελλών και Αθηνών ακόμη και με αυτόν τον τρόπο. Αυτό φαίνεται σας άρεσε ως μοντέλο και το επεκτείνετε.

Έχουμε εδώ ένα συμφωνηθέν 0,35% επιτόκιο για τα sme’s, για τις μικρομεσαίες επιχειρήσεις, που οι τράπεζες είναι υποχρεωμένες ως ελάχιστη επιτοκιακή επιβάρυνση, και 1% για τις μεγαλύτερες. Υπάρχει όμως, κύριε Παπαθανάση, μια απόρρητη συμφωνία της Κυβέρνησης με τις τράπεζες εκπονηθείσα το 2021 και αναφέρεται ένα ποσό ως αμοιβή διαχείρισης. Μπορείτε να μας πείτε ποιο είναι αυτό το ποσό, το οποίο εσείς ο ίδιος έχετε υπογράψει με τις τράπεζες ως εκπρόσωπος της Κυβέρνησης; Κύριε Παπαθανάση, βλέπετε το κινητό σας, αλλά σας ρωτώ κάτι. Αν έχετε την καλοσύνη, καταγράψτε το, γι’ αυτόν τον λόγο ζητούμε και μια απάντηση.

Ποιο είναι το ποσό που ο Υπουργός Οικονομίας της Ελληνικής Δημοκρατίας έχει συμφωνήσει με τις τράπεζες και δεν το γνωρίζουμε; Περιμένουμε να δούμε την απάντησή του.

Για τα ζητήματα προσωπικού ανέφερα προηγουμένως τα ικανά στελέχη της ΜΟΔ, αλλά και τους υπόλοιπους δημόσιους λειτουργούς που έχουν την ευθύνη διαχείρισης ευρωπαϊκών προγραμμάτων την αντίδρασή τους, την ακούσαμε στις επιτροπές, για τον τρόπο που η Κυβέρνηση νομοθετεί για τη στελεχιακή ενίσχυση υποτίθεται. Αντί να ενισχύσει στην πράξη τη ΜΟΔ με αλλαγή του οργανογράμματος εσωτερικών υπηρεσιών, με ενίσχυσή της, με μια εμπροσθοβαρή κατεύθυνση προς αυτούς και εμπιστοσύνη επιτέλους στους εργαζόμενους βλέπουμε κάτι αντίθετο.

Βέβαια, έχουμε και κάτι άλλο που, κατά την άποψή μας, είναι εξόχως προκλητικό και για τη δημοκρατία και για τη διαφάνεια. Θα αναφερθώ στη ΔΕΘ, την περίφημη ανάπλαση στη Θεσσαλονίκη, μια ευκαιρία πραγματικά που ήταν για την πόλη, αλλά πέρασαν τα χρόνια. Εδώ, από αυτό το Βήμα του Ελληνικού Κοινοβουλίου, κυρίες και κύριοι συνάδελφοι, Ιούλιος του 2019, ο τότε Πρωθυπουργός της χώρας στην πρώτη του τοποθέτηση ανέφερε τα περίφημα πέντε εμβληματικά έργα. Πρώτο απ’ όλα, που θα έκανε υπερήφανους τους Αθηναίους και τους Θεσσαλονικείς, μίλησε για την ανάπλαση της ΔΕΘ. Έχουν περάσει έξι χρόνια και τρεις μήνες και βρισκόμαστε ακόμα στο ίδιο σημείο.

Εξήγγειλε βέβαια ενοποίηση του Αρχαιολογικού Μουσείου με το Μετσόβιο, εξήγγειλε Κέντρο Νεωτερικότητας και Καινοτομίας στα λιπάσματα κάτω στον Πειραιά. Αναφέρθηκε για το Τατόι ως κέντρο αγροδιατροφής κ.λπ. αλλά τίποτα. Πέντε εμβληματικά έργα και δεν έκανε τίποτα! Έτσι αντιλαμβάνεται ο κ. Μητσοτάκης τη διαφάνεια και τη λογοδοσία. Φυσικά τι να πει περί αυτών;

Πρέπει επιτέλους να αποκοπεί ο ομφάλιος λώρος του Υπερταμείου με τη ΔΕΘ. Δεν θα αναπνεύσει η ίδια η προσπάθεια ανάπλασης αυτής, η ίδια η Θεσσαλονίκη, όσο υπάρχει η έντονη εξάρτηση από το Υπερταμείο. Και μάλιστα απότοκο και απόρροια της εξάρτησης από το Υπερταμείο της ΔΕΘ είναι και ο ακατανόητος και προκλητικός αποκλεισμός των κοινωνικών εταίρων των φορέων της πόλης, κάτι που σχεδιάστηκε για την πόλη χωρίς τους φορείς της πόλης, αφαιρέθηκαν όλοι. Μετά βέβαια από την έντονη αυτή κατακραυγή βάλατε εσπευσμένα εκπροσώπους της Αυτοδιοίκησης α΄ και β΄ βαθμού, αλλά μέχρι εκεί.

Εμείς λοιπόν επιμένουμε και θεωρούμε ότι είναι υποχρέωση της πολιτείας και υποχρέωσή σας, ως Κυβέρνηση, να αλλάξετε τους όρους, τις νόρμες και τους κανόνες στην εκπροσώπηση της ΔΕΘ και να συμμετέχουν το σύνολο των φορέων, όπως ήταν τόσα χρόνια, μηδενός εξαιρουμένου, για να υπάρχει πραγματικά ένα συμβούλιο τέτοιο που να εκφράζει καθολικά και εν ολοκλήρω την πόλη της Θεσσαλονίκης. Αυτό νομίζω ότι είναι μια υποχρέωσή σας. Και γι’ αυτόν τον λόγο θα κινηθούμε στην άσκηση αιτήματος για ονομαστική ψηφοφορία, ειδικά για το ζήτημα της ΔΕΘ.

Κλείνοντας, μην θέλοντας να καταχραστώ τον χρόνο, θα ήθελα να πω δύο πράγματα.

Κατά την άποψή μας, ο πολιτικός βίος αυτής της Κυβέρνησης, του κ. Μητσοτάκη και της Κυβέρνησής του έχει ολοκληρωθεί. Απομένει το τυπικό τέλος. Είναι μια Κυβέρνηση που κλείνει αυτόν τον κύκλο βουτηγμένη στα σκάνδαλα και τη διαφθορά, στην αδιαφάνεια και την προσβολή του κράτους δικαίου και, δυστυχώς για τους πολίτες, έχει ακόμα, λίγο μεν, χρόνο.

Αυτό που οφείλουμε να κάνουμε, κυρίες και κύριοι συνάδελφοι -αναφέρομαι περισσότερο στους συναδέλφους στην Αντιπολίτευση-, νομίζω ότι είναι να ενισχύσουμε τη φωνή και την εκπροσώπηση του κόσμου εκεί έξω, που πραγματικά στενάζει από την ακρίβεια, από την αίσθηση ότι δεν έχει την ευκαιρία και την ελπίδα να προχωρήσει και να προκόψει, από την αίσθηση ότι λίγοι και εκλεκτοί ελέγχουν οριζόντια το οικονομικό σύστημα στο οικονομικό, και όχι μόνο, πεδίο.

Νομίζω ότι, αν μη τι άλλο, βρισκόμαστε σε ένα μεταίχμιο πολιτικής αλλαγής, που οφείλουμε ο καθένας από το δικό του μετερίζι να το εκφράσει με τον τρόπο του. Και όλο αυτό μαζί εκτιμώ ότι θα συντελέσει σε μία καθολική αλλαγή, σε μια αλλαγή που θα είναι όμως και ανάσα για την ελληνική κοινωνία.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μαμουλάκη.

Τον λόγο έχει ο κ. Τσοκάνης ειδικός αγορητής από το Κομμουνιστικό Κόμμα Ελλάδας.

**ΧΡΗΣΤΟΣ ΤΣΟΚΑΝΗΣ:** Ευχαριστώ πολύ, κύριε Πρόεδρε.

Για να δούμε τι θέλει να πει το Υπουργείο με το σημερινό νομοσχέδιο: Πρώτον, εισπράξτε γρήγορα. Αυτό λέει: Εισπράξτε γρήγορα φόρους, πρόστιμα, κατασχέσεις, πλειστηριασμούς. Δεύτερον, διαχειριστείτε γρήγορα τα κονδύλια τα οποία εισπράξατε. Τρίτον, μοιράστε τα γρήγορα, όχι στον λαό, στα μονοπώλια, στους ομίλους, στις πολυεθνικές, στο κεφάλαιο.

Από την άλλη πλευρά, τι λέει στον λαό; Δουλέψτε γρήγορα, πληρώστε γρήγορα, πεθάνετε γρήγορα, να κερδίσουμε και από τη συσσώρευση λόγω του κεφαλαίου και τις εισφορές που δεν θα σας επιστρέψουμε με τη μορφή σύνταξης.

Τι δεν λέει κανένα άλλο κόμμα εδώ μέσα, πλην ΚΚΕ; Ότι το Ταμείο Ανάκαμψης είναι συνέχεια της τρόικα, είναι συνέχεια των Θεσμών, είναι συνέχεια των εφαρμοστικών νόμων, είναι το μεγάλο υπερμνημόνιο, που έρχεται να θωρακίσει, να ενισχύσει και να δυναμώσει την καπιταλιστική κερδοφορία.

Ακούσαμε για σχέδια Μάρσαλ και κριτική στην Κυβέρνηση. Δεν μιλάει όμως κανένας για την «ταμπακιέρα», πού πηγαίνουν όλα αυτά τα χρήματα που ο ελληνικός λαός και οι λαοί όλης της Ευρώπης καθημερινά πληρώνουν και ξαναπληρώνουν, έχοντας κάνει τη ζωή τους στην κυριολεξία κόλαση.

Ζητάτε βοήθεια από τους δημόσιους υπαλλήλους, τους οποίους εμπιστεύεστε. Όμως, 13ο και 14ο μισθό δεν τους δίνετε. Για αυξήσεις στους καθηλωμένους μισθούς κουβέντα δεν λέτε, παρόλο που το ΚΚΕ έχει φέρει πάμπολλες τροπολογίες σε αυτήν την κατεύθυνση. Και τους λέτε ότι βάλτε πλάτη γρήγορα και αποτελεσματικά να απορροφηθούν και να μοιραστούν τα κονδύλια, έτσι ώστε να κερδίσουν οι όμιλοι.

Μιλάτε για ανάπτυξη. Πώς μετράει ο λαός την ανάπτυξη σήμερα και πώς μετράει το κεφάλαιο αυτή την ανάπτυξη; Ας το δούμε. Εισηγμένες στο χρηματιστήριο; Δισεκατομμύρια κερδοφορίας. Ενεργειακοί όμιλοι; Δισεκατομμύρια. Στρατηγικοί επενδυτές, εφοπλιστές, βιομήχανοι; Δισεκατομμύρια κερδοφορίας. Από την άλλη, υπερπλεονάσματα, που εισπράττετε όλο και περισσότερα, και τα οποία τα αναδιανέμετε πάλι σε αυτούς που βγάζουν δισεκατομμύρια.

Σε τι κατάσταση βρίσκεται σήμερα ο ελληνικός λαός; Τραγική! Είναι ή δεν είναι έτσι; Οι μισθοί είναι 30% κάτω από το επίπεδο του 2009. Τη δέκατη τέταρτη και τη δέκατη πέμπτη ημέρα του μήνα εξαερώνεται και η σύνταξη, εξανεμίζεται και ο μισθός. Δεν μπορούν να τα βγάλουν πέρα. Τη στιγμή που οι ενεργειακοί όμιλοι κερδοσκοπούν, τρέμουν να ανοίξουν τους λογαριασμούς ενέργειας. Είναι ή δεν είναι έτσι; Πασχίζουν νυχθημερόν να τα βγάλουν πέρα για να ικανοποιήσουν τις ανάγκες στην υγεία και την παιδεία, τις οποίες ενώ φορολογούνται ξαναπληρώνουν από την τσέπη τους, την ασφάλιση και τις υποδομές.

Για να δούμε όμως πού πάνε τα λεφτά του Ταμείου Ανάκαμψης, αλήθεια; Το 99% πηγαίνει στο 0,01% των επιχειρήσεων και των ομίλων. Οι μικροί αυτοαπασχολούμενοι, οι βιοπαλαιστές αγρότες, οι επαγγελματίες της πόλης και του χωριού δεν παίρνουν τίποτα. Και ακόμα κι αν κάποιοι για κάποιον λόγο καταφέρουν να πάρουν κατιτίς, θα τους το πάρουν πίσω μέσα από το φοροκυνηγητό και τα πρόστιμα. Πού κατευθύνονται τα κονδύλια και όλα αυτά τα χρήματα που παίρνετε από τη φορολογία από τον ελληνικό λαό; Τα κατευθύνετε στο μεγάλο κεφάλαιο.

Γιατί σας σας κάνουν κριτική σήμερα τα άλλα κόμματα, ΠΑΣΟΚ, ΣΥΡΙΖΑ ένα, δύο, τρία, τέσσερα κ.λπ., και οι υπόλοιποι; Γιατί ακριβώς πιέζονται από τα μονοπώλια. Όπως ακριβώς ο ΣΕΒ πιέζει σήμερα και οι πολυεθνικές και οι όμιλοι για δεκατρείς και για δεκαπέντε ώρες δουλειά, για να παράγεται ακόμα περισσότερη υπεραξία, ακόμα περισσότερη κερδοφορία για τους επενδυτές, για τους εργοδότες, για τους εφοπλιστές και τους βιομηχάνους, έτσι πιέζει λοιπόν έτσι ώστε πολύ πιο γρήγορα να του δώσετε ακόμα και περισσότερα κεφάλαια, έτσι ώστε να θωρακιστεί.

Τι προσπαθείτε να κάνετε με το σημερινό νομοσχέδιο; Να πατήσετε στις πλάτες και το φιλότιμο των εργαζομένων που εργάζονται στις εταιρείες που διαχειρίζονται τα κονδύλια, έτσι ώστε να επιταχύνετε αυτές τις διαδικασίες.

Τι άλλο κάνετε και δεν ντρέπεστε και λίγο; Περνάτε στην Ελληνική Αναπτυξιακή Τράπεζα και ακατάσχετους λογαριασμούς και ακατάσχετα έσοδα και κίνηση χωρίς φορολογική και ασφαλιστική ενημερότητα, ενώ σήμερα ένας μισθωτός, ένας συνταξιούχος, ένας ελεύθερος επαγγελματίας 1 ευρώ άμα χρωστάει μένει ανασφάλιστος. Είναι πολλοί εδώ πέρα που έχουν συγγενικά πρόσωπα που έμειναν ανασφάλιστοι λόγω 1 ευρώ οφειλής στον ΕΦΚΑ. Για 1 ευρώ δεν παίρνει φορολογική ενημερότητα. Τις ανώνυμες εταιρείες όμως, που διαχειρίζονται τα κεφάλαια τα οποία έχουν κατεύθυνση τους ομίλους, φυσικά και τις ενισχύετε.

Πού έχουν πάει μέχρι τώρα τα λεφτά του Ταμείου Ανάκαμψης; Έχουν πάει στην υγεία και την παιδεία; Έχουν πάει σε υποδομές που λύνουν προβλήματα της καθημερινότητάς μας; Με την καμία! Ας τα δούμε ένα-ένα, για να δούμε πώς μπορούμε να ερμηνεύσουμε την κατάσταση.

Πάμε στις υποδομές. Έχει γίνει κανένα έργο που έχει να κάνει με σύγχρονο αποχετευτικό δίκτυο, που οι οικογένειες, οι εργαζόμενοι, οι κάτοικοι σε πολλές περιοχές έχουν ανάγκη; Πουθενά. Έχει γίνει κανένα έργο έτσι ώστε το κοινωνικό αγαθό, το νερό, να φτάσει σε απομακρυσμένες περιοχές ή υποδομή έτσι ώστε να συλλέγουμε νερό σε μια χώρα που πνιγόμαστε τον χειμώνα; Τίποτα. Έχει γίνει καμία υποδομή στα σχολεία;

Ξέρετε τι υποδομές κάνετε στα σχολεία; Θα σας το πω εγώ. Διαδραστικούς πίνακες σε σχολεία - κοντέινερ, σε σχολεία τα οποία δεν έχουν air condition, τα οποία δεν έχουν καθηγητές, δασκάλους. Και πασχίζουν νυχθημερόν οι εργαζόμενοι οι λίγοι, οι λιγοστοί, να φέρουν σε πέρας αυτό το μεγάλο κοινωνικό έργο. Το μόνο που κάνετε είναι να μιλάτε για διαδραστικούς πίνακες.

Τι κάνετε στα κέντρα υγείας; Μιλάτε για ενεργειακή αναβάθμιση των κέντρων υγείας. Ποιοι θα κερδίσουν; Μα, οι όμιλοι που εμπορεύονται, οι όμιλοι που διαχειρίζονται, οι όμιλοι που κατασκευάζουν αυτήν την ενεργειακή αναβάθμιση, όπως το λέτε, χωρίς αντισεισμική θωράκιση και προστασία, χωρίς αντιπυρική και αντιπλημμυρική θωράκιση, χωρίς υποδομές. Και την ίδια στιγμή, τι ανθίζουν; Μικροβιολογικές κλινικές ιδιωτικές και όχι μικροβιολόγοι μέσα στα δημόσια δωρεάν κέντρα υγείας. Καρδιολογικές κλινικές, νεφρολογικές κλινικές και όχι καρδιολόγοι και νεφρολόγοι μέσα στα δημόσια δωρεάν κέντρα υγείας. Ακτινολογικά κέντρα.

Στα σχολεία έχετε το παραμύθι ότι φέτος κάνατε δέκα χιλιάδες προσλήψεις, τη στιγμή που είχαμε επτά χιλιάδες συνταξιοδοτήσεις και σαράντα χιλιάδες αναπληρωτές. Να πάμε σε άλλα; Να πάμε στο νέο σχέδιο, που έρχεται το επόμενο διάστημα και είναι ξεδιάντροπη η τακτική σας και οι προθέσεις σας; Ποιους θέλετε να στηρίξετε το επόμενο διάστημα;

Οικονομική στήριξη -ακούστε, ακούστε!- των βιομηχάνων για τη μείωση του ενεργειακού κόστους. Οι βιομήχανοι να ενισχυθούν για να μειώσουν το ενεργειακό κόστος τους, για να αυξήσουν την κερδοφορία τους, τα νοικοκυριά, όμως, μα με την καμία! Να βάζουν το χέρι βαθιά στην τσέπη, για να πληρώνουν τους ενεργειακούς ομίλους και να πληρώνουν και τις ανανεώσιμες πηγές ενέργειας που πάλι κερδίζουν μέσω του Ταμείου Ανάκαμψης όλοι αυτοί οι όμιλοι, οι οποίοι επενδύουν και τους τα πληρώνουμε και τους ξαναπληρώνουμε.

Οικονομική ενίσχυση, λέει, για την ηλεκτροκίνηση στους εφοπλιστές. Στους εφοπλιστές, οι οποίοι απολαμβάνουν πενήντα οκτώ φοροαπαλλαγές, δεν πληρώνουν, δηλαδή, ούτε ένα ευρώ φόρο. Και τι τους λέτε; Τους λέτε, θα σας ενισχύσω για να έχετε ακόμα πιο μειωμένο κόστος, άρα, ακόμα περισσότερα κέρδη. Και τους ταξιτζήδες; Είναι στους δρόμους, διαμαρτύρονται, γιατί περνάτε από το παράθυρο, μέσω των ξενοδοχείων και των άλλων ομίλων στον χώρο του τουρισμού το να μπορούν να κάνουν τα δρομολόγια που κάνουν οι επαγγελματίες και έχουν μέχρι τώρα αυτήν τη δυνατότητα οι ταξιτζήδες. Ούτε δεκατρία, δεκατέσσερα ταξί δεν τα κατάφεραν, λόγω του ότι βάζετε προϋπόθεση την ολική εξόφληση του ταξί και μετά την αίτηση, για να πάρει ηλεκτροκίνητο ο επαγγελματίας.

Να προχωρήσουμε σε αυτό που είδε το φως της δημοσιότητας τις τελευταίες μέρες. Επιδοτήσεις στους σουπερμαρκετάδες. Σας ζητάνε επιδοτήσεις για να καλύψουν δωρεάν το σύστημα ανακύκλωσης, το οποίο είναι αυτοί υποχρεωμένοι μέχρι την 1η Δεκεμβρίου να ολοκληρώσουν. Και όλα αυτά που καλείτε τον ελληνικό λαό να πληρώνει για τις υποχρεώσεις του; Στους σουπερμαρκετάδες που κερδοσκοπούν στις πλάτες του ελληνικού λαού δίνετε πακτωλό χρημάτων και στον ελληνικό λαό τίποτα.

Να προχωρήσουμε ακόμα περισσότερο; Να μιλήσουμε για την παραχώρηση ακινήτων στους κατασκευαστές, οι οποίοι απολαμβάνουν την απαλλαγή, λόγω του Ταμείου Ανάκαμψης και των νόμων, που ψηφίζετε εδώ μέσα μαζί με τη βολική Συμπολίτευση και την απαλλαγή του ΦΠΑ και την απαλλαγή του φόρου μεταβίβασης υπεραξίας ακινήτων. Και τι τους λέτε; Σας παραχωρούμε ακίνητα του Δημοσίου, κατασκευάστε τα, δώστε μας ένα πολύ μικρό κομμάτι να δούμε πώς θα το διαχειριστούμε εμείς. Για να μη μιλήσουμε για το μούφα «Σπίτι Ι,ΙΙ,ΙΙΙ» το οποίο πάτε να φέρετε.

Ξέρετε οι κατοικίες οι οποίες έχουν υπερτιμηθεί, λόγω της διαδικασίας που έχετε προβλέψει, τι ανάγκες έχουν το επόμενο διάστημα; Γνωρίζετε ή δεν γνωρίζετε ότι δένετε χειροπόδαρα τους δανειολήπτες, που παίρνουν αυτήν την κατοικία; Γνωρίζετε ή δεν γνωρίζετε ότι οικονομίες της Ευρωπαϊκής Ένωσης είναι σε επιβράδυνση; Γνωρίζετε ή δεν γνωρίζετε και όλοι οι υπόλοιποι που έχετε ψηφίσει, πλην ΚΚΕ, την ευκολία μέσω ηλεκτρονικών πλειστηριασμών να χάσουν τα σπίτια τους όλοι αυτοί; Τους βάζετε λοιπόν στο χέρι, τους δίνετε ένα δάνειο σήμερα και σε πέντε χρόνια, που θα έρθει η κρίση για την πατρίδα μας, θα τους τα αρπάξετε και θα τα μαζέψετε πάλι, για να αναδιανείμετε τον πλούτο. Αυτοί είσαστε, αυτά διαχειρίζεστε και αυτά προσπαθείτε να μοιράσετε στο κεφάλαιο και να τα αρπάξετε από τον λαό.

Και τι άλλο κάνετε; Προσπαθείτε και όλο το προηγούμενο διάστημα να μας παραμυθιάσετε -και δεν άκουσα και κανέναν εδώ μέσα να μιλάει- για την κατάσταση που υπάρχει με τα φύκια, αντί για μεταξωτές κορδέλες που μοίρασε ο Πρωθυπουργός στη Διεθνή Έκθεση της Θεσσαλονίκης. Για να δούμε και εδώ πέρα και να πούμε δυο κουβέντες, για να μην τρώμε κουτόχορτο.

Πάμε, λοιπόν, σε αυτά τα οποία εξήγγειλε Πρωθυπουργός. Κατ’ αρχήν, μοιράσατε μέτρα, αφού έχετε φορο-αφαιμάξει όλο το προηγούμενο διάστημα τον λαό, αφού τον έχετε βάλει και έχει βάλει βαθιά το χέρι στην τσέπη. Και για να δείτε πώς πέφτει το ένα επιχείρημα μετά το άλλο και πόσο παραμύθι είναι αυτό, πάτε λοιπόν σήμερα και για παράδειγμα λέτε, μπες στην ψηφιακή πλατφόρμα να δεις τι κερδίζεις.

Ποιοι πληρώνουν μέχρι σήμερα τους φόρους, αυτά τα υπερπλεονάσματα τα ματωμένα, τα οποία είναι διπλάσια από τις προβλέψεις που έχετε από τον προϋπολογισμό; Ποιοι τους πληρώνουν; Ο Λάτσης και ο Βαρδινογιάννης; Το 95% των φόρων, έμμεσων και άμεσων -όλων άδικων- τους πληρώνουν μικροί αυτοαπασχολούμενοι, βιοπαλαιστές αγρότες, οι εργαζόμενοι και οι συνταξιούχοι. Αυτοί βάζουν το χέρι στην τσέπη. Και όχι μόνο πληρώνουν τους φόρους, βάζουν το χέρι στην τσέπη για να μπορέσουν να καλύψουν και τις τρέχουσες ανάγκες τους λόγω της έλλειψης υποδομών. Και τι τους λέτε; Πάτε να πετάξετε δύο ψίχουλα στη Θεσσαλονίκη. Αλλά «χαρτί μιλήσει, καρδιά ραγίσει», λένε.

Για να δούμε, λοιπόν. Θα φέρω εγώ ένα παράδειγμα, για να γίνει και η συζήτηση. Έστω ότι έχουμε μια οικογένεια, η οποία οικογένεια έχει ένα τέκνο το οποίο τυγχάνει να εργάζεται και έπαιρνε μέχρι σήμερα επίδομα ενοικίου. Λόγω της εργασίας του τέκνου του, χάνει και το επίδομα παιδιού γιατί ξεπερνάει τις 3.000 το εισόδημα του τέκνου του, χάνει και το επίδομα ενοικίου του. Τα μαζεύετε, λοιπόν, από τη μια πλευρά, για να τα δώσετε σε ψίχουλα από την άλλη.

Πάμε, λοιπόν, να δούμε και ένα άλλο παράδειγμα. Έχουμε μια οικογένεια η οποία το προηγούμενο διάστημα, λόγω της μερικής αύξησης του εισοδήματος που δώσατε -και που αρπάξατε- σήμερα έχει ένα παιδί και λέτε, θα σας δώσω πίσω 300 ευρώ. Μα του έχετε αρπάξει 400 ευρώ, λόγω της μερικής αύξησης και της περικοπής του επιδόματος παιδιού. Σε μια άλλη οικογένεια με δύο παιδιά τους έχετε αρπάξει 600 ευρώ και τους δίνετε 500 ευρώ, λόγω της μερικής αύξησης του μισθού. Το ίδιο και με τα τρία, το ίδιο και με τα τέσσερα παιδιά, γιατί τα τελευταία χρόνια εκατόν πενήντα επτά χιλιάδες νοικοκυριά έχουν χάσει το επίδομα τέκνων. Είναι αλήθεια, ναι ή όχι;

Ογδόντα χιλιάδες νοικοκυριά έχουν χάσει το επίδομα στέγασης. Σαράντα πέντε χιλιάδες νοικοκυριά έχουν χάσει το επίδομα αλληλεγγύης. Και από πού τα αρπάξατε; Από τους ελεύθερους επαγγελματίες. Από τους ελεύθερους επαγγελματίες, τους οποίους έχετε στοχοποιήσει, τους έχετε βάλει τη λαιμητόμο του τεκμαρτού εισοδήματος στην προσπάθεια αναδιάρθρωσης της ελληνικής οικονομίας τους πετάτε απέξω, για να έχουν μεγαλύτερη πίτα οι βιομήχανοι, οι εφοπλιστές και οι τραπεζίτες.

Τι φαίνεται; Φαίνεται σήμερα και με βάση τα στοιχεία της Eurostat το πρώτο τρίμηνο ότι οι Έλληνες εργαζόμενοι είναι στη χειρότερη θέση στην Ευρωπαϊκή Ένωση. Μιλάτε για το ότι είμαστε η πρώτη χώρα σε απορροφητικότητα, αλλά ο λαός από την άλλη βρίσκεται σε δεινή, σε απελπιστική θέση.

Και τι σας λέει ο τραπεζίτης της Ελλάδας, ο Στουρνάρας; Σας λέει, προσέξτε μη δώσετε αυξήσεις, γιατί οι βιομήχανοι δεν ανέχονται κάτι τέτοιο, γιατί θα πέσουμε σε νέα κρίση, γιατί δεν αντέχει ο προϋπολογισμός. Αντέχει όμως ο προϋπολογισμός να δίνει χορηγίες, ενίσχυση, επιδοτήσεις και φοροαπαλλαγές στους τραπεζικούς ομίλους, οι οποίοι απολαμβάνουν τον αναβαλλόμενο φόρο των τραπεζών.

Ή στους στρατηγικούς επενδυτές που, μάλιστα, τη δυτική Αττική επισκέφθηκε ο αγαπητός σας Υπουργός των Ηνωμένων Πολιτειών, έτσι ώστε να φέρει κι άλλους στρατηγικούς επενδυτές στο πλαίσιο του ανταγωνισμού και την πρωτοκαθεδρία με το ευρωασιατικό στρατόπεδο και να πάρει ό,τι ελεύθερο χώρο έχει μέχρι τώρα ο λαός της δυτικής Αττικής. Τους παραχωρείτε γρήγορα, έγκαιρα λιμάνια, υποδομές και ό,τι άλλο χρειαστούν να κερδοσκοπήσουν. Σας τραβάνε το αυτάκι και οι βιομήχανοι και οι εφοπλιστές και εσείς χορεύετε σε αυτό τον ρυθμό.

Εκείνο, λοιπόν, που φαίνεται είναι ότι και το σημερινό σας νομοσχέδιο έχει στόχο και σκοπό την ενίσχυση της κερδοφορίας του κεφαλαίου. Κλείνει σε όλες τις παραγράφους και σε όλα τα άρθρα την επιτάχυνση των διαδικασιών σε αυτήν την κατεύθυνση και βάζει τα δύο πόδια σε ένα παπούτσι των εργαζομένων, ώστε να διαχειριστούν αυτήν την επιλογή σας.

Τα άλλα κόμματα δεν μπορούν να σας φέρουν αντίρρηση, γιατί ακριβώς έχουν τον ίδιο στρατηγικό στόχο, την εξυπηρέτηση σαν κόμματα που υπηρετούν το κεφάλαιο των συμφερόντων, των μονοπωλίων και των ομίλων. Προσπαθείτε να αποπροσανατολίσετε την κοινή γνώμη μέσω των λίγων ψίχουλων που πάτε να τους πετάξετε, αλλά και μέσα από μία εικονική αντιπαράθεση. Είναι γεγονός πως πάτε να βάλετε τον χώρο της ΔΕΘ στο χέρι -και θα το αναλύσουμε και αργότερα- όπως πάτε να βάλετε και κάθε δημόσιο χώρο στο χέρι και να τον εμπορευματοποιήσετε. Και ακριβώς όλες οι υποδομές και όλα τα μέτρα που παίρνετε, είναι σε αυτήν την κατεύθυνση.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΧΡΗΣΤΟΣ ΤΣΟΚΑΝΗΣ:** Ολοκληρώνω, κύριε Πρόεδρε και ευχαριστώ πάρα πολύ για την ανοχή και τον χρόνο σας.

Μέσα από δημοσκοπήσεις προσπαθείτε να αποπροσανατολίσετε και να πείτε ότι θα έρθει κάποιος άλλος Μεσσίας να λύσει τα προβλήματα. Όμως οι πραγματικές δημοσκοπήσεις για εμάς γίνονται στους χώρους δουλειάς, εκεί που αγωνίζονται οι εργαζόμενοι, εκεί που συγκρούονται με τα αφεντικά, εκεί που συγκρούονται με αυτούς που κερδίζουν. Και εκεί δεν βλέπω και κανέναν σας. Εδώ με το ζόρι πάνε και ψηφίζουν συμμετοχή σε κάποια απεργία οι συνδικαλιστές σας, ΠΑΣΟΚ, ΣΥΡΙΖΑ και των άλλων κομμάτων.

Εκεί που είναι οι φοιτητές, που αγωνίζονται μέσα στα πανεπιστήμια και οι μαθητές για σύγχρονη, δημόσια, δωρεάν εκπαίδευση. Εκεί που αγωνίζονται οι γιατροί και οι νοσηλευτές και οι διοικητικοί. Εκεί γίνεται η πραγματική αντιπαράθεση με αυτόν που κερδίζει και με τον λαό που χάνει.

Και κλείνοντας και ολοκληρώνοντας, για εμάς η μεγαλύτερη δημοσκόπηση θα είναι στη μεγάλη απεργιακή κινητοποίηση-συγκέντρωση που θα έχει πανελλαδικό χαρακτήρα την 1η του Οκτώβρη.

Κι επειδή σήμερα ανοίγει και τις πύλες του το 51ο Φεστιβάλ της ΚΝΕ και του Οδηγητή, το μεγαλύτερο πολιτικό-πολιτιστικό γεγονός της χρονιάς, εκεί όπου συνυπάρχουν η Κομμουνιστική Νεολαία Ελλάδας με την Κομμουνιστική Νεολαία Τουρκίας και που δεν συνυπάρχουν και διαγωνίζονται για την πρωτοκαθεδρία η αστική τάξη της Ελλάδας με την αστική τάξη της Τουρκία, εκεί που συνυπάρχουν η Κομμουνιστική Νεολαία του Ισραήλ με την Κομμουνιστική Νεολαία της Παλαιστίνης και αγωνίζονται και οι δυο τους για ανεξάρτητο παλαιστινιακό κράτος στα σύνορα του 1967 και δεν βομβαρδίζουν, σκοτώνουν και λιμοκτονούν τους Παλαιστινίους στη Γάζα αυτοί που υποστηρίζετε, εκεί όπου συνυπάρχουν η Κομμουνιστική Νεολαία της Ρωσίας και της Ουκρανίας, γιατί ζούσαν επί εβδομήντα χρόνια μαζί, το πιο σημαντικό για εμάς είναι το σύνθημα του φεστιβάλ το οποίο πρέπει να περάσει παντού: «Ανατρέπουμε το παλιό, ανοίγουμε τον δρόμο στο νέο. Σοσιαλισμός για να νικήσει το δίκιο του λαού».

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει ο ειδικός αγορητής από την Ελληνική Λύση, ο κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ.

Κυρίες και κύριοι Βουλευτές, το σημερινό νομοσχέδιο αφορά στην ουσία διαδικαστικές διατάξεις για την προώθηση αναπτυξιακών προγραμμάτων από το Υπουργείο Οικονομικών, το οποίο έχει πάρει την αποκλειστική αρμοδιότητα για τα ευρωπαϊκά πακέτα μαζί με το Ταμείο Ανάκαμψης από το Υπουργείο Ανάπτυξης που έτσι έχει μείνει, σχεδόν, χωρίς αντικείμενο, έχει υποβιβαστεί δηλαδή, από Υπουργείο Ανάπτυξης σε Υπουργείο Ελέγχου της Ακρίβειας, η οποία όμως δεν ελέγχεται όσο λυμαίνονται την αγορά τα ολιγοπώλια και τα καρτέλ, ενώ, δεν λειτουργεί αποτελεσματικά η Αρχή Ανταγωνισμού.

Χαρακτηριστικό παράδειγμα, εδώ, η «Σκλαβενίτης», η μεγαλύτερη αλυσίδα τροφίμων στην Ελλάδα με ετήσιο τζίρο πάνω από 5 δισ., το 2023, η οποία ισχυρίζεται ότι το ποσοστό καθαρού κέρδους της είναι μόλις 1,88% και δεν μπορεί να το μειώσει, όπως θα καταθέσουμε στα Πρακτικά.

Η αλήθεια είναι, όμως, πως έχει δημιουργήσει μια σειρά επιχειρήσεων με αποκλειστικούς μετόχους τα τρία αδέλφια της οικογένειας, οι οποίες προμηθεύουν αποκλειστικά τη «Σκλαβενίτης» πουλώντας της προϊόντα σε σχετικά υψηλές τιμές, με αποτέλεσμα ,αφενός, μεν, να είναι αυτές εξαιρετικά κερδοφόρες, αφετέρου να μειώνονται ανάλογα τα κέρδη της αλυσίδας.

Η οικογένεια έχει, επίσης, δημιουργήσει εταιρείες διαχείρισης ακινήτων, στις οποίες, μάλλον, ανήκουν τα ακίνητα των καταστημάτων, όπως συνηθίζεται διεθνώς, οπότε, κερδίζει και από αυτές τις επιχειρήσεις επιβαρύνοντας τα έξοδα στη «Σκλαβενίτης», οπότε, μειώνοντας το ποσοστό καθαρού κέρδους της. Φυσικά είναι νόμιμο και δικαίωμά της, στα πλαίσια της ελεύθερης αγοράς, τεκμηριώνει όμως, πως οι τιμές αυξάνονται, χωρίς να είναι αιτία τους το υψηλότερο κόστος.

Συνεχίζοντας, το νομοσχέδιο έχει σχέση, κυρίως, με την κατανομή πόρων και με την τροποποίηση, στελέχωση επιτροπών για την εξέταση των προγραμμάτων, γεγονός που σημαίνει διορισμούς οι οποίοι, όπως φαίνεται, θα γίνονται, ως επί το πλείστον, με αποφάσεις κυβερνητικών στελεχών της Νέας Δημοκρατίας.

Συνεχίζοντας, λοιπόν, η καθυστερημένη αυτή ενέργεια τεκμηριώνει την έλλειψη οργάνωσης του Υπουργείου, οπότε, επεξηγεί την αποτυχία του σε μια εποχή, που η ελληνική κοινωνία, στο μεγαλύτερο μέρος της, φτωχοποιείται, ενώ έχει χάσει την εμπιστοσύνη της στο πολιτικό σύστημα. Γιατί την έχει χάσει; Λόγω των σκανδάλων αδιαφάνειας, κακοδιαχείρισης και διαφθοράς, όπως το παράδειγμα του ΟΠΕΚΕΠΕ. Προηγουμένως, εξαιτίας του εγκλήματος των Τεμπών, των υποκλοπών, της ασυδοσίας τραπεζών και funds, της αισχροκέρδειας του καρτέλ ενέργειας, της ακρίβειας, των υπαναχωρήσεων και αποτυχιών στην εξωτερική μας πολιτική και ούτω καθεξής.

Γιατί αποτυχία του Υπουργείου στον Ταμείο Ανάκαμψης; Λόγω της πολύ χαμηλής πραγματικής απορρόφησης των κοινοτικών ενισχύσεων, η οποία, σύμφωνα με μια πρόσφατη μελέτη, ανερχόταν στα τέλη Ιουνίου, μόλις, στο 36%, ένα έτος, περίπου, πριν την ολοκλήρωσή του, στο 49% προφανώς των επιδοτήσεων και στο 22% των δανείων.

Μην επαναλάβετε εδώ, κύριε Υφυπουργέ, συγκρίσεις με άλλες χώρες, όπως στην επιτροπή, επειδή, οι άλλες χώρες δεν παίρνουν τα δάνεια πρώτον, λόγω του ότι είναι συνδεδεμένα με ορόσημα, δηλαδή με προαπαιτούμενα, όπως τα μνημόνια που δεν τα θέλουν αυτές οι χώρες, και δεύτερον, εξαιτίας του ότι το Δημόσιο εγγυάται, οπότε σε περίπτωση μη πληρωμής αυτών των δανείων, θα επιβαρύνουν το κρατικό χρέος.

Συνεχίζοντας, επιγραμματικά, με τα περιεχόμενα του νομοσχεδίου, στο πρώτο εισαγωγικό μέρος αναφέρεται ο σκοπός και το αντικείμενό του, τα οποία είναι, κυρίως, η επιτάχυνση της απορρόφησης των ευρωπαϊκών και εθνικών πόρων, όπου το Υπουργείο υστερεί σε μεγάλο βαθμό.

Το Β΄ Μέρος αφορά στη σύσταση επιτροπών και στην καταβολή οικονομικών πόρων του αναπτυξιακού προγράμματος δημοσίων επενδύσεων, ενώ, απελευθερώνεται από χρονικούς περιορισμούς η υλοποίηση των έργων ΣΔΙΤ των περιφερειακών προγραμμάτων ανάπτυξης και διάφορα άλλα.

Στο Γ΄ Μέρος προβλέπεται η συγκρότηση επιτροπών αξιολόγησης από το σχετικό μητρώο αξιολογητών για τα προγράμματα «INTERREG» διασυνοριακής συνεργασίας, ενώ, προβλέπεται η ανάκτηση των αχρεωστήτως καταβληθέντων ποσών για τα προγράμματα «INTERREG» και διάφορα άλλα.

Στο Δ΄ Μέρος δρομολογούνται ρυθμίσεις για την Ελληνική Αναπτυξιακή Τράπεζα, ενώ, υπάρχει μια διάταξη για τη σύσταση επενδυτικής επιτροπής. Επίσης, περιλαμβάνονται ρυθμίσεις για αποσπάσεις στη ΜΟΔ Α.Ε., οι οποίες, όμως, δεν περιγράφονται ,αφού, θα γίνουν με τροποποιήσεις στο καταστατικό της, που όμως δεν μας προσκομίστηκε.

Επιπλέον, υπάρχουν ρυθμίσεις για την εταιρεία της απολιγνιτοποίησης, με τις οποίες απαλλάσσεται από τον ΕΝΦΙΑ και συστήνεται δικαίωμα επιφανείας επί ακινήτων της, χωρίς, δηλαδή ιδιοκτησία γης.

Τέλος, ορίζεται ότι οι δαπάνες διαχείρισης και διοίκησης του Υπερταμείου των ξένων μπορούν να καλύπτονται από το εθνικό μέρος του Προγράμματος Δημοσίων Επενδύσεων, κάτι που εμείς, τουλάχιστον, θεωρούμε κάτι περισσότερο από εξωφρενικό.

Υπενθυμίζουμε, εδώ, ότι με βάση τη γνωμοδότηση του Σ.τ.Ε., το Υπερταμείο των ξένων δεν ανήκει στο Δημόσιο, παρά το ότι κατέχει αποικιοκρατικά το σύνολο σχεδόν των κρατικών περιουσιακών μας στοιχείων. Παράλληλα, βέβαια, έχει το προνόμιο της αυτοτέλειας, οπότε, μπορεί να πληρώνει μισθούς golden boys, εκτός δημοσίου μισθολογίου, όπως συμβαίνει και με τις Ανεξάρτητες Αρχές.

Πώς θα χαρακτηριζόταν, λοιπόν, το ότι πληρώνουμε τα έξοδα ενός οργανισμού, που δεν ελέγχουμε καθόλου; Φιλανθρωπία, αποικιοκρατία, σπατάλη, παράβαση καθήκοντος; Όταν το Υπερταμείο είναι ζημιογόνο και αναποτελεσματικό, όπως έχουμε αποδείξει πολλές φορές; Όταν το ΤΑΙΠΕΔ έχει αυτονομία να αποφασίζει για συμβάσεις, όπως πρόσφατα των πυροσβεστικών ελικοπτέρων, και το Δημόσιο να του πληρώνει τα έξοδα; Όταν δεν έχει αποτιμήσει καν την ΕΤΑΔ, που θα μπορούσε να προσφέρει έστω κάποια από τα εβδομήντα έξι χιλιάδες ακίνητά της στο στεγαστικό για να βοηθήσει στην επίλυση του προβλήματος;

Στο Ε΄ Μέρος υπάρχουν κάποια οργανωτικά των υπηρεσιών του Υπουργείου, επίσης, διατάξεις για τη στελέχωση των επιτροπών του Ταμείου Ανάκαμψης και διάφορα άλλα.

Στο ΣΤ΄ και τελευταίο Μέρος προβλέπεται ότι σε περιπτώσεις εξυγίανσης τραπεζών, η καταβολή της επιπρόσθετης διαφοράς αξίας μεταξύ των μεταβιβαζομένων στοιχείων παθητικού και στοιχείων ενεργητικού θα καταβάλλεται από το ΤΕΚΕ, αντί από το ΤΧΣ, όπως έγινε με τις ανακεφαλαιοποιήσεις των τραπεζών.

Δυστυχώς, εδώ, η Τράπεζα της Ελλάδας δεν μας έκανε την τιμή να συμμετέχει στην ακρόαση φορέων, οπότε, οι ερωτήσεις που είχαμε έμειναν αναπάντητες, αφού, το Υπουργείο δεν είχε τις απαιτούμενες γνώσεις για να τις απαντήσει.

Οφείλουμε να σημειώσουμε, πάντως, ότι εμείς καταθέσαμε στις αρχές Ιουνίου πρόταση νόμου για την αύξηση των αποθεματικών κάλυψης των εγγυημένων καταθέσεων από το ΤΕΚΕ, που θα καταθέσουμε και εδώ στα Πρακτικά, επειδή οι καταθέσεις έχουν αυξηθεί. Όπως μεταξύ άλλων αναφέρουμε ότι, στα τέλη του 2024, το ύψος των εγγυημένων καταθέσεων έφτασε στα 142,9 δισ., ενώ, τα διαθέσιμα χρηματοδοτικά μέσα κάλυψής τους διαμορφώθηκαν, μόλις, στα 1,8 δισ., με το ποσοστό κάλυψης να καταγράφεται στο 1,26% από 1,45% το 2017, οπότε, είναι απαραίτητο να αυξηθεί.

Περαιτέρω, παρατείνονται οι προθεσμίες διεξαγωγής των γενικών συνελεύσεων στον κλάδο της βιομηχανίας, παραγωγής και εμπορίας φαρμάκων. Προφανώς, επειδή, το Δημόσιο δεν έχει κάνει ως συνήθως έγκαιρα τη δουλειά του όσον αφορά τα clawback. Τέλος, δίνεται στους δήμους η δυνατότητα να ισοσκελίσουν τους προϋπολογισμούς τους μέσω των ανταποδοτικών τελών που εισπράττονται για τον φωτισμό και την καθαριότητα, κάτι με το οποίο, ασφαλώς, δεν συμφωνούμε, αφού οι δήμοι χρειάζονται για άλλα πράγματα τα χρήματά τους.

Στις επιτροπές αναφερθήκαμε αναλυτικά επί των άρθρων, εκφράσαμε τις αντιρρήσεις μας σε ορισμένα και θέσαμε μια σειρά ερωτημάτων, στα οποία δεν απάντησε καθόλου ο Υπουργός, με τη συνήθη αλαζονεία που χαρακτηρίζει αυτήν την Κυβέρνηση και ειδικά, το συγκεκριμένο Υπουργείο. Για παράδειγμα, ρωτήσαμε, εάν πληρώνουν ΕΝΦΙΑ τα funds που έχουν κατασχέσει και μπλοκάρει πολλά σπίτια επιδεινώνοντας το στεγαστικό, ενώ εάν όχι, ποιο είναι το ύψος των χρημάτων που χάνει το Δημόσιο ετήσια. Επίσης, εάν ισχύει το ότι γίνεται πάρτι εκατομμυρίων στον ΟΒΙ, στον Οργανισμό Βιομηχανικής Ιδιοκτησίας, με απευθείας αναθέσεις διαφημίσεων ύψους 2,5 εκατομμυρίων και τις οποίες, ασφαλώς, δεν έχει ανάγκη ένας οργανισμός που ασχολείται με εμπορικά σήματα.

Δεν πήραμε καμία απάντηση σε καμία ερώτησή μας, γεγονός που σημαίνει ότι η Κυβέρνηση θεωρεί ότι με την πλειοψηφία των εκατόν πενήντα έξι εδρών που έχει δεν χρειάζεται η συμφωνία κανενός άλλου κόμματος στα νομοσχέδιά της. Ενώ εμείς, ασφαλώς, δεν μπορούμε να στηρίξουμε κανένα, όταν δεν απαντώνται οι ερωτήσεις μας.

Κλείνοντας, θα αναφερθώ σε ορισμένα άλλα οικονομικά θέματα. Έγινε στις επιτροπές συζήτηση για τα υπερπλεονάσματα, που οφείλονται, καθαρά, στην υπερφορολόγηση. Για τα ματωμένα πλεονάσματα, όπως σωστά αποκαλούνται από την κοινωνία. Εν προκειμένω, ματωμένα πλεονάσματα είναι τα επιπλέον χρήματα που μεταφέρονται από τους πολίτες και την οικονομία στο κράτος, ενώ από το κράτος, είτε στους δανειστές, είτε στις σπατάλες του Δημοσίου, που αυξάνονται κάθε χρόνο. Για παράδειγμα, ματωμένα πλεονάσματα δημιούργησε ο ΣΥΡΙΖΑ μέσω της ανόδου των φορολογικών συντελεστών. Επειδή, όμως, στην εποχή της διακυβέρνησής του η Ελλάδα είχε αποπληθωρισμό, δηλαδή, πτώση των τιμών και επομένως του ΑΕΠ, οπότε, δεν είχε άλλη δυνατότητα για να αυξήσει τα φορολογικά έσοδα του Δημοσίου όπως απαιτούσαν οι δανειστές.

Αντίθετα, η Νέα Δημοκρατία δημιούργησε πολύ μεγαλύτερα ματωμένα πλεονάσματα, με τη βοήθεια του πληθωριστικού φόρου, επειδή, στη μετέπειτα διακυβέρνησή της προκλήθηκε πληθωρισμός. Δηλαδή, με τη διατήρηση ή με την ελαφρά μείωση των φορολογικών συντελεστών στις αυξημένες τιμές, ιδίως, του ΦΠΑ που επιβαρύνει κυρίως τις χαμηλές εισοδηματικές τάξεις. Για παράδειγμα, όταν η τιμή ενός προϊόντος διπλασιάζεται, όπως συνέβη με το γάλα, διπλασιάζεται και ο ΦΠΑ που εισπράττει το κράτος, απλά και μόνο, διατηρώντας τους συντελεστές στα ίδια επίπεδα.

Υπενθυμίζουμε, εδώ ότι, τον Ιούνιο του 2019, προεκλογικά, δηλαδή, ο Πρωθυπουργός υποσχέθηκε μείωση του ΕΝΦΙΑ, κατά 30%, στη διετία 2020 - 2021. Επίσης, την οριζόντια μείωση του ΦΠΑ σε 11% και 22% από 13% και 24% αντίστοιχα. Ο ΦΠΑ, όμως, δεν μειώθηκε, παρά την κατακόρυφη άνοδο του πληθωρισμού, έκτοτε, με αποτέλεσμα την εκτόξευση του πληθωριστικού φόρου.

Σχετικά, δε με τον ΕΝΦΙΑ, ο Πρωθυπουργός αναφέρθηκε το 2020, σε ποσοστό μείωσής του -το θυμάμαι καθαρά- μεσοσταθμικά, κατά 22%, αντί 30%, ενώ, στην πραγματικότητα δεν τον μείωσε, αλλά τον αύξησε, κατά 40 εκατομμύρια. Αργότερα, ισχυρίστηκε, πως η σωρευτική μείωση του ΦΠΑ έφτασε στο 34%, ενώ στην πραγματικότητα, η σωρευτική μείωση του ΦΠΑ την περίοδο 2019 - 2024 ήταν μόλις 10,73%, όπως θα καταθέσουμε στα Πρακτικά για να τεκμηριώνουμε αυτά που λέμε. Επομένως δεν τον μείωσε ούτε 30% ούτε 34%, αλλά μόλις 10,73 %, δηλαδή ψέματα επί ψεμάτων συνεχώς.

Υγιή πλεονάσματα, τώρα, θετικά για ένα κράτος, είναι αυτά που προέρχονται από την παραγωγή πλούτου και αυτά θέλουμε εμείς. Από την αύξηση, δηλαδή, του πραγματικού ΑΕΠ που από το 2019 ως το 2024 αυξήθηκε, μόλις, κατά 17 δισεκατομμύρια, όπως, επίσης, θα καταθέσουμε στα Πρακτικά.

Όσον, αφορά, το δημόσιο χρέος της Γενικής Κυβέρνησης, με τους φορείς δηλαδή, ήταν στα 335,5 δισεκατομμύρια το 2019 ή στο 181% του τότε ΑΕΠ, ενώ, το 2024 αυξήθηκε μεν στα 365,5 δισεκατομμύρια αλλά μειώθηκε στο 154% του πληθωριστικού ΑΕΠ των 237,5 δισεκατομμυρίων ή κατά 27 μονάδες, επειδή αυτό μετράει στη σχέση χρέους προς ΑΕΠ. Εάν μετρούσε το πραγματικό ΑΕΠ των 201,5 δισεκατομμυρίων, αυτό δηλαδή με το οποίο υπολογίζεται ο ρυθμός ανάπτυξης, θα διαπιστώναμε ότι το χρέος έμεινε σταθερό στο 181% του ΑΕΠ. Δεν μειώθηκε καθόλου, οπότε η μείωση του δείκτη χρέους προς ΑΕΠ οφείλεται καθαρά στον πληθωρισμό, που είναι, μεν, θετικός για το κράτος αλλά θανατηφόρος για τους πολίτες. Εάν, βέβαια, θεωρεί η Κυβέρνηση ότι, ο πληθωρισμός είναι επίτευγμά της θα ήταν καλό να το πει στους Έλληνες πολίτες, οι οποίοι υποφέρουν τα πάνδεινα από την αύξηση των τιμών.

Όσον αφορά αυτά που δήλωσε ο κ. Στουρνάρας ότι, δηλαδή, δεν υπάρχει «λεφτόδεντρο» και θα χρεοκοπήσουμε, εάν αυξηθούν οι μισθοί χωρίς αντίκρισμα παραγωγικότητας, οι μικτοί μισθοί των Ελλήνων εργαζομένων, το 2023, ήταν στο 34,7% του ΑΕΠ, όπως θα καταθέσουμε στα Πρακτικά, όταν ο μέσος μισθός στην Ευρωζώνη ήταν στο 47%, δηλαδή, δεκατρείς μονάδες παραπάνω. Αντίθετα, τα κέρδη των επιχειρήσεων ήταν στο 50,9%, όταν στην Ευρωπαϊκή Ένωση ήταν στο 42,1%, γεγονός που σημαίνει ότι, υπάρχει μεγάλη απόκλιση υπέρ των επιχειρήσεων στην Ελλάδα, σε σύγκριση με την Ευρώπη, οπότε, αρκετός χώρος αύξησης των μισθών, χωρίς να επηρεαστεί αρνητικά η παραγωγικότητα της εργασίας, πόσω μάλλον, εάν μειωθούν, όπως πρέπει, οι υπέρογκες εισφορές εργοδοτών και εργαζομένων, οι οποίες είναι από τις υψηλότερες στην Ευρωπαϊκή Ένωση και είναι το χειρότερο που μπορεί να συμβεί και για τις επιχειρήσεις και για τους εργαζόμενους.

Από την άλλη πλευρά, τα αφορολόγητα καθαρά κέρδη ύψους 4,7 δισεκατομμύρια, μόνο του 2024, των αφελληνισμένων τραπεζών, που στηρίζει η Τράπεζα της Ελλάδος, ισοδυναμούν με 13ο, 14ο, 15ο και μισό 16ο μισθό των δημοσίων υπαλλήλων.

Τέλος, αν και, ασφαλώς, δεν υπάρχουν «λεφτόδεντρα», υπάρχουν «κλεφτόδεντρα», όπως το παράδειγμα του ΟΠΕΚΕΠΕ, του σκανδαλώδους ξεπουλήματος των μετοχών των τραπεζών από τον κ. Χατζηδάκη σε ξένα funds με ζημία για το Δημόσιο πάνω από 3,4 δισεκατομμύρια, συν τα μερίσματα που χάνουμε κάθε χρόνο κ.ο.κ..

Κλείνοντας, δεν μπορούμε να μην αναφερθούμε σε αυτά που είπε ο Πρωθυπουργός, δηλαδή, στο ότι ο κύριος λόγος που θέλει τρίτη θητεία είναι να διασφαλίσει ότι ο πλούτος, που δημιουργεί για την Ελλάδα, θα διατηρηθεί. Μάλιστα, γι’ αυτό τη θέλει. Πρόκειται, ασφαλώς, για μία άνευ προηγουμένου αερολογία, αφού ξεπουλάει τον δημόσιο πλούτο της χώρας, πλειστηριάζει τον ιδιωτικό, αυξάνει συνεχώς τα κρατικά χρέη, δημιουργεί φτώχεια και εξαθλίωση, ενώ, έχει καταντήσει την Ελλάδα τελευταία σε όλους σχεδόν τους οικονομικούς δείκτες. Δυστυχώς, φυσικά, αφού, κανένας μας δεν χαίρεται με αυτό το κατάντημα, ως αποτέλεσμα της κυβερνητικής πολιτικής. Οπότε, όσο πιο γρήγορα φύγει, τόσο καλύτερα για την πατρίδα μας.

Σας ευχαριστώ πολύ.

(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Βιλιάρδο.

Τον λόγο ο ειδικός αγορητής από τη Νέα Αριστερά κ. Ευκλείδης Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Νομίζω, κύριε Υπουργέ, ότι εχθές δεν ήταν μεγάλη μέρα για τον Ελληνισμό, την Ελλάδα και την Κυβέρνηση στον ΟΗΕ, όπως είπαν οι προηγούμενοι. Δεν είπαν, όμως, οι προηγούμενοι για το παλαιστινιακό.

Θέλω αυτό που έχω ακούσει από Βουλευτές σας να μου επιβεβαιώσετε ότι δεν ισχύει, δηλαδή δεν ισχύει ότι συγχρόνως αναγνωρίζετε ότι γίνεται γενοκτονία, αλλά επειδή έχουμε στρατηγική συμμαχία με το Ισραήλ «δεν πειράζει». Γιατί μπορώ να δεχτώ όλες τις θέσεις, να τις συζητήσουμε, αλλά αυτό είναι μια σήψη ηθική και πολιτική άνευ προηγουμένου.

Σας ρωτάω εσάς προσωπικά, έχετε διαβάσει το πόρισμα των Ηνωμένων Εθνών, το πόρισμα των καθηγητών σε έδρες της ιστορίας του Ολοκαυτώματος; Έχετε διαβάσει τι λέει το Διεθνές Ποινικό Δικαστήριο και θεωρείτε ότι δεν υπάρχει γενοκτονία; Θα μπορείτε, δηλαδή, να κοιτάτε -όταν θα έχετε τελειώσει την πολιτική σας καριέρα- και να πείτε ότι εκατό χιλιάδες άνθρωποι πέθαναν -εξήντα πέντε χιλιάδες είναι αυτήν τη στιγμή, χωρίς αυτούς που είναι κάτω από τα μπάζα-, αλλά «καλά έκανα», γιατί είχαμε στρατηγική συμμαχία με το Ισραήλ; Θα μπορείτε να ζήσετε με αυτό; Η ιστορία θα σας κρίνει πάρα πολύ αυστηρά. Θα κρίνει πάρα πολύ αυστηρά όσους δεν έκαναν ό,τι περνούσε από το χέρι τους. Και αυτό που περνάει από το χέρι σας είναι να πιέσετε για κυρώσεις στο Ισραήλ, για να σταματήσει αυτή η γενοκτονία. Εκτός αν είναι ένα μικρό θέμα και υπερισχύει η σχέση που έχουμε με το Ισραήλ.

Η προπαγάνδα της Κυβέρνησης έχει φτάσει σε νέα επίπεδα. Για παράδειγμα, ο κ. Πιερρακάκης -και άλλοι- μας λέει: «Οι δημόσιοι υπάλληλοι -δεν καταλαβαίνουμε γιατί λέτε ότι δεν πάνε καλά- θα δουν 1 δισεκατομμύριο ευρώ στην τσέπη τους το 2026. Το 1 δισεκατομμύριο ευρώ αφορά την αύξηση του μισθού τους, γιατί μειώνεται η φορολογία εισοδήματος από την 1η του Γενάρη και θα αυξηθεί ο μισθός τους, γιατί οι δημόσιοι υπάλληλοι θα λάβουν την αύξηση που θα γίνει στον κατώτατο μισθό τον Μάιο του 2026». Μας λέει επίσης ότι αυτό για τους δημοσίους υπαλλήλους αντιστοιχεί περίπου με 1.200 ευρώ τον χρόνο.

Κάπου εδώ έχουμε πρόβλημα με τα μαθηματικά σας. Νομίζω ότι είναι πέρα από τα μαθηματικά του Ευκλείδη -όχι εγώ, ο άλλος Ευκλείδης- και θα δυσκολευόταν να καταλάβει τα μαθηματικά της Κυβέρνησης. Ένας νέος δημόσιος υπάλληλος με 1.300 ευρώ μισθό δεν θα δει πάνω από 40 ευρώ τον μήνα όφελος από τον κατώτατο μισθό που φημολογείται ότι θα αυξηθεί κατά 30, 40 ευρώ μεικτά. Το καθαρό όφελος δεν θα είναι πάνω από 20, 25 ευρώ, δηλαδή σύνολο 65 ευρώ. Αυτό είναι κάπως μακριά από τα 100 ευρώ που λέει η Κυβέρνηση.

Έχουμε, όμως και κάποια άλλα θεματάκια. Δεν μπορείς να βαπτίζεις 13ο μισθό τη φοροαπαλλαγή και την αύξηση του κατώτατου μισθού που αφορά τους πάντες. Δηλαδή, με αυτήν τη λογική αυτοί που ήδη παίρνουν τον 13ο και 14ο μισθό, με τις παρεμβάσεις της Κυβέρνησης από τις οποίες θα ωφεληθούν και αυτοί, θα πάρουν τον 15ο μισθό και είναι σε τροχιά ο 16ος μισθός; Αυτός είναι ο ισχυρισμός σας; Έτσι θα μετράμε από εδώ και πέρα τον 13ο και τον 14ο μισθό;

Θα πρέπει κάποια στιγμή το κράτος να πάψει να είναι ο μεγαλύτερος παραβάτης εργοδότης στην ελληνική επικράτεια. Συγκεκριμένα, ένας εργαζόμενος που παίρνει στον ιδιωτικό τομέα τον κατώτατο μισθό, πρέπει να λαμβάνει 880 ευρώ, δηλαδή 12.320 ευρώ μεικτά για δεκατέσσερις μήνες. Ο εργοδότης απαγορεύεται να του δώσει λιγότερα για πλήρη απασχόληση. Σωστά; Συμφωνούμε σ’ αυτό φαντάζομαι. Βέβαια εάν ο εργοδότης είναι στον δημόσιο τομέα, μπορεί. Συγκεκριμένα, υπάλληλοι δευτεροβάθμιας εκπαίδευσης, απόφοιτοι λυκείου, που έχουν λιγότερο από έξι χρόνια υπηρεσίας στο Δημόσιο λαμβάνουν σε ετήσια βάση λιγότερο από τον κατώτατο μισθό στον ιδιωτικό τομέα, 1% λιγότερο ένας υπάλληλος πέντε ετών και 6,5% λιγότερο ένας νεοδιόριστος υπάλληλος. Υπάλληλοι υποχρεωτικής εκπαίδευσης, Απόφοιτοι Γυμνασίου, που έχουν λιγότερο από δώδεκα χρόνια -σημειώστε το- υπηρεσίας στο Δημόσιο, λαμβάνουν σε ετήσια βάση λιγότερο από τον κατώτατο μισθό σε σχέση με τον ιδιωτικό τομέα. Ένας υπάλληλος που δουλεύει ήδη έντεκα χρόνια στο δημόσιο παίρνει 1,7% λιγότερο από έναν νεοδιόριστο, άρα, 14,3%. Γιατί τελευταία φορά που κοίταξα στα μαθηματικά, δώδεκα μήνες επί 880 ευρώ δεν κάνει 10.550 ευρώ.

Είχα μιλήσει στην επιτροπή για τον κ. Καραλή, ο οποίος έβαλε τον πήχη στα έξι μέτρα και πήδηξε από πάνω του. Είπα ότι η δική σας Κυβέρνηση βάζει τον πήχη στα δύο μέτρα και περνάει από κάτω. Γιατί τι μας είπε ο κύριος Πρωθυπουργός στη ΔΕΘ; «Η κεντρική, αδιαπραγμάτευτη προτεραιότητά μας είναι η στήριξη του εισοδήματος ως ανάχωμα στην ακρίβεια». Αυτό μας είπε. Βέβαια αυτός ο πήχης είναι στα δύο μέτρα, γιατί άλλα μας είπε στις εκλογές του 2023. Στις εκλογές του 2023 μας είπε ότι η πρώτη τετραετία ήταν για να σταθεροποιήσει την οικονομία και η δεύτερη τετραετία θα ήταν για να αυξηθούν οι μισθοί. Έτσι είχε πει. Τώρα δεν λέει ότι θα αυξηθούν οι μισθοί. Υπόσχεται ότι θα προστατευτούν οι μισθοί από τον πληθωρισμό. Μόνο που μόλις μίλησε ο κύριος Πρωθυπουργός, ήρθε ο ΟΟΣΑ και μας είπε ότι το τελευταίο τρίμηνο του 2024 σε σχέση με το τελευταίο τρίμηνο του 2025 έχει μειωθεί πάνω από 3% ο πραγματικός μισθός. Άρα, ούτε στα δύο μέτρα δεν έχετε βάλει τον πήχη, αλλά στο ένα μέτρο και καταφέρατε να περάσετε από κάτω.

Στο νομοσχέδιο μιλάμε για το Ταμείο Ανάκαμψης και τα στοιχεία που υπάρχουν είναι ότι η απορρόφηση -σε ποσοστό λογιστικής- είναι 48%, ενώ σε πραγματική -δηλαδή πόσο έχει πάει στον κόσμο- είναι στο 36%. Αυτό το 36% είναι ένας μέσο όρος απ’ ό,τι γίνεται στις επιδοτήσεις κατευθείαν και τι γίνεται στα δάνεια, που είναι πολύ χειρότερο το ποσοστό.

Δεν θα σας εξηγήσω όλους τους λόγους γιατί υπάρχει αυτή η απορρόφηση, αλλά θα πω αυτό που προσπαθώ εδώ και πέντε χρόνια σε αυτήν την Κυβέρνηση ότι δεν έχει επενδύσει στους δημοσίους υπαλλήλους. Δεν έχει φτιάξει το επιτελικό κράτος, δεν έχει θελήσει να φτιάξει δημοσίους υπαλλήλους που μπορούν να διαχειριστούν ΕΣΠΑ, Ταμείο Ανάκαμψης. Είναι αυτό που λέει η Ματσουκάτο για το bitcoin, η μεγάλη απάτη, ότι θέλετε να μωροποιήσετε το κράτος και γι’ αυτό δεν μπορείτε να το ελέγξετε. Εγώ δεν είμαι καθόλου σίγουρος ότι δεν είναι λάθος αυτό. Γιατί τι γίνεται όταν δεν γίνεται η απορρόφηση; Αλλάζει το κριτήριο για το ποια έργα επιλέγονται. Γιατί επειδή πρέπει να βιαστούμε, να αυξήσουμε την απορρόφηση, δεν διαλέγουμε τους στόχους -έστω αυτούς τους στόχους που βάλατε- τους στόχους που βάλατε χωρίς διαπραγμάτευση με την κοινωνία, τους στόχους που φαίνεται να σας έχουν ξεφύγει τελείως, ότι υπάρχει ένα μικρό πρόβλημα στην κλιματική αλλαγή και ότι δεν φθάνει καμιά χώρα στον στόχο που έχουν βάλει στα διάφορα συνέδρια. Το κριτήριο είναι ποιο έργο είναι έτοιμο, ασχέτως από σκοπό, ασχέτως ποιος είναι ο στόχος. «Αυτά είναι έτοιμα, να τα βάλουμε γρήγορα». Μπορεί να αναπλάσεις για να βοηθήσουμε τους δημάρχους μας που κάνουν μια ωραία πλατεία, μπορεί να είναι ένα ωραίο σιντριβάνι, λες και είμαστε μια χώρα που δεν έχουμε λειψυδρία, δεν είναι πρόβλημα, δεν είναι στο ραντάρ της Κυβέρνησης ότι έχουμε λειψυδρία.

Και συνεχίζουμε με το σκέλος των δημοσίων υπαλλήλων, γιατί έχουμε εξαιρέσεις από το πλαίσιο των δημοσίων υπαλλήλων όσον αφορά τα έργα του ΕΣΠΑ. Δηλαδή στην κινητοποίηση πια δεν χρειάζεται η διαδικασία που έχει συζητήσει και έχει νομοθετήσει η Βουλή. Μπορούμε να πάρουμε όποιον θέλουμε, όταν θέλουμε, γιατί το θέλουμε, χωρίς τη διαδικασία αυτή και στις θέσεις με τη μεγαλύτερη ευθύνη δεν χρειάζεται ούτε κρίση, ούτε βιογραφικό, βάζει ο Υπουργός ή η Υπουργός όποιον θέλει, όποτε τον θέλει, γιατί τον θέλει.

Και σας είπα, κύριε Υπουργέ, στην επιτροπή ότι πρέπει να σας διαψεύσω, αν έχετε μία ιδέα για τη Νέα Δημοκρατία, ότι ακόμα και στα καφενεία οι νεοδημοκράτες λένε: «Πείτε ό,τι θέλετε γι’ αυτήν την Κυβέρνηση, για την παράδοση της Νέας Δημοκρατίας, αλλά ρουσφέτι εμείς δεν κάνουμε. Όλα τα άλλα θα τα ακούσουμε ότι είμαστε άκαρδοι, ότι δεν κάνουμε αρκετά για τα νοσοκομεία, ότι δεν κάνουμε για την παιδεία, αλλά εμείς το να βάλουμε δικούς μας ανθρώπους σε θέσεις ευθύνης, αυτό το έχουμε χτίσει σε μια ιστορία εβδομήντα χρόνων».

Και τι μου απαντήσατε; Ότι «εσείς αυξήσατε τους φόρους», δηλαδή, εγώ αύξησα τους φόρους, όταν ήμουν Υπουργός Οικονομικών. Αυτή η στρατηγική λέγεται, νομίζω στα ελληνικά -θα με διορθώσουν άλλοι που έχουν καλύτερο χειρισμό της ελληνικής γλώσσας-, «καλημέρα Γιάννη, κουκιά σπέρνω». Δηλαδή, θα ήταν πολύ καλό να απαντάτε σε αυτό που λέμε και όχι σε ό,τι είναι το ερώτημα.

Εγώ φοβάμαι, κύριε Υπουργέ, ειδικά για εσάς ότι θα σας ρωτήσω «ποιος νομίζετε θα κερδίσει το πρωτάθλημα στο ποδόσφαιρο;» και πάλι θα μου απαντήσετε ότι εσείς αυξήσατε τους φόρους και δεν δικαιούστε να μιλάτε για το ποδόσφαιρο.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Πάμε τώρα στη ΔΕΘ. Για το Ταμείο Ανάκαμψης δεν κάνατε διαβούλευση. Για τη δίκαιη μετάβαση στην οικολογία στην Κοζάνη δεν κάνατε διαβούλευση. Για τη ΔΕΘ, βγάζετε τους φορείς. Μπορείτε να μου απαντήσετε ποιο είναι το πρόβλημα, στο οποίο η απάντηση είναι να μην υπάρχουν φορείς της πόλης;

Προφανώς για να το αλλάξετε θα έχει κάποιο πρόβλημα, δημιουργήθηκε κάποιο πρόβλημα. Ερχόταν κάποιος από το Οικονομικό Επιμελητήριο, από το Εμπορικό Επιμελητήριο και δημιουργούσε πρόβλημα και δεν δούλευε, και ο CEO της ΔΕΘ είχε μεγάλο πρόβλημα και εσείς, που θέλετε να λύνετε προβλήματα, ήρθατε και τους βγάλατε.

Άρα, ποιο ήταν το πρόβλημα; Είναι ότι το θέμα της ΔΕΘ συμπυκνώνει όλα τα προβλήματα της Νέας Δημοκρατίας, ως Κυβέρνηση, και σε αυτό έχει ευθύνη και ο ΣΥΡΙΖΑ, και η κυβέρνηση του ΣΥΡΙΖΑ, και εγώ προσωπικά που αφήσαμε αυτή την ανάπλαση χωρίς να σκεφτούμε το κόστος για τους Θεσσαλονικείς. Γιατί αν δει κάποιος τη μακέτα του πρώτου βραβείου, θα δει ότι έχει πέντε κτίρια, όλα μεγαλύτερα από το «Παλαί Ντε Σπορ», τα οποία κόβουν τον πνεύμονα-αέρα που θα μπορούσε να υπάρχει.

Το τρίτο βραβείο παραδόξως θα μας δυσκόλευε εμάς, που είναι ενάντια στη δουλειά μας, γιατί κάνει μία προσπάθεια κάπως να κρατήσει το πάρκο και να φαίνεται ότι υπάρχει αυτό που σχεδιάστηκε από την εποχή της Οθωμανικής Αυτοκρατορίας, να έχει, δηλαδή, ως πνεύμονες κάθετους δρόμους για να αναπνέει η πόλη. Και αυτό το προχωράτε, γιατί είναι ανάπτυξη και μιλάτε μετά για την οικολογία.

Θεωρείτε, δηλαδή, ότι η κλιματική κρίση είναι κάτι για το οποίο οι αντιπρόσωποι των χωρών μπορούν να πάνε στα συνέδρια σε χώρες που παράγουν πετρέλαιο -το αφήνω αυτό στην άκρη γιατί υπάρχει μία μικρή αντίφαση εκεί- να βάζουν στόχους, να ξέρουμε ότι τους στόχους αυτούς δεν θα τους πιάσουν και να συνεχίζουμε με τα έργα. Είναι προφανές ότι είναι τσιμεντοποίηση. Είναι προφανές ότι δημιουργείς μία πόλη που είναι μονοκεντρική και όχι πολυκεντρική, δηλαδή, όλα είναι στο κέντρο. Είναι προφανές ότι τα πρόστιμα που έχουμε στη Θεσσαλονίκη για την ποιότητα του αέρα θα συνεχίσουν με αυτό το έργο που θα γίνεται και θα χειροτερέψουν.

Όλο αυτό είναι γιατί δεν έχετε καθόλου στην Κυβέρνησή σας, είτε στη φορολογία, είτε στο Ταμείο Ανάκαμψης, είτε στο τρόπο που χειρίζεστε τη ΔΕΘ, την αίσθηση του δημοσίου συμφέροντος. Αυτή η αίσθηση σάς λείπει, γιατί σας λείπει ιδεολογικά. Σας λείπει ως συγκρότηση. Όπως έλεγε η κ. Θάτσερ: «Δεν υπάρχει η κοινωνία, ό,τι υπάρχει είναι ένα άθροισμα ατόμων». Αυτό πληρώνετε τώρα. Και δεν με πειράζει που το πληρώνετε εσείς. Αυτό που με πειράζει είναι ότι το πληρώνει η ελληνική κοινωνία και το κλίμα.

Και θα πάτε και σε άλλο ένα ΚΟΠ και θα πείτε πόσο σημαντικό είναι να έχουμε αυτούς τους στόχους, ξέροντας ότι δεν έχετε κανένα σκοπό να εξυπηρετήσετε αυτούς τους στόχους.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ, κύριε συνάδελφε, και για τη συνέπεια στον χρόνο.

Ενημερώνω τις κυρίες και τους κυρίους συναδέλφους, ότι θα ολοκληρώσουμε τους ειδικούς αγορητές, δύο ακόμα είναι, και μετά θα περάσουμε αμέσως στην ειδική ημερήσια διάταξη.

Τον λόγο έχει ο κ. Βορύλλας από τη Νίκη.

**ΑΝΔΡΕΑΣ ΒΟΡΥΛΛΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, συζητούμε σήμερα το νομοσχέδιο με τίτλο: «Ενίσχυση των υπηρεσιών των αναπτυξιακών προγραμμάτων και συναφή οργανωτικά και διοικητικά ζητήματα». Ωστόσο θα κάνουμε πρώτα μία αναφορά στα οικονομικά μέτρα που ανακοινώθηκαν στη Διεθνή Έκθεση Θεσσαλονίκης.

Στη φετινή ΔΕΘ ο Πρωθυπουργός παρουσίασε ένα πακέτο οικονομικών μέτρων που φιλοδοξεί να δώσει την εικόνα μιας Κυβέρνησης που στηρίζει την κοινωνία και ελαφρύνει τα βάρη της. Στην πραγματικότητα, όμως, το αφήγημα αυτό αποδεικνύεται μονοδιάστατο και ανεπαρκές. Οι εξαγγελίες επικεντρώθηκαν σχεδόν αποκλειστικά στη μείωση άμεσων φόρων και ασφαλιστικών εισφορών, την ώρα που το μεγαλύτερο και πιο επώδυνο πρόβλημα για τους πολίτες, η ακρίβεια, παραμένει άθικτο. Και αυτό δεν είναι τυχαίο, η ακρίβεια λειτουργεί ως βασικός τροφοδότης των δημοσίων εσόδων μέσω του ΦΠΑ και του ειδικού φόρου κατανάλωσης με αποτέλεσμα η Κυβέρνηση να έχει κάθε λόγο να αποφεύγει παρεμβάσεις σε αυτά τα πεδία.

Οι ανακοινώσεις για το φορολογικό αφορούσαν, κυρίως, μειώσεις στους φορολογικούς συντελεστές εισοδήματος κατά δύο ποσοστιαίες μονάδες, σημαντικές ελαφρύνσεις για νέους εργαζόμενους με μηδενικό φόρο έως τα είκοσι πέντε και δραστικές μειώσεις έως τα τριάντα, αλλά και προνόμια για οικογένειες με παιδιά με κλιμακωτές εκπτώσεις που φτάνουν ακόμη και στην πλήρη απαλλαγή.

Προβλέπεται επίσης, μία μείωση στις ασφαλιστικές εισφορές με στόχο να συρρικνωθούν σταδιακά μέχρι το 2027. Τα μέτρα αυτά μπορεί να δώσουν μία ανάσα σε συγκεκριμένες ομάδες πολιτών, αλλά αφήνουν ανέγγιχτη τη μεγάλη μάζα της κοινωνίας που δοκιμάζεται καθημερινά από τις αυξημένες τιμές στα ράφια των σουπερμάρκετ, στους λογαριασμούς και στις αντλίες των πρατηρίων. Η εξήγηση είναι απλή, ο ΦΠΑ και ο ειδικός φόρος κατανάλωσης αποτελούν τις πιο σταθερές πηγές δημοσίων εσόδων. Κάθε αύξηση των τιμών σημαίνει και αυτόματα αύξηση στα έσοδα του κρατικού ταμείου.

Η ακρίβεια, με άλλα λόγια, λειτουργεί ως σιωπηλή φορολογία που πλήττει οριζόντια όλους τους πολίτες, αλλά, κυρίως, τους χαμηλόμισθους και τους συνταξιούχους, οι οποίοι βλέπουν το εισόδημά τους να εξανεμίζεται. Σε αυτό το πλαίσιο η Κυβέρνηση έχει ελάχιστα κίνητρα να περιορίσει την ακρίβεια αφού από αυτή επωφελείται δημοσιονομικά.

Η αντιπολιτευτική κριτική εστιάζει ακριβώς σε αυτό. Δεν μπορεί να μιλά κανείς για στήριξη των πολιτών, όταν το υπ’ αριθμόν ένα πρόβλημα της καθημερινότητας μένει εκτός ατζέντας. Η μείωση στους φόρους εισοδήματος είναι καλοδεχούμενες για όσους έχουν σταθερή φορολογική υποχρέωση, αλλά για τα χαμηλότερα στρώματα της κοινωνίας η ελάφρυνση είναι μηδενική. Γι’ αυτούς που παλεύουν να καλύψουν τα βασικά έξοδα του μήνα, το μόνο που μετράει είναι το κόστος της διατροφής, της ενέργειας, και εκεί η Κυβέρνηση δεν έκανε καμία παρέμβαση.

Υπάρχει, βέβαια, μία θετική εξαίρεση, η μείωση των συντελεστών ΦΠΑ σε αρκετά νησιά του Αιγαίου με πληθυσμό μικρότερο από είκοσι χιλιάδες κατοίκους. Πρόκειται για μία κίνηση που αναγνωρίζει το υψηλό κόστος ζωής σε περιοχές με περιορισμένη πρόσβαση σε αγαθά και υπηρεσίες και έχει πράγματι πρακτικό αντίκτυπο για τους κατοίκους. Ωστόσο παραμένει ένα περιορισμένο μέτρο που δεν αλλάζει τη μεγάλη εικόνα. Η συντριπτική πλειονότητα των πολιτών στην ηπειρωτική χώρα συνεχίζει να σηκώνει το βάρος των αυξημένων τιμών χωρίς καμία στήριξη.

Το κίνημά μας, κατά τη συζήτηση στη Βουλή για την κύρωση του κώδικα ΦΠΑ, ανάδειξε ότι η μείωση στα νησιά είναι επιβεβλημένη βάσει του άρθρου 101 του Συντάγματος και της Οδηγίας 2006/112 της Ευρωπαϊκής Ένωσης. Ακόμα, όμως, και τότε η Κυβέρνηση προχώρησε στην παντελώς απαράδεκτη συσχέτιση των μειωμένων συντελεστών ΦΠΑ με την ύπαρξη κέντρων και δομών φιλοξενίας λαθρομεταναστών και προσφύγων, περιορίζοντας την εφαρμογή μειωμένων συντελεστών μόνο σε Χίο, Λέρο, Σάμο, Λέσβο και Κω.

Το συμπέρασμα είναι σαφές: Η Κυβέρνηση επιλέγει να εμφανιστεί ως φορέας δικαιοσύνης στη φορολογία, μειώνοντας τους άμεσους φόρους, αλλά ταυτόχρονα διατηρεί αλώβητους τους έμμεσους φόρους που τροφοδοτούνται από την ακρίβεια. Έτσι, το κράτος μετατρέπεται σε κερδισμένο της ακρίβειας, ενώ οι πολίτες μένουν εκτεθειμένοι στις ανατιμήσεις. Πρόκειται για μια πολιτική που μπορεί να έχει βραχυπρόθεσμα δημοσιονομικά οφέλη, αλλά μακροπρόθεσμα διευρύνει τις κοινωνικές ανισότητες και υπονομεύει την κοινωνική συνοχή.

Η εικόνα είναι αναπόδραστη. Χωρίς γενναίες παρεμβάσεις στον ΦΠΑ και στον ειδικό φόρο κατανάλωσης, χωρίς σχέδιο να τιθασευτεί το κύμα ακρίβειας στα βασικά αγαθά, κάθε εξαγγελία φορολογικών ελαφρύνσεων θα παραμένει κενό γράμμα για τη μεγάλη πλειοψηφία.

Κάποιοι θα αναρωτηθούν πού θα βρουν επιπλέον έσοδα, δεδομένου ότι θα μειωθούν τα κρατικά έσοδα αν μειώσουμε τον ΦΠΑ και τον ειδικό φόρο κατανάλωσης. Το κίνημά μας έχει προτείνει τις κάτωθι φορολογικές παρεμβάσεις και εντός της Βουλής ως εξής: Φορολόγηση της υπεραξίας με συντελεστή 15% από συναλλαγές σε κρυπτονομίσματα. Εδώ και δύο χρόνια η Κυβέρνηση δεν έχει κάνει σχεδόν τίποτα, παρά μόνο τη σύσταση μιας επιτροπής, που στη συνέχεια την καταργεί και προχωρεί σε σύσταση άλλης επιτροπής. Πρακτικά, όμως, για τη φορολογική μας νομοθεσία, κέρδη από κρυπτονομίσματα ακόμα δεν υπάρχουν και δεν φορολογούνται. Υπολογίζεται πως το 14% των Ελλήνων έχουν κρυπτονομίσματα, κυρίως πολίτες νέας ηλικίας με μεσαία και υψηλά εισοδήματα.

Φόρος 2% με 3% επί της αντικειμενικής αξίας κλειστών ακινήτων άνω του ενός έτους που βρίσκονται στην κατοχή τραπεζών και funds.

Φορολόγηση των μερισμάτων των συστημικών τραπεζών με συντελεστή 20% αντί με 5% που προβλέπεται στον ισχύοντα φορολογικό νόμο.

Φορολόγηση των εμβασμάτων των μεταναστών προς το εξωτερικό με συντελεστή 20% για τα ποσά που υπερβαίνουν το δηλωθέν εισόδημά τους, με βάση τις φορολογικές τους δηλώσεις.

Μετά από την παραπάνω τοποθέτησή μας, επιστρέφουμε στο παρόν νομοσχέδιο. Είναι ένα νομοσχέδιο που αν το δει κανείς μόνο από τον τίτλο του δημιουργεί προσδοκίες για σοβαρές και τολμηρές μεταρρυθμίσεις. Όμως, όταν διαβάσουμε προσεκτικά τις διατάξεις του διαπιστώνουμε ότι δεν πρόκειται για σχέδιο με στρατηγικό βάθος, αλλά για ένα συνονθύλευμα τροποποιήσεων, ένα μωσαϊκό διορθώσεων, που ούτε λύνει τα μεγάλα προβλήματα ούτε χαράσσει μια καθαρή αναπτυξιακή πορεία για τη χώρα μας.

Το παρόν σχέδιο νόμου έρχεται να τροποποιήσει μεγάλο πλήθος από διατάξεις των ν.5140/2024, 4914/2022, 4940/2022, 4635/2019 και πολλών άλλων. Αντί να παρουσιαστεί ένα ολοκληρωμένο και συνεκτικό πλαίσιο για την ανάπτυξη, η Κυβέρνηση αρκείται σε διορθωτικές παρεμβάσεις της τελευταίας στιγμής. Το αποτέλεσμα είναι ένα νομοθετικό μωσαϊκό που εντείνει τη σύγχυση και δυσκολεύει τη νομική ασφάλεια.

Η Ελλάδα δεν χρειάζεται συνεχείς τροποποιήσεις.   
Χρειάζεται ένα εθνικό σχέδιο ανάπτυξης, με αρχή, μέση και τέλος. Το πιο ανησυχητικό στοιχείο είναι οι ειδικές εξαιρέσεις που θεσπίζονται. Η ελληνική αναπτυξιακή τράπεζα εξαιρείται από την υποχρέωση προσκόμισης ασφαλιστικής ενημερότητας. Την ώρα που ένας μικρός επαγγελματίας δεν μπορεί να πάρει φορολογική ενημερότητα αν χρωστάει λίγες εκατοντάδες ευρώ, εσείς δίνετε στην τράπεζα το δικαίωμα να κινείται χωρίς τους ίδιους περιορισμούς.

Η Κυβέρνηση μιλά για κίνητρα και ανταμοιβές στο προσωπικό. Ναι, είναι σωστό να επιβραβεύονται οι δημόσιοι λειτουργοί όταν πετυχαίνουν τους στόχους. Όμως, εδώ δεν υπάρχουν σαφή κριτήρια. Δεν ξέρουμε ποιος θέτει τους στόχους, ποιος αξιολογεί και με ποια διαδικασία. Το μπόνους που νομοθετείτε κινδυνεύει να εξελιχθεί σε ρουσφετολογικό εργαλείο σε μία μόνιμη παροχή για λίγους, χωρίς πραγματική αξιολόγηση.

Με τα άρθρα 22 έως 26 προβλέπονται διάφορα μέτρα, όπως η απαλλαγή της Ελληνικής Εταιρείας Διοίκησης Αναπτυξιακής Μετάβασης, Μονοπρόσωπη Ανώνυμη Εταιρεία, από τον ενιαίο φόρο ιδιοκτησίας ακινήτων. Πρόκειται για την εταιρεία που έχει στην ιδιοκτησία της τα λιγνιτικά πεδία, τα οποία είναι πλέον ανενεργά.

Κατά τη γνώμη μας, η απολιγνιτοποίηση στην Ελλάδα, αν και αναγκαία για την επίτευξη των κλιματικών στόχων και τη μείωση της εξάρτησης από τα ρυπογόνα καύσιμα, συνοδεύτηκε από μια σειρά αρνητικών στοιχείων που δημιούργησαν σημαντικές κοινωνικές, οικονομικές και ενεργειακές προκλήσεις.

Πρώτο και πιο βασικό πρόβλημα υπήρξε η βιασύνη με την οποία δρομολογήθηκε η διαδικασία. Η απόφαση για γρήγορο κλείσιμο των λιγνιτικών μονάδων δεν συνδυάστηκε με ένα ολοκληρωμένο σχέδιο εναλλακτικής παραγωγής, με αποτέλεσμα να αυξηθεί η ενεργειακή εξάρτηση της χώρας από το εισαγόμενο φυσικό αέριο. Αυτό αποδείχτηκε ιδιαίτερα επικίνδυνο όταν ξέσπασε η διεθνής ενεργειακή κρίση, η οποία σε συνδυασμό με τον πόλεμο στην Ουκρανία εκτόξευσε το κόστος του αερίου και κατ’ επέκταση το κόστος ηλεκτρικής ενέργειας για νοικοκυριά και επιχειρήσεις.

Παράλληλα, οι λιγνιτικές περιοχές, όπως η δυτική Μακεδονία και η Μεγαλόπολη, βρέθηκαν αντιμέτωπες με αυξανόμενη ανεργία και περιορισμένες ευκαιρίες απασχόλησης, αφού οι νέες επενδύσεις που υποσχέθηκε το κράτος δεν προχώρησαν με τον αναγκαίο ρυθμό.

Κερδισμένοι από αυτήν τη λανθασμένη πολιτική της Κυβέρνησης ήταν οι γνωστοί τρεις μεγάλοι ιδιωτικοί ενεργειακοί όμιλοι, που παράγουν ρεύμα από την καύση εισαγόμενου φυσικού αερίου και από ΑΠΕ. Στους κερδισμένους, επίσης, είναι και το κράτος των Σκοπίων που παράγει ηλεκτρικό ρεύμα από την καύση λιγνίτη, μέρος του οποίου τον έχει αγοράσει από την Ελλάδα.

Αντιθέτως, χαμένη βγήκε η ΔΕΗ, όπου τα εργοστάσια παραγωγής ρεύματος με λιγνίτη περιόρισαν δραστικά την παραγωγή τους και σήμερα έχουν απαξιωθεί, όπως και οι επενδύσεις που έγιναν σε αυτά κατά τα προηγούμενα έτη. Η ΔΕΗ υπέστη ζημιά και εμμέσως το ίδιο το Ελληνικό Δημόσιο, που είναι ο βασικός μέτοχος με ποσοστό συμμετοχής 34,12%.

Σήμερα οι κάτοικοι της Μακεδονίας και της Μεγαλόπολης βλέπουν εργοστάσια να κλείνουν, θέσεις εργασίας να χάνονται, χωρίς να δημιουργούνται νέες ευκαιρίες. Μετά από όλα τα παραπάνω, τι προσφέρει η Κυβέρνησή μας; Φοροαπαλλαγές σε εταιρείες όπως η «Μετάβαση Μονοπρόσωπη Α.Ε.».

Ενδιαφέρον έχει να δούμε και ποια είναι η «Μετάβαση Μονοπρόσωπη Α.Ε.» που της εναποθέτουμε τις ελπίδες μας να μεταμορφώσει αυτές τις περιοχές με νέες πράσινες επενδύσεις.

Σύμφωνα με τις δημοσιευμένες οικονομικές καταστάσεις της εταιρείας -της χρήσης 2023, όπου ήδη καταθέσαμε στην επιτροπή- είναι νομικό πρόσωπο ιδιωτικού δικαίου και λειτουργεί χάριν του δημοσίου συμφέροντος, ενώ εποπτεύεται από τον αρμόδιο για θέματα διοίκησης αναπτυξιακής μετάβασης Υπουργό. Στόχος της είναι η αναβάθμιση και αξιοποίηση των εδαφών, τα οποία περιλαμβάνονται στις ζώνες απολιγνιτοποίησης και είτε ανήκουν στο Δημόσιο είτε θα περιέλθουν σε αυτό, από την ΔΕΗ Α.Ε.. Αν διαβάσουμε τις οικονομικές καταστάσεις θα δούμε, στη σελίδα 8, ότι ο κύκλος εργασιών για το 2023 ήταν μηδέν. Για το 2022 ήταν, πάλι, μηδέν, ενώ η εταιρεία έχει μόνο έξοδα διοίκησης 794.000 ευρώ για το 2023. Επίσης, απασχολεί δεκατρία άτομα, τα οποία δεν γνωρίζουμε με ποιες διαδικασίες προσλήφθηκαν και ποια είναι τα προσόντα τους.

Η απορία μας είναι εύλογη: Πώς μια εταιρεία που ιδρύθηκε το 2021 -και είναι μάλλον χωρίς ουσιαστική οικονομική δραστηριότητα ως σήμερα- θα επιτελέσει αυτό το τεράστιο έργο και κυρίως πότε θα γίνει αυτό; Εκτός και αν πρόκειται για μία ακόμα εταιρεία του Δημοσίου που συστάθηκε χωρίς πραγματικό σχεδιασμό και μάλλον μόνο και μόνο για την εξυπηρέτηση ρουσφετιών και διαφόρων άλλων μικροπολιτικών συμφερόντων.

Τα μέτρα που προβλέπονται στα εν λόγω άρθρα δεν μπορούν να αποκρύψουν την πραγματική εικόνα, όπως την παρουσιάσαμε παραπάνω.

Με το άρθρο 35 διευρύνεται η εγγυητική λειτουργία του Ταμείου Εγγύησης Καταθέσεων και Επενδύσεων για κάλυψη επιπρόσθετης διαφοράς αξίας, ώστε να καλύπτει εκ των υστέρων διαφορές σε περιπτώσεις εξυγίανσης τραπεζών. Ναι, πρέπει να προστατεύονται οι καταθέτες. Αλλά, το ερώτημα είναι: Ποιος θα πληρώσει τον λογαριασμό;

Αν το ΤΕΚΕ επιβαρυνθεί υπέρμετρα, το κόστος θα το επωμιστούν τελικά οι φορολογούμενοι, όπως ακριβώς συνέβη και με τις ανακεφαλαιοποιήσεις των τραπεζών. Άλλη μία περίπτωση, όπου ο κίνδυνος μεταφέρεται από τις τράπεζες στους πολίτες.

Η Ελλάδα χρειάζεται ένα συνεκτικό εθνικό σχέδιο ανάπτυξης, ένα σχέδιο που να στηρίζει τις μικρομεσαίες επιχειρήσεις, να δημιουργεί ποιοτικές θέσεις εργασίας, να φέρνει πραγματική σύγκλιση στις περιφέρειες και να προωθεί τη βιώσιμη ανάπτυξη.

Αντί γι’ αυτό, η Κυβέρνηση φέρνει ένα νομοσχέδιο που ευνοεί συγκεκριμένους φορείς, με εξαιρέσεις και προνόμια, θεσπίζει ανταμοιβές χωρίς σαφή κριτήρια, φορτώνει κινδύνους στους φορολογούμενους και πολλαπλασιάζει τη γραφειοκρατία.

Τα συνεχή σκάνδαλα και τα λάθη της Κυβέρνησης έχουν και σοβαρές οικονομικές επιπτώσεις. Στο ζήτημα των παράνομων αγροτικών ενισχύσεων, η Κομισιόν απαιτεί από τη χώρα μας να καταρτίσει ένα βελτιωμένο σχέδιο δράσης, προειδοποιώντας ότι σε αντίθετη περίπτωση θα αναστείλει τις πληρωμές των αγροτικών επιδοτήσεων.

Το τελεσίγραφο της Ευρωπαϊκής Ένωσης έρχεται μετά την απόφαση της Ελληνικής Κυβέρνησης να μεταφέρει όλες τις αρμοδιότητες του ΟΠΕΚΕΠΕ στην Ανεξάρτητη Αρχή Δημοσίων Εσόδων. Πρόκειται για μια ενέργεια που, όπως φαίνεται, δεν επαρκεί, διότι εδώ και αρκετό καιρό η καχυποψία κατά της χώρας μας έχει πλέον εδραιωθεί.

Θα πρέπει να καταλάβει η Κυβέρνηση πως η χώρα μας παρακολουθείται συστηματικά από τους εποπτικούς φορείς της Ευρωπαϊκής Ένωσης και την Ευρωπαϊκή Εισαγγελία, οπότε θα πρέπει να γίνει σοβαρή προσπάθεια για να ανακτηθεί το χαμένο κύρος της χώρας μας.

Θεωρώ καθήκον μου να αναφερθούμε στις δυσκολίες που βιώνουν οι κτηνοτρόφοι μας από την ευλογιά των προβάτων τον τελευταίο χρόνο και τη μεγάλη καταστροφή που βιώνουν στο ζωικό κεφάλαιο της χώρας μας. Ήδη υπολογίζεται πως έχουν θανατωθεί περίπου διακόσιες εξήντα χιλιάδες ζώα, περίπου το 2% του συνολικού ζωικού κεφαλαίου προβάτων και αιγών, ενώ έχουν κλείσει χίλιες εκατό εκμεταλλεύσεις. Τα μέτρα που αποφάσισε η Κυβέρνηση στηρίζονται, κυρίως, στη θανάτωση όλων των μολυσμένων κοπαδιών και συχνά και των γύρω κοπαδιών.

Αντιθέτως, σε άλλες χώρες όπως στην Ισπανία, στην Πορτογαλία και στη Γαλλία έχουν χρησιμοποιήσει τον στοχευμένο εμβολιασμό σε ζώνες γύρω από τα κρούσματα, αντί για τις μαζικές θανατώσεις. Η εμμονή της Κυβέρνησης να μη χρησιμοποιήσει τον στοχευμένο εμβολιασμό σε ζώνες γύρω από τα κρούσματα, θα προκαλέσει μεγάλες καταστροφές στην κτηνοτροφία μας και, τελικά, περαιτέρω ακρίβεια στα γαλακτοκομικά προϊόντα και στα κρέατα.

Το κίνημά μας προτείνει ρεαλιστικά μέτρα, που ταυτόχρονα είναι δοκιμασμένες βέλτιστες πρακτικές, όπως ο στοχευμένος εμβολιασμός, η ενίσχυση των κτηνιατρικών υπηρεσιών, οι άμεσες αποζημιώσεις, η βελτίωση της βιοασφάλειας και των μητρώων ζώων.

Τέλος, σε ό,τι αφορά στην απεργία πείνας του πατριώτη μας Πάνου Ρούτσι, θα μου επιτρέψετε να σταθώ ανθρώπινα στο γεγονός ότι είναι γονιός που έχασε το παιδί του με τόσο τραγικό τρόπο. Θα πρέπει η δικαιοσύνη να δει το αίτημά του και να τον στηρίξει.

Ευχαριστώ, πάρα πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για την απόλυτη συνέπεια στον χρόνο.

Ο ειδικός αγορητής από την Πλεύση Ελευθερίας θα μιλήσει αργότερα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι στην επιτροπή για τον ΟΠΕΚΕΠΕ.

**ΠΡΟΕΔΡΕΥΩΝ (Γεώργιος Γεωργαντάς):** Ακριβώς, είναι στην επιτροπή για τον ΟΠΕΚΕΠΕ, η οποία θα διακόψει σε λίγο για να μπορέσουν να έρθουν όλοι οι συνάδελφοι, οπότε, μπαίνουμε στην ειδική ημερήσια διάταξη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Διεξάγεται σήμερα η πρώτη συνεδρίαση της εξεταστικής επιτροπής για τον ΟΠΕΚΕΠΕ, με την εξέταση ως πρώτου μάρτυρα, του σημερινού διοικούντος τον ΟΠΕΚΕΠΕ που ορίστηκε από την Κυβέρνηση, και ταυτόχρονα επίκειται, σε ένα λεπτό, να γίνει εδώ η διαδικασία άρσης ασυλίας Βουλευτών. Δηλαδή, κορυφαία διαδικασία της Βουλής.

Ξέρετε ότι η Πλεύση Ελευθερίας τάσσεται κατά της βουλευτικής ασυλίας, δηλαδή είμαστε υπέρ της κατάργησης της βουλευτικής ασυλίας, ώστε να πάψει η ατιμωρησία του πολιτικού προσωπικού.

Ταυτόχρονα, στην ειδική εξεταστική επιτροπή γίνεται διαδικασία με ρυθμούς που δεν θα ήθελα να τους σχολιάσω -αλλά δεν μπορώ και να μην τους σχολιάσω- με τρομακτική παρέλκυση, με έναν πρώτο μάρτυρα που έχει εμφανιστεί και δεν ξέρει τίποτα, γιατί τώρα ενημερώνεται -αυτόν επέλεξε το Προεδρείο της εξεταστικής ως πρώτο μάρτυρα- και ταυτόχρονα, εδώ, ξεκινά μια μείζονα διαδικασία, που όλοι όπως καταλαβαίνετε και θέλουμε να παρακολουθήσουμε και πρέπει να ψηφίσουμε.

Ζητήθηκε από πλευράς της Πλεύσης Ελευθερίας -με δεδομένο ότι σε δέκα λεπτά ούτως η άλλως θα διέκοπτε η επιτροπή και με δεδομένο ότι και ο εισηγητής μας και Κοινοβουλευτικός Εκπρόσωπος, ο κ. Καζαμίας, εκπροσωπεί το κίνημά μας στην εξεταστική επιτροπή- να διακόψει η επιτροπή, ούτως ώστε και να έρθει ενώπιον της Ολομέλειας να τοποθετηθεί για το νομοσχέδιο και, φυσικά, να μην απουσιάζει από τη διαδικασία της επιτροπής.

Αυτό, για κάποιον περίεργο λόγο, δεν έγινε δεκτό. Δεν αφορά σε εσάς, αφορά στο Προεδρείο της επιτροπής, θα ήθελα απλώς να επισημάνω ότι επειδή εμείς είμαστε στα καθήκοντά μας αλλά και στις επάλξεις ανά πάσα στιγμή, καλό είναι με τέτοιου είδους κόλπα να μην επιδιώκεται από κανέναν, για τόσο σοβαρά ζητήματα όπως είναι και οι άρσεις ασυλίας -που έχουν σημασία οι σημερινές- και η εξεταστική επιτροπή, να μην τίθενται εμπόδια στην ακώλυτη συμμετοχή όλων των κοινοβουλευτικών κομμάτων και όλων των Βουλευτών.

Εμείς αυτό το διεκδικούμε και συνολικότερα για την Αντιπολίτευση, γιατί ξέρουμε ότι πάρα πολλές φορές τα κόμματα της Αντιπολίτευσης τίθενται σε τέτοιου είδους διλήμματα και συγκρούσεις.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Και εγώ ευχαριστώ, κυρία Πρόεδρε.

Το μόνο που έχω να πω εγώ, γιατί τα υπόλοιπα είναι αρμοδιοτήτων όπως καταλαβαίνετε της συγκεκριμένης επιτροπής, είναι ότι όποτε υπάρχει ονομαστική ψηφοφορία ενημερώνονται όλες οι επιτροπές για να διακόψουν, τουλάχιστον για εκείνη τη στιγμή, και να μπορέσουν να έρθουν στην Ολομέλεια.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας Βουλευτών: Συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κ. Γεωργίου Σταμάτη και κ. Βασίλειου Γραμμένου.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 30-9-2025, σύμφωνα με την οποία τα μέλη της επιτροπής πρότειναν ομόφωνα επί των παρόντων την άρση της ασυλίας του κ. Γεωργίου Σταμάτη.

Επίσης, από την ίδια επιτροπή, την Ειδική Μόνιμη Επιτροπή Κοινοβουλευτικής Δεοντολογίας, ανακοινώθηκε η έκθεση στις 3-9-2025 σύμφωνα με την οποία τα μέλη της επιτροπής πρότειναν ομόφωνα επί των παρόντων την άρση της ασυλίας του κ. Βασιλείου Γραμμένου.

Οφείλω εδώ να αναφέρω ότι και οι δύο συνάδελφοι στην επιτροπή ζήτησαν την άρση της ασυλίας τους.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο δεύτερο. Ο λόγος δίνεται πάντοτε, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Σας υπενθυμίζω ότι σύμφωνα με απόφαση της Διάσκεψης των Προέδρων της 7ης Μαρτίου 2018 για τη διαδικασία αυτή έχει ενεργοποιηθεί το σύστημα ηλεκτρονικής ονομαστικής ψηφοφορίας. Σας υπενθυμίζω, επίσης, ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν υπέρ ή κατά της άρσης ασυλίας. Όποιος επιθυμεί μπορεί να ψηφίσει ΠΑΡΩΝ. Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.

Η πρώτη υπόθεση αφορά στον συνάδελφο κ. Γεώργιο Σταμάτη.

Επί της πρώτης αιτήσεως, υπάρχει συνάδελφος που ζητά τον λόγο κατά το άρθρο 108 του Κανονισμού;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ζητάει τον λόγο η Πρόεδρος της Πλεύσης Ελευθερίας κ. Κωνσταντοπούλου και τον έχει για πέντε λεπτά.

Ορίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ πολύ.

Περίμενα να δω αν θα ζητήσει τον λόγο ο κ. Σταμάτης και είδα ότι δεν τον ζήτησε. Ενδεχομένως, θα ζητήσει τον λόγο αφού μιλήσω, γιατί δεν μπορεί ούτε να μένουμε σιωπηλοί ούτε, φυσικά, η Βουλή να συνεδριάζει για τέτοια θέματα την ώρα που μαίνονται εξελίξεις, την ώρα που ένας πατέρας, ο Πάνος Ρούτσι, ζητάει την εκταφή του παιδιού του, όπως και άλλοι γονείς, προκειμένου να γίνουν οι έρευνες οι οποίες δεν έγιναν σε όλη την ανάκριση, την ώρα που οι γονείς των συγγενών του εγκλήματος των Τεμπών ζητούν την εκταφή των ανθρώπων τους.

Έχετε οδηγήσει την κοινωνία να μιλάει για εκταφές νεκρών. Μια κοινωνία που θα έπρεπε να ζει χαρούμενη, αυτήν τη στιγμή μιλάει για την εκταφή ενός παιδιού που ζητεί ο πατέρας του, κάνοντας απεργία πείνας εδώ μπροστά στη Βουλή, για να γίνουν αυτά τα οποία δεν διατάχθηκαν, όπως τοξικολογικές εξετάσεις, βιοχημικές εξετάσεις, ειδικές εγκληματολογικές έρευνες, όλα αυτά που δεν έγιναν στα δυόμισι χρόνια της ανάκρισης για το έγκλημα των Τεμπών, που επιχειρείται η ολοκλήρωσή της άρον-άρον ακριβώς για να μη γίνουν αυτές οι ενέργειες.

Εδώ δίπλα μας, στο Μνημείο του Αγνώστου Στρατιώτη, εκεί που κείται ο άγνωστος ήρωας, ένας άλλος ήρωας-πατέρας μπαίνει μπροστά με το σώμα του και τη ζωή του για να τιμήσει και να δικαιώσει το παιδί του, την ώρα που η Κυβέρνηση αρνείται το απλό και την ώρα που βάζει, η Κυβέρνηση αυτή, εντεταλμένους δικαστικούς, αυτούς που διορίσατε και προαγάγατε πριν από έναν μήνα, τον κ. Τζαβέλα που τον κάνατε Εισαγγελέα του Αρείου Πάγου πριν από έναν μήνα, τον κ. Λυμπερόπουλο συνδικαλιστή της Νέας Δημοκρατίας -έτσι, κύριε Αθανασίου, τον είχατε αποσπασμένο στο Υπουργείο Δικαιοσύνης όταν ήσασταν Υπουργός Δικαιοσύνης- που τώρα υπογράφει Δελτία Τύπου για τον Άρειο Πάγο για να αντιπαρατίθεται με τους συγγενείς, την κ. Παπαδοπούλου που την κάνατε Πρόεδρο του Αρείου Πάγου πριν από έναν μήνα και εχθές, σε κυβερνητικό συνέδριο για τη δικαιοσύνη, κουνούσε το δάχτυλο στον πατέρα που ζητάει εκταφή, στους συγγενείς που ζητούν την αλήθεια.

Ο κ. Σταμάτης του οποίου ζητείται η άρση της ασυλίας σήμερα, επισκέφθηκε τον Πάνο Ρούτσι την περασμένη εβδομάδα, προφανώς εντεταλμένος του κ. Μητσοτάκη και είπε στον πατέρα που μπαίνει μπροστά με τη ζωή του ότι έχετε δει το παιδί του -αυτά του είπατε, κύριε Σταμάτη- ότι να μην ανησυχεί και δεν χρειάζεται να γίνει εκταφή, ότι εσείς τον διαβεβαιώνετε, ότι δεν πρέπει να κάνει απεργία πείνας για την εκταφή και του είπατε φρικιαστικά πράγματα, που ο ίδιος κατέρρευσε ακούγοντάς τα. Και επιχειρήσατε με αυτό τον τρόπο να επηρεάσετε έναν γονιό που κάνει την υπέρτατη θυσία.

Υπήρξατε Γενικός Γραμματέας Υπουργείου και είστε Βουλευτής Επικρατείας της Νέας Δημοκρατίας, δηλαδή επιλεγμένος από τον Πρωθυπουργό για εκλογή χωρίς σταυρό. Με αυτή την άρση ασυλίας να εκκρεμεί, πήγατε να επισκεφθείτε τον Πάνο Ρούτσι στο Μνημείο του Αγνώστου Στρατιώτη. Δύο φορές πήγατε τουλάχιστον και σας είδαν μάρτυρες και έχει απαθανατιστεί το γεγονός και το κατήγγειλε ο πατέρας δημόσια. Δημόσια το κατήγγειλε, με το ζόρι βέβαια. Τον πίεσε ο δημοσιογράφος πάρα πολύ για να πει το όνομά σας.

(Στο σημείο αυτό κτυπάει το κουδούνι λήξεως του χρόνου ομιλίας της Προέδρου της Πλεύσης Ελευθερίας κ. Ζωής Κωνσταντοπούλου)

Γιατί, κύριε Σταμάτη, την ώρα που είστε ενώπιον διαδικασίας άρσης ασυλίας -έχετε και τον κ. Καραμανλή και τον κ. Αυγενάκη και τον κ. Βορίδη από πίσω σας- αναλάβατε αυτήν τη βρώμικη δουλειά, να πάτε στον πατέρα που έχασε το παιδί του και να προσπαθείτε να τον επηρεάσετε, να προσπαθείτε να του κάμψετε την ψυχολογία και να του λέτε ότι εσείς ξέρετε από τι έφυγε το παιδί του;

Τι ξέρετε εσείς, κύριε Σταμάτη; Τι ξέρει ο κ. Μητσοτάκης;

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Τι ξέρει ο κ. Μητσοτάκης που δεν το ξέρει ο πατέρας, που δεν το ξέρουν οι γονείς, που δεν το ξέρουν οι συνήγοροι; Με ποια εντολή πήγατε να κάνετε αυτή τη βρώμικη αποστολή;

Αυτό θέλω να απαντήσετε εδώ στην Ολομέλεια της Βουλής των Ελλήνων, την ώρα που δεν θελήσατε να μιλήσετε για την άρση της ασυλίας σας, αλλά προσπαθήσατε με αυτόν τον βρώμικο και χυδαίο τρόπο να επηρεάσετε έναν πατέρα, που πραγματοποιεί την υπέρτατη θυσία.

Θα περιμένω να απαντήσετε.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Πριν δώσω τον λόγο στον κ. Σταμάτη, οφείλω να πω ότι είναι ειδική ημερήσια διάταξη με μοναδικό θέμα την άρση ασυλίας των δύο Βουλευτών, των αναφερόμενων. Νομίζω ότι όλοι το κατανοούμε αυτό. Έχουμε ευκαιρίες σε πολλές άλλες διαδικασίες να ειπωθεί ό,τι άλλο πρέπει να ειπωθεί για όποιο θέμα αξιολογεί ο καθένας μας, αλλά η συγκεκριμένη διαδικασία -γι’ αυτό λέγεται «ειδική ημερήσια διάταξη»- είναι ουσιαστικά για τα δύο πρόσωπα και για τον λόγο για τον οποίο βρίσκονται σήμερα ενώπιόν μας.

Παρακαλώ, κύριε Σταμάτη, έχετε τον λόγο για πέντε λεπτά.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αξιότιμη κυρία Πρόεδρε της Πλεύσης Ελευθερίας, ειλικρινά δεν θα πίστευα ότι θα χρησιμοποιούσατε τέτοιες εκφράσεις για το πρόσωπό μου.

Προφανώς πήγα και επισκέφθηκα τον πατέρα δύο φορές και όχι εν κρυπτώ και δεν πήγα ούτε με κάμερες ούτε με κανάλια. Απάντησα σε αυτά που είπε ο πατέρας. Ποτέ δεν θα μεταφέρω τη συζήτηση και τις δύο φορές που είχα με τον πατέρα. Το μόνο που μπορώ να σας πω, επειδή λέτε ότι υπάρχουν μάρτυρες, είναι ότι την πρώτη μέρα που πήγα και με είδε, με αγκάλιασε. Τι άλλαξε μετά, δεν το ξέρω. Τελειώνει εδώ η ιστορία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό που του είπατε άλλαξε.

**ΓΕΩΡΓΙΟΣ ΣΤΑΜΑΤΗΣ:** Και μην προσπαθείτε να συνδέσετε τον Πρωθυπουργό με μια επίσκεψη που έκανα εγώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από μόνος σας την κάνατε;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε.

**ΓΕΩΡΓΙΟΣ ΣΤΑΜΑΤΗΣ:** Είμαι Βουλευτής και με βάση το Σύνταγμα κάνω αυτό που κρίνει η συνείδησή μου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πείτε μας τι του είπατε.

**ΓΕΩΡΓΙΟΣ ΣΤΑΜΑΤΗΣ:** Μέχρι εδώ λοιπόν, επειδή δεν θέλω να το προχωρήσω αυτό το πράγμα σεβόμενος αυτόν τον άνθρωπο. Και επειδή είπατε ότι εγώ του είπα να σταματήσει την απεργία πείνας, είμαι σε αυτό εδώ το Βήμα και στο Βήμα του Συμβουλίου της Ευρώπης πολλές φορές σε αντίθεση με το κόμμα μου περί της αυτοδιάθεσης του σώματος του κάθε ανθρώπου και το γνωρίζετε, κυρία Κωνσταντοπούλου, πολύ καλά και είστε και εξαίρετη νομικός.

Και να πω και κάτι άλλο και κλείνω με αυτό για να πάω στην ημερήσια διάταξη. Απορώ ακόμα και με συναδέλφους που είναι στο Συμβούλιο της Ευρώπης, να έρθουν την Κυριακή στο Συμβούλιο της Ευρώπης να καταθέσουν ερώτηση και να καταγγείλουν την Κυβέρνηση ότι δεν παρεμβαίνει στη δικαιοσύνη. Να δούμε τι θα τους απαντήσει η Ολομέλεια του Συμβουλίου της Ευρώπης.

Μέχρι εδώ! Δεν θα σπιλώνετε ούτε ανθρώπους, ούτε τη Νέα Δημοκρατία, ούτε την παράταξη. Είμαστε εδώ για την αλήθεια και μόνο για την αλήθεια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι του είπατε, πείτε μας.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε, ακουστήκατε. Ας ακουστεί και ο κ. Σταμάτης.

**ΓΕΩΡΓΙΟΣ ΣΤΑΜΑΤΗΣ:** Όσον αφορά στην άρση ασυλίας, τη ζήτησα από την πρώτη στιγμή και τη ζήτησα όχι γιατί πιστεύω ότι έχω δίκιο, αλλά γιατί έχω ψηφίσει το Σύνταγμα που το έχουμε ψηφίσει όλοι εδώ πέρα και κουνάμε το δάχτυλο στη δικαιοσύνη, που με βάση το Σύνταγμα είναι ανεξάρτητη.

Επιτρέψτε μου, κύριε Πρόεδρε, κάτι. Το ποιος θα είναι κυβέρνηση στις επόμενες ή παρεπόμενες εκλογές, θα το αποφασίσει ο ελληνικός λαός. Αυτό που θα δείτε εσείς που θα είστε, όσοι είστε, όσοι είμαστε, στην επόμενη Βουλή, δεν θα είναι το ποιος θα είναι κυβέρνηση, αλλά το πόσοι θα πηγαίνουν να ψηφίσουν. Και αντί να έρθουμε εδώ πέρα να συνεννοηθούμε σε δυο, τρία βασικά πράγματα, σπέρνουμε δηλητήριο που ξεκίνησε από το 2010. Και σε αυτό έχουμε ευθύνη όλοι. Αυτή την κοινωνία θέλουμε; Και τελικά πού θέλουμε να οδηγήσουμε αυτή την κοινωνία; Να πιστεύει αυτά που πολλές φορές και οι επιστήμονες τραβάνε τα μαλλιά τους;

Χαίρομαι που είναι γεμάτη σχεδόν η Αίθουσα. Και εδώ θα συμφωνήσω. Εγώ θα ήθελα να είναι και οι τριακόσοι εδώ πέρα γι’ αυτούς που δεν με γνωρίζουν.

(Θόρυβος στην Αίθουσα)

Ναι, οι διακόσιοι ενενήντα επτά.

Θα μιλήσω για τα τωρινά και θα πάω στο παρελθόν. Αυτή τη στιγμή έχω εκλεγεί από το Συμβούλιο της Ευρώπης γενικός εισηγητής για τους Ρομά και ταξιδευτές, ομόφωνα από όλες τις πολιτικές ομάδες. Και κατόπιν πρότασης των Ολλανδών Σοσιαλιστών είμαι εισηγητής έκθεσης για την οικογένεια και το δημογραφικό στις χώρες του Συμβουλίου της Ευρώπης, με 100% παρουσίες διεκδικώντας -τι;- αυτό που διεκδικούμε όλοι εκεί που είμαστε, είτε Σοσιαλιστές, είτε Συντηρητικοί, είτε Αριστεροί, δηλαδή, δικαιοσύνη για τον άνθρωπο, για τον πολίτη που θα μπορεί να προσφύγει εκεί. Είμαστε εκεί όχι μόνο γι’ αυτό, αλλά για να μπορούμε να διεκδικήσουμε μια καλύτερη μέρα. Προφανώς δεν είναι τυχαία αυτή η εκλογή.

Πάμε τώρα στη θητεία μου ως Γενικός Γραμματέας. Συγγνώμη, που θα μιλήσω λίγο αυτοαναφορικά. Αυτά που εγώ εισηγήθηκα και έκανα είναι οι πολιτικές της Ελληνικής Δημοκρατίας τουλάχιστον μέχρι το 2030. Και αυτά για τα οποία και η Αριστερά και το ΠΑΣΟΚ μπορεί πολλές φορές να στηλιτεύουν την Κυβέρνηση, είναι αυτά που κάνετε προτάσεις για να βελτιωθούν, μηδέν πρόταση για οτιδήποτε άλλο.

Τα αναφέρω: Προσωπικός βοηθός για τα άτομα με αναπηρία, κοινωνική κατοικία, αποϊδρυματοποίηση, -εξαιτίας μου έκλεισαν και κλείνουν τα Λεχαινά- Στέγαση και Εργασία, Εθνικό Σχέδιο Δράσης για τα Άτομα με Αναπηρία. Έχω συγγράψει τις δύο εθνικές στρατηγικές της χώρας για τον κοινωνικό αποκλεισμό και τη φτώχεια, που έχουν πέσει οι δείκτες, και για την κοινωνική ένταξη των Ρομά.

Ήμουν ο Πρόεδρος του Εθνικού Συμβουλίου Υιοθεσίας και Αναδοχής και μπείτε να δείτε τα στατιστικά και στην αναδοχή και στην υιοθεσία. Και βέβαια ήμουν στην Εθνική Αρχή για το Ταμείο Επισιτιστικής Βοήθειας.

Αυτό που θέλω να πω όμως, είναι η αναγνώριση που έχω νιώσει εδώ ως Βουλευτής -δεν θα μιλήσω για τους συναδέλφους της Νέας Δημοκρατίας- απ’ όλες τις παρατάξεις και μέσα στις επιτροπές και εδώ στο Κοινοβούλιο για το έργο μου και πολλές φορές και για τη θέση μου, την ώρα που είμαι Βουλευτής για όλα τα κοινωνικά ζητήματα που εγώ έχω τύχει να εκφραστώ δημόσια και να εισηγηθώ στην Κοινοβουλευτική Ομάδα της Νέας Δημοκρατίας και στην Κυβέρνηση.

Πάμε τώρα στο επικείμενο. Κατ’ αρχάς ζητώ την άρση ασυλίας μου πρώτον γιατί πιστεύω στο Σύνταγμα και δεύτερον γιατί πιστεύω ότι έχω δίκιο. Το κάνω και για σεβασμό στο Σύνταγμα.

Ξέρετε, κυρίες και κύριοι συνάδελφοι, είναι η πέμπτη-έκτη ομιλία μου. Θα μιλήσω με κείμενο, συγχωρείστε με. Έχω κάνει πενήντα πέντε ομιλίες. Δεν μιλάω με κείμενο, όπως ορίζει ο Κανονισμός της Βουλής και το γνωρίζετε, αλλά εδώ επιτρέψτε μου, θα το δείτε και στα Πρακτικά, είναι μια υπόθεση η οποία δεν είναι χαριστική πράξη σε ιδιώτη. Είναι υπεράσπιση ενός κοινωφελούς χώρου, ενός κομματιού μνήμης, αν θέλετε, και ευθύνη της πόλης της Θεσσαλονίκης, που ο νόμος και η διοίκηση ορίζουν ότι υπηρετεί το δημόσιο συμφέρον σήμερα για τα παιδιά, για την προσχολική αγωγή και για τις κοινωνικές δομές της Θεσσαλονίκης.

Πάμε λοιπόν επί του συγκεκριμένου. Το 2005 ο συμπολίτης μας που με μηνύει, εμένα και τον Υπουργό, τον κ. Χατζηδάκη, ως υπεύθυνο της περιουσίας της Πρόνοιας, όπως αυτή μετήλθε το 2012 από το Υπουργείο Υγείας, έλαβε άδεια και έχτισε πάνω σε κρατικό χώρο στην Κάτω Τούμπα. Το 2006 κάνει προσύμφωνο πώλησης λες και ήταν δικό του. Το 2013 ο Άρειος Πάγος έκρινε υπέρ του Δημοσίου και το 2014 η Αποκεντρωμένη Διοίκηση εξέδωσε πρωτόκολλο διοικητικής αποβολής και απαίτησε εντός δέκα ημερών την απόδοση του χώρου. Από το 2017 -κυβέρνηση είναι ο ΣΥΡΙΖΑ- ο Δήμος Θεσσαλονίκης και οι τεχνικές του υπηρεσίες φώναζαν σταθερά το αυτονόητο, ότι ο χώρος είναι κοινωφελής, είναι κοινόχρηστος, ενταγμένος στον πολεοδομικό σχεδιασμό και απαιτείται να γίνει για νηπιαγωγεία, παιδικούς σταθμούς, κοινωνικές υποδομές. Αυτά δεν είναι απόψεις δικές μου, είναι δεσμευτικά δεδομένα του σχεδιασμού της πόλης και της ζωής των πολιτών της.

Και το 2019, πριν εμείς γίνουμε Κυβέρνηση, ήρθε η σφραγίδα της έννομης τάξης, δηλαδή η γνωμοδότηση 23/2019 του Νομικού Συμβουλίου του Κράτους. Στην παράγραφο 31 με ξεκάθαρα ελληνικά λέει «Τα αδιάθετα ακίνητα που προήλθαν από απαλλοτριώσεις για τα στεγαστικά προγράμματα των προσφύγων του 1922 των σεισμόπληκτων και των αστέγων δεν χάνουν εκ της μεταφοράς τους τον χαρακτήρα και τον κοινωφελή σκοπό τους και συνεπώς δεν μπορούν να εκποιηθούν ως ιδιωτικά ακίνητα του Δημοσίου», θέση που στηρίζεται και στην εγκύκλιο του τότε Υπουργείου Υγείας και Κοινωνικής Αλληλεγγύης. Αυτό είναι το νομικό θεμέλιο. Ο χώρος δεν ιδιωτικοποιείται και παραμένει προς όφελος και δεσμευμένος για το καλό της κοινωνίας.

Σε αυτό το υπόβαθρο ήρθε και η δική μου υπηρεσιακή στάση. Έχω τέσσερις υπογραφές τμηματαρχών, διευθυντών, γενικών διευθυντών, να μην κάνω εισήγηση ώστε να πουληθεί. Έχω τη σύμφωνη γνώμη της πολιτικής ηγεσίας. Παρενθετικά ο πολίτης αυτός μου έστειλε ένα e-mail. Ο Γενικός Γραμματέας απάντησε σε ένα e-mail. Είμαι πολύ περήφανος που το έκανα αυτό. Και ταυτόχρονα το έκανα για λόγους προφανώς κοινωνικούς και ιδεολογικούς, να προστατεύσω τον κοινωφελή προορισμό, να συνταχθώ ως όφειλα με την αρνητική εισήγηση των υπηρεσιών της Πρόνοιας και σύσσωμης της πολιτικής ηγεσίας, του Υφυπουργού και Υπουργού, και να στηρίξω το δίκαιο αίτημα του δήμου, ώστε να κάνει κοινωνικές δομές, ως οφείλει η Πρόνοια εκ του καταστατικού της.

Εδώ λοιπόν δεν υπάρχει διοικητική αυθαιρεσία, υπάρχει προσήλωση στον νόμο, στις γνωμοδοτήσεις, στον πολιτειακό σχεδιασμό και στη ζώσα ανάγκη της πόλης. Και προφανώς -αυτή είναι η προσωπική μου άποψη, η δικαιοσύνη όμως θα το αποφασίσει- δεν υπάρχει παράβαση καθήκοντος, δεν υπάρχει εκτελεστική πράξη παραχώρησης υπέρ ιδιώτη, δεν υπάρχει προσπορισμός οφέλους, δεν υπάρχει βλάβη του Δημοσίου. Υπάρχει μόνο η τήρηση του δημοσίου συμφέροντος, γι’ αυτό κατηγορούμαι, και του κοινού σκοπού που φέρουν τα προσφυγικά ακίνητα.

Αντιθέτως όμως, κυρίες και κύριοι συνάδελφοι, να σας πω το εξής, την ημέρα που πήγα να πάρω τον φάκελο ο ιδιώτης τηλεφώνησε στη Γενική Γραμματεία Κοινωνικής Αλληλεγγύης και ζητούσε επιτακτικά να του παραχωρήσουν το ακίνητο.

Κλείνω, προφανώς για λόγους αρχής ζητώ να δοθεί η άδεια άρσης ασυλίας. Όμως, κυρίες και κύριοι συνάδελφοι, εσείς είστε πιο έμπειροι από μένα, πολλοί από εσάς θα είστε και την επόμενη μέρα που θα γίνει Συνταγματική Αναθεώρηση, σας καλώ από εδώ, από αυτό το Βήμα, να δοθεί ένα μήνυμα ότι η Βουλή δεν ποινικοποιεί τη νομιμότητα. Δεν θα αφήσουμε την ιδιωτική επιθυμία να υπερισχύσει της κοινωνικής αποστολής που υπηρετούν τέτοιοι χώροι. Δεν θα θυσιάσουμε νηπιαγωγεία, κοινωνικές δομές, για να τις καταχραστεί ένας ιδιώτης. Υπερασπίστηκα το δημόσιο συμφέρον, το κράτος δικαίου και υπερασπίστηκα και την πόλη της Θεσσαλονίκης. Αυτό έκανα ως γενικός γραμματέας τότε, αυτό προσπαθώ να κάνω και σήμερα ως Βουλευτής.

Και κάτι τελευταίο, αν αναγκαστώ να προσφύγω στην ποινική και αστική δικαιοσύνη για αυτήν την κατάφωρα καταχρηστική και άδικη καταγγελία, και ενδεχομένως και στα ευρωπαϊκά δικαστήρια, δεν θα είναι μόνο για να προασπίσω τα δικά μου δικαιώματα, αλλά κυρίως γιατί θέλω μέσα από αυτήν τη διαδικασία να διασφαλίσω κάτι πολύ πιο μεγάλο από αυτό που συζητάμε τώρα, ότι κανένας Υπουργός, κανένας γενικός γραμματέας, κανένας δημόσιος υπάλληλος, κανένας Βουλευτής δεν θα ασκεί τα καθήκοντά του με το φόβητρο μιας καταχρηστικής καταγγελίας πάνω από το κεφάλι του. Η διοίκηση δεν μπορεί να κυβερνάται από τον τρόμο «μήπως κατηγορηθώ». Αυτό υπερασπίστηκα και αυτό θα υπερασπίζομαι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώος.

**ΓΕΩΡΓΙΟΣ ΣΤΑΜΑΤΗΣ:** Και κάτι τελευταίο, είμαι πολύ περήφανος για το έργο μου. Χαίρομαι που και εσείς από όλα τα κόμματα, ως Γενικός Γραμματέας, το έχετε αναγνωρίσει και προσωπικά σε μένα και κυρίως δημόσια, και στη Βουλή και στον δημόσιο διάλογο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Η δεύτερη υπόθεση αφορά στον συνάδελφο κ. Βασίλειο Γραμμένο.

Επί της δεύτερης αίτησης υπάρχει συνάδελφος που ζητά τον λόγο, κατ’ άρθρο 108 του Κανονισμού;

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Ζητάει τον λόγο ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

Παρακαλώ, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ πολύ. Θα είμαι πάρα πολύ σύντομος.

Με την ευκαιρία της σημερινής συζήτησης θα θέλαμε να ακουστεί στην Αίθουσα αυτή, είμαστε πολύ περήφανοι για αυτό, τον λόγο για τον οποίο έχουμε αυτήν την πολύ δυνατή σχέση εμπιστοσύνης με τους Έλληνες πολίτες. Γιατί πραγματικά έχουμε τη δυνατότητα να τους κοιτάμε στα μάτια, να τους λέμε πάντα την αλήθεια και ό,τι λέμε να το κάνουμε. Αυτή είναι και η μεγάλη ειδοποιός διαφορά της Ελληνικής Λύσης με τα υπόλοιπα κόμματα και αν θέλετε κυρίως και με το κυβερνών κόμμα, τη Νέα Δημοκρατία.

Αν και για μας είναι μια υπόθεση η οποία πραγματικά στερείται σοβαρότητας -δεν μπαίνουμε στην ουσία καθόλου- και ο ίδιος ως Βουλευτής, αλλά και εμείς, σύσσωμη η Κοινοβουλευτική Ομάδα, ψηφίζουμε υπέρ της άρσης ασυλίας, όπως πιστεύουμε πρέπει να γίνεται σε κάθε περίπτωση που κάθε Βουλευτής έχει μία υπόθεση είτε τόσο ασόβαρη όσο αυτή, είτε λιγότερο σοβαρή, είτε πιο σοβαρή ή παρά πολύ σοβαρή. Για τον Βουλευτή να ισχύει ό,τι ισχύει για τους Έλληνες πολίτες.

Όπως λέμε λοιπόν σε όλα υπέρ της άρσης ασυλίας θα πούμε και σήμερα. Αυτό είναι το μεγάλο μας πλεονέκτημα στην πολύ δυνατή αν θέλετε, κύριε Πρόεδρε, σχέση που έχει αναπτύξει και έχει χτίσει η Ελληνική Λύση με τους Έλληνες πολίτες. Είναι ο βασικός λόγος που οι Έλληνες πολίτες, η Ελληνίδα και ο Έλληνας, πιστεύει στην παράταξη αυτή.

Όμως, κλείνοντας, για να έχει και ένα ενδιαφέρον η σημερινή μέρα, κύριε Πρόεδρε, θα θέλαμε να δούμε, ξέρετε, τι θα κάνουν οι Βουλευτές και πόσοι θα ψηφίσουν κατά συνείδηση για μία τέτοια περίπτωση. Θα θέλαμε να δούμε λοιπόν τους Βουλευτές να ψηφίζουν με τη συνείδησή τους, εάν πραγματικά πιστεύουν στη δημοκρατία. Και γιατί το λέμε αυτό; Το λέμε αυτό, κύριε Πρόεδρε, γιατί έχει πολύ μεγάλο ενδιαφέρον να δούμε, κύριοι συνάδελφοι, ποιος είναι ο μηνυτής. Αν το ψάχνετε, έχει αλλάξει, κάθεται στα δικά σας έδρανα. Να δούμε λοιπόν ποιος είναι ο μηνυτής, να δούμε την ιδεολογική του καταγωγή. Έχει πολύ μεγάλο ενδιαφέρον στη Βουλή των Ελλήνων, στο ναό της δημοκρατίας, να δούμε την ιδεολογική καταγωγή του μηνυτή. Μια καταγωγή η οποία για μας είναι ξένη, είναι αντίθετη με τα ελληνικά ιδεώδη, είναι αντίθετη με τη δημοκρατία. Να δούμε λοιπόν, τι θα κάνετε και αν θα είστε ήσυχοι με τη συνείδησή σας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Αρχίζει η ψηφοφορία.

Σας επισημαίνουμε ότι η ψηφοφορία περιλαμβάνει δύο υποθέσεις άρσης ασυλίας. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ να ανοίξει το σύστημα της ηλεκτρονικής ψηφοφορίας, για να ψηφίσουν οι συνάδελφοι Βουλευτές επί των αιτήσεων άρσης ασυλίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

(ΚΑΤΑ ΤΗ ΔΙΑΡΚΕΙΑ ΤΗΣ ΗΛΕΚΤΡΟΝΙΚΗΣ ΨΗΦΟΦΟΡΙΑΣ)

**ΠΡΟΕΔΡΕΥΩΝ (Γεώργιος Γεωργαντάς):** Με την ευκαιρία αυτή, σας ενημερώνω ότι από την Κοινοβουλευτική Ομάδα του ΣΥΡΙΖΑ έχει κατατεθεί αίτημα διενέργειας ψηφοφορίας με ονομαστική κλήση επί του άρθρου 36 του σχεδίου νόμου, το οποίο συζητείται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πρέπει να το πείτε και μετά, κύριε Πρόεδρε.

Κύριε Πρόεδρε, δεν είναι σωστό…

**ΠΡΟΕΔΡΕΥΩΝ (Γεώργιος Γεωργαντάς):** Ενημερώσαμε την εξεταστική για να διακόψει και θα αναμένουμε όσο χρειάζεται για να έρθουν όλοι.

Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά της σημερινής συνεδρίασης και θα συνυπολογιστούν στην καταμέτρηση, η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 165 α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας. Κηρύσσεται περαιωμένη η ψηφοφορία.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Επανερχόμαστε στη συζήτηση του νομοσχεδίου.

Επαναλαμβάνω ότι έχει κατατεθεί αίτημα ονομαστικής ψηφοφορίας για το άρθρο 36 και από τον ΣΥΡΙΖΑ που ανέφερα πριν, αλλά και από το ΠΑΣΟΚ - Κίνημα Αλλαγής. Επί του άρθρου 36 έχουμε λοιπόν αίτημα ονομαστικής ψηφοφορίας.

(Οι προαναφερθείσες αιτήσεις διεξαγωγής ονομαστικής ψηφοφορίας του ΠΑΣΟΚ - Κινήματος Αλλαγής και του ΣΥΡΙΖΑ - Προοδευτική Συμμαχία καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 168-174)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Μια ακόμη ανακοίνωση προς το Σώμα.

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας «Κύρωση της από 19.3.2025 Επιμέρους Σύμβασης Δωρεάς - Έργο ΧΙΙΙ μεταξύ του Ελληνικού Δημοσίου, του Ιδρύματος «Κοινωφελές Ίδρυμα Σταύρος Σ. Νιάρχος» και του νομικού προσώπου δημοσίου δικαίου «Πανεπιστημιακό Γενικό Νοσοκομείο «Αττικόν» - Γ.Ν. Δυτικής Αττικής «Αγία Βαρβάρα»».

Τον λόγο έχει τώρα ο ειδικός αγορητής από την Πλεύση Ελευθερίας, ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, κατεβαίνω αυτήν τη στιγμή από την εξέταση του πρώτου μάρτυρα στην εξεταστική επιτροπή για το σκάνδαλο του ΟΠΕΚΕΠΕ, η οποία διεξάγεται και τώρα που μιλάμε.

Είναι πραγματικά άξιο απορίας πώς ο πρώτος αυτός μάρτυρας, ο οποίος προτάθηκε από την Κυβερνητική Πλειοψηφία, από τη Νέα Δημοκρατία, γιατί αυτοί είναι οι μάρτυρες που θα εξετάσει η εξεταστική επιτροπή, είναι μόνο οι μάρτυρες που πρότεινε η Νέα Δημοκρατία ως ανθρώπους που υποτίθεται θα διαφωτίσουν την υπόθεση του ΟΠΕΚΕΠΕ και θα συμβάλουν στο να αποκαλυφθεί η αλήθεια. Άπλετο φως είναι το σλόγκαν της Κυβέρνησης για τη διαδικασία αυτή.

Από το πρωί, από τις 10.00΄ μέχρι λίγο πριν σε ό,τι ερώτηση του υποβάλλεται από τους Βουλευτές -πρόκειται για τον κ. Καββαδά ο οποίος είναι ο μεταβατικός Πρόεδρος του ΟΠΕΚΕΠΕ τώρα, Αντιπρόεδρος της ΑΑΔΕ, της εφορίας όπου υπάχθηκε ο ΟΠΕΚΕΠΕ- λέει «Δεν είμαι αρμόδιος», «Δεν γνωρίζω» και απαντά με υπεκφυγές και με έναν τρόπο ο οποίος όχι μόνο δεν προσπαθεί να διαφωτίσει την υπόθεση, αλλά φαίνεται πως εσκεμμένα επιχειρεί να τη συσκοτίσει.

Αν προχωρήσει έτσι η επιτροπή για τον ΟΠΕΚΕΠΕ, φοβάμαι ότι θα συνεχιστεί αυτό που η Πλεύση Ελευθερίας από την πρώτη στιγμή κατήγγειλε, που είναι η επιχείρηση συγκάλυψης του σκανδάλου από την Κυβέρνηση αφενός και αφετέρου, διάχυσης ευθυνών διαχρονικά, διότι η εξεταστική, σύμφωνα με την πρόταση που υπερψήφισε η Νέα Δημοκρατία, ερευνά την υπόθεση αυτή από τη δεκαετία του 1990.

Έρχομαι τώρα στο νομοσχέδιο που συζητάμε στην Ολομέλεια από το Υπουργείο Εθνικής Οικονομίας και Οικονομικών και το οποίο αφορά στην ενίσχυση των υπηρεσιών των αναπτυξιακών προγραμμάτων μέσα στο Υπουργείο Εθνικής Οικονομίας.

Το νομοσχέδιο αυτό κατ’ αρχάς πρέπει να πούμε ότι στη συντριπτική πλειονότητα των άρθρων του έρχεται να τροποποιήσει παλαιότερους νόμους τους οποίους ψήφισε η Νέα Δημοκρατία και η τωρινή Κυβέρνηση, αλλά και παλαιότερες κυβερνήσεις στις οποίες συμμετείχε η Νέα Δημοκρατία.

Το πνεύμα μέσα από το οποίο έρχεται το νομοσχέδιο αυτό είναι ότι βελτιώνεται, λέει, η διαδικασία έγκρισης και υλοποίησης των αναπτυξιακών προγραμμάτων. Πουθενά όμως δεν υπάρχει αυτοκριτική. Δηλαδή έρχεται η Κυβέρνηση να διορθώσει τον εαυτό της από το παρελθόν, αλλά πουθενά δεν αναγνωρίζει ότι κάπου πήγε στραβά, κάτι έγινε λάθος.

Και έχουμε μια κατάσταση η οποία διαμορφώθηκε στις συζητήσεις στις επιτροπές όπου οι εισηγητές της Πλειοψηφίας έλεγαν πως όλα πήγαν καλά, δεν καθυστέρησε κανένα έργο, αλλά νομοθετούμε για να μην υπάρξουν καθυστερήσεις. Άντε τώρα να καταλάβετε τη λογική! Δεν καθυστέρησε τίποτα, αλλά χρειάζεται νομοθέτηση για να μην υπάρξουν καθυστερήσεις.

Έχουμε συγκεκριμένα το Ταμείο Ανάκαμψης το οποίο λήγει σε περίπου έντεκα μήνες από σήμερα, τον Αύγουστο του 2026, και μέχρι τώρα από τις εννέα δόσεις που πρέπει να εκταμιευθούν για να φτάσουν στη χώρα μας τα κονδύλια του Ταμείου Ανάκαμψης, έχουν εκταμιευθεί πέντε και στο επόμενο ενδεκάμηνο αναμένεται να εκταμιευθούν οι άλλες τέσσερις, δηλαδή σχεδόν το μισό σε ένα ενδεκάμηνο, ενώ στα τρία πρώτα χρόνια έχουν εκταμιευθεί μόνο πέντε δόσεις, τώρα θα πρέπει να εκταμιευτούν όλα τα υπόλοιπα.

Εκεί υπάρχει κίνδυνος και το θέσαμε ξανά στη συζήτηση στην αρμόδια επιτροπή να μην προλάβει η χώρα να εκπληρώσει τις προϋποθέσεις. Υπάρχουν, για παράδειγμα, εκατόν σαράντα πέντε προαπαιτούμενα τα οποία πρέπει να πληρωθούν ούτως ώστε να εκταμιευθεί η επόμενη δόση. Με τον τρόπο αυτό διακινδυνεύεται η απώλεια σημαντικών κονδυλίων τα οποία κονδύλια θα έχουν μεγάλη επίδραση στην οικονομική ανάπτυξη.

Η νομοθέτηση που έχουμε τώρα μπροστά μας έρχεται ακριβώς για να αντιμετωπίσει αυτά τα προβλήματα, τις καθυστερήσεις και προσπαθεί με μερεμέτια δυστυχώς, με εμβαλωματικές διατάξεις να αντιμετωπίσει τις χρόνιες ολιγωρίες, καθυστερήσεις, αποτυχίες της κρατικής μηχανής στο να απορροφήσει, αλλά και στο να επενδύσει αυτά τα κονδύλια.

Η προσέγγιση επίσης του νομοσχεδίου είναι τέτοια ώστε το μόνο που φαίνεται να απασχολεί την Κυβέρνηση είναι να απορροφηθούν τα ποσά. Από εκεί και πέρα, το πώς θα επενδυθούν, το κατά πόσο θα επενδυθούν με σεβασμό στις διαδικασίες διαφάνειας και κατά πόσο θα υπάρχει αποτελεσματικότητα από τις επενδύσεις αυτές είναι θέματα με τα οποία το νομοσχέδιο είτε δεν ασχολείται είτε ασχολείται πάρα πολύ επιδερμικά, ενώ η σημασία που έχουν τα ευρωπαϊκά κονδύλια και τα επενδυτικά κονδύλια γενικώς είναι όχι μόνο να τα παίρνουμε, αλλά να τα επενδύουμε σωστά ούτως ώστε να συμβάλουν στην ανάπτυξη και από εκεί και πέρα, βεβαίως να υπάρχει και δίκαιη ανακατανομή της ανάπτυξης που δημιουργείται μέσω αυτών των επενδύσεων.

Όσον αφορά την ανάπτυξη και τη δίκαιη αναδιανομή των κονδυλίων και των καρπών της ανάπτυξης που υποτίθεται ότι οι επενδύσεις αυτές θα επιφέρουν, δεν υπάρχει τίποτα στο νομοσχέδιο.

Τα μόνα που υπάρχουν για τη διόρθωση, αν θέλετε, των δυσλειτουργιών των κρατικών υπηρεσιών είναι, για παράδειγμα, στο άρθρο 4 μία αύξηση αμοιβής για τους δημόσιους υπαλλήλους οι οποίοι διαχειρίζονται δημόσια κονδύλια. Είναι απροσδιόριστο το ύψος της αύξησης της αμοιβής που θα παίρνουν αυτοί οι υπάλληλοι. Εναπόκειται στις αποφάσεις του εκάστοτε Υπουργού και, βεβαίως, μόνο τα στελέχη θα παίρνουν αυτό το μπόνους, ούτως ώστε να εκτελούν τις αποφάσεις που πρέπει να εκτελέσουν για την απορρόφηση των κονδυλίων πιο γρήγορα.

Εδώ έχουμε, βεβαίως, ένα ζήτημα το οποίο έχουμε καταγγείλει πολλαπλώς όταν ο Υπουργός χειρίζεται τις αυξήσεις των αμοιβών και τα μπόνους χωρίς να ορίζει ο νόμος πώς και υπό ποιες προϋποθέσεις αυτά θα δίδονται, αρχίζει και δημιουργείται μία -αν θέλετε- πελατειακή σχέση μέσα στο Υπουργείο ανάμεσα στον Υπουργό και στους ανώτατους δημοσίους υπαλλήλους και αυτή, βεβαίως, είναι μία σχέση η οποία δρα ενάντια στην αξιοκρατία και κατά την άποψή μας ενάντια στην αποτελεσματικότητα. Έχουμε, επίσης, άλλα μέτρα, για να καταλάβετε τη λογική του νομοσχεδίου, τα οποία προσπαθούν να αντιμετωπίσουν το πρόβλημα της υποστελέχωσης στην κρατική μηχανή και ιδίως στις δημόσιες υπηρεσίες, οι οποίες διαχειρίζονται τα ενωσιακά κονδύλια.

Το άρθρο 7 συστήνει, πάλι με απόφαση του Υπουργού, ομάδες εργασίας για να λειτουργήσει πιο αποτελεσματικά το Εθνικό Πρόγραμμα Ανάπτυξης. Οι φορείς που ήρθαν στη διαδικασία της ακρόασης φορέων στις συνεδριάσεις των επιτροπών, μας είπαν ξεκάθαρα ότι υπάρχουν σοβαρές οργανικές ελλείψεις στο προσωπικό και ο τρόπος με τον οποίο το νομοσχέδιο έρχεται να τις αντιμετωπίσει, ενώ έχουν προκηρυχθεί θέσεις, ενώ έχουν καθυστερήσει και οι προκηρύξεις και οι προσλήψεις και συνεχίζουν, παρά τις προσλήψεις και τις προκηρύξεις αυτές, να υπάρχουν και άλλες κενές οργανικές θέσεις, ο τρόπος είναι να υπάρξει ένα σύστημα με ομάδες εργασίας όπου κάποιοι υπάλληλοι θα δουλεύουν περισσότερο, καθώς και αυτό προέρχεται από άλλα άρθρα, καθώς και ένα σύστημα πιο ευέλικτων μετατάξεων από άλλα, από άλλες υπηρεσίες του δημοσίου τομέα. Αυτές δεν είναι λύσεις. Αυτές είναι εμβαλωματικές διατάξεις, οι οποίες προσπαθούν με καθυστέρηση να αντιμετωπίσουν δομικά προβλήματα στην κρατική μηχανή για να προφτάσουμε να απορροφήσουμε τα κονδύλια, τα οποία κινδυνεύουμε να χάσουμε δυστυχώς με το γεγονός ότι το Ταμείο Ανάκαμψης θα λήξει σε έντεκα μήνες.

Έπειτα, έχουμε άρθρα, τα οποία υποτίθεται ότι επιφέρουν κάποιες δομικές αλλαγές στις υπηρεσίες, όπως είναι τα άρθρα για την Ειδική Υπηρεσία Συντονισμού του Ταμείου Ανάκαμψης, τη λεγόμενη ΕΥΣΤΑ. Αυτή η υπηρεσία έχει συσταθεί για να διαχειρίζεται το Ταμείο Ανάκαμψης.

Το άρθρο 29, που είναι και η βασική μεταρρύθμιση αυτής της ομάδας άρθρων, χωρίζει την παλαιότερα μονάδα δημοσιότητας και δημιουργεί μια καινούργια μονάδα, η οποία υποτίθεται ότι διαχωρίζεται από τη μονάδα αναφορών και με αυτή τη διάκριση λέει η αιτιολογική έκθεση ότι θα εξασφαλίζεται η διαφάνεια. Πώς μέσα από τη σύσταση μιας μονάδας δημοσιότητας θα εξασφαλιστεί η διαφάνεια; Αν διαβάσει κάποιος προσεκτικά, η ιδέα είναι ότι αυτή η μονάδα δημοσιότητας θα ασχολείται με την επικοινωνιακή πλευρά δηλαδή, να δημοσιοποιεί τα έργα και το τι θαυμάσια πράγματα κάνει το Ταμείο Ανάκαμψης. Αυτό, κύριε Υπουργέ, λέγεται προπαγάνδα δεν λέγεται διαφάνεια. Αυτή δεν είναι μια ενημέρωση, η οποία αποσκοπεί στο να διαπιστώσει ότι οι σωστοί άνθρωποι πήραν τα σωστά κονδύλια, τα επένδυσαν με το σωστό τρόπο και στον χρόνο που έπρεπε. Αυτή είναι μια διαδικασία, η οποία έχει σκοπό να δημιουργήσει την αίσθηση στην κοινή γνώμη, μέσω προπαγανδιστικού υλικού, επικοινωνιακού υλικού, έτσι το λέει το νομοσχέδιο, ότι τα πάντα βαίνουν καλώς και να δημιουργείται έτσι η πλασματική εικόνα ότι δεν υπάρχουν προβλήματα ενώ, βεβαίως, το νομοσχέδιο αυτό έρχεται ακριβώς επειδή υπάρχουν σοβαρά προβλήματα και στην απορρόφηση των κονδυλίων και στην επένδυση των κονδυλίων αυτών.

Έχουμε τώρα και κάποια άρθρα, τα οποία είναι ιδιαιτέρως προβληματικά και φτάνουν κατά την άποψή μας στην καρδιά του προβλήματος, με τα προγράμματα επενδύσεων και με τα προγράμματα τα αναπτυξιακά που χρηματοδοτούνται από την Ευρωπαϊκή Ένωση και αυτό είναι το άρθρο 27.

Το άρθρο 27 προβλέπει κάτι πάρα πολύ μικρό και ανεπαίσθητο. Αν δεν το διαβάσει κανείς προσεκτικά δεν θα καταλάβει τι λέει. Στην πραγματικότητα αυτό που λέει είναι ότι το Υπερταμείο του κ. Σόιμπλε, αυτός ο κατ’ εξοχήν μνημονιακός θεσμός, που μας ήρθε με το τρίτο μνημόνιο, για τα λειτουργικά έξοδα της διοίκησής του μπορεί να εντάσσεται σε μια ομάδα δημοσίων επιχειρήσεων που παίρνει επενδυτικά κονδύλια. Προσέξτε, με τον τρόπο αυτό, δηλαδή, η Κυβέρνηση έρχεται να μας πει ότι για να καλυφθούν τα έξοδα διαχείρισης της διοίκησης του Υπερταμείου, αυτό πρέπει να προσμετράται ως επένδυση και πρέπει να παίρνονται αυτά τα χρήματα από επενδυτικά προγράμματα και κονδύλια τα οποία έρχονται στη χώρα. Αυτό θεωρούμε ότι δεν αποτελεί επένδυση και ο τρόπος με τον οποίο προσεγγίζεται το ζήτημα, θέτει όλο το πρόβλημα του τι συνιστά επένδυση και πού πάνε αυτά τα χρήματα τα οποία παρουσιάζονται ως επενδυτικά προγράμματα και επενδυτικά κονδύλια -εντός εισαγωγικών- διότι φοβόμαστε ότι πολλά από αυτά πάνε για να καλύψουν λειτουργικά έξοδα και κενά, τα οποία δεν συνιστούν πραγματικές επενδύσεις.

Και κλείνοντας, κύριε Πρόεδρε, θα ήθελα να αναφερθώ και στο επίμαχο άρθρο 36, που σχετίζεται με την ανάπλαση του χώρου της ΔΕΘ. Είχαμε το άρθρο αυτό αρχικά με τη μορφή που φαίνεται στο νομοσχέδιο, δημιούργησε πάρα πολλές αντιδράσεις, μετά την ανακοίνωση του Πρωθυπουργού στη Διεθνή Έκθεση Θεσσαλονίκης ότι θα πρέπει ο χώρος της ΔΕΘ να αναμορφωθεί.

Εμείς θεωρούμε ότι πρέπει να γίνει μητροπολιτικό πάρκο, διότι η Θεσσαλονίκη πάσχει από πολύ σοβαρή έλλειψη χώρων πρασίνου και η Ζωή Κωνσταντοπούλου παρευρέθηκε στη Θεσσαλονίκη και συνομίλησε και εξέφρασε τη στήριξή μας στον φορέα των πολιτών που υποστηρίζει τον μετασχηματισμό του χώρου της ΔΕΘ σε μητροπολιτικό πάρκο, το άρθρο 36 μέσω δημοψηφίσματος, το οποίο θα περιλαμβάνει τους κατοίκους της Θεσσαλονίκης, έρχεται τώρα το άρθρο 36 εδώ στην αρχική του μορφή και λέει ότι θα μεταφερθούν όλες οι αρμοδιότητες του Διοικητικού Συμβουλίου της Εταιρείας της ΔΕΘ σε κεντρικά πρόσωπα, πρόσωπα της Κεντρικής Κυβέρνησης και ότι οι τοπικοί παράγοντες της Θεσσαλονίκης δεν θα συμμετέχουν στο Διοικητικό Συμβούλιο παρά μόνο γνωμοδοτικά και όχι με εκτελεστικές εξουσίες. Αυτή ήταν η αρχική πρόθεση του άρθρου και, βεβαίως, θα πρέπει να μην ξεχνάμε, ότι η ΔΕΘ ως δημόσια επιχείρηση ανήκει και αυτή στον κατ’ εξοχήν μνημονιακό θεσμό του Υπερταμείου. Με άλλα λόγια, σκοπός ήταν να φύγει η ιδέα από τα χέρια των ανθρώπων της Θεσσαλονίκης και να περάσει στα εκτελεστικά όργανα του Υπερταμείου, τα οποία θα κάνουν ό,τι νομίζουν και ό,τι θέλουν.

Τελικά, η διαμαρτυρία που ξέσπασε ως αποτέλεσμα αυτής της διάταξης και η οποία οδήγησε και τον ΣΥΡΙΖΑ να προτείνει ονομαστική ψηφοφορία στο τέλος της συνεδρίασης, έφτασε στο σημείο τού να ωθήσει Βουλευτή της Νέας Δημοκρατίας, τον κ. Στράτο Σιμόπουλο, στο να ξεσπάσει διαμαρτυρόμενος στη διάρκεια των συνεδριάσεων της επιτροπής, για το γεγονός ότι το συγκεκριμένο άρθρο παραγνωρίζει εντελώς τον ρόλο που πρέπει να έχουν οι τοπικοί παράγοντες της Θεσσαλονίκης στη μεγάλη απόφαση αναμόρφωσης του χώρου της Διεθνούς Έκθεσης Θεσσαλονίκης. Μάλιστα, ως αποτέλεσμα και αυτής της αντίδρασης, της ανταρσίας -στην πραγματικότητα- από Βουλευτή της Νέας Δημοκρατίας, είχαμε την απόφαση του κυρίου Υπουργού να καταθέσει μία νομοτεχνική βελτίωση στο άρθρο, όπου εμπλέκει και δύο τοπικούς παράγοντες.

Αυτό θεωρούμε ότι δεν είναι επαρκές, δεν είναι ικανοποιητικό. Αυτά τα δύο παραπάνω μέλη θα μειοψηφούν στο Διοικητικό Συμβούλιο και κατά συνέπεια θα είναι μόνο εικονικά, μια χειρονομία ανάμιξης των τοπικών παραγόντων της Θεσσαλονίκης στο Διοικητικό Συμβούλιο της ΔΕΘ και όχι μια ουσιαστική αλλαγή.

Για τους λόγους που εξηγήσαμε, κύριε Πρόεδρε, η Πλεύση Ελευθερίας θεωρεί ότι το παρόν νομοσχέδιο δεν αντιμετωπίζει τα προβλήματα της αναποτελεσματικότητας στη διαχείριση των επενδυτικών κονδυλίων, ιδίως των κονδυλίων που προέρχονται από την Ευρωπαϊκή Ένωση στη χώρα μας. Πρόκειται για εμβαλωματικές ρυθμίσεις, για μερεμέτια στην πραγματικότητα, που έρχονται καθυστερημένα. Δεν αντιμετωπίζουν ούτε και το πρόβλημα της γραφειοκρατίας, ούτε και το μεγάλο έλλειμμα διαφάνειας. Υπενθυμίζω ότι η Ευρωπαϊκή Εισαγγελία εξετάζει από τον Απρίλιο του 2024 υποθέσεις δέκα μεγάλων ομίλων που πήραν με απευθείας ανάθεση 2,5 δισεκατομμύρια ευρώ, δηλαδή περίπου όσο στοίχισαν οι τρεις πρώτες Belharra. Σε λίγο θα συζητήσει η Επιτροπή Εξωτερικών και Άμυνας την απόκτηση τέταρτης Belharra. Τόσα είναι τα ποσά. Αυτά βεβαίως έχουν παρθεί με διαδικασίες τις οποίες η Ευρωπαϊκή Εισαγγελία θεωρεί αδιαφανείς.

Το νομοσχέδιο για να αντιμετωπίσει πρόχειρα τα προβλήματα αυτά συγκεντρώνει και άλλες εξουσίες στα χέρια του εκάστοτε Υπουργού, δηλαδή έχουν επιπλέον συγκεντρωτισμό, ενώ ταυτόχρονα δεν υπάρχει πουθενά μια πραγματικά σοβαρή διαδικασία αξιολόγησης της επιτυχίας των επενδύσεων που χρηματοδοτούνται από τα ενωσιακά κονδύλια.

Αυτά συνεπώς αφήνουν τα προβλήματα να εκκρεμούν και η Πλεύση Ελευθερίας θεωρεί ότι το νομοσχέδιο αυτό δεν αποτελεί λύση.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο Πρόεδρος της Ελληνικής Λύσης, ο κ. Βελόπουλος. Θα ακολουθήσει η κ. Οικονόμου από τον κατάλογο των ομιλητών και στη συνέχεια ο κ. Φάμελλος, ο Πρόεδρος της Κοινοβουλευτικής Ομάδας του ΣΥΡΙΖΑ.

Κύριε Βελόπουλε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα να κάνω ένα μικρό σχόλιο. Περιμέναμε κάποιες τροποποιητικές -είπατε- για το ΔΣ της ΔΕΘ.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Τις καταθέσαμε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τις μοιράσατε; Δεν είναι ενήμεροι. Ενημερώθηκε κανένας εδώ μέσα;

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Έχει κατατεθεί στην επιτροπή επίσημα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εμείς δεν λάβαμε γνώση των τροποποιήσεων και όλων αυτών που κάνατε. Δεν ξέρει κανένας τίποτα, κύριε Υπουργέ, να το δείτε λίγο αυτό, αν και έχουμε μια άλλη άποψη για τη ΔΕΘ εμείς.

Ξέρετε, επειδή είμαστε υπέρ της δημοκρατίας και της επιλογής του πολίτου να μπορεί να προκαθορίζει το μέλλον του και να διαγράφει με την προσωπική του σφραγίδα ή να προσυπογράφει αποφάσεις του κεντρικού κράτους, εμείς θα θέλαμε για τη ΔΕΘ -πραγματικά, αν ήμασταν κυβέρνηση- να κάναμε ένα μικρό τοπικό δημοψήφισμα στον Νομό Θεσσαλονίκης. Αφορά τον νομό, αφορά τη Μακεδονία. Αυτοί έπρεπε να αποφασίσουν και όχι το παρακράτος του Κολωνακίου, όπως ο ίδιος ο Πρωθυπουργός έχει πει και οι χίλιοι νταραβερτζήδες που έτσι κι αλλιώς η Κυβέρνηση είτε τους χαϊδεύει όποτε μπορεί ή όταν αγριεύει για να τους εκβιάσει τους ταλαιπωρεί. Εν πάση περιπτώσει, κύριε Υπουργέ, έχουμε άλλη φιλοσοφία, όπως και για το νομοσχέδιό σας.

Το νομοσχέδιο, όπως το διάβασα προσωπικά εγώ, είναι στη λογική της Κυβέρνησης. Ταυτίζεται με την ιδεολογία της Νέας Δημοκρατίας. Είναι ο έλεγχος της ροής των χρημάτων από την Κυβέρνηση. Αυτό κάνετε. Ελέγχετε τη ροή του χρήματος. Είναι αυτό που λέμε πολλές φορές «το χρήμα μπορεί την Κυβέρνηση να την κρατάει όρθια» -αυτή είναι η αλήθεια- και δίνουμε στους δικούς μας ανθρώπους, κύριε Υπουργέ, ό,τι θέλουμε, είτε αυτά είναι ευρωπαϊκά κονδύλια είτε είναι επιδοτήσεις.

Άρθρο 1 και 2. Εγώ ρωτώ εσάς. Αν διαβάσει κανείς το άρθρο 1 και 2 δείχνει μια κυβέρνηση που είναι σε πανικό, που δεν έχει οικονομικό σχέδιο και οικονομική πολιτική, που υπηρετεί τους πλουτοκράτες και το λέω πολύ απλά. Ακούστε, η εξάρτηση της ευρωπαϊκής παρουσίας της Ελλάδας είναι από τα ευρωπαϊκά κονδύλια και παραδίδουμε την οικονομία της χώρας στις Βρυξέλλες. Και εγώ ρωτώ τον Υπουργό ένα ερώτημα που το κατέγραψε η Moody's, δεν το λέω εγώ. «Αν τελειώσουν τα λεφτά από το Ταμείο Ανάκαμψης»; Τι θα γίνει, κύριε Υπουργέ; Έχετε ενημερώσει τον ελληνικό λαό ότι η ανάπτυξη οφείλεται -αυτή η ψευδεπίγραφη ανάπτυξη- κυρίως στα λεφτά του Ταμείου Ανάκαμψης; Έχετε πει στους Έλληνες ότι αυτό είναι ψεύτικο που βλέπετε και λέτε; Δηλαδή, αν τελειώσει η εισροή κεφαλαίων από το Ταμείο Ανάκαμψης, τι θα γίνει, κύριε Υπουργέ; Πείτε μου. Αφού η χώρα δεν έχει παραγωγικό μοντέλο, η χώρα δεν παράγει πλούτο, από πού θα βρούμε λεφτά; Τώρα είστε κλινικά διασωληνωμένη ως Κυβέρνηση, αλλά θα κατάντησε νεκρή την Ελλάδα. Σας το λέω, νεκρή!

(Χειροκροτήματα από την πτέρυγα της Ελληνικής Λύσης)

Και δεν θα παραδώσετε απλά καμένη γη. Παλιά λέγαμε «παραδίδεις καμένη γη». Αλλά επειδή είμαι από χωριό, ξέρω ότι προτού σπείρω, καίω τα σπαρτά και μετά οργώνω για να σπείρω ξανά. Εσείς ούτε καμένη γη θα παραδώσετε, αλλά ούτε γη θα παραδώσετε. Δεν θα υπάρχει τίποτα για να καλλιεργήσουμε.

Άρθρο 7. Τα πάντα, κύριε Υπουργέ, καθορίζονται από υπουργικές αποφάσεις. Και το καλύτερο; Και οι αμοιβές τους. Το λέει ξεκάθαρα. Δηλαδή, ο Υπουργός θα καθορίζει τις αμοιβές των υφισταμένων του. Μικροί Λουδοβίκοι! Όπως αισθάνεται ο Πρωθυπουργός στο Μέγαρο Μαξίμου, πρέπει και ο κάθε Υπουργός να αποφασίζει για τη ζωή, την επαγγελματική σταδιοδρομία και την οικονομική σχέση που έχει με το κράτος ο υφιστάμενός του.

Άρθρο 8. Όλα ρυθμίζονται με υπουργικές αποφάσεις. Να ο μικρός Λουδοβίκος, κύριε Υπουργέ. Προσπαθείτε με τον τρόπο αυτό μέσα από το άρθρο 8 να διορίσετε καινούργιους δικούς σας ανθρώπους, μετακλητούς, υπαλλήλους, να τους βάζετε από τα παράθυρα, από τις πόρτες, γιατί τα θεωρείτε δικά σας παιδιά και χρειάζεστε και ψηφοφόρους. Γιατί επειδή καταρρέετε, σας έχει πιάσει ο πανικός, προσπαθείτε προσλαμβάνοντας κόσμο να του δώσετε ένα κομμάτι ψωμί του άλλου που θέλει δουλειά, για να τον έχετε όμηρο και να σας ξαναψηφίσει. Και πώς καθορίζονται οι αμοιβές; Με υπουργικές αποφάσεις πάλι. Δηλαδή, κύριε Υπουργέ, μισό λεπτό για να καταλάβω και εγώ, ο προϊστάμενος Υπουργός θα καθορίζει και τις αμοιβές των υφισταμένων του. Σε ποια χώρα τα βλέπετε αυτά; Πείτε μου, είμαστε ευρωπαϊκή χώρα, πού τα βλέπετε αυτά;

Άρθρο 11. Οι μετακινήσεις θα υπογράφονται από τον Γενικό Γραμματέα ΕΣΠΑ, τον Υπουργό Οικονομικών, δηλαδή οδοιπορικά, ξενοδοχεία, πολυτέλεια των υπαλλήλων, υπογραφούλα, βγάζουμε τα ποσά, 1.500 ευρώ οδοιπορικά, «πάρ’ τα». Αυτό είναι ρουσφετολογικό καθαρά, άσκηση μικροπολιτικής. Και θα σας το πω, γιατί είστε από τους σοβαρούς τουλάχιστον στην Κυβέρνηση, είναι άσκηση μικροπολιτικής για «Φραπέδες», για «Χασάπηδες» και κάθε λογής «Οπεκεπέδες» με φεράρι. Αυτό κάνετε πάλι.

Άρθρο 33. Οι ευθύνες δεν αναλαμβάνονται, αλλά μεταφέρονται στον φορέα χρηματοδότησης. Ακούστε τώρα, τα κάνετε όλα εσείς και ο Υπουργός, αλλά οι ευθύνες μεταφέρονται στον φορέα χρηματοδότησης, έναν φορέα που στην πράξη ελέγχεται από τον ίδιο τον Υπουργό. Ακούστε τώρα, κλασική πρακτική της Νέας Δημοκρατίας. Μην αναλαμβάνεις ποτέ τις ευθύνες σου ακόμα και όταν έχεις τον πλήρη έλεγχο της διαδικασίας. Ξέρετε, το να είσαι Πρωθυπουργός μιας χώρας ή Υπουργός είναι λειτούργημα, αλλά είναι και θέση ευθύνης. Δεν μπορεί κάθε φορά αυτή η Κυβέρνηση, κύριε Υπουργέ, όταν συμβαίνει κάτι, οποιοδήποτε σκάνδαλο, οποιαδήποτε μίζα, λοβιτούρα, κομπίνα, δεν ξέρω τι γίνεται, λάθος, ανικανότητα, να λέει «δεν είμαστε υπεύθυνοι». Και το άρθρο αυτό, αυτό λέει, δεν έχει καμία υπευθυνότητα, άλλοι έχουν την ευθύνη ώστε να μην βρει ο Έλληνας ποιος φταίει.

Άρθρο 34. Η Κυβέρνηση θέλει να έχει τον πλήρη έλεγχο σε κάθε στάδιο. Ποιο είναι, όμως, το μεγάλο κόλπο του άρθρου αυτού; Με τις διαδικασίες διάθεσης κεφαλαίων από τον τακτικό προϋπολογισμό η Κυβέρνηση μπορεί να παίζει τζόγο με τα χρήματα πριν αυτά εκταμιευτούν από την Κομισιόν, πριν έρθουν. Έτσι αποφασίζει ποιος θα πάρει τα λεφτά, ποιος θα συμμετέχει, ποιος θα αξιολογηθεί ότι μπορεί να πάρει το έργο. Δηλαδή θέλει να ελέγχει τα λεφτά, να τα μοιράζει όπως θέλει, για να αποφύγει κάθε ευθύνη.

Η ιδεολογία της Νέας Δημοκρατίας είναι μία, κύριε Υπουργέ και αποδεικνύεται ξεκάθαρα από το νομοσχέδιο που φέρατε. Η ιδεολογία σας είναι -θα το πω- «λάφυρο το κράτος». Λαφυραγωγείτε το κράτος. Αυτή είναι η πραγματικότητα, για την οικονομία, έτσι μπορεί κάποιος να το πει.

Πάμε τώρα και στον πρωτογενή τομέα. Κύριε Υπουργέ, δεν πήγατε να κάνετε μήνες τώρα απολυμάνσεις σε περιοχές όπου υπήρχε η ευλογιά. Δεν είχατε σχεδιασμό ως Κυβέρνηση, καταστρέφοντας έτσι τον πρωτογενή τομέα. Ακόμη και τώρα που μιλάμε τι λέει η Κυβέρνηση; Τι είπε ο Υπουργός; Τον άκουσα με τα αυτιά μου. Υπεύθυνες είναι οι περιφέρειες. Οι περιφέρειες λένε ότι δεν έχουν κτηνιάτρους, οι περιφέρειες λένε ότι δεν έχουν την υποδομή, οι περιφέρειες λένε ότι δεν έχουν τα χρήματα. Πάλι την ευθύνη τη μετακυλίετε σε κάποιον άλλο. Ουσιαστικά έτσι σκοτώνετε την κτηνοτροφία. Και αν δεν ήμουν «να κοιτάξω την κουρτίνα από πίσω», κύριε Υπουργέ, θα έλεγα ότι απλά είναι ανικανότητα. Ε όχι, δεν είναι ανικανότητα, κύριε Υπουργέ. Δεν θεωρώ τον κ. Τσιάρα ανίκανο ή τον κ. Κέλλα ανίκανο. Όχι. Τι κάνετε; Θέλετε να χαθούν εκατομμύρια κεφάλια χωρίς να έχουν μετρηθεί. Ποιον βολεύει να μη μετρηθούν τα κεφάλια που χάνονται; Τους «Φραπέδες», τους «Χασάπηδες», τους «Οπεκεπέδες» και σκοτώνετε έτσι την κτηνοτροφία, σκοτώνετε έτσι -πραγματικά το λέω- τον πρωτογενή τομέα.

Γιατί, κύριε Υπουργέ, για να αποδειχθεί το σκάνδαλο του ΟΠΕΚΕΠΕ, πρέπει να μετρήσουμε τα κεφάλια. Γιατί τα κεφάλαια ήταν δέκα εκατομμύρια -σαν τη Λερναία Ύδρα-, είκοσι εκατομμύρια, όσο θέλει ο καθένας δήλωνε. Αν δεν γίνεται καταμέτρηση αυτών που θανατώνουν, αντί για εκατό λένε χίλια και έτσι καλύπτεται το σκάνδαλο.

Για τον ΟΠΕΚΕΠΕ το μόνο κόμμα -και δεν είναι ούτε έπαρση ούτε αυτοαναφορική αναφορά- που από το 2020 είχε ενημερώσει και τη Νέα Δημοκρατία και τα υπόλοιπα κόμματα, αλλά τότε δεν καταλάβαινε κανένας τίποτα, ήταν η Ελληνική Λύση.

(Χειροκροτήματα από την πτέρυγα της Ελληνικής Λύσης)

Ήμασταν εμείς αυτοί που αποκαλύψαμε και το σκάνδαλο του ΟΠΕΚΕΠΕ που τώρα όλοι σκυλεύουν εδώ μέσα, δια του κ. Μπούμπα, γιατί εμείς πάντοτε τουλάχιστον ακριβολογούμε.

Εμείς τι θέλουμε από την Κυβέρνηση; Θέλουμε τα λεφτά των κλεφτών πίσω, να τα επιστρέψουν, να δημευθούν οι περιουσίες τους, αλλά τι θέλουμε, κύριε Υπουργέ; Μισό λεπτό. Έβλεπα σε δύο κανάλια δύο συνδικαλιστές αγροτοσυνδικαλιστές. Επειδή δεν υπηρετούσαν τους αγρότες, αλλά το προσωπικό τους όφελος και το κόμμα τους, έβριζε ο ένας τον άλλο.

Και επειδή ξέρω τι έγινε στους συνεταιρισμούς επί ΠΑΣΟΚ και αργότερα, πώς χρεοκόπησαν οι συνεταιρισμοί σε όλη την Ελλάδα, τι θα έκανα εγώ αν ήμουν κυβέρνηση; Θα έλεγα πρώτα τους αγροτοσυνδικαλιστές και αυτούς που είναι κτηνοτρόφοι συνδικαλιστές των κομμάτων, να βγουν να μου πουν αν αυτοί είναι πρώτα καθαροί και βγαίνουν στα κανάλια, γιατί από μόνοι τους τα λένε, χωρίς ξύλο μολογάνε.

(Χειροκροτήματα από την πτέρυγα της Ελληνικής Λύσης)

Κατηγορείστε, κύριε Υπουργέ, ως Κυβέρνηση ότι καθυστερείτε τις πληρωμές. Θα κάνω ένα ερώτημα που κανένας πάλι δεν πήρε χαμπάρι εδώ μέσα και περιέργως δεν μιλάει. Μόνο η Ελληνική Λύση τα λέει. Ακούστε λίγο.

Ποιος πληρώνει τις καθυστερήσεις, κύριε Υπουργέ, των αγροτών και κτηνοτρόφων; Ποιος; Πείτε μου, καθυστερούν. Ποιος κερδίζει; Τι λέει το άρθρο 5 του Κανονισμού της Ευρωπαϊκής Ένωσης, εδώ, της Κομισιόν, το έχω μπροστά μου, στα Πρακτικά της Βουλής σε λίγο. Τι λέει; Για κάθε μήνα καθυστέρησης, μειώνονται οι επιδοτήσεις.

Ακούστε λίγο, το λέει η Ευρωπαϊκή Ένωση, κύριε Υπουργέ. Αν δεν καταβληθούν οι αγροτικές επιδοτήσεις, επιβάλλονται πρόστιμα που μετατρέπονται σε περικοπές. Και γδαρμένοι και βρεγμένοι και κυρίως κονιορτοποιημένοι θα βγουν οι αγρότες και οι κτηνοτρόφοι με τις καθυστερήσεις σας.

Τι σημαίνει, όμως, αυτό ουσιαστικά; Ότι φέτος η Κυβέρνηση θα πάει να δανειστεί λεφτά για να πληρώσει για τις καθυστερήσεις και πρόστιμο και τους αγρότες. Από πού θα δανειστεί λεφτά και με τι επιτόκιο, 7% είναι, κύριε Μπούμπα; Με 7% θα πάει να δανειστεί μέσω του ειδικού λογαριασμού της ΕΛΕΓΕΠ, του Ομίλου Πειραιώς, της Τράπεζας που εμπλέκεται στο σκάνδαλο του ΟΠΕΚΕΠΕ. Θα πάτε να δανειστείτε πάλι από εκεί με 7%, επειδή καθυστερείτε να αποζημιώσετε.

Δηλαδή, τα εκατομμύρια ευρώ, κύριε Υπουργέ, δεν είναι σπόρια, είναι χρήματα του ελληνικού λαού. Αντί να γίνετε οι κήνσορες της προστασίας του χρήματος του ελληνικού λαού, θα πληρώνετε την Τράπεζα Πειραιώς τοκογλυφικά 7% για να αποζημιώσετε, γιατί καθυστερείτε εσείς οι ίδιοι.

(Χειροκροτήματα από την πτέρυγα της Ελληνικής Λύσης)

Αυτό κανένα κανάλι δεν θα το παίξει, γιατί είναι η Τράπεζα Πειραιώς φαντάζομαι και ενοχλούνται.

Το καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όταν μιλάμε για τράπεζες, μόνο εμείς μιλάμε ονομαστικά. Όλοι οι υπόλοιποι εδώ μιλάνε γενικά για τράπεζες. Εμείς λέμε και πού είναι το σκάνδαλο και πού είναι το πρόβλημα και ποιος κερδίζει από το πρόβλημα. Πάλι οι τοκογλύφοι θα κερδίσουν. Γιατί για μένα το 7% είναι τοκογλυφικό επιτόκιο και μπορούσαμε να πάμε στην Τράπεζα της Ελλάδος, παραδείγματος χάριν.

Πάμε στην πρότασή μας. Κύριε Υπουργέ, μπορείτε να πάτε στην Τράπεζα της Ελλάδος με επιτόκιο 2,1%. Τόσο είναι, κύριε Μπούμπα; Ναι, 2,1%. Γιατί πάτε στην Τράπεζα Πειραιώς με 7%; Εγγυήσεις εννοώ, κύριοι συνάδελφοι, κύριε Βιλιάρδο. Με βλέπετε περίεργα. Αναφέρομαι σε εγγυήσεις της Τράπεζας της Ελλάδος. Γιατί το κάνετε 7% στην Πειραιώς;

Εδώ, λοιπόν, θα πω το εξής: Μέχρι να αποπληρωθούν οι αγρότες, κτηνοτρόφοι, αλιείς, μελισσοκόμοι, πάγωμα όλων των χρεών ρεύματος, τηλεφώνου, δανείων των αγροτών, κτηνοτρόφων, αλιέων τώρα.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί φταίει η Κυβέρνηση για όλα όσα έγιναν και οι γαλάζιες «ακρίδες» και αποζημιώσεις άμεσα, άμεσα. Όχι καθυστερούμε, κύριε Υπουργέ, στο Υπουργείο Αγροτικής Ανάπτυξης για ένα και μόνο λόγο, για να κονομάει η Πειραιώς! Όχι καθυστερούμε για να τα παίρνουν οι τραπεζίτες.

Και θα σας το πω ευθέως. Κατά την άποψή μας όλα τα κόμματα εξουσίας -αυτά που είπε η κ. Μπακογιάννη που θέλει να συνεργαστείτε μεταξύ σας, ΠΑΣΟΚ, Νέα Δημοκρατία και ΣΥΡΙΖΑ, μπορεί να μην συνεργαστείτε, το είπε η κ. Μπακογιάννη πάντως- πρέπει να βρουν μια κοινή φόρμουλα, να συνεργαστούν για το κοινό καλό. Όταν λέει «κοινό καλό» η κ. Μπακογιάννη και αποκαλεί μαγαζάκι τη Βουλή, φανταστείτε ποιο είναι το κοινό καλό, η νομή της εξουσίας, γιατί σας ενδιαφέρει μόνο η εξουσία και όχι ο φτωχός Έλληνας πολίτης.

(Χειροκροτήματα από την πτέρυγα της Ελληνικής Λύσης)

Οι τράπεζες διασώθηκαν με 45 δισεκατομμύρια περίπου ευρώ και άνω. Μόνο το 2024 είχαν 4,7 δισεκατομμύρια ευρώ. Παρά ταύτα η Νέα Δημοκρατία με τον κ. Χατζηδάκη πριν μερικά χρόνια, πριν ένα χρόνο, αν δεν κάνω λάθος, κύριε Βιλιάρδο, εκποίησε τις μετοχές του Δημοσίου, όταν οι μετοχές περιέργως άρχισαν να ανεβαίνουν. Τις πούλησε χαμηλά ο κ. Μητσοτάκης με τον κ. Χατζηδάκη.

Χάθηκαν δισεκατομμύρια ευρώ. Ήταν 3,3 δισεκατομμύρια ευρώ η απώλεια χρημάτων από την πώληση μετοχών των τραπεζών που έκανε ο κ. Χατζηδάκης σε χαμηλή τιμή. Αυτό είναι σκάνδαλο, δεν είναι ανικανότητα. Αυτά είναι λεφτά του ελληνικού λαού, 3,3 δισεκατομμύρια, κύριε Υπουργέ, 3,3 δισεκατομμύρια λεφτά των Ελλήνων πολιτών. Ο κ. Χατζηδάκης.

(Χειροκροτήματα από την πτέρυγα της Ελληνικής Λύσης)

Έχουμε και άλλα θέματα παρόμοια. Από βδομάδα άλλο σκάνδαλο θα αποκαλύψουμε, γιατί εμείς μιλάμε με προτάσεις. Και επειδή μας είπαν για τις τράπεζες τι μπορούμε να κάνουμε.

Καταθέτω στα Πρακτικά της Βουλής την κεντρική ιδέα που επεξεργάστηκε ο κ. Βιλιάρδος και οι οικονομολόγοι του κόμματός μας, για το τι μπορούμε να κάνουμε με τα δάνεια. Είναι η κεντρική ιδέα. Αν θέλετε να πάρετε μια ιδέα, ακούστε, φιλοκαλίας, μια ιδέα υπέρ των φτωχών δανειοληπτών και όχι των πλουσίων που τους κάνετε κουρέματα, πάρτε το πρόγραμμα της Ελληνικής Λύσης, εφαρμόστε το πάραυτα και όλοι οι δανειολήπτες θα δικαιωθούν. Γιατί αυτό που κάνετε είναι άδικο.

(Χειροκροτήματα από την πτέρυγα της Ελληνικής Λύσης)

Πάμε και στα ερωτήματα. Μιλάμε για την ακρίβεια. Πού οφείλεται, κύριε Υπουργέ μου, η ακρίβεια; Θα σας πω εγώ. Δεν χρειάζεται πολύ μυαλό, επιχειρηματίας είμαι, γνωρίζω πέντε πράγματα και βασικά.

Πρώτον, πέρα από τα καρτέλ που υπηρετούν όλα τα κόμματα εξουσίας, αφήστε το αυτό, να ξεκινήσω από το άλφα για να πάω στο ωμέγα, γιατί όλοι πάνε στο ωμέγα, στην ακρίβεια. Εμείς ψάχνουμε το «άλφα», κύριε Υπουργέ. Ακούστε ποιο είναι το «άλφα». Ακριβή ενέργεια. Για να παράγει ένα προϊόν κάποιος στην Ελλάδα, πληρώνει πέντε φορές παραπάνω από την ενέργεια από ό,τι πληρώνει ο Ιταλός, ο Γάλλος ή ο Τούρκος ανταγωνιστής.

Πού οφείλεται η ακριβή ενέργεια, κύριε Υπουργέ; Να σας πω εγώ. Στα καύσιμα που έχετε ειδικό φόρο και ΦΠΑ πάνω στο φόρο, που αυτό είναι παραλογισμός, και πού; Στις εισαγωγές που κάνουμε πανάκριβα από το Αζερμπαϊτζάν του ρωσικού φυσικού αερίου μέσω Τουρκίας. Το πληρώνουμε 600% παραπάνω, όπως και το LNG το αμερικανικό. Ποιος έκανε πόλεμο με τη Ρωσία; Ο κ. Μητσοτάκης. Ποιος έκανε το χρηματιστήριο ενέργειας για να κάνουν καρτέλ οι πάροχοι ενέργειας; Ο ΣΥΡΙΖΑ με τη Νέα Δημοκρατία που το εφαρμόζει.

(Χειροκροτήματα από την πτέρυγα της Ελληνικής Λύσης)

Για να τα λέμε εδώ όλα και το ΠΑΣΟΚ που σιωπά. Δυστυχώς, όλοι είναι συμμέτοχοι, φίλες και φίλοι, στο έγκλημα εναντίον των φτωχών πολιτών. Όλοι εσείς, Νέα Δημοκρατία, ΠΑΣΟΚ και ΣΥΡΙΖΑ.

Ακούστε πως προστατεύουν τα σοβαρά κράτη τον πρωτογενή τομέα. Ακούστε τι έκανε η Ουγγαρία, ένα παράδειγμα, κύριε Υπουργέ. Πήγε μία ελληνική εταιρεία, η TEGKFT όπως λέγεται, να αγοράσει μία εταιρεία στην Ουγγαρία, την ALFOLDI. Ξέρετε τι είπε ο Ορμπάν; Όχι! Ποια ήταν η δικαιολογία; Διότι αν κάνουμε, λέει, τώρα κάνουμε παραγωγή. Αν αναγκαστούμε να εισάγουμε το γάλα απ’ έξω, θα γίνει πανάκριβο το γαλακτοκομικό προϊόν. Όχι, λέει, εγώ προστατεύω τον Ούγγρο πολίτη και όχι το καρτέλ που υπηρετεί η Νέα Δημοκρατία εναντίον των φτωχών πολιτών, οι οποίοι πεινούν και δεν το καταλαβαίνουν κάποιοι εδώ μέσα.

(Χειροκροτήματα από την πτέρυγα της Ελληνικής Λύσης)

Και βγαίνει ο Υπουργός, κύριοι συνάδελφοι, ο κ. Θεοδωρικάκος και μιλάει για Κώδικα Δεοντολογίας για τους κερδοσκόπους, αυτούς που αισχροκερδούν. Λέει ότι έχουν μεταξύ τους ένα Κώδικα Δεοντολογίας. Χα, χα, χα! Από πότε, ρε παιδιά, ο κερδοσκόπος έχει Κώδικα Δεοντολογίας; Χα, χα, χα, κύριε Υπουργέ! Κώδικα Δεοντολογίας ο κερδοσκόπος, αυτός που αισχροκερδεί; Κώδικας καρτέλ είναι και όχι δεοντολογίας.

Και βγαίνει σήμερα η Κυβέρνηση και μας λέει «θα βάλω πρόστιμα 2,2 δισεκατομμύρια ευρώ για επικοινωνιακούς λόγους». «Μούφα» η ιστορία. Ακούστε τώρα γιατί είναι «μούφα» η ιστορία. Έχω απάντηση του Υπουργείου Ανάπτυξης πριν μερικά χρόνια για πρόστιμα που επεβλήθησαν.

Εγώ θα σας το πω ευθέως, κύριε Υπουργέ. Ως Κυβέρνηση δεν θέλω να πω ότι συναλλάσσεστε με τα καρτέλ. Θα πω ότι φοβάστε. Φοβάστε ως Κυβέρνηση να συγκρουστείτε. Τώρα αν αυτό είναι ανικανότητα ή συναλλαγή, πρέπει να το αποφασίσει ο ελληνικός λαός, γιατί για δεκαετίες κανένα κόμμα δεν συγκρούστηκε με τα καρτέλ στην Ελλάδα, κανένα κόμμα εξουσίας. Μόνο τα κόμματα που είναι εκτός εξουσίας μπορούν να συγκρουστούν πραγματικά, γιατί δεν έχουν εξαρτήσεις από κανέναν.

(Χειροκροτήματα από την πτέρυγα της Ελληνικής Λύσης)

Κύριε Υπουργέ, σύμφωνα με την ίδια την Κυβέρνηση και την απάντηση του Υπουργού, ξέρετε πόσα λεφτά εισπράξατε από τα πρόστιμα που επιβάλλατε; Εδώ είναι. Τζίρος 1,9 δισεκατομμύριο ευρώ σε ένα σουπερμάρκετ. Πρόστιμο 400.000 ευρώ, ποσοστό επί του τζίρου 0,0163%. Τζίρος 500 εκατομμύρια σε άλλο σουπερμάρκετ. Πρόστιμο 21.000 ευρώ, ποσοστό επί του τζίρου 0,02%. Άλλο πρόστιμο σε άλλο σουπερμάρκετ 419 εκατομμύρια ευρώ, πλήρωσε 9.330.

Τα λέω όλα αυτά, κύριε Υπουργέ -και καταθέτω στα Πρακτικά τα στοιχεία από την απάντηση- για να δείτε ότι μόλις το 5% με 10% πληρώνουν από τα πρόστιμα. Κάνοντας τους υπολογισμούς, είναι περίπου 100 εκατομμύρια ευρώ, κύριε Βιλιάρδο, αν δεν κάνω λάθος.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Παπαθανάση, τελικά το πρόστιμο είναι 100 εκατομμύρια ευρώ. Πληρώνουν 5%. Τους βάζετε 2 δισεκατομμύρια και πληρώνουν το 5%. Το λέει ο Υπουργός ότι τόσο πληρώσανε. Γιατί τι κάνουνε; Πηγαίνουν στα δικαστήρια τα διοικητικά και εκεί επειδή κάποιος υπάλληλος δεν έγραψε καλά κάτι το χαρτί, τυχαία, στο δικαστήριο αθωώνονται και κατεβαίνει το πρόστιμο. Έτσι λειτουργεί το σύστημα. Δεν υπάρχει δικαιοσύνη. Δεν υπάρχει δικαιοσύνη!

(Χειροκροτήματα από την πτέρυγα της Ελληνικής Λύσης)

Δεν υπάρχει δικαιοσύνη για τον φτωχό Έλληνα, για τον φτωχό πολίτη. Και αυτήν ψάχνουμε, τη δικαιοσύνη.

Και θα σας πω κάτι, κύριε Υπουργέ -δεν είναι προς εσάς, αλλά προς τη Νέα Δημοκρατία: Μπορείτε να κοροϊδεύετε όλους τους Έλληνες, μπορείτε να κοροϊδεύετε εδώ πολλούς, την Ελληνική Λύση, εκεί πίσω, δεν μπορείτε να την κοροϊδέψετε γιατί είναι ένα σοβαρό, συγκροτημένο, με επιχειρήματα και προτάσεις κόμμα.

(Χειροκροτήματα από την πτέρυγα της Ελληνικής Λύσης)

Και πάμε για τα ψέματα γύρω από τη δικαιοσύνη. Πόσα ψέματα να αντέξει κανείς; Δεν κάνανε αίτημα οι συγγενείς, λέει, για τα Τέμπη. Πόσα ψέματα να δεχτεί κανείς; Πόσα ψέματα να ανεχτούμε; Ζητήθηκε από τον κ. Ασλανίδη η ταυτοποίηση σωρού.

Εδώ, όμως, θέλει προσοχή. Κάποιοι παίζουν πολιτικά κομματικά παιχνίδια. Εμείς, την τρίτη μέρα μετά το δυστύχημα κουβαλήσαμε την ιστορία αυτή στην πλάτη μας για έναν λόγο: Γιατί είμαστε λειτουργοί της δημοκρατίας, γιατί υπηρετούμε τον πολίτη και όχι για μικροπολιτικούς μικροκομματικούς σκοπούς.

(Χειροκροτήματα από την πτέρυγα της Ελληνικής Λύσης)

Ακούω πρώην Πρωθυπουργούς να παρεμβαίνουν -πρώην Πρωθυπουργούς- και ρωτώ: Τον Μάρτιο του 2023 δεν ήταν αυτοί οι πρώην Πρωθυπουργοί μέσα στη Βουλή, όταν με αποκαλούσαν ψεκασμένο όλοι εδώ μέσα στα κόμματα εξουσίας; Όλοι τους. Τι βγαίνει και μου μιλάει ο κ. Τσίπρας, ο κ. Σαμαράς, τώρα, μετά από τρία χρόνια; Αναρωτιέμαι. Πρώην Πρωθυπουργοί ήταν, εδώ μέσα ήταν όλοι. Τότε ήμασταν ψεκασμένοι.

Εμείς δεν είμαστε ψεκασμένοι. Εσείς όλοι είστε τελειωμένοι στη συνείδηση του ελληνικού λαού, του Έλληνα πολίτη και τα ψέματά σας κυρίως.

(Χειροκροτήματα από την πτέρυγα της Ελληνικής Λύσης)

Και πάμε στα υπόλοιπα, για να κλείνουμε σιγά-σιγά.

Δραματικές εξελίξεις τα όσα έγιναν στις Ηνωμένες Πολιτείες σε σχέση με τον Ερντογάν. Δραματικότατες. Και επειδή δεν είναι πλάκα να παίζεις με την εξωτερική πολιτική, όταν ο Πρωθυπουργός -γιατί αναγκαστικά είναι Πρωθυπουργός της χώρας, δεν είναι δικός μου, κάποιοι τον ψήφισαν, αλλά είναι Πρωθυπουργός που εκπροσωπεί τη χώρα μας- είναι ανεπιθύμητος από τον Τραμπ, όταν τον «αδειάζει» ο Ερντογάν, αυτό σημαίνει πλήρης απαξία, σημαίνει πλήρης απαξίωση, όχι στο πρόσωπο του Μητσοτάκη -εμένα δεν με ενδιαφέρει ο Πρωθυπουργός, οποιοσδήποτε να ήταν- αλλά στο πρόσωπο της πατρίδος, της Ελλάδος, του γένους και του έθνους των Ελλήνων.

(Χειροκροτήματα από την πτέρυγα της Ελληνικής Λύσης)

Εμείς τα λέγαμε. «Μην συναντάς τον Ερντογάν. Είναι παγίδα». Και πήγε και παγιδεύτηκε.

Πόσο μας υπολογίζει η Τουρκία; Καθόλου. Καθόλου, δεν μας βλέπει. Ο Ερντογάν, αφού ακύρωσε το ραντεβού, πήγε στον ΟΗΕ και είπε: «Θέλω συνεκμετάλλευση στο Αιγαίο. Θέλω δύο χώρες στην Κύπρο». Είπε αυτά που λέει εδώ και καιρό.

Μια φιλική συμβουλή σε όλους: Άλλο ικέτης και άλλο ηγέτης. Άλλο να ικετεύεις για ένα ραντεβού και άλλο να είσαι ηγέτης που απαιτείς το εθνικό δίκαιο, το εθνικό συμφέρον.

(Χειροκροτήματα από την πτέρυγα της Ελληνικής Λύσης)

Και, δυστυχώς, η Νέα Δημοκρατία είναι ικέτης των Τούρκων. Αυτό είναι το χειρότερο.

Πρέπει όλοι οι πολιτικοί Αρχηγοί, όμως, να ζητήσουν συγγνώμη -όλων των κομμάτων- γιατί έκαναν τον Ντόναλντ Τραμπ να είναι εχθρικός με την Ελλάδα. Τον έβριζαν επί έξι χρόνια και έλεγα εδώ μέσα «Μην τον βρίζετε, αν κερδίσει ο Τραμπ, θα έχει πρόβλημα η χώρα». Όλοι τον βρίζανε, όλα τα κόμματα, Νέα Δημοκρατία, ΠΑΣΟΚ, ΣΥΡΙΖΑ, όλοι εδώ μέσα τον έβριζαν, τον λοιδορούσαν τον Τραμπ.

Ήταν εθνικό έγκλημα αυτό που έγινε. Γιατί έκανε πόλεμο με τη Ρωσία μόνος του ο Πρωθυπουργός και συμπαρέσυρε την Ελλάδα στον πόλεμο με τη Ρωσία -απέναντί μας ο Πούτιν- έκαναν τα πολιτικά κόμματα πόλεμο στον Τραμπ -εχθρικός σήμερα ο Τραμπ- και φτάνει η χώρα μας στο σημείο να είναι οπαδός της woke ατζέντας, οπαδός της κλιματικής απάτης, οπαδός των λαθρομεταναστών, με μισελληνικούς νόμους της ισλαμοφοβίας, που είχε φέρει ο Σαμαράς, γιατί έτσι οδήγησαν τον Τραμπ να είναι εχθρός πλέον της Ελλάδος.

Να ζητήσουν συγγνώμη όλοι αυτοί -όλοι, όλοι, όλοι, όλοι- οι πολιτικοί Αρχηγοί, όλα τα κόμματα, από τον ελληνικό λαό και από τον κάθε Έλληνα ξεχωριστά -μια συγγνώμη- και να πάμε σε εκλογές, να αποφασίσει ο ελληνικός λαός, για να τελειώσει και να σωθεί η Ελλάδα.

(Χειροκροτήματα από την πτέρυγα της Ελληνικής Λύσης)

Τώρα, λοιπόν, θα σας πω, κύριε Υπουργέ, πώς είστε στην καρέκλα την δική σας και πώς η Κυβέρνηση αυτή παραμένει ακόμη και τώρα στην ηγεσία του τόπου. Με χρηματισμούς. Με εξαργύρωμα συνειδήσεων, με τα χρήματα του ελληνικού λαού και διαφημίσεις που δίνει το κράτος στα τηλεοπτικά κανάλια, στα ραδιόφωνα, στις εφημερίδες και στα site. Έτσι επιβιώνετε και κάνετε το άσπρο, μαύρο.

Άκουγα στο διαδίκτυο χθες -κύριε Υπουργέ, ακούστε με λίγο- να πηγαίνει ένας ιδιοκτήτης site και να μιλάει με έναν άλλον εκδότη εφημερίδος και site -ακούστε, κύριε Γερουλάνο, υπάρχει το ηχητικό στο youtube- και πηγαίνει αυτός ο, δήθεν πατριώτης, εκδότης και του λέει του άλλου εκδότη -εφημερίδος και site- «Θα σου δώσω 200.000 ευρώ -όχι εγώ- μέσα από τέσσερις συστημικές τράπεζες, αρκεί να μην κάνεις κριτική στην Κυβέρνηση και να μην μιλάς γι’ αυτούς και γι’ αυτούς». Υπάρχει ηχητικό! Από τις φωνές, εγώ κατάλαβα ποιοι είναι και οι δύο.

Προς τιμήν του, ο δεύτερος αρνήθηκε. Προς τιμήν του και μπράβο του, ο εκδότης εφημερίδος και ιδιοκτήτης site. Και ο ιδιοκτήτης site, ο άλλος που ήθελε να δώσει 200.000 ευρώ από τέσσερις συστημικές τράπεζες ως διαφήμιση, για να το «βουλώσει» ο άλλος, κυκλοφορεί ελεύθερος και κάνει προπαγάνδα υπέρ της Νέας Δημοκρατίας.

Ένας εισαγγελέας, ρε παιδιά. Ένας εισαγγελέας, ρε παιδιά! Ένας δεν υπάρχει να πάρει το ηχητικό; Γιατί, μόλις ο Άδωνις έκανε την καταγγελία ότι τον απείλησαν να τον σκοτώσουν, τρέχανε και δεν φτάνανε και τον συνέλαβαν τον δράστη την επόμενη μέρα. Ένας εισαγγελέας δεν υπάρχει να πιάσει αυτόν τον εκδότη; Να του πει «έλα εδώ, ρε συ, από πού θα βρεις τα 200.000 από τις τράπεζες; Με ποιον Υπουργό μιλάς; Με ποιον Πρωθυπουργό μιλάς; Πώς δίνεις τα λεφτά;» Τίποτα. Ησυχία. Ομερτά. Άκρα του τάφου σιωπή.

Κατήντησε η Νέα Δημοκρατία, Κυβέρνηση υπηρετών, ολιγαρχών, εκβιαστών, «νταραβεριτζήδων». Συζητούν ακόμη και με εκβιαστές. Αυτοί είναι εκβιαστές. Αν μιλήσεις, δεν θα πάρεις διαφήμιση.

Εδώ καταντήσατε τη Νέα Δημοκρατία, κύριε Υπουργέ, να μαζεύεται ό,τι πολιτικό απόβλητο υπάρχει εκεί πίσω. Ό,τι πολιτικό απόβλητο υπάρχει από το ναό της δημοκρατίας, το μαζεύει η Νέα Δημοκρατία, εκεί πίσω. Πίσω στα έδρανά σας κάθονται. Πολιτικά σκουπίδια, πολιτικά απόβλητα και ό,τι απόβλητο της δημοκρατίας. Τους μαζεύετε στα πίσω έδρανα και όποτε χρειάζεται, κάνουν και τους ψηφολέκτες, γιατί είναι πολιτικά απόβλητα. Δεν είναι δυνατόν να το ανέχεται ένα σοβαρό κόμμα όλο αυτό που γίνεται.

(Χειροκροτήματα από την πτέρυγα της Ελληνικής Λύσης)

Επειδή πιέζει ο χρόνος, κύριε Υπουργέ, εγώ θα ανακοινώσω πάλι σκάνδαλο. Έκθεση Ευρωπαϊκού Μηχανισμού Πολιτικής Προστασίας του 2023, «Scope Malath», προειδοποιεί η Κομισιόν: «Οι στόχοι του Ταμείου Ανάκαμψης πρέπει να ολοκληρωθούν ως τις 31-8-2026, αλλιώς τα δισεκατομμύρια θα επιστραφούν στις Βρυξέλλες».

Σκάει σκάνδαλο με την πολιτική προστασία, σας το λέω από τώρα. Έρχεται η Ευρωπαία Εισαγγελέας. Νέο σκάνδαλο στη ΔΥΠΑ, αφορά πιστοποίηση και κατάρτιση. Το είχαμε καταγγείλει το 2024, εδώ μέσα. Το είχα πει εγώ ότι έρχεται σκάνδαλο στην ΔΥΠΑ. Ένας μόνο φορέας φέρεται να έχει εξασφαλίσει το 70% του έργου στο πρόγραμμα αιχμής. Λέω και το πρόγραμμα: Καταγγελίες για πλαστά πιστοποιητικά αγγλικής γλώσσας και «μαϊμού» πτυχία. Έχει γίνει προσφυγή σε Εισαγγελία και Εθνική Αρχή Διαφάνειας και έρχεται η Ευρωπαία Εισαγγελέας και εδώ.

Θα πάτε υπόδικη την Ελλάδα με τα σκάνδαλά σας. Τα πρόστιμα δεν θα τα πληρώσετε εσείς. Θα τα πληρώσουν οι Έλληνες. Και το ψωμί του Έλληνα, δεν θα το στερείτε από την ανικανότητα ή από την εξυπηρέτηση αλλότριων συμφερόντων. Τα σκάνδαλα μόνο η Ελληνική Λύση τα αποκαλύπτει με ονόματα και έρχονται από πίσω οι άλλοι και σκυλεύουν πάνω στη δουλειά μας.

Εμείς μιλήσαμε για εξορύξεις, σκυλεύει η Νέα Δημοκρατία. Δισεκατομμύρια ευρώ των Ελλήνων μπορούν να δοθούν στον Έλληνα φτωχό για να γίνει πλούσιος. Εμείς μιλήσαμε για τα Τέμπη, για το ξεμπάζωμα, το μπάζωμα και τους υδρογονάνθρακες και όλοι τώρα λένε τα ίδια. Εμείς μιλήσαμε για την καταμέτρηση νεκρών από τον COVID ότι ήταν λάθος, κύριε Υπουργέ και βγαίνει τώρα η κ. Παγώνη που ήταν Πρόεδρος της Επιτροπής και το παραδέχεται. Εμείς μιλήσαμε για τον ΟΠΕΚΕΠΕ και σήμερα σκυλεύουν όλοι οι υπόλοιποι. Εμείς μιλήσαμε για το σκάνδαλο της ανακύκλωσης των κάδων, επιβεβαιωνόμαστε, παρενέβη η Εισαγγελία της Ευρώπης και οι άλλοι σκυλεύουν. Πεντακόσια εκατομμύρια ευρώ για έργα της Πολιτικής Προστασίας και του Ταμείου Ανάκαμψης που δεν έγιναν ποτέ. Το αποκαλύψαμε εδώ πριν από μερικούς μήνες. Το Antinero, το σκάνδαλο με άλλα 500 εκατομμύρια ευρώ φαγωμένα χρήματα. Παρενέβη η Ευρωπαϊκή Εισαγγελία. Είκοσι έξι δήμοι συμμετέχουν σε ένα πλιάτσικο, ελέγχονται από την Ευρωπαϊκή Εισαγγελία. Σχετικά με τα υδρόμετρα, το είχα πει στις 26 Σεπτεμβρίου του ’24, κύριε Υπουργέ. Ήταν εδώ ο Υπουργός τότε και του λέω «έχουμε σκάνδαλο 150 με 200 εκατομμύρια ευρώ με τα υδρόμετρα και την ανάθεση» και γελούσαν όλοι εδώ μέσα. Τώρα από αύριο θα παίξουν όλοι τα υδρόμετρα.

Αυτά τα λέμε γιατί εμείς δεν μπήκαμε εδώ για να κάνουμε τις τσατσάδες του συστήματος ούτε τις μετρέσες σας. Μπήκαμε εδώ για να αποκαλύψουμε το πλιάτσικο, τη λεηλασία του χρήματος του Έλληνα πολίτη, που για εμάς είναι ιερό και δεν το ακουμπάει κανένας, κύριε Υπουργέ!

(Χειροκροτήματα από την πτέρυγα της Ελληνικής Λύσης)

Κλείνοντας, επειδή έχουμε ένα ιδιαίτερο πρόγραμμα και έχω πει τι θέλουμε να κάνουμε, έχω πει ότι πρέπει να αυξηθούν οι συντάξεις. Πρέπει να δικαιούνται δώρα όλοι και 13ο και 14ο μισθό. Όσοι ασχολούνται με τον πρωτογενή τομέα, εάν υπήρχε σοβαρό κράτος, έπρεπε να έχουν 0% φόρο, κύριε Παπαθανάση, για δέκα χρόνια, μέχρι να αρχίσει να παράγει και να έχει αυτάρκεια η Ελλάδα. Οριζόντιος φόρος 15% και 13% και 12% και 10%, για είδη πρώτης ανάγκης 0%.

Τέλος σε ΕΝΦΙΑ, εισφορά αλληλεγγύης και άλλοι τέτοιοι φόροι που είναι δυσβάσταχτοι, που είναι οθωμανικοί φόροι. Δεν επιτρέπεται στην ελεύθερη δημοκρατία να πληρώνει ο άλλος το σπίτι του και μία και δύο και τρεις φορές με ΕΝΦΙΑ, με φόρους τους οποίους βάζει ένα δυναστικό κράτος!

(Χειροκροτήματα από την πτέρυγα της Ελληνικής Λύσης)

Έχουμε στο πρόγραμμά μας μια πρόταση που δεν θα την ακολουθήσει κανένας: μισά Υπουργεία, μισοί Βουλευτές στη Βουλή, μισοί μισθοί, μισοί γραμματείς, μισοί φαρισαίοι, μισοί οδηγοί, μισοί υπάλληλοι στα Υπουργεία. Γίνεται! Είκοσι χιλιάδες ευρώ για κάθε παιδί έως τα δεκαοκτώ του χρόνια και 0% φόρους για τρίτεκνους άνω των 7. Μηδέν φόρος! Πώς θα βρεθούν αυτά τα λεφτά θα μου πείτε και θα έχετε δίκιο.

Εγώ μπορώ να πω πώς θα βρεθούν αυτά τα λεφτά. Καθίσαμε με τον κ. Βιλιάρδο και βρήκαμε δύο, τρία πράγματα, κύριε Υπουργέ.

Οι Ανεξάρτητες Αρχές κοστίζουν, περίπου, στον πολίτη 1 δισεκατομμύριο ευρώ τον χρόνο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνω εδώ, κύριε Πρόεδρε.

Σπατάλη του Δημοσίου, μετακλητοί: 500 εκατομμύρια. Επιδότηση σε παρόχους ενέργειας πέρσι: 10 δισεκατομμύρια. Αναβαλλόμενος φόρος τραπεζών: 24 δισεκατομμύρια. Λαθρομετανάστες, μέσω του Ακαθάριστου Εθνικού Προϊόντος μας, εισφορά του κράτους: 2,5 δισεκατομμύρια. Μαζέψαμε 40 δισεκατομμύρια και παραπάνω, που τα τρώνε οι ολιγάρχες, οι κολλητοί των κυβερνήσεων και μπορούν αυτά τα 30, τα 20 δισεκατομμύρια να μεταφερθούν στην τσέπη του Έλληνα πολίτη και στην παραγωγή του πλούτου!

(Χειροκροτήματα από την πτέρυγα της Ελληνικής Λύσης)

Εσείς, κύριε Υπουργέ, κύριοι της Νέας Δημοκρατίας και των υπόλοιπων κομμάτων, μας πολεμήσατε, μας συκοφαντήσατε, μας λοιδορήσατε, μας είπατε ψεκασμένους αλλά μείναμε όρθιοι. Κάνατε υποκομματίδια από τη Νέα Δημοκρατία πολλά, ξανακάνατε και πάλι, αλλά εμείς μείναμε όρθιοι. Δυσφημίσατε την προσωπική μου εργασία, ενώ εσείς δεν δουλεύετε ούτε οι ίδιοι, αλλά έχετε από τριάντα ακίνητα. Βγάλατε τα φορολογικά μου στοιχεία στη φόρα, καλά κάνατε. Βγάλτε τα δικά σας φορολογικά στοιχεία, για να δούμε ο καθένας πόσα απίδια χωράει ο σάκος!

(Χειροκροτήματα από την πτέρυγα της Ελληνικής Λύσης)

Ζητώ, λοιπόν, να το κάνετε όλοι. Δεν το κάνετε, γιατί τρέμετε την αλήθεια. Φοβάστε. Τρέμετε την Ελληνική Λύση. Είμαστε ο φόβος και ο τρόμος κάθε κλέφτη, απατεώνα, λωποδύτη και όλου του πολιτικού κατεστημένου.

Εμάς μας αρέσει που τρέμετε, κύριε Υπουργέ. Κύριοι της Νέας Δημοκρατίας, μας αρέσει που τρέμετε. Εσείς συνεχίστε το βρώμικο πόλεμο, εμείς θα συνεχίσουμε τον έντιμο αγώνα. Εμείς εκφράζουμε τον φτωχό Έλληνα πολίτη. Εσείς εκφράζετε τους πλουτοκράτες. Εσείς μπορεί να λέτε ότι δεν μας αρέσει η Ελληνική Λύση, το ξέρουμε ότι δεν σας αρέσουμε. Δεν μας χωνεύετε, το καταλαβαίνουμε, το κατανοούμε.

Για εμάς ισχύει το «εάν κάποιος δεν σε χώνεψε, είναι γιατί δεν κατάφερε να σε φάει ποτέ». Ε, λοιπόν, δεν θα μας φάτε!

(Χειροκροτήματα από την πτέρυγα της Ελληνικής Λύσης)

Θα σας φάμε και θα ξανακάνουμε την Ελλαδάρα μας Ελλαδάρα, γιατί εσείς την κάνατε Ελλαδίτσα.

Κάψατε τη χώρα, την κάνατε φωτιά κι εμείς λέμε το εξής: Στις επόμενες εκλογές θα λάβετε το μήνυμα, κύριε Υπουργέ και θέλω ο Έλληνας να σκεφτεί συνειδητά και να ψηφίσει: Τι προτιμά; Μια Ελλάδα που θα γίνει Ελλαδάρα ή μια Ελλάδα που κατάντησε Ελλαδίτσα; Μια Ελλάδα περήφανη ή μια Ελλάδα ικέτης των ραντεβού του Ερντογάν; Μια Ελλάδα όπου ο πλούτος θα μοιράζεται ισόνομα και ισοδίκαια σε όλους τους Έλληνες, ώστε οι φτωχοί να γίνουν πλούσιοι και οι πλούσιοι ας γίνουν και πλουσιότεροι, δεν με ενδιαφέρει εμένα αυτό; Ποια Ελλάδα διαλέγετε στις επόμενες εκλογές; Την Ελλάδα της Ελληνικής Λύσης, της περηφάνιας, του πλούτου για τον Έλληνα φτωχό ή των πλουτοκρατών, που όλοι οι άλλοι θέλουν να τους ξανακάνουν πλουσιότερους;

Σας ευχαριστώ.

(Όρθιοι οι Βουλευτές της Ελληνική Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Γεώργιος Γεωργαντάς):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών κ. Γεωργίου Σταμάτη και κ. Βασιλείου Γραμμένου.

Για την πρώτη υπόθεση του συναδέλφου κ. Γεωργίου Σταμάτη

Ψήφισαν συνολικά 261 Βουλευτές.

Υπέρ της άρσεως ασυλίας, δηλαδή ΝΑΙ, ψήφισαν 256 Βουλευτές.

Κατά της άρσεως ασυλίας, δηλαδή ΟΧΙ, ψήφισαν 4 Βουλευτές.

ΠΑΡΩΝ ψήφισε 1 Βουλευτής.

Συνεπώς η αίτηση της εισαγγελικής αρχής γίνεται δεκτή κατά πλειοψηφία.

Για τη δεύτερη υπόθεση του συναδέλφου κ. Βασιλείου Γραμμένου.

Ψήφισαν συνολικά 261 Βουλευτές.

Υπέρ της άρσεως ασυλίας, δηλαδή ΝΑΙ, ψήφισαν 259 Βουλευτές.

Κατά της άρσεως ασυλίας, δηλαδή ΟΧΙ, ψήφισε 1 Βουλευτής.

ΠΑΡΩΝ ψήφισε 1 Βουλευτής.

Συνεπώς η αίτηση της εισαγγελικής αρχής έγινε δεκτή κατά πλειοψηφία.

Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης, θα εμφανιστεί στις οθόνες της Αίθουσας και έχει ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πράξη: Για την πράξη της παράβασης καθήκοντος (άρθρο 259 ΠΚ), που φέρεται τελεσθείσα στην Αθήνα, στις 5.6.2021. (ΣΥΝΟΛΙΚΑ ΨΗΦΟΙ: NAI:256, OXI:4, ΠΡΝ:1)** |  |  |  |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΝΑΙ |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΑΜΥΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΟΧΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | ΑΧΑΪΑΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ | ΝΑΙ |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΝΑΙ |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΑΠΟΣΤΟΛΑΚΗΣ ΕΥΑΓΓΕΛΟΣ | ΑΝΕΞ. | ΕΠΙΚΡΑΤΕΙΑΣ | ΝΑΙ |
| ΑΡΑΜΠΑΤΖΗ ΣΤΕΡΓΙΑΝΗ (ΣΤΕΛΛΑ) | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | Β' ΠΕΙΡΑΙΩΣ | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΑΝΕΞ. | ΚΕΡΚΥΡΑΣ | ΝΑΙ |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΟΔΟΠΗΣ | ΝΑΙ |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΑΝΕΞ. | ΑΙΤΩΛΟΑΚΑΡΝΑΝΙΑΣ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ | ΝΑΙ |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΡΥΛΛΑΣ ΑΝΔΡΕΑΣ | ΝΙΚΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ | ΝΑΙ |
| ΓΑΥΓΙΩΤΑΚΗΣ ΜΙΧΑΗΛ | ΑΝΕΞ. | ΗΡΑΚΛΕΙΟΥ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΝΑΙ |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΘΗΝΩΝ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΙΛΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ | ΝΑΙ |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ | ΝΑΙ |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΝΑΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΚΩΝΙΑΣ | ΝΑΙ |
| ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | ΠΙΕΡΙΑΣ | ΝΑΙ |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΑΝΕΞ. | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΟΥΔΩΝΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΝΑΙ |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΖΕΪΜΠΕΚ ΧΟΥΣΕΪΝ | ΝΕΑ ΑΡΙΣΤΕΡΑ | ΞΑΝΘΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | Α' ΑΘΗΝΩΝ | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Α΄ ΘΕΣΣΑΛΟΝΙΚΗΣ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΝΑΙ |
| ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΝΑΙ |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΝΑΙ |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΝΑΙ |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΝΑΙ |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΝΑΙ |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΛΕΙΑΣ | ΝΑΙ |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΝΑΙ |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΝΑΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΝΑΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΟΝΤΗΣ ΙΩΑΝΝΗΣ | ΑΝΕΞ. | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΗΜΑΘΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΝΑΙ |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΚΟΥΠΕΛΟΓΛΟΥ ΣΥΜΕΩΝ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΥΡΙΑΖΙΔΗΣ ΔΗΜΗΤΡΙΟΣ | ΑΝΕΞ. | ΔΡΑΜΑΣ | ΝΑΙ |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΝΑΙ |
| ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΡΙΣΗΣ | ΝΑΙ |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΑΝΕΞ. | ΧΑΛΚΙΔΙΚΗΣ | ΝΑΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΝΑΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΑΝΟΥΣΟΣ ΓΕΩΡΓΙΟΣ | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΝΑΙ |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΟΧΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΑΓΝΗΣΙΑΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΙΟΥ | ΝΑΙ |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΒΟΙΩΤΙΑΣ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΡΕΒΕΖΗΣ | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΕΡΚΥΡΑΣ | ΝΑΙ |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΝΑΙ |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΝΑΙ |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | ΕΒΡΟΥ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΑΝΕΞ. | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΝΑΙ |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΙΩΑΝΝΟΥ ΑΡΕΤΗ | ΑΝΕΞ. | Β΄ ΘΕΣΣΑΛΟΝΙΚΗΣ | ΠΡΝ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ | ΝΑΙ |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΠΑΣ ΠΕΤΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΝΑΙ |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΕΣΒΟΥ | ΝΑΙ |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΝΑΙ |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΝΑΙ |
| ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΝΕΑ ΑΡΙΣΤΕΡΑ | ΦΛΩΡΙΝΗΣ | ΝΑΙ |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΝΙΩΝ | ΝΑΙ |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΓΟΛΙΔΟΣ | ΝΑΙ |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΑΝΕΞ. | ΦΘΙΩΤΙΔΟΣ | ΝΑΙ |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΣΙΘΙΟΥ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΤΑΥΡΟΠΟΥΛΟΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | ΣΑΜΟΥ | ΝΑΙ |
| ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | ΡΟΔΟΠΗΣ | ΝΑΙ |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΝΑΙ |
| ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | Α' ΑΘΗΝΩΝ | ΝΑΙ |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | ΙΩΑΝΝΙΝΩΝ | ΝΑΙ |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΤΣΑΠΑΝΙΔΟΥ ΠΑΡΘΕΝΑ (ΠΟΠΗ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΝΑΙ |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΙΩΑΝΝΙΝΩΝ | ΝΑΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΠΕΙΡΑΙΩΣ | ΝΑΙ |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΝΑΙ |
| ΤΣΟΚΑΝΗΣ ΧΡΗΣΤΟΣ | Κ.Κ.Ε. | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | ΡΟΔΟΠΗΣ | ΝΑΙ |
| ΦΛΩΡΟΣ ΚΩΝΣΤΑΝΤΙΝΟΣ | ΑΝΕΞ. | ΛΑΡΙΣΗΣ | ΝΑΙ |
| ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΧΑΛΚΙΑΣ ΑΘΑΝΑΣΙΟΣ | ΑΝΕΞ. | Α' ΑΘΗΝΩΝ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | ΜΕΣΣΗΝΙΑΣ | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΕΘΥΜΝΗΣ | ΝΑΙ |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | Α΄ ΘΕΣΣΑΛΟΝΙΚΗΣ | ΝΑΙ |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΝΑΙ |
| **Πράξη: Για τις αξιόποινες πλημμεληματικές πράξεις α) της εξύβρισης με λόγο (άρθρο 361 παρ. 1 εδάφιο α΄ ΠΚ), β) της απειλής (άρθρο 33 παρ.1 εδάφιο α΄ ΠΚ) και γ) της ψευδούς κατάθεσης (άρθρο 224 παρ.1 ΠΚ), που φέρονται τελεσθείσες στην Αθήνα, στις 24.04.2024. (ΣΥΝΟΛΙΚΑ ΨΗΦΟΙ: NAI:259, OXI:1, ΠΡΝ:1)** |  |  |  |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΝΑΙ |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΑΜΥΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | ΑΧΑΪΑΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ | ΝΑΙ |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΝΑΙ |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΑΠΟΣΤΟΛΑΚΗΣ ΕΥΑΓΓΕΛΟΣ | ΑΝΕΞ. | ΕΠΙΚΡΑΤΕΙΑΣ | ΝΑΙ |
| ΑΡΑΜΠΑΤΖΗ ΣΤΕΡΓΙΑΝΗ (ΣΤΕΛΛΑ) | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | Β' ΠΕΙΡΑΙΩΣ | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΑΝΕΞ. | ΚΕΡΚΥΡΑΣ | ΝΑΙ |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΟΔΟΠΗΣ | ΝΑΙ |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΑΝΕΞ. | ΑΙΤΩΛΟΑΚΑΡΝΑΝΙΑΣ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ | ΝΑΙ |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΡΥΛΛΑΣ ΑΝΔΡΕΑΣ | ΝΙΚΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ | ΝΑΙ |
| ΓΑΥΓΙΩΤΑΚΗΣ ΜΙΧΑΗΛ | ΑΝΕΞ. | ΗΡΑΚΛΕΙΟΥ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΝΑΙ |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΘΗΝΩΝ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΙΛΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ | ΝΑΙ |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ | ΝΑΙ |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΝΑΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΚΩΝΙΑΣ | ΝΑΙ |
| ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | ΠΙΕΡΙΑΣ | ΝΑΙ |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΑΝΕΞ. | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΟΥΔΩΝΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΝΑΙ |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΖΕΪΜΠΕΚ ΧΟΥΣΕΪΝ | ΝΕΑ ΑΡΙΣΤΕΡΑ | ΞΑΝΘΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | Α' ΑΘΗΝΩΝ | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Α΄ ΘΕΣΣΑΛΟΝΙΚΗΣ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΝΑΙ |
| ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΝΑΙ |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΝΑΙ |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΝΑΙ |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΝΑΙ |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΝΑΙ |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΛΕΙΑΣ | ΝΑΙ |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΝΑΙ |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΝΑΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΝΑΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΟΝΤΗΣ ΙΩΑΝΝΗΣ | ΑΝΕΞ. | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΗΜΑΘΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΝΑΙ |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΚΟΥΠΕΛΟΓΛΟΥ ΣΥΜΕΩΝ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΥΡΙΑΖΙΔΗΣ ΔΗΜΗΤΡΙΟΣ | ΑΝΕΞ. | ΔΡΑΜΑΣ | ΝΑΙ |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΝΑΙ |
| ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΡΙΣΗΣ | ΝΑΙ |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΑΝΕΞ. | ΧΑΛΚΙΔΙΚΗΣ | ΝΑΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΝΑΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΑΝΟΥΣΟΣ ΓΕΩΡΓΙΟΣ | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΝΑΙ |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΑΓΝΗΣΙΑΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΙΟΥ | ΝΑΙ |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΒΟΙΩΤΙΑΣ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΡΕΒΕΖΗΣ | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΕΡΚΥΡΑΣ | ΝΑΙ |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΝΑΙ |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΝΑΙ |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | ΕΒΡΟΥ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΑΝΕΞ. | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΝΑΙ |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΙΩΑΝΝΟΥ ΑΡΕΤΗ | ΑΝΕΞ. | Β΄ ΘΕΣΣΑΛΟΝΙΚΗΣ | ΠΡΝ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ | ΝΑΙ |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΠΑΣ ΠΕΤΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΝΑΙ |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΕΣΒΟΥ | ΝΑΙ |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΝΑΙ |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΝΑΙ |
| ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΝΕΑ ΑΡΙΣΤΕΡΑ | ΦΛΩΡΙΝΗΣ | ΝΑΙ |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΝΙΩΝ | ΝΑΙ |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΓΟΛΙΔΟΣ | ΝΑΙ |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΑΝΕΞ. | ΦΘΙΩΤΙΔΟΣ | ΝΑΙ |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΣΙΘΙΟΥ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΤΑΥΡΟΠΟΥΛΟΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | ΣΑΜΟΥ | ΝΑΙ |
| ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | ΡΟΔΟΠΗΣ | ΝΑΙ |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΝΑΙ |
| ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | Α' ΑΘΗΝΩΝ | ΝΑΙ |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | ΙΩΑΝΝΙΝΩΝ | ΝΑΙ |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΤΣΑΠΑΝΙΔΟΥ ΠΑΡΘΕΝΑ (ΠΟΠΗ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΝΑΙ |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΙΩΑΝΝΙΝΩΝ | ΝΑΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΠΕΙΡΑΙΩΣ | ΝΑΙ |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΝΑΙ |
| ΤΣΟΚΑΝΗΣ ΧΡΗΣΤΟΣ | Κ.Κ.Ε. | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | ΡΟΔΟΠΗΣ | ΝΑΙ |
| ΦΛΩΡΟΣ ΚΩΝΣΤΑΝΤΙΝΟΣ | ΑΝΕΞ. | ΛΑΡΙΣΗΣ | ΝΑΙ |
| ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΧΑΛΚΙΑΣ ΑΘΑΝΑΣΙΟΣ | ΑΝΕΞ. | Α' ΑΘΗΝΩΝ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | ΜΕΣΣΗΝΙΑΣ | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΕΘΥΜΝΗΣ | ΝΑΙ |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | Α΄ ΘΕΣΣΑΛΟΝΙΚΗΣ | ΝΑΙ |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΝΑΙ |
|  |  |  |  |

|  |  |  |  |
| --- | --- | --- | --- |
|  | Άρσεις Ασυλίας |  |  |
|  |  |  |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | Αποτελέσματα | |
| ΣΤΑΜΑΤΗΣ ΓΕΩΡΓΙΟΣ | Για την πράξη της παράβασης καθήκοντος (άρθρο 259 ΠΚ), που φέρεται τελεσθείσα στην Αθήνα, στις 5.6.2021. | ΝΑΙ | 256 |
| OXI | 4 |
| ΠΡΝ | 1 |
| ΣΥΝ | 261 |
| ΓΡΑΜΜΕΝΟΣ ΒΑΣΙΛΕΙΟΣ | Για τις αξιόποινες πλημμεληματικές πράξεις α) της εξύβρισης με λόγο (άρθρο 361 παρ. 1 εδάφιο α΄ ΠΚ), β) της απειλής (άρθρο 33 παρ.1 εδάφιο α΄ ΠΚ) και γ) της ψευδούς κατάθεσης (άρθρο 224 παρ.1 ΠΚ), που φέρονται τελεσθείσες στην Αθήνα, στις 24.04.2024. | ΝΑΙ | 259 |
| OXI | 1 |
| ΠΡΝ | 1 |
| ΣΥΝ | 261 |
|  |  |  |  |
|  | Ο Πρόεδρος |  |  |
|  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η πρώτη ομιλήτρια του καταλόγου η κ. Θωμαΐς Οικονόμου από τη Νέα Δημοκρατία και ακολουθεί ο κ. Φάμελλος.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, τα αναπτυξιακά προγράμματα δεν αποτελούν μόνο ένα πολύτιμο εργαλείο χρηματοδότησης για την ελληνική περιφέρεια. Είναι ουσιαστικά οι οδικοί χάρτες για την περιφερειακή ανάπτυξη, καθώς ενσωματώνουν όχι μόνο τον στρατηγικό σχεδιασμό του κάθε νομού, αλλά λαμβάνουν υπ’ όψιν τους και πλήθος άλλων μελετών, όπως χωροταξικές, περιβαλλοντικές κ.ο.κ..

Έτσι και στην περίπτωση της Ευρυτανίας, στην οποία έχω την τιμή να εκπροσωπώ, τέτοια εργαλεία είναι το Περιφερειακό Πρόγραμμα Ανάπτυξης Στερεάς Ελλάδας και το ΠΕΠ του ΕΣΠΑ 2021-2027, που επίσης διαχειρίζεται η Περιφέρεια Στερεάς Ελλάδας.

Εδώ, κύριε Υπουργέ, το συζητούμενο νομοσχέδιο έρχεται να δώσει λύσεις για την καλύτερη οργάνωση και στελέχωση των αρμόδιων υπηρεσιών διαχείρισης αλλά και σε επίπεδο περιφέρειας. Γι’ αυτό τον λόγο θεωρώ πως πρόκειται για μια σημαντική πρωτοβουλία που έρχεται να ρυθμίσει πολλά διοικητικά ζητήματα, τα οποία δεν αφορούν μόνο το Εθνικό Πρόγραμμα Ανάπτυξης, αλλά θα εισφέρουν στην πρόοδο τόσο του ΕΣΠΑ όσο και του Ταμείου Ανάκαμψης, γιατί στόχος όλων μας είναι η επιτάχυνση της απορρόφησης ευρωπαϊκών και εθνικών πόρων και η αποτελεσματικότερη εκτέλεση του Αναπτυξιακού Προγράμματος Δημοσίων Επενδύσεων.

Κύριοι συνάδελφοι, στο πνεύμα αυτό θα ήθελα να αναφερθώ και πάλι στην Ευρυτανία και στην αυξανόμενη ανάγκη υλοποίησης νέων συγχρηματοδοτούμενων έργων, μέσω της παροχής καλύτερων υπηρεσιών ωρίμανσης, αλλά και παρακολούθησής τους. Εδώ, κομβικό ρόλο καλείται να παίξει η ΜΟΔ ΑΕ, η εταιρεία του Δημοσίου που είναι αρμόδια για την οργάνωση της διαχείρισης του ΕΣΠΑ σε εθνικό και περιφερειακό επίπεδο.

Όπως γνωρίζετε, στη δική μας περίπτωση έχει ζητηθεί η άμεση και ενεργότερη εμπλοκή της ΜΟΔ Α.Ε., προκειμένου να βοηθήσει σε θέματα όπως είναι, πρώτον, του σχεδιασμού των αναγκαίων έργων προς υλοποίηση, δεύτερον, επίβλεψης καλής εκτέλεσης των έργων αυτών και φυσικά, τρίτον, της ολοκλήρωσής τους ταχέως.

Με αφορμή την οριστικοποίηση του τοπικού σχεδίου ανάπτυξης για τον νομό μας, θα ήθελα να θίξω και το συναφές θέμα της ενεργοποίησης του ειδικού αναπτυξιακού προγράμματος για τα Άγραφα του ΕΑΠΑ, που όντως έχει ανάγκη μεγαλύτερης υποστήριξης και παρακολούθησης εκ μέρους των αρμοδίων υπηρεσιών.

Το ΕΑΠΑ είναι μια πρωθυπουργική πρωτοβουλία που ξεκίνησε το 2022, την οποία ανακοίνωσε σε επίσκεψή του ο ίδιος ο Κυριάκος Μητσοτάκης, μια αναπτυξιακή πρωτοβουλία με κορυφαία σημασία για την Ευρυτανία και ειδικά για τον Δήμο Αγράφων. Το πρόγραμμα αυτό χρηματοδοτείται από το ΕΣΠΑ με προϋπολογισμό 30 εκατομμυρίων ευρώ και δεν είναι υπερβολή να πούμε, κύριε Υπουργέ, ότι η υλοποίησή του θα καθορίσει το μέλλον των ευρυτανικών Αγράφων.

Αναμφίβολα, έχουν γίνει βήματα στην κατεύθυνση συντονισμού μεταξύ του οικείου δήμου και της περιφέρειας. Όμως πρέπει να δούμε το θέμα αυτό όχι μόνο ως απλά βήμα, αλλά ως άλματα.

Σε μια τέτοια προσπάθεια μπορεί να ηγηθεί το Υπουργείο Εθνικής Οικονομίας και Οικονομικών κυρίως με την παροχή τεχνικής βοήθειας στον Δήμο Αγράφων από τη ΜΟΔ Α.Ε.. Η τεχνογνωσία υπάρχει, η διάθεση για συνεργασία υπάρχει. Αυτό το γνωρίζουμε. Αυτό που χρειάζεται τώρα είναι να επιταχύνουμε τις διαδικασίες για να αυξήσουμε την απορρόφηση των ευρωπαϊκών πόρων στην Ευρυτανία, όχι μόνο για να προχωρήσουν τα έργα αυτά κάθε αυτά, αλλά και για να τονωθεί η τοπική οικονομία του νομού μας.

Κυρίες και κύριοι συνάδελφοι, η Ευρυτανία είναι ένας νομός απομακρυσμένος από τα μεγάλα αστικά κέντρα. Δεν είναι όμως για εμάς στη Νέα Δημοκρατία ούτε μειονεκτική, ούτε ξεχασμένη περιοχή. Το απέδειξε ο ίδιος ο Πρωθυπουργός με την πρόσφατη επίσκεψή του τον Ιούλιο στο Καρπενήσι, όπου ανακοίνωσε τη δρομολόγηση της δημοπράτησης του οδικού άξονα Λαμία-Καρπενήσι, προϋπολογισμού 200 εκατομμυρίων ευρώ.

Η σχετική δέσμευση του Πρωθυπουργού κατά την πρόσφατη επίσκεψή του αποτελεί δέσμευση και για όλους εμάς, για την Κυβέρνηση, για τους Βουλευτές και βέβαια την Περιφέρεια Στερεάς Ελλάδας, στην οποία ανήκουν οι δύο νομοί, που αφορά το μεγάλο αυτό έργο.

Κύριοι συνάδελφοι, φυσικά τα αναπτυξιακά προγράμματα δεν περιορίζονται μόνο σε συγκοινωνιακές υποδομές, ούτε αφορούν αποκλειστικά το ΕΣΠΑ. Στο πλαίσιο του Ταμείου Ανάκαμψης υλοποιείται, όπως γνωρίζετε, αναβάθμιση υποδομών περιφερειακών ιατρείων, όπως έγινε και σε εμάς, του Προυσού και του Κρίκελλου, για τον ενεργειακό εκσυγχρονισμό τους σε συνεργασία με την 5η Υγειονομική Περιφέρεια. Τέτοια έργα μπορούν και πρέπει να επεκταθούν και σε άλλα περιφερειακά ιατρεία του νομού, όπως και στα κέντρα υγείας της Ευρυτανίας.

Ο χειμώνας στον τόπο μας είναι σκληρός, αλλά ταυτόχρονα προσφέρει και δυνατότητες ανάπτυξης τομέων, όπως είναι ο ορεινός τουρισμός. Εδώ θα πρέπει να αναφερθώ σε ένα πολύ σημαντικό βήμα, το οποίο αφορά τον εκσυγχρονισμό του χιονοδρομικού κέντρου Καρπενησίου πάλι με χρήματα του Ταμείου Ανάκαμψης.

Πάνω από 12 εκατομμύρια ευρώ έχουν εγκριθεί για την αναβάθμιση υφιστάμενων υποδομών και για τη δημιουργία νέων, προκειμένου το χιονοδρομικό μας κέντρο να γίνει επισκέψιμο τριακόσιες εξήντα πέντε μέρες τον χρόνο. Και αυτή η φιλόδοξη πρωτοβουλία δεν θα ήταν εφικτή χωρίς την προσωπική συμβολή του Αναπληρωτή Υπουργού του κ. Παπαθανάση. Σας ευχαριστώ, κύριε Υπουργέ και δημόσια για τις συνεχείς προσπάθειές σας και βέβαια και της Υπουργού Τουρισμού.

Κλείνοντας, κύριε Πρόεδρε, θα ήθελα να καταθέσω μια γενικότερη πρόταση στο πλαίσιο της σχεδιαζόμενης πολιτικής για την ορεινότητα, που φυσικά έχει και μια τεράστια αναπτυξιακή συνιστώσα. Αναφέρομαι στην ανάγκη αύξησης της έντασης των παρεχομένων ενισχύσεων σε ορεινές περιοχές, κάτι που θα λειτουργήσει ως κίνητρο για την προσέλκυση μεγαλύτερων ιδιωτικών επενδύσεων σε ορεινούς νομούς. Και παίρνοντας σαν παράδειγμα τον τουρισμό και τις πολύ μεγάλες προοπτικές ανάπτυξής του και στην ορεινή Ελλάδα, οφείλουμε να σχεδιάσουμε για τη λεγόμενη βαριά βιομηχανία της χώρας ένα μέλλον, που δεν θα στηρίζεται μόνο στο δίπτυχο ήλιος-θάλασσα, αλλά θα στηρίζει την ολιστική ανάπτυξη με σεβασμό στο περιβάλλον και στις τοπικές κοινωνίες.

Σε αυτές τις βιώσιμες και αειφόρες επενδύσεις θα πρέπει να στραφούμε για να εξασφαλίσουμε τη ζητούμενη οικονομική ανάπτυξη για όλους, αλλά κυρίως την κοινωνικά ανταποδοτική και ισόρροπη αξιοποίηση όλων των διαθέσιμων χρηματοδοτικών προγραμμάτων στην πατρίδα μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει ο Πρόεδρος της Κοινοβουλευτικής Ομάδας του ΣΥΡΙΖΑ, κ. Φάμελλος.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, είναι γεγονός ότι σε διεθνές επίπεδο εξελίσσονται τεκτονικές αλλαγές, που αμφισβητούν ξεκάθαρα την ειρήνη, το Διεθνές Δίκαιο, την ασφάλεια, την επιστήμη. Στην ομιλία του χθες στον Οργανισμό Ηνωμένων Εθνών ο κ. Τραμπ απαξίωσε τον ίδιο τον ΟΗΕ, την Ευρωπαϊκή Ένωση, αλλά και την επιστήμη. Επιτέθηκε στα ανθρώπινα δικαιώματα. Αγνόησε την κλιματική κρίση. Ευθύνη μας είναι να μην κυριαρχήσει αυτή η απαξίωση του Διεθνούς Δικαίου, να μην κυριαρχήσει το δίκαιο του ισχυρού. Η σωστή πλευρά της ιστορίας είναι απέναντι στον Τραμπισμό.

Αλλά και ο κ. Ερντογάν στην ομιλία του στη Γενική Συνέλευση του ΟΗΕ κατέθεσε ακόμα μια φορά τις απαράδεκτες αναθεωρητικές απόψεις της Τουρκίας. Μίλησε ξανά για αναγνώριση του ψευδοκράτους στην Κύπρο. Αλλά και η ακύρωση συνάντησης του κ. Μητσοτάκη με τον κ. Ερντογάν ήταν μία ακόμη αρνητική εξέλιξη, που απέδειξε πρώτα απ’ όλα προχειρότητα και ελλιπή προετοιμασία.

Θέλουμε να το επισημάνουμε ακόμα μία φορά. Η Κυβέρνηση είναι αναντίστοιχη των επικίνδυνων εξελίξεων και για την πατρίδα μας και για την Ευρώπη, αλλά και για τον κόσμο. Ο κ. Μητσοτάκης είναι επικίνδυνος για τα εθνικά συμφέροντα. Είναι επικίνδυνη η μονοδιάστατη εξωτερική πολιτική, που μας απομονώνει όλο και περισσότερο. Διαψεύδονται οι κυβερνητικές διαβεβαιώσεις της δήθεν απομόνωσης της Τουρκίας.

Είχαμε έγκαιρα προτείνει -και είχα αναλάβει προσωπικά την πρωτοβουλία εδώ και ένα εξάμηνο- να αναλάβει η Ελλάδα ως μη μόνιμο μέλος του Συμβουλίου Ασφαλείας του ΟΗΕ την πρωτοβουλία για μια διάσκεψη ειρήνης και ασφάλειας στην Ανατολική Μεσόγειο και στη Μέση Ανατολή. Το ερώτημα είναι: Γιατί δεν αξιοποιήσαμε τη θέση μας στο Συμβούλιο Ασφαλείας του ΟΗΕ;

Κυρίες και κύριοι Βουλευτές, δυστυχώς η Ελλάδα το τελευταίο διάστημα απουσιάζει από κρίσιμες συζητήσεις και αποφάσεις. Σημειώνει μια πολλαπλή υποχώρηση στην εξωτερική πολιτική. Υπάρχουν προβλήματα στις σχέσεις μας ακόμη και με παραδοσιακούς συμμάχους και αντιπαράθεση ακόμα και με την Κυπριακή Δημοκρατία. Απουσιάζουμε από μία συντονισμένη πρωτοβουλία των ευρωπαϊκών αλλά και άλλων δυτικών κρατών, που δείχνουν πλέον την έμπρακτη στήριξή τους στον χειμαζόμενο παλαιστινιακό λαό, που βιώνει μια γενοκτονία.

Η απουσία της Ελλάδας είναι προσβολή στον ιστορικό ρόλο της χώρας μας ως μία χώρα που είναι πυλώνας σταθερότητας αλλά και προωθεί την ειρήνη. Η Ελλάδα διά του Πρωθυπουργού αμφισβητεί τη γενοκτονία στη Γάζα. Έρχεται σε αντίθεση ακόμα και με την τεκμηρίωση του Οργανισμού Ηνωμένων Εθνών. Αρνείται την πρόταση για κυρώσεις στο Ισραήλ και για εμπάργκο όπλων. Προσθέστε και την αμφισβήτηση του Διεθνούς Ποινικού Δικαστηρίου, αλλά και του ΟΗΕ από τον ίδιο τον κ. Γεωργιάδη.

Ξεχνάτε, αλήθεια, ότι μια σειρά κρίσιμων εθνικών ζητημάτων, η εθνική μας στρατηγική είναι να επιλυθούν με βάση τα ψηφίσματα του ΟΗΕ και του Διεθνούς Δικαίου; Ξεχνάτε επίσης ότι και οι γείτονες μας λένε «δεν με νοιάζει ο ΟΗΕ και το Διεθνές Δίκαιο»;

Αυτές τις μέρες το Ηνωμένο Βασίλειο, η Αυστραλία, ο Καναδάς, η Γαλλία, η Πορτογαλία και πολλές άλλες χώρες προχωρούν στην αναγνώριση της Παλαιστίνης. Η σιωπή, όμως, της Κυβέρνησης Μητσοτάκη για τη γενοκτονία είναι το κορυφαίο παράδειγμα της γραμμής του πιστού και δεδομένου συμμάχου των εκάστοτε ισχυρών. Αλλά είναι το λάθος παράδειγμα. Πρόκειται για ένα δόγμα επιζήμιο για τα συμφέροντα της χώρας μας, που μας οδηγεί στην περιθωριοποίηση και στην απομόνωση. Απαιτείται αλλαγή και ριζική ανατροπή στην εξωτερική πολιτική της χώρας μας.

Το λέμε ξεκάθαρα. Η Ελλάδα οφείλει να δραστηριοποιηθεί ως μη μόνιμο μέλος στο Συμβούλιο Ασφαλείας του ΟΗΕ, προκειμένου να επιβληθούν ευρωπαϊκές και διεθνείς κυρώσεις στην ισραηλινή κυβέρνηση, μέχρις ότου σταματήσει η γενοκτονία στη Γάζα. Η Ελλάδα πρέπει να επιστρέψει το συντομότερο σε μία ενεργητική, φιλειρηνική, πολυδιάστατη εξωτερική πολιτική, με πρωτοβουλίες στηριγμένες στο Διεθνές Δίκαιο, με πρωτοβουλίες ενίσχυσης των διεθνών οργανισμών. Αυτό είναι το συμφέρον της χώρας και αυτό είναι που υλοποιήθηκε με την κυβέρνηση του ΣΥΡΙΖΑ - Προοδευτική Συμμαχία με θετικά αποτελέσματα.

Κυρίες και κύριοι, από το παγκόσμιο και το διεθνές ας έρθουμε έξω στην πόρτα της Βουλής. Ο Πάνος Ρούτσι συνεχίζει την απεργία πείνας για ένατη μέρα. Ζητάει το αυτονόητο, να μάθει γιατί ο γιος του Ντένις έχασε άδικα τη ζωή του στο έγκλημα των Τεμπών. Ζητάει να γίνει εκταφή, ώστε να διενεργηθεί ιατροδικαστική εξέταση που θα δώσει απαντήσεις.

Η κραυγή αγωνίας ενός γονέα μας συγκλονίζει όλους και όλες. Η κοινωνία στέκεται στο πλευρό του, τον στηρίζει. Μαζί με την κοινωνία στεκόμαστε κι εμείς ξεκάθαρα δίπλα του. Την περασμένη Τρίτη βρέθηκα στο πλευρό του, μίλησα μαζί του και του μετέφερα τη συμπαράσταση και την υποστήριξη όλης της Κοινοβουλευτικής Ομάδας, όλων των μελών και στελεχών του ΣΥΡΙΖΑ στον αγώνα που δίνει για το αυτονόητο, για το ανθρώπινο.

Ζητήσαμε πολλά κόμματα της Αντιπολίτευσης την προηγούμενη Πέμπτη εδώ στη Βουλή να αποδεχθεί η Κυβέρνηση το αίτημα. «Φωνή βοώντος εν τη ερήμω». Ακούμε τόσες μέρες δικαιολογίες και υπεκφυγές ακόμα και χθες και από την Κυβέρνηση και από την ηγεσία του Αρείου Πάγου.

Να το πούμε, λοιπόν, απλά, κατανοητά και ανθρώπινα; Η πολιτεία οφείλει να κινητοποιηθεί. Είναι ηθική υποχρέωση να ανταποκριθεί στο δίκαιο αίτημα του κ. Ρούτσι. Η υποκρισία και η αδιαφορία δεν είναι απάντηση. Όσο περνούν οι μέρες αυξάνεται ο κίνδυνος και για την υγεία του. Οφείλουμε να δράσουμε. Στηρίζουμε λοιπόν την ανθρώπινη απαίτηση να μάθει την αλήθεια και η πολιτεία οφείλει να δώσει διέξοδο σε αυτό το δίκαιο αίτημα.

Κυρίες κύριοι Βουλευτές, συζητάμε σήμερα ένα νομοσχέδιο για την εθνική οικονομία και ο πολίτης αναρωτιέται πώς γίνεται όλοι στην Κυβέρνηση να τα βλέπουν όλα ρόδινα και επιτυχημένα στην οικονομία και ο πολίτης να καταλαβαίνει ότι η ζωή του, η επιβίωσή του, γίνεται ολοένα και πιο δύσκολη. Αυτό αφορά πρώτα απ’ όλα τον κ. Μητσοτάκη, αλλά και τους Υπουργούς του.

Οι πολίτες της χώρας, ο απλός λαός, κύριε Υπουργέ, αισθάνεται αδικημένος, γιατί βλέπει παντού αδιέξοδα και προβλήματα και γιατί ο μήνας δεν βγαίνει και για τους εργαζόμενους, και για τους μικρομεσαίους, και για τους αγρότες, και για τους συνταξιούχους.

Κύριε Υπουργέ, μεταφέρετε, σας παρακαλώ, στον κ. Μητσοτάκη όχι, δεν πάει καλά η οικονομία. Πάει καλά μόνο για τους λίγους, που υπηρετείτε. Πάει καλά για τις τράπεζες, που θησαυρίζουν με 2,5 δισεκατομμύρια ήδη καθαρά κέρδη σε μισό χρόνο και 4,7 πέρυσι, το 2024. Την ίδια στιγμή που από την άλλη μεριά τα funds και οι servicers πλουτίζουν και θησαυρίζουν με τον δικό σας Πτωχευτικό, γιατί προχωρούν οι κατασχέσεις και οι ίδιοι έχουν προνόμια που δεν έχει η υπόλοιπη επιχειρηματικότητα.

Πάει καλά βέβαια η οικονομία για τη ΔΕΗ, η οποία επίσης θησαυρίζει. Μια ΔΕΗ που ιδιωτικοποιήσατε και τώρα πανηγυρίζει για υπερκέρδη, τα οποία λείπουν από τα νοικοκυριά και στραγγαλίζουν τελικά και τους μισθούς και το εισόδημα. Ενώ στην Ευρωζώνη οι τιμές ενέργειας μειώθηκαν κατά 0,5%, στην Ελλάδα αυξήθηκαν κατά 7,7%.

Και ενώ συμβαίνουν όλα αυτά ο κ. Μητσοτάκης επιλέγει τη σιωπή. Σιωπή για την ακρίβεια των σουπερμάρκετ, που κάνουν τζίρους δεκάδων δισεκατομμυρίων. Σιωπή για τα ενοίκια, τα οποία έχουν εκτιναχθεί. Μας είπε ότι τα ενοίκια είναι πρόβλημα της αγοράς και θα το λύσει η αγορά. Ξέρετε γιατί το είπε αυτό; Γιατί ο ίδιος δεν θα αναλάβει και δεν θέλει να αναλάβει καμία πρωτοβουλία δημόσιας πολιτικής για τη στέγη. Ακόμα και τα προγράμματα «Στέγη Ι» και «Στέγη ΙΙ» χατίρια στις τράπεζες ήταν και στους τραπεζίτες. Όμως οι αυξήσεις στα ενοίκια φτάνουν το 10,9% όταν στην Ευρωζώνη είναι 2,9%. Ο πληθωρισμός στη χώρα μας τρέχει στα τρόφιμα με πάνω από 2,6%, πολύ υψηλότερα από τον ευρωπαϊκό μέσο όρο. Προσθέστε ότι ο πληθωρισμός στα εισαγόμενα τρόφιμα τον Ιούλιο κατέγραψε μία ακραία αύξηση 6,9% που θα τη δούμε σύντομα στο ράφι.

Γιατί όμως σιωπά ο κ. Μητσοτάκης; Γιατί δεν είπε τίποτα για την ακρίβεια στην ομιλία του στη Διεθνή Έκθεση Θεσσαλονίκης; Επιμένει σε μικρές, αλλά άδικες για τις ευάλωτες κοινωνικές ομάδες φοροαπαλλαγές. Να σας το πούμε πάρα πολύ απλά, γιατί για τον κ. Μητσοτάκη η ακρίβεια δεν είναι πρόβλημα, είναι πολιτική επιλογή, είναι εργαλείο. Γιατί με την ακρίβεια μαζεύονται δισεκατομμύρια στις τσέπες λίγων και λείπουν από την κοινωνία.

Η πλειοψηφία των πολιτών αξιολογεί αρνητικά, αρκετά ή πολύ, τα μέτρα Μητσοτάκη στην έκθεση. Η αλήθεια στην οικονομία αποτυπώνεται στην έκθεση του ΙΝΕ ΓΣΕΕ. Μόνο 130 εκατομμύρια από τα 8,3 δισεκατομμύρια αύξηση του διαθέσιμου εισοδήματος την περίοδο 2019-2023 πήγε στους μισθωτούς. Όλα τα υπόλοιπα για ψάξτε πού πήγαν. Μήπως πήγαν στις μεγάλες περιουσίες, στα ενοίκια, στους εργολάβους; Αυτή είναι η ανάπτυξή σας;

Ήδη έχουμε 8,7 δισεκατομμύρια ευρώ πρωτογενές πλεόνασμα στον κρατικό προϋπολογισμό στο οκτάμηνο, υπερβαίνοντας τον στόχο που είναι περίπου στα 5. Θυμηθείτε το υπερπλεόνασμα πέρυσι. Ενώ το 84% των νοικοκυριών δεν μπορεί να αποταμιεύσει, το 61% των νοικοκυριών λέει ότι δεν τα βγάζει πέρα. Πάει καλά η οικονομία όταν το 61% των νοικοκυριών δεν τα βγάζει πέρα με επίσημη δήλωση; Ένας στους τρεις εργαζόμενους αμείβεται κάτω από τον ανειδίκευτο εργάτη. Κάνουν πάρτι οι ελαστικές σχέσεις εργασίας, η μερική απασχόληση κυριαρχεί. Έχουμε πλέον εργαζόμενους του σαρανταοκτάωρου με τηλεφωνική κλήση, έχουμε πλέον σχέδιο που θέλετε να προωθήσετε την άλλη εβδομάδα για το δεκατριάωρο.

Ποια είναι η καθημερινότητα ενός πολίτη; Τρέμει να πάει στο σουπερμάρκετ. Κάθε μήνας, κάθε λογαριασμός, κάθε επίσκεψη στο σουπερμάρκετ είναι μια δοκιμασία και αυτό γιατί η αγοραστική δύναμη των Ελλήνων και των Ελληνίδων είναι στον πάτο της Ευρώπης. Έχετε καταφέρει να είμαστε πρώτοι από το τέλος στην αγοραστική δύναμη. Το κατά κεφαλήν ΑΕΠ σε μονάδες αγοραστικής δύναμης είναι 30% χαμηλότερο από τον μέσο όρο της Ευρώπης.

Τι πετυχαίνετε, λοιπόν; Η Ελλάδα να απομακρύνεται συνεχώς από την Ευρώπη. Αυτό είναι ο κ. Μητσοτάκης. Αυτό είναι και η απόδειξη του ότι ο πληθωρισμός δεν είναι στατιστική. Είναι πραγματικά νούμερα, αλλά είναι και πλήγμα στην επιβίωση της κοινωνίας.

Προχθές ανέλαβα την πρωτοβουλία και κατέθεσα μία επίκαιρη ερώτηση στον κύριο Πρωθυπουργό για το θέμα της ακρίβειας, για να αναγκαστεί να έρθει εδώ να μιλήσει, γιατί στη Διεθνή Έκθεση Θεσσαλονίκης δεν είπε κουβέντα. Μάλιστα είπε ότι για την ακρίβεια και τα υπερκέρδη, επειδή είναι φιλελεύθερος, δεν θα παρέμβει. Το είπε στην τηλεοπτική του συνέντευξη. Να έρθει εδώ, λοιπόν, να μας πει τι κάνει για τα τρόφιμα, τι κάνει για τα νοίκια, τι κάνει για το ρεύμα, τι κάνει για την αγοραστική δύναμη.

Και επίσης τι κάνει, σε συνεργασία μαζί σας και με τον κ. Πιερρακάκη, για να μπορέσουμε να μειώσουμε τη φορολογία, να μειώσει αυτήν την επιδρομή των έμμεσων φόρων με υπέρογκα ποσά. Είναι ψέμα ότι το 2024 αυξήθηκαν τα έσοδα από ΦΠΑ κατά 2,6 δισεκατομμύρια ευρώ, τα οποία δεν ήταν και προγραμματισμένα και αναγκαία για τα κρατικά έξοδα; Είναι ψέμα; Αυτό είναι που λέει η έκθεση της ΑΑΔΕ. Άρα, πού βρίσκεται η αλήθεια;

Οι έμμεσοι φόροι πλήττουν πρώτα από όλα τους ευάλωτους, τους αδύναμους, τα φτωχά και μεσαία κοινωνικά στρώματα, γιατί δεν μπορούν να αποφύγουν ούτε το ρεύμα ούτε το σουπερμάρκετ και αυτό είναι πολύ μεγάλο τμήμα του εισοδήματός τους. Όλα αυτά συμβαίνουν ενώ δεν αυξήθηκαν αντίστοιχα οι μισθοί ούτε φυσικά τα κέρδη των μικρομεσαίων και μικρών επιχειρήσεων ούτε τα έσοδα των αγροτών. Τα τελευταία έξι χρόνια το γενικό κόστος ζωής έχει εκτοξευτεί. Βλέπουμε τα τρόφιμα πάνω από 30%, η ενέργεια περίπου 60%, τα ενοίκια πάνω από 90% και το ερώτημα είναι, κύριε Υπουργέ, υπάρχει η ίδια αύξηση στο εισόδημα; Όχι, άρα τι έχετε πετύχει; Να φτωχαίνουν οι Έλληνες και Ελληνίδες.

Αυτό είναι η Νέα Δημοκρατία. Δεν είναι σύμπτωμα, κυρίες και κύριοι Βουλευτές. Είναι πολιτική επιλογή της Κυβέρνησης. Είναι η ακρίβεια Μητσοτάκη, γιατί ο κ. Μητσοτάκης βάζει πλάτη στα καρτέλ και στα υπερκέρδη τους. Δεν θέλει να ελέγξει την αγορά.

Να πούμε την αλήθεια όμως, αυτό είναι θέμα πολιτικής βούλησης. Δεν είναι θέμα διαθεσιμότητας εργαλείων. Υπάρχει λύση και για τον έλεγχο και ρύθμιση της αγοράς ευρωπαϊκότατη. Υπάρχει λύση για τη μείωση των ευρωπαϊκών φόρων, το προτείνει εξάλλου η Ευρωπαϊκή Ένωση. Αλλά εσείς δεν ακούτε ούτε την Ευρωπαϊκή Ένωση.

Υπάρχει λύση για το πρόβλημα του ιδιωτικού χρέους. Παράδειγμα, υπάρχει πρόταση από την Ευρωπαϊκή Επιτροπή για λύση στο πρόβλημα των δανείων σε ξένο νόμισμα; Υπήρχε σε Οδηγία. Κατατέθηκε από τον ΣΥΡΙΖΑ σε τροπολογία; Κατατέθηκε! Είναι σε συμφωνία με τους δανειολήπτες και ανταποκρίνεται στο δίκαιο αίτημά τους; Βεβαίως, από τον Φεβρουάριο. Τι κάνετε εσείς; Αγνοείτε και την πρόταση της Ευρωπαϊκής Ένωσης και την ανάγκη των δανειοληπτών.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτή είναι η Κυβέρνηση. Είναι κόντρα και στις ευρωπαϊκές κατευθύνσεις, κόντρα και στην κοινωνία προς το συμφέρον ποιων; Των funds και των servicers, που στην ίδια περίπτωση επέλεξε να τους δώσει προνόμια, αντί να λύσει το θέμα των δανειοληπτών.

Ο ΣΥΡΙΖΑ με συνέπεια εδώ και αρκετά χρόνια καταθέτει συγκεκριμένες νομοτεχνικά επεξεργασμένες, τεκμηριωμένες, με εκθέσεις του Γενικού Λογιστηρίου του Κράτους, προτάσεις για την ακρίβεια, αλλά και για τη φορολογία, που αφορούν την πλειοψηφία της ελληνικής κοινωνίας, τα νοικοκυριά, τους αγρότες, τους συνταξιούχους, τους επαγγελματίες, τη βιοτεχνία. Εσείς τι κάνετε από όλα αυτά; Δεν ακούτε τίποτα. Κάνετε μόνο ό,τι θέλουν τα καρτέλ, ό,τι θέλουν τα ολιγοπώλια και το σύστημα εξουσίας που σας κρατάει στις καρέκλες σας.

Εμείς ολοκληρώσαμε τις προτάσεις μας. Πρόσφατα μας δόθηκε η δυνατότητα στη Διεθνή Έκθεση Θεσσαλονίκης και καταθέσαμε μία ολοκληρωμένη πρόταση για την προοδευτική Ελλάδα. Μπορεί να γίνει άμεσα ελάφρυνση των πολιτών και εμείς το προτείνουμε συγκεκριμένα. Να ανασταλεί ο ΦΠΑ στα τρόφιμα και στα φάρμακα για έναν χρόνο. Αυτό χρειάζεται η ελληνική κοινωνία. Αυτό προτείνει η Ευρωπαϊκή Ένωση. Αυτό δε θέλει ο κ. Μητσοτάκης!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Να κάνουμε επιτέλους έναν σωστό προγραμματισμό και μια αναμόρφωση του ΦΠΑ, που να δίνει τη δυνατότητα να πάμε σε χαμηλές κατηγορίες τα προϊόντα αυτά, τα τρόφιμα.

Γιατί, να πω και την αλήθεια, δεν μπορείτε να επικαλείστε ότι η μείωση του ΦΠΑ δεν θα φτάσει στους πολίτες. Γιατί προκύπτει το ερώτημα: στα νησιά θα φτάσει; Γιατί το κάνατε, σωστά, στα ακριτικά νησιά, δυστυχώς όχι σε όλα, τη μείωση του ΦΠΑ; Πρόσφατα γιατί κάνατε μείωση του ΦΠΑ στα έργα τέχνης; Εκεί θα φτάσει η μείωση του ΦΠΑ; Είναι δυνατόν επικαλείστε τέτοια ψέματα και να κοροϊδεύετε τους πολίτες;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Απαιτείται η πλήρης επαναφορά του μειωμένου ΦΠΑ σε όλα τα νησιά. Το έχουμε υποχρέωση στους νησιώτες και τις νησιώτισσες της Ελλάδας. Απαιτείται η μείωση του ειδικού φόρου κατανάλωσης στο ελάχιστο επιτρεπόμενο όριο της Ευρωπαϊκής Ένωσης. Μία πρόταση που θα καταπολεμήσει αποτελεσματικά και το λαθρεμπόριο των καυσίμων. Απαιτείται η μείωση των έμμεσων φόρων με αντίμετρο τη φορολόγηση των δισεκατομμυρίων των υπερκερδών, για να επιστρέψουν τα οφέλη στους καταναλωτές της ενέργειας, όπως προτείνει η Ευρωπαϊκή Ένωση, αλλά και για να υπάρχει στην Αναπτυξιακή Τράπεζα ένα ταμείο για τη μικρομεσαία επιχειρηματικότητα, που θα είναι αποκεντρωμένη, που θα είναι νεανική, που θα είναι καινοτόμα και άρα, θα μπορεί να κρατήσει τα παιδιά μας στην ελληνική περιφέρεια.

Έτσι θα ανασάνει η Ελλάδα και όχι με τα «γαλάζια παιδιά», τις «γαλάζιες ακρίδες» και τα ρουσφέτια του καθεστώτος Μητσοτάκη, που ερημώνουν την ελληνική ύπαιθρο. Που τώρα, εξαιτίας δικών σας λαθών, πλήττεται διπλά και από τις ζωονόσους, από την ευλογιά των αιγοπροβάτων.

Γιατί τον νου σας τον έχετε μόνο στην εξυπηρέτηση των «Χασάπηδων» και των «Φραπέδων» στο σκάνδαλο του ΟΠΕΚΕΠΕ και όχι σε μια στρατηγική για την ελληνική κτηνοτροφία, τη βιοασφάλεια και τη στήριξη των κτηνοτρόφων, με κτηνιατρικές υπηρεσίες δίπλα σε κάθε ποιμνιοστάσιο.

Εμείς και γι’ αυτό το μεγάλο πρόβλημα καταθέσαμε ολοκληρωμένη πρόταση. Αυτή είναι η διαφορά μας. Εσείς φέρνετε τα προβλήματα, εμείς φέρνουμε τις λύσεις.

Καταθέσαμε επίσης μια πλήρη πρόταση φορολογικής μεταρρύθμισης στην έκθεση, γιατί με τις προτάσεις του κ. Μητσοτάκη -για να το πούμε-, τις φοροαπαλλαγές που έχει εξαγγείλει, το αποτέλεσμα θα είναι πενταπλάσιο όφελος σε φορολογούμενο με εισόδημα 50.000 ευρώ σε σχέση με φορολογούμενο με 10.000 ευρώ.

Είναι επιλογή σας αυτή, να ωφεληθούν περισσότερο δηλαδή όσοι έχουν μεγαλύτερο εισόδημα απ’ αυτούς που πλήττονται από την ακρίβεια και από τους υψηλούς έμμεσους φόρους και τα υπερκέρδη των καρτέλ; Γιατί αυτό κάνετε.

Εμείς, λοιπόν, έχουμε καταθέσει μία πρόταση -το λέω ξεκάθαρα- που θα φορολογεί δίκαια τον μεγάλο πλούτο και τα μερίσματα, για να έχουμε ισχυρό κοινωνικό κράτος και ισχυρά δημόσια αγαθά. Αυτή είναι μία προοδευτική πρόταση. Αυτό δίνει ανάσα στην ελληνική κοινωνία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και έτσι θα μπει και ένα φρένο και στα 4,7 δισεκατομμύρια των τραπεζών, που είναι τα δισεκατομμύρια των άδικων υπερκερδών το 2024, και στο 1,8 δισεκατομμύριο κέρδη προ φόρων της ΔΕΗ, αλλά θα υπάρχει ταυτόχρονα και δημόσιος έλεγχος σε ρεύμα, σε τράπεζες, σε διυλιστήρια, γιατί απ’ αυτό εξαρτάται όλη η οικονομία. Γιατί οι επιλογές οι δικές σας κάνουν φτωχότερες και όλες τις ελληνικές επιχειρήσεις.

Η πρότασή μας δεν έχει μόνο φορολογικά εργαλεία, έχει και βαθιές μεταρρυθμίσεις, όπως είναι η απλοποίηση της ψηφιακής γραφειοκρατίας, όπως είναι η ενίσχυση της κοινωνικής οικονομίας, των συνεταιρισμών, των ενεργειακών κοινοτήτων, αλλά όπως είναι και μία δημόσια πλατφόρμα ηλεκτρονικής τιμολόγησης, για να μην υπάρχουν και διάφορα ενδιάμεσα συστήματα που έχετε δημιουργήσει.

Έχουμε βέβαια και προτάσεις αύξησης του εισοδήματος και για τους ιδιωτικούς υπαλλήλους και για τους δημόσιους υπαλλήλους και για τους συνταξιούχους. Γιατί; Γιατί το μέρισμα της ανάπτυξης πρέπει να μοιράζεται δίκαια και γιατί εσείς ασκείτε μία άδικη πολιτική. Αυτό είναι που δεν κάνετε. Δεν μοιράζετε δίκαια το μέρισμα της ανάπτυξης. Και κινδυνεύουμε με το λανθασμένο οικονομικό μοντέλο, που δεν είναι αναπτυξιακό, αλλά δυστυχώς έχει τον κίνδυνο της φούσκας, να έχουμε και σοβαρό πρόβλημα στο προϊόν της χώρας στο μέλλον, στο πραγματικό προϊόν του πρωτογενούς και δευτερογενούς τομέα, όπου πάμε βήματα προς τα πίσω.

Αυτοί είναι και οι λόγοι για τους οποίους δεν πρέπει να μείνετε για πολύ καιρό ακόμα στην Κυβέρνηση. Αυτοί είναι και οι λόγοι που έχουμε βάλει εμείς ζήτημα παραίτησης της Κυβέρνησης.

Ας δούμε τα απλά. Όσον αφορά το πρόβλημα της στέγης, το πρόβλημα είναι ότι δεν έχουμε δημόσια πολιτική στέγης. Ο κ. Μητσοτάκης δεν το επιλέγει αυτό. Τι σημαίνει δημόσια πολιτική στέγης; Σημαίνει πρώτα απ’ όλα προστασία της πρώτης κατοικίας. Δεν το κάνετε. Σημαίνει ρύθμιση και έλεγχο στις αυξήσεις των ενοικίων. Δεν το κάνετε. Σημαίνει ρύθμιση και περιορισμό της βραχυχρόνιας μίσθωσης. Δεν το κάνετε. Σημαίνει φοιτητική στέγη. Δεν το κάνετε. Σημαίνει χιλιάδες νέες κοινωνικές κατοικίες για να έχουν τα νέα παιδιά της Ελλάδας προοπτική. Δεν το κάνετε και στερείτε την προοπτική από τη χώρα μας. Τι κάνατε στο τελευταίο νομοσχέδιο; Χαρίσατε την κοινωνική κατοικία σε εργολάβους για να κάνουν αντιπαροχή με προνομιακούς όρους.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Κυρίες κύριοι συνάδελφοι, ένα από τα θέματα που συζητάμε σήμερα στο νομοσχέδιο είναι ενδεικτικό της αποτυχίας της Κυβέρνησης, είναι το Ταμείο Ανάκαμψης και Ανθεκτικότητας, που δυστυχώς είναι η χαμένη ευκαιρία για την Ελλάδα. Είχαμε μια ιστορική ευκαιρία για το Ταμείο Ανάκαμψης και Ανθεκτικότητας και εσείς τη σπαταλήσατε: Απορρόφηση στο ένα τρίτο, στο 36%. Λιμνάζουν 4,1 δισεκατομμύρια ανεκμετάλλευτα. Το 37% των οροσήμων έχει ολοκληρωθεί και απομένει λίγος χρόνος μέχρι το 2026. Παράλληλα, το δανειακό σκέλος του Ταμείου Ανάκαμψης ευνοεί λίγους, αυτούς που είχαν πρόσβαση στον δανεισμό. Δεν πήγε στη μικρομεσαία επιχειρηματικότητα για να γίνει πράσινη, κυκλική, καινοτόμα, εξαγωγική. Δεν πήγε στην ελληνική επιχειρηματικότητα. Τα αιτήματα τροποποιήσεων που κάνετε συνεχώς και οι απεντάξεις έργων, ακόμα και έργων κρίσιμων, όπως αντιπλημμυρικής προστασίας, αποδεικνύουν τη δική σας αποτυχία.

Είπατε πολλά για το Ταμείο Ανάκαμψης. Αποτύχατε, όμως. Και το πληρώνει δυστυχώς όλη η Ελλάδα. Και αυτό οφείλεται στη στόχευσή σας. Η στόχευσή σας ήταν οι γρήγορες αρπαχτές, να πάρουν οι λίγοι τα λεφτά και να τα κάνουν αέρα δυστυχώς και όχι πραγματικές επενδύσεις. Αυτή είναι η διαφορετική μας αντίληψη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και βέβαια, επειδή το Ταμείο Ανάκαμψης απαιτεί και μία πολύ σοβαρή και οργανωμένη δημόσια διοίκηση, δεν πήρατε μέτρα ούτε σε αυτόν τον τομέα. Και τώρα έρχεστε με προτάσεις που υπάρχουν στο νομοσχέδιο της τελευταίας στιγμής για μπόνους, που όμως δημιουργούν μισθολογικές ανισότητες.

Ρωτώ. Αν θέλουμε έναν καλό δημόσιο τομέα και καλά αμειβόμενους εργαζόμενους, γιατί δεν προχωράτε την πρότασή μας για 13ο και 14ο μισθό σε όλους τους δημοσίους υπαλλήλους, για να έχουμε παντού καλύτερη αποτελεσματικότητα, αφού αυτό είναι το δικό σας κριτήριο; Γιατί δεν το κάνετε; Δεν θέλουμε στους άλλους δημόσιους τομείς αποτελεσματικότητα; Δεν έχουμε κρίσιμα πεδία στα οποία κρίνεται η Ελλάδα;

Κυρίες και κύριοι Βουλευτές, θα σταθώ κλείνοντας σε ένα ιδιαίτερο θέμα του νομοσχεδίου, το οποίο με ενδιαφέρει και σχετικά με τον τόπο που εκπροσωπώ, τη Θεσσαλονίκη. Θα σταθώ ιδιαίτερα στη διάταξη για τη διοίκηση της Διεθνούς Έκθεσης Θεσσαλονίκης, η οποία φεύγει από τους παραγωγικούς φορείς της πόλης και πηγαίνει στο Υπερταμείο του κ. Μητσοτάκη. Και το λέω συγκεκριμένα, γιατί θα διορίσει τη διοίκηση.

Τι κάνει η Κυβέρνηση; Καταργεί κάτι που ήταν κατοχυρωμένο στη Θεσσαλονίκη εδώ και εκατό χρόνια. Διατάξεις για τη συμμετοχή των παραγωγικών φορέων είναι εδώ και εκατό χρόνια πραγματικότητα στη Θεσσαλονίκη, και το ξέρει, το ζει η πόλη. Και δεν αφαιρεί μόνο τους παραγωγικούς φορείς από τη διοίκηση της έκθεσης. Αφαιρεί και τους εργαζόμενους. Αυτή είναι η Κυβέρνηση της Νέας Δημοκρατίας!

Και αντί να ενισχύσει τη Διεθνή Έκθεση Θεσσαλονίκης ως τον εθνικό εκθεσιακό δημόσιο φορέα, έρχεται να αλλοιώσει και τον δημόσιο χαρακτήρα και να αφαιρέσει τους παραγωγικούς φορείς. Πώς θα γίνεται εκθεσιακή πολιτική χωρίς τους παραγωγικούς φορείς;

Είναι προσβολή της Θεσσαλονίκης ότι ο κ. Μητσοτάκης είχε έτοιμο το άρθρο και μόλις έσβησαν τα φώτα της έκθεσης το έφερε στη Βουλή. Δεν είπε τίποτα μια εβδομάδα πριν που ήταν στη Θεσσαλονίκη για την έξωση των παραγωγικών φορέων, γιατί είχε ήδη αποφασίσει να τους βγάλει στην άκρη. Για ποιο λόγο; Για να μην ελέγχει κανείς τα σχέδιά του. Τίθενται έτσι στην άκρη οι παραγωγικοί φορείς της Θεσσαλονίκης και απομακρύνονται από τις αποφάσεις, περιορίζονται σε ένα συμβουλευτικό όργανο, το οποίο δεν θα έχει εκτελεστικές αρμοδιότητες, αλλά μόνο διακοσμητικούς λόγους.

Θα το πω απλά. Η προσθήκη εκ των υστέρων του Δήμου Θεσσαλονίκης και της περιφέρειας σε ένα όργανο που η Κυβέρνηση διορίζει την πλειοψηφία και το ελέγχει είναι προσχηματική τροποποίηση και δεν αλλάζει την ουσία ότι η πόλη και οι παραγωγικοί φορείς και οι εργαζόμενοι της έκθεσης βγαίνουν εκτός. Αντίθετα, η τροπολογία που κάνουν τώρα, η διόρθωση, αποδεικνύει ότι έκαναν λάθος στον σχεδιασμό και τώρα προσπαθούν να τα μπαλώσουν πάλι με ημίμετρα και με νέα λάθη.

Απλά διαλύεται μια επιτυχημένη συνεργασία του κράτους, της αυτοδιοίκησης και των παραγωγικών τάξεων. Προσέξτε. Η Κυβέρνηση των αρίστων, που μιλάει για ιδιωτικό τομέα, έρχεται να διαρρήξει τη συνεργασία της πολιτείας με τον ιδιωτικό τομέα και να βγάλει τους παραγωγούς έξω από τη διοίκηση ενός αναπτυξιακού θεσμού. Αυτή είναι η Κυβέρνηση των αρίστων! Τόσο εύκολα πρόδωσε τους παραγωγικούς φορείς, τον ιδιωτικό τομέα, τη μεσαία τάξη, που ψευδώς υποσχόταν πολλά για να βγει στην Κυβέρνηση ο κ. Μητσοτάκης.

Τώρα είναι το κερασάκι στην τούρτα αυτό, ξέρετε. Γιατί εδώ και έξι χρόνια δεν έχουν κάνει τίποτα για την ανάπλαση της έκθεσης. Προσπάθησαν να περάσουν ιδιωτικοποίηση. Προσπαθήσατε να περάσετε σχέδια real estate στο κέντρο της Θεσσαλονίκης. Αποτύχατε και ήρθατε τώρα να ανακοινώσει στη Θεσσαλονίκη μια αλλαγή σχεδίου, χωρίς σχέδιο. Είναι άδειο το σχέδιο αυτό. Και για να καλύψετε την αποτυχία σας, βγάζετε τους παραγωγικούς φορείς από τη διοίκηση της έκθεσης.

Θα ξεκαθαρίσω λοιπόν ποια είναι η θέση του ΣΥΡΙΖΑ. Η Διεθνής Έκθεση Θεσσαλονίκης είναι αναπτυξιακός θεσμός. Πρέπει να ισχυροποιηθεί και να παραμείνει η διοίκησή της στη Θεσσαλονίκη και να είναι δημόσιος φορέας. Η Διεθνής Έκθεση Θεσσαλονίκης πρέπει να φύγει από το Υπερταμείο -αυτή είναι η μόνη σωστή επιλογή, είναι και το αίτημα της πόλης- και να επιστρέψει εκεί που ανήκει, στο Δημόσιο, στη Θεσσαλονίκη, στους ανθρώπους της και τους εργαζόμενούς της. Αυτή είναι η πρόταση του ΣΥΡΙΖΑ.

Για τον λόγο λοιπόν αυτό και γιατί πρέπει να μετρηθούμε, ο ΣΥΡΙΖΑ καταθέτει πρόταση ονομαστικής ψηφοφορίας, για να κριθούν και οι Βουλευτές της Συμπολίτευσης της Θεσσαλονίκης και της κεντρικής Μακεδονίας και της βόρειας Ελλάδας ποια συμφέροντα θα υποστηρίξουν: Των πολιτών, των παραγωγών ή του κ. Μητσοτάκη;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Κυρίες και κύριοι συνάδελφοι, όσο περνούν τα χρόνια, οι πολίτες καταλαβαίνουν ότι η μόνη στρατηγική της Κυβέρνησης είναι το πλιάτσικο και τα σκάνδαλα των «γαλάζιων ακρίδων». Αντί για μεταρρυθμίσεις, βλέπουμε σκάνδαλα όπως αυτά του ΟΠΕΚΕΠΕ, σκάνδαλα ακόμα και μέσα στη Βουλή. Γιατί είναι σκάνδαλο για την Ελληνική Βουλή να αρνείται η Κυβέρνηση, η Νέα Δημοκρατία, να έρθουν για να καταθέσουν στην εξεταστική επιτροπή ο κ. Μυλωνάκης, που είχε σημείωμα και τώρα κάνει πως δεν ήξερε, το στέλεχός σας, η κ. Σεμερτζίδου, αλλά και οι «Φραπέδες» και οι «Χασάπηδες», που κοσμούν τη δικογραφία, και πρόσφατα για έναν από αυτούς ο κ. Βορίδης παραδέχτηκε ότι ήταν άμισθος σύμβουλός του. Για ποιο λόγο δεν έρχονται, λοιπόν, να καταθέσουν;

Επιλέξατε να αποκλείσετε τις «γαλάζιες ακρίδες» -αποκλείσατε από την εξεταστική τις «γαλάζιες ακρίδες», τα δικά σας παιδιά- για να καλέσετε ακόμα και μακαρίτες να έρθουν στην εξεταστική επιτροπή; Πόσο ακόμα θα εξαπατάτε τον ελληνικό λαό; Πόση συγκάλυψη σχεδιάζετε ακόμα; Πόσα σκάνδαλα ακόμα του καθεστώτος Μητσοτάκη μπορεί να αντέξει η Ελλάδα;

Τα σκάνδαλα αυτά τραυματίζουν και την αξιοπιστία της χώρας στο εξωτερικό, αλλά και στερούν εκατομμύρια πόρους. Σχεδόν 1 δισεκατομμύριο έχει κοστίσει στην ελληνική ύπαιθρο το σκάνδαλο του ΟΠΕΚΕΠΕ.

Η Κυβέρνηση, λοιπόν, που αυτοχαρακτηρίζεται ως μεταρρυθμιστική, είναι πρωταθλήτρια στη διασπάθιση πόρων και στη δημιουργία νέων ανισοτήτων. Αυτή η πολιτική αποτυγχάνει παντού και με πολύ μεγάλο θόρυβο, αλλά και με κόστος την ελληνική κοινωνία, γιατί κρίνεται η αποτυχία στο μέτωπο της ακρίβειας που στριμώχνει τα ελληνικά νοικοκυριά και τις επιχειρήσεις. Αφήσατε έρμαια τα ελληνικά νοικοκυριά. Στο μέτωπο της ανάπτυξης χάσατε μια μοναδική ευκαιρία με το Ταμείο Ανάκαμψης. Στο μέτωπο της κοινωνικής δικαιοσύνης αποδυναμώνετε συνέχεια την παιδεία, την υγεία, την πρόνοια, την ύπαιθρο, το περιβάλλον.

Και σας το λέω ευθέως. Εάν δεν παραιτηθείτε γρήγορα, θα σας παραιτήσει ο ελληνικός λαός, γιατί αυτή η κοινωνία δεν αντέχει άλλο, γιατί αυτή η χώρα δεν αντέχει άλλη χαμένη ευκαιρία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Η Ελλάδα χρειάζεται μια κυβέρνηση που θα σταθεί στο ύψος των απαιτήσεων και δίπλα στην κοινωνία, όχι μια κυβέρνηση που γυρίζει την πλάτη στους πολίτες. Και ο ΣΥΡΙΖΑ - Προοδευτική Συμμαχία είναι εδώ για να στηρίξει μία προοδευτική Ελλάδα απέναντι στην απαξίωση της πολιτικής, απέναντι στην ακρίβεια που συνθλίβει τα όνειρα και τον προγραμματισμό της νέας γενιάς, που αποστερεί τα βασικά από τους συνταξιούχους, το δικαίωμα της επιβίωσης, να διαλέξουν τροφή ή φάρμακα, που διώχνει τις Ελληνίδες και τους Έλληνες από τη χώρα μας.

Υπάρχει άλλος δρόμος και ο άλλος δρόμος είναι εφικτός μόνο εάν αθροίσουμε δυνάμεις. Μπορούμε να πάμε μπροστά, εάν ενώσουμε τις προοδευτικές δυνάμεις της ελληνικής κοινωνίας. Στη βάση της ελληνικής κοινωνίας, με τους πολίτες θα γίνει αυτό, συνθέτοντας και όχι διαιρώντας, με γνώμονα μόνο ένα πράγμα το οποίο μας δεσμεύει, το καλό του τόπου και τα συμφέροντα της χώρας. Αυτή είναι η επιλογή του ΣΥΡΙΖΑ.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Πρόεδρε.

Για τρία λεπτά μόνο για μια παρέμβαση ο κ. Γερουλάνος, που τη ζητάει εδώ και πολλή ώρα, η κ. Θρασκιά και αμέσως μετά ο κ. Χαρίτσης.

Παρακαλώ, κύριε Γερουλάνε, έχετε τον λόγο για την παρέμβασή σας.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Ο λόγος που πήρα τον λόγο είναι ένας πατέρας, ένας πατέρας που κάθεται εδώ και μέρες λίγο έξω από το Κοινοβούλιο και ζητάει κάτι για τον νεκρό γιο του. Εκεί θα έπρεπε να τελειώνει η συζήτηση σε αυτό το Κοινοβούλιο. Το είπαν άλλωστε και οι Υπουργοί της Κυβέρνησης, ότι με ελάχιστη ενσυναίσθηση, η κουβέντα θα έπρεπε να τελειώσει μπροστά στην ιερότητα του αιτήματος του πατέρα. Όμως η Κυβέρνηση κρύβεται πίσω από νομικούς όρους, πίσω από ψέματα, πίσω από γραφειοκρατία και τη δικαιοσύνη, για να μην κάνει το αυτονόητο.

Και μιλάμε για γονείς που μετά την τραγωδία, έπρεπε να κάνουν τους ντετέκτιβ για να μάθουν τι γίνεται με τα παιδιά τους και η πολιτεία συνεχώς κρυβόταν και έκρυβε την αλήθεια. Το ζήτημα, λοιπόν, είναι ζήτημα σεβασμού του ανθρώπου. Κυρίες και κύριοι της Κυβέρνησης, πράξτε το αυτονόητο!

Πήρα επίσης τον λόγο και για έναν ακόμα λόγο. Παρακολουθώ την προσπάθεια της Κυβέρνησης να διασκεδάσει τις εντυπώσεις από την -σε εισαγωγικά μάλλον η λέξη- «αναβολή», του φιάσκου με τον Ερντογάν. Προσπαθεί να περάσει το μήνυμα «Ε, δεν έγινε και τίποτα». Μα, ακριβώς αυτό είναι το πρόβλημα. Στην εξωτερική πολιτική δεν γίνεται τίποτα. Πού είναι οι πρωτοβουλίες που θα έπρεπε να παίρνει η χώρα, για να γίνουμε και ισχυροί και αναγκαίοι σε συμμάχους και αντιπάλους; Πού είναι η εθνική συνεννόηση, για να είμαστε ένα απέναντι στα τεράστια προβλήματα που έχουμε και που βλέπουμε να αναπτύσσονται στον κόσμο;

Και πού είναι η αξιοποίηση των τόσων και τόσων ανθρώπων που έχουν τεράστια πείρα και μπορούν να σας βοηθήσουν, πρώην πρωθυπουργοί, πρώην υπουργοί εξωτερικών. Γιατί δεν τους αξιοποιείτε, για να κλείσετε αυτό το τεράστιο χάσμα που έχει ανοίξει σήμερα ανάμεσα σε αυτό που ήταν η Ελλάδα στα διεθνή και αυτό που είναι σήμερα; Χάνετε το ένα τρένο μετά το άλλο. Απλά παρακολουθείτε τι ανακοινώνουν οι άλλοι, τι προτείνουν οι άλλοι, τι ακυρώνουν οι άλλοι και αυτό δείχνει τρομερή αδυναμία.

Το πρόβλημα όμως είναι ότι στα διεθνή, την αδυναμία τη μυρίζει ο άλλος από μακριά και αυτό θέτει σε κίνδυνο πολλά. Εύχομαι να μην το πληρώσει η Ελλάδα ακριβά. Είναι ένας, εάν όχι ο βασικός λόγος, για τον οποίο η χώρα χρειάζεται πολιτική αλλαγή.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Η κ. Ράνια Θρασκιά από το ΠΑΣΟΚ - Κίνημα Αλλαγής έχει τώρα τον λόγο και θα ακολουθήσει από τη Νέα Αριστερά ο Πρόεδρός της.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κύριε Πρόεδρε.

Κυρίες και κύριοι Βουλευτές, συζητάμε σήμερα ένα ακόμη νομοσχέδιο ενδεικτικό του τρόπου νομοθέτησης της Κυβέρνησης. Χωρίς σχεδιασμό, με προχειρότητα, με μεγάλες καθυστερήσεις με προφανείς κινδύνους.

Φέρνετε διατάξεις προς αποσαφήνιση ζητημάτων και ενίσχυσης της λειτουργίας και της στελέχωσης των υπηρεσιών των αναπτυξιακών προγραμμάτων και των φορέων για το Αναπτυξιακό Πρόγραμμα Δημοσίων Επενδύσεων. Πρόκειται για διατάξεις που πρωτίστως επιβεβαιώνουν κακό αρχικό σχεδιασμό, αδυναμία πρόβλεψης και χαμηλά αντανακλαστικά έναν χρόνο μετά την ψήφιση του ψευδεπίγραφου αναπτυξιακού νόμου σας.

Νομοθετείτε αδικαιολόγητα καθυστερημένα. Πολλά από τα προβλήματα που, δήθεν, προσπαθείτε τώρα να λύσετε με διατάξεις τεχνικού χαρακτήρα, θα έπρεπε να έχουν εντοπιστεί και να έχουν λυθεί εδώ και καιρό. «Διορθώνετε» και θεσπίζετε διατάξεις που αφορούν στο ΕΣΠΑ, ώστε να ενισχύσετε την ταχύτητα και στελέχωσή του, αφού έχουμε περάσει ήδη τα μισά.

Φέρνετε προς ψήφιση διατάξεις με προφανείς κινδύνους.

Διατείνεστε δε ότι με το παρόν νομοσχέδιο θα διασφαλίσετε την επιτάχυνση της απορρόφησης των ευρωπαϊκών και εθνικών πόρων. Ο Αναπληρωτής Υπουργός τόνισε πως στόχος είναι: «να μη χαθεί ούτε ένα ευρώ και το σύνολο των διαθέσιμων πόρων να κατευθυνθεί στην οικονομία και την κοινωνία, προκειμένου να δημιουργηθούν ακόμα περισσότερες νέες θέσεις εργασίας και να αυξηθεί το εισόδημα των συμπολιτών μας».

Ποια είναι η πραγματικότητα. Μας λέτε ότι στη χώρα μας εισρέουν οι περισσότεροι πόροι της Ευρωπαϊκής Ένωσης σε αναλογία με το μέγεθος της οικονομίας της. Αυτό, όμως, με το οποίο ερχόμαστε αντιμέτωποι είναι η απορροφητικότητα, οι δεσμεύσεις και ο υπαρκτός κάθε φορά κίνδυνος ένα έργο να μην προχωρήσει, οι μελέτες να μην είναι κατάλληλες και ούτω καθεξής.

Ποια «ανάπτυξη μεγαλύτερη από το μέσο όρο της Ευρωπαϊκής Ένωσης» ευαγγελίζεστε και ποια «σύγκλιση»; Πότε και ποιοι θα τη δουν; Ποια ωφέλεια θα έχουν αυτοί οι ρυθμοί ανάπτυξης για τους περισσότερους πολίτες; Καμία και το γνωρίζετε καλά. Οπότε, τουλάχιστον, μην προκαλείτε τους πολίτες λέγοντας πράγματα που είναι εκ διαμέτρου αντίθετα από αυτά που βιώνουν καθημερινά.

Εισάγετε επιπλέον ρυθμίσεις για διάφορους φορείς. Και θα μου επιτρέψετε να σταθώ στο άρθρο 36 που αφορά στη Διεθνή Έκθεση Θεσσαλονίκης και την αλλαγή στο διοικητικό της μοντέλο -η εισηγήτρια μας, εξάλλου, τοποθετήθηκε εκτενώς για το σύνολο των διατάξεων του νομοσχεδίου.

Εδώ, κυρίες και κύριοι Βουλευτές, ανακύπτουν, πέρα από τα πλείστα όσα, και ζητήματα ήθους. Ερωτώ: Για ποιον λόγο δεν τέθηκε το άρθρο 36 σε διαβούλευση και προστέθηκε εν κρυπτώ, όταν ήρθε το νομοσχέδιο στη Βουλή; Η 89η Διεθνής Έκθεση Θεσσαλονίκης ολοκληρώθηκε πριν από δέκα μέρες. Για ποιον λόγο, αφού διατείνεστε ότι η διάταξη αυτή είναι ωφέλιμη, δεν ήρθε νωρίτερα στη Βουλή, ώστε να έρθει ο Πρωθυπουργός στην πόλη μας και, καθώς μιλάει για την ανάπλαση της ΔΕΘ, με ειλικρίνεια και παρρησία να ανακοινώσει με ακρίβεια τις προωθούμενες αλλαγές στο διοικητικό σχήμα της ΔΕΘ; Γιατί δεν τόλμησε να τεκμηριώσει ενώπιον των πολιτών της Θεσσαλονίκης την απόφασή του να μείνουν εκτός του διοικητικού συμβουλίου της οι παραγωγικοί φορείς της πόλης;

Διότι αυτό ακριβώς κάνει το άρθρο 36. Προβλέπει, αφενός τη μείωση του αριθμού των μελών του διοικητικού συμβουλίου, αφετέρου τη σύσταση επταμελούς επιτροπής, με τη συμμετοχή των φορέων της πόλης, ως αμιγώς συμβουλευτικό όργανο και χωρίς εκτελεστικές αρμοδιότητες.

«Η ΔΕΘ είναι ένας θεσμός εκατό ετών ο οποίος ανήκει στους πολίτες».

Πρόεδρος Εμπορικού Συλλόγου Θεσσαλονίκης: «Η ΔΕΘ αποτελεί για έναν αιώνα το κορυφαίο οικονομικό, κοινωνικό και πολιτιστικό θεσμό της βόρειας Ελλάδας. Η ιστορία της είναι άρρηκτα συνδεδεμένη με τους φορείς της Θεσσαλονίκης, οι οποίοι συνέβαλαν ενεργά στη δημιουργία και την εξέλιξή της. Αυτή η διαχρονική σχέση δεν είναι απλώς συμβολική, αλλά αποτυπώνεται στη διοικητική της δομή».

Πρόεδρος Επαγγελματικού Επιμελητηρίου Θεσσαλονίκης:

«Με προβληματίζει όχι μόνο το παρόν, με προβληματίζει και το μέλλον. Διότι όταν η πόλη μέσα από τους θεσμούς δεν είναι κοντά στην πορεία της Έκθεσης, τότε προφανώς μπορεί να συμβούν πράγματα για την πόλη που να μην είναι κοινή απόφαση. Αυτό που είχε το μεγαλύτερο νόημα ήταν ότι, μέσα από δημοκρατικές διαδικασίες, είχαμε μια απόφαση η οποία δεν ήταν απόφαση ενός ανθρώπου. Εμείς εκφράζαμε ολόκληρες ομάδες Η ΔΕΘ είναι το τελευταίο προπύργιο που έχει μείνει στην πόλη. Είναι ένα κόσμημα. Η όποια απαξίωση της ΔΕΘ, θα κάνει την πόλη να είναι ακόμα πιο φτωχή». Πρόεδρος του Βιοτεχνικού Επιμελητηρίου Θεσσαλονίκης: «Από την επόμενη μέρα της ΔΕΘ δεν μπορούν να απουσιάζουν οι φορείς της Θεσσαλονίκης». Δήμαρχος Θεσσαλονίκης: Αυτή είναι η φωνή των παραγωγικών και θεσμικών φορέων της πόλης, η φωνή της Διεθνούς Εκθέσεως Θεσσαλονίκης που εσείς επιχειρείτε να σιωπήσετε.

Αδιαφορείτε για το κοινό μέτωπό τους. Όπως αδιαφορείτε και για τη διαφωνία των εργαζομένων της ΔΕΘ. Το γνωρίζετε, κύριε Υπουργέ, ότι ήδη έχουν παραιτηθεί δέκα στελέχη της, εργαζόμενοι αορίστου χρόνου, εξαιτίας της προωθούμενης υποβάθμισης της ΔΕΘ; Όπως αδιαφορείτε και για την έντονη αντίδραση και τον σοβαρό προβληματισμό της τοπικής κοινωνίας. Και, φυσικά, δεν αρκεί η επαναφορά κατόπιν των νομοτεχνικών βελτιώσεων που έφερε ο Υπουργός των εκπροσώπων του Δήμου Θεσσαλονίκης και της Περιφέρειας Κεντρικής Μακεδονίας στο διοικητικό συμβούλιο.

Η ΔΕΘ είναι συνυφασμένη με την ταυτότητα της πόλης, ανήκει στη Θεσσαλονίκη, ανήκει στους πολίτες της. Και είναι πραγματικά αδιανόητο να αποκλείονται οι φορείς της πόλης από τη διοικητική της διάρθρωση. Αυτή η εξαίρεσή τους υποβαθμίζει τον ρόλο της πόλης και αλλοτριώνει τον χαρακτήρα της ΔΕΘ, που είναι άρρηκτα συνδεδεμένος με την ιστορία της και την αναπτυξιακή της προοπτική.

Η συμμετοχή των φορέων στη συμβουλευτική επιτροπή δεν συνεπάγεται απλά την απαξίωσή της. Σημαίνει την απώλεια πολύτιμης εμπειρίας και τεχνογνωσίας σε θέματα αγοράς και επιχειρείν, καθώς και τον υπαρκτό κίνδυνο αποσύνδεσης της ΔΕΘ από τις ανάγκες της τοπικής οικονομίας και κοινωνίας.

Η ΔΕΘ, κύριε Υπουργέ, δημιουργήθηκε και ισχυροποιήθηκε χάρη στην καθοριστική συμβολή των επιμελητηρίων και των φορέων της πόλης. Καταθέτω στα Πρακτικά ένα κείμενο με αφορμή τη συμπλήρωση των εκατό χρόνων της, μια ιστορική περιοδολόγηση της ΔΕΘ με τη συμμετοχή των επιμελητηρίων και των παραγωγικών φορέων στη διοίκησή της.

(Στο σημείο αυτό η Βουλευτής κ. Ουρανία (Ράνια) Θρασκιά καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έστω και τώρα, κύριε Υπουργέ, σας ρωτώ, μεταφέροντας την αγανάκτηση και όλη την αγωνία των συμπολιτών μου, το εξής: Σκοπεύετε να επανεξετάσετε την πρόθεσή σας και να διατηρήσετε το υφιστάμενο σχήμα διοίκησης της ΔΕΘ, διασφαλίζοντας την ουσιαστική συμμετοχή των φορέων της Θεσσαλονίκης στο διοικητικό συμβούλιο. Αξιολογώντας και το αίτημα φορέων της πόλης να συμπεριληφθεί σε αυτούς και το ΤΕΕ-Τμήμα Κεντρικής Μακεδονίας, καθώς μπορεί να προσφέρει πολύτιμη τεχνογνωσία;

Γιατί κάθε άλλο παρά μας πείθει η δήλωση της πρόθεσή σας κύριε Υπουργέ, ότι η ΔΕΘ, διαβάζω αυτολεξεί, «είναι και βεβαίως να παραμείνει δημόσια και ως δημόσιο έργο να εκτελεστεί» η ανάπλασή της Και ότι «ο Πρωθυπουργός αποφάσισε να είναι δημόσιο έργο. Δημόσιο έργο, που ανήκει στο Δημόσιο, που ανήκει στη Θεσσαλονίκη και στους πολίτες της Θεσσαλονίκης». Τόσες πολλές φορές δεν έχουμε ακούσει ξανά τη λέξη «δημόσιο» από την Κυβέρνηση. Διότι κάθε άλλο παρά υπερασπίζεστε ό,τι έχει δημόσιο χαρακτήρα. Και ό,τι προβλέπεται στο άρθρο 36 έρχεται να ακυρώσει τα λεγόμενά σας.

Διότι προβλέπεται «ότι στον σκοπό της εταιρείας δύναται να προστίθενται δραστηριότητες με απόφαση της γενικής συνέλευσης της εταιρείας και αντίστοιχη τροποποίηση του καταστατικού της». Άρα τι κάνετε; Αφού εκτοπίζετε τους εκπροσώπους των παραγωγικών φορέων της Θεσσαλονίκης από το διοικητικό συμβούλιο της ΔΕΘ, ανοίγετε τον δρόμο στο Υπερταμείο για real estate μπίζνες στο ακίνητο της ΔΕΘ, βάζοντας εμπόδια στον δρόμο για έναν ανοιχτό, για έναν πράσινο και λειτουργικό δημόσιο χώρο προς όφελος των Θεσσαλονικέων.

Και βέβαια τώρα που το Υπερταμείο έχει λευκή επιταγή, προκύπτουν και ζητήματα που αφορούν στους εργαζόμενους της ΔΕΘ και στα δικαιώματά τους που κινδυνεύουν απόλυτα και άμεσα να θιγούν από την αλλαγή καταστατικού. Γιατί δεν δεσμεύεστε γι’ αυτά, κύριε Υπουργέ;

Κυρίες και κύριοι Βουλευτές, οι προωθούμενες ρυθμίσεις για τη ΔΕΘ αντικατοπτρίζουν για ακόμα μία φορά την αντίληψη της Κυβέρνησης για ένα συγκεντρωτικό κράτος που αποφασίζει ερήμην των τοπικών κοινωνιών. Το ΠΑΣΟΚ - Κίνημα Αλλαγής δεν θα επιτρέψει να σωπάσει η φωνή της Θεσσαλονίκης. Και εδώ είναι η διαφορά μας. Εμείς θα διεκδικήσουμε μια ΔΕΘ για όλους, όπως ακριβώς οραματιζόμαστε και σχεδιάζουμε μια Ελλάδα για όλους.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ζητήσει ο κύριος Υπουργός.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε Πρόεδρε, επιτρέψτε μου λίγο να επαναλάβω ορισμένα ζητήματα που έχουν σχέση με τη Διεθνή Έκθεση Θεσσαλονίκης.

Η Διεθνής Έκθεση Θεσσαλονίκης είναι ένας βασικός πυλώνας ανάπτυξης όχι μόνο για τη Θεσσαλονίκη, αλλά για τη βόρεια Ελλάδα. Θα έλεγα ότι είναι ένας σημαντικός κόμβος για όλα τα Βαλκάνια. Επομένως, έχει μεγάλη αξία και σημασία ότι η Κυβέρνηση έχει στρέψει την προσοχή της και ο Πρωθυπουργός, προκειμένου να αναβαθμίσει αυτήν την έκθεση που ποτέ για πολλές δεκαετίες δεν έχει αναβαθμιστεί και καμία προηγούμενη κυβέρνηση δεν είχε δώσει αξία στην έκθεση αυτή.

Να θυμίσω ότι η έκθεση λειτουργούσε και κατ’ ουσίαν υλοποιούσε και προγράμματα που είχαν σχέση με θεματικές ενότητες και από εταιρείες και επί αμοιβή. Έγινε μια αρχική συζήτηση πώς θα μπορούσε να αναπτυχθεί. Στην αρχική συζήτηση είχε τεθεί ένα θέμα αν η έκθεση θα αναπτυχθεί ως σύμπραξη δημοσίου - ιδιωτικού τομέα. Στη συνέχεια είδαμε ότι η έκθεση θα έπρεπε να παραμείνει καθαρά δημόσιου χαρακτήρα, αποτελεί ένα σημαντικό στοιχείο για την πόλη και αναπτυξιακός πυλώνας και αποφασίστηκε να γίνει ένα δημόσιο έργο.

Τι πιο καθαρό από αυτό, ένα δημόσιο έργο που πληρώνεται από το Πρόγραμμα Δημοσίων Επενδύσεων, δεν συμμετέχει κανένας ιδιώτης, παραμένει δηλαδή δημόσιου χαρακτήρα και μάλιστα στο διοικητικό συμβούλιο, επειδή ακούστηκε από κυρίες και κυρίους συναδέλφους, συμμετέχει και εκπρόσωπος των εργαζομένων;

Είναι πολύ σημαντικό επίσης να πούμε ότι εκπροσωπείται πλέον από την αυτοδιοίκηση και από τον πρώτο βαθμό και από τον δεύτερο βαθμό και η περιφέρεια δηλαδή θα ορίσει εκπρόσωπο και ο δήμος θα ορίσει εκπρόσωπο. Αλλά δεν είναι μόνο αυτό. Λειτουργεί και θα λειτουργεί μια συμβουλευτική επιτροπή που μέσα στη συμβουλευτική επιτροπή συμμετέχουν σχεδόν όλοι οι φορείς της πόλης.

Θα το επαναλάβω και πάλι εδώ για να μπορέσουν να το ακούσουν οι συνάδελφοι. Συμμετέχει ένας εκπρόσωπος του Συνδέσμου Βιομηχανιών Ελλάδας, του ΣΒΕ δηλαδή, ένας εκπρόσωπος του Συνδέσμου Εξαγωγέων, του ΣΕΒΕ, ένας εκπρόσωπος του Εμπορικού και Βιομηχανικού Επιμελητηρίου Θεσσαλονίκης, του ΕΒΕΘ, ένας εκπρόσωπος του Επαγγελματικού Επιμελητηρίου Θεσσαλονίκης, του ΕΕΘ, ένας εκπρόσωπος του Βιοτεχνικού Επιμελητηρίου Θεσσαλονίκης, του ΒΕΘ, ένας εκπρόσωπος του Εμπορικού Συλλόγου Θεσσαλονίκης και ένας εκπρόσωπος του Συνδέσμου Ελληνικών Τουριστικών Επιχειρήσεων, δηλαδή του ΣΕΤΕ. Επομένως, εκπροσωπείται από όλους τους φορείς που μπορούν να έχουν λόγο στην πόλη.

Και το ερώτημα που τίθεται είναι ρητορικό και είναι το εξής. Θέλετε να γίνει η αναβάθμιση της έκθεσης ως ένα δημόσιο έργο; Έχουμε, λοιπόν, προϋπολογίσει ότι θα κοστίσει 120-130 εκατομμύρια, θα πληρωθεί από το Πρόγραμμα Δημοσίων Επενδύσεων, θα ανήκει στο Δημόσιο, θα ελέγχεται από το Δημόσιο και βεβαίως, θα αναπτυχθεί. Και κάθε ανάπτυξη της έκθεσης αυτής σημαίνει κατ’ ουσίαν προστιθέμενη αξία στη Θεσσαλονίκη, διότι θα κινήσει και περαιτέρω εμπορικές συναλλαγές.

Αυτή είναι η καθαρή πρόθεση για την Κυβέρνηση, ένας δημόσιος χαρακτήρας, ένας χαρακτήρας που κατ’ ουσίαν αναβαθμίζει και την έκθεση αλλά και την εμπορική λειτουργία της, φέρνοντας περισσότερες επιχειρήσεις και περισσότερες θέσεις εργασίας στη Θεσσαλονίκη.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Τον λόγο τώρα έχει ο Πρόεδρος της Κοινοβουλευτικής Ομάδας της Νέας Αριστεράς, ο κ. Χαρίτσης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Υπουργέ, δεν μπορώ παρά να ξεκινήσω απαντώντας σε αυτό που μόλις είπατε για τη Διεθνή Έκθεση Θεσσαλονίκης. Δεν ξέρω αν είχατε τον χρόνο φέτος να περιοδεύσετε στα περίπτερα της ΔΕΘ. Εγώ περιόδευσα δύο μέρες και πρέπει να σας πω -και αυτό νομίζω ότι είναι το πρώτο από το οποίο θα έπρεπε να ξεκινήσουμε- ότι η εικόνα ήταν αποκαρδιωτική.

Η εικόνα ήταν ενός χώρου της Διεθνούς Έκθεσης Θεσσαλονίκης στον οποίο κυριαρχούσαν τα περίπτερα κρατικών οργανισμών, Υπουργείων, με δαπάνες δεκάδων χιλιάδων το καθένα, γκλαμουράτα περίπτερα για να πούμε τα πράγματα όπως ήταν, απουσίαζε το παραγωγικό κομμάτι, απουσίαζε το εμπορικό κομμάτι. Αυτή δυστυχώς έχει καταντήσει να είναι η Διεθνής Έκθεση Θεσσαλονίκης και αντικατοπτρίζει, αντανακλά και το τεράστιο παραγωγικό κενό το οποίο έχει η χώρα μας σήμερα.

Επειδή εδώ σωστά είπατε ότι είναι ιστορική η Διεθνής Έκθεση Θεσσαλονίκης, είναι πολύ σημαντική και για τη Θεσσαλονίκη και τη βόρεια Ελλάδα και για όλη τη χώρα, είναι, λοιπόν, πάρα πολύ κρίσιμο ποιο θα είναι το μέλλον της. Και εδώ λοιπόν οι πολίτες της Θεσσαλονίκης πρέπει να έχουν λόγο γι’ αυτό το μέλλον. Οι πολίτες της Θεσσαλονίκης έχουν κινητοποιηθεί για το μέλλον που θα έχει ο χώρος της ΔΕΘ και η έκθεση συνεπακόλουθα.

Ακούστε λοιπόν τους πολίτες της Θεσσαλονίκης. Δώστε τους τη δυνατότητα να εκφραστούν μέσα από δημοψήφισμα. Δώστε τη δυνατότητα να πουν τη γνώμη τους, να πουν, αν θέλουν, στον χώρο της ΔΕΘ να γίνει μητροπολιτικό πάρκο. Μια πόλη, η Θεσσαλονίκη η οποία έχει ένα ντροπιαστικό ποσοστό πρασίνου για μια τέτοια πόλη, από τις τελευταίες σε όλη την Ευρώπη. Δώστε τους λοιπόν τη δυνατότητα να πουν την άποψή τους.

Έχει δημιουργηθεί ένα κίνημα το οποίο συνενώνει πολίτες με τελείως διαφορετικές πολιτικές καταβολές και πολιτικές αφετηρίες. Δώστε τους, λοιπόν, τη δυνατότητα να εκφραστούν και δώστε τη δυνατότητα με ένα δημόσιο έργο η ΔΕΘ να μεταφερθεί σε έναν χώρο στον οποίο να μπορεί να αναπτυχθεί και να μπορεί να παίξει τον πραγματικό παραγωγικό ρόλο που έχει ανάγκη και η Θεσσαλονίκη και η βόρεια Ελλάδα και όλη η χώρα.

Αυτή είναι η απάντηση, κύριε Υπουργέ.

Αυτή είναι η λύση στο ζήτημα της ΔΕΘ και όχι το να μπαινοβγαίνουν στο διοικητικό συμβούλιο φορείς κατά το δοκούν, κατά πώς μας βολεύει και γιατί να αποκλείονται κάποιοι άλλοι, χωρίς να ξέρουμε γιατί αποκλείονται κάποιοι άλλοι, χωρίς να έχετε αιτιολογήσει γιατί αποκλείονται κάποιοι άλλοι. Δεν είναι παιχνιδάκι μεταξύ παραγόντων και φορέων, είναι ένα ζήτημα που αφορά την πόλη, που αφορά τη βόρεια Ελλάδα, που αφορά ολόκληρη τη χώρα και πρέπει οι πολίτες της Θεσσαλονίκης να ακουστούν γι’ αυτό το πάρα πολύ κρίσιμο ζήτημα.

Έρχομαι όμως, κύριε Πρόεδρε, και δεν μπορώ παρά να μιλήσω γι’ αυτά τα οποία παρακολουθήσαμε και χθες, αυτά τα οποία συνέβησαν στην άλλη όχθη του Ατλαντικού Ωκεανού, στη Νέα Υόρκη, εκεί που διεξάγεται μια πάρα πολύ κρίσιμη γενική συνέλευση του Οργανισμού Ηνωμένων Εθνών.

Παρακολουθήσαμε, εμβρόντητοι πρέπει να πω, την ομολογία του Αμερικανού Προέδρου Ντόναλντ Τραμπ. Δεν έκανε απλώς μια συμβατική, τυπική, θεσμική ομιλία, παρουσίασε με τον πιο κυνικό, με τον πιο απροκάλυπτο τρόπο, ένα σχέδιο που δεν είναι καινούργιο, ένα σχέδιο που πλέον διακηρύσσεται και επίσημα από το ίδιο το βήμα του Οργανισμού Ηνωμένων Εθνών.

Τι μας είπε λοιπόν, ο Τραμπ; Μας είπε ότι το Διεθνές Δίκαιο είναι εμπόδιο, μας είπε ότι οι μετανάστες είναι απειλή, μας είπε ότι η κλιματική κρίση είναι απάτη, μας είπε ότι τα ανθρώπινα δικαιώματα είναι πολυτέλεια, μας είπε ότι η επιστήμη πρέπει να χλευάζεται, πρέπει να διαστρεβλώνεται και πρέπει να χρησιμοποιείται για πολιτική εκμετάλλευση.

Παρακολουθήσαμε χθες ένα παραληρηματικό μανιφέστο του νέου αυταρχισμού, ο οποίος επιχειρεί να καλύψει ολόκληρο τον πλανήτη. Ήταν η επίσημη θεμελίωση ενός νεοφασιστικού λόγου που απειλεί να γίνει κανονικότητα στις διεθνείς σχέσεις.

Θεωρώ, κυρίες και κύριοι συνάδελφοι, ότι οι διαχωριστικές γραμμές πλέον -και όχι μόνο μετά τη χθεσινή ομιλία, εδώ και καιρό- είναι σαφείς, είναι αδιαμφισβήτητες. Δεν μιλάμε εδώ για μια θεωρητική αντιπαράθεση, εδώ μιλάμε για το ίδιο το μέλλον της δημοκρατίας στον πλανήτη μας. Αυτό είναι το διακύβευμα, το οποίο έχουμε μπροστά μας και για το οποίο πρέπει να αγωνιστούμε.

Και χθες από το βήμα του Οργανισμού Ηνωμένων Εθνών, ξεδιπλώθηκε με τον πιο απροκάλυπτο τρόπο ένα αξιακό πλαίσιο θα έλεγα, που δυστυχώς βρίσκει συνοδοιπόρους και εδώ στα μέρη μας και στη χώρα μας. Γιατί αν νομίζει κανείς ότι αυτά αφορούν κάτι μακρινό, αφορούν την άλλη πλευρά του Ατλαντικού και μόνο, ας δει πού στέκεται η εγχώρια Δεξιά, πού στέκεται σε σχέση με την άρνησή της για την αναγνώριση της Παλαιστίνης για παράδειγμα, πού στέκεται σε σχέση με την απαξίωση του ίδιου του Διεθνούς Ποινικού Δικαστηρίου, πού στέκεται σε σχέση με τη μη αναγνώριση της γενοκτονίας που παρακολουθεί ένας ολόκληρος πλανήτης να διαπράττεται από το κράτος του Ισραήλ σε παγκόσμια ζωντανή μετάδοση, πού στέκεται σε σχέση με την ποινικοποίηση της μετανάστευσης, τη συστηματική παραβίαση του δικαιώματος στο άσυλο, πού στέκεται σε σχέση με την περιφρόνηση του ίδιου του Διεθνούς Δικαίου, το οποίο το επικαλείται η ελληνική Δεξιά κατά το δοκούν.

Σε όλα αυτά σε αυτά τα ζητήματα και σε πολλά άλλα τα οποία θα μπορούσα να αναφέρω, έχουμε ένα κοινό αξιακό υπόβαθρο. Έχουμε μια ταύτιση με αυτόν τον ακραίο τραμπικό λόγο τον οποίο παρακολουθήσαμε χθες. Και δεν είναι αυτό απλώς και μόνο μια πολιτική επιλογή να κρυφτούμε πίσω από τον ισχυρό. Είναι κάτι πιο βαθύ από αυτό, είναι η συνειδητή προσχώρηση. Είναι συνειδητή προσχώρηση σε έναν κόσμο, σε μια αντίληψη για τον κόσμο, σε μια κοσμοθεωρία που λέει ότι το μόνο δίκαιο είναι το δίκαιο του ισχυρού, τελεία και παύλα.

Γι’ αυτό και η δικιά μας ευθύνη είναι να υψώσουμε καθαρά τη φωνή μας απέναντι σε αυτό το μανιφέστο που μας παρουσιάζεται πλέον ως μια νέα κανονικότητα, να δείξουμε ότι η Ελλάδα δεν θα σταθεί στην πλευρά της ιστορίας που αμφισβητεί την επιστήμη, που λοιδορεί τα δικαιώματα, που αρνείται τη δικαιοσύνη.

Και χθες στη σύνοδο του ΟΗΕ, υπήρξαν ευτυχώς και ηγέτες που έκαναν το καθήκον τους απέναντι στη δημοκρατία. Έκαναν το καθήκον τους απέναντι στο Διεθνές Δίκαιο. Έκαναν το καθήκον τους απέναντι στα δικαιώματα. Υπήρξαν ευτυχώς κι αυτοί οι ηγέτες. Γι’ αυτό υπάρχει σήμερα αυτή η παγκόσμια αντιπαράθεση. Και μιλώ για ηγέτες όπως ο Λούλα από τη Βραζιλία, όπως ο Σάντσεθ από την Ισπανία. Αυτοί ακριβώς οι ηγέτες στέκονται στη σωστή πλευρά της ιστορίας. Αυτοί ακριβώς οι ηγέτες είναι και οι δικές μας συμμαχίες σε αυτόν τον ανοιχτό πόλεμο, τον οποίο έχει εξαπολύσει η παγκόσμια ακροδεξιά και ο νεοφασισμός.

Έρχομαι, κυρίες και κύριοι συνάδελφοι, και στα καθ’ ημάς. Και να μιλήσουμε λίγο και για τα ζητήματα της οικονομίας. Όσο και αν ο κ. Μητσοτάκης και οι Υπουργοί του προσπαθούν με διάφορες επικοινωνιακές κορώνες, με έναν προπαγανδιστικό μηχανισμό που δουλεύει βεβαίως στην εντέλεια σαν ρολόι εδώ και έξι χρόνια, να μας πείσουν ότι στη χώρα μας συντελείται μια αναπτυξιακή κοσμογονία, ότι η ελληνική οικονομία πετάει, η πραγματικότητα είναι μία. Η οικονομία είναι το πραγματικό βατερλό αυτής της Κυβέρνησης, σε ό,τι αφορά βεβαίως τα συμφέροντα της κοινωνικής πλειοψηφίας. Δεν είναι βατερλό για όλους. Δεν είναι βατερλό για τις οικονομικές ελίτ. Δεν είναι βατερλό για εκείνα τα κοινωνικά στρώματα, τα ανώτερα εισοδηματικά στρώματα, τα οποία έχουν συγκροτήσει αυτή την πολύ φανατική κοινωνική συμμαχία που στηρίζει η Κυβέρνηση Μητσοτάκη. Όμως, σε ό,τι αφορά την πλειοψηφία των συμπολιτών μας, τα πράγματα οδηγούνται από το κακό στο χειρότερο.

Και επειδή δεν θέλω για την οικονομία του χρόνου να αναλωθώ σε πολλές αναλύσεις και πολλούς αριθμούς, θα πω με τίτλους τρία πολύ συγκεκριμένα ζητήματα.

Πρώτον, Ταμείο Ανάκαμψης και Ανθεκτικότητας. Το έχουμε πει πάρα πολλές φορές, αλλά δεν θα κουραστούμε να το λέμε, ότι ο κ. Μητσοτάκης και η Κυβέρνησή του έχει θυσιάσει τελικά μια πραγματικά μεγάλη ευκαιρία για τον μετασχηματισμό της ελληνικής οικονομίας. Και τη θυσίασε αυτή την ευκαιρία, την ιστορική ευκαιρία, στο βωμό των νεοφιλελεύθερων δογμάτων και στο βωμό της εξυπηρέτησης ημετέρων, μεγάλων επιχειρηματικών συμφερόντων και ομίλων.

Και σε λίγο καιρό, γιατί πλησιάζει ο καιρός που θα ολοκληρωθεί το πρόγραμμα του Ταμείου Ανάκαμψης και Ανθεκτικότητας, θα είναι πλέον πάρα πολύ εμφανές πόσο ισχνό είναι το αποτύπωμα στην ελληνική οικονομία και πόσο άδικα είναι κατανεμημένος αυτός ο πλούτος. Γιατί, κύριε Υπουργέ, εντάξει, καλή η αντικατάσταση των λαμπτήρων στα συστήματα φωτισμού στους οδικούς άξονες με led, καλό πρόγραμμα, αλλά μάλλον δεν ήταν αυτός ο ρόλος του Ταμείου Ανάκαμψης.

Ακόμα, όμως, και αν το δει κανείς με ποσοτικούς όρους, τα μαντάτα είναι πάρα πολύ άσχημα. Η ολοκλήρωση στόχων και οροσήμων είναι κάτω από 40% αυτή τη στιγμή, όπως και η πραγματική απορρόφηση των συνολικών πόρων, η πραγματική, όχι η λογιστική, στις επιχορηγήσεις το ποσοστό είναι περίπου στο 50% και στα δάνεια μόλις 22%. Και οι προθεσμίες το ξέρετε πολύ καλά, κύριε Υπουργέ, είναι ασφυκτικές. Παράταση δεν πρόκειται να δοθεί.

Εσείς μας λέτε ότι δεν θα χαθούν πόροι για την ελληνική οικονομία, αλλά ακόμα δεν μας έχετε εξηγήσει ποιο είναι το σχέδιο ακριβώς για να μη χαθούν οι πόροι που λιμνάζουν αυτή τη στιγμή. Τι θα κάνετε ακριβώς; Θα απεντάξετε έργα; Θα παίζετε πινγκ πονγκ μεταξύ των προγραμμάτων; Θα τροποποιείτε ορόσημα και στόχους;

Τότε, αν τροποποιούνται συνεχώς τα ορόσημα, οι στόχοι, αν απεντάσσονται έργα, εντάσσονται άλλα για να μπορέσουμε να εμφανίσουμε μια απορρόφηση, για ποιο εθνικό σχέδιο μπορούμε να μιλάμε, για Εθνικό Σχέδιο Ανάκαμψης και για ποια «ΕΛΛΑΔΑ 2.0» μπορούμε να μιλάμε. Αυτό για το οποίο μπορούμε να μιλάμε είναι για έναν αχταρμά χωρίς στρατηγική, χωρίς σχέδιο, μια «κουρελού 2.0». Αυτό, δυστυχώς, είναι το αποτέλεσμα της πολιτικής της Κυβέρνησης Μητσοτάκη στην πολύ κρίσιμη ιστορική ευκαιρία του Ταμείου Ανάκαμψης και Ανθεκτικότητας.

Δεύτερο ζήτημα, ΕΣΠΑ. Ούτε εδώ είναι καλά τα μαντάτα, κύριε Υπουργέ, και θα περιμένουμε να μας εξηγήσετε πού οφείλεται αυτή η πτώση στην απορρόφηση των σχετικών κονδυλίων, όχι με ανακοινώσεις ότι η Ελλάδα παραμένει στις πρώτες θέσεις, αλλά να μας εξηγήσετε τι ακριβώς συμβαίνει, γιατί γνωρίζετε πάρα πολύ καλά ότι η Ελλάδα δεν είναι Λουξεμβούργο. Γνωρίζετε πάρα πολύ καλά ότι η ελληνική οικονομία εξαρτάται και στηρίζεται σε πάρα πολύ μεγάλο βαθμό από την εισροή ευρωπαϊκών πόρων και αυτήν τη στιγμή είμαστε κάτω από τον ευρωπαϊκό μέσο όρο απορρόφησης. Και αν μπούμε μέσα στα ίδια τα προγράμματα να δούμε τι συμβαίνει σε κάθε πρόγραμμα, τα πράγματα είναι ακόμα χειρότερα.

Τι γίνεται με το πρόγραμμα της δίκαιης αναπτυξιακής μετάβασης που έχει να κάνει με τις περιοχές οι οποίες οδηγούνται στην απολιγνιτοποίηση; Πού πάει αυτό το πρόγραμμα; Τι γίνεται με το πρόγραμμα της πολιτικής προστασίας; Τα λέγαμε εδώ και τον Ιούνιο στο αρμόδιο Υπουργείο που έχει μια ελεεινή απορρόφηση, 1%, στα προγράμματα. Πώς θα σωθεί η κατάσταση σε αυτά τα προγράμματα;

Όμως -και θέλω να επιμείνω σε αυτό- το πρόβλημα δεν είναι μόνο ποσοτικό, δεν είναι μόνο ότι είναι χαμηλά τα ποσοστά απορρόφησης. Το πρόβλημα είναι πρωτίστως ποιοτικό. Θα μου επιτρέψετε εδώ να μη χρησιμοποιήσω τα δικά μου λόγια, αλλά να παραθέσω μερικές επισημάνσεις από επίσημα ευρωπαϊκά reports που εξηγούν ακριβώς πού βρίσκεται η κατάσταση.

Σταχυολογώ από τη διαδικασία λογοδοσίας Κομισιόν Ευρωπαϊκού Κοινοβουλίου, Ιούνιος 2025, πολύ πρόσφατο δηλαδή, για το Ταμείο Ανάκαμψης Ανθεκτικότητας. «Η Ελλάδα εμφανίζει υπερεκταμίευση σε σχέση με την υλοποίηση, δηλαδή έχει πάρει σχετικά περισσότερα χρήματα από όσα έχει υλοποιήσει πρακτικά μέχρι τώρα. Το μεγαλύτερο μέρος των απαιτητικών έργων απομένει να ολοκληρωθεί ως το 2026. Η ελεγκτική αρχή προειδοποιεί για κίνδυνο αστοχιών και αποτυχία υλοποίησης. Η Ελλάδα κατατάσσεται σχετικά χαμηλά -0,28- ως προς τη συνολική αποτελεσματικότητα υλοποίησης του Ταμείου Ανάκαμψης σε σύγκριση με χώρες όπως η Γαλλία και η Γερμανία. Η πρόοδος στις μεταρρυθμίσεις και στους στόχους παραμένει συγκριτικά χαμηλή και μπορεί να δημιουργήσει σοβαρό πρόβλημα απορρόφησης στο τελικό στάδιο».

Σταχυολογώ, επίσης, κύριε Υπουργέ από την ειδική έκθεση του Ευρωπαϊκού Ελεγκτικού Συνεδρίου. Πάλι είναι φετινή έκθεση. «Παρ’ ότι η Ελλάδα τήρησε την υποχρεωτική διάθεση του 20% των κονδυλίων του Ταμείου Ανάκαμψης και Ανθεκτικότητας σε ψηφιακές δράσεις, τα έργα δεν κατευθύνθηκαν στρατηγικά προς τις πραγματικές αδυναμίες της χώρας. Χαμηλό επίπεδο ψηφιακών δεξιοτήτων, αδύναμη ψηφιακή διασύνδεση των μικρομεσαίων επιχειρήσεων, περιορισμένη αξιοποίηση τεχνητής νοημοσύνης και προηγμένων τεχνολογιών». Αυτά λένε οι επίσημες ευρωπαϊκές αναλύσεις. Δεν είναι λόγια δικά μου.

Μίλησα για το Ταμείο Ανάκαμψης, μίλησα για το ΕΣΠΑ. Τρίτο ζήτημα -που είναι και ο τίτλος του σημερινού νομοσχεδίου- είναι η ενίσχυση των υπηρεσιών των αναπτυξιακών προγραμμάτων. Εδώ οφείλω να ομολογήσω ότι η Κυβέρνησή σας, η Κυβέρνηση Μητσοτάκη έχει αποδείξει αυτά τα έξι χρόνια ότι είναι πάρα πολύ καλή στο να εφευρίσκει διάφορους ευφάνταστους τίτλους στα νομοσχέδια τα οποία φέρνει εδώ στη Βουλή. Έτσι, λοιπόν, βλέπετε, κύριε Υπουργέ και εσείς ως ενίσχυση των υπηρεσιών όλο αυτό το απίστευτο δαιδαλώδες τουρλουμπούκι το οποίο έχει γίνει -περί αυτού πρόκειται- με τις συγχωνεύσεις και τις συνενώσεις υπηρεσιών που μετά διασπώνται, με την αδιαφάνεια στον τρόπο μετακίνησης υπαλλήλων, με την αδιαφάνεια στις τοποθετήσεις στελεχών σε θέσεις ευθύνης, με τις μισθολογικές ανισότητες μεταξύ των ίδιων των εργαζομένων και ήρθατε τώρα να δημιουργήσετε και έναν τεχνητό διαχωρισμό μεταξύ δημοσίων υπαλλήλων και υπαλλήλων της ΜΟΔ για να μας πείτε ότι στηρίζετε τους δημοσίους υπαλλήλους, εσείς που τους βάζατε σε εφεδρεία και διαθεσιμότητες, εσείς που τους αρνείστε τον 13ο μισθό, τώρα λέτε ότι τους στηρίζετε κιόλας. Αν δεν είναι αυτό κοροϊδία, τι είναι πια;

Κυρίες και κύριοι συνάδελφοι, πίσω από το όμορφο λούστρο της προπαγάνδας, πίσω από τις ωραιοποιημένες παρουσιάσεις με power point των κυβερνητικών επιτευγμάτων, οι πολίτες πια βλέπουν την αλήθεια. Βλέπουν την αλήθεια της εργασιακής φτώχειας, βλέπουν την αλήθεια του πλιάτσικου στο κράτος, βλέπουν την ολοένα και μεγαλύτερη απόκλιση του βιοτικού μας επιπέδου από τον ευρωπαϊκό μέσο όρο, που ο ευρωπαϊκός μέσος όρος δεν είναι και για να πανηγυρίζει κανείς έτσι όπως εξελίσσεται τα τελευταία χρόνια, αλλά παρ’ όλα αυτά η απόκλιση μεγαλώνει. Βλέπουν την υστέρηση σε πραγματικά αναπτυξιακά έργα δημόσιων υποδομών που έχει ανάγκη η χώρα μας και βλέπουν να παροξύνονται κρίσεις, όπως η στεγαστική κρίση στην οποία κάνουμε σταθερά πρωταθλητισμό πλέον σε ολόκληρη την Ευρώπη. Και βέβαια όλοι πλέον βλέπουν το κράτος ΟΠΕΚΕΠΕ, το κράτος λάφυρο στα χέρια ενός καθεστώτος, μιας εξουσίας που θέλει να το χρησιμοποιήσει, να το αξιοποιήσει, να το εκμαυλίσει προς όφελός της.

Κύριε Υπουργέ, αυτό το μοντέλο της φτηνής ανάπτυξης, αυτός ο μονόλογος των trickie down economics, η αντίληψη ότι πρέπει να ενισχύεται υπέρμετρα ο πλούτος για να μπορεί να μοιράσει κάποια στιγμή σε ένα ασαφές μέλλον κάποια ψίχουλα και προς τα κάτω, προς την πλειοψηφία, δεν δουλεύει κατ’ αρχάς και πλέον δεν περνάει πια και στην ίδια την κοινωνία. Ο κλειστός ορίζοντας προσδοκιών που καλλιεργήσατε στην ελληνική κοινωνία δεν είναι πια αποδεκτός από τους συμπολίτες μας. Η Κυβέρνηση οφείλει να πληρώσει στην κοινωνία όσα της χρωστά, γιατί οι πολίτες βλέπουν πλέον την κοροϊδία και γυρίζουν την πλάτη. Ξέρουν ποιοι δημιουργούν το υπερπλεόνασμα, ξέρουν ποιοι υπερφορολογούνται μέσω του ΦΠΑ, ξέρουν σε ποιους δεν επιστρέφεται το υπερπλεόνασμα και ξέρουν ποιοι το τρώνε αυτό το υπερπλεόνασμα και ξέρουν ταυτόχρονα ποιοι είναι αυτοί οι οποίοι φοροαπαλλάσσονται και φοροδιαφεύγουν συστηματικά εξαιτίας της δικής σας πολιτικής. Ξέρουν ποιοι είναι αυτοί που διαλύουν τις υποδομές, ποιοι διαλύουν τη δημόσια παιδεία, ποιοι διαλύουν τη δημόσια υγεία και ποιοι αναγκάζουν τους πολίτες να πληρώνουν υπηρεσίες που κανονικά θα έπρεπε να τους παρέχει το κράτος. Το γνωρίζουν πλέον αυτό οι πολίτες και γι’ αυτό πλέον όση προπαγάνδα και αν χρησιμοποιήσετε, δεν μπορείτε να τους πείσετε. Γνωρίζουν πάρα πολύ καλά ότι η πολιτική σας, η οικονομική πολιτική σας, είναι βαθιά άδικη, είναι βαθιά ταξική και είναι μια πολιτική η οποία οδηγεί σε ακόμα μεγαλύτερη όξυνση των ανισοτήτων στη χώρα μας.

Κυρίες και κύριοι συνάδελφοι, αυτή η Κυβέρνηση έχει μάθει να επιβιώνει -δυστυχώς-, αφαιρώντας δικαιώματα από τους πολίτες και φιμώνοντάς τους. Δεν ακούει τα ηθικά και ανθρώπινα αιτήματα των γονιών ενός σιδηροδρομικού εγκλήματος με μαζικούς θανάτους. Δεν ακούει το ηθικό και δίκαιο αίτημα για αναγνώριση του κράτους της Παλαιστίνης και επιβολή κυρώσεων στο Ισραήλ. Δεν ακούει καν τον ΟΗΕ που λέει ότι το Ισραήλ διαπράττει γενοκτονία. Δεν ακούει καν τη δεξιά εκδοχή της Κομισιόν που μιλάει έστω γι’ αυτές τις δειλές, τις ελλιπείς κυρώσεις προς το Ισραήλ. Πόσο μικρή αλήθεια, πόσο ασήμαντη φαίνεται -δυστυχώς- σήμερα η χώρα μας, η Ελλάδα, σε διπλωματικό επίπεδο, σε θεσμικό επίπεδο; Πού έχει φτάσει πλέον αυτή η χώρα με την πολιτική σας; Πόσο πίσω από τα αιτήματα των καιρών, από όλα αυτά τα οποία συζητιούνται σε παγκόσμιο επίπεδο, βρίσκεται αυτήν τη στιγμή η χώρα μας, από τις πολύ μεγάλες προκλήσεις που αντιμετωπίζουμε; Και το επιχείρημα, που δυστυχώς επικαλείται ο κ. Μητσοτάκης και με πολύ χυδαίο τρόπο κάποιοι Υπουργοί του, όπως ο κ. Φλωρίδης, εδώ σε αυτήν την Αίθουσα πολύ πρόσφατα, περί δήθεν εθνικού συμφέροντος, είναι ένα κενό κέλυφος και η Κυβέρνησή σας το ξέρει πολύ καλά. Αυτό να το πω, λοιπόν και εγώ πάρα πολύ καθαρά. Εθνικό συμφέρον, κυρίες και κύριοι συνάδελφοι, σε μια περίοδο αποσταθεροποίησης είναι το διεθνές δίκαιο. Αυτό είναι το εθνικό μας συμφέρον. Αυτό είναι το συμφέρον της χώρας μας.

(Χειροκροτήματα από την πτέρυγα της Νέας Αριστεράς)

Και το Ισραήλ αυτό που κάνει είναι να ανατρέπει κάθε έννοια Διεθνούς Δικαίου. Γι’ αυτό δεν μπορούμε να είμαστε με το Ισραήλ και πρέπει να είμαστε απέναντί του, την ώρα που όλος ο κόσμος, η Μεγάλη Βρετανία, η Γαλλία, ο Καναδάς, η Αυστραλία, έφτασαν να αναγνωρίσουν το κράτος της Παλαιστίνης. Εμείς έχουμε καταντήσει εδώ να είμαστε οι τελευταίοι σύμμαχοι του καταζητούμενου Νετανιάχου. Εκεί έχουμε φτάσει. Αυτήν τη στιγμή, αυτές τις μέρες στοχοποιούνται από το Ισραήλ Έλληνες πολίτες και οργανώσεις στη χώρα μας ως τρομοκρατικά δίκτυα, επειδή στέκονται στο πλευρό του παλαιστινιακού λαού.

(Στο σημείο αυτό την Προεδρική Έδρα καταλαμβάνει η Ε΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Χθες βράδυ σκάφη του στόλου Global Sumud Flotilla δέχτηκαν επιθέσεις από drones και μάλιστα, κύριε Υπουργέ, την ώρα που τα σκάφη αυτά έπλεαν εντός της ελληνικής ζώνης έρευνας και διάσωσης νότια της Γαύδου. Η Κυβέρνηση κάνει σαν να μην τρέχει τίποτα. Σε ένα από τα σκάφη επιβαίνει και η Γραμματέας της Κοινοβουλευτικής μας Ομάδας, η Πέτη Πέρκα.

Καλώ, λοιπόν, την Ελληνική Κυβέρνηση, καλώ τον Πρωθυπουργό της χώρας τον κ. Μητσοτάκη, καλώ τον Υπουργό Εξωτερικών τον κ. Γεραπετρίτη, καλώ τον Υπουργό Ναυτιλίας τον κ. Κικίλια, επιτέλους να αντιδράσουν και να εγγυηθούν την ασφάλεια των πληρωμάτων των σκαφών αυτού του στόλου αλληλεγγύης που κατευθύνεται στη Γάζα, με σκοπό να δώσει ανθρωπιστική βοήθεια στο βασανιζόμενο παλαιστινιακό λαό. Είναι το ελάχιστο που έχετε να κάνετε, να διασφαλίσετε την ακεραιότητα των ανθρώπων που συμμετέχουν σε αυτήν την αποστολή.

Και θα κλείσω με το εξής: Κυρίες και κύριοι της Κυβέρνησης, σταματήστε επιτέλους να κρύβεστε. Σταματήστε επιτέλους να κρύβεστε, βρείτε λύση, βρείτε λύση τώρα, δεν είναι δυνατόν να αφήνετε έναν γονιό, έναν βασανισμένο πατέρα, έναν συντετριμμένο πατέρα, τον Πάνο Ρούτσι, να τον αφήνετε να κάνει απεργία πείνας εδώ στο πιο κεντρικό, στο πιο ιστορικό σημείο της πρωτεύουσας της χώρας, στην πλατεία Συντάγματος. Να τον αφήσετε να κάνει απεργία πείνας και να κινδυνεύει, είναι και καρδιοπαθής ο άνθρωπος, αλλά κινδυνεύει και η ζωή του, και να τον έχετε κάνει μπαλάκι μεταξύ δικαστικής εξουσίας και Υπουργείου.

Και η δικαιοσύνη, λοιπόν, να το πω και η δικαιοσύνη κρίνεται για τη στάση της σε αυτήν την υπόθεση. Κρίνεται και η δικαιοσύνη και κρίνεται πολύ αυστηρά και από την ελληνική κοινωνία για τη στάση της σε αυτήν την υπόθεση, που μας ντροπιάζει ως κράτος δικαίου. Που ζητάει ένας πατέρας το αυτονόητο, το δικαίωμα να μπορέσει να μάθει επιτέλους με την εκταφή των οστών του παιδιού του, από τι πέθανε το παιδί του. Εκεί έχουμε φτάσει στην Ελλάδα του 2025. Κρίνεται, όμως, πολύ αυστηρά και η Κυβέρνησή σας. Κρίνεται πάρα πολύ αυστηρά η Κυβέρνησή σας και για το έγκλημα των Τεμπών και για το συνακόλουθο έγκλημα συγκάλυψης που ακολούθησε τη σιδηροδρομική τραγωδία. Κρίνεται πάρα πολύ αυστηρά και έστω και τώρα, έστω και την τελευταία στιγμή, σας καλώ πριν να είναι πολύ αργά, πριν φτάσουμε να έχουμε εξελίξεις οι οποίες θα είναι ακόμα πιο τραγικές -και αναφέρομαι στον απεργό πείνας- τώρα να παρέμβετε. Να παρέμβετε να βρεθεί λύση. Είναι το λιγότερο που μπορεί να γίνει απέναντι σε έναν πατέρα και απέναντι σε μια ολόκληρη κοινωνία που ζητάει δικαίωση για τους νεκρούς της.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Υπουργέ.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κυρία Πρόεδρε.

Εμείς, θα γυρίσω πάλι στη Διεθνή Έκθεση Θεσσαλονίκης, ακούσαμε τους προβληματισμούς, Και μάλιστα ακούσαμε και τους προβληματισμούς συναδέλφου και από το κόμμα της Νέας Δημοκρατίας και επομένως γι’ αυτό και διευρύναμε τη σύνθεση του διοικητικού συμβουλίου με την εκπροσώπηση της αυτοδιοίκησης. Είναι σημαντικό η αυτοδιοίκηση και ο δήμος που θα ορίζει τον εκπρόσωπό του στη Διεθνή Έκθεση αλλά και ταυτόχρονα η περιφέρεια, θα μπορεί να έχει λόγο στις αποφάσεις. Αλλά το πιο σημαντικό από όλα είναι ότι οι εκπρόσωποι των εργαζομένων επίσης θα εκπροσωπούνται στο διοικητικό συμβούλιο, επομένως θα υπάρχει φωνή των εργαζομένων. Ήδη ακούστηκε ότι και αυτό θα εξέλιπε, επομένως καλύπτεται και το μέρος των εργαζομένων.

Άκουσα τον Πρόεδρο, τον κ. Χαρίτση, και δεν το κατάλαβα, ίσως θα μπορούσε να μας το διευκρινίσει. Εμείς ως Κυβέρνηση στηρίζουμε την ύπαρξη της δημόσιας αυτής λειτουργίας της έκθεσης στο σημείο εκείνο, εκεί που βρίσκεται δηλαδή, και που ιστορικά έχει βρεθεί. Σας άκουσα να λέτε να μεταφερθεί κάπου αλλού ίσως, δεν ξέρω αν αυτή είναι η θέση σας, θα ήθελα να την ακούσω. Εμείς, λοιπόν, επιμένουμε ότι θέλουμε η έκθεση, έχει αξία να παραμείνει στον χώρο αυτό. Και βεβαίως ακούγοντας και τις ενστάσεις των συναδέλφων διευρύναμε τη σύνθεση.

Τώρα επειδή αναφερθήκατε σε πολλά και η μέρα θα είναι μεγάλη, κατέθεσαν εδώ δύο κόμματα για ονομαστική ψηφοφορία, έχουμε χρόνο, λοιπόν, κύριε Πρόεδρε, και είναι και ο κ. Τσακαλώτος από πίσω, και γνωρίζετε πολύ καλά αγγλικά και εσείς, κύριε Τσακαλώτο, σχεδόν είναι μητρική σας γλώσσα. Σας καλώ, λοιπόν, τώρα, τώρα εδώ που είστε να μπείτε στον επίσημο ιστότοπο της Ευρωπαϊκής Ένωσης kohesio.ec.europa.eu. και να μπείτε μέσα στον πίνακα 2021-2027 cohesion policy eu payments by country για κάθε χώρα και μάλιστα θα δείτε το net metering payments, αυτά, δηλαδή, που είναι τα πραγματικά ποσά που μπαίνουν στην οικονομία του κάθε κράτους. Και επειδή η μέρα είναι μεγάλη, θα σας καλούσα αργότερα να πάρετε τον λόγο και να απαντήσετε τι βλέπετε. Γιατί εγώ θα σας καταθέσω σε λίγο στη Βουλή και στην ομιλία μου όλα τα στατιστικά. Θέλω να σας πω ότι η Ελλάδα παραμένει στις πρώτες θέσεις. Πρώτη είναι η Τσεχία, δεύτερη η Εσθονία και τρίτη και τέταρτη θέση έχουν η Ελλάδα και η Σουηδία. Παρακαλώ πολύ.

Και επειδή, κύριε Ευκλείδη Τσακαλώτε, μιλήσατε για τον Ευκλείδη τον μεγάλο μαθηματικό του 2ου αιώνα προ Χριστού, έζησε περίπου το 300 προ Χριστού και μάλιστα ήταν ο πατέρας της Τριγωνομετρίας, μιλούσε με αξιώματα και αποδείξεις. Επομένως παρακαλώ πολύ, όταν μιλάμε μη μηδενίσουμε εδώ στη Βουλή τα πάντα και την κάθε εθνική προσπάθεια. Μπείτε, λοιπόν, μέσα στον επίσημο ιστότοπο και εδώ είμαστε, θα είμαστε εδώ μέχρι τις δώδεκα το βράδυ, μπορείτε να ξανασυζητήσουμε, αφού δείτε τα αποτελέσματα, κύριε Πρόεδρε, κύριε Χαρίτση, μη μηδενίζετε την προσπάθεια την εθνική που κάνει η Ελλάδα και το ότι βρισκόμαστε στις πρώτες θέσεις και μάλιστα πρώτοι στην Ευρώπη στην απορρόφηση των πόρων του Ταμείου Ανάκαμψης ως προς το ΑΕΠ της χώρας.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ο Βουλευτής της Νέας Δημοκρατίας κ. Θεόδωρος Ρουσόπουλος ζητεί άδεια ολιγοήμερης απουσίας στο εξωτερικό από 26-9-2025 έως 14-10-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Η Βουλή ενέκρινε τη ζητηθείσα άδεια.

Ομοίως, η Βουλευτής του Β2 Δυτικού Τομέα Αθηνών της Νέας Δημοκρατίας κ. Μαρία Συρεγγέλα ζητεί άδεια ολιγοήμερης απουσίας στο εξωτερικό από τις 2-10-2025 έως 8-10-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Η Βουλή ενέκρινε τη ζητηθείσα άδεια.

Τον λόγο έχει τώρα ο κ. Ανδρέας Παναγιωτόπουλος, Βουλευτής του ΣΥΡΙΖΑ - Προοδευτική Συμμαχία.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ συζητούμε σήμερα το σχέδιο νόμου του Υπουργείου Εθνικής Οικονομίας και Οικονομικών με τίτλο: «Ενίσχυση των υπηρεσιών των Αναπτυξιακών Προγραμμάτων και συναφή οργανωτικά και διοικητικά ζητήματα». Πρόκειται για κρίσιμα ζητήματα, καθώς αφορά την αξιοποίηση ευρωπαϊκών και εθνικών πόρων που θα μπορούσαν να αποτελέσουν πραγματικό μοχλό ανάπτυξης για τη χώρα μας και εσείς τα κρύβετε πίσω από ωραίες, αλλά και τεχνοκρατικές λέξεις, πίσω ενδεχομένως από τους ιστότοπους, αλλά να δούμε τι λέει ο ελληνότοπος.

Θα ξεκινήσω με μία παρατήρηση αρχής. Το ΕΣΠΑ για το Ταμείο Ανάκαμψης δεν είναι απλώς τεχνικά εργαλεία διαχείρισης, είναι στρατηγικές ευκαιρίες με το Ταμείο Ανάκαμψης να είναι μάλλον το μεγαλύτερο χρηματοδοτικό πρόγραμμα για τη χώρα και τον λαό μετά το περιβόητο Σχέδιο Μάρσαλ. Μέσα από αυτά μπορούν να χρηματοδοτηθούν οι υποδομές που αλλιώς δεν θα γίνονταν ποτέ, να δημιουργηθούν χιλιάδες θέσεις εργασίας, να ενισχυθούν οι μικρομεσαίες επιχειρήσεις, να μειωθούν οι περιφερειακές ανισότητες και να στηριχθεί η πράσινη και ψηφιακή μετάβαση.

Ωστόσο τίθεται το ερώτημα: Αξιοποιεί η Κυβέρνηση της Νέας Δημοκρατίας αυτά τα εργαλεία με κοινωνικά δίκαιο αλλά και αποτελεσματικό τρόπο; Έχει δει ο μέσος πολίτης βελτίωση στο βιοτικό του επίπεδο; Έχουν στηριχτεί οι μικρομεσαίες επιχειρήσεις που είναι η ραχοκοκαλιά της ελληνικής οικονομίας ή μήπως για μία ακόμη φορά οι πόροι αυτοί διοχετεύονται στους λίγους και ισχυρούς, αλλά και ημέτερους, αφήνοντας στο περιθώριο την πλειοψηφία. Αυτός είναι ο ελληνότοπος που σας έλεγα.

Τα στοιχεία, λοιπόν, μιλούν από μόνα τους. Μέχρι 30 Ιουνίου του 2025 το ποσοστό πραγματικής απορρόφησης του σχεδίου «Ελλάδα 2000» είναι μόλις 36%. Οι επιδοτήσεις απορροφήθηκαν κατά 49%, τα δάνεια μόλις 22% με 4,1 δισεκατομμύρια ευρώ να λιμνάζουν.

Στα ορόσημα και τους τόκους μόλις το 37% έχει ολοκληρωθεί, ενώ πρέπει να φτάσουμε το 100% μέχρι το τέλος του 2026.

Παράλληλα, το πρόγραμμα δημοσίων επενδύσεων παρουσιάζει εξίσου χαμηλά ποσοστά απορρόφησης. Και τι κάνει η Κυβέρνηση για να αντιμετωπίσει αυτή την εικόνα; Αντί για έναν συνολικό μακροπρόθεσμο σχεδιασμό, καταθέτει ένα νομοσχέδιο αποσπασματικών ρυθμίσεων. Δίνει μπόνους σε ορισμένες υπηρεσίες, θεσπίζει ειδικές μισθολογικές ρυθμίσεις, δημιουργεί νέες ανισότητες μέσα στο Δημόσιο.

Επαναφέρει ουσιαστικά το μοντέλο του πελατειακού κράτους, όπου οι ευνοημένοι μετατάσσονται σε Υπουργεία με μισθούς ρετιρέ, ενώ οι υπόλοιποι, οι εκπαιδευτικοί, οι γιατροί, οι υπάλληλοι πρώτης γραμμής παραμένουν σε συνθήκες μισθολογικής καθήλωσης. Και όλα αυτά με πρόσχημα την απορρόφηση των πόρων για την επιτάχυνση των διαδικασιών. Όταν η στρατηγική του σχεδιασμού έχει δομικά προβλήματα, κανένα μπόνους και ειδικά στα δικά σας παιδιά, στα golden boys, δεν πρόκειται να φέρει αποτέλεσμα.

Εμείς από τη δική μας πλευρά λέμε ξεκάθαρα, δεν χρειάζονται μπόνους για λίγους, αλλά οριζόντια μισθολογική ενίσχυση για όλους. Γι’ αυτό, εξάλλου, καταθέσαμε και την τροπολογία για την επαναφορά του 13ουκαι 14ου μισθού.

Ένα χαρακτηριστικό παράδειγμα της κυβερνητικής αποτυχίας είναι η διαχείριση των πόρων του Ταμείου Ανάκαμψης στον τομέα της υγείας. Αν και έχουν προβλεφθεί τεράστια κονδύλια για την αναγέννηση των Κέντρων Υγείας, τα έργα προχωρούν με ρυθμούς χελώνας, αποδεικνύοντας για άλλη μια φορά ότι λείπει ο σωστός σχεδιασμός και, κατά συνέπεια, η αποτελεσματικότητα, αλλά και η τήρηση των χρονοδιαγραμμάτων. Και όχι μόνο αυτό. Τα χρήματα του Ταμείου Ανάκαμψης δεν κατευθύνθηκαν σε παραγωγικές επενδύσεις, δεν έγιναν υποδομές που θα αλλάξουν τον παραγωγικό χάρτη της χώρας.

Για παράδειγμα, κανένα αρδευτικό έργο δεν κατασκευάζεται στην Αχαΐα, μια περιοχή με μεγάλη συνεισφορά στην κτηνοτροφική και γεωργική παραγωγή της χώρας και ενώ η κλιματική κρίση κάνει όλο και πιο συχνά αισθητή την παρουσία της. Δεν βάζω, βέβαια, την ευλογιά η οποία μας καταστρέφει καθημερινά, κύριε Υπουργέ.

Κυρίες και κύριοι συνάδελφοι, η Κυβέρνηση παρουσιάζεται ως υπέρμαχος των μεταρρυθμίσεων. Στην πραγματικότητα, όμως, δεν έχει τολμήσει να αντιμετωπίσει τα δομικά προβλήματα της δημόσιας διοίκησης. Επιμένει στον εξοπορισμό δίνοντας συμβάσεις σε ιδιώτες, με αποτέλεσμα καθυστερήσεις, έλλειψη διαφάνειας αλλά και μειωμένη αποτελεσματικότητα.

Αντί να χτίσετε θεσμούς σχεδιάζετε προσωποποιημένες επιδοτήσεις. Αντί για μεταρρυθμίσεις, δίνετε μπόνους. Αντί για φορολογική δικαιοσύνη, επιδοτείτε τον μεγάλο πλούτο και λέτε στους χαμηλόμισθους ότι δεν υπάρχουν λεφτά. Και την ίδια στιγμή η Κυβέρνηση συνεχίζει να χαρίζει εκατομμύρια στους λίγους. Σήμερα, χίλια τετρακόσια ενενήντα εννιά φυσικά πρόσωπα έχουν εισόδημα από μερίσματα 3,8 δισεκατομμύρια ευρώ και πληρώνουν μόλις 190 εκατομμύρια ευρώ φόρο. Αυτό συμβαίνει, επειδή η Νέα Δημοκρατία μείωσε τον συντελεστή φορολόγησης από το 10% στο 5%, έναν από τους χαμηλότερους συντελεστές σε όλη την Ευρώπη. Αντίθετα, ένας μισθωτός μπορεί να φτάσει να φορολογείται ακόμη και με συντελεστές του 44%.

Το επιχείρημα της Κυβέρνησης είναι ότι οι χαμηλοί φόροι στο κεφάλαιο οδηγούν σε επενδύσεις και ανάπτυξη. Για να δούμε, όμως, είναι έτσι; Μάλλον όχι. Τα δεδομένα, φαίνεται, ότι σας διαψεύδουν. Η Ελλάδα, με τους χαμηλότερους συντελεστές φορολόγησης των μερισμάτων, είναι τελευταία στην Ευρωπαϊκή Ένωση στις επενδύσεις ως ποσοστό του ΑΕΠ. Αντίθετα οι χώρες που φορολογούν δίκαια τον πλούτο έχουν πολύ υψηλότερες επενδύσεις. Το αξίωμα του trickle down κατέρρευσε. Αυτό που μένει είναι η κοινωνική αδικία. Οι υπερπλούσιοι προστατεύονται, ενώ οι εργαζόμενοι πληρώνουν το μάρμαρο.

Αν τα μερίσματα δεν φορολογούνταν αυτοτελώς, αλλά εντάσσονταν στην προοδευτική φορολογική κλίμακα, θα μπορούσε να εξασφαλιστεί η μόνιμη χρηματοδότηση της 13ης σύνταξης, εάν το θέλατε βέβαια. Και αν, επιπλέον, δεν καταργούνταν και άλλες φοροαπαλλαγές του κεφαλαίου, όπως για τη μεγάλη ακίνητη περιουσία ή τους εφοπλιστές, τότε θα μπορούσαν να χρηματοδοτηθούν και ο 13ος και ο 14ος μισθός για τους δημοσίους υπαλλήλους.

Την ίδια ώρα, την ώρα που η κοινωνία στενάζει από την ακρίβεια, την ώρα που οι νέοι φεύγουν στο εξωτερικό, η Νέα Δημοκρατία φροντίζει με ζήλο τους υπερπλούσιους. Η Κυβέρνηση της Νέας Δημοκρατίας είναι πρωταθλήτρια στα σκάνδαλα και τη διασπάθιση των πόρων, από τον ΟΠΕΚΕΠΕ μέχρι τα Τέμπη, απ’ την ακρίβεια έως την υπονόμευση της αξιοπιστίας της χώρας.

Η διακυβέρνησή της φαίνεται ότι αφήνει πίσω της καταστροφή και τώρα με αυτό το νομοσχέδιο επιχειρεί να καλύψει την αδυναμία της με ημίμετρα και πελατειακές μεθοδεύσεις. Αντί να χτίσετε θεσμούς, σχεδιάζετε προσωποποιημένες επιδοτήσεις. Αντί για μεταρρυθμίσεις, δίνετε μπόνους, όπως ακριβώς κάνετε και με την αξιολόγηση των δημοσίων υπαλλήλων. Αντί για φορολογική δικαιοσύνη, επιδοτείτε τον μεγάλο πλούτο και λέτε στους χαμηλόμισθους ότι δεν υπάρχουν λεφτά.

Η δική μας θέση είναι σαφής. Χρειάζεται στρατηγικός εθνικός σχεδιασμός, διαφάνεια, ισχυροί μηχανισμοί ελέγχου, δίκαιη φορολογία και ουσιαστική ενίσχυση του κοινωνικού κράτους. Χρειάζεται μια αναπτυξιακή πολιτική που να αφορά την κοινωνική πλειοψηφία και όχι τους λίγους.

Με βάση όλα τα παραπάνω, δηλώνουμε την κατηγορηματική μας αντίθεση στο νομοσχέδιο της Κυβέρνησης, διότι δεν μας επιτρέπεται να γίνουμε συνένοχοι σε μια πολιτική που φτωχοποιεί τους πολλούς, προστατεύει το μεγάλο κεφάλαιο, αλλά και τα συμφέροντα των ημετέρων.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Βουλευτής του Κομμουνιστικού Κόμματος Ελλάδος, ο κ. Ιωάννης Δελής.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Να πούμε κατ’ αρχάς ότι πρόκειται για ένα νομοσχέδιο για την ενίσχυση, όπως λέει, των υπηρεσιών των αναπτυξιακών προγραμμάτων, το οποίο φυσικά, όπως και τα περισσότερα τέτοια, απευθύνεται και αφορά στους επιχειρηματικούς ομίλους και το κεφάλαιο, καθώς αυτοί είναι που παίρνουν τη μερίδα του λέοντος από όλα τα λεγόμενα αναπτυξιακά προγράμματα, όπως το Ταμείο Ανάκαμψης και όχι βέβαια οι μικρές, οι μικρομεσαίες επιχειρήσεις.

Το ότι τώρα αυτά τα αναπτυξιακά προγράμματα έρχονται να καλύψουν όχι τις λαϊκές ανάγκες, αλλά τις ανάγκες της κερδοφορίας των επιχειρηματικών ομίλων, αποδεικνύεται αμέσως από την προτεραιότητα που δίνετε, παραδείγματος χάριν, για την ενεργειακή αναβάθμιση των νοσοκομείων, αντί για την πλήρη στελέχωσή τους ή για τους διαδραστικούς πίνακες σε σχολεία χρέπια, αντί για έργα σχολικών υποδομών και αντισεισμικής τους θωράκισης.

Στην ίδια λογική, υπέρ του κεφαλαίου, κινείται και το άρθρο 36 με τίτλο: «Ενίσχυση σκοπού, επαναπροσδιορισμός μελών διοικητικού συμβουλίου και σύσταση Συμβουλευτικής Επιτροπής στην εταιρεία Διεθνής Έκθεση Θεσσαλονίκης Α.Ε.». Με το άρθρο αυτό, λοιπόν, επαναπροσδιορίζεται και αλλάζει άρδην η σύνθεση των μελών του Διοικητικού Συμβουλίου της Ανώνυμης Εταιρείας της Έκθεσης Θεσσαλονίκης, η οποία ήδη από το 2016 και με τον νόμο του ΣΥΡΙΖΑ έχει ως μοναδικό μέτοχο το Υπερταμείο του τρίτου μνημονίου ενώ, και προκειμένου να χρυσωθεί το χάπι, δίπλα σε αυτό το διοικητικό συμβούλιο προβλέπεται ως υποκατάστατο του προηγούμενου διοικητικού καθεστώτος και η σύσταση μιας καθαρά συμβουλευτικής επιτροπής, η οποία γνωμοδοτεί, μη δεσμευτικά μάλιστα, στο νέο διοικητικό συμβούλιο αυτής της ανώνυμης εταιρείας της έκθεσης.

Και η ουσία αυτού του νομοθετικού εγχειρήματος για το διοικητικό καθεστώς της ΔΕΘ, δεν αλλάζει φυσικά από τον τελευταίο ελιγμό που έκανε η Κυβέρνηση να συμπεριλάβει τελικά στο νέο, εννεαμελές διοικητικό σχήμα της ΔΕΘ και από έναν εκπρόσωπο του Δήμου Θεσσαλονίκης και της Περιφέρειας Κεντρικής Μακεδονίας, προκειμένου να διαχειριστεί τις μεγάλες αντιδράσεις που προκαλεί στους φορείς της πόλης της Θεσσαλονίκης η τωρινή της επιλογή.

Είναι προφανές, λοιπόν, ότι αυτή η σημερινή νομοθετική ρύθμιση σχετίζεται με το υπό διαμόρφωση κυβερνητικό σχέδιο για ένα νέο εκθεσιακό και συνεδριακό κέντρο στο χώρο της έκθεσης της Θεσσαλονίκης, το οποίο προορίζεται να τρέξει από τα επιχειρηματικά επιτελεία του Υπερταμείου, στο οποίο άλλωστε ως γνωστόν ανήκει και η ΔΕΘ.

Είναι δε ακόμα υπαρκτό το ενδεχόμενο ανάπτυξης και άλλων συνοδευτικών χρήσεων, ξενοδοχειακών, εμπορικών, ακόμα και καζίνο στο μέλλον ή και από τώρα. Επίσης, ήδη το κατεδαφιστέο υποτίθεται Περίπτερο 1, που βρίσκεται στην πρόσοψη της έκθεσης και που προοριζόταν τάχα για πράσινο, με πρόσφατη νομοθετική ρύθμιση, παραχωρήθηκε επ’ αόριστον στον Διεθνή Οργανισμό Μετανάστευσης για τη δημιουργία κέντρου διαχείρισης εφοδιαστικής αλυσίδας του.

Ταυτόχρονα, η σημερινή νομοθετική ρύθμιση για τη Διεθνή Έκθεση Θεσσαλονίκης σχετίζεται ασφαλώς και με τη μελλοντική πορεία και την εξέλιξη της ίδιας της ΔΕΘ, η οποία ολοένα και περισσότερο εξελίσσεται σε ένα πεδίο για την προώθηση και προβολή των μεγάλων επιχειρήσεων και των ομίλων, μαζί και της εκάστοτε κυβέρνησης φυσικά, αλλά και των γεωστρατηγικών σχεδιασμών για την ευρύτερη περιοχή των Βαλκανίων και όχι μόνο.

Μέσα σε όλο αυτό το σκηνικό, τελικά οι μικρές και οι μικρομεσαίες επιχειρήσεις αναμένεται να αντιμετωπίσουν ακόμα περισσότερες δυσκολίες και εμπόδια, οικονομικά και άλλα, ώστε να προβληθούν είτε στην κεντρική είτε σε κάποια από τις διάφορες κλαδικές εκθέσεις της ΔΕΘ.

Σε κάθε περίπτωση, όμως, η σύνθεση του διοικητικού συμβουλίου, εν προκειμένω της ΔΕΘ, δεν μπορεί να αλλάξει ούτε τον χαρακτήρα ούτε την κατεύθυνση μιας κρατικής ανώνυμης εταιρείας, η οποία πάντα λειτουργεί με βασικό κριτήριο το κέρδος, τόσο για την αποπληρωμή ενός κρατικού χρέους το οποίο δεν δημιούργησε βέβαια ο λαός, όσο και για την άμεση και έμμεση στήριξη των μεγάλων βασικά επιχειρήσεων και ομίλων, αλλά και για την υλοποίηση των στρατηγικών κατευθύνσεων του ελληνικού κεφαλαίου για την αναβάθμιση της χώρας και της ευρύτερης περιοχής της Θεσσαλονίκης και της Μακεδονίας ως εμπορικού, μεταφορικού, τουριστικού και τεχνολογικού κόμβου.

Πρόκειται όμως όλα αυτά για στόχους και κατευθύνσεις που για τον λαό δεν σημαίνουν παρά ένταση της εκμετάλλευσης, παράδοση φιλέτων γης σε επενδυτές, ακριβότερη στέγαση και ενέργεια και άλλα τέτοια, που τα ζει.

Με βάση, λοιπόν, όλα τα παραπάνω, καταψηφίζουμε το άρθρο 36 για τη Διεθνή Έκθεση Θεσσαλονίκης, αφού πρόκειται για νομοθετική διάταξη με την οποία επιδιώκεται να επιταχυνθεί ένας σχεδιασμός που βρίσκεται αντίθετα στην ικανοποίηση των σύγχρονων λαϊκών κοινωνικών αναγκών, όπως και στην ολοκληρωμένη βέβαια πρόταση του ΚΚΕ για τη διαμόρφωση στον χώρο της έκθεσης ενός πραγματικού μητροπολιτικού πάρκου με χρήσεις αθλητισμού και πολιτισμού.

Για μας, το ΚΚΕ, το ζήτημα για τον χώρο της Διεθνούς Έκθεσης Θεσσαλονίκης δεν μπαίνει με το γνωστό ερώτημα «ανάπλαση ή μετεγκατάσταση;», αλλά το τι πρέπει να γίνει ώστε να βγουν πραγματικά κερδισμένοι οι εργαζόμενοι και η νεολαία. Και αυτό από την πρώτη στιγμή το έχουμε απαντήσει ξεκάθαρα με την ολοκληρωμένη μας θέση, που συνοπτικά είναι η εξής:

Να μετατραπεί ο χώρος της έκθεσης σε μητροπολιτικό πάρκο, με ταυτόχρονη δυνατότητα για αθλητικές και πολιτιστικές χρήσεις, δραστηριότητες. Αυτό να διασφαλιστεί με συγκεκριμένο χρονοδιάγραμμα και κρατική χρηματοδότηση, που θα εξασφαλίζουν και το αναγκαίο προσωπικό για τη συντήρηση και αναβάθμιση του πάρκου.

Να ενταχθούν σε έναν ενιαίο σχεδιασμό, μαζί με τον χώρο της διεθνούς έκθεσης, και ο χώρος του Γ΄ Σώματος Στρατού, μετά από τη μετεγκατάστασή του, αλλά και την κατάργηση του νατοϊκού στρατηγείου, ο χώρος του πρώην 424 Γενικού Στρατιωτικού Νοσοκομείου και της περιοχής του πρώην συνοικισμού της Αγίας Φωτεινής, και να αξιοποιηθούν για επέκταση των χώρων πρασίνου, καθώς επίσης για εγκατάσταση και άλλων απαραίτητων υποδομών παιδείας, φοιτητικής στέγης, πολιτιστικών και αθλητικών χώρων. Μιλάμε για τον χώρο που βρίσκεται πιο πέρα από την Έκθεση, αλλά δίπλα ακριβώς.

Αυτή η προοπτική αξιοποίησης του χώρου της έκθεσης, όπως και άλλων εν δυνάμει ελεύθερων χώρων, που είναι αρκετοί στη Θεσσαλονίκη, πρώην στρατοπέδων και βρίσκονται στον αστικό ιστό προς όφελος των πραγματικών λαϊκών συμφερόντων, οπωσδήποτε προϋποθέτει για να γίνει την οργανωμένη, τη μαζική, την αγωνιστική διεκδίκηση των συλλογικών φορέων του λαού μας.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Παράσχος Παπαδάκης, Βουλευτής της Ελληνικής Λύσης.

**ΠΑΡΑΣΧΟΣ ΠΑΠΑΔΑΚΗΣ:** Κυρία Πρόεδρε, απευθύνομαι κυρίως στην Κυβέρνηση και στους Βουλευτές της Νέας Δημοκρατίας.

Έξω από εδώ, στα δέκα μέτρα, εκεί μπροστά, είναι ένας άνθρωπος που για δέκατη ή εντέκατη ημέρα δίνει μία μάχη, ένας άνθρωπος που αργοσβήνει ζητώντας τη δικαίωση του παιδιού του μετά θάνατον, ένας άνθρωπος ο οποίος έχει δικαίωμα να μάθει την αλήθεια και να εκταφιάσει το παιδί του, να διαπιστώσει αν όντως στη σακούλα που του έδωσαν είχε μέσα το παιδί του ή όχι, να γίνουν τοξικολογικές εξετάσεις για να διαπιστωθεί αν εισέπνευσε υδρογονάνθρακες ή όχι, αυτό δηλαδή που είχε υποχρέωση ο ανακριτής και η δικαιοσύνη να κάνει, αλλά προτίμησε να δώσει εντολή να καταστραφούν τα δείγματα αίματος των θυμάτων.

Και εσείς ως Κυβέρνηση και ως Νέα Δημοκρατία του λέτε ότι δεν έχει υποβληθεί αίτημα νομοτυπικά, τυπικά. Εδώ ο άνθρωπος πεθαίνει γι’ αυτό το αίτημά του και εσείς του λέτε ότι δεν έχει υποβληθεί αίτημα. Τι θέλετε, δηλαδή; Να πρωτοκολληθεί; Πρωτόκολλο θέλετε να πάρει; Αυτό είναι το θέμα; Και αφήστε το παραμύθι ότι δεν μπορείτε να παρεμβαίνετε στη δικαιοσύνη διότι είναι θέμα της δικαιοσύνης, γιατί, αν θυμάστε καλά, όταν ήταν να φύγει η δικογραφία από την πρωτοδίκη ανακρίτρια στη Λάρισα και να πάει στον εφέτη της αρεσκείας σας είχε κάνει ωμή παρέμβαση στη δικαιοσύνη ο κ. Μητσοτάκης με έγγραφο που υπάρχει και μάλιστα το είχε καταγγείλει και η Ένωση Δικαστών και Εισαγγελέων.

Όπως και να έχει, ως Βουλευτές της Νέας Δημοκρατίας και ως Κυβέρνηση ανθρώπινα πάρτε θέση. Είστε υπέρ της εκταφής ή όχι; Αν όχι, αιτιολογήστε το. Θέλετε να μάθετε την αλήθεια ή όχι; Τη φοβάστε; Αν τη φοβάστε, για ποιον λόγο; Κάποιος που δεν φοβάται τίποτα και θέλει πραγματικά να μάθει την αλήθεια, θα είναι υπέρ του αιτήματος του ανθρώπου που είναι εδώ έξω.

Κύριε Υπουργέ, ο Πρωθυπουργός από τη ΔΕΘ εξήγγειλε τη μείωση κατά 50% στον ΕΝΦΙΑ από το 2026 και κατάργηση πλήρη το 2027 για τα χωριά κάτω από χίλιους πεντακόσιους κατοίκους.

Υπάρχει ένα χωριό στον Έβρο, η Βύσσα, η οποία βρίσκεται πεντακόσια μέτρα από την Τουρκία -μπορεί να λέω και πολλά-, ένα χωριό που κάποτε είχε τρεις και τέσσερις χιλιάδες κατοίκους και ήταν κωμόπολη.

Στην τελευταία απογραφή, κύριε Υπουργέ, το 2021 είχαν καταγραφεί παρανόμως εποχικοί εργάτες γης, διότι δεν το προβλέπει αυτό η Οδηγία της Ευρωπαϊκής Ένωσης κατά την απογραφή, πρέπει να προσμετράται ο μόνιμος πληθυσμός. Καταμετρήθηκαν στρατιωτικοί, οι οποίοι έφυγαν διότι το 2024 ο δελφίνος σας, ο κ. Δένδιας, έκλεισε το στρατόπεδο Μιλτιάδη Ζάχου στη Βύσσα. Και έτσι, τους είχαν μετρήσει στους χίλιους εξακόσιους εβδομήντα εννέα.

Σήμερα που μιλάμε, κύριε Υφυπουργέ, τέσσερα χρόνια μετά, σύμφωνα με τα επίσημα στοιχεία του Ληξιαρχείου της Δημοτικής Ενότητας Βύσσας από το 2021 μέχρι σήμερα έχουμε θανάτους στη Βύσσα -ακούστε- διακόσιους δεκαοκτώ και γεννήσεις μηδέν. Αυτά είναι σύμφωνα με τα επίσημα στοιχεία.

Κύριε Υπουργέ, τα θέλετε για να τα δείτε από το Ληξιαρχείο; Να σας τα δώσω; Να τα αφήσω στα Πρακτικά; Τα καταθέτω στα Πρακτικά.

(Στο σημείο αυτό ο Βουλευτής κ. Παράσχος Παπαδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δείτε το σας παρακαλώ, γιατί πρέπει να διορθωθεί αυτό. Κάντε την αφαίρεση για να δείτε ότι μιλάμε για χίλια τετρακόσια εξήντα ένα άτομα. Δεν θα πάω στα σχολεία, για να δούμε πόσοι μετακόμισαν από τη Βύσσα. Δεν θα πάρω τα στοιχεία από τη μεραρχία, για να δούμε πόσοι στρατιωτικοί έφυγαν από το κλείσιμο του στρατοπέδου. Και αν αφαιρέσουμε και τους εργάτες γης, είναι ζήτημα αν αυτήν τη στιγμή στη Βύσσα από τρεις - τέσσερις χιλιάδες κατοίκους κατοικούν εννιακόσια άτομα.

Και όπως και να ’χει, μιλάμε για έναν οικισμό στον Έβρο πεντακόσια μέτρα δίπλα από τον βασικότερο εχθρό της Ελλάδας που είναι η Τουρκία. Γι’ αυτά τα ακριτικά χωριά θα έπρεπε να υπάρξει ειδική μέριμνα χωρίς πληθυσμιακά χαρακτηριστικά, διότι η Αδριανούπολη δίπλα, από χωριό έχει γίνει 200.000 και η Δημοτική Ενότητα Βύσσας που αποτελείται από πέντε χωριά στον Έβρο, Καστανιές, Βύσσα, Ρίζια, Στέρνα και Καβύλη, από το 2021 ως σήμερα έχουμε σύμφωνα με τα επίσημα στοιχεία του Ληξιαρχείου Δημοτικής Ενότητας Βύσσας πεντακόσιους ογδόντα επτά θανάτους, κύριε Υπουργέ, και μηδέν γεννήσεις. Κοιτάξτε το κινητό σας εσείς, μάλλον δεν σας ενδιαφέρουν αυτά. Ορίστε, στα Πρακτικά.

(Στο σημείο αυτό ο Βουλευτής κ. Παράσχος Παπαδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν ξέρω, Tetris παίζετε; Τι παίζετε;

Πάρτε και τα στοιχεία από τα Ληξιαρχεία Ορεστιάδας, Διδυμοτείχου, Σουφλίου, Σαμοθράκης και ελάτε να μας πείτε μετά πόσο αγαπάτε τον Έβρο και πόσο τον στηρίζετε.

Εξήγγειλε επίσης ο Πρωθυπουργός και τη μείωση του ΦΠΑ σε νησιά κάτω από δυόμισι χιλιάδες κατοίκους, όπου περιλαμβάνει και τη Σαμοθράκη. Ούτε ευχαριστώ θα σας πούμε ούτε χάρη μας κάνετε. Γιατί δεν λέτε στον κόσμο ότι υπάρχει η Οδηγία 77/1992 που υποχρεώνει την Ελλάδα για μείωση ΦΠΑ κατά 30% στα νησιά; Σε Λέσβο, Χίο, Σάμο, Δωδεκάνησα, Κυκλάδες, Βόρειες Σποράδες, Σκύρο και Σαμοθράκη. Ερώτηση που είχα κάνει το 2023 γι’ αυτό το θέμα και φυσικά απαντήθηκε με λίγο κρασί, λίγο θάλασσα και το αγόρι μου.

Ορίστε, στα Πρακτικά.

(Στο σημείο αυτό ο Βουλευτής κ. Παράσχος Παπαδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί δεν λέτε στον κόσμο ότι με την υπ’ αριθμόν 1150/2021 υπουργική απόφαση του Υπουργείου Οικονομικών μειώσατε τον ΦΠΑ μόνο σε Λέρο, Κω, Σάμο και Χίο αφήνοντας απ’ έξω τα υπόλοιπα νησιά και τη Σαμοθράκη;

Εν κατακλείδι, η μείωση του ΦΠΑ που εξήγγειλε ο κ. Μητσοτάκης στη ΔΕΘ για τα νησιά είναι Οδηγία της Ευρωπαϊκής Ένωσης που έπρεπε ήδη να έχετε εφαρμόσει και, μάλιστα, λόγω μη συμμόρφωσης έχουμε υποστεί και κυρώσεις. Δεν είναι, λοιπόν δικό σας επίτευγμα, όπως παραπλανητικά το παρουσιάσατε στον κόσμο.

Στη ΔΕΘ, επίσης, τέθηκε ένα ερώτημα στον Πρωθυπουργό γιατί δεν μειώνουν τον ΦΠΑ στον Έβρο. Η απάντησή του ήταν ψευδής, όπως συνηθίζει η Κυβέρνηση σας. Είπε ότι δεν μπορεί να γίνει αυτό, διότι δεν το επιτρέπει η ευρωπαϊκή νομοθεσία, επιτρέπει μόνο τη μείωση ΦΠΑ στα νησιά. Αυτά είναι ψέματα. Να μας φέρετε την Οδηγία που το απαγορεύει, αλλιώς είστε ψεύτες και σας το λέμε κατάμουτρα. Φέρτε την Οδηγία που απαγορεύει τη μείωση του ΦΠΑ στην ηπειρωτική Ελλάδα. Δεν υπάρχει τέτοια Οδηγία. Αντιθέτως, υπάρχει η υπ’ αριθμόν 112/2006 Οδηγία, η οποία στο άρθρο 97 αναφέρει ότι κάθε κράτος-μέλος δεν μπορεί να μειώσει τον ΦΠΑ κάτω από το 15% μέχρι το 2030. Ορίστε, στα Πρακτικά, να την πάρετε να τη διαβάσετε.

(Στο σημείο αυτό ο Βουλευτής κ. Παράσχος Παπαδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής).

Ο μοναδικός περιορισμός είναι αυτός και κανένας άλλος. Γιατί δεν λέτε στον κόσμο ότι υπάρχει υπ’ αριθμόν 542/2022 Οδηγία που προβλέπει δυνατότητα μείωσης ΦΠΑ και μηδενικό ΦΠΑ σε είδη βασικής ανάγκης, τρόφιμα και φάρμακα. Και ο κ. Μητσοτάκης όταν ρωτήθηκε γι’ αυτό στη ΔΕΘ, έκανε τον Κινέζο ότι δεν ξέρει την Οδηγία -ό,τι, δηλαδή, ξέρουν όλοι οι Έλληνες, δεν το ξέρει ο Πρωθυπουργός.

Γιατί δεν λέτε στον κόσμο ότι σύμφωνα με την υπ’ αριθμόν 285/2020 Οδηγία προβλέπεται η απαλλαγή του ΦΠΑ σε μικρές επιχειρήσεις με τζίρο μέχρι 85.000 ευρώ. Ορίστε, στα Πρακτικά και αυτή η Οδηγία, να τα πάρετε να τα διαβάστε άμα δεν τα ξέρετε -που τα ξέρετε φυσικά.

(Στο σημείο αυτό ο Βουλευτής κ. Παράσχος Παπαδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και τι κάνατε όλα αυτά; Τίποτα. Επιλέγετε να υπερφορολογείται τον Έλληνα πολίτη, να δανείζεστε -αυτά είναι τα έσοδα του κράτους- και να πληρώνετε τις τρέχουσες ανάγκες του κράτους στραγγαλίζοντας τους φτωχούς Έλληνες. Να ευημερεί, δήθεν, το κράτος που φτιάξατε με ψευδεπίπλαστα, εικονικά στοιχεία, να έχετε δηλαδή ένα πλούσιο, υποτίθεται, κράτος και φτωχούς πολίτες.

Δεν έχετε ούτε τη θέληση, αλλά ούτε και τα κότσια να τα βάλετε με τα καρτέλ. Σας τα έλεγε φυσικά αυτά και η μεταγραφή σας, ο υποψήφιος πρόεδρος του ΠΑΣΟΚ κ. Λοβέρδος, ότι είστε η κυβέρνηση των καρτέλ. Τώρα επειδή, μάλλον, ζήλεψε και αυτός, θέλει και αυτός να είναι μέσα στα καρτέλ να τα υπηρετήσει, ήρθε και αυτός σας εσάς.

Και κλείνω. Κράτος που δεν παράγει πλούτο, είναι καταδικασμένο να είναι εξαρτημένο από ξένες δυνάμεις. Να βαράνε άλλοι το νταούλι και εμείς να χορεύουμε στους ρυθμούς τους. Η χώρα δεν παράγει ούτε ζάχαρη, δεν παράγει βίδα, εισάγει τα πάντα, ακόμα και γεωργικά προϊόντα. Ό,τι έφερνε έσοδα στον δημόσιο κορβανά, λιμάνια, αεροδρόμια, αυτοκινητόδρομους, τρένα, εσείς και οι προηγούμενοι τα ξεπουλήσατε όλα στους κολλητούς σας, λες και η δημόσια περιουσία είναι τσιφλίκι του μπαμπά σας. Εδώ ο κ. Τσίπρας έδωσε το όνομα της Μακεδονίας στους Σκοπιανούς, λες και βάφτισε το παιδί του. Έδωσε όποιο όνομα ήθελε.

Η Ελληνική Λύση και ο Κυριάκος Βελόπουλος έχει και τη θέληση και τη δύναμη να τα βάλει με τα καρτέλ και να κάνει τη χώρα αυτεξούσια, που θα παράγει πλούτο χωρίς δανεικά και εξαρτήσεις.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο Βουλευτής του ΠΑΣΟΚ - Κινήματος Αλλαγής, ο κ. Πέτρος Παππάς.

**ΠΕΤΡΟΣ ΠΑΠΠΑΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, η σημερινή συζήτηση δεν αφορά απλά τον τρόπο διοίκησης ενός οργανισμού -και αναφέρομαι, προφανώς, στο άρθρο 36 του υπό συζήτηση νομοσχεδίου- αφορά τη σχέση της πολιτείας με τη δεύτερη μεγαλύτερη πόλη της Ελλάδος, τη Θεσσαλονίκη και την εμπιστοσύνη που οφείλει να δείχνει το κράτος στους φορείς και τους ανθρώπους της.

Με την παρούσα νομοθετική επιλογή η Κυβέρνηση αποφάσισε να αποκλείσει τους φορείς της Θεσσαλονίκης από το διοικητικό συμβούλιο της ΔΕΘ HELEXPO, περιορίζοντας τους σε έναν απλό συμβουλευτικό ρόλο. Και αναφέρομαι συγκεκριμένα -τα ξέρετε καλά, κύριε Υπουργέ- στο Επαγγελματικό Επιμελητήριο, στον Σύνδεσμο Εξαγωγέων Βορείου Ελλάδος, στο Βιοτεχνικό Επιμελητήριο, στον Εμπορικό Σύλλογο Θεσσαλονίκης.

Και τώρα μαθαίνουμε ότι μετά από πιέσεις θα υπάρχει στο διοικητικό συμβούλιο, το νέο διοικητικό συμβούλιο το οποίο σχεδιάζετε, εκπρόσωποι του Δήμου Θεσσαλονίκης και της περιφέρειας. Γιατί όχι και οι φορείς, κύριε Υπουργέ; Γιατί όχι; Τι φοβάστε; Γιατί δεν θέλετε να συμμετέχει το Εμπορικό και Βιοτεχνικό Επιμελητήριο Θεσσαλονίκης που εκπροσωπεί τις επιχειρήσεις της πόλης; Γιατί δεν θέλετε να συμμετάσχει ο Σύνδεσμος Βιομηχανιών Βορείου Ελλάδος που εκφράζει τη βιομηχανική παραγωγή και την εξαγωγική δυναμική της περιοχής; Γιατί όχι ο Εμπορικός Σύλλογος Θεσσαλονίκης; Τι αφορά, τελικά, η έκθεση της Θεσσαλονίκης, αν όχι τον εμπορικό κόσμο, αν όχι τους ανθρώπους που δραστηριοποιούνται στη Θεσσαλονίκη;

Όλοι αυτοί οι φορείς, κύριε Υπουργέ, παραδοσιακά είχαν θέση και λόγο στη διοίκηση της Διεθνούς Έκθεσης Θεσσαλονίκης και υποβαθμίζονται αυτήν τη στιγμή σε έναν διακοσμητικό ρόλο. Αυτό δεν είναι απλώς αδικία. Είναι μια πολιτική επιλογή περιθωριοποίησης της Θεσσαλονίκης.

Κυρίες και κύριοι συνάδελφοι, η Διεθνής Έκθεση Θεσσαλονίκης είναι ένας θεσμός με έναν αιώνα ιστορίας. Δεν είναι απλώς μια εμπορική έκθεση, είναι ένα σύμβολο εξωστρέφειας, ανάπτυξης και διεθνούς προβολής της χώρας. Είναι το σημείο και το γεγονός κατά το οποίο η Θεσσαλονίκη πάντα βρίσκει έναν ρόλο πρωταγωνιστικό. Με τις επιλογές σας μετατρέπετε τη ΔΕΘ σε εργαλείο ελεγχόμενο αποκλειστικά από το κεντρικό κράτος. Γιατί; Τι φοβάστε; Φοβάστε να μοιραστείτε την ευθύνη με τους φορείς της πόλης; Γιατί αρνείστε να τους δώσετε λόγο και αρμοδιότητα στις αποφάσεις, κύριοι της Κυβέρνησης;

Η απάντηση είναι σαφής. Θέλετε μονοπώλιο στις αποφάσεις για το μέλλον της Διεθνούς Έκθεσης, για την ανάπλαση, για τις επενδύσεις, για τον στρατηγικό της προσανατολισμό.

Και ποια είναι η αξιοπιστία σας, άραγε; Μας έχετε πει τα τελευταία χρόνια διάφορα πράγματα, τα οποία δεν γίνανε. Στο ζήτημα της ανάπλασης, έχετε χάσει κάθε κύρος και αξιοπιστία. Το σχέδιο που παρουσιάσατε ως εμβληματικό έχει αλλάξει τόσες φορές που, πλέον, οι Θεσσαλονικείς δεν ξέρουν τι να πιστέψουν. Σας θυμίζω. Άλλοτε μιλάτε για ολοκληρωμένη ανάπλαση με συγκεκριμένο χρονοδιάγραμμα. Άλλοτε για σταδιακή με περιορισμένο κόστος. Άλλοτε τροποποιείτε τον χωροταξικό σχεδιασμό. Άλλοτε αναβάλλετε την εκκίνηση των έργων. Ξέρετε ποιο είναι το αποτέλεσμα, κύριε Υπουργέ; Αναξιοπιστία, καθυστέρηση και σύγχυση.

Η Θεσσαλονίκη ακούει κάθε Σεπτέμβριο νέες εξαγγελίες από τον Πρωθυπουργό, αλλά στην πράξη, τι βλέπει; Μόνο στασιμότητα. Και το χειρότερο, αποκλείετε τους ανθρώπους εκείνους που θα μπορούσαν να συμβάλουν ουσιαστικά στην ανάταξη της Διεθνούς Έκθεσης Θεσσαλονίκης. Όλους αυτούς τους φορείς τους οποίους σας ανέφερα, το Επαγγελματικό Επιμελητήριο, τον Σύνδεσμο Εξαγωγέων, το Βιοτεχνικό Επιμελητήριο, τον Εμπορικό Σύλλογο Θεσσαλονίκης. Γιατί, κύριε Υπουργέ;

Και δεν είναι μόνο αυτό. Αυτό είναι μία συνολική απαξίωση την οποία υφίσταται η Θεσσαλονίκη από την παρούσα Κυβέρνηση. Έχετε διχάσει τη Θεσσαλονίκη. Η δυτική Θεσσαλονίκη στην οποία εγώ μεγάλωσα, οι δυτικές περιοχές, οι δυτικές συνοικίες όπως λέγονται -και δεν θα έπρεπε να λέγονται έτσι- είναι υποβαθμισμένες. Συνεχίζουν να μην έχουν μέσο σταθερής τροχιάς.

Ακούσαμε από τους αρμόδιους Υπουργούς κάποια ομιχλώδη για τον προαστιακό σιδηρόδρομο που, τελικά, δεν μας έδωσαν ούτε χρονοδιάγραμμα ούτε πώς θα συνδέεται το Διεθνές Πανεπιστήμιο με το δίκτυο του μετρό. Δεν ακούσαμε στην πραγματικότητα τίποτα. Κάποιες ομιχλώδες διακηρύξεις ότι θα γίνει προαστιακός σιδηρόδρομος. Πότε, κύριε Υπουργέ; Πότε θα γίνει προαστιακός σιδηρόδρομος; Πότε θα γίνει μετρό στη δυτική Θεσσαλονίκη; Σε δέκα, είκοσι, τριάντα χρόνια; Πότε δεν θα έχουμε πλέον μια διχασμένη Θεσσαλονίκη;

Πότε θα γίνει το νέο αντικαρκινικό νοσοκομείο στο στρατόπεδο Καρατάσου και δεν θα στεγάζεται το μόνο αντικαρκινικό νοσοκομείο, που υπάρχει σε όλη τη βόρεια Ελλάδα σε μια ακατάλληλη πολυκατοικία στο κέντρο της πόλης; Αναφέρομαι στο Θεαγένειο Νοσοκομείο Θεσσαλονίκης. Ακούμε απλά υποσχέσεις και ομιχλώδεις διακηρύξεις: κάπου, κάπως, κάποτε.

Πότε θα ενωθούν επιτέλους όλες οι πόλεις της κεντρικής Μακεδονίας με αξιόπιστο οδικό δίκτυο; Και αναφέρομαι στα Γιαννιτσά, στην Έδεσσα, στο Κιλκίς, στον δρόμο αυτό που έχει γίνει δεκαπέντε χρόνια το Γεφύρι της Άρτας για τους κατοίκους του Κιλκίς.

Κύριε Υπουργέ, η θέση μας είναι σαφής: Οι φορείς της Θεσσαλονίκης πρέπει να επανέλθουν στο διοικητικό συμβούλιο της ΔΕΘ με πλήρη δικαιώματα και αρμοδιότητες. Η Κυβέρνηση οφείλει να παρουσιάσει ένα σταθερό και αξιόπιστο σχέδιο ανάπλασης της Διεθνούς Έκθεσης Θεσσαλονίκης με δεσμευτικό χρονοδιάγραμμα και πόρους. Η ΔΕΘ πρέπει να διατηρήσει τον χαρακτήρα της ως εθνικός και τοπικός θεσμός, όπου η φωνή της Θεσσαλονίκης να ακούγεται και να έχει βαρύτητα.

Η Θεσσαλονίκη, κύριε Υπουργέ, δεν ζητά χάρη, ζητά σεβασμό, ουσιαστική συμμετοχή και συνέπεια. Η Κυβέρνηση με τις επιλογές της δείχνει αλαζονεία και εμείς σας το λέμε καθαρά: Η Διεθνής Έκθεση Θεσσαλονίκης δεν ανήκει σε καμία κυβέρνηση. Ανήκει στη Θεσσαλονίκη, ανήκει σε αυτήν τη χώρα.

Ζητάμε ονομαστική ψηφοφορία για το άρθρο 36 και βάζουμε προ των ευθυνών τους όλους τους αγαπητούς συναδέλφους της Νέας Δημοκρατίας που εκλέγονται στη Θεσσαλονίκη και σε όλη τη Βόρεια Ελλάδα. Οι πολίτες της Θεσσαλονίκης, οι πολίτες της Βόρειας Ελλάδας θα σας δουν πώς θα ψηφίσετε σε αυτήν την ονομαστική ψηφοφορία για τον αποκλεισμό των τοπικών φορέων από το διοικητικό συμβούλιο της Διεθνούς Έκθεσης Θεσσαλονίκης.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο Ανεξάρτητος Βουλευτής κ. Αθανάσιος Χαλκιάς.

**ΑΘΑΝΑΣΙΟΣ ΧΑΛΚΙΑΣ:** Σας ευχαριστώ πολύ, κυρία Πρόεδρε.

Κύριε Υπουργέ, επί της αρχής το σημερινό νομοσχέδιο μπορεί να σχολιαστεί για την αντιφατικότητά του. Από τη μία αναμέναμε την πρόταση βελτιωτικών διατάξεων και από την άλλη προκύπτει ότι το περιεχόμενο των ρυθμίσεων διαμορφώνει ένα «φωτογραφικό» νομοθετικό πλαίσιο. Εισάγει τη θεσμοποίηση ενός παράλληλου κράτους με τις εξής αρμοδιότητες: πρώτον, τη διαχείριση του ανθρώπινου δυναμικού, όπου οι κανόνες της αξιοκρατίας και της διαφανούς κινητικότητας καταργούνται, δεύτερον, την τοποθέτηση κρατικών χρηματοπιστωτικών οργανισμών υπεράνω του νόμου και των υποχρεώσεών τους έναντι τρίτων, τρίτον, την εισαγωγή αδιαφανών και δημοσιονομικά επισφαλών πρακτικών στη διαχείριση δημοσίων πόρων και, τέταρτον, την εδραίωση μιας γενικότερης νομοθετικής φιλοσοφίας που προκρίνει την εξαίρεση έναντι του κανόνα, υπονομεύοντας την αρχή του κράτους δικαίου.

Σχολιάζοντας το άρθρο 9 δεν μπορώ παρά να επισημάνω ότι συνεχίζεται η εκχώρηση διαχειριστικών δικαιωμάτων επί των χρηματοδοτικών μέσων τα οποία διατίθενται σύμφωνα με τον εταιρικό σκοπό της INTERREG. Η Ευρωπαϊκή Εδαφική Συνεργασία, γνωστή ως INTERREG, κατά τη γνώμη μας αποτελεί μια αμφισβητούμενης αξίας θεσμική οντότητα.

Ζούμε σε μία εποχή όπου πρέπει η Ευρώπη να επιβραδύνει τους ρυθμούς απεθνικοποίησης των κρατών. Το παγκόσμιο περιβάλλον κοχλάζει. Η Ελλάδα οφείλει να επιλέξει μοντέλα προστατευτισμού, τόσο στο οικονομικό, όσο και στο κοινωνικό επίπεδο.

Το άρθρο 18 θεσπίζει μια ειδική διαδικασία για αποσπάσεις και μετακινήσεις προσωπικού προς τις ειδικές υπηρεσίες και την κεντρική υπηρεσία της ΜΟΔ Α.Ε., παρακάμπτοντας το ενιαίο σύστημα κινητικότητας (ΕΣΚ), που προβλέπει ο ν.4440/ 2016. Η νέα διαδικασία καταργεί τις εγγυήσεις αντικειμενικότητας του ΕΣΚ αντικαθιστώντας το με μία τριμελή επιτροπή που διορίζεται από τον γενικό γραμματέα ΕΣΠΑ. Η απόφαση λαμβάνεται χωρίς να απαιτείται η σύμφωνη γνώμη των υπηρεσιακών συμβουλίων του φορέα προέλευσης.

Η ρύθμιση αυτή αποτελεί καθαρή θεσμική εκτροπή, καθώς υπονομεύει τη διαφάνεια και την αξιοκρατία που το ΕΣΚ ήρθε να διασφαλίσει. Επί της ουσίας επιτρέπει την τοποθέτηση «ημετέρων» σε θέσεις – κλειδιά, όπου διαχειρίζονται ευρωπαϊκούς και εθνικούς πόρους επαναφέροντας πελατειακές πρακτικές του παρελθόντος. Με τι σκοπούς άραγε; Μήπως με παρόμοιους του ΟΠΕΚΕΠΕ;

Το άρθρο 16 παγιώνει το καθεστώς εξαίρεσης που εισάγει το άρθρο 18, δημιουργώντας ένα προνομιακό σώμα υπαλλήλων στον πυρήνα διαχείρισης των αναπτυξιακών πόρων. Συγκεκριμένα, παρατείνει αυτόματα όλες τις τρέχουσες αποσπάσεις και μετακινήσεις στις ειδικές υπηρεσίες και τη ΜΟΔ Α.Ε. μέχρι το 2029, μετατρέποντας μία προσωρινή λύση, σε μία μόνιμη, δεκαετή κατάσταση, επαληθεύοντας το ουδέν μονιμότερον του προσωρινού. Επιτρέπει τη μετάταξη των ήδη αποσπασμένων υπαλλήλων στο Υπουργείο Εθνικής Οικονομίας με απλή αίτησή τους, παρακάμπτοντας πλήρως τις αξιοκρατικές διαδικασίες του Ενιαίου Συστήματος Κινητικότητας, Ν. 4440/2016.

Αυτή η διαδικασία ουσιαστικά νομιμοποιεί τις κατά παρέκκλιση αποσπάσεις και δημιουργεί μια κλειστή αυτοαναπαραγόμενη κάστα υπαλλήλων. Στόχος δεν είναι η βελτίωση του συστήματος κινητικότητας, αλλά η δημιουργία ενός κομματικού στρατού με τη δυνατότητα διαχείρισης των εθνικών και ευρωπαϊκών πόρων, υπονομεύοντας τη διαφάνεια και την αξιοκρατία, κάνοντας την όλη υπόθεση να θυμίζει έντονα ΟΠΕΚΕΠΕ.

Το άρθρο 20 μετατρέπει την Ελληνική Αναπτυξιακή Τράπεζα σε ένα απόρθητο νομικό και οικονομικό φρούριο, απρόσβλητο από κάθε πιστωτή, συμπεριλαμβανομένου του ίδιου του δημοσίου, παραβιάζοντας κατάφωρα την αρχή της αναλογικότητας. Παρέχεται στην τράπεζα αυτή μια πρωτοφανής και καθολική ασυλία, καθιστώντας το σύνολο της περιουσίας και των απαιτήσεών της ακατάσχετο και ανεκχώρητο έναντι των πάντων, συμπεριλαμβανομένων των ασφαλιστικών ταμείων και του Δημοσίου.

Η ρύθμιση αυτή ακυρώνει ακόμη και τις ήδη επιβληθείσες κατασχέσεις. Η τράπεζα τοποθετείται έτσι υπεράνω κάθε δικαίου, καθώς κανένας πιστωτής, όπως προμηθευτές, εργαζόμενοι, ιδιώτες, είτε το ίδιο το κράτος δεν μπορεί να ικανοποιήσει τις απαιτήσεις του από την περιουσία της.

Η διάταξη αυτή παραβιάζει κατάφωρα τη συνταγματική αρχή της ισότητας ενώπιον του νόμου. Πρόκειται για συνθήκες ακραίου ηθικού κινδύνου -moral hazard-, αφού η διοίκηση της τράπεζας μπορεί να αναλαμβάνει υπέρμετρους κινδύνους γνωρίζοντας ότι η περιουσία της βρίσκεται στο απυρόβλητο. Με αυτόν τον τρόπο τα κέρδη ιδιωτικοποιούνται, ενώ οι ζημιές - αποτυχίες κοινωνικοποιούνται, καθώς το κόστος μετακυλίεται στους πιστωτές και τους φορολογούμενους.

Τα άρθρα 22 και 23 σκυλεύοντας τον τάφο του πολύτιμου λιγνιτικού πλούτου της χώρας εισάγουν εξαιρετικά προνόμια για την εταιρεία «Μετάβαση Α.Ε.» η οποία διαχειρίζεται τις τεράστιες δημόσιες εκτάσεις στις απολιγνιτοποιημένες εκτάσεις της δυτικής Μακεδονίας και της Μεγαλόπολης. Συγκεκριμένα, η εταιρεία απαλλάσσεται από τον ΕΝΦΙΑ για τα ακίνητα που κατέχει -άρθρο 22-, ενώ αποκτά τη δυνατότητα να παραχωρεί σε ιδιώτες επενδυτές δικαίωμα επιφάνειας.

Άρθρο 23: Πρόκειται για ένα ισχυρό δικαίωμα διάρκειας έως ενενήντα εννέα ετών που επιτρέπει σε επενδυτές να κατασκευάζουν και να κατέχουν τις δικές τους εγκαταστάσεις πάνω σε δημόσια γη σαν να ήταν ιδιοκτήτες. Οι ρυθμίσεις αυτές με πρόσχημα το δημόσιο συμφέρον λειτουργούν στην πράξη ως μαζική επιδότηση για λίγους μεγάλους επενδυτές και όπως ακούγεται για έργα mega data centers.

Το άρθρο 36 τινάζει στον αέρα τη διοίκηση της Διεθνούς Έκθεσης Θεσσαλονίκης κεντρικοποιώντας τον έλεγχο στην Αθήνα. Συγκεκριμένα, καταργεί το δεκατριαμελές διοικητικό συμβούλιο στο οποίο συμμετείχαν εκπρόσωποι τοπικών φορέων και το αντικαθιστά με ένα επταμελές σχήμα. Όλα τα μέλη του ΔΣ διορίζονται αποκλειστικά από το Υπερταμείο, αποκλείοντας την τοπική αυτοδιοίκηση και τους παραγωγικούς φορείς της Θεσσαλονίκης από τη λήψη αποφάσεων. Ως αντιστάθμισμα δημιουργείται μια αμιγώς διακοσμητική συμβουλευτική επιτροπή με τους αποκλεισμένους, αφού ο ρόλος της, καθώς και οι γνωμοδοτήσεις της είναι μη δεσμευτικές και η συμμετοχή σε αυτή αμισθί, δηλαδή λογαριασμοί της Κυβέρνησης χωρίς τους ξενοδόχους, τη ΔΕΘ και τη Θεσσαλονίκη δηλαδή.

Ουσιαστικά το παρόν νομοσχέδιο καθιερώνει τη νομική εξαίρεση ως το κύριο εργαλείο διακυβέρνησης. Δίνει συστηματικά προτεραιότητα σε συμφέροντα ισχυρών διαπλεκόμενων παραγόντων, παρακάμπτοντας τις καθολικές αρχές της ισότητας, της αξιοκρατίας και της λογοδοσίας.

Κλείνοντας -επειδή έχω υπερβεί τον χρόνο-, το μόνο που θέλω να επισημάνω, κύριε Υπουργέ, είναι ότι άκουσα με μεγάλη προσοχή τον υποδιοικητή της Τράπεζας της Ελλάδος να αναφέρει ότι στο Ταμείο Ανάκαμψης έχουμε μια απορρόφηση περίπου στα 10 δισεκατομμύρια από τα 35. Ουσιαστικά έχετε αποτύχει. Ήταν πόροι πολύ σημαντικοί για την ανάπτυξη της ελληνικής οικονομίας και η Κυβέρνησή σας δυστυχώς απέτυχε.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Δημήτριος Κουβέλας, Βουλευτής της Νέας Δημοκρατίας.

Κύριε συνάδελφε, έχετε τον λόγο.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι Βουλευτές, το νομοσχέδιο που συζητάμε σήμερα αποτελεί ένα σημαντικό εργαλείο για την ενίσχυση της εθνικής αναπτυξιακής πολιτικής και την ακόμη πιο αποτελεσματική αξιοποίηση των δημόσιων και ευρωπαϊκών πόρων που διαχειρίζεται η χώρα μας. Στόχος είναι να ενισχύσουμε τις υπηρεσίες και τους φορείς που διαχειρίζονται τα αναπτυξιακά προγράμματα, ώστε να λειτουργούν με ταχύτητα, διαφάνεια και αποτελεσματικότητα προς όφελος των Ελλήνων και των Ελληνίδων.

Η σταθερότητα και η απλότητα του επενδυτικού περιβάλλοντος και πλαισίου είναι αναγκαία, όμως δεν αρκεί η απλοποίηση στα χαρτιά, αλλά απαιτείται αυτή η απλοποίηση να αγγίζει την καθημερινότητα του επιχειρηματία, να μειώνει τη γραφειοκρατία και να διευκολύνει την πραγματική οικονομία. Γι’ αυτό απαιτείται συνεχής έλεγχος, ώστε οι διαθέσιμοι πόροι να μη συγκεντρώνονται σε λίγες μεγάλες επιχειρήσεις, αλλά να κατευθύνονται και στις μικρές και τις μεσαίες που αποτελούν τη «ραχοκοκαλιά» της εθνικής μας οικονομίας.

Με λίγα λόγια, κυρίες και κύριοι Βουλευτές, το πλαίσιο αυτό είναι το εργαλείο που χρειάζεται η χώρα για να έχουμε γρήγορη, αποτελεσματική και δίκαιη ανάπτυξη για τη βέλτιστη αξιοποίηση κάθε ευρώ της κάθε επένδυσης και της κάθε ευκαιρίας που προσφέρει η Ευρώπη και η χώρα μας, ώστε να κερδίσουμε τελικά όλοι.

Η ανάπτυξη σαφώς δεν μπορεί να περιορίζεται στο γεωγραφικό κέντρο της χώρας, δηλαδή την Αττική. Χρειάζεται να διασφαλίσουμε την ισόρροπη κατανομή των επενδύσεων σε ολόκληρη τη χώρα, δίνοντας έμφαση στη βόρεια Ελλάδα, τη Μακεδονία και τον Έβρο που διαθέτουν συγκριτικά πλεονεκτήματα και μπορούν να λειτουργήσουν ως πυλώνες ανάπτυξης σε ολόκληρη τη νοτιοανατολική Ευρώπη.

Έρχομαι στην επίμαχη διάταξη που αφορά τη Διεθνή Έκθεση Θεσσαλονίκης. Είναι αλήθεια, κύριε Υπουργέ, ότι η αναζήτηση της βέλτιστης τεχνικής και οικονομικής λύσης για την ανάπλαση της ΔΕΘ καθυστέρησε ήδη πολύ το έργο. Αν προσθέσει κανείς και τη συζήτηση που είχε ανοίξει στην πόλη για το βραβευμένο σε παγκόσμιο αρχιτεκτονικό διαγωνισμό σχέδιο της ανάπλασης, δεν θέλει και πολύ να ξεφύγει το πράγμα. Είναι, λοιπόν, σημαντικό ότι συμφωνήθηκε και αποφασίστηκε το έργο να γίνει με κρατική χρηματοδότηση, χωρίς τη σύμπραξη ιδιώτη στην κατασκευή και στην εκμετάλλευση στη συνέχεια του χώρου.

Είναι αλήθεια ότι η Διεθνής Έκθεση Θεσσαλονίκης συνδέεται άμεσα με την αναπτυξιακή στρατηγική όλης της Θεσσαλονίκης και είναι θεσμός για τη βόρεια Ελλάδα, αλλά και για ολόκληρη τη χώρα. Όσοι, λοιπόν, όψιμα σήμερα από τον ΣΥΡΙΖΑ ζητούν να αποκοπεί ο «ομφάλιος λώρος» μεταξύ ΔΕΘ και Υπερταμείου, ας το σκέφτονταν καλύτερα όταν αναλάμβαναν τη δέσμευση δημιουργίας του Υπερταμείου το 2016, το οποίο -ως γνωστόν- διαχειρίζεται τα περιουσιακά στοιχεία της χώρας για ενενήντα εννέα χρόνια. Δυστυχώς, το Υπερταμείο έχει εκ του νόμου του 2016 -κυβέρνηση ΣΥΡΙΖΑ δηλαδή- τον πρώτο και τελευταίο λόγο σ’ αυτά.

Από την άλλη, είναι προφανώς απαραίτητη η συμμετοχή των φορέων της αυτοδιοίκησης, δηλαδή του δήμου και της περιφέρειας στο διοικητικό συμβούλιο της ΔΕΘ και αυτό δεν είναι απλά ζήτημα θεσμικής εκπροσώπησης, αλλά είναι ζήτημα δίκαιης κατανομής, δικαιοδοσίας και ευθύνης. Η Περιφέρεια της Κεντρικής Μακεδονίας θα διαθέσει 30 εκατομμύρια ευρώ για τη δημιουργία του μητροπολιτικού πάρκου στον χώρο εκεί, ενώ ο Δήμος Θεσσαλονίκης, στα όρια του οποίου θα υλοποιηθεί η ανάπλαση, συμμετέχει επιπλέον και με την παραχώρηση δημοτικής έκτασης, αλλά θα έχει πρακτικά και τον πρώτο λόγο και την ευθύνη της μελλοντικής συντήρησης του πάρκου αυτού. Είναι, λοιπόν, αυτονόητο ότι οι δύο αυτοί θεσμοί πρέπει να έχουν θέση στο νέο διοικητικό συμβούλιο της ΔΕΘ.

Θα θυμίσω ακόμη σε όσους όψιμα χύνουν κροκοδείλια δάκρυα για τις θέσεις των παραγωγικών φορέων και επιμελητηρίων της Θεσσαλονίκης ότι είχαν κλειστά τα αυτιά τους και μας έλεγαν ότι οι διοικήσεις τους είναι φιλικά προσκείμενες στη Νέα Δημοκρατία, όταν οι ίδιοι οι φορείς ζητούσαν τη λύση «και αρχαία και μετρό» που πέτυχε τελικά αυτή η Κυβέρνηση για τον σταθμό «Βενιζέλου» και λειτουργεί σήμερα το μετρό της Θεσσαλονίκης. Ο δε σταθμός «Βενιζέλου» είναι από τους ωραιότερους που υπάρχουν στον κόσμο.

Κύριε Υπουργέ, σε όσους εκφράζουν ευλόγως προβληματισμούς για το μέλλον της Διεθνούς Έκθεσης Θεσσαλονίκης θα πρέπει να γίνει ξεκάθαρο τι ακριβώς πρόκειται να κατασκευαστεί στον χώρο, πέρα από το πάρκο που θα δημιουργηθεί και καλώς βέβαια. Πόσα τετραγωνικά μέτρα θα καταλαμβάνουν οι εκθεσιακοί χώροι; Τι άλλες δυνατότητες θα προσφέρουν οι στεγασμένοι χώροι; Θα μπορεί να διοργανωθεί η Agrotica, η μεγάλη έκθεση για τον αγροτικό κόσμο, που σήμερα έχει ανάγκη από περίπου τριάντα έξι χιλιάδες τετραγωνικά μέτρα στεγασμένου χώρου για να λειτουργήσει;

Να απαντήσουμε προπαντός στο ερώτημα πώς ακριβώς θέλουμε η Διεθνής Έκθεση Θεσσαλονίκης να λειτουργήσει στο μέλλον και πώς θα καταστεί απόλυτος κόμβος εκθέσεων και συνεδρίων στη νοτιοανατολική Ευρώπη. Επιμένω πως πρέπει να διασφαλιστεί ότι θα υπάρχει η δυνατότητα να διοργανωθούν όλες οι κλαδικές εκθέσεις που ξέρουμε σήμερα και ακόμη περισσότερες όλον τον χρόνο.

Όσο για το Βελλίδειο Συνεδριακό Κέντρο, οι σκέψεις που επικρατούν μιλούν για την ανακαίνισή του. Θα πέσουν χρήματα -δεν θα είναι και λίγα- σ’ ένα γερασμένο προκάτ κτίριο με ξεπερασμένες υποδομές και εξοπλισμό. Προτείνω να εξαντληθεί κάθε περιθώριο για να ανεγερθεί ένα καινούργιο σύγχρονο εκθεσιακό συνεδριακό κέντρο προδιαγραφών διεθνών. Πρόκειται πράγματι για ένα επιπλέον κόστος, αλλά με μακροπρόθεσμα οφέλη για τη Θεσσαλονίκη μας, τεράστια οφέλη. Η πόλη το δικαιούται.

Οφείλουμε ως Βουλευτές της Θεσσαλονίκης όλων των κομμάτων -γιατί έγινε συζήτηση και αναφορά προηγουμένως- να διεκδικήσουμε έναν εκθεσιακό φορέα διεθνών προδιαγραφών με έντονο εμπορικό και οικονομικό αποτύπωμα που θα λειτουργεί ως πραγματικός κόμβος επιχειρηματικότητας και εξωστρέφειας για όλα τα Βαλκάνια και τη νοτιοανατολική Ευρώπη. Πάνω απ’ όλα να απαιτήσουμε να ξεκινήσει το έργο και να ολοκληρωθεί το ταχύτερο δυνατόν.

Για να κλείσω, κυρίες και κύριοι συνάδελφοι, θα πω ότι το νομοσχέδιο περιέχει μόνο θετικές διατάξεις. Σας καλώ να το στηρίξουμε, γιατί είναι ένα νομοσχέδιο που υπηρετεί την ανάπτυξη, τη διαφάνεια και το κοινό καλό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Νέας Δημοκρατίας κ. Θεόδωρος Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ:** Κυρία Πρόεδρε, κυρίες και κύριοι συνάδελφοι, κύριοι Υπουργοί, το νομοσχέδιο που σήμερα συζητούμε είναι σε μεγάλο βαθμό ένα τεχνικό νομοσχέδιο. Αυτό δεν σημαίνει, όμως, ότι δεν έχει και πολιτική σημασία σε μια κρίσιμη στιγμή για την απορρόφηση των ευρωπαϊκών πόρων και την πορεία της οικονομίας μας γενικότερα.

Η ελληνική οικονομία τα τελευταία χρόνια έχει αναπτυχθεί με ταχύτερους ρυθμούς από τον ευρωπαϊκό μέσο όρο. Αυτό συνέβη κυρίως γιατί η Κυβέρνηση πέτυχε να μειώσει σε μεγάλο βαθμό την ανεργία η οποία, αν συνυπολογίσουμε και την μη καταγεγραμμένη εργασία, αρχίζει πια και πλησιάζει τη λεγόμενη δομική ανεργία που υφίσταται ακόμη και σε περίοδο ή καθεστώς πλήρους απασχόλησης. Αυτό πρακτικά σημαίνει ότι οι αναπτυξιακές μας δυνατότητες βρίσκονται πλέον κατά κύριο λόγο στην αύξηση των επενδύσεων, οι οποίες παρά τη σημαντική βελτίωση, παραμένουν δυστυχώς ακόμα κάτω από τον ευρωπαϊκό μέσο όρο.

Οι επενδύσεις που μας λείπουν, με βάση όλα τα υφιστάμενα στοιχεία, είναι επενδύσεις στις κατασκευές και εντός των κατασκευών στην κατοικία. Εκεί είμαστε ακόμη πολύ κάτω από τον ευρωπαϊκό μέσο όρο, παρά το γεγονός ότι οι επενδύσεις ειδικά στην κατοικία είχαν ουσιαστικά «παγώσει» σε πάρα πολύ χαμηλά ποσοστά εδώ και μία δεκαπενταετία.

Συγκεκριμένα στις κατασκευές με επενδύσεις στο 6% του ΑΕΠ το 2024 απέχουμε 4,9 μονάδες από τον μέσο όρο της Ευρωζώνης που είναι 10,9%. Αυτό αντανακλά κατά κύριο λόγο την υστέρηση που σας είπα των επενδύσεων στην κατοικία, όπου με επενδύσεις 2,3% του ΑΕΠ απέχουμε 3,5% από τον μέσο όρο της Ευρωζώνης που είναι στο 5,8. Ποσοστό χαμηλό, ιδίως με δεδομένο ότι η Ελλάδα προ της κρίσης είχε μέσο όρο επενδύσεων στις κατοικίες κοντά στο 9% του ΑΕΠ, από το 1995 μέχρι το 2009, έναντι 2% την δεκαπενταετία που ακολούθησε.

Η άσκηση αυτή θα πρέπει να απασχολήσει σοβαρά το οικονομικό επιτελείο, αλλά και άλλα Υπουργεία, γιατί καθώς θα κλείνει ο κύκλος του Ταμείου Ανάκαμψης η πρόσθετη αναπτυξιακή δυναμική που χρειάζεται η οικονομία μας μπορεί και πρέπει κατά κύριο λόγο να προέλθει από επενδύσεις στον τομέα αυτό όπου είμαστε εξαιρετικά αδύναμοι.

Πολύ σοβαρό εργαλείο για την επόμενη μέρα του Ταμείου Ανάκαμψης είναι επίσης τα δάνεια τα οποία έχουν το χαρακτηριστικό ότι αφορούν επενδύσεις που θα εξελιχθούν ως επί το πλείστον αφού τελειώσει ο κύκλος των επιδοτήσεων, δηλαδή μετά τις 31 Αυγούστου του 2026. Αυτό συμβαίνει γιατί τα δάνεια έχουν δυνατότητα χρόνου σύναψης μέχρι τις 31 Αυγούστου του 2026 και η υλοποίηση των αντίστοιχων επενδύσεων ακολουθεί συνήθως δύο με τέσσερα χρόνια μετά την υπογραφή των συμβάσεων. Συνεπώς, είναι το εργαλείο για να καλύψουμε την αποχώρηση του Ταμείου Ανάκαμψης, των επιδοτήσεων από την εθνική οικονομία ως εργαλείο προώθησης επενδύσεων.

Ειδικά για τα δάνεια, για τα οποία υπάρχει και μια πρόβλεψη στο παρόν νομοσχέδιο, θεωρώ και θα συμβούλευα σχετικά και το Υπουργείο ότι είναι ανάγκη να προσαρμοστούν τα επιτόκια χορηγήσεων των κρατικών δανείων τα οποία αποφασίζονται με υπουργική απόφαση. Η πραγματικότητα που έχει διαμορφωθεί σε σχέση με τα επιτόκια δανεισμού της χώρας και κατά συνέπεια δανεισμού των επιχειρήσεων είναι ως γνωστόν πολύ θετική. Όταν υπογράψαμε με τον κ. Σταϊκούρα τον Οκτώβριο του 2022 τη σχετική υπουργική απόφαση το επιτόκιο δανεισμού της χώρας μας ήταν μία μονάδα πάνω απ’ ό,τι είναι σήμερα. Αυτό στην ουσία για μια εταιρεία που δανείζεται κοντά στα επιτόκια δανεισμού της χώρας σήμαινε ένα όφελος κατά το 1/3 μεγαλύτερο από αυτό που υπάρχει σήμερα.

Υπάρχει, λοιπόν, μικρότερο κίνητρο απ’ ό,τι όταν ξεκινήσαμε με τα επιτόκια των κρατικών δανείων και με δεδομένο ότι έχουμε ένα τεράστιο ποσό να απορροφήσουμε, 17 δισεκατομμύρια ευρώ, -είναι κάτι που είναι δύσκολο, είναι μεγάλο στοίχημα- πιστεύω ότι μια βελτίωση του επιτοκίου θα συνεισφέρει σοβαρά προς αυτήν την κατεύθυνση και θα έχει απολύτως, σας διαβεβαιώ, θετική δημοσιονομική επίπτωση, διότι τα δάνεια του Ταμείου Ανάκαμψης όταν απορροφώνται έχουν πολλαπλή θετικά δημοσιονομική επίπτωση. Πρώτον, διότι κρατάνε είκοσι χρόνια όταν τα παίρνουμε, ενώ τα δίνουμε για περίπου δέκα χρόνια κατά μέσο όρο και συνεπώς τα υπόλοιπα δέκα επωφελούμεθα από αυτά. Δεύτερον, διότι οι επενδύσεις έχουν τη δική τους δημοσιονομική δυναμική, που είναι πάντα θετική.

Να σημειώσω ότι το εργαλείο που δημιουργήθηκε τότε και για το οποίο πρέπει να σας πω ότι είμαι υπερήφανος γιατί ήταν δικό μου «παιδί» με κάποιον τρόπο και ήταν και η επιτροπή επιφυλακτική στην αρχή και τώρα το εκθειάζει, θέλει σήμερα, ιδίως μετά την αύξηση του όγκου των δανείων που έχουμε διαθέσιμα -από τα 12 δισεκατομμύρια στα 17 δισεκατομμύρια- που έγινε μετά την ενεργειακή κρίση, μία ακόμη ώθηση για να ολοκληρωθεί με επιτυχία.

Ένα δεύτερο και πολύ σημαντικό επενδυτικό εργαλείο το οποίο προσπαθεί να ενισχύσει το παρόν νομοσχέδιο με την παροχή κινήτρων στη σχετική υπηρεσία είναι αυτό των ΣΔΙΤ, των συμπράξεων δημοσίου - ιδιωτικού τομέα. Θα θυμάται ο Αναπληρωτής Υπουργός Οικονομικών ότι είχα αναλάβει την πρωτοβουλία ήδη από τον Ιούλιο του 2020, όταν είχα την ευθύνη της δημοσιονομικής πολιτικής, να ενισχύσουμε από κοινού με ένα αναλογικά πολύ μεγάλο ποσό -20.000.000 - την προώθηση των ΣΔΙΤ μέσω του EBRD. Το εργαλείο που τότε δημιουργήθηκε συνετέλεσε αποφασιστικά στην προώθηση των ΣΔΙΤ στα οποία η χώρα μας είναι πρωτοπόρα σε διεθνές επίπεδο και στηρίχθηκε αυτή η προώθηση των ΣΔΙΤ και σε αυτή την έγκαιρη και γενναία χρηματοδότηση.

Είναι, επίσης, πολύ σημαντικό ότι πριν μερικές εβδομάδες η EBRD ανακοίνωσε μεν ότι τελειώνει η αποστολή της στη χώρα της για λόγους θεσμικούς, αλλά κρατάει αυτό το εργαλείο μέχρι το 2027, για να συνεχίσει να προωθεί τα ΣΔΙΤ, που είναι επίσης κλειδί για να συνεχίσουμε την αναπτυξιακή μας δυναμική.

Τελειώνω, κυρίες και κύριοι συνάδελφοι -για να είμαι και μέσα στον χρόνο μου- λέγοντας το εξής. Οι επενδύσεις είναι το κλειδί για το μέλλον της οικονομίας και η ψήφιση του παρόντος νομοσχεδίου θα διευκολύνει ασφαλώς το Υπουργείο Οικονομικών να συνεχίσει και να εντείνει την προσπάθεια για την ανάπτυξή τους. Η ύπαρξη δημοσιονομικού χώρου για την κάλυψη των αναγκών των πολιτών και αύξηση των μισθών και του ΑΕΠ έρχονται πάντα ως αποτέλεσμα μιας επιτυχημένης επενδυτικής πολιτικής. Αυτό είναι το «άλογο που τραβά το όχημα της ελληνικής οικονομίας». Και με λυπεί πραγματικά ότι δεν βλέπω κανένα Κόμμα από την Αντιπολίτευση να έχει μια συνεκτική επενδυτική πολιτική, να το απασχολεί, δηλαδή, στα σοβαρά το πώς θα προσελκύσουμε επενδύσεις στη χώρα.

Δυστυχώς, παρά τα όσα πάθαμε δεν έχουμε ακόμη -φοβάμαι- ως κοινωνία συνειδητοποιήσει ότι της διανομής του πλούτου προηγείται πάντα η δημιουργία του.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Η Βουλευτής της Νέας Δημοκρατίας, κ. Ασημίνα Σκόνδρα έχει τον λόγο.

**ΑΣΗΜΙΝΑ ΣΚΟΝΔΡΑ:** Ευχαριστώ, κυρία Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, η ανάπτυξη μιας χώρας δεν είναι αφηρημένη έννοια. Είναι σχολεία και νοσοκομεία που χτίζονται, είναι εθνικοί δρόμοι που κατασκευάζονται, λιμάνια και αεροδρόμια που αναβαθμίζονται, είναι «πράσινες» επενδύσεις που παράγουν ενέργεια, είναι δουλειές για τους νέους μας και οι πόροι για όλα αυτά χρειάζονται γρήγορη, διαφανή και αποτελεσματική διαχείριση.

Το σημερινό νομοσχέδιο του Υπουργείου Εθνικής Οικονομίας και Οικονομικών ενισχύει ακριβώς αυτά. Περιλαμβάνει μια δέσμη ρυθμίσεων που δίνει νέα πνοή στις υπηρεσίες οι οποίες διαχειρίζονται τα αναπτυξιακά προγράμματα και ανταποκρίνονται στην απαίτηση να μην χαθεί ούτε ένα ευρώ από εθνικούς και ευρωπαϊκούς πόρους που δικαιούται η Ελλάδα, να αξιοποιηθεί κάθε δυνατή ευκαιρία να πραγματοποιηθούν έργα που μεταμορφώνουν τον τόπο μας, όπως έγινε με τον κλειστό αυτοκινητόδρομο Ε65 και άλλαξε και η Καρδίτσα, αλλά και γενικότερα η δυτική Θεσσαλία και βγήκε από την οδική απομόνωση. Επιταχύνει την υλοποίηση του Αναπτυξιακού Προγράμματος Δημοσίων Επενδύσεων. Θέτει σαφείς κανόνες και παράλληλα αποσαφηνίζει σημεία του ν.5140/2024. Προβλέπει μισθολογικά κίνητρα για τα στελέχη της Γενικής Διεύθυνσης Δημοσίων Επενδύσεων και της Μονάδας Συμπράξεων Δημοσίου και Ιδιωτικού Τομέα, γιατί ξέρουμε ότι χωρίς ανθρώπους με γνώσεις, αφοσίωση και διάθεση κανένα σχέδιο δεν υλοποιείται. Είναι, επίσης, η πρώτη φορά που αναγνωρίζεται εμπράκτως -με μισθολογικά κίνητρα- η συμβολή εκείνων που δίνουν μάχη καθημερινά ώστε να «τρέξουν» τα έργα.

Προχωρούμε, επίσης, σε κρίσιμες ρυθμίσεις για το Εθνικό Πρόγραμμα Ανάπτυξης και για τη μεταφορά και αξιοποίηση των πόρων του Πράσινου Ταμείου. Τι σημαίνει αυτό στην πράξη; Σημαίνει λιγότερη γραφειοκρατία, περισσότερη ευελιξία, ταχύτερη εκτέλεση έργων. Σημαίνει ότι η χώρα μας αποκτά μια μηχανή ανάπτυξης που δεν σπαταλά χρόνο και ενέργεια σε διοικητικές αγκυλώσεις, αλλά επικεντρώνεται στο αποτέλεσμα.

Ρυθμίζονται ζητήματα λειτουργίας των υπηρεσιών του ΕΣΠΑ. Η χώρα μας είναι στις πρώτες θέσεις απορρόφησης πόρων του Ταμείου Ανάκαμψης και Ανθεκτικότητας και αυτό πρέπει να το διατηρήσουμε με διαδικασίες αξιολόγησης και επιλογής έργων, γρήγορες και αξιόπιστες.

Αντιμετωπίζονται ζητήματα για την εύρυθμη λειτουργία των αναπτυξιακών εταιρειών και οργανισμών, όπως η Ελληνική Αναπτυξιακή Τράπεζα, η ΜΟΔ, η εταιρεία δίκαιης αναπτυξιακής μετάβασης. Πρόκειται για οργανισμούς που είναι κεντρικοί πυλώνες της εθνικής στρατηγικής ανάπτυξης και που χρειάζονται τα κατάλληλα εργαλεία για να ανταποκριθούν στο έργο τους.

Δεν μπορεί η Ελλάδα να μιλά για δίκαιη μετάβαση, για στήριξη της περιφέρειας, για βιώσιμη ανάπτυξη και την ίδια ώρα να αφήνει εκτεθειμένους τους οργανισμούς που σηκώνουν αυτό το βάρος.

Θωρακίζει την Ειδική Υπηρεσία Συντονισμού του Ταμείου Ανάκαμψης, που σηκώνει την πιο δύσκολη αποστολή, να υλοποιήσει τους φιλόδοξους στόχους που έχουμε συμφωνήσει με τους Ευρωπαίους εταίρους μας.

Ακόμη περιέχει διατάξεις για την εύρυθμη λειτουργία οργανισμών, καθώς και μέτρα που ενισχύουν τη διαφάνεια στους προϋπολογισμούς των δήμων.

Όλα αυτά, κυρίες και κύριοι συνάδελφοι, συνθέτουν μια νομοθετική πρωτοβουλία με συνοχή και όραμα. Δεν είναι σκόρπιες διατάξεις. Δεν είναι τυχαίες αλλαγές. Είναι ένα ολοκληρωμένο σχέδιο για να λειτουργούν τα αναπτυξιακά μας εργαλεία με ταχύτητα, διαφάνεια και αξιοπιστία. Και το κάνουμε γιατί γνωρίζουμε ότι κάθε μέρα που περνά, χωρίς να προχωρά ένα έργο, είναι μια μέρα χαμένη για την κοινωνία και τις τοπικές οικονομίες, για τις νέες γενιές.

Η Αντιπολίτευση δυστυχώς συνεχίζει στο ίδιο μοτίβο, φάσκοντας και αντιφάσκοντας. Από τη μια μας εγκαλεί ότι καθυστερούμε. Από την άλλη όταν φέρνουμε διατάξεις που επιταχύνουν τις διαδικασίες μας κατηγορεί για fast track. Μας καταγγέλλει ότι δεν στηρίζουμε τους εργαζομένους. Αλλά όταν προβλέπουμε μισθολογικά κίνητρα για στελέχη μάς κατηγορεί για ρουσφέτια. Μιλά για αδιαφάνεια, αλλά την ίδια ώρα αρνείται να δει ότι για πρώτη φορά δημιουργούμε θεσμικά αντίβαρα, πληροφοριακά συστήματα και ξεκάθαρες διαδικασίες, που περιορίζουν τις αυθαιρεσίες και κλείνουν παράθυρα.

Συνεχίζει τη ρητορική της καταστροφολογίας, προσπαθώντας να πείσει ότι η χώρα είναι στάσιμη, δεν προοδεύει. Όμως τα στοιχεία τους διαψεύδουν. Η Ελλάδα σήμερα είναι μεταξύ των πρώτων χωρών ως προς την απορρόφηση ευρωπαϊκών πόρων. Η Ελλάδα σήμερα προσελκύει επενδύσεις και καταγράφει ανάπτυξη υψηλότερη του μέσου όρου της ευρωζώνης. Η Ελλάδα σήμερα αναβαθμίζεται από τους διεθνείς οίκους αξιολόγησης. Και αυτά δεν γίνονται τυχαία. Γίνονται γιατί υπάρχει στρατηγική, όραμα και πολιτική βούληση.

Η Αντιπολίτευση επιμένει στη συσκότιση, την ισοπέδωση και τη διαστρέβλωση. Αλλά ποια είναι η πραγματικότητα; Ότι οι ευρωπαϊκοί θεσμοί -και όχι μόνο- αναγνωρίζουν την πρόοδο της χώρας μας, ότι η Ευρωπαϊκή Επιτροπή την φέρνει ως παράδειγμα προς μίμηση, ότι οι πόροι που απορροφώνται κατευθύνονται σε έργα πραγματικά, σε επενδύσεις με αντίκρισμα.

Ας μας πουν όμως από την Αντιπολίτευση, ποιοι ήταν εκείνοι που έχασαν κοινοτικά κονδύλια; Ποιοι άφησαν το ΕΣΠΑ με τεράστιες εκκρεμότητες; Ποιοι δεν έβαλαν λίθον επί λίθου σε αυτήν τη χώρα;

Κυρίες και κύριοι συνάδελφοι, εμείς προσπαθούμε να πάμε τον τόπο μας μπροστά, με καλύτερες υποδομές, με νέες θέσεις εργασίας, με στήριξη της περιφέρειας, με ενίσχυση της επιχειρηματικότητας, με μέτρα που κάνουν την καθημερινότητα καλύτερη. Προϋπόθεση της επιτυχίας είναι η πολιτική σταθερότητα, η συνέπεια και η υπευθυνότητα.

Αλίμονο αν αφήναμε να σταθεί εμπόδιο σε μια πορεία προόδου, η μιζέρια, η αδράνεια και η αβελτηρία της αντιπολίτευσης. Είναι καθήκον μας να αξιοποιούμε κάθε πόρο, κάθε ευκαιρία, κάθε εργαλείο που μας δίνεται, για να παραδώσουμε στις επόμενες γενιές μια πατρίδα πιο σύγχρονη, ανταγωνιστική και βιώσιμη. Δεν αφήνουμε τη χώρα μας να εγκλωβιστεί σε μικροπολιτικές σκοπιμότητες. Αντίθετα δημιουργούμε προϋποθέσεις, ώστε η Ελλάδα να είναι στην πρωτοπορία της Ευρώπης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Γεώργιος Κωτσός, Βουλευτής της Νέας Δημοκρατίας.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κυρία Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, συζητάμε σήμερα ένα νομοσχέδιο που αφορά στην ενίσχυση των υπηρεσιών των αναπτυξιακών προγραμμάτων αλλά και των οργανωτικών και διοικητικών ζητημάτων.

Θα έλεγα ότι είναι ένα εξαιρετικά σημαντικό νομοσχέδιο, που έχει να κάνει με το πώς θα βελτιώσουμε το αναπτυξιακό πρόγραμμα δημοσίων επενδύσεων αλλά και όλα τα αναπτυξιακά και χρηματοδοτικά εργαλεία, τα οποία είναι εξαιρετικά σημαντικά και τα οποία προσθέτουν στο ακαθάριστο εθνικό προϊόν, στηρίζουν την κοινωνία, στηρίζουν την επιχειρηματικότητα και μέσα από τη στήριξη αυτή προκύπτει φυσικά και το κοινωνικό μέρισμα, το οποίο εν τέλει καταλήγει στους πολίτες.

Στο νομοσχέδιο λοιπόν περιγράφονται και καταγράφονται ζητήματα που έχουν να κάνουν με την επίλυση ζητημάτων αλλά και διατάξεις, ώστε να επιτευχθεί η ταχύτερη, η αποτελεσματικότερη και ουσιαστικότερη απορρόφηση των ευρωπαϊκών πόρων αλλά και των εθνικών πόρων, με απώτερο στόχο να μην χαθεί ούτε ένα ευρώ, το οποίο θα αποβεί σε βάρος της κοινωνίας αν έχουμε απώλειες.

Το Εθνικό Πρόγραμμα Δημοσίων Επενδύσεων περιλαμβάνει και τους εθνικούς πόρους, και τα ευρωπαϊκά ταμεία, και το Ταμείο Ανάκαμψης, το Εθνικό Στρατηγικό Πλαίσιο Αναφοράς 2021-2027 αλλά και όλα τα μικρότερα ευρωπαϊκά ταμεία, έτσι ώστε συνολικά να επηρεάσουν την ελληνική οικονομία για το 2025, περίπου 14,6 δισεκατομμύρια ευρώ.

Αυτή τη στιγμή έχουν ήδη εισρεύσει στην ελληνική οικονομία 7,5 δισεκατομμύρια, δηλαδή το 51,5% του προγράμματος. Είναι από τα μεγαλύτερα προγράμματα των τελευταίων ετών, και αν συνυπολογίσουμε και το πρόγραμμα δημοσίων επενδύσεων του 2026, που θα ανέλθει σε 16,7 δισεκατομμύρια ευρώ, η χώρα μας θα εξασφαλίζει ένα πολύ μεγάλο κέρδος από αυτά τα προγράμματα, που μετά θα επιστρέψει ξανά στις Ελληνίδες και τους Έλληνες, θα επιστρέψει στην ελληνική κοινωνία.

Η Ελλάδα πλέον αποτελεί ένα καλό παράδειγμα για την Ευρώπη και αυτά που πετυχαίνει και για το χαμένο έδαφος που έχει κερδίσει και στον επενδυτικό και τον αναπτυξιακό τομέα. Είμαστε η πρώτη χώρα σε απορρόφηση ευρωπαϊκών πόρων του Ευρωπαϊκού Ταμείου Ανάκαμψης ως προς το ακαθάριστο εθνικό μας προϊόν, ένα πρόγραμμα το οποίο παρακολουθείται αυστηρά και έχει εξαιρετικά αυστηρούς κανόνες διαχείρισης.

Σχετικά με την απορρόφηση του ΕΣΠΑ παραμένουμε στις τρεις πρώτες θέσεις ανάμεσα στις είκοσι επτά χώρες της Ευρώπης, ενώ να θυμίσω ότι για το 2019 ήμασταν σχεδόν στις τελευταίες θέσεις. Και όλο αυτό είναι ένα επίτευγμα σωστής, ορθής και συνετής διαχείρισης από την Κυβέρνησή μας και βεβαίως κάθε επιτυχία απορρόφησης σημαίνει νέες επενδύσεις, νέες θέσεις εργασίας, νέα έργα υποδομής.

Οι νέες θέσεις εργασίας σημαίνουν μείωση της ανεργίας και φυσικά αυτό έχει ξεκολλήσει την Ελλάδα από τις τελευταίες θέσεις αναφορικά με την ανεργία στην Ευρώπη.

Οφείλουμε, λοιπόν, να συνεχίσουμε όλη αυτή την προσπάθεια για ανταγωνιστική εθνική οικονομία, για έμφαση στις επενδύσεις, για εξωστρέφεια και σε νέες αγορές, προκειμένου να μπορέσουμε να αντιμετωπίσουμε με τον καλύτερο δυνατό τρόπο όλα αυτά τα γεγονότα του παγκόσμιου οικονομικού πολέμου που συμβαίνουν γύρω μας. Εξάλλου, όλα αυτά τα χρόνια, η συνετή οικονομική μας πολιτική πέτυχε δημοσιονομική σταθερότητα, προασπίζοντας και τα εθνικά μας συμφέροντα.

Οι βασικοί στόχοι του νομοσχεδίου είναι η απορρόφηση των ευρωπαϊκών πόρων και η εύρυθμη λειτουργία των υπηρεσιών. Έτσι αποσαφηνίζονται οι διαδικασίες των πληρωμών, αποτρέπονται άσκοπες καθυστερήσεις της υλοποίησης των έργων, προβλέπονται μισθολογικά κίνητρα σε στελέχη του Υπουργείου Εθνικής Οικονομίας και Οικονομικών, όπως επίσης και των υπηρεσιών που εμπλέκονται στη διαχείριση αυτών των προγραμμάτων.

Εισάγονται στοχευμένες βελτιώσεις στη διαχείριση και αξιοποίηση των λιγνιτικών περιοχών που βρίσκονται στη διαδικασία της μετάβασης, ώστε να είναι ταχύτερη και αποτελεσματικότερη η ανάπτυξη νέων οικονομικών δραστηριοτήτων.

Κυρίες και κύριοι συνάδελφοι, η Κυβέρνησή μας έχει αποδείξει τα τελευταία χρόνια ότι νομοθετεί στη βάση ενός στρατηγικού σχεδιασμού, που έχει αναμορφώσει τη δομή της ελληνικής οικονομίας, έχει αλλάξει το παραγωγικό μοντέλο και έχει δώσει στη χώρα μας τη δυνατότητα να αναπτυχθεί, αξιοποιώντας τα συγκριτικά της πλεονεκτήματα και το εξαιρετικό ανθρώπινο δυναμικό μας.

Εμείς αυτό που έχουμε ξεκινήσει να κάνουμε, τη μεταρρύθμιση, θα την κάνουμε μέχρι τέλους και θα συνεχίσουμε μέχρι τέλους. Ο μετασχηματισμός της χώρας είναι αυτός που θα κρίνει το μέλλον της οικονομίας αλλά και την ανάπτυξη της πατρίδας μας. Η χώρα μας αλλάζει και εναρμονίζεται με τις διεθνείς πρακτικές. Προβλέπει δημοσιονομική ισορροπία και φέρνει την ανάπτυξη, αξιοποιώντας τόσο τους εγχώριους όσο και τους ευρωπαϊκούς πόρους, ώστε με τη σταθερή πολιτική της να στηρίξει την επιχειρηματικότητα και την καθημερινότητα των πολιτών και κυρίως των νέων ανθρώπων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο Πρόεδρος της Κοινοβουλευτικής Ομάδας ΠΑΣΟΚ - Κίνημα Αλλαγής κ. Νίκος Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κυρίες και κύριοι συνάδελφοι, χθες αποκαλύφθηκε στην Νέα Υόρκη ότι τα όσα λέμε για την εξωτερική πολιτική της χώρας μας είναι απολύτως αλήθεια.

Χθες περιμέναμε όλοι να συναντήσει ο Πρωθυπουργός τον Πρόεδρο της Τουρκίας και αντί για συνάντηση είδαμε μια αναβολή που αποκαλύπτει και πιστοποιεί την προχειρότητα και τον ερασιτεχνισμό του Υπουργείου Εξωτερικών. Είχατε αναδείξει αυτή τη συνάντηση ως ένα πολύ κρίσιμο σημείο σε σχέση με πολύ σημαντικά θέματα που αφορούν τη χώρα μας και την Τουρκία. Και δεν έγινε τίποτα.

Έχετε να μας πείτε κάτι γι’ αυτό; Θεωρείτε ότι με αυτό τον τρόπο, με αυτήν την προχειρότητα, με αυτόν τον ερασιτεχνισμό δεν δημιουργείτε ζητήματα; Δεν εκτίθεται η χώρα μας; Όμως, αυτό είναι το «κερασάκι στην τούρτα». Διότι εδώ όλες οι προσεγγίσεις, όλα τα αφηγήματα, όλα τα στερεότυπα του Πρωθυπουργού και του Υπουργού Εξωτερικών -το ένα μετά το άλλο- αποδεικνύονται κενά περιεχομένου. Εσείς δεν λέγατε ότι ο Ερντογάν είναι απομονωμένος; Στη φωτογραφία της συνάντησης Τραμπ με τους ηγέτες των ισλαμικών χωρών τον είδατε κάπου απομονωμένο; Από πού είναι απομονωμένος; Από την Κίνα, από την Ευρώπη, από τα ισλαμικά κράτη ή από τις Ηνωμένες Πολιτείες της Αμερικής;

Να αναφερθώ στα «ήρεμα νερά» που μαζί με τη Διακήρυξη των Αθηνών είναι άλλη μια ιστορία κενή περιεχομένου. Πού είναι τα «ήρεμα νερά»; Στον ΟΗΕ τον ακούσατε; Τι είπε στον ΟΗΕ; Είπε πως «καμία ενεργειακή επένδυση δεν θα γίνει στην Ανατολική Μεσόγειο χωρίς την έγκριση της Τουρκίας». Άρα, και το καλώδιο!

Ποια «ήρεμα νερά», λοιπόν; Την ακραία του ρητορική για τη διχοτόμηση της Κύπρου την ακούσατε από το βήμα του Οργανισμού Ηνωμένων Εθνών σε πλήρη διάσταση από τα ψηφίσματα του οργανισμού; Πού είναι τα «ήρεμα νερά»; «Ήρεμα νερά» είναι μόνο στην προπαγάνδα σας. Απομονωμένος είναι μόνο στην προπαγάνδα σας. Όμως, όταν μία εξωτερική πολιτική βασίζεται στην προπαγάνδα, να τα αποτελέσματα.

Φτάσατε στο σημείο να ρίχνετε ευθύνες για την επένδυση του καλωδίου, στην Κύπρο. Πότε ξανά υπήρχε τέτοια δημόσια αντιπαράθεση μεταξύ Ελλάδας και Κύπρου; Ευτυχώς, χθες υπήρξε μια κοινή ανακοίνωση. Τα λέω όλα αυτά, γιατί εδώ περιγράφεται μια κατάσταση. Οι «άριστοι» είναι απολύτως ανεπαρκείς, είναι ερασιτέχνες και εν τέλει είναι και επικίνδυνοι για πολύ σοβαρά θέματα, όπως είναι η εξωτερική πολιτική της χώρας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και να ήταν μόνο η Τουρκία! Μέσα στο καλοκαίρι πήρε 4 δισ. η Αίγυπτος από την Ευρωπαϊκή Ένωση και 2,5 δισ. η Συρία. Τι κάνατε; Βάλατε προϋποθέσεις, προαπαιτούμενα; Έχουμε κάποια εξέλιξη με το μείζον ζήτημα της μονής Αγίας Αικατερίνης; Έχουμε κάποια εξέλιξη; Ποιες προϋποθέσεις βάλατε; Τι πετύχαμε; Είμαστε εμείς η μεγάλη χώρα της Ένωσης στην Νοτιοανατολική Μεσόγειο; Αξιοποιούμε τα χρήματα των ευρωπαίων φορολογουμένων που κατευθύνονται σε αυτές τις χώρες για να θέσουμε τις δικές μας προτεραιότητες, τη δική μας στρατηγική ενταγμένη στην ευρωπαϊκή στρατηγική; Και εδώ κάνετε τους τροχονόμους.

Ξέρετε, ό,τι και να λέμε, στο τέλος υπάρχει ένα αποτέλεσμα και υπάρχει μια βαθμολογία. Εσείς εδώ και μήνες παίρνετε κάτω από τη βάση. Διότι δεν είναι ένα και δύο. Είδαμε τι έγινε με τη δυτική Λιβύη, είδαμε μετά τι έγινε με τον Χαφτάρ, είδαμε τα χθεσινά με την Αίγυπτο. Κατά τα άλλα, το καλώδιο συνεχίζεται, κατά τα άλλα όλα πάνε καλά, «ήρεμα νερά», απομονωμένος Ερντογάν. Μηδέν εις το πηλίκο!

Στο μόνο που είστε πρωταγωνιστές είναι στην ταύτιση με τον Νετανιάχου. Εκεί ναι, παίρνετε άριστα. Είστε σε μια θέση ακριβώς απέναντι από τα αισθήματα και την ιστορία του ελληνικού λαού, ενός λαού που πάντα ταυτίζεται με το σεβασμό των ανθρωπίνων δικαιωμάτων, πάντα στέκεται απέναντι σε ανθρώπινες τραγωδίες. Είναι ένας λαός ο οποίος θέλει να υπάρχει παντού σεβασμός στο Διεθνές Δίκαιο, διότι αυτό είναι και εθνικό ζήτημα. Και εσείς είστε από την απέναντι όχθη.

Ποια άλλη χώρα της Ευρώπης έχει γίνει απολογητής του Νετανιάχου; Ποια άλλη χώρα; Εγώ σας καλώ -και πρέπει να απαντήσετε σε αυτό- να φέρετε άμεσα, προς επιβεβαίωση, το ψήφισμα του 2015 για να στείλουμε ένα μήνυμα ότι ενώνουμε τη φωνή της χώρας με τη φωνή όλων των ευρωπαϊκών κρατών που θέλουν να σταματήσει η σφαγή, να σταματήσει η εθνοκάθαρση στη Γάζα, που θέλουν λύση βάσει των αποφάσεων του Οργανισμού Ηνωμένων Εθνών.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Να κάνετε και βήματα συγκεκριμένα. Η Ευρωπαϊκή Επιτροπή προτείνει κυρώσεις σε πρόσωπα της Κυβέρνησης του Ισραήλ που συμμετέχουν ενεργά και με ακραία ρητορική, αλλά και με αποφάσεις, στη σφαγή που συμβαίνει στη Γάζα. Αναφέρομαι σε κυρώσεις όπως είναι το πάγωμα της τελωνειακής σύνδεσης Ευρωπαϊκής Ένωσης – Ισραήλ, κυρώσεις για τους παράνομους εποικισμούς ακόμη και στη Δυτική Όχθη, κάτι που απειλεί και χριστιανικούς πληθυσμούς, κυρώσεις για όπλα, τα οποία μπορούν να χρησιμοποιηθούν στον πόλεμο που εξελίσσεται στη Γάζα.

Με αυτές τις αποφάσεις η χώρα μας ενώνει τη φωνή της και με τα αισθήματα του ελληνικού λαού αλλά και με τη στρατηγική των μεγάλων χωρών της Ευρώπης που υπηρετούν τις αρχές και τις αξίες της Ένωσης και όχι προσωπικές στρατηγικές και δημόσιες σχέσεις, όπως κάνει ο ίδιος ο Πρωθυπουργός.

Όμως, δεν περίμενα κάτι καλύτερο από ένα κόμμα που στις τάξεις του έχει ένα κομμάτι της ελληνικής ακροδεξιάς που -κατά ένα μαγικό τρόπο- είναι πάντα με το μέρος του θύτη απέναντι στο θύμα. Είναι πάντα με το μέρος του ισχυρού, που δεν σέβεται τα ανθρώπινα δικαιώματα εις βάρος του αδύναμου. Είναι οι ίδιοι, είναι οι ίδιοι που για δεκαετίες ήταν αρνητές του Ολοκαυτώματος, τα ίδια πρόσωπα που σήμερα είναι αρνητές της γενοκτονίας στη Γάζα. Τυχαίο; Δεν νομίζω. Αυτή είναι η βαθύτερη ιδεολογία τους. Κανένας σεβασμός στην ανθρώπινη φύση και στα δικαιώματα του ανθρώπου. Πάντα με το δίκαιο του ισχυρού, πάντα με τη ζούγκλα.

Εμείς στεκόμαστε ηθικά, πολιτικά, αξιακά απέναντι από αυτές τις ακραίες πολιτικές προσεγγίσεις που έχει ένα σημαντικό κομμάτι της Ελληνικής Κυβέρνησης.

Η χώρα μας πρέπει να στρίψει το τιμόνι προς άλλη κατεύθυνση. Έχουμε άλλη πολιτική ιστορία, κύριοι της Νέας Δημοκρατίας. Και δεν μιλώ μόνο για το ΠΑΣΟΚ, μιλώ και για την ίδια τη Νέα Δημοκρατία. Ακόμη και τη δική σας ιστορία δεν σέβεστε, όπως και τον ίδιο τον ελληνικό λαό.

Κυρίες και κύριοι, όμως, δεν είναι μόνο τα θέματα της εξωτερικής πολιτικής. Είναι και θέματα των θεσμών, που υποτιμούν, που περιφρονούν, που υπονομεύουν. Στον ΟΠΕΚΕΠΕ πόσα ακόμα επεισόδια θα δούμε που προσβάλλουν τους θεσμούς, που επιτρέπουν τη διαφθορά, που ενισχύουν την ατιμωρησία, που απομακρύνουν τον πολίτη από την πολιτική, διότι βλέπουν ότι εντέλει ό,τι και να κάνει ένα κλειστό σύστημα εξουσίας, ποτέ κανείς δεν πληρώνει, όχι σε μία αλλά σε πολλές υποθέσεις; Στα καλοκαιρινά επεισόδια του ΟΠΕΚΕΠΕ; Στα περσινά επεισόδια του ΟΠΕΚΕΠΕ, όταν έκανα ερώτηση στον ίδιο τον Πρωθυπουργό και μας έλεγε για ένα σκάνδαλο δισεκατομμυρίων ότι είναι «κάποιες σκιές»; Ή στα γεγονότα του καλοκαιριού, που φτάσατε στο σημείο να διώξετε τους Βουλευτές σας στα σπίτια τους, να ψηφίσουν οι μισοί επιστολικά, για να ελεγχθεί η Κοινοβουλευτική Ομάδα της Νέας Δημοκρατίας μη και κανένας ακούσει τη συνείδησή του και ψηφίσει υπέρ του δημοσίου συμφέροντος;

Τι θα έλεγε η συνείδηση του κάθε απλού Βουλευτή; Να μην εμποδίσουμε στη δικαιοσύνη να κάνει τη δουλειά της αλλά να της επιτρέψουμε να διερευνήσει αυτά που η ίδια περιγράφει μέσω της Ευρωπαϊκής Εισαγγελίας ως ποινικές πράξεις στελεχών της Κυβέρνησης.

Αλλά, ξαφνικά, ο «θεσμικός», ο «σοβαρός», ο «εκσυγχρονιστής» γυρνά την πλάτη στην κοινοβουλευτική ιστορία του τόπου και με ένα πραξικόπημα ελέγχει τους Βουλευτές και λέει αυτό που είπε ο Γεωργιάδης: «Έχουμε πάνω από εκατόν πενήντα έναν. Δεν μας ελέγχει κανείς» είτε κλέβουν είτε δεν κλέβουν. Ε, αυτό για εμάς είναι επικίνδυνο!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και είναι επικίνδυνο, γιατί κάνει δικαίως τους πολίτες να πιστεύουν ότι η Βουλή είναι «πλυντήριο» ποινικών ευθυνών της εκάστοτε κυβέρνησης. Εσείς είστε υπεύθυνοι και κανείς άλλος για το κλίμα που επικρατεί στην ελληνική κοινωνία.

Αλλά δεν σας έφταναν τα περυσινά, τα καλοκαιρινά, είχαμε και τα τωρινά επεισόδια, τα φθινοπωρινά επεισόδια του ΟΠΕΚΕΠΕ. Θεωρείται σοβαρό ότι στην εξεταστική που λέγατε παλιότερα ότι δεν φέρνει κανένα αποτέλεσμα, αλλά ξαφνικά είδατε το «Θείο φως», το «φως το αληθινό» και την προκρίνατε για να ελέγξετε ευθύνες του ΟΠΕΚΕΠΕ διαχρονικές;

Είδατε ως λύση να καλέσετε νεκρούς και όχι ζωντανούς; Δηλαδή, εσείς ένα κόμμα που κυβερνά τον τόπο, που λέει ότι είναι υπεύθυνο και θεσμικό, καλεί τρεις ανθρώπους που έχουν φύγει από τη ζωή, αντί να καλέσει τους ζωντανούς που έκλεβαν τον ΟΠΕΚΕΠΕ;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Θα απολογηθείτε στους πολίτες; Τι έχετε να πείτε για αυτό; Εδώ πρέπει να έρθει ο Πρωθυπουργός την άλλη εβδομάδα και να μας εξηγήσει. Ο κ. Μητσοτάκης πέρυσι έλεγε ότι οι εξεταστικές δεν κάνουν τίποτα. Είναι ένα θεσμικό εργαλείο που πρέπει να πάψει να υπάρχει. Τελικά, το χρησιμοποίησε για να καλέσει νεκρούς και όχι ζωντανούς, που περιγράφονται στη δικογραφία; Να έρθει εδώ να μας εξηγήσει, να μας εξηγήσει αυτό το προσβλητικό σκεπτικό για τη νοημοσύνη μας, όχι μόνο εμάς, σε έντεκα εκατομμύρια Έλληνες. Δηλαδή, δεν θα έρθει στενός του συνεργάτης, ο οποίος από ό,τι φαίνεται γνώριζε για τις υποκλοπές και ενημέρωνε στελέχη της Νέας Δημοκρατίας, όπως τα ίδια είπαν σε απευθείας μετάδοση, δεν θα έρθει η κυρία με τη Ferrari, δεν θα έρθουν οι κολλητοί της «γαλάζιας συμμορίας», της καθετοποιημένης, του ΟΠΕΚΕΠΕ, αλλά θα «αναστηθούν» τρεις άνθρωποι να έρθουν στην εξεταστική επιτροπή. Ντροπή σας και μόνο ντροπή σας! Προσβάλλετε και τη μνήμη τους και τη νοημοσύνη μας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αυτό, όμως, είναι το κράτος λάφυρο, το κράτος φέουδο: κανένας σεβασμός σε τίποτα. Κανένας σεβασμός ακόμα και σε έναν γονιό που λίγα μέτρα έξω από τη Βουλή κάνει απεργία πείνας για ένα αναφαίρετο δικαίωμά του. Είναι αναφαίρετο το δικαίωμα του γονιού, που χάνει με τέτοιο τραγικό τρόπο το παιδί του, το αίτημα εκταφής.

Δεν το βάζω στο πεδίο και σε καμία περίπτωση κανενός κομματικού ανταγωνισμού. Σκεφτείτε ως γονείς, οι Βουλευτές του Ελληνικού Κοινοβουλίου, ως γονείς πώς πρέπει να σταθούμε απέναντι σε αυτόν τον άνθρωπο και σε τόσες άλλες οικογένειες.

Γιατί η απάντηση ότι «δεν έχουμε καμία δουλειά και εμείς δεν παρεμβαίνουμε στα της δικαιοσύνης», συγγνώμη, αλλά είναι «φύκια για μεταξωτές κορδέλες» και το ξέρετε πάρα πολύ καλά. Ο ίδιος ο Πρωθυπουργός είχε στείλει επιστολή στον κ. Ντογιάκο. Ο ίδιος ο Πρωθυπουργός! Τότε ήταν άλλα τα δεδομένα, κύριε Μητσοτάκη και τώρα είναι άλλα τα δεδομένα; Τότε μπορούσατε να παρέμβετε, αλλά τώρα δεν μπορείτε; Εσείς σέβεστε τη δικαιοσύνη;

Εσείς εργαλειοποιείτε τη δικαιοσύνη. Θέλετε να ελέγχετε τη δικαιοσύνη και όταν οι αποφάσεις της δεν σας αρέσουν, πολύ απλά δεν τις εφαρμόζετε, όπως έγινε και στην απόφαση του Συμβουλίου Επικρατείας στο ζήτημα των υποκλοπών. Δεν σας άρεσε η απόφαση που με δικαίωσε και ο Πρωθυπουργός λέει: «Δεν την εφαρμόζω». Και μας κάνετε μαθήματα δικαιοσύνης! Ποιοι; Εσείς που οργανώσατε επίθεση μέσω Υπουργών σας, μέσω φιλικών media στην Ευρωπαϊκή Εισαγγελία, σε ανεξάρτητες αρχές και όταν κάποιος σας ελέγξει, τον εξοντώνετε ηθικά με έναν στρατό στα social media, κουκουλοφόρων, καλοπληρωμένων από τους επιχειρηματίες που σας στηρίζουν, όπως αποκαλύφθηκε στα καλόπαιδα της Ομάδας Αλήθειας, ένας βραχίονας επικοινωνιακής προπαγάνδας της Νέας Δημοκρατίας.

Αυτό, λοιπόν, το καθεστώς που δεν σέβεται τον άνθρωπο, τα δικαιώματά του, πρέπει να φύγει και θα αγωνιστούμε να γίνετε παρελθόν το συντομότερο δυνατό!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Κυρίες και κύριοι συνάδελφοι, έρχομαι στα θέματα του σημερινού νομοσχεδίου. Είναι ένα νομοσχέδιο που και αυτό είναι μνημείο προχειρότητας και απουσίας οποιουδήποτε σοβαρού σχεδίου ανάπτυξης της χώρας: Μπαλώματα, δήθεν μακροπρόθεσμος σχεδιασμός, που όμως δεν έχει τίποτα χειροπιαστό. Κυνηγάτε την ουρά σας και έρχεστε συνεχώς να μπαλώσετε προβλήματα που έχουν δημιουργήσει τα σφάλματα της εξαετούς διακυβέρνησής σας.

Είναι αποκαλυπτικό το παράδειγμα της ΔΕΘ και ντροπιαστικό, που αποδεικνύει ότι το μόνο που σας ενδιαφέρει είναι ο έλεγχος. Δηλαδή, εδώ και μισό αιώνα Μεταπολίτευσης, πάντα στη Διεθνή Έκθεση Θεσσαλονίκης συμμετείχαν οι φορείς της πόλης, εδώ και δώδεκα χρόνια και θεσμικά και εσείς ξαφνικά παίρνετε μια απόφαση και λέτε «τέλος», όταν σε όλες τις μεγάλες ευρωπαϊκές πόλεις σε ανάλογες εκθέσεις συμμετέχουν ή κρατίδια ή δήμοι ή επιμελητήρια ή και τα τρία.

Ποιοι νομίζετε ότι είστε; Ποιος σας νομιμοποιεί να παίρνετε τις αποφάσεις; Η κοινωνία της Θεσσαλονίκης; Οι φορείς της πόλης; Για ποιον λόγο; Διότι πολύ απλά το Μαξίμου θέλει να τα ελέγχει όλα. Χρησιμοποιείτε το Υπερταμείο για να ελέγξετε ό,τι μπορείτε και όχι μόνο αυτό. Γι’ αυτό ζητήσαμε ονομαστική ψηφοφορία, για να καταλάβει και η Θεσσαλονίκη ποιοι λένε άλλα εκεί και άλλα εδώ. Και δεν είμαστε εμείς.

Διότι άλλα λέγατε εδώ και μήνες στους φορείς και τους πολίτες για τη Διεθνή Έκθεση. Αρχικά, στον σχεδιασμό που ξαφνικά άλλαξε και τώρα και στην αντιπροσώπευση των θεσμικών φορέων της πόλης.

Δεν έχετε στο μυαλό σας την έκθεση ως μοχλό ανάπτυξης της Θεσσαλονίκης, αλλά πολύ πιθανό σαν μια νέα μπίζνα, όπου πολύ απλά δεν θέλετε τους φορείς να είναι απέναντι στις μελλοντικές σας επιλογές.

Θέματα σημαντικά, επίσης, του νομοσχεδίου που αφορούν το ΕΣΠΑ. Εδώ, το πελατειακό κράτος ζει και βασιλεύει. Παρακάμπτονται οι γενικοί κανόνες κινητικότητας και επιλογής προϊσταμένων. Γιατί;

Δηλαδή, δημιουργείτε, κύριε Υπουργέ, έναν παράλληλο μηχανισμό διοικητικού προσωπικού με ειδικές προνομιακές ρυθμίσεις σε έναν τομέα που πρέπει να υπερισχύει η διαφάνεια και η αξιολόγηση; Γιατί το κάνετε αυτό; Και εδώ αξίζουν κάποιες απαντήσεις, που εύλογα ερωτήματα έχουν βάλει οι Βουλευτές μας σήμερα.

Όλα είναι προχειροδουλειές ή φτηνές πονηριές. Κανένα όραμα για την ανάπτυξη, την αξιοκρατική και διαφανή αξιολόγηση και αξιοποίηση των ευρωπαϊκών πόρων, αλλά πώς θα φτιάξετε μηχανισμούς που θα ενισχύσουν την εξουσία σας, με το βλέμμα στις επόμενες κάλπες.

Εμείς έχουμε μια άλλη αντίληψη, εντελώς διαφορετική. Γι’ αυτό θεωρούμε ότι η χώρα πρέπει να αλλάξει πολιτική κατεύθυνση, να μπει σε έναν άλλο δρόμο δημιουργικό, που συζητάει η Κυβέρνηση με τις τοπικές κοινωνίες, που δημιουργεί μηχανισμούς ελέγχου και προτεραιοποίησης μεγάλων έργων σε όλη τη χώρα που θα αλλάξουν το κλίμα της οικονομίας, την ποιοτική ανάπτυξη, το κοινωνικό μέρισμα αυτής της ανάπτυξης.

Τίποτα από όλα αυτά δεν σας ενδιαφέρει. Γι’ αυτό καταθέσαμε ολοκληρωμένο πρόγραμμα μεταρρυθμίσεων στη Διεθνή Έκθεση Θεσσαλονίκης. Εμείς δεν πήγαμε να μοιράσουμε ένα ματωμένο υπερπλεόνασμα, που προκύπτει κυρίως από την ακρίβεια και τους οριζόντιους και έμμεσους φόρους. Εμείς πήγαμε με ένα όραμα για το μέλλον, για την Ελλάδα του 2030, για μια καλύτερη και ποιοτικότερη λειτουργία της δικαιοσύνης, για ένα κράτος δίπλα στον πολίτη και ένα κοινωνικό κράτος ισχυρό στη Δημόσια Υγεία και τη Δημόσια Παιδεία. Και προτείναμε μέτρα που αντισταθμίζουν τις περιπέτειες που έχει περάσει ένα μεγάλο κομμάτι της κοινωνίας τα τελευταία χρόνια.

Εσείς κάνετε πελατειακές προσεγγίσεις σε όλα αυτά τα ζητήματα και φαίνεται και από τα ζητήματα του ιδιωτικού χρέους. Εδώ οι Βουλευτές σας έλεγαν πριν από μερικούς μήνες ότι έχουν μια ιδιαίτερη ευαισθησία. Έκαναν ερώτηση στην Κυβέρνηση της Νέας Δημοκρατίας, τη δική τους Κυβέρνηση, για τα θέματα των funds, των τραπεζών και του ιδιωτικού χρέους.

Εσείς, λοιπόν, οι ευαίσθητοι Βουλευτές της Νέας Δημοκρατίας, την τροπολογία του ΠΑΣΟΚ την είδατε; Πιέσατε την Κυβέρνησή σας την τροπολογία του ΠΑΣΟΚ, που απαντάει σε μια αγορά-ζούγκλα των τραπεζών και των funds εις βάρος χιλιάδων ανθρώπων, μικρομεσαίων επιχειρήσεων και δανειοληπτών, να τη φέρει σήμερα; Όχι. Γιατί; Διότι και για εσάς, μια ερώτηση είναι μια ουσιαστικά διέξοδος από την πίεση της κοινωνίας.

Ξέρετε πάρα πολύ καλά και εσείς οι ίδιοι ότι η Κυβέρνηση που στηρίζετε δεν πρόκειται να κάνει τίποτα για να τα βάλει με τις τράπεζες και με τα funds. Είναι τροχονόμος αυτών των οικονομικών συμφερόντων. Δεν τους ενδιαφέρει ότι τέσσερα εκατομμύρια ΑΦΜ χρωστούν στην εφορία. Δεν τους ενδιαφέρει ότι πάνω από δύο εκατομμύρια νοικοκυριά και επιχειρήσεις χρωστούν στον ΕΦΚΑ. Δεν τους ενδιαφέρει ότι πάνω από ένα εκατομμύριο δάνεια έχουν «κοκκινίσει». Κάθε χρόνο 4 δισεκατομμύρια κέρδη έχουν οι τράπεζες κυρίως από τις υπερχρεώσεις και από τη διαφορά επιτοκίου χορηγήσεων και επιτοκίου καταθέσεων. Μαζικοί πλειστηριασμοί, ακόμη και πρώτης κατοικίας, αλλά η κοροϊδία συνεχίζεται.

Ρωτήστε τους δανειολήπτες του ελβετικού φράγκου. Πληρώνουν διπλά και τριπλά από όσα δανείστηκαν. Οι τράπεζες; Επιβάλλουν προμήθειες και καταχρηστικές χρεώσεις. Servicers; Χωρίς λογοδοσία, εκβιάζουν τους δανειολήπτες με επιθετικές και πολλές φορές παράνομες πρακτικές.

Εμείς, λοιπόν, τι προτείναμε, για να αντιμετωπίσουμε τις δυσκολίες, τα εμπόδια και το άδικο φορτίο που σηκώνουν χιλιάδες Έλληνες; Πρώτον, προστασία των δανειοληπτών του ελβετικού φράγκου με δίκαιη κατανομή του συναλλαγματικού κινδύνου κατά δύο τρίτα στον πιστωτή και κατά ένα τρίτο στον οφειλέτη και αναδρομικό επανυπολογισμό των οφειλών, με ευνοϊκότερη ισοτιμία, καλύπτοντας ακόμη και συμβάσεις που έχουν καταγγελθεί.

Δεύτερον, προτείναμε αναβάθμιση του εξωδικαστικού συμβιβασμού. Ξέρετε πολύ καλά ότι ο μηχανισμός, εάν δεν υπάρξει υποχρεωτική συμμετοχή των πιστωτών στη διαδικασία και δεν υπάρξει επίσης αιτιολογημένη απόρριψη των προτάσεων, με έναν σαφή τρόπο, δεν πρόκειται να γίνει τίποτα. Το βλέπετε στα στοιχεία, 13 δισεκατομμύρια σε σχέση με πάνω από 200 δισεκατομμύρια.

Δεν δίνει λύση ο σημερινός μηχανισμός. Πρέπει να υπάρξουν επιτροπές διευθέτησης οφειλών, αυστηρές κυρώσεις σε τράπεζες και servicers που δεν τηρούν τους κανόνες. Ας προστατεύσουμε αυτούς τους ανθρώπους που έχουν διάθεση να ρυθμίσουν, που θέλουν να ρυθμίσουν, που αγωνιούν να ρυθμίσουν, αλλά κάποιοι δεν μπαίνουν στη διαδικασία, γιατί τους θεωρούν ευάλωτους, θεωρούν ότι μόνο έχουν να κερδίσουν από τη χρεοκοπία τους και πολύ λιγότερα έχουν να κερδίσουν από τη ρύθμισή τους. Όμως, αυτό δεν είναι κοινωνικό πρόσωπο σε μια οικονομία που έχει περάσει μια δεκαετία μιας ακραίας οικονομικής κρίσης.

Τρίτον, νέες υποχρεώσεις για τις εταιρείες διαχείρισης -πολύ σημαντικό- με υποχρέωση φυσικής τους παρουσίας σε κάθε περιφερειακή ενότητα, είτε μέσω καταστήματος είτε μέσω των ίδιων των τραπεζών, με τήρηση πλήρους φακέλου για κάθε υπόθεση και αναλυτική ενημέρωση στον οφειλέτη. Ξέρετε πόσοι άνθρωποι ψάχνουν να δουν πού είναι το δάνειό τους, ποιες είναι οι υποχρεώσεις τους, από πού προέρχονται και δεν το μαθαίνουν ή το μαθαίνουν σε έναν χρονικό ορίζοντα που ήδη έχει επιβαρύνει τη θέση τους;

Θα κάνουμε κάτι για αυτούς τους ανθρώπους; Είναι χιλιάδες. Εμείς πήραμε την πρωτοβουλία. Εσείς δεν κάνετε τίποτα.

Τέταρτον, η διαφάνεια στις τραπεζικές συναλλαγές. Να τελειώνουμε με την αυθαιρεσία των τραπεζών. Οι τράπεζες να υποχρεωθούν να δικαιολογούν κάθε χρέωση. Διότι εδώ βλέπουμε το εξής φαινόμενο: Η Κυβέρνηση νομοθετεί, έπειτα από δικιά μας πίεση τον Νοέμβριο που είπαμε «κάντε εφάπαξ φορολόγηση» για να αλλάξουν πολιτική οι τράπεζες και να μην έχουν αυτήν την κερδοφορία που προκύπτει από αθέμιτες πρακτικές, αλλά οι τράπεζες συνεχώς πίσω από κρυφές πόρτες βάζουν νέες χρεώσεις. Πρέπει να μπει ένα τέλος σε αυτό το αδιέξοδο «παιχνίδι της γάτας με το ποντίκι». Γι’ αυτό ακριβώς εισάγουμε την υποχρέωση στις τράπεζες να αιτιολογούν εάν οι χρεώσεις τους αντιστοιχούν σε πραγματικό λειτουργικό κόστος ή αμοιβή υπηρεσίας.

Αυτά τα τέσσερα μέτρα δεν είναι τέσσερα όποια μέτρα. Είναι μέτρα προστασίας και σεβασμού χιλιάδων Ελλήνων που περνούν δύσκολα. Αν θέλετε να τους λύσουμε το πρόβλημα, αν θέλετε να τους προστατεύσουμε, στηρίξτε αυτή την προσπάθεια και σταματήστε να παίζετε το παιχνίδι των τραπεζών και των servicers, διότι η κοινωνία μας περνάει δύσκολα και την περιφρονείτε. Γι’ αυτό είναι αναγκαία η πολιτική αλλαγή. Γι’ αυτόν ακριβώς τον λόγο! Διότι οι πολίτες αντί να έχουν μια Κυβέρνηση που τους στηρίζει και που είναι στο πλευρό τους, βλέπουν συνεχώς να παίρνετε τη θέση των ισχυρών.

Η άρνησή σας στην τροπολογία του ΠΑΣΟΚ θα είναι άρνηση της κοινωνικής πραγματικότητας, μιας επώδυνης πραγματικότητας. Σταματήστε να επιτρέπετε σε ισχυρά οικονομικά συμφέροντα, σε τράπεζες, σε funds, να βγάζουν δισεκατομμύρια εις βάρος του ελληνικού λαού. Είναι αναγκαία η αλλαγή και αν δεν την κάνετε εσείς, θα την κάνει ο ελληνικός λαός στις επόμενες εθνικές εκλογές.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Κουράστηκε με τα εμπόδια και τις ταλαιπωρίες της καθημερινότητας. Ο λαός θέλει να λυθούν τα προβλήματά του και να ρυθμιστούν τα χρέη του. Θέλει δίκαιο φορολογικό σύστημα. Θέλει ισχυρό κοινωνικό κράτος. Θέλει απάντηση στις ανάγκες του και απάντηση στην ακρίβεια. Δεν αντέχει άλλη ακρίβεια ο ελληνικός λαός, όπως δεν αντέχει και τη «δίδυμη αδελφή» της ακρίβειας που είναι η πίεση του ιδιωτικού χρέους. Είναι δύο μεγάλα ζητήματα που δημιουργούν τεράστια κοινωνικά αδιέξοδα. Γι’ αυτό, λοιπόν, εμείς είμαστε εδώ όχι μόνο για να προτείνουμε, αλλά πάνω από όλα για να αγωνιστούμε να γίνετε επιτέλους παρελθόν, για να υπάρξει πολιτική αλλαγή που θα κάνει την αξιοπρέπεια του κάθε Έλληνα να είναι πραγματική και όχι να είναι μια πολυτέλεια, όπως επιβάλλει η σημερινή πολιτική της Νέας Δημοκρατίας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Κωνσταντοπούλου, έχετε τον λόγο για παρέμβαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κυρία Πρόεδρε. Θα κάνω στη συνέχεια την ομιλία μου.

Κύριε Ανδρουλάκη, μιας και κάνατε αυτήν την παρέμβαση και αναφερθήκατε σε σοβαρά ζητήματα που αφορούν το σκάνδαλο του ΟΠΕΚΕΠΕ το οποίο αυτήν τη στιγμή διερευνάται στην εξεταστική επιτροπή, αλλά με τους όρους της Νέας Δημοκρατίας, δηλαδή, με την κλήση προσώπων που έχουν πεθάνει εδώ και πολλά χρόνια, με τον αποκλεισμό προσώπων που θα έπρεπε να είναι τα πρώτα που καλούνται, όπως ο κ. Μητσοτάκης για να μας εξηγήσει για ποιον λόγο άλλαξε έξι Υπουργούς και άλλους τόσους προέδρους του ΟΠΕΚΕΠΕ και όπως, βεβαίως, ο κ. Μυλωνάκης, ο οποίος έχει αποκαλυφθεί ότι ενεπλάκη σε παρακολουθήσεις Βουλευτών αντίστοιχες με αυτές για τις οποίες η -δήθεν- ανεξάρτητη δικαιοσύνη κουκούλωσε την έρευνα. Ήταν και ο σημερινός Πρόεδρος του ΠΑΣΟΚ θύμα αυτών των παρακολουθήσεων.

Ενεπλάκη σε παρακολουθήσεις Βουλευτών σε σχέση με τις έρευνες των Ευρωπαίων Εισαγγελέων και ενημέρωνε το 2024 Βουλευτές -τον κ. Μπουκώρο που το είπε δημόσια- ότι δεν υπουργοποιούνται, γιατί τους έπιασε ο «κοριός». Ήρθε προχθές ο κ. Μυλωνάκης να μου απαντήσει -μετά από τρεις εβδομάδες- και είπε: «Εγώ δεν ήξερα για τον ΟΠΕΚΕΠΕ. Ζήτησα ενημερωτικό σημείωμα, non paper, τον Ιούνιο του 2025».

Θέλω να σας ενημερώσω για μία αποκάλυψη που μόλις έγινε στην Εξεταστική Επιτροπή για τον ΟΠΕΚΕΠΕ. Εκεί καταθέτει ο κ. Σαλάτας, ο τελευταίος Πρόεδρος του ΟΠΕΚΕΠΕ που καρατομήθηκε από τον κ. Μητσοτάκη, σε αυτήν τη γνωστή διαδικασία, λίγη ώρα πριν διαβιβαστεί η ποινική δικογραφία των Ευρωπαίων Εισαγγελέων.

Ξέρετε τι είπε ο κ. Σαλάτας τώρα, πριν από λίγο; Είπε ότι την καρατόμησή του την ζήτησε ο κ. Μυλωνάκης, το πρόσωπο, δηλαδή, το οποίο λέει ότι δεν έχει σχέση ούτε με τις παρακολουθήσεις ούτε με τις διευθετήσεις. Αυτός ο οποίος ήρθε προχτές και διάβαζε απάντηση για να πει ότι δεν έχει σχέση με τον «φόνο», δεν γνωρίζει, ζητούσε ενημέρωση τον Ιούνιο του 2025 και non paper -λέει- που δεν το καταθέτει στη Βουλή. Είναι υπεξαγωγή εγγράφου η άρνηση κατάθεσης επίσημου σημειώματος, υπομνήματος ή όπως και αν το βαφτίσει κανείς, που έχει συνταχθεί γι’ αυτήν τη μείζονα υπόθεση, γι’ αυτό το μείζον σκάνδαλο, με κακουργηματική ευθύνη της Κυβέρνησης και με ποινικό χαρακτηρισμό από την Ευρωπαϊκή Εισαγγελία για εγκληματική οργάνωση.

Αποκαλύφθηκε, λοιπόν, πριν από λίγα λεπτά και θέλησα να το αναφέρω στην Ολομέλεια για να καταγραφεί -δραττόμενη και της αναφοράς που έκανε ο Πρόεδρος του ΠΑΣΟΚ- ότι εδώ είμαστε ενώπιον μιας πάρα πολύ σκοτεινής και αξιόποινης δράσης, με στόχο τη δημοκρατική λειτουργία, διότι έχουμε παρακολουθούμενους Βουλευτές, εκβιαζόμενο πολιτικό προσωπικό, το δεξί χέρι του Πρωθυπουργού, τον κ. Μυλωνάκη, να ενημερώνει Βουλευτές ότι παρακολουθούνται, να γνωρίζει ποιους παρακολουθούν οι Ευρωπαίες Εισαγγελείς -άρα να παρακολουθεί και τις Ευρωπαίες Εισαγγελείς- να εμπλέκεται σε αυτήν την υπόθεση σε χρόνο πριν να ακουστούν οι φοβερές στιχομυθίες των κακοποιών. Τις έχετε ακούσει. Για την ακρίβεια, τις έχουμε διαβάσει.

Κακοποιοί, μέλη της Νέας Δημοκρατίας λέγανε ότι πρέπει να βγάλουν από τη μέση την Ευρωπαία Εισαγγελέα. Χρησιμοποιούσαν τη φοβερή φράση: «Αν δεν ξεκωλώσουμε τώρα από εκεί την Παπανδρέου», αυτήν τη φοβερή φράση, «Μίλησε ο Μάκης στον Φλωρίδη». Ένα υπόβαθρο ανατριχιαστικό, μαφιόζικης διάστασης. Αυτοί οι διάλογοι έγιναν τον Οκτώβριο του 2024. Πότε ο κ. Μυλωνάκης καλούσε στο Μαξίμου τους Βουλευτές λέγοντάς τους ότι παρακολουθούνται; Τον Ιούνιο του 2024.

Τι άλλη συνομιλία έγινε τον Νοέμβριο του 2024, μετά τη γνώση Μυλωνάκη; Ο κακοποιός, μέλος της Νέας Δημοκρατίας -που δεν τους καλούν αυτούς στην εξεταστική επιτροπή- είπε: «Αν είχα σκοτώσει την Τυχεροπούλου, θα ήμουν ελεύθερος».

Θέλω, λοιπόν, να πω και, μετά από αυτήν τη φοβερή αποκάλυψη -βρίσκεται σε εξέλιξη η εξέταση του κ. Σαλάτα και, βέβαια, θα του υποβληθούν ερωτήσεις- ότι και την καρατόμηση - σαλάτα του κ. Σαλάτα, του τελευταίου προέδρου του ΟΠΕΚΕΠΕ, τη δρομολόγησε ο κ. Μυλωνάκης, αυτός που δεν ξέρει τίποτε για τον «φόνο», αυτός που δεν ξέρει τίποτε για παρακολουθήσεις, αυτός που δεν ξέρει τίποτα για Μπουκώρο, που τον κάλεσε και του εξήγησε ότι: «Δεν θα γίνεις Υπουργός γιατί σε έχει πιάσει ο «κοριός» στις παρακολουθήσεις για το σκάνδαλο».

Προκύπτει, λοιπόν, ότι ο κ. Μυλωνάκης προχθές, ερχόμενος να απαντήσει στην επίκαιρη ερώτησή μου, είπε κραυγαλέα ψέματα. Επίσης, αρνήθηκε να καταθέσει το έγγραφο σαράντα τριών σελίδων για τον ΟΠΕΚΕΠΕ που αφορά το σκάνδαλο και παραγγέλθηκε από δημόσιο υπάλληλο, συνεργάτη, όπως λέει, της Προεδρίας της Κυβερνήσεως. Επίσης, είπε ψέματα σε σχέση με τη γνώση του. Και είναι ως δεξί χέρι του Πρωθυπουργού αυτός που λύνει και δένει σε όλο το τελευταίο διάστημα σε παρασκηνιακές, παρακρατικού τύπου, μεθοδεύσεις.

Είναι, θεωρώ, ευθύνη μας -και το καταγράφω και με αυτή μου την παρέμβαση- και το απευθύνω στη δημοκρατική αντιπολίτευση, σε όλους εμάς και όλες εμάς: δεν πρέπει και δεν μπορούμε να αφήσουμε να λυμαίνονται το Κοινοβούλιο, τη δημοκρατία και τη δημοκρατική λειτουργία κάποια πρόσωπα και κάποιοι σκοτεινοί μηχανισμοί, κάποιοι αντ’ αυτού, που πολυπράγμονες δεν διστάζουν να εμπλέκονται στις πιο ανίερες παραβιάσεις, παραβιάσεις του απορρήτου των επικοινωνιών, αλλά και παραβιάσεις της μυστικότητας των δικαστικών ερευνών. Όλοι εμείς δεν μπορεί να αφήσουμε να λυμαίνονται τη δημοκρατία αυτοί που καταρρακώνουν τους θεσμούς.

Είναι ώρα για θεσμικές παρεμβάσεις και πρωτοβουλίες. Και είμαι βέβαιη ότι μετά και τη σημερινή αποκάλυψη -που πιστεύω ότι θα αντιδράσουν όλα τα κόμματα της δημοκρατικής Αντιπολίτευσης- δεν θα υπάρχει τρόπος για αυτούς που νομίζουν ότι μπορούν να τυλίγουν σε μια κόλλα χαρτί τη δημοκρατία και την κοινοβουλευτική λειτουργία, για αυτούς που νομίζουν ότι μπορούν να παρακολουθούν και να εκβιάζουν Βουλευτές, για αυτούς που νομίζουν ότι μπορούν να «καθαρίζουν» κατά τον τρόπο που περιγράφεται, να νομίζουν ότι αυτά θα περάσουν έτσι από αυτή τη Βουλή.

Κυρίες και κύριοι, νομίζω ότι είμαστε προ μιας μεγάλης ιστορικής ευθύνης και εμείς ως επικεφαλής και Πρόεδροι Κοινοβουλευτικών Ομάδων. Νομίζω ότι είναι ιστορική αυτή η στιγμή και αυτή η αποκάλυψη. Και δεν νομίζω, είμαι σίγουρη ότι η αλήθεια θα λάμψει, είμαι σίγουρη ότι η δικαιοσύνη, το δίκαιο και η δημοκρατία θα νικήσουν, και πολύ σύντομα όλα αυτά και αυτοί θα είναι παρελθόν.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η ανεξάρτητη Βουλευτής κ. Θεοδώρα Τζάκρη.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, σήμερα το Ελληνικό Κοινοβούλιο ζει μεγάλες στιγμές, καθώς έρχεται προς συζήτηση και ψήφιση ένα ακόμα νομοσχέδιο-συμβόλαιο, συμβόλαιο με τα συμφέροντα, ένα νομοσχέδιο που ξεκάθαρα έχει γραφτεί και διορθωθεί, με βάση βέβαια και την πάγια τακτική, η οποία είχε βεβαιωθεί σε κάποιο γραφείο ενός καρτέλ. Σήμερα, λοιπόν, οι τράπεζες ανακοίνωσαν ότι θα μοιράσουν τα μισά τους κέρδη, τα οποία όλες και όλοι γνωρίζουμε ότι προέρχονται, κατά 72%, από τις προμήθειες και όχι από την άσκηση τραπεζικής στους μετόχους τους ως μέρισμα και μάλιστα με την ισχνή φορολογία του 5%.

Για να δούμε λιγάκι τι σημαίνει μια τράπεζα να μην αποθεματοποιεί, πέραν των τυπικών προβλέψεων, κέρδη σε ένα τόσο ρευστό περιβάλλον, που ακόμη και η Γερμανία κοντεύει να μπει σε μνημόνιο, δηλαδή σε μια συγκυρία που τα δύσκολα είναι εντελώς μπροστά. Τι θα κάνουν τα funds και οι επιχειρηματίες των καρτέλ, γιατί αυτοί είναι οι μέτοχοι των τραπεζών; Δεν θα πάρουν μέρισμα για να έχουν σοβαρά κέρδη; Όχι βέβαια. Ή μήπως θα αφήσουν τις καταθέσεις τους σε κίνδυνο αν στραβώσει κάτι; Την έχουν μάθει τη δουλειά: και τα κέρδη και οι καταθέσεις τους -γιατί μόνο αυτοί έχουν καταθέσεις σε αυτή τη χώρα- εγγυημένα από το κράτος. Αυτό είναι το εταιρικό αίτημα που υποβάλλεται για τέταρτη φορά, το οποίο έρχεται με το νομοσχέδιο αυτό, και για αυτό χαρακτήρισα τη σημερινή μέρα ιστορική. Δίνονται, λοιπόν, εγγυήσεις από το Δημόσιο στις τράπεζες, πέραν των 21 δισεκατομμυρίων ευρώ που έχουν δοθεί ήδη στα funds με το σχέδιο «ΗΡΑΚΛΗΣ», δηλαδή στις τράπεζες για να παίρνουν τα σπίτια του κόσμου.

Άρα, στην ουσία σήμερα η Κυβέρνηση νομοθετεί άλλη μία διάσωση τραπεζών, και μάλιστα προληπτική, καλού κακού μη τυχόν χρειαστεί να κινδυνέψουν τα κέρδη τους που τα βγάζουν από το αίμα του ελληνικού λαού, μέσω της κερδοσκοπίας και των προμηθειών, καθώς, σύμφωνα με την Τράπεζα της Ελλάδος οι οκτώμισι στους δέκα Έλληνες έχουν καταθέσεις κάτω από 1.000 ευρώ στις τράπεζες.

Κατά τα λοιπά, ήδη ξεκίνησε η εξέταση μαρτύρων σήμερα στην αρμόδια εξεταστική επιτροπή, και πάλι με τη μεθόδευση που είδαμε και στην εξεταστική για τα Τέμπη. Ο ίδιος ο Πρωθυπουργός σε τηλεοπτική του συνέντευξη στον κ. Χατζηνικολάου, απαντώντας στην ερώτηση: «Γιατί τόσα πολλά εμπλεκόμενα στελέχη της Νέας Δημοκρατίας στο σκάνδαλο του ΟΠΕΚΕΠΕ;», μας είχε πει ότι: «Είναι επειδή τέσσερις στους δέκα Έλληνες ψηφίζουν Νέα Δημοκρατία».

Όμως, η Νέα Δημοκρατία κάλεσε ως μάρτυρες πρόσωπα που δεν βρίσκονται πλέον στη ζωή, και δεν κάλεσε τον ίδιο τον Πρωθυπουργό, δεν κάλεσε τον ίδιο τον κ. Μυλωνάκη, το δεξί χέρι του Πρωθυπουργού, δεν κάλεσε τον «Φραπέ», τον «Χασάπη», την κ. Σεμερτζίδου. Και βεβαίως το εύλογο ερώτημα που ανακύπτει είναι γιατί έγινε αυτή η εξεταστική. Να σας πω, λοιπόν, εγώ γιατί την κάνει η Νέα Δημοκρατία. Την κάνει για να ρίχνει στάχτη στα μάτια του κόσμου, ενώ έχει βγάλει ήδη αθωωτικές αποφάσεις, καταχρώμενη την κοινοβουλευτική της πλειοψηφία, γιατί αγοράζει χρόνο καλώντας πάνω από εκατό μάρτυρες, οι περισσότεροι εκ των οποίων δεν έχουν καμία σχέση με την ελεγχόμενη περίοδο από την Ευρωπαϊκή Εισαγγελία, δηλαδή την περίοδο 2019-2025.

Και να σας πω γιατί το κάνει αυτό; Το κάνει γιατί αν καλούσε μάρτυρες στο διάστημα που ελέγχει η Ευρωπαϊκή Εισαγγελία, υπήρχε ο κίνδυνος η εξεταστική επιτροπή να κλείσει σε δέκα ημέρες και βεβαίως να μην προλάβει να παρέλθει η αποσβεστική προθεσμία για τον κ. Βορίδη. Ενώ βεβαίως υπηρετεί το αφήγημα: «όλοι ίδιοι είναι και οι ευθύνες είναι διαχρονικές». Ούτε διαχρονικές είναι οι ευθύνες, ούτε όλοι είναι ίδιοι, γιατί καμία άλλη κυβέρνηση στο παρελθόν δεν απασχόλησε την ευρωπαϊκή δικαιοσύνη για την καταβολή των αγροτικών επιδοτήσεων.

Έρχομαι τώρα βεβαίως και στο σημερινό νομοσχέδιο. Από το 2021 και μετά η Κυβέρνησή σας είχε στη διάθεσή της έναν κουμπαρά περίπου 70 δισεκατομμύρια ευρώ από το ΕΣΠΑ, από το Ταμείο Ανάκαμψης, από την ΚΑΠ, χρήματα που θα μπορούσαν βεβαίως να αλλάξουν δομικά τη χώρα, αν τα χρησιμοποιούσατε με τον σωστό τρόπο, με τον τρόπο δηλαδή που ορίζουν οι κανονισμοί και οι νόμοι. Αλλά ας δούμε τι συμβαίνει στην πραγματικότητα.

Ταμείο Ανάκαμψης: 31 δισεκατομμύρια ευρώ, τα οποία πρέπει να απορροφηθούν μέχρι το τέλος του 2026, άντε και μέχρι το πρώτο εξάμηνο του 2027, αν δοθεί τελικά η παράταση. Ο κρατικός μηχανισμός έχει ήδη «λαχανιάσει» και δυσκολεύεται όχι μόνο να εκταμιεύσει, αλλά και να διοχετεύσει τους πόρους στα επενδυτικά σχέδια. Και το μεγάλο πρόβλημα εδώ είναι ότι τα χρήματα δεν διοχετεύονται στους δικαιούχους, αλλά λιμνάζουν στους γενικούς φορείς της Κυβέρνησης, εις βάρος προφανώς της ανάπτυξης, γιατί το ελληνικό σχέδιο είναι εμπροσθοβαρές, που σημαίνει ότι θα πρέπει να περιμένουμε μέχρι το τελευταίο αίτημα, τον ένατο δηλαδή, και συγκεκριμένα τον Αύγουστο του 2016, οπότε και θα πληρωθούν τα μεγαλύτερα ποσά, περί τα 7 δισεκατομμύρια ευρώ που αναλογούν στο 2026 και περί τα 5 δισεκατομμύρια ευρώ που αναλογούν στο 2025.

Πόσο ικανοποιημένη, άραγε, μπορεί να είναι η Κυβέρνηση με την απορρόφηση της τάξης του 43% των πόρων του Ταμείου Ανάκαμψης, δεδομένου ότι βρισκόμαστε χρονικά κοντά στο 75% του χρόνου και στην ολοκλήρωση του προγράμματος αυτού; Επιπλέον, βεβαίως υπάρχουν και οι έρευνες της Ευρωπαϊκής Εισαγγελίας για τα κονδύλια του Ταμείου Ανάκαμψης, τα «Σπιτάκια Ανακύκλωσης», τα κονδύλια ψηφιακής πολιτικής. Οπότε, αναμένουμε εξελίξεις και από εκεί.

ΚΑΠ 2021-2027: 19,4 δισεκατομμύρια. Μετά βεβαίως το τεράστιο σκάνδαλο της διασπάθισης των ευρωπαϊκών πόρων του ΟΠΕΚΕΠΕ και την απόρριψη του σχεδίου δράσης για τον ΟΠΕΚΕΠΕ από την Κομισιόν βρίσκεται σε κίνδυνο ακόμη και η καταβολή των αγροτικών ενισχύσεων.

Εγώ, κύριε Υπουργέ, αμφιβάλλω αν θα μπορέσετε να δώσετε καν την προκαταβολή της ενιαίας ενίσχυσης που κάθε χρόνο δίνονταν στις 31 Δεκεμβρίου.

ΕΣΠΑ 2021-2027: Από τα 26,8 εκατομμύρια συνολικά τα 5,3 εκατομμύρια αφορούν την εθνική συνεισφορά. Και εδώ βεβαίως η Κυβέρνηση μιλά με διθυραμβικά σχόλια για την πάρα πολύ καλή πορεία, λέει, του προγράμματος.

Πάμε να δούμε πώς ισχυρίζεστε ότι θα διορθώσετε αυτά τα κακώς κείμενα:

Αναπτυξιακό Πρόγραμμα Δημοσίων Επενδύσεων: Με διορθώσεις στον δικό σας πρόσφατο νόμο, τον ν. 5040/2024, αποσπασματικές παρεμβάσεις και προνομιακές μισθολογικές ρυθμίσεις για λίγους. Αποτέλεσμα; Ανισότητα στο δημόσιο και ένα Πράσινο Ταμείο που μετατρέπεται σε κουμπαρά για άλλες χρήσεις.

ΕΣΠΑ, INTERREG, διαχειριστικοί φορείς, με υπερσυγκέντρωση αρμοδιοτήτων και διοικητική αστάθεια, συνεχείς τροποποιήσεις στις κρατικές ενισχύσεις, που συνεπάγονται βεβαίως αβεβαιότητα στους επενδυτές, με μετατάξεις και κινητικότητα αντί για μόνιμες προσλήψεις, αναπτυξιακές εταιρείες και τράπεζες, με καθεστώς ειδικής μεταχείρισης για την Αναπτυξιακή Τράπεζα, με φοροαπαλλαγές, ασυλία από κατασχέσεις, που οδηγεί σε απώλεια εσόδων και άνιση μεταχείριση έναντι πολλών, και πολιτών βεβαίως, αλλά και μικρομεσαίων επιχειρήσεων, με την απαλλαγή της «Μετάβαση Α.Ε.» από τον ΕΝΦΙΑ και με ρυθμίσεις επιφανείας σε δημόσιες εκτάσεις, που θα μεταφέρουν δημόσιο πλούτο σε εταιρικά σχήματα με αδιαφανή λειτουργία.

Να μην σας πω βεβαίως ότι η δίκαιη μετάβαση καταλήγει σαν ανέκδοτο για τη Δυτική Μακεδονία και βεβαίως για τους κατοίκους της Μεγαλόπολης που συνεχίζουν να βιώνουν εγκατάλειψη, ανεργία και δημογραφικό μαρασμό.

Ταμείο Ανάκαμψης: με τις αναδιαρθρώσεις υπηρεσιών, τις νέες αρμοδιότητες για τις αναφορές, τις διευκολύνσεις για διαδικασίες, που βεβαίως θα οδηγήσουν σε κατασπατάληση πόρων, με νέα μονάδα δημοσιότητας, γιατί προτεραιότητα βέβαια πάντα για τη Νέα Δημοκρατία είναι η επικοινωνία.

Και δεν ξέρω, κύριε Υπουργέ, αν μετά τη λίστα Πέτσα, θα έχουμε και μια καινούργια λίστα, τη λίστα Παπαθανάση.

Και βεβαίως έρχομαι τώρα -θα αφιερώσω μισό λεπτό- στο Ταμείο Εγγύησης Καταθέσεων και Επενδύσεων. Εδώ προβλέπεται η δυνατότητα στο Ταμείο Εγγύησης Καταθέσεων και Επενδύσεων να μπορεί να καλύπτει πρόσθετες διαφορές αξίας σε εξυγιάνσεις τραπεζών. Τι σημαίνει αυτό; Να σας πω τι σημαίνει: Λαμβάνεται πρόνοια, πέρα από τα 21 δισεκατομμύρια του «ΗΡΑΚΛΗ» που έχετε δώσει ήδη εγγυήσεις στα funds, να νοιαστείτε για τους φίλους σας τους τραπεζίτες και να δώσετε κρατικές εγγυήσεις, δηλαδή μηχανισμό διάσωσης των τραπεζών, τις οποίες έχουμε σώσει ήδη τρεις φορές ως φορολογούμενοι, από τις οποίες αποχωρήσατε ως δημόσιο και έπαθε 30 δισεκατομμύρια ζημιά το δημόσιο και τώρα έρχεστε βεβαίως να τους προστατέψετε λόγω, λέει, γεωπολιτικής αστάθειας και αναταραχών στις χρηματαγορές.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Άλλωστε τι άλλο θα κάνατε, παρά να νομοθετήσετε ως αναπτυξιακό μέτρο την κρατική ασφάλιση των τραπεζών; Αν δεν το κάνατε, δεν θα ήσασταν εσείς και θα παραξενευόταν η χώρα. Μάλιστα έρχεστε με διάταξη που έχει αναδρομικό χαρακτήρα, καθώς επεμβαίνει σε εξυγιάνσεις που έχουν ήδη ολοκληρωθεί ή βρίσκονται σε ειδική εκκαθάριση. Έτσι ανοίγει ο δρόμος, ώστε η Τράπεζα της Ελλάδος να μπορεί με νεότερη απόφασή της να υπολογίσει επιπρόσθετη διαφορά αξίας για παλιές εξυγιάνσεις -ΑΤΕ, Proton Bank, Ταχυδρομικό Ταμιευτήριο, συνεταιριστικές τράπεζες, κυπριακές τράπεζες- και να επιβαρύνει το ΤΕΚΕ να πληρώσει εκ των υστέρων. Δηλαδή, για να πάρω ένα παράδειγμα, πήρε το «φιλέτο» της Αγροτικής Τράπεζας η Τράπεζα Πειραιώς, γιγαντώθηκε, σώθηκε, ξανασώθηκε, ξαναματασώθηκε, ε, να μην πάρει και ένα μπόνους που στηρίζει την Κυβέρνηση; Αυτά είναι αστεία πράγματα και θα έπρεπε να ντρέπεστε που τα νομοθετείτε, την ώρα που το 90% των καταθετών σε αυτήν τη χώρα έχει κάτω από 1.000 ευρώ, όπως σας είπα ήδη, καταθέσεις στις τράπεζες. Θα έπρεπε να ντρέπεστε, κύριε Παπαθανάση.

Και, τέλος, με το απαράδεκτο βεβαίως άρθρο 36, το οποίο θα έπρεπε να αποσυρθεί, προβαίνετε σε αποκλεισμό από το διοικητικό συμβούλιο της ΔΕΘ των κοινωνικών φορέων της πόλης, της αυτοδιοίκησης και των εργαζομένων, γιατί θέλετε τη ΔΕΘ παράρτημα του Μαξίμου, ανεξέλεγκτη, για να τη μετατρέψετε προφανώς με τρόπο ανεξέλεγκτο σε ένα είδος αναπτυξιακού ΟΠΕΚΕΠΕ της βόρειας Ελλάδας, καθώς για σας όπου υπάρχει μέλι, επιλέγετε να κλειδώνετε το βάζο και να παίρνετε το κλειδί στο Μαξίμου. Και γι’ αυτό έπρεπε να ντρέπεστε. Δεν της αξίζει της Θεσσαλονίκης και της βόρειας Ελλάδας αυτή η τύχη.

Κύριε Υπουργέ, για να μην μακρηγορούμε, πρόκειται για ένα ακόμα αποτυχημένο νομοσχέδιο το οποίο φτιάχτηκε κατά παραγγελία των κοινών συμφερόντων Μεγάρου Μαξίμου και υπερπλούσιων κερδοσκόπων. Ως εκ τούτου εμείς νομοσχέδιο το οποίο στο όνομα της ανάπτυξης εγγυάται την υπανάπτυξη δεν το ψηφίζουμε. Ψηφίστε μόνοι σας στον κατηφορικό σας δρόμο.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Τζάκρη.

Πριν συνεχίσουμε, μία ανακοίνωση στο Σώμα.

Έχει κατατεθεί αίτηση διεξαγωγής ονομαστικής ψηφοφορίας ανεξάρτητων Βουλευτών και Βουλευτών της Νίκης: «Αξιότιμε κύριε Πρόεδρε, σύμφωνα με το άρθρο 72 του Κανονισμού της Βουλής οι παρακάτω Βουλευτές υποβάλλουμε αίτηση διεξαγωγής ονομαστικής ψηφοφορίας επί της αρχής και επί όλων των άρθρων, ήτοι από το 1 έως το 39, του σχεδίου νόμου του Υπουργείου Εθνικής Οικονομίας και Οικονομικών που συζητείται σήμερα στη Βουλή των Ελλήνων με τίτλο: «Ενίσχυση των υπηρεσιών των Αναπτυξιακών Προγραμμάτων και συναφή οργανωτικά και διοικητικά ζητήματα. Οι αιτούντες Βουλευτές» και ακολουθούν τα ονόματα των υπογραφών Βουλευτών.

(Η προαναφερθείσα αίτηση διεξαγωγής ονομαστικής ψηφοφορίας της Νίκης και των ανεξάρτητων Βουλευτών καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 373)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει ο κ. Ιωάννης Κόντης, ανεξάρτητος Βουλευτής.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν προχωρήσω στο νομοσχέδιο να πω δυστυχώς για μένα μια είδηση πολύ άσχημη: Ένα παιδί, ένας μαθητής των Σχολών Εμπορικού Ναυτικού έχασε τη ζωή του σήμερα σε ένα πλοίο, άλλος ένας νεκρός ναυτεργάτης μας, άλλος ένας νεκρός δυστυχώς αυτόν το χρόνο. Είχαμε τρεις ή τέσσερις, δύο από ιατρικά σε ποντοπόρα. Καιρό φωνάζουμε να μπουν γιατροί στα πλοία. Από σκωληκοειδίτιδα απλή απεβίωσε ένας ναυτικός μας πριν από έξι μήνες.

Στο πλαίσιο των νέων νόμων που έχουν οι Σχολές Εμπορικού Ναυτικού τα τελευταία χρόνια πρωτοετή παιδιά τα βάζουν το καλοκαίρι για ένα εξάμηνο να κάνουν εκπαιδευτικό ταξίδι, αντί να περιμένουν να τελειώσουν τη σχολή, όπως κάναμε εμείς. Τα παιδιά αυτά είναι τελείως άπειρα όσον αφορά όλους τους κανονισμούς ασφαλείας, ό,τι διέπει τα πλοία και οτιδήποτε άλλο, πάνε στα πλοία και δυστυχώς κινδυνεύει η ζωή τους και τη χάνουν με αυτόν τον τρόπο. Είναι κρίμα, είναι ημέρα πένθους για τη ναυτιλία μας και για τους Έλληνες. Χάθηκε ένα νέο παιδί είκοσι χρονών και δυστυχώς δεν πέφτουν τα φώτα εκεί. Σίγουρα θα ήταν διαφορετικά -δεν θέλω βέβαια να κάνω τον παραλληλισμό- αν συνέβαινε αυτό σε ένα αντίστοιχο πείραμα σε ένα πανεπιστήμιό μας, να πέθαινε ένας φοιτητής μας επάνω στα πειράματα που τους βάζουν. Θα είχαν πέσει εκεί όλα τα φώτα, όλοι θα μιλούσαν γι’ αυτό. Η ναυτιλία μας είναι στο παρασκήνιο, είναι στο παραπέτασμα και δεν ασχολείται κανείς με αυτήν. Είναι κρίμα και νομίζουμε ότι πρέπει να αλλάξει αυτός ο νόμος και τα παιδιά να πηγαίνουν στα πλοία μόνο όταν θα είναι τουλάχιστον καταρτισμένα από πλευράς ζητημάτων ασφαλείας, σωστικών και οτιδήποτε άλλο, να έχουν τελειώσει όλο τον κύκλο σπουδών και μετά να πηγαίνουν και όχι από τους πρώτους δέκα μήνες να τους στέλνουμε να αναλαμβάνουν υπεύθυνες βάρδιες. Δυστυχώς βλέπω ότι δεν ασχολείται κανείς. Νομίζω ότι κάποτε πρέπει να το πάρουμε σοβαρά και να δούμε τι μπορούμε να κάνουμε σε αυτό.

Να πω για το νομοσχέδιο και εγώ αυτό ότι θα σταθώ μόνο στο άρθρο 36, το οποίο είναι πραγματικά απαράδεκτο άρθρο. Δεν μπορεί η Θεσσαλονίκη, η τόσο υποτιμημένη και υποβαθμισμένη Θεσσαλονίκη όλα αυτά τα χρόνια να έχει ακόμα και στην Έκθεσή της αυτήν την αφαίρεση αρμοδιοτήτων των τοπικών φορέων, της αυτοδιοίκησης κ.λπ., όπως γινόταν παλιά. Με την απορρόφηση της HELEXPO από τη ΔΕΘ θα είναι τελείως συμβουλευτικός ο ρόλος, δηλαδή ένας ρόλος χωρίς αποφάσεις και ξέρουμε ότι οι συμβουλές είναι για να δίνονται, αλλά να μην εισακούονται.

Πιστεύουμε ότι αυτό το άρθρο πρέπει να αποσυρθεί και όχι μόνο για τη Θεσσαλονίκη, αλλά για οποιοδήποτε μέρος της Ελλάδας θα υπήρχε κάποια παρόμοια έκθεση. Η Έκθεση της Θεσσαλονίκης, αν θυμάστε, έχει καταξιώσει την Ελλάδα και από τη δεκαετία του ’60 ακόμα ήταν σημείο αναφοράς και έφτασε σήμερα να πηγαίνουμε στην Έκθεση και να βλέπουμε να πουλάνε κάποιοι φουκαράδες παραγωγοί παστέλια και σύκα. Κάποτε ήταν μια έκθεση που έρχονταν μηχανικοί από όλη την Ευρώπη για να δουν μηχανήματα, να δουν προηγμένες τεχνολογίες και σήμερα και αυτό το λίγο που έμεινε πάμε να το αφαιρέσουμε από τους τοπικούς φορείς και παράγοντες και να το δώσουμε, κύριε Υπουργέ, σε κάποιους διορισμένους, οι οποίοι θα μπαίνουν είτε από το Υπουργείο είτε από οποιονδήποτε άλλον, για να αποφασίζουν γι’ αυτούς, αντί αυτών.

Είδα τη χτεσινή ομιλία του προέδρου των ΗΠΑ Τραμπ. Όπως ξέρουμε οι ΗΠΑ είτε θέλουμε είτε όχι δίνουν τη μπαγκέτα για να χορεύει όλος ο υπόλοιπος κόσμος στην οικονομία. Ας μην ξεχνάμε ότι όλη η ιστορία της κλιματικής αλλαγής ξεκίνησε από τις ΗΠΑ. Οτιδήποτε έγινε παγκόσμια, ξεκίνησε από εκεί, τα εμβόλια, το ένα, το άλλο.

Βλέπουμε, λοιπόν, ότι και η Ευρώπη κάνει τέτοια στροφή.

Εγώ φωνάζω εδώ, από το Βήμα σχετικά με τη ναυτιλία και τα «πράσινα» πλοία που έλεγαν αυτοί οι «χαρτογιακάδες» της Ευρωπαϊκής Ένωσης. Ξέρετε πώς τους αποκάλεσαν οι Έλληνες εφοπλιστές που κατήγγειλαν το θέμα της «πρασινοποίησης» των πλοίων εν ονόματι της κλιματικής αλλαγής στον ΟΗΕ μόλις προχθές; «Χαρτογιακάδες». Όλοι οι Έλληνες εφοπλιστές, αλλά και εφοπλιστές απ’ όλη την Ευρώπη, Νορβηγία, Δανία, Αγγλία, από παντού, είπαν: «Κύριοι, πάτε να διαλύσετε τη ναυτιλία». Πέφτει η ευρωπαϊκή ναυτιλία 37%, αλλά έχει ανέβει 57% η ασιατική ναυτιλία, η οποία θα έχει «βρώμικα» πλοία, γιατί είναι εκτός Ευρωπαϊκής Ένωσης και εκτός αυτών των εντολών και θα πάμε εμείς να διαλύσουμε τη ναυτιλία μας, να τη βάλουμε, όπως λένε και οι εφοπλιστές, να καίει αμμωνία που δεν ξέρουν, όμως, πώς θα παράγεται ή πώς θα φυλάσσεται. Ανακάλυψαν τώρα ότι είναι τοξική.

Εγώ σας το είπα από πέρυσι τον Ιούνιο ότι είναι τοξική η αμμωνία και δεν τη θέλουν. Ανακάλυψαν ότι δεν μπορούμε να παράγουμε βιοκαύσιμα με τον τρόπο που θα τα θέλουν στο επίπεδο καύσεως που τους θέτουμε, πάνω από τους 60 βαθμούς, γιατί τα πλοία, αν δεν το ξέρετε, έχουν flash point. Είναι το σημείο στο οποίο αρχίζει η έκκριση του μείγματος του πετρελαίου κ.λπ. για να δώσει πρόωση. Αυτό το flash point, λοιπόν, το έχουν φτάσει σε πολύ υψηλά επίπεδα, είτε σε πολύ καλά επίπεδα είτε σε πολύ χαμηλά, τα οποία είναι άκρως επικίνδυνα. Έχουν, δηλαδή, πιάσει έναν κύκλο και τον έκαναν δέκα τρίγωνα, προσπαθώντας να τον κάνουν τετράγωνο αυτοί οι «φιλόσοφοι» της Ευρωπαϊκής Ένωσης. Αυτοί διαλύουν, αλλά απλώς βλέπουν τις χώρες τους να είναι φαλιρισμένες και δίνουν εντολές στην Ελλάδα να φτιάξουμε μία οικονομία -υποτίθεται- ευρωπαϊκή και είναι φαλιρισμένες οι χώρες τους. Έχει φαλιρίσει η Γαλλία, πτώχευσε η Γερμανία, πτώχευσε η Ισπανία και μιλάμε για οικονομική Ευρωπαϊκή Ένωση.

Κύριε Υπουργέ, ποιο μέλλον έχει η οικονομία της Ευρωπαϊκής Ένωσης, όταν αποτελείται από κορυφαίες χώρες φαλιρισμένες στην οικονομία τους; Αυτοί θα μας σώσουν; Αυτοί δίνουν τις εντολές; Ό,τι έρχεται απέξω το ψηφίζουμε, αλλά δεν μπορούν να σώσουν την οικονομία τους. Βλέπετε τι γίνεται στη Γαλλία, στην Ιταλία, στην Ισπανία, στην Αγγλία. Οι οικονομίες τους είναι διαλυμένες και κρατιούνται με πατερίτσες αυτήν τη στιγμή, μέχρι να γίνει η έκρηξη, που θα γίνει σε όλη την Ευρώπη.

Έχουμε και το πρόβλημα που είπε ο κ. Τραμπ, αυτό τον λαθραίων μεταναστών. Πρέπει να καταλάβουμε ότι είμαστε δέκα εκατομμύρια και δεν μπορούμε να φέρουμε άλλα δέκα εκατομμύρια. Να φέρουμε άλλα είκοσι, άλλα τριάντα; Δεν υπάρχει αυτό, δεν έχουμε όρια. Βλέπουμε ότι έβγαλε έναν νόμο ο κύριος Υπουργός Μετανάστευσης που έλεγε ότι δεν θα κάνουν αίτημα ασύλου και θα φεύγουν όσοι έρχονται. Όταν διαμαρτυρόμαστε, μας αποκαλούν φασίστες, μισάνθρωπους. Τι να κάνουμε; Να τους φέρουμε όλους; Να ανοίξω κι εγώ το σπίτι μου να βάλω καμιά εκατοστή. Πόσοι, όμως, πρέπει να μπουν; Πείτε μας.

Μπήκαν άλλες δύο χιλιάδες την περασμένη εβδομάδα. Πού πήγαν; Πάνε στη βόρεια Ελλάδα. Πού είναι ο νόμος που βγάλατε που λέει ότι θα τους διώχνουμε αμέσως, χωρίς αίτημα ασύλου; Σήμερα ένας Παλαιστίνιος πήγε να σφάξει μ’ ένα μαχαίρι και ένα μπουκάλι εδώ στο κέντρο κάποιους ανθρώπους και τον συνέλαβαν. Προχθές ο άλλος πήγε να βιάσει τρεις κοπέλες και είπε ότι είναι και από το ISIS. Μας είπε ότι έβαλε και φωτιές. Αυτό θέλουμε εδώ; Σώζουμε κόσμο;

Βγαίνουν φυσικά οι υπερασπιστές. Βγήκε η κ. Francesca Albanese να μας πει πώς να υποδεχόμαστε, η Ειδική Ύπατη Αρμόστρια -δεν ξέρω τι- του ΟΗΕ, η οποία με το ζόρι αποκάλυψε προχθές ότι μας έλεγε ψέματα ότι έχει δίπλωμα νομικής.

Απατεώνες, λοιπόν, που προσκολλώνται για να βγάζουν χρήματα, να κονομάνε, να πηγαίνουν από δω και από κει, κάνουν τους υπερασπιστές δικαιωμάτων και αυτοί είναι που κατευθύνουν τις χώρες, τα μικρά άβουλα παιδιά που έχουν ανθρωπισμό μέσα τους και νομίζουν ότι έτσι θα σώσουν τον κόσμο, αλλά δυστυχώς δεν είναι αυτή η αλήθεια. Κι εγώ στην ηλικία τους μπορεί να σκεφτόμουν έτσι. Σήμερα, όμως, είμαι πραγματιστής και βλέπω ότι δεν μπορούμε να επιβιώσουμε.

Κύριε Υπουργέ, όσο για το Ταμείο Ανάπτυξης κ.λπ., τώρα θα αρχίσουμε να πληρώνουμε για τριάντα χρόνια και αποπληρωμή γύρω στα 18 δισεκατομμύρια. Τόσα είναι που πρέπει να γυρίσουμε στο Ταμείο Ανάπτυξης; Έχουμε πάρει 35 δισεκατομμύρια. Τα 17 ήταν σε μορφή δανείου και τα άλλα ήταν σε μορφή…

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Θα τα επιστρέψουμε.

**ΙΩΑΝΝΗΣ ΚΟΝΤΗΣ:** Ναι, ναι, θα επιστρέψουμε. Μας δίνουν για να μας πάρουν στο τέλος.

Αυτά. Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη.

Έχει ζητήσει μια παρέμβαση ο κ. Ηλιόπουλος, Κοινοβουλευτικός Εκπρόσωπος της Νέας Αριστεράς.

Κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, παίρνω τον λόγο γιατί έχει υπάρξει μια πολύ σημαντική εξέλιξη. Μπορεί να μην είναι στο δικό σας χαρτοφυλάκιο, αλλά η Ελληνική Κυβέρνηση με κάποιον τρόπο πρέπει να τοποθετηθεί.

Πριν από λίγο η Ιταλία ανακοίνωσε ότι στέλνει φρεγάτα στα διεθνή ύδατα για να προστατεύσει τον στόλο της ανθρωπιστικής αποστολής προς τη Γάζα, γιατί έχει μέσα και Ιταλούς πολίτες. Η επίθεση που έγινε χθες το βράδυ έγινε 30 ναυτικά μίλια έξω από τη Γαύδο, σε περιοχή που ανήκει στη δικαιοδοσία της Ελλάδας για έρευνα και διάσωση και εσείς ακόμα δεν έχετε μιλήσει. Έρχεται ένα άλλο κράτος, κάνει επίθεση με drones σε πλοία τα οποία μεταφέρουν ανθρωπιστική βοήθεια σε περιοχή της θάλασσας που ανήκει στη δικιά μας δικαιοδοσία για έρευνα και διάσωση και η Ελληνική Κυβέρνηση βαράει προσοχές στον Νετανιάχου. Προσοχές βαράτε!

Είστε Υπουργός ανεξάρτητης Κυβέρνησης; Είστε Υπουργός του ελληνικού κράτους; Σε ποιον λογοδοτείτε; Μπορεί το Ισραήλ να κάνει πράξεις πειρατείας και να μη μιλάτε επειδή είναι το Ισραήλ; Και τώρα που στέλνει η Ιταλία φρεγάτα, όλα καλά; Θα πείτε κάτι; Σ’ αυτήν την αποστολή, πέρα απ’ όλα τα άλλα, υπάρχουν και Έλληνες πολίτες. Ο εξαφανισμένος κ. Κικίλιας υπάρχει, αναπνέει, είναι κάπου στη χώρα; Τι κάνει; Τι κάνει; Ο κ. Γεραπετρίτης όλα καλά; Θα κινδυνεύσουν Έλληνες πολίτες κι εσείς θα συνεχίσετε να βαράτε προσοχές στον Νετανιάχου; Θα πείτε κάτι;

Ξέρω ότι η κουβέντα περί ανθρωπισμού και δικαιωμάτων δεν σας αφορά. Τα έχετε ξεχάσει αυτά. Καταλαβαίνετε πόσο επικίνδυνο είναι για τη χώρα να μην υπερασπίζεστε ούτε καν θαλάσσια ύδατα, στα οποία εμείς έχουμε ευθύνη διάσωσης και έρευνας; Καταλαβαίνετε πόσο επικίνδυνη είναι για τη χώρα η σχετικοποίηση του Διεθνούς Δικαίου και το άνοιγμα της πόρτας του αναθεωρητισμού στην περιοχή που βρισκόμαστε και στην περίοδο που βρισκόμαστε ή ούτε αυτό το καταλαβαίνετε;

Κάποιος από την Κυβέρνηση πρέπει να μιλήσει σήμερα. Δεν μπορεί να περάσει έτσι αυτό. Υπάρχουν και Έλληνες πολίτες σ’ αυτήν την αποστολή, πέρα απ’ όλα τα άλλα, αν δεν σας ενδιαφέρει τίποτε άλλο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Καλείται στο Βήμα η κ. Ελένη Βατσινά, Βουλευτής του ΠΑΣΟΚ-Κινήματος Αλλαγής και θα ακολουθήσει ο κ. Κουκουλόπουλος.

Κυρία Βατσινά, έχετε τον λόγο.

**ΕΛΕΝΗ ΒΑΤΣΙΝΑ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θα μου επιτρέψετε να ξεκινήσω τον σχολιασμό αυτού του νομοσχεδίου ανάποδα, από το μεγάλο ζήτημα που είναι και επίκαιρο και αφορά στη νέα σύνδεση της ΔΕΘ Α.Ε. Αναφέρομαι στο άρθρο 36 του νομοσχεδίου και στη μεγάλη απαξίωση της τοπικής αυτοδιοίκησης που τη θυμηθήκατε μετά την κριτική του ΠΑΣΟΚ και του Νίκου Ανδρουλάκη και την ολοκληρωτική εξαίρεση των παραγωγικών φορέων και των Επιμελητηρίων Θεσσαλονίκης. Η νέα σύνθεση του ΔΣ της ΔΕΘ Α.Ε. έχει σαν στόχο την υλοποίηση ενός σχεδίου σας για απαξίωση των φορέων, των θεσμών και κυρίως της ίδιας της πόλης.

Η ΔΕΘ δεν είναι απλώς μια μεγάλη διοργάνωση κάθε Σεπτέμβριο ούτε είναι απλώς μια «πασαρέλα» εξαγγελιών. Για εσάς δεν είμαι σίγουρη, μπορεί και να είναι. Είναι ένας θεσμός που δραστηριοποιείται όλο τον χρόνο, που προετοιμάζεται όλο τον χρόνο και που κρατά ζωντανό το κύτταρο της οικονομίας και του πολιτισμού της βόρειας Ελλάδας. Αν θέλουμε να λέμε ότι η ΔΕΘ διασυνδέεται ουσιαστικά με την αγορά και την καινοτομία, αλλά και την τοπική κοινωνία, είναι αδύνατο να μην έχουμε στη διοίκησή της συμμετοχή των παραγωγικών φορέων της πόλης, εκτός αν θέλετε εμείς σήμερα να έρθουμε εδώ και να συμφωνήσουμε ότι το ΔΣ που προτείνετε έχει πολυτιμότερη εμπειρία και τεχνογνωσία από το Τεχνικό ή το Εμπορικό Επιμελητήριο, λόγου χάρη. Δεν είναι, λοιπόν, ζήτημα προτιμήσεων. Είναι ζήτημα ιστορίας, ζήτημα δημοκρατίας και κυρίως ανάγκη.

Κύριε Υπουργέ, το είδαμε και με το νομοσχέδιο του Υπουργείου Μετανάστευσης να ακούγονται και στο εσωτερικό σας διαφορετικές φωνές και απόψεις. Θα ήταν ενδιαφέρον να ακούσουμε και τους Βουλευτές σας από τη βόρεια Ελλάδα και να καταγραφεί ποια η άποψή τους για την εξαίρεση των φορέων από τη ΔΕΘ Α.Ε..

Σε κάθε περίπτωση, όπως το ξανακάνατε, σας καλούμε να υπαναχωρήσετε και να διασφαλίσετε τη συμμετοχή όλων των παραγωγικών φορέων στο νέο διοικητικό σχήμα. Μία ΔΕΘ κλειστή και αποκομμένη από την κοινωνία δεν μπορεί να υπηρετήσει τον ρόλο της ως μοχλός ανάπτυξης για τη Θεσσαλονίκη και τη βόρεια Ελλάδα.

Να πάμε λιγάκι και στο συνολικό υπόβαθρο αυτού του νομοσχεδίου, κυρίως στις πολιτικές σας. Σεπτέμβριος 2025. Φτάσαμε στο σημείο να βλέπουμε τη γραπτή αποτύπωση ενός πολύ κακού αρχικού σχεδιασμού και καθυστερήσεων της Κυβέρνησης της Νέας Δημοκρατίας, κάποια -να τα πω- μερεμέτια, για να καλύψετε ζημιές και κενά που δεν διευκολύνουν, αλλά αντίθετα καθυστερούν την ανάπτυξη. Ακόμη ασχολούμαστε με την κάλυψη κακοδιαχειρίσεων, την υποστελέχωση υπηρεσιών διαχείρισης κονδυλίων και την ίδια ώρα ο επαγγελματικός κόσμος περιμένει τι θα δώσετε, ποιο μέτρο θα εφαρμόσετε, ώστε να έχει πρόσβαση σε απλά εργαλεία για τη βιωσιμότητα της επιχείρησής του. Πίσω ολοταχώς.

Η πραγματικότητα, κύριοι της Κυβέρνησης, είναι ότι όχι μόνο δεν προβλέψατε καμία παροχή στους μικρομεσαίους επαγγελματίες, όχι μόνο δεν θα δώσετε, αλλά αντίθετα θα τους πάρετε κιόλας, αφού οι πολίτες καλούνται να πληρώσουν τις συνέπειες κακοδιαχειρίσεων, όπως το πρόστιμο των 400 εκατομμυρίων ευρώ για τον ΟΠΕΚΕΠΕ. Το ΠΑΣΟΚ σάς ζήτησε επίσημα καταγραφή όλων των χρηματικών καταλογισμών και προστίμων που έχουν επιβληθεί στη χώρα από ευρωπαϊκά θεσμικά όργανα από το 2019 και ακόμα περιμένουμε την απάντηση. Γιατί δεν δίνετε στη δημοσιότητα αυτά τα στοιχεία; Λογικά πρέπει να έχουν πάρει τον ίδιο δρόμο με την ανάπτυξη, θα χάθηκαν και αυτά κάπου στον δρόμο.

Το ΠΑΣΟΚ, κύριε Υπουργέ, κυρίες και κύριοι συνάδελφοι, εκτός του πλήρους προγράμματος στη ΔΕΘ, με συγκεκριμένες προτάσεις για το τι σημαίνει ανάπτυξη και τι θα φέρει την ανάπτυξη και κυρίως τι έχει ανάγκη ο κόσμος σήμερα, φέρνει σήμερα προς ψήφιση μία τροπολογία που έχει αυτό ακριβώς: Τη λύση για τα προβλήματα του ελληνικού λαού.

Ζητάμε, λοιπόν, το αυτονόητο. Την προστασία των δανειοληπτών ελβετικού φράγκου, την αναβάθμιση του εξωδικαστικού μηχανισμού, την προστασία των δικαιωμάτων των οφειλετών απέναντι στους servicersκαι τη διαφάνεια στις τραπεζικές συναλλαγές. Έχει κάποιος αμφιβολία ότι αυτά τα ζητήματα απασχολούν το ελληνικό νοικοκυριό, επιτείνουν τη δυστοκία πληρωμών και οδηγούν σε φτωχοποίηση του πληθυσμού; Μπορεί να υπάρξει ανάπτυξη σε μία χώρα χωρίς υγιή σχέση του πολίτη με το τραπεζικό σύστημα;

Τα δάνεια σε ελβετικό φράγκο αφορούν ογδόντα πέντε χιλιάδες εγκλωβισμένες οικογένειες για μία ζωή, ίσως και για δύο ζωές να πληρώνουν δάνεια και για να πούμε την αλήθεια δάνεια που μάλλον δεν θα αποπληρωθούν ποτέ. Ογδόντα πέντε χιλιάδες οικογένειες πληρώνουν δόσεις για δεκαπέντε χρόνια και ακόμη χρωστάνε περισσότερα απ’ όσα έλαβαν, όχι επειδή ήταν ασυνεπείς ή πήραν υπέρογκα ποσά, αλλά επειδή η ισοτιμία οδήγησε σε επαύξηση του οφειλόμενου ποσού. Τα δάνεια αυτά, κυρίες και κύριοι της Κυβέρνησης, έχουν καταντήσει μια συγκεκαλυμμένη τοκογλυφία και θα ήταν ενδιαφέρον να θυμηθεί ο λαός ότι πριν λίγους μήνες διαρρέατε σε πηγές ότι ετοιμάζετε νομοσχέδιο λύση στο ελβετικό φράγκο. Και αυτό χάθηκε στον δρόμο, μάλλον.

Να πάμε σε ένα τεράστιο ζήτημα, αυτό του εξωδικαστικού μηχανισμού. Πρέπει, επιτέλους, το τραπεζικό σύστημα και ιδίως οι servicers να αιτιολογούν γιατί απορρίπτουν προτάσεις ρύθμισης, να καταθέτουν εναλλακτική και να μην απαιτούν τόκους υπερημερίας ούτε να εκδίδουν καταχρηστικά διαταγές πληρωμής εν μέσω διαπραγματεύσεων. Ο εξωδικαστικός μηχανισμός έγινε για πολλούς ένα εργαλείο ρύθμισης και προστασίας. Για πολλούς, όμως, είναι μέχρι σήμερα μία κλειστή πόρτα, ένα εργαλείο πίεσης με πάρα πολλές ρυθμίσεις να ξανακοκκινίζουν και την ίδια ώρα οι δανειολήπτες να προσπαθούν να βρουν στο τηλέφωνο τους servicers.

Ο εξωδικαστικός μηχανισμός με την τωρινή του μορφή προστατεύει πλέον μόνο τους δανειστές και πουθενά τους οφειλέτες. Σας θυμίζω, όμως, πως δεν διάλεξαν αυτοί τους δανειστές, τους ήρθαν «καπέλο», χωρίς φυσικά ποτέ να ερωτηθούν.

Τελειώνοντας να πω, κυρίες και κύριοι της Κυβέρνησης, ότι πρέπει να δοθεί ένα οριστικό τέλος στις καταχρηστικές χρεώσεις των τραπεζών για όλες τις συναλλαγές. Η υποχρεωτικότητα με την οποία εντάσσεται η τράπεζα στην καθημερινότητά μας -και όλοι το θέλουμε αυτό- δεν δικαιολογεί πουθενά το να υπάρχει χρέωση μεταξύ συμβαλλόμενης τράπεζας και πολίτη. Γιατί; Γιατί δεν μπορεί ο πολίτης να απευθυνθεί αλλού. Γιατί ο πολίτης στηρίζει τη βιωσιμότητα της τράπεζας και ως ελάχιστη ανταπόδοση προφανώς υποχρεούται να προσφέρει δωρεάν -για παράδειγμα- μια ενημέρωση για έγγραφα και χαρτοφυλάκιο. Οι πολίτες πληρώνουν τις τράπεζες για να κάνουν ένα κλικ και να εκτυπώσουν ένα χαρτί και αυτό γίνεται με την ανοχή σας ή καλύτερα με τις ευλογίες σας.

Κλείνοντας, κύριε Πρόεδρε, θα ήθελα να κάνω μια ελάχιστη αναφορά στο άρθρο 38. Το σχέδιο «Καλλικράτης» δημιουργήθηκε μεταξύ άλλων για την ενίσχυση της αυτοτέλειας των δήμων. Η διατήρηση, λοιπόν, μιας οικονομικής εξάρτησης των δήμων από την Κεντρική Κυβέρνηση είναι μια μέθοδος ελέγχου των αποφάσεών τους. Σήμερα δεν είμαι καθόλου σίγουρη για ποιον λόγο γίνεται αυτή η παράταση όταν υπάρχουν δεκάδες νομικές δικλείδες για οικονομικό έλεγχο. Ούτε θέμα βιωσιμότητας των ΟΤΑ τίθεται, ούτε άλλο θέμα με τους δημοτικούς προϋπολογισμούς. Το μόνο θέμα που υπάρχει είναι η αγωνία της Κυβέρνησής σας το δικό της χέρι να είναι αυτό που ελέγχει ό,τι δεν είναι του χεριού της. Και αυτό για να ξέρουμε τι λέμε, μιας και σήμερα συζητάμε για αναπτυξιακά προγράμματα. Δυστυχώς η λέξη ανάπτυξη σε αυτήν τη χώρα έξι χρόνια τώρα μπαίνει σε εισαγωγικά.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε την κ. Βατσινά.

Έχει ζητήσει τον λόγο ο κύριος Υπουργός.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Θα ήθελα να παρουσιάσω την τροπολογία με γενικό αριθμό 398 και ειδικό αριθμό 94. Στο άρθρο 1 της τροπολογίας γίνεται διοικητική αναδιάταξη της ειδικής υπηρεσίας διαχείρισης προγραμμάτων «Περιβάλλον και Κλιματική Αλλαγή» και «Πολιτική Προστασία». Η ειδική υπηρεσία υπάγεται στον Γενικό Γραμματέα Διαχείρισης Τομεακών Προγραμμάτων Ευρωπαϊκού Ταμείου Περιφερειακής Ανάπτυξης, Ταμείου Συνοχής και Ευρωπαϊκού Κοινωνικού Ταμείου του Υπουργείου Εθνικής Οικονομίας και Οικονομικών.

Συγκεκριμένα διασπάται και διακρίνεται σε δύο: Ειδική Υπηρεσία Διαχείρισης Προγράμματος «Περιβάλλον και Κλιματική Αλλαγή» και Ειδική Υπηρεσία Διαχείρισης Προγράμματος «Πολιτική Προστασία».

Επίσης, αναβαθμίζεται σε μονάδα επιπέδου τμήματος το αυτοτελές γραφείο υπεύθυνου προστασίας προσωπικών δεδομένων, το DPO.

Στο άρθρο 2 αναδιαρθρώνονται οι δύο γενικές διευθύνσεις Εθνικής Αρχής Συντονισμού της Γενικής Γραμματείας ΕΣΠΑ προκειμένου να επιτευχθεί η μεγαλύτερη αποδοτικότητα των υπηρεσιών της Γενικής Γραμματείας και να διασφαλισθεί άμεσα η βελτίωση του συντονισμού όλων των εμπλεκόμενων στο ΕΣΠΑ υπηρεσιών, καθώς και η παρακολούθηση της πορείας υλοποίησης όλων των προγραμμάτων. Είμαστε ακριβώς στο σημείο αυτό, σε μία χρονική στιγμή αναθεώρησης όλων των προγραμμάτων και αλλάζει ο τρόπος με τον οποίο θα γίνεται και η διαχείριση αυτών.

Στο άρθρο 3 γίνεται αλλαγή στις επιτρεπόμενες χρήσεις γης στη Ζώνη Ενεργού Πολεοδομίας ΖΕΠ Κοζάνης. Εκεί τρέχει το Πρόγραμμα της Δίκαιης Αναπτυξιακής Μετάβασης καθιστώντας συμβατή και συνεπώς επιτρεπτή την κατασκευή του Κέντρου Δεδομένων και των υποστηρικτικών προς αυτόν δομών του παρακείμενου φωτοβολταϊκού σταθμού στην Πανεπιστημιούπολη του Πανεπιστημίου Δυτικής Μακεδονίας στη Ζώνη Ενεργούς Πολεοδομίας Κοζάνης.

Στο άρθρο 4 δίδεται παράταση θητείας για την ενίσχυση του Γραφείου Ελληνικού.

Στο άρθρο 5 δίδεται παράταση προθεσμιών ηλέκτρισης Σταθμών Αποθήκευσης Ηλεκτρικής Ενέργειας, που έχουν επιλεγεί για ένταξη σε καθεστώς ενίσχυσης μέσω ανταγωνιστικών διαδικασιών.

Δεν κάνουμε αποδεκτές τις τροπολογίες που κατέθεσε το ΠΑΣΟΚ και ο ΣΥΡΙΖΑ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Καλείται στο Βήμα ο κ. Πάρις Κουκουλόπουλος, Βουλευτής του ΠΑΣΟΚ.

**ΠΑΡΙΣ ΚΟΥΚΟΥΛΟΠΟΥΛΟΣ:** Κυρίες και κύριοι συνάδελφοι, το συζητούμενο νομοσχέδιο σήμερα ήταν μια λαμπρή ευκαιρία προκειμένου να συζητήσουμε για έναν στόχο που λογικά και αντικειμενικά νομίζω μας ενώνει όλους, όλα τα πολιτικά κόμματα στη Βουλή, αυτόν για μία ισχυρή Ελλάδα. Μια Ελλάδα ισχυρή στην οικονομία, στην κοινωνία και γεωπολιτικά. Η συγκυρία μάλιστα για όσα έγιναν χθες στη Νέα Υόρκη επέτεινε αυτήν τη δυνατότητα και ταυτόχρονα επέβαλε και την ανάγκη, αλλά η Κυβέρνηση σπατάλησε αυτήν την ευκαιρία καθώς προσήλθε στη συζήτηση ήδη από τις προηγούμενες μέρες με πίνακες, αριθμούς, κατά τη συνήθη πρακτική της. Σπατάλησε, όμως, μία ακόμα ευκαιρία, όπως συστηματικά κάνει εδώ και έξι χρόνια.

Είχατε, κύριε Υπουργέ, στη διάθεσή σας ένα πρωτοφανές αναπτυξιακό πακέτο από την Ευρώπη, που υπερβαίνει τα 70 δισεκατομμύρια, και αν συνυπολογίσουμε τους πόρους της ποσοτικής χαλάρωσης την περίοδο του COVID και τον δημοσιονομικό χώρο που δημιούργησαν οι υπεραποδόσεις του προϋπολογισμού, τα πλεονάσματα δηλαδή, είχατε στη διάθεσή σας αισθητά μεγαλύτερους πόρους από 100 δισεκατομμύρια. αυτά τα έξι χρόνια.

Τι καταφέρατε; Να περάσετε κάτω από τον πήχη που εσείς οι ίδιοι είχατε τοποθετήσει, έχοντας όλα τα δεδομένα στα οποία αναφέρθηκα, εκτός από το υπερπλεόνασμα -δεν ήταν δεδομένο αυτό- κι έχετε στη διάθεσή σας όταν ψηφίζετε το μεσοπρόθεσμο σε αυτή την Αίθουσα, τον Ιούλιο του 2021. Τι είπατε τότε; Αφήνω τα ταραγμένα χρόνια με την ύφεση και το ριμπάουντ της οικονομίας -σπιράλ- αμέσως μετά.

Το 2023 και το 2025, τρία χρόνια, προβλέπατε σωρευτικά πραγματική ανάπτυξη 12,27%, 12,3%. Στο τέλος του χρόνου, με βάση τις τελευταίες προβλέψεις της Τράπεζας της Ελλάδος, θα κλείσετε λίγο κάτω από το μισό αυτού που είχατε προβλέψει εσείς στο δικό σας μεσοπρόθεσμο.

Και δεν είναι τυχαίο αυτό το αποτέλεσμα, καθώς η Κυβέρνησή σας στερείται όλα αυτά τα χρόνια βιομηχανικής, πολιτικής, αγροτικής πολιτικής, περιφερειακής πολιτικής. Βαδίζει χωρίς σχέδιο στην καινοτομία και στην ψηφιοποίηση. Ακριβώς γι’ αυτό τον λόγο έχει αυτές τις θλιβερές επιδόσεις αφενός και αφετέρου στο τέλος του Ταμείου Ανάκαμψης, δηλαδή από τα μέσα του 2026, αρχές του 2027, μπαίνουμε σε μια περίοδο που όλοι οι διεθνείς οργανισμοί συμφωνούν στη διαπίστωση ότι θα κινείται με ρυθμό ανάπτυξης κοντά στο 1% η χώρα. Καθόλου αισιόδοξο, καθόλου τιμητικό για τις επιδόσεις σας. Αυτή είναι η πραγματικότητα.

Και βέβαια οι αριθμοί, τους οποίους αποφεύγετε να σχολιάσετε και στους οποίους πρέπει να δώσετε απαντήσεις -γιατί σας θέσαμε όλοι μας, και οι εισηγητές μας, η δική μας εισηγήτρια, στην επιτροπή, και άλλοι Βουλευτές που μιλήσαμε και άλλα κόμματα εκτός από εμάς- είναι δηλωτικοί.

Υπάρχει μια διάχυτη ανησυχία και εντός της Κυβέρνησης για το αν θα απορροφηθούν όλοι οι πόροι του Ταμείου Ανάκαμψης που έχουμε στη διάθεσή μας. Είναι τεράστια τα ποσά που έχουν μείνει μέχρι τώρα αδιάθετα.

Είναι έντονος ο προβληματισμός. Δεν είναι προσέγγιση μιζέριας αυτό που κάνουμε ούτε κινδυνολογία. Η ανησυχία είναι διάχυτη, όπως προβληματίζει όλους τους δυτικομακεδόνες, το 3,9% -3,92% για την ακρίβεια- απορρόφησης στο Πρόγραμμα Δίκαιης Μετάβασης.

Με τέτοιες επιδόσεις βέβαια, το ένα σκέλος αυτού που λέμε ισχυρή Ελλάδα στον τομέα της ανάπτυξης, από όπου προκύπτει το μεγάλωμα της πίτας και τα μερίσματα, είναι ιδιαίτερα προβληματικό και φοβάμαι πως δεν έχετε μετά από έξι χρόνια να μας πείτε τίποτα καινούργιο, να μας πείτε τίποτε άλλο.

Πάμε στον δεύτερο πυλώνα που συγκροτεί μια ισχυρή χώρα, την κοινωνία. Τρία πράγματα θα πω. Μεταξύ 2019 και 2024 παραλάβετε μια σχέση, εισόδημα από κέρδη, εισόδημα από εργασίες, η οποία είχε μια διαφορά γύρω στα 13 δισεκατομμύρια. Τη μεγαλώσατε, άνοιξε αυτή η ψαλίδα εισοδημάτων από εργασία σε σχέση με εισοδήματα από κέρδη 70%, κατά 67% για την ακρίβεια, για να μην σας αδικώ κιόλας.

Αυτό είχε ως αποτέλεσμα να έχουμε το προτελευταίο διαθέσιμο εισόδημα, δηλαδή ΑΕΠ εκπεφρασμένο σε μονάδες αγοραστικής δύναμης, σε όλη την Ευρώπη ως αποτέλεσμα όλων των προηγούμενων επιδόσεων στην ανάπτυξη και βέβαια της παντελούς αδυναμίας ανικανότητας -ή βρείτε εσείς τη λέξη να μας την πείτε για να τη χρησιμοποιούμε- για να αντιμετωπίσετε το τέρας της ακρίβειας, που είναι καθαρά ενδογενής πια και δεν υπάρχει άλλοθι στο εξωτερικό.

Με στερημένους και ισχνούς αυτούς τους δύο πυλώνες, πάμε στα γεωπολιτικά. Ούτε εδώ έχω να πω κάτι. Με προβληματίζουν όσα ειπώθηκαν νωρίτερα από τον πρόεδρο του ΠΑΣΟΚ. Δεν θα τα επαναλάβω.

Θέλω να προσθέσω κάτι: Έξι χρόνια τώρα με τη λογική των ήρεμων νερών, με τα οποία αν τα καταφέρναμε κανένας δεν θα διαφωνούσε, δεν έχουμε ούτε έναν συνομιλητή στην Ευρώπη για τον αναθεωρητισμό της Τουρκίας και του Ερντογάν. Είναι δυνατόν; Είναι δυνατόν η Ευρώπη να είναι μονοσήμαντα προσανατολισμένη στην επιθετικότητα του Πούτιν και να μην υπάρχει ένας συνομιλητής για μια άλλη χώρα αναθεωρητισμού όπως η Ρωσία, που είναι η Τουρκία;

Και για να μην αδικώ τον κ. Παπαθανάση, όλες αυτές οι επιδόσεις για τις οποίες μίλησε για να επιστρέψω στο θέμα του νομοσχεδίου, που είναι η ανάπτυξη, για να μη γίνει κι ο «αίρων τις αμαρτίες του κόσμου», που λέμε, εδώ θα σημειώσω δύο κορυφαία γεγονότα: Η Chevron, η συμμετοχή της δηλαδή στις γεωτρήσεις νότια της Κρήτης, ήταν η μοναδική καλή είδηση την τελευταία διετία, όπου οι αρνητικές ειδήσεις για τη γεωπολιτική θέση της Ελλάδας στα Βαλκάνια, την νοτιοανατολική Μεσόγειο, διαδέχονται η μια την άλλη.

Εδώ λοιπόν έχω να ρωτήσω κάτι. Λέω για τις απορροφήσεις στο Πρόγραμμα Δίκαιης Μετάβασης. Όμως για ποιον λόγο υιοθέτησε βίαιη μετάβαση η Ελλάδα; Γιατί το λέω αυτό; Ο Μητσοτάκης πριν έξι χρόνια ακριβώς είπε στον ΟΗΕ ότι μπαίνουμε στην πρωτοπορία για την κλιματική αλλαγή και δεκαπέντε με είκοσι χρόνια πριν από όλες τις ευρωπαϊκές χώρες τελειώνουμε με τον εγχώριο λιγνίτη. Αν αυτό είναι σωστό, τότε οι πανηγυρισμοί για τις γεωτρήσεις της Chevron που θα πουλάνε ρύπους σε όλη την Ευρώπη δεν στέκονται. Ή το ένα στέκεται ή το άλλο, δεν μπορεί να στέκονται μαζί και τα δύο.

Πρέπει να μας δώσετε απαντήσεις σε αυτό, όπως πρέπει να μας δώσετε απαντήσεις, κυρίες και κύριοι συνάδελφοι, για ποιον λόγο η χώρα αποστερήθηκε μετρήσιμο ΑΕΠ, κατά τους δικούς μου υπολογισμούς, τουλάχιστον 10 δισεκατομμύρια από τις μηδενικές βιομηχανικές επιστροφές, τα παλιά αντισταθμιστικά, στις αμυντικές παραγγελίες τα τελευταία έξι χρόνια;

Για σκεφτείτε να είχαμε στα 12-14 δισεκατομμύρια προμήθειες αμυντικού εξοπλισμού που πήγαιναν στην Ελλάδα επί Κυβέρνησης Μητσοτάκη, να είχαμε ένα 20%-30% βιομηχανικές επιστροφές και βάλτε έναν λογικό πολλαπλασιαστή. Η Ελλάδα θα είχε τουλάχιστον 10 δισεκατομμύρια ΑΕΠ περισσότερο, με αντίστοιχα μεγαλύτερη δυνατότητα για κοινωνικά μερίσματα. Κάπως έτσι φτάσαμε εδώ.

Εμείς από την πλευρά μας -και ολοκληρώνω, κύριε Πρόεδρε- το είπαμε και στην Έκθεση, ότι στοχεύουμε -και δείξαμε και τον οδικό χάρτη- σε μια Ελλάδα ισχυρή, παραγωγική και δίκαιη. Και με αυτή την οπτική υπάρχει και το αποτύπωμά μας, που με αφορά και προσωπικά, σε αυτό το νομοσχέδιο.

Αφενός μεν στο άρθρο 35 ήδη έχουν γίνει αναφορές, απλά θέλω να σημειώσω επειδή άκουσα κάποιες αντιρρήσεις -και από εσάς, κύριε Πρόεδρε- ότι με βάση την Οδηγία 2014/806 δεν μπορεί να καταλάβει πιστωτικά ιδρύματα από το 2014 και μετά αυτή η διάταξη που κάνετε. Αφορά προηγούμενες εκκαθαρίσεις των μικρών συνεταιριστικών τραπεζών και δεν υπάρχει ανάλογη περίπτωση. Είναι μικρό το ποσόν, 4,8 εκατομμύρια, και φυσικά στο ΤΕΚΕ, από το Ταμείο Εγγύησης Καταθέσεων πρέπει…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε παρακαλώ.

**ΠΑΡΙΣ ΚΟΥΚΟΥΛΟΠΟΥΛΟΣ:** Να ευχαριστήσω τον κ. Στουρνάρα, την κ. Παπακωνσταντίνου και το Υπουργείο Οικονομικών που συνεργαστήκαμε για να έρθει η διάταξη, όπως επίσης να πω τα αρμόδια για τη διάταξη για το πανεπιστήμιο, εξαίροντας την άμεση αντίδραση του κ. Παπασταύρου και του αρμόδιου Υφυπουργού κ. Ταγαρά και τη συνεργασία με τον κ. Παπαθανάση για να περάσει η διάταξη.

Θα τελειώσω, κύριε Πρόεδρε, με το εξής, έτσι για την ιστορία. Ξέρετε, κύριε Υπουργέ, γιατί αργήσατε δεκαοκτώ μήνες ή πόσο αργήσατε για το πανεπιστήμιο; Όλα είναι θέματα προτεραιοτήτων στην πολιτική. Ξέρετε τι τροποποιούμε με τις χρήσεις γης σήμερα;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν έχετε άλλο χρόνο, σας παρακαλώ. Έχουν περάσει δέκα λεπτά.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Πρόεδρε, έχει σημασία να το ακούσετε κι εσείς αυτό.

Ξέρετε τι τροποποιούμε; Τροποποιούμε το άρθρο 19 του ν.4180/2013, με τον οποίο έγινε το τοπικό ρυμοτομικό του Πανεπιστημίου Δυτικής Μακεδονίας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΠΑΡΙΣ ΚΟΥΚΟΥΛΟΠΟΥΛΟΣ:** Ξέρετε τι ήταν αυτό; Η υπ’ αριθμόν 732/9 τροπολογία του Βουλευτή ΠΑΣΟΚ Κοζάνης Πάρι Κουκουλόπουλου.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κουκουλόπουλο.

Τον λόγο έχει ο Υπουργός για μια παρέμβαση.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Είχα την ευκαιρία πολλές φορές να έχω σοβαρές συζητήσεις με τον κ. Κουκουλόπουλο. Δεν είναι ένας τυχαίος πολιτικός. Έχει διατελέσει πολλά χρόνια στην αυτοδιοίκηση και πρόεδρος της ΚΕΔΚΕ και Βουλευτής Κοζάνης.

Και σήμερα γίνεται μια συζήτηση, αυτό ακριβώς το οποίο συζητήσαμε τώρα, για το πανεπιστήμιο. Θα γινόταν σήμερα αυτή η συζήτηση για το πανεπιστήμιο αν δεν είχε αλλάξει ρότα ο Κυριάκος Μητσοτάκης και δεν είχε διαπραγματευθεί ένα Πρόγραμμα για τη Δίκαιη Αναπτυξιακή μετάβαση, όπου το 1 δισεκατομμύριο πάει στη Δυτική Μακεδονία, κύριε Κουκουλόπουλε;

Θα μπορούσαμε να διαπραγματευτούμε και να συζητήσουμε όλα αυτά τα έργα -που μόλις είπατε ότι έχει απορρόφηση- σε ένα νέο πρόγραμμα, σε ένα πρόγραμμα το οποίο γράφτηκε από το μηδέν; Δεν είναι ένα πρόγραμμα το οποίο ήρθε από προγραμματική περίοδο, όπως αυτό που «τρέχει» σήμερα, το 2021 - 2027 που ήρθε από το 2014 - 2020 και είχε πολλά μεταφερόμενα έργα, ένα πρόγραμμα το οποίο εγκρίθηκε -και είναι το πρώτο πρόγραμμα στην Ευρώπη που εγκρίθηκε το 2022- και ξεκίνησε ουσιαστικά να υλοποιείται με τις εγκριτικές πράξεις το 2023.

Επίσης, επειδή γνωρίζετε καλά την περιοχή, μήπως θα πρέπει να ανατρέξουμε στο πότε ξεκίνησε η απολιγνιτοποίηση και τι έκαναν οι κυβερνήσεις πριν από τον Κυριάκο Μητσοτάκη; Μήπως θα πρέπει να θυμίσουμε ότι η απολιγνιτοποίηση είχε περιέλθει σε μία μείωση παραγωγής περί του 60% και είχε αφήσει να κλείσουν οι άδειες για τις υπόλοιπες μονάδες κατά 25%; Όμως, με τη διαπραγμάτευση που έγινε, καταφέραμε και πήραμε αυτά τα 1,6 δισεκατομμύρια ευρώ και σήμερα μπορείτε εσείς να πηγαίνετε στην περιοχή και να λέτε ότι θα έρθουν μεγάλες επιχειρήσεις ή ότι υπάρχει ένα πρόγραμμα για να στηρίξει και τους εργαζόμενους και τις επιχειρήσεις στην περιοχή.

Επομένως, μην μηδενίζουμε μια προσπάθεια, μια προσπάθεια η οποία ξεκίνησε νωρίτερα και σε μια καλή στιγμή. Διότι τότε διαπραγματευόμασταν το νέο ʼ21-ʼ27 και τότε ήταν η κρίσιμη ευκαιρία και χρονική στιγμή να διαπραγματευτούμε ένα πρόγραμμα για την δυτική Μακεδονία, διαφορετικά σήμερα δεν θα λέγατε αυτά τα οποία είπατε εδώ για τα προγράμματα που τρέχουν για το πανεπιστήμιο και όλα αυτά τα οποία έρχονται στην περιοχή για να στηριχθούν.

Γνωρίζω ότι έχουμε δρόμο μπροστά μας. Δεν λέω ότι έχουμε καλύψει όλο το κενό και το επενδυτικό κενό, αλλά κανείς δεν μπορεί να πει ότι δεν έχουμε κάνει κάτι για τη δυτική Μακεδονία. Τα προγράμματα τρέχουν, τα παρακολουθείτε και θα υλοποιηθούν, καθότι έχουν και το χρονικό ορίζοντα του ΕΣΠΑ ʼ21-ʼ27.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Τον λόγο έχει ο κ. Χουρδάκης.

**ΜΙΧΑΗΛ ΧΟΥΡΔΑΚΗΣ:** Κύριε Υπουργέ, αναφερθήκατε πριν από λίγο σε μια τροπολογία που έχει πάλι κατατμήσεις υπηρεσιών, άρα νέους προϊστάμενους. Σωστά; Επίσης, περιλαμβάνει αναβάθμιση αυτοτελών υπηρεσιών σε τμήματα, άρα καινούργια επιδόματα, άρα, κόστος. Θα μας φέρετε και κοστολόγηση γι’ αυτό ή απλώς θα μπει σαν τροπολογία;

Σε ό,τι αφορά το σχέδιο νόμου που συζητάμε σήμερα του Υπουργείο Εθνικής Οικονομίας και Οικονομικών με τον τίτλο «Ενίσχυση των υπηρεσιών των Αναπτυξιακών Προγραμμάτων και συναφή οργανωτικά και διοικητικά ζητήματα», είναι προφανές πως πρόκειται για ένα νομοσχέδιο το οποίο αντί να αποτελέσει στρατηγικό εργαλείο αξιοποίησης των τεράστιων ευρωπαϊκών και εθνικών πόρων που διαθέτει και διαχειρίζεται εδώ και χρόνια η χώρα, δυστυχώς έρχεται ως ένα μωσαϊκό αποσπασματικών ρυθμίσεων, παρατάσεων και ειδικών προνομίων σαν τα επιδόματα που ανέφερα στο ξεκίνημα της ομιλίας μου.

Λέτε ότι έρχεστε να αποσαφηνίσετε, να διορθώσετε, να εξορθολογήσετε. Εύχομαι όταν γίνετε «κυβέρνηση» να το κάνετε, γιατί έξι χρόνια μάλλον δεν το έχετε καταφέρει επαρκώς και διορθώνετε και το Εθνικό Πρόγραμμα Ανάπτυξης που έχετε ψηφίσει μόνοι σας, τέσσερα χρόνια μετά την έγκριση του ΕΣΠΑ που τελειώνει το 2027 και ακόμα τροποποιούνται οι κανόνες, κάτι που δεν αποτελεί σαφώς μια ποιοτική στρατηγική. Είναι μια απόδειξη προχειρότητας και ομολογίας έλλειψης στρατηγικού σχεδιασμού.

Κυρίως, θα αναφερθώ στο ζήτημα της ΔΕΘ. Δεν μπορούμε να πούμε λεπτομέρειες -για την οικονομία του χρόνου- σε ό,τι αφορά τις ανισότητες στη δημόσια διοίκηση που περιέχει το εν λόγω νομοσχέδιο -στα άρθρα 3 έως 8 βλέπουμε μισθολογικά κίνητρα μόνο για ορισμένες υπηρεσίες- και για την υπονόμευση της περιβαλλοντικής πολιτικής, κύριε Παπαθανάση, καθώς παίρνετε τους πόρους του Πράσινου Ταμείου και τους δίνετε σε πρόγραμμα δημοσίων επενδύσεων. Προνόμια για λίγους, βάρη για τους πολλούς. Η Κυβέρνηση χαρίζει ειδικές ασυλίες ξανά σε τραπεζικά και εταιρικά σχήματα. Δίνετε έμφαση στην επικοινωνία και όχι στην ουσία σε ό,τι αφορά το Ταμείο Ανάκαμψης, καθώς στα άρθρα 28 έως 33 δημιουργείτε μονάδα δημοσιότητας για το Ταμείο Ανάκαμψης. Αν ήταν καλά αυτά που κάνατε και όπως τα κάνατε, δεν θα χρειαζόσασταν δημοσιότητα και επικοινωνία.

Να πω για τη διάσωση των τραπεζών με δημόσιο χρήμα, στο άρθρο 34; Αναφέρθηκε από πολλούς συναδέλφους ότι για ακόμα μια φορά χωρίς κοινοβουλευτικό έλεγχο και χωρίς διαφάνεια ξοδεύονται λεφτά των φορολογουμένων.

Θα αναφερθώ διεξοδικά στο κομμάτι της Διεθνούς Έκθεσης Θεσσαλονίκης για το οποίο το Κίνημα Δημοκρατίας, σε συνεργασία με φορείς και με συλλογικότητες έχει κάνει ήδη δύο πάρα πολύ επιτυχημένες εκδηλώσεις στην πόλη της Θεσσαλονίκης. Έχουν συλλεχθεί και μαζευτεί πάνω από είκοσι, είκοσι δύο χιλιάδες υπογραφές για να ζητήσουμε δημοψήφισμα.

Σε ό,τι αφορά τώρα και το διοικητικό κομμάτι, με αυτό που προσθέσατε ως άρθρο 36, λάθρα, μετά την παρουσία του Πρωθυπουργού σας στη ΔΕΘ, χωρίς καν να το θέσετε σε δημόσια διαβούλευση, αποκαλύπτεται ξεκάθαρα ποια είναι η πολιτική αντίληψη της Κυβέρνησης Μητσοτάκη και τι θέση έχουν οι αναπτυξιακοί θεσμοί στη χώρα ή θα έπρεπε να έχουν κατ’ εσάς.

Πριν ακόμα προλάβει να πέσει η αυλαία της ογδοηκοστής ένατης ΔΕΘ και μετά τις εξαγγελίες του Μητσοτάκη, ήρθε αυτό το νέο ευφυολόγημα περί αλλαγής του διοικητικού σχήματος του εκθεσιακού φορέα που έχει -αν θέλετε- ή θα έπρεπε να έχει και εθνικό χαρακτήρα. Το είχε προαναγγείλει ο Πρωθυπουργός. Είχαμε κάποιοι διαβλέψει την κατεύθυνση και εγώ και άλλοι από το Κίνημα Δημοκρατίας και αρκετοί από τους φορείς το είχαμε καταγγείλει, αλλά δεν θέλαμε να πιστέψουμε αυτό το μέγεθος της κυνικότητας και της απαξίωσης που επεφύλασσε η Κυβέρνησή σας και ο Πρωθυπουργός ενώ λίγες μέρες πριν αναφερόταν στη δήθεν κατ’ αυτόν «διαχρονική μητρόπολη των Βαλκανίων».

Τι λέει το άρθρο; Αναδιαμορφώνει τη διοίκηση της Διεθνούς Έκθεσης Θεσσαλονίκης και ενώ μέχρι σήμερα υπήρχε ο Δήμος Θεσσαλονίκης, η Περιφέρεια Κεντρικής Μακεδονίας, τα τρία Επιμελητήρια της πόλης -κακώς ήταν το ΤΕΕ απ’ έξω- οι παραγωγικοί σύνδεσμοι, ο Εμπορικός Σύλλογος και οι εκπρόσωποι των εργαζομένων ήταν ένα σχήμα που κατ’ ελάχιστο εξασφάλιζε τη συμμετοχή της ίδιας της πόλης μέσα από τους φορείς της στη διοίκηση της Έκθεσης, κάτι που άλλωστε συμβαίνει σε όλες τις σοβαρές ευρωπαϊκές και όχι μόνο χώρες, σε όλους τους μεγάλους ευρωπαϊκούς εκθεσιακούς φορείς οι οποίοι είναι κατά βάση, κύριε Παπαθανάση δημόσιοι με πλειοψηφία συμμετοχής ή με πολύ μεγάλο ποσοστό των τοπικών δυνάμεων αυτοδιοικητικών και παραγωγικών.

Αποφασίζετε λοιπόν, να εξοστρακίσετε τους φορείς της πόλης. Αποφασίσατε να γυρίσετε σε ένα δήθεν τεχνοκρατικό σχήμα το οποίο από τον ορισμό και μόνο δεν θα ήταν κακό και θα μπορούσε κάποιος να πει ενδεχομένως ότι θα είναι πιο επαγγελματικό, πιο αποτελεσματική η διοίκηση ή οτιδήποτε κακό συνέβαινε μέχρι τώρα στη ΔΕΘ οφειλόταν στην έλλειψη ενός τέτοιου σχήματος, πρέπει όμως να σας πω ότι κάτι τέτοιο δεν ισχύει.

Επιγραμματικά να σας αναφέρω τα εξής:

Στη Γερμανία οι μεγάλες εκθέσεις είναι εταιρείες δημοσίου συμφέροντος. Ελέγχονται από κρατικούς και αυτοδιοικητικούς φορείς με τη συμμετοχή και επιμελητηρίων ή άλλων παραγωγικών φορέων και φυσικά λειτουργούν με ιδιωτικοοικονομικά κριτήρια.

Στη Messe Frankfurt το 60% το κατέχει ο Δήμος Φρανκφούρτης και το 40% το Κρατίδιο της Έσσης. Στη Messe München έχουμε το κρατίδιο της Βαυαρίας, το Δήμο Μονάχου, το Επιμελητήριο Βιομηχανίας και Εμπορίου Μονάχου και Άνω Βαυαρίας, το Επιμελητήριο Τεχνιτών Εμπορίου Μονάχου και Άνω Βαυαρίας. Στην Κολωνία, στην Koelnmesse ο Δήμος έχει το 79% το κρατίδιο στη Ρηνανία-Βεστφαλία έχει ένα 20%. Και υπάρχει και το Βιομηχανικό, Εμπορικό και Τεχνικό Επιμελητήριο και οι υπόλοιποι φορείς με ένα πολύ μικρό ποσοστό, αλλά υπάρχει και υπάρχει σαν ποσοστό. Εσείς δεν το βάζετε καν να λαμβάνει αποφάσεις.

Στην Ιταλία, η Fiera Milano είναι ανώνυμη εταιρεία εισηγμένη στο χρηματιστήριο, αλλά μέτοχοι είναι και ο Δήμος και το Εμπορικό Επιμελητήριο του Μιλάνου.

Στην Ισπανία, η Fira Barcelona είναι κοινοπρακτικό σχήμα με εταίρους τον Δήμο Βαρκελώνης, τη Generalitat de Catalunya και το Εμπορικό Επιμελητήριο. Να αναφερθώ στη Γαλλία, στην Ολλανδία;

Ο κατάλογος δεν έχει τελειωμό, κύριε Παπαθανάση και καταλαβαίνω -αλλά δεν έχετε καμία δικαιολογία- για ποιον λόγο αυτό δεν έχει γίνει στην Ελλάδα. Διότι παντού στην Ευρώπη η τοπική αυτοδιοίκηση και τα επιμελητήρια και οι παραγωγικοί φορείς, όχι μόνο έχουν θέσεις στα διοικητικά συμβούλια των εκθεσιακών φορέων είτε ως μέτοχοι είτε μέσω θεσμικής αντιπροσώπευσης και εκπροσώπησης, αλλά αποτελούν τον κορμό του σώματος και προφανώς συνεπικουρούμενα από τεχνοκρατικά στελέχη φτάνουν στα καλύτερα δυνατά αποτελέσματα.

Αυτό ακριβώς το παράδειγμα ακολούθησε και η Διεθνής Έκθεση Θεσσαλονίκης τα τελευταία χρόνια και αν υπήρχε αποτυχία στις επιλογές, αυτή δεν οφείλεται στο διοικητικό συμβούλιο αλλά σε πολιτικές επιλογές τις οποίες εν πολλοίς τα τελευταία χρόνια εσείς, δυστυχώς, έχετε επηρεάσει.

Η θεσμική νομιμοποίηση και η σταθερή συνέργεια των εκπροσώπων της τοπικής κοινωνίας φαίνεται να έχετε ξεχάσει ότι εγγυάται τη βιωσιμότητα και την ανθεκτικότητα του οργανισμού. Θα έπρεπε να είναι το θεσμικό σημείο συνάντησης για την ανάπτυξη στρατηγικών κατευθύνσεων με τη διασύνδεση της πόλης και της επιχειρηματικής συνολικά κοινότητας.

Τι κάνετε εσείς όμως; Όπως είπα, το βγάζετε. Καταθέσατε πριν από λίγο μια τροποποίηση στην οποία όμως και πάλι δεν φαίνεται να έχετε ακούσει όλα αυτά που σας λένε όλα τα αντιπολιτευόμενα κόμματα, προφανώς γιατί έχετε κάτι άλλο στο μυαλό σας το οποίο έχετε ως εξής να λειτουργήσει: Με μια συμβουλευτική επιτροπή με εννέα μέλη εκπροσώπους φορέων, αλλά χωρίς καμία αρμοδιότητα, χωρίς καμία πραγματική απόφαση που θα κάνουν εισηγήσεις, αλλά οι αποφάσεις θα ανήκουν αποκλειστικά στη διορισμένη διοίκηση του Υπερταμείου, γιατί το Υπερταμείο, όπως είναι γνωστό θα έχει την πλειοψηφία και άρα, οι παραγωγικοί φορείς της πόλης και όλοι εμείς, τα μέλη της πόλης της Θεσσαλονίκης θα έχουμε διακοσμητικό συμβουλευτικό ρόλο.

Δεν είναι δυνατόν να έχετε κατά νου ότι αυτό είναι υπέρ της πόλης. Η Θεσσαλονίκη σάς έχει γυρίσει την πλάτη δημοσκοπικά και θα σας τη γυρίσει και στην επόμενη κάλπη. Νομίζω ότι προλαβαίνετε, μέχρι να φτάσετε στην ψηφοφορία, να διορθώσετε αυτό που κακώς έχει φτάσει έως εδώ.

Διαφορετικά είναι ξεκάθαρο ότι συζητάμε για αποκλεισμό, για περιφρόνηση της τοπικής κοινωνίας, για συγκεντρωτισμό και αλαζονεία σε μια βαθιά πολιτική επιλογή σας, όπως είναι το άρθρο 36, που στέλνει το μήνυμα ότι η Κυβέρνηση της Νέας Δημοκρατίας θεωρεί ότι οι τοπικές κοινωνίες δεν έχουν και δεν πρέπει να έχουν λόγο. Αντίθετα, κατ’ εσάς λόγο πρέπει να έχουν μόνο οι διορισμένοι από το Ταμείο, δηλαδή μόνο όσοι εξαρτώνται ή διορίζονται από την Κυβέρνησή σας.

Εμείς διαφωνούμε. Το ίδιο διαφωνούμε και για άλλες κακές αποφάσεις, όπως είναι το κλείσιμο της Εγνατίας Οδού, που φέρνει και τις αποφάσεις μακριά από την πόλη προς την Αθηνοκεντρική -αν θέλετε- διοίκησή σας. Η διοίκηση πρέπει να εκφράζει την πόλη. Η ΔΕΘ πρέπει να ανήκει στη Θεσσαλονίκη και όχι να λειτουργεί ως παράρτημα ούτε του Υπερταμείου ούτε του Μαξίμου.

Σεβόμενος τη λήξη του χρόνου μου, θέλω να πω το εξής: Το νομοσχέδιο βιτρίνα, κύριε Υπουργέ, δεν είναι ούτε τεχνικό, ούτε διορθρωτικό, ούτε καλό για την κοινωνία. Είναι ένα μείγμα φωτογραφικών ρυθμίσεων, ένα μείγμα παρατάσεων, ένα μείγμα επιτροπών και ένα μείγμα προνομίων σε λίγους και σε φίλους σας. Δεν θωρακίζει τη διοίκηση, δεν επιταχύνει καθόλου την απορρόφηση πόρων, στην οποία υστερείτε σημαντικότατα και δεν μειώνει τις ανισότητες.

Η κοινωνία χρειάζεται στρατηγική, το Κίνημα Δημοκρατίας είναι εδώ για αυτή τη στρατηγική και χρειάζεται προνόμια σε πολλούς και όχι στους λίγους, όπως κάνετε εσείς.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χουρδάκη.

Καλείται στο Βήμα ο κ. Νικόλαος Παππάς, Κοινοβουλευτικός Εκπρόσωπος του ΣΥΡΙΖΑ.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Νομίζω ότι ορισμένοι θεωρούν ότι τα υπουργικά έδρανα είναι πάρα πολύ ψηλά και δεν φτάνουν από εκεί να βλέπουν τους ταπεινούς ανθρώπους. Ελπίζω, κύριε Παπαθανάση, ότι δεν είστε ένας από αυτούς, διότι λίγα μέτρα έξω από τη Βουλή εξελίσσεται μια συγκλονιστική ανθρώπινη ιστορία. Ένας πατέρας ζητάει το τελευταίο που του έχει απομείνει, την εκταφή του παιδιού του, που σκοτώθηκε.

Δεν αντιλαμβάνομαι ποιοι νομικισμοί, ποιες πολιτικές σκοπιμότητες μπορούν να σταθούν ανάμεσα σε αυτό το αυτονόητο δικαίωμα και την πραγματοποίησή του. Ποιος μπορεί να σταθεί σε έναν δημόσιο διάλογο, εκτός από τη νεοδιορισθείσα από εσάς Πρόεδρο του Αρείου Πάγου, που είπε ότι δεν πρέπει να γίνει εκταφή; Ζήλεψε φαίνεται και αυτή τη δόξα της κ. Κλάπα και της κ. Αδειλίνη που είπαν ότι είναι και θύματα πολιτικής εκμετάλλευσης οι χαροκαμένοι γονείς. Πίσω από αυτούς κρύβεστε και δεν παίρνετε καθαρή θέση. Δεν αφορά εσάς προσωπικά. Αφορά την άθλια στάση αυτής της Κυβέρνησης.

Όμως, έχω να σας ενημερώσω για το εξής: Η Επιτροπή Αναφορών του Ευρωκοινοβουλίου, μετά από πρωτοβουλία του Ευρωβουλευτή του ΣΥΡΙΖΑ, συνονόματου, Νίκου Παππά, θα επισκεφτεί την Ελλάδα. Η Επιτροπή Αναφορών του Ευρωκοινοβουλίου. Πείτε μας, κύριε Παπαθανάση, θα κλείσετε την πόρτα και στην Επιτροπή Αναφορών του Ευρωκοινοβουλίου, όπως κάνατε με την Ευρωπαία Εισαγγελέα, στην αντίστοιχη επιτροπή, η οποία ήρθε στην Ελλάδα για να δει τι έγινε με το ζήτημα των υποκλοπών; Με ποιον θεσμό της Ευρώπης θα έχουμε σχέση αρμονική; Ποιον θα επικαλείστε σε λίγο;

Έρχομαι στα θέματα του Υπουργείου και του νομοσχεδίου, Ο κ. Πελαγίδης -ελπίζω να μην αποδίδετε και σε αυτόν ταπεινά κίνητρα-, Υποδιοικητής της Τράπεζας της Ελλάδος, είπε ότι οι τελικές δαπάνες από το Ταμείο Ανάκαμψης είναι στα 10 δισεκατομμύρια ευρώ. Έχει κακή πληροφόρηση; Έχει κακή προαίρεση; Είπε ψέματα; Τα είπε κατά λάθος; Τα είπε σκοπίμως; Είναι αναληθή τα στοιχεία που παρέθεσε; Το ίδιο είχε πει και ο εκπρόσωπος της ΕΥΣΤΑ στην αντίστοιχη επιτροπή.

Είναι, νομίζω, καιρός να γίνει και μία αποτίμηση για το πώς χειριστήκατε το Ταμείο Ανάκαμψης. Οκτώ μήνες πριν είχαμε τη βόμβα του Ελεγκτικού Συνεδρίου που μιλούσε για σκιές και καθυστερήσεις στο Ταμείο Ανάκαμψης; Έχουμε εδώ και έναν, ενάμιση χρόνο και τη δική σας ομολογία ότι το δανειακό σκέλος πάει κατά 90% σε πολύ μεγάλες επιχειρήσεις, οι οποίες μπορούν και από αλλού να εξασφαλίσουν δανεισμό; Είχαμε αυτή την ιστορική ευκαιρία να αξιοποιείται, για να λυθούν δομικά προβλήματα της ελληνικής οικονομίας, ή επιδεινώνεται το εμπορικό ισοζύγιο ή αυξάνεται το ιδιωτικό χρέος;

Θεωρείτε ότι έχετε πετύχει στη διαχείριση; Η διαδρομή από την αρχή του Ταμείου Ανάκαμψης μέχρι σήμερα είναι μια διαδρομή στην οποία πλησιάσατε τους στόχους σας ή απομακρυνθήκατε από αυτούς; Διότι αν τους έχετε πλησιάσει, δικαιούμαστε να υποθέσουμε ότι στόχος σας είναι τα μισά νοικοκυριά στην Ελλάδα να μην μπορούν να πληρώσουν το νοίκι, τη δόση του δανείου, τον λογαριασμό του ρεύματος. Αυτά έβγαλε η ΕΛΣΤΑΤ. Διότι αν πλησιάσετε τους στόχους σας, δικαιούμαστε να υποθέσουμε ότι στόχος σας είναι οι μισοί Έλληνες να μην μπορούν να πάνε ένα τριήμερο διακοπές.

Έχετε πλησιάσει, λοιπόν, τους στόχους, κύριε Παπαθανάση ή έχετε αποκλίνει από τους στόχους σας; Περιμένω την απάντησή σας ως μέλος μιας Κυβέρνησης, η οποία είχε στη διάθεσή της 120 δισεκατομμύρια ευρώ, τα μισά από δημόσιες δαπάνες, λόγω της έλευσης του κορωνοϊού και της ενεργειακής κρίσης από τη σύγκρουση στην Ουκρανία, το Ταμείο Ανάκαμψης και το ΕΣΠΑ. Τι καταφέρατε με αυτά τα χρήματα, λοιπόν;

Να σας πω τι καταφέρατε. Καταφέρατε τρεις χιλιάδες Έλληνες το 2024 να δηλώσουν εισοδήματα 5 δισεκατομμύρια ευρώ. Επαναλαμβάνω, τρεις χιλιάδες Έλληνες δηλώνουν εισοδήματα 5 δισεκατομμύρια ευρώ και τους αφήνετε σχεδόν αφορολόγητους.

Για να καταλάβουμε τα μεγέθη, σύμφωνα με το Γενικό Λογιστήριο του Κράτους, η καθαρή δαπάνη για τον 13ο μισθό είναι στα 750 εκατομμύρια και τρεις χιλιάδες συμπολίτες μας έχουν εισοδήματα 5 δισεκατομμύρια ευρώ. Η απάντησή σας ποια είναι; Θα συνεχίσουν να πληρώνουν 5%. Θα μειώσετε τον ΦΠΑ, όπως επιτάσσει η ευρωπαϊκή Οδηγία, κύριε Παπαθανασίου. Όχι, δεν θα τον μειώσετε, γιατί λέτε ότι στα τρόφιμα δεν περνάει στον καταναλωτή.

Διαβάσαμε, όμως, στην εφημερίδα «Η Καθημερινή» ότι περνάει στον καταναλωτή η μείωση του ΦΠΑ που κάνατε στα έργα τέχνης. Ε, να πούμε στους πολίτες να τρώνε φέτα σε κορνίζες. Να την αγοράζουν σε κορνίζα που έχετε μειώσει τον ΦΠΑ, για να απολαμβάνουν το καταπληκτικό οικονομικό φαινόμενο η μείωση του ΦΠΑ στα έργα τέχνης να περνάει στον καταναλωτή, όπως μας ενημέρωσε η έγκυρη εφημερίδα «Η Καθημερινή», ενώ στα τρόφιμα θα πρέπει να σας πιστέψουμε που λέτε ότι δεν θα περάσει στον καταναλωτή.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Ένα λεπτό μόνο, κύριε Πρόεδρε, δεν θα κάνω χρήση της δευτερολογίας.

Καταθέτω για τα Πρακτικά και την τοποθέτηση του κ. Πελαγίδη και βεβαίως, δύο δημοσιεύματα από τις εφημερίδες «Αυγή» και «Η Εφημερίδα των Συντακτών», που καταδεικνύουν με πάρα πολύ χαρακτηριστικό τρόπο την αδικία η οποία έχει θεμελιωθεί με τις δικές σας επιλογές.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και μην μας πείτε, τέλος, ότι αυτή η επιλογή της σκανδαλώδους φοροαπαλλαγής των πολύ πλουσίων συμπολιτών μας έχει να κάνει με τις επενδύσεις και την ανάπτυξη. Διότι η δική μας χώρα και η Βουλγαρία, η δική σας Κυβέρνηση και η κυβέρνηση της Βουλγαρίας έχουν καταφέρει το εξής καταπληκτικό: Να είναι τελευταίοι στους φορολογικούς συντελεστές για τα πολύ μεγάλα εισοδήματα, στους συντελεστές μερισμάτων και τελευταίοι στο ποσοστό επενδύσεων ως προς το ΑΕΠ, στον ακαθάριστο σχηματισμό κεφαλαίου ως προς το ΑΕΠ. Να σας ακούσουμε, λοιπόν, πού θεμελιώνεται αυτή η ατσάλινη αρχή της φορολογικής πολιτικής να μην αγγίζετε αυτά τα εισοδήματα;

Κλείνω με το εξής, για να μην κάνω και κατάχρηση. Η ορίζουσα της οικονομικής σας πολιτικής με βάση το νέο δημοσιονομικό σύμφωνο είναι ο κόφτης δαπανών και στη Διεθνή Έκθεση Θεσσαλονίκης αναπτύχθηκε αυτό το επιχείρημα. Παρουσιάστηκε μετά από το οικονομικό σας επιτελείο ως ένας κανόνας ο οποίος δεν επιτρέπει σε απόλυτους αριθμούς να αυξηθούν οι δαπάνες.

Λέω καθαρά ότι αυτό είναι ψευδές. Είναι απολύτως ψευδές. Ο τύπος υπολογισμού του κόφτη δαπανών επιτρέπει τη δημιουργία δημοσιονομικού χώρου, εάν παρθούν διακριτά μέτρα. Είμαι σίγουρος ότι τον έχετε διαβάσει, είμαι σίγουρος ότι καταλαβαίνετε για τι μιλάω και είμαι σίγουρος ότι ξέρετε πάρα πολύ καλά ότι η Κυβέρνησή σας δεν λέει την αλήθεια στο συγκεκριμένο ζήτημα.

Είμαι απολύτως βέβαιος, λοιπόν, ότι αυτά ισχύουν και θεωρώ ότι υπάρχουν αποθέματα ενσυναίσθησης για να το αντιληφθείτε. Οι προοδευτικές δυνάμεις μπροστά σε αυτή την πραγματικότητα έχουν πάρα πολύ μεγάλες υποχρεώσεις. Ο κατακερματισμός που έχει επικρατήσει έχει διευκολύνει την Κυβέρνηση Μητσοτάκη και η κοινοβουλευτική συνεργασία-σύμπραξη-συναίρεση, ειδικά των δυνάμεων οι οποίες βρίσκονται στο Κοινοβούλιο μέσα και εκλέχτηκαν με το ίδιο ψηφοδέλτιο είναι μια κίνηση επιθυμητή, εφικτή, επείγουσα, αυτονόητη.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

Καλείται στο Βήμα ο κ. Στυλιανός Πέτσας, Βουλευτής της Νέας Δημοκρατίας.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Βασίλειος Βιλιάρδος):** Θέλετε τον λόγο;

Δεν γίνεται, κύριε Υπουργέ, κάθε λίγο! Δεν γίνεται!

Κύριε Υπουργέ, δεν γίνεται κάθε λίγο.

**ΝΙΚΟΛΑΟΣ ΠΑΠΠΑΣ:** «Κάθε λίγο» είναι το να απαντήσει σε εμένα;

**ΠΡΟΕΔΡΕΥΩΝ (Βασίλειος Βιλιάρδος):** Έχετε τον λόγο για ένα λεπτό μόνο.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Πάρα πολύ σύντομος θα είμαι.

Κύριε Παππά, με τα μαθηματικά δεν ξέρω, αλλά υπάρχει κάποιο πρόβλημα γενικά…

**ΝΙΚΟΛΑΟΣ ΠΑΠΠΑΣ:** Έχω διδάξει σε πανεπιστήμιο, αν μου επιτρέπετε.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ναι, αλλά αυτό δεν δικαιολογεί…

**ΝΙΚΟΛΑΟΣ ΠΑΠΠΑΣ:** Μη λέτε σε εμένα περί επάρκειας.

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, δεν κάνουμε συζήτηση.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Δεν αιτιολογεί την ανάλυση που κάνατε, διότι μέχρι σήμερα έχουμε εισπράξει 21 δισεκατομμύρια ευρώ. Από τα 21 δισεκατομμύρια περίπου τα μισά είναι το δανειακό σκέλος και τα άλλα μισά είναι το σκέλος των επιδοτήσεων.

Τι σημαίνει δανειακό σκέλος; Είναι πόροι που λαμβάνουμε, δεν εγγράφονται στο χρέος, αλλά υποχρεούμαστε να επιστρέψουμε τα λεφτά.

Το σκέλος των επιδοτήσεων είναι το σημαντικό κομμάτι, αυτό το οποίο παίρνουμε και δεν θα επιστρέψουμε.

Μέχρι σήμερα, λοιπόν, έχουμε κάνει πληρωμές στο κομμάτι των επιδοτήσεων -για να δείτε πώς θα βάλετε τον παρονομαστή και τον αριθμητή, έτσι;- 9,5 δισεκατομμύρια ευρώ.

Επομένως, καταλαβαίνετε ότι ανάλογα αν βάλετε τον παρονομαστή στο δέκα έναντι των είκοσι τεσσάρων, εν πάση περιπτώσει, που είναι όλο το πρόγραμμα, γιατί έχουμε κάνει υπερδεσμεύσεις, θα βγάλετε ένα μικρό ποσοστό. Αυτό εννοώ τα μαθηματικά και το κλάσμα πώς πρέπει να έχει παρονομαστή και αριθμητή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό. Τι έχουν διατεθεί είπε ο κ. Πελαγίδης.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, θα ήθελα για λίγο τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Ένα λεπτό μόνο.

**ΝΙΚΟΛΑΟΣ ΠΑΠΠΑΣ:** Ναι, ναι μόνο ένα λεπτό.

Νομίζω ότι είναι καλό να μην επερωτούμε ο ένας την επάρκεια του άλλου. Ας καταθέτουμε τα επιχειρήματά μας. Δεν χρειάζεται. Εντάξει, αντιλαμβάνομαι.

Το θέμα θεωρείται λήξαν από τη δική μου μεριά, κύριε Παπαθανάση.

Είναι απολύτως σαφές ότι έχετε καθυστερήσει. Είμαστε στον πάτο της κατάταξης. Εσείς τώρα μου λέτε ότι έχετε καταφέρει να απορροφήσετε τα μισά για να δικαιολογήσετε ότι η τελική δαπάνη είναι αυτή που παρουσίασε ο Υποδιοικητής της Τράπεζας της Ελλάδος.

Σας ρώτησα και κάτι κατά τη διάρκεια της ομιλίας μου. Θεωρείτε ότι από το Ταμείο Ανάκαμψης και την αξιοποίησή του πήγατε πιο κοντά στους στόχους σας ή αποκλίνατε από τους στόχους σας; Διότι έχει υπάρξει μια πορεία. Είστε μέλος μιας Κυβέρνησης η οποία είχε στη διάθεσή της πάρα πολλά χρήματα και κάνατε τα μαγικά σας και κατέληξαν στις τσέπες λίγων. Είναι, νομίζω, πάρα πολύ απλό αυτό που σας είπα και δεν επιδέχεται αμφισβήτησης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Υπουργέ, δεν μπορεί να γίνει αυτό. Όχι, όχι! Δεν δικαιούστε.

Καλείται στο Βήμα ο κ. Στυλιανός Πέτσας, Βουλευτής της Νέας Δημοκρατίας.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε Πρόεδρε, σας παρακαλώ, για λίγο.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Υπουργέ, δεν μπορείτε κάθε λίγο να μιλάτε και να απαντάτε. Δεν γίνεται. Δεν είναι η διαδικασία αυτή. Λυπάμαι

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα ένα νομοσχέδιο που εγώ θα συμπύκνωνα σε δύο βασικές λέξεις τις καινοτομίες που φέρνει: Ενδυναμώνει δομές και όλο αυτό το προσωπικό το οποίο καλείται να διαχειριστεί εθνικά και συγχρηματοδοτούμενα κοινοτικά προγράμματα και δεύτερον, δίνει μεγαλύτερη ευελιξία σε μηχανισμούς που διαχειρίζονται τέτοιους πόρους, αλλά και στην Αναπτυξιακή Τράπεζα, προκειμένου να διοχετευθεί πιο γρήγορα και πιο εύκολα όλη αυτή η ρευστότητα στην πραγματική οικονομία, για να φέρει το επιθυμητό πολλαπλασιαστικό αποτέλεσμα που όλοι θέλουμε.

Δεν θα επιμείνω περισσότερο στο νομοσχέδιο, γιατί έχει παρουσιαστεί εκτενώς και από τον εισηγητή μας και από τους προλαλήσαντες. Θέλω να επικεντρωθώ σε δύο-τρία σημεία που άκουσα και στις επιτροπές, αλλά και σήμερα, στην Ολομέλεια, τα οποία εγώ θα συμπύκνωνα σε μια κριτική για την αναπτυξιακή πορεία της χώρας και την πραγματική σύγκλιση των εισοδημάτων σε βάθος χρόνου στο μέλλον που έρχεται.

Κατ’ αρχάς, θεωρώ υποκριτική αυτή την κριτική, όταν τα βασικά δεδομένα είναι μπροστά στα μάτια όλων των πολιτών για να συγκρίνουν. Το 2018, το ΑΕΠ της χώρας ήταν 180,6 δισεκατομμύρια ευρώ, το 2024, έκλεισε στα 237,6 δισεκατομμύρια ευρώ. Είναι 57 δισεκατομμύρια ευρώ μεγαλύτερο ή 32% υψηλότερο. Το κατά κεφαλήν ΑΕΠ το 2018 ήταν περίπου 17.000 ευρώ, το 2024 περίπου 23.000 ευρώ. Το κατά κεφαλήν ΑΕΠ σε μονάδες αγοραστικής δύναμης, για να μη μπλέκουμε με τους πληθωρισμούς -γιατί άκουσα και τέτοιου είδους κριτική, να συγκρίνουμε το ονομαστικό με το πραγματικό ΑΕΠ- με μέσο όρο στην Ευρώπη περίπου το 100, ήταν 66% πριν το 2019, πιο πίσω στη δεκαετία του 2010 είχε πέσει και στο 62%, έκλεισε το 2024 στο 70%.

Άρα, έχει αντιστραφεί η συνεχής περίοδος απόκλισης των πραγματικών εισοδημάτων και πλέον έχουμε σύγκλιση των πραγματικών εισοδημάτων με τον μέσο όρο της Ευρώπης. Αν θέλει να επιμείνει κανείς στους μέσους όρους ανάπτυξης των τελευταίων ετών, θα μπορούσε να συγκρίνει την περίοδο 2020 και μετά -μετά, δηλαδή, την πανδημία, που ήταν ένα εξωγενές σοκ για όλες τις οικονομίες όλου του κόσμου- και να δει ότι ο ρυθμός ανάπτυξης του πραγματικού ΑΕΠ στην Ελλάδα είναι υπερδιπλάσιος συστηματικά, σε ορισμένες περιπτώσεις έφτασε και υπερτριπλάσιος και υπερτετραπλάσιος από τον μέσο όρο των κρατών-μελών της Ευρωζώνης.

Άρα, τα νούμερα αποδεικνύουν ότι η προσπάθεια σύγκλισης ξανά με τον μέσο όρο της Ευρώπης συνεχίζεται και επιταχύνεται επί των ημερών της Κυβέρνησης του Κυριάκου Μητσοτάκη.

Πότε θα φτάσουμε να συγκλίνουμε με τον μέσο όρο της Ευρωζώνης, αναρωτήθηκε η εισηγήτρια του ΠΑΣΟΚ, αλλά και ο εισηγητής της Νέας Αριστεράς, ο κ. Τσακαλώτος. Και ακούστηκαν κάποιες εκτιμήσεις με κάποιες υπερβολές, σε τριάντα ή τριάντα τρία χρόνια.

Θεωρώ ότι ήταν ειρωνικό αυτό το σχόλιο και θα μπορούσα να απαντήσω και εγώ αναλόγως: Γιατί δεν συγκλίνουμε αύριο, με ένα άρθρο και έναν νόμο; Δεν γίνεται, όμως, έτσι η πραγματική σύγκλιση.

Η πραγματική σύγκλιση απαιτεί κόπο, ιδρώτα, σωστές πολιτικές και όχι λαϊκίστικες καιροσκοπικές κορώνες. Ένα στοιχείο για να συγκλίνουμε, φυσικά, είναι να αυξήσουμε τις επενδύσεις. Ακούστηκε πριν και από τον Κοινοβουλευτικό Εκπρόσωπο του ΣΥΡΙΖΑ, ότι είμαστε χαμηλά όσον αφορά στις επενδύσεις, ως ποσοστό του ΑΕΠ στην Ευρώπη. Ναι, ισχύει, αλλά το 2019 ήμασταν 10,97% του ΑΕΠ επενδύσεις στην Ελλάδα, το 2023 15,2% του ΑΕΠ. Αυξήθηκαν 50%, θα έλεγε κανείς, αν ήθελε να ευλογήσει αυτή την Κυβέρνηση.

Εγώ θα πω ότι είμαστε σε μια πορεία ανάκαμψης των επενδύσεων ως ποσοστό του ΑΕΠ, η οποία πρέπει να συνεχιστεί και να επιταχυνθεί. Η τελευταία περίοδος που είχαμε ποσοστό επενδύσεων ως προς το ΑΕΠ πάνω από 20% ήταν πριν το 2009. Θυμίζω ότι είχαμε την περιβόητη «φούσκα» ακινήτων, η οποία χρηματοδοτήθηκε από τον φθηνό δανεισμό από τις αρχές της δεκαετίας του 2000, μετά την είσοδο της χώρας στη Ζώνη του Ευρώ, το οποίο οδήγησε σε μια «φούσκα» ακινήτων και τις συνέπειες που όλοι ζήσαμε μεταγενέστερα.

Θα μπορούσα να πω, επίσης, ότι καλό είναι να δούμε την ιστορική διαδρομή. Όταν μπήκε η Ελλάδα το 1981 στην Ευρωπαϊκή Οικονομική Κοινότητα τότε και φτάσαμε μέχρι το 2009-2010, που ξέσπασε η κρίση, θα μπορούσε να δει σε αυτή τη διαδρομή των περίπου τριάντα ετών πού έφτασε να είναι το μέσο εισόδημα της Ελλάδας σε σχέση με τον ευρωπαϊκό μέσο όρο. Περίπου στο 80% θα συμφωνήσουμε.

Σήμερα, που είναι στο 70%, θα μπορούσε να πει κανείς ότι θα χρειαστούν άλλα τριάντα χρόνια για να φτάσει στο 80%; Διότι τόσο ήταν την περίοδο των τριάντα ετών που είπαμε μέχρι το 2009, που πολλοί από αυτούς τους συναδέλφους εδώ, στη Βουλή, που ασκούν κριτική σήμερα θα έλεγαν ότι ήταν καλή περίοδος για την ελληνική οικονομία. Άλλοι ενδεχομένως να υπερθεμάτιζαν για την περίοδο της δεκαετίας του 1980 ή του 1990, όταν κυβέρνησε εν πολλοίς στο μεγαλύτερο χρονικό διάστημα το ΠΑΣΟΚ, άλλοι μεταγενέστερα.

Όμως, αυτό υποκρύπτει δύο μεγάλες ιστορικές περιόδους που πρέπει να αναδειχθούν ως ένα πολύ μεγάλο πολιτικό έγκλημα καθυστέρησης. Έτσι θα το ονόμαζα εγώ.

Η πρώτη περίοδος αφορά στο ΠΑΣΟΚ. Η δεκαετία του 1980 ορίζεται ως η χαμένη δεκαετία, όπου είχαμε συνολικά αρνητικούς ρυθμούς ανάπτυξης, τεράστια δημοσιονομικά ελλείμματα, τα οποία καλύφθηκαν από τον συνεχή εξωτερικό δανεισμό, με αποτέλεσμα μέσα σε περίπου οκτώ χρόνια να τετραπλασιαστεί το δημόσιο χρέος, ως ποσοστό του ΑΕΠ. Ήταν συμβολή αυτή στη σύγκλιση της Ελλάδας με την Ευρώπη ή ήταν συστηματική απόκλιση;

Δεύτερη περίοδος -αναφέρομαι σε συναδέλφους Βουλευτές που άσκησαν τέτοια κριτική, από τον ΣΥΡΙΖΑ- την περίοδο 2015-2019 υπήρχε σύγκλιση της Ελλάδας με τον μέσο όρο της Ευρώπης; Αντιθέτως, είχαμε υποδιπλάσιους ρυθμούς ανάπτυξης από τον μέσο όρο της Ευρωζώνης και της Ευρωπαϊκής Ένωσης την περίοδο 2015-2019, όταν μάλιστα υπήρχε πολύ φθηνό χρήμα λόγω της πιστωτικής επέκτασης των κεντρικών τραπεζών, με αποτέλεσμα να μπορεί να τροφοδοτείται η ανάπτυξη. Αντίθετα, στην Ελλάδα έβρεχε λεφτά και εμείς κρατάγαμε ομπρέλα.

Δεν μπορεί, λοιπόν, να ασκείται κριτική από αυτές τις πτέρυγες της Βουλής για δήθεν αντιαναπτυξιακή πολιτική της Κυβέρνησης, όταν -όπως είπα και πριν- από το 2020 και μετά έχουμε υπερδιπλάσιους ρυθμούς, όχι υποδιπλάσιους όπως είχαμε στο πρόσφατο παρελθόν, από τον μέσο ρυθμό της Ευρωζώνης.

Και αυτό με οδηγεί στο τελευταίο σημείο, κύριε Πρόεδρε. Ποιες είναι οι εναλλακτικές πολιτικές που ακούστηκαν; Ας επικεντρωθώ μόνο σε μία πτυχή για να μην μακρηγορήσω, αυτήν που αφορά τη φορολογική πολιτική. Επειδή ο Πρωθυπουργός και η Κυβέρνηση επέλεξαν να εστιάσουν το μεγαλύτερο μέρος των εξαγγελιών και παρεμβάσεων στη Διεθνή Έκθεση Θεσσαλονίκης στις φοροαπαλλαγές, ακούστηκε μια κριτική ότι δεν έπρεπε -να είμαι ακριβής- να ακολουθήσουμε μια τέτοια πολιτική ή τέλος πάντων, έπρεπε να δοθεί έμφαση στο να μειωθεί ο ΦΠΑ και οι ειδικοί φόροι κατανάλωσης.

Όποιος μας ακούει από τους συμπολίτες μας, αλλά και όσοι συνάδελφοι μάς ακούν τώρα, παρακαλώ να ανατρέξουν σε όλες τις εκθέσεις όλων των διεθνών οργανισμών, κυρίως στον ΟΟΣΑ που ασχολείται με τα θέματα των διαρθρωτικών μεταρρυθμίσεων και να δει ότι η πιο φιλοαναπτυξιακή μείωση φόρων έχει να κάνει με τους φόρους στις επιχειρήσεις, τις ασφαλιστικές εισφορές, την άμεση φορολογία στα εισοδήματα των εργαζομένων. Λιγότερο επίπτωση θετική στην ανάπτυξη έχουν οι φόροι που στηρίζουν την κατανάλωση, όπως είναι ο ΦΠΑ και ο ειδικός φόρος κατανάλωσης.

Ε, δεν μπορεί να ασκούμε κριτική ότι θα πρέπει να τρέχουμε πιο γρήγορα στην αναπτυξιακή πολιτική και ταυτόχρονα να προτείνουμε -τουλάχιστον σε αυτό το πεδίο- μειώσεις φόρων που δεν είναι αναπτυξιακές, αλλά επιτυγχάνουν το αντίθετο αποτέλεσμα. Αυτό κατά την άποψή μου είναι ένα δείγμα σύγχυσης, σίγουρα ιδεολογικής σύγχυσης της Αντιπολίτευσης, αλλά και καιροσκοπικής πολιτικής, προκειμένου να πούμε κάτι που ενδεχομένως να ακούγεται ευχάριστα στα αυτιά των συμπολιτών μας σε μια περίοδο ακρίβειας, χωρίς όμως να έχουμε κάτι συγκεκριμένο να προτείνουμε για τον τόπο.

Με αυτές τις σκέψεις να σας ευχαριστήσω, κύριε Πρόεδρε. Όπως είπα και πριν, επειδή το νομοσχέδιο επιτυγχάνει τους στόχους της ενδυνάμωσης και της ευελιξίας, σας καλώ να το υπερψηφίσουμε μαζί.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Πέτσα.

Καλείται στο Βήμα ο κ. Χρήστος Κατσώτης, Κοινοβουλευτικός Εκπρόσωπος του Κομμουνιστικού Κόμματος Ελλάδας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Επιτρέψτε μου να αρχίσω με τον απεργό πείνας Πάνο Ρούτσι, που για ένατη μέρα διεκδικεί το αυτονόητο, την εκταφή του παιδιού του για περαιτέρω έρευνα. Το ΚΚΕ από την πρώτη μέρα βρέθηκε στο πλευρό του, στηρίζοντας το αίτημά του. Η Κυβέρνηση δεν μπορεί να πετάει το μπαλάκι στη δικαιοσύνη όταν έχει πρωτοστατήσει στη συγκάλυψη του τραγικού εγκλήματος των Τεμπών και ούτε η ηγεσία της δικαιοσύνης μπορεί να αγνοεί το δίκαιο αίτημα και να δηλώνει ότι σημασία έχει να ξεκινήσει γρήγορα η δίκη. Το ΚΚΕ θα συνεχίσει να παλεύει, δίνοντας όλες του τις δυνάμεις για την πραγματική δικαίωση και για να μην υπάρξουν άλλα «Τέμπη».

Χθες στις ΗΠΑ πραγματοποιούνταν τα παζάρια Τραμπ και Ερντογάν που αφορούν μεταξύ των άλλων και τα νέα εξοπλιστικά προγράμματα, αλλά κυρίως τη συμμετοχή της Τουρκίας στη μοιρασιά της λείας στη Μέση Ανατολή. Ο Ερντογάν μετά την αναβολή της συνάντησης με τον Πρωθυπουργό της χώρας μας, ξεκαθάριζε από το βήμα του ΟΗΕ ότι δεν θα γίνει στην Ανατολική Μεσόγειο κανένα ενεργειακό έργο που αποκλείει την Τουρκία. Απαίτησε για άλλη μια φορά την αναγνώριση της κατοχής του 37% του εδάφους της Κύπρου από την Τουρκία εδώ και πάνω από πενήντα χρόνια. Αυτά τα παζάρια δεν είναι άσχετα με την αναβολή συνάντησης Μητσοτάκη - Ερντογάν.

Το ΚΚΕ επανειλημμένα έχει αναδείξει τους κινδύνους από την ατζέντα των συζητήσεων μεταξύ των Κυβερνήσεων Ελλάδας-Τουρκίας, πίσω από την οποία κρύβονται οι διευθετήσεις του -με νατοϊκή σφραγίδα- και για μια ακόμη φορά εκτίθενται όλοι αυτοί που καλλιεργούν τον εφησυχασμό των «ήρεμων νερών».

Κυρίες και κύριοι, το κράτος «τρομοκράτης», το Ισραήλ, στρατηγικός σύμμαχος της Κυβέρνησης αλλά και των άλλων κομμάτων ισοπεδώνει τη Γάζα, εκτοπίζει και διαπράττει γενοκτονία σε βάρος του παλαιστινιακού λαού. Ο Υπουργός Εξωτερικών της χώρας μας συμμετέχοντας στη συνδιάσκεψη για την Παλαιστίνη όχι μόνο δεν είπε κουβέντα για το μεγαλύτερο έγκλημα του 21ου αιώνα που συντελείτε μαζί με τις ΗΠΑ, την Ευρωπαϊκή Ένωση και το ΝΑΤΟ, αλλά και την αναγνώριση του κράτους της Παλαιστίνης την παρέπεμψε στις ελληνικές καλένδες, θέτοντας ζήτημα χρονισμού, όπως ανέφερε.

Η αναγνώριση του παλαιστινιακού κράτους από μέλη του ΝΑΤΟ και άλλων ιμπεριαλιστικών δυνάμεων που ευθύνονται για τη σημερινή κατάσταση και όχι στη βάση των ομόφωνων αποφάσεων του ΟΗΕ, έρχονται να αναδείξουν τις ισχυρές αντιθέσεις, τα συγκρουόμενα συμφέροντα με τα σχέδια των ΗΠΑ και του Ισραήλ για την Παλαιστίνη και την ευρύτερη Μέση Ανατολή. Γι’ αυτό βέβαια και οι αντιδράσεις των ΗΠΑ για την αναγνώριση από αυτές τις δυνάμεις.

Η απαίτηση, κύριοι της Κυβέρνησης, είναι η άμεση εφαρμογή του ομόφωνου ψηφίσματος της Ελληνικής Βουλής το 2015 για να αποκτήσει ο παλαιστινιακός λαός τη δική του πατρίδα, στα σύνορα του 1967, με πρωτεύουσα την ανατολική Ιερουσαλήμ, με εδαφική ενότητα και με αποχώρηση όλων των στρατευμάτων κατοχής και των εποίκων.

Η Κυβέρνηση με τις ρυθμίσεις του σημερινού νομοσχεδίου, που ο εισηγητής μας αναφέρθηκε με πληρότητα σε αυτές, ενισχύει τις υπηρεσίες των αναπτυξιακών προγραμμάτων και την ταχύτερη απορρόφηση και αξιοποίηση των διαθέσιμων πόρων. Στόχος είναι η γρήγορη ενίσχυση των επιχειρηματικών ομίλων, με κίνητρα κρατικές χρηματοδοτήσεις, χρηματοδοτικά εργαλεία όπως ΕΣΠΑ, Ταμείο Ανάκαμψης, Πράσινο Ταμείο, Πολεμικό Ταμείο τώρα και άλλες ενισχύσεις και φοροαπαλλαγές, για την προώθηση των αναγκαίων επενδυτικών προγραμμάτων, για τόνωση της επιχειρηματικότητας.

Όχι, κύριε Υπουργέ. Εμείς δεν συμφωνούμε ότι δεν εκταμιεύσατε αρκετά από το Ταμείο Ανάκαμψης. Αντίθετα, κάνατε καλά τη δουλειά σας. Το θέμα βέβαια είναι ποιος ωφελήθηκε και ποιος ζημιώθηκε. Το Ταμείο Ανάκαμψης με το οποίο ασχολείται το νομοσχέδιο είναι ένα άλλο μνημόνιο με προαπαιτούμενα για την εκταμίευση που είναι το τσάκισμα των εργασιακών ασφαλιστικών δικαιωμάτων, τη φοροληστεία του λαού, τις ιδιωτικοποιήσεις και την πολύμορφη στήριξη των επιχειρηματικών ομίλων.

Εγκαλείται η Κυβέρνηση από τα άλλα κόμματα ότι υπολείπονται αντιλαϊκά προαπαιτούμενα, διακόσια σαράντα τρία μάλιστα είπε ο ειδικός αγορητής της Πλεύσης Ελευθερίας, με αποτέλεσμα να χαθούν χρήματα. Είναι γνωστό ότι αυτά θα πάνε στους μεγάλους επιχειρηματίες. Ναι, εμείς λέμε κανένα προαπαιτούμενο να μην περάσει, γιατί αυτά περνάνε πάνω από τη ζωή του λαού. Επιδεινώνουν συνολικά την ποιότητα ζωής τους.

Η πλειοψηφία του λαού, κύριοι, στενάζει. Διότι οι μισθοί, οι συντάξεις και γενικότερα το λαϊκό εισόδημα φτάνει να καλύψει βασικές ανάγκες μόνο για δεκαπέντε μέρες και γιατί η ακρίβεια έχει φτάσει στον Θεό. Πολλά προϊόντα διατροφής έχουν γίνει απλησίαστα, όπως και τα ενοίκια. Η υγεία είναι πανάκριβη, όπως και η μόρφωση των παιδιών μας.

Οι βιοπαλαιστές αγρότες βρίσκονται στα μπλόκα παλεύοντας για την επιβίωσή τους, για μέτρα μείωσης του κόστους παραγωγής και για να μην πληρώσουν το σκάνδαλο του ΟΠΕΚΕΠΕ, ενάντια στην Ευρωπαϊκή Ένωση που αναμορφώνει την ΚΑΠ και μπροστά στην πολεμική οικονομία που προβλέπει παραπέρα μείωση των επιδοτήσεων. Διεκδικούν να αποδοθούν άμεσα οι επιδοτήσεις που δικαιούνται. Οι κτηνοτρόφοι αγωνίζονται για να αποζημιωθούν πραγματικά για τη θανάτωση των κοπαδιών τους από την ευλογιά, για μέτρα ενάντια στη διασπορά της ζωονόσου και για τον εμβολιασμό των ζώων.

Όλα αυτά, κύριοι, είναι τα αποτελέσματα της καπιταλιστικής ανάπτυξης την οποία στηρίζετε. Η Κυβέρνηση με την απατηλή επιχειρηματολογία ότι θα βελτιώνεται η ζωή των εργαζομένων, εφαρμόζοντας την πολιτική της για την ανάπτυξη των επιχειρηματικών ομίλων, ζητά από την εργατική τάξη, από τον λαό, να στηρίξει αυτήν την πολιτική. Το καλάθι της ΔΕΘ γέμισε για τους επιχειρηματικούς ομίλους, αδειάζοντας τη ζωή, τσακίζοντας τις ανάγκες του λαού.

Η Κυβέρνηση προκαλεί όταν για τις ανάγκες στήριξης αυτών των επιλογών, των μεγάλων επιχειρηματικών ομίλων, δεν υπάρχουν δημοσιονομικοί κανόνες, ενώ για την αξιοπρεπή διαβίωση του λαού προβάλλει τη δημοσιονομική σταθερότητα, τη δημοσιονομική πειθαρχία και ότι θα έχουμε χρεοκοπία αν δοθούν αυξήσεις 30% στους μισθούς, όπως είπε προχθές ο κ. Στουρνάρας.

Κυρίαρχο στοιχείο του αναπτυξιακού σχεδίου της Κυβέρνησης είναι η στροφή στην πολεμική οικονομία, με πακτωλό δισεκατομμυρίων ευρώ, 28 δισεκατομμυρίων έως 30 δισεκατομμυρίων, στους επιχειρηματικούς ομίλους. Αυτή συνοδεύεται με μεγαλύτερη επίθεση σε κάθε εργασιακό και ασφαλιστικό δικαίωμα που έχει απομείνει, με κύριο το νομοσχέδιο-τερατούργημα για το δεκατριάωρο που ετοιμάζετε να φέρετε τις επόμενες ημέρες, που απογειώνει τη βαρβαρότητα και που γυρίζει πίσω τη ζωή των εργαζομένων εκατόν πενήντα χρόνια. Αυξάνετε τα ωράρια εργασίας και μειώνετε τη ζωή των εργαζομένων. Αυτά επιτρέπει η εφαρμογή της Οδηγίας 2003 της Ευρωπαϊκής Ένωσης, που ενημερώνουμε τον λαό ότι την ψήφισαν όλα τα κόμματα, η Νέα Δημοκρατία, το ΠΑΣΟΚ και ο ΣΥΡΙΖΑ.

Απαίτηση, κυρίες και κύριοι της Κυβέρνησης, καθολικά των εργαζομένων είναι η απόσυρση αυτού του νομοσχεδίου, γιατί αν σήμερα, κάθε δύο ημέρες ένας εργάτης δολοφονείται και πολλοί σακατεύονται από επαγγελματικές ασθένειες, φανταστείτε πόσα εγκλήματα θα μετράμε με τα δεκατριάωρα και την εξαντλητική δουλειά των εργαζομένων.

Το τερατούργημα αυτό έχει και νέα ρύθμιση για απαλλαγή από τις εισφορές, για προσαυξήσεις από νυχτερινά, Κυριακές, υπερωρίες, με συνέπειες στις ασφαλιστικές παροχές, όπως άδειες ασθενείας, και πολύ περισσότερο σε συντάξεις των εργαζομένων. Η μείωση των εργοδοτικών εισφορών αυξάνει τα κέρδη. Το κράτος μειώνει εισφορές. Γιατί; Για να εξοικονομεί χρήμα για επενδύσεις, δημόσιες και ιδιωτικές, σε όφελος του κεφαλαίου.

Καταληστεύσατε τα αποθεματικά και την ακίνητη περιουσία των ασφαλιστικών ταμείων. Πάνω από 120 δισεκατομμύρια ευρώ είναι αυτά που αρπάξατε από τα ταμεία -και έπεται συνέχεια στην αρπαγή τους- για τη στήριξη της πολεμικής οικονομίας, όπως αποφάσισε η Ευρωπαϊκή Ένωση και θα υλοποιήσουν οι κυβερνήσεις. Αποτέλεσμα αυτών είναι οι συντάξεις να μειώνονται δραστικά, ενώ να αυξάνονται τα ηλικιακά όρια συνταξιοδότησης που τώρα μελετάτε για το 2027 να πάνε στα εβδομήντα δύο ή στα εβδομήντα τέσσερα έτη.

Με όλους τους νόμους σας, κύριοι, καταργήσατε ουσιαστικά τις συλλογικές συμβάσεις. Οι εργοδοτικές ενώσεις ούτε καν προσέρχονται σε συζήτηση, γιατί δεν θέλουν συλλογικές συμβάσεις με αυξήσεις, γιατί μειώνουν το ποσοστό κέρδους και υπονομεύουν, όπως λένε, την ανταγωνιστικότητα. Με το χρήμα που μαζεύετε από την πλειοψηφία του λαού -που το 95% των φορολογικών εσόδων είναι από αυτούς- το δίνετε για δημόσιες επενδύσεις σε υποδομές που θέλει το κεφάλαιο, επιδοτείτε τις ιδιωτικές καπιταλιστικές επενδύσεις, το δίνετε για νατοϊκούς εξοπλισμούς. Για αυτό δεν διαθέτετε την αναγκαία χρηματοδότηση για να υπάρξει αποκλειστικά δημόσιο σύστημα υγείας και πρόνοιας με εξασφάλιση της πρόληψης και όλων των υπηρεσιών υγείας, αλλά και φαρμάκου.

Για τους ίδιους λόγους δεν μπορεί να υπάρξει αποκλειστικά δημόσια δωρεάν παιδεία. Ενισχύετε την ιδιωτική εκπαίδευση. Νομοθετήσατε την ίδρυση ιδιωτικών πανεπιστημίων που δίνουν πτυχία σε όσους έχουν χρήμα. Για την κατοικία προπαγανδίζετε ότι παίρνετε μέτρα για λαϊκή στέγη, την ίδια ώρα που τριακόσιες χιλιάδες κατοικίες -πρώτες πολλές από αυτές- με τους νόμους που έχετε ψηφίσει, έχουν περάσει στα χέρια των τραπεζών και των διαφόρων funds με τους πλειστηριασμούς.

Παραχωρείτε εκατομμύρια τετραγωνικά μέτρα δημόσιας γης στους μεγαλοκατασκευαστές για κατασκευή κατοικιών, που το 70% θα το ενθυλακώνουν αυτοί, και μόλις ένα 30% θα πηγαίνει για τη λεγόμενη κοινωνική μίσθωση, η οποία δεν έχει ανώτερο όριο μίσθωσης, γιατί αυτό θα το καθορίζει η αγορά, όπως έχετε προβλέψει με τον νόμο.

Το ΚΚΕ έχει καταθέσει πρόταση, την οποία απορρίψατε, για επαναλειτουργία του Οργανισμού Εργατικής Κατοικίας, ώστε να αξιοποιηθεί η δημόσια περιουσία και να κατασκευαστούν κατοικίες που θα στεγάσουν εργατικές λαϊκές οικογένειες. Έχουμε καταθέσει, επίσης, επανειλημμένως προτάσεις νόμου, τροπολογίες για τα υπερχρεωμένα νοικοκυριά, για τους δανειολήπτες σε ελβετικό φράγκο, για την απαγόρευση πλειστηριασμών πρώτης κατοικίας, αλλά όλες οι κυβερνήσεις, και βέβαια η Νέα Δημοκρατία εδώ και σαράντα χρόνια, τις έχουν απορρίψει, προσηλωμένοι στην πολιτική υπεράσπισης των τραπεζών και των επιχειρηματικών ομίλων.

Τα τιμολόγια ενέργειας έχουν γίνει βραχνάς για την εργατική λαϊκή οικογένεια και είναι ακριβότερα σε σχέση με τη βιομηχανική κατανάλωση. Προχθές σε σύσκεψη του Μαξίμου κατέληξαν σε περαιτέρω ενίσχυση των ενεργοβόρων βιομηχανικών μονάδων με μειωμένο κόστος, με την πρόταση του ΣΕΒ, την οποία εξετάζει η Κυβέρνηση, να προβλέπει -και προβλέπει ουσιαστικά- τη διατήρηση σταθερής τιμής της ηλεκτρικής ενέργειας για τρία χρόνια περίπου στα 50 με 60 ευρώ ανά μεγαβατώρα, όταν η τιμή της χονδρεμπορικής είναι περίπου στα 90 ευρώ, με τη χρηματοδότηση να φτάνει στα 300 εκατομμύρια ευρώ σχεδόν.

Ο καπιταλισμός, κύριοι, που υπηρετείτε είναι ταυτισμένος με τον πόλεμο, τη φτώχεια, την ανεργία, την προσφυγιά και τη μετανάστευση. Βασανίζει τους λαούς. Γίνεται πιο αντιδραστικός και επικίνδυνος. Έχει ξεπεράσει τα ιστορικά του όρια. Δεν μπορεί να έχει εξανθρωπιστεί, όπως παραπλανητικά ισχυρίζονται οι υποστηρικτές του, οι φιλελεύθερες, σοσιαλδημοκρατικές και ακροδεξιές δυνάμεις, και στον τόπο μας, η Κυβέρνηση της Νέας Δημοκρατίας, του ΠΑΣΟΚ, ο ΣΥΡΙΖΑ, η Πλεύση Ελευθερίας, ο Βελόπουλος και οι κάθε είδους απολογητές που προσπαθούν να θολώσουν τα νερά καλλιεργώντας αυταπάτες.

Όλοι σας προσκυνάτε τον θεό του καπιταλιστικού κέρδους, την ανταγωνιστικότητα και την κερδοφορία των οικονομικών ομίλων. Υποστηρίζετε το ΝΑΤΟ και τις στρατηγικές σχέσεις με τις ΗΠΑ και την εμπλοκή στον ιμπεριαλιστικό πόλεμο. Όλοι σας ορκίζεστε στη δημοσιονομική πειθαρχία και υλοποιείτε με φανατισμό εχθρικές για τον λαό κατευθύνσεις της Ευρωπαϊκής Ένωσης, τη λεγόμενη «ευρωπαϊκή κανονικότητα». Παρουσιάζετε το κράτος του κεφαλαίου, τη δικτατορία των μονοπωλίων ως κράτος δικαίου. Κοστολογείτε τις ανάγκες του λαού, τις κόβετε και τις ράβετε στα μέτρα του κεφαλαίου.

Λέμε, λοιπόν, στον λαό ότι δεν υπάρχουν περιθώρια για άλλες αυταπάτες. Δεν θα σώσει τον λαό κανένας μεσσίας, κανένας σωτήρας. Θα τον σώσει ο κοινός αγώνας απέναντι στον πραγματικό εχθρό: το κεφάλαιο και την εξουσία του. Μεγαλώνει η ανάγκη οι εργαζόμενοι, οι νέοι να βγουν έξω από τα όρια του καπιταλιστικού συστήματος που στερεί παντού το οξυγόνο για τις ανάγκες του λαού. Οι εργαζόμενοι, οι αυτοαπασχολούμενοι, η φτωχή αγροτιά, οι νέοι και οι νέες χρειάζεται να σκεφτούν και να στηρίξουν τη μόνη εναλλακτική πρόταση του ΚΚΕ, που θα απαλλάξει τον λαό από την εξουσία του κεφαλαίου.

Το ΚΚΕ αγωνίζεται για την εξουσία της εργατικής τάξης που θα πάρει στα χέρια της την οικονομία και, με εργαλείο την επιστήμη, θα σχεδιάσει κεντρικά την παραγωγική ανάπτυξη που θα ικανοποιεί τις λαϊκές ανάγκες. Αυτή η νέα μορφή οργάνωσης της οικονομίας και της κοινωνίας, ο σοσιαλισμός, είναι η απάντηση στο σύστημα της εκμετάλλευσης των πολέμων, της φτώχειας και της εξαθλίωσης. Είναι αυτή που τελειώνει την κυριαρχία των παράσιτων που αρπάζουν τον αμύθητο πλούτο που παράγουν οι εργαζόμενοι. Μόνο τότε η υγεία θα είναι καθολικό δικαίωμα, δωρεάν και αναβαθμισμένη για όλο τον λαό. Η παιδεία θα μορφώνει όλα τα παιδιά του λαού σε όλες τις βαθμίδες δωρεάν, σε σύγχρονα σχολεία, με σύγχρονα εκπαιδευτικά προγράμματα και υλικοτεχνική υποδομή. Μόνο τότε η γη δεν θα είναι εμπόρευμα και θα αξιοποιείται για τις ανάγκες του λαού, με σχεδιασμό για χτίσιμο σύγχρονων κατοικιών για την ικανοποίηση των αναγκών στέγασης του λαού.

Τεράστιες εκτάσεις που είναι χέρσες θα καλλιεργούνται για τη διατροφική επάρκεια του λαού. Οι παραλίες και οι ακτές θα προσφέρουν χαρά στον λαό και όχι κέρδη στο κεφάλαιο. Σημαντικά έργα θα σχεδιάζονται για να παρέχουν τη μέγιστη προστασία του λαού από φωτιές, πλημμύρες, σεισμούς και άλλα φυσικά φαινόμενα. Το νερό θα είναι πράγματι πηγή ζωής. Θα μπορούν να γίνουν τα αναγκαία έργα για την προστασία και την αναζωογόνηση του υδροφόρου ορίζοντα.

Ο χώρος της ΔΕΘ θα είναι μητροπολιτικό πάρκο για να το χαίρεται ο λαός της Θεσσαλονίκης. Ο σύντροφος Δελής μίλησε αναλυτικά για τη θέση μας. Με κεντρικό σχεδιασμό και με σημαντικά έργα μπορεί να εξασφαλιστεί επάρκεια και φτηνή ενέργεια για τον λαό. Μόνο με την εργατική εξουσία οι σχέσεις με άλλους λαούς θα είναι σχέσεις αμοιβαίου οφέλους. Η εργατική τάξη είναι η δύναμη προόδου και μπορεί να σαρώσει και να ανατρέψει το εμπόδιο για αυτήν που είναι η αστική τάξη και το εθνικό κράτος. Το ΚΚΕ πρωταγωνιστεί στους αγώνες με το επαναστατικό πρόγραμμα, την πολιτική πρόταση εξουσίας και διακυβέρνησης του τόπου, παλεύει για να αλλάξει τον κόσμο, να καταργηθεί η εκμετάλλευση ανθρώπου από άνθρωπο για να ζήσει ο λαός με σύγχρονους όρους…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, αν θέλετε, ολοκληρώστε.

**ΧΡΗΣΤΟΣ ΚΑΤΣΩΤΗΣ:**… στη σοσιαλιστική κομμουνιστική κοινωνία που είναι το νέο, το σύγχρονο, το ρεαλιστικό. «Ανατρέπουμε το παλιό, ανοίγουμε τον δρόμο στο νέο. Σοσιαλισμός για να νικήσει το δίκιο!», όπως είναι και το σύνθημα του 51ου Φεστιβάλ της ΚΝΕ «Οδηγητή» που σήμερα ανοίγει στην Αθήνα, στο πάρκο Τρίτση.

Η απεργία την 1η Οκτώβρη είναι κρίσιμη και πρέπει να νεκρώσουν όλοι οι χώροι δουλειάς, να συμμετάσχουν οι αυτοαπασχολούμενοι που καταστρέφονται από την πολιτική στήριξης του μεγάλου κεφαλαίου, οι βιοπαλαιστές αγρότες που ξεκληρίζονται, οι κτηνοτρόφοι που καταστρέφονται από τη θανάτωση των κοπαδιών τους και ιδιαίτερα η νεολαία που είναι τα μεγαλύτερα θύματα του εργασιακού μεσαίωνα. Αυτός ο δρόμος μπορεί να μας οδηγήσει στη διέξοδο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσώτη.

Η κ. Αποστολάκη δεν είναι εδώ, όποτε έχετε τον λόγο εσείς, κ. Λαζαρίδη.

**ΜΑΚΑΡΙΟΣ ΛΑΖΑΡΙΔΗΣ:** Θα ήθελα να μιλήσω μετά από έναν Βουλευτή.

**ΠΡΟΕΔΡΕΥΩΝ (Βασίλειος Βιλιάρδος):** Λυπάμαι, αλλά μετά είναι ο κ. Ηλιόπουλος και μετά εσείς.

**ΜΑΚΑΡΙΟΣ ΛΑΖΑΡΙΔΗΣ:** Τότε θα μιλήσω τώρα.

**ΠΡΟΕΔΡΕΥΩΝ (Βασίλειος Βιλιάρδος):** Δεν είπατε προηγουμένως ότι δεν θέλετε να μιλήσετε;

**ΜΑΚΑΡΙΟΣ ΛΑΖΑΡΙΔΗΣ:** Είπα να μιλήσω μετά από έναν Βουλευτή. Δεν είπα ότι δεν θέλω να μιλήσω. Υπάρχει διαφορά ανάμεσα στα δύο.

**ΠΡΟΕΔΡΕΥΩΝ (Βασίλειος Βιλιάρδος):** Ελάτε τώρα, κύριε Φωτόπουλε, και μετά εσείς, κύριε Λαζαρίδη, και μετά ο κ. Ηλιόπουλος.

Κύριε Φωτόπουλε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Είμαι στην Ελληνική Λύση από τη σύστασή της, από το 2016. Έχουν περάσει εννέα χρόνια. Αρκετές φορές μπορώ να πω ότι είμαι περήφανος για τη συμμετοχή μου πριν την εκλογή μου ως Βουλευτής και μετά. Σήμερα είναι μία από τις μέρες αυτές, που όντως η συμμετοχή μας στο Ευρωκοινοβούλιο, οι δράσεις μας, οι ενέργειες, τις οποίες έκανε ο επικεφαλής της Ευρωομάδας μας, ο Μανώλης ο Φράγκος, στο ECR και η πρόταση την οποία στήριξε το ECR τελικά για την αποστολή στην Ελλάδα της Επιτροπής Αναφορών ώστε να διερευνηθεί από την PETI το έγκλημα των Τεμπών, είναι από τις στιγμές που σε κάνουν υπερήφανο που ασχολείσαι με τα κοινά, που δίνεις όλο σου το είναι, που πιστεύεις σε κάποιους ανθρώπους, που πιστεύεις σε κάποιες αξίες, που πιστεύεις σε κάποια πράγματα.

Έρχομαι τώρα, κύριε Παπαθανάση, στο νομοσχέδιο και συγκεκριμένα στο άρθρο 37. Ξέρω ότι δεν αφορά εσάς, ξέρω ότι αφορά το Υπουργείο Ανάπτυξης, γιατί δεν είναι τίποτα άλλο, παρά η απόφαση της Κυβέρνησης να δώσει παράταση στις προθεσμίες γενικών συνελεύσεων κεφαλαιουχικών εταιρειών μόνο στον κλάδο των φαρμακευτικών επιχειρήσεων. Είμαστε στη χώρα στην οποία η πλειονότητα των επιχειρήσεων και των κεφαλαιουχικών -μην μας τρομάζει ο όρος, το γεγονός ότι μια εταιρεία μπορεί να έχει τη μορφή της ανώνυμης δεν σημαίνει ότι είναι ένας κολοσσός, δεν σημαίνει ότι είναι μια μεγάλη εταιρεία, σύμφωνα με αυτά τα οποία βλέπουμε σε οικονομίες, όπως είναι η γερμανική, όπως είναι η ολλανδική-, η ραχοκοκαλιά των επιχειρήσεων των ελληνικών κεφαλαιουχικών και μη είναι μικρομεσαίες.

Σε μία χρονιά στην οποία εσείς, το Υπουργείο Ανάπτυξης, με την απόφαση 46982/18-6-2025 αποφασίσατε και νομοθετήσατε και ορίσατε τα πρόστιμα για το ΓΕΜΗ, κύριοι συνάδελφοι, ξέρετε πόσα είναι; Στο άρθρο 10 της απόφασης που προανέφερα που ουσιαστικά εξειδικεύει τα πρόστιμα για την παράλειψη ή την καθυστερημένη, έστω και για μία μέρα, δημοσίευση των οικονομικών καταστάσεων, τα πρόστιμα ξεκινούν από 10 χιλιάδες ευρώ και φτάνουν στις 100 χιλιάδες ευρώ. Σε αυτήν τη χρονιά, όλες οι ενώσεις, όλοι οι λογιστές, όλοι οι φοροτεχνικοί -και σας το λέω μετά λόγου γνώσεως- σας ζητούν αυτό που κάνατε για τις φαρμακευτικές επιχειρήσεις παραγωγής και εμπορίας να το κάνετε για όλες. Σας το ζήτησε και το Οικονομικό Επιμελητήριο. Δεν νομίζω ότι υπάρχει κάποιος σε αυτήν την Αίθουσα, ο οποίος μπορεί να κατηγορήσει το Οικονομικό Επιμελητήριο για αντιπολίτευση στην Κυβέρνηση. Δώστε, λοιπόν, παράταση σε όλες τις κεφαλαιουχικές επιχειρήσεις για τη διεξαγωγή των γενικών συνελεύσεων, έστω και ετεροχρονισμένα, γιατί θα έπρεπε να έχει γίνει πριν από τις 10 Σεπτεμβρίου.

ΑΑΔΕ: Ήρθε η ΑΑΔΕ στο προσκήνιο τις τελευταίες μέρες, μεταξύ άλλων, και από το γεγονός ότι ο ΟΠΕΚΕΠΕ ως φορέας μεταφέρθηκε στην ΑΑΔΕ. Αλήθεια, πόσες περιπτώσεις -νομίζω ότι το έχω ξαναπεί- ξέρετε τον τελευταίο καιρό που η ΑΑΔΕ αυτοϊάθηκε, και έφερε εις πέρας περιπτώσεις εργαζομένων στην Ανεξάρτητη Αρχή Δημοσίων Εσόδων, οι οποίοι πιάστηκαν με τη γίδα στην πλάτη; Τρεις. Είναι η περίπτωση της ΔΟΥ Χαλκίδας, η περίπτωση της ΔΟΥ Κέρκυρας και η τελευταία η ΔΟΥ Κατερίνης, όπου κάποιος γνωστός και ως «Κατοστάρικος», απ’ ό,τι λένε, πιάστηκε με τη γίδα στην πλάτη. Και οι τρεις αυτές περιπτώσεις δεν διαλευκάνθηκαν από την ΑΑΔΕ ως εσωτερικό θέμα, αλλά από την Ελληνική Αστυνομία.

Η ΑΑΔΕ, την οποία εσείς μας εμφανίζεται ως το ιερό δισκοπότηρο, ως αυτή η οποία θα δώσει λύση στο θέμα του ΟΠΕΚΕΠΕ, έβλεπε τους «Φραπέδες» και τους «Χασάπηδες» να περνάνε από μπροστά της, δεν μπόρεσε να δώσει λύση στα μισθωτήρια, δεν μπόρεσε να δώσει λύσεις στα ΑΦΜ τα οποία έπαιρναν παράνομο χρήμα επιδοτήσεων.

Αλήθεια, τις βεβαιώσεις αποδοχών τις οποίες έβγαζε, δεν τις έλεγξε ποτέ κανένας; Δηλαδή πήγε ένας φορολογούμενος ο οποίος εισέπραξε 1 εκατομμύριο και αυτός ο άνθρωπος δεν ελέγχθηκε;

Σε αυτήν την υπηρεσία, λοιπόν, στείλατε τον ΟΠΕΚΕΠΕ. Θα περίμενε κανείς -και ξέρετε ότι το λέω πολύ καλοπροαίρετα- μετά τη φασαρία, μετά τη σκόνη, μετά τον αναβρασμό ο όποιος έχει επικρατήσει στην Ελλάδα, να δείξετε μια παραπάνω ευαισθησία στα θέματα του αγροτικού τομέα γιατί είναι πραγματικά θέματα, η ερήμωση της γης, η ένδεια του πρωτογενούς τομέα, το γεγονός ότι αυτό έχει αντανάκλαση στους καταναλωτές, στα ράφια των κρεοπωλείων, στους μεροκαματιάρηδες οι οποίοι δεν μπορούν να πάνε να αγοράσουν πια ένα κιλό μοσχάρι, θα περίμενα να είστε λίγο πιο προσεκτικοί.

Μου στέλνει μήνυμα συνάδελφος για το οποίο θα επανέλθω με επίκαιρη ερώτηση τις επόμενες μέρες και τι μου λέει, κυρίες και κύριοι Βουλευτές; Από τους διακόσιους εξήντα τρεις χιλιάδες επαγγελματίες αγρότες -και εδώ ερχόμαστε να ξαναδούμε πάλι το θέμα ότι δεν φτάνει να νομοθετείτε, θα πρέπει να τηρούνται και αυτά τα οποία νομοθετείτε, κύριε Υπουργέ, η κριτική μου είναι πολύ καλοπροαίρετη- έχουν λάβει επιστροφή του ειδικού φόρου κατανάλωσης για το πρώτο τρίμηνο οι ογδόντα δύο χιλιάδες, για το δεύτερο οι εβδομήντα έξι χιλιάδες και ο Θεός να βάλει το χέρι του τι θα γίνει με το τρίτο τρίμηνο, όταν τελειώσει και η περίοδος υποβολής δηλώσεων ΦΠΑ στα τέλη Σεπτεμβρίου! Κλάσμα των επαγγελματιών αγροτών έχει λάβει αυτό το οποίο εσείς νομοθετήσατε, την επιστροφή του ειδικού φόρου κατανάλωσης. Μάλιστα μου έστειλε ένα μήνυμα και με συγκεκριμένα νούμερα: Ζευγάρι επαγγελματιών αγροτών. Ο σύζυγος έχει πάρει κανονικά την επιστροφή, η επιστροφή της συζύγου αγνοείται. Η επιστροφή είναι μια υπόθεση, μεταξύ των άλλων, η οποία ελέγχεται από τις υπηρεσίες και δεν έχει δοθεί απάντηση από το καλοκαίρι γιατί δεν έχει επιστραφεί ο ειδικός φόρος κατανάλωσης στους αγρότες.

Κλείνοντας, δεν θα σταματήσω να αναφέρομαι στις δυσλειτουργίες της ΑΑΔΕ. Φέρνω ένα συγκεκριμένο παράδειγμα. που είναι μια συγκεκριμένη πράξη, μια αλλαγή: Ένας ελεύθερος επαγγελματίας με προσωπική εταιρεία έχει αιτηθεί την υπαγωγή στον ΦΠΑ από τις 26 Μαΐου και με επίσκεψη δική μου στο ΚΕΦΟΔΕ. Η υπόθεση είναι ακόμα σε επεξεργασία. Πρόκειται για πράξεις τις οποίες υπό άλλες συνθήκες τις διεκπεραιώναμε σε ένα πρωί.

Αυτή είναι η ψηφιακή γραφειοκρατία την οποία έχετε επιβάλει και η οποία δυστυχώς αποτελεί τροχοπέδη για την επιχειρηματικότητα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Καλείται στο Βήμα ο κ. Μακάριος Λαζαρίδης, Κοινοβουλευτικός Εκπρόσωπος της Νέας Δημοκρατίας. Θα ακολουθήσουν ο κ. Ηλιόπουλος, μετά η κ. Παπαϊωάννου -εάν είναι στην Αίθουσα- και μετά ο κύριος Υπουργός.

Κύριε Λαζαρίδη, έχετε τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ. Κυρίες και κύριοι συνάδελφοι. Κύριε Φωτόπουλε και εκπρόσωποι κομμάτων της Αντιπολιτεύσεως, κατεβαίνοντας από μία μαραθώνια συνεδρίαση της Εξεταστικής Επιτροπής για τον ΟΠΕΚΕΠΕ, σας έχω νέα τα οποία προφανώς δεν θα σας αρέσουν. Το λέω αυτό γιατί ένας από τους δύο μάρτυρες που κατέθεσαν σήμερα, ο πρώην Πρόεδρος του ΟΠΕΚΕΠΕ, ανώτατος δικαστικός, ο κ. Σαλάτας, έκανε μία πολύ μεγάλη αποκάλυψη. Όντως είναι ιστορική η αποκάλυψη του κ. Σαλάτα, όπως ανέφερε από Βήματος της Βουλής η Πρόεδρος της Πλεύσης Ελευθερίας, αλλά ακριβώς για τον αντίστροφο λόγο απ’ αυτόν τον οποίο φαντάστηκε η κ. Κωνσταντοπούλου.

Ας πάρουμε λίγο τα πράγματα με τη σειρά. Είμαστε στον Μάιο του 2025. Η Ευρωπαϊκή Εισαγγελία γνωστοποιεί με δελτίο Τύπου της ότι έκανε έφοδο στα γραφεία του ΟΠΕΚΕΠΕ και δεν υπήρξε καλή συνεργασία. Λέει συγκεκριμένα το δελτίο Τύπου, το οποίο θα καταθέσω στα Πρακτικά: «Υπάρχει μία συνεχιζόμενη έρευνα με φερόμενο οργανωμένο σύστημα απάτης με γεωργικά κονδύλια και διαφθορά, στην οποία εμπλέκονται δημόσιοι υπάλληλοι του ΟΠΕΚΕΠΕ». Ούτε πολιτικοί ούτε «γαλάζιες» συμμορίες ούτε τίποτα. Αυτά τα λέει η Ευρωπαϊκή Εισαγγελία. Το καταθέτω για τα Πρακτικά.

(Στο σημείο αυτό ο Βουλευτής κ. Μακάριος Λαζαρίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τις ίδιες μέρες ο κ. Σαλάτας αρχίζει να εκδίδει ανακοινώσεις σε βάρος της Ευρωπαϊκής Εισαγγελίας στη λογική ότι δεν είχαν δικαίωμα ελέγχου και έχει βγάλει αρκετά δελτία Τύπου εκείνες τις ημέρες, 19, 20 και 22 Μαΐου, σε τρεις ημέρες τρία δελτία Τύπου, όπου εκεί επιτίθεται στους Ευρωπαίους Εισαγγελείς. Τα καταθέτω για τα Πρακτικά.

(Στο σημείο αυτό ο Βουλευτής κ. Μακάριος Λαζαρίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Του εξηγείται από την πλευρά της ελληνικής Κυβερνήσεως ότι η Κυβέρνηση του Κυριάκου Μητσοτάκη θέλει τον πλήρη έλεγχο στη λογική αυτή που έχουμε πει από την αρχή, «όλα στο φως» και προφανώς και την άψογη συνεργασία με τους Ευρωπαίους Εισαγγελείς. Αυτό γνωστοποιείται στον κ. Σαλάτα, ο οποίος συνεχίζει να επιμένει στην άποψή του και στην κόντρα με τους Ευρωπαίους Εισαγγελείς. Μάλιστα λέει ότι θα βγάλει και άλλες ανακοινώσεις.

Τότε, λοιπόν, η Ελληνική Κυβέρνηση -και αν αυτό είναι μεμπτό, παρακαλώ, κυρίες και κύριοι συνάδελφοι, όταν πάρετε τον λόγο να μας το πείτε- του ξεκαθαρίζει ότι αυτή η σύγκρουσή του με τους Ευρωπαίους Εισαγγελείς, όταν η Ελληνική Κυβέρνηση, η Κυβέρνηση του Κυριάκου Μητσοτάκη, θέλει να διερευνηθούν τα πάντα, δεν μπορεί να συνεχιστεί και βεβαίως αν συνεχιστεί να αντιστέκεται στον έλεγχο των Ευρωπαίων Εισαγγελέων, δεν μπορεί να παραμείνει στη θέση του. Και έρχεστε σήμερα και μας λέτε για ιστορική αποκάλυψη Σαλάτα.

Ναι, κυρίες και κύριοι συνάδελφοι. Το απάντησε και την περασμένη Δευτέρα ο Υφυπουργός στον Πρωθυπουργό. Ο κ. Μυλωνάκης είπε πάρα πολύ καθαρά ότι δεν θα μπορούσαμε να ανεχτούμε αυτό το οποίο μας λέγατε μέχρι τώρα, επιχειρώντας να στήσετε για μία ακόμη φορά μία σκευωρία απέναντι στην Κυβέρνηση για συγκάλυψη. Όχι μόνο σκευωρία δεν υπάρχει για συγκάλυψη, αλλά αυτή η Κυβέρνηση άνοιξε τις πόρτες στον ΟΠΕΚΕΠΕ, απομάκρυνε τον τότε Πρόεδρο, τον κ. Σαλάτα, ο οποίος δεν επιθυμούσε τους ελέγχους και ήταν σε μια σύγκρουση με την Ευρωπαϊκή Εισαγγελία. Νομίζω ότι αυτό είναι μια πλήρης δικαίωση και για την Κυβέρνηση και -θα έλεγα- μια πλήρης δικαίωση για τον αρμόδιο Υφυπουργό, τον κ. Μυλωνάκη.

Ο κ. Σαλάτας είπε και κάτι ακόμα, το οποίο πάλι καταρρίπτει τους μύθους τους οποίους επιχειρείτε όλα τα κόμματα να στήσετε. Είπε ότι υπάρχει ένα διαχρονικό, ένα διακομματικό πρόβλημα στον ΟΠΕΚΕΠΕ που συνδέεται από την ημέρα που δημιουργήθηκε το 2001 -επί ΠΑΣΟΚ- με το γεγονός ότι μπήκαν τεχνικοί σύμβουλοι ιδιωτικές εταιρείες οι οποίες είχαν και έχουν βεβαίως ακόμη τον έλεγχο του ΟΠΕΚΕΠΕ.

Καταλαβαίνω απ’ αυτά που άκουσα από τον κ. Φωτόπουλο ότι η Ελληνική Λύση αμφισβητεί την Ανεξάρτητη Αρχή Δημοσίων Εσόδων ως προς την τεχνογνωσία της και τις δυνατότητες που έχει στους ελέγχους. Αυτό είπατε. Γι’ αυτό, λοιπόν, η Ελληνική Κυβέρνηση αποφάσισε να πάει ο ΟΠΕΚΕΠΕ στην ΑΑΔΕ.

Κλείνω το θέμα του ΟΠΕΚΕΠΕ. Προφανώς θα έρθουν και άλλες αποκαλύψεις στην εξεταστική επιτροπή η οποία μόλις τώρα ξεκίνησε τις συνεδριάσεις της, καθώς η Κυβέρνηση, όπως σας είπα, μόλις στην αρχή, στην πρώτη συνεδρίαση της επιτροπής δικαιώνεται για το γεγονός ότι «όλα στο φως».

Πριν πω δυο-τρεις κουβέντες για το νομοσχέδιο, θέλω να περάσω σε ένα-δύο θέματα ακόμη που άκουσα από συναδέλφους και από πολιτικούς Αρχηγούς.

Ελληνοτουρκικά: Άκουσα την κριτική των κομμάτων στην Κυβέρνηση για το γεγονός ότι αναβλήθηκε η συνάντηση -θα ήταν η όγδοη- του Πρωθυπουργού με τον Τούρκο Πρόεδρο. Στο ΠΑΣΟΚ υπήρξε μια διχογνωμία. Άλλα είπε ο κ. Μάντζος στην ανακοίνωσή του, άλλα είπε ο κ. Ανδρουλάκης στη συνέντευξη που έδωσε μετά. Συνεννοηθείτε λιγάκι εκεί στο ΠΑΣΟΚ. Νομίζω ότι αυτή είναι η πραγματικότητα. Από το ΠΑΣΟΚ, λοιπόν, μέχρι τα δήθεν πατριωτικά κόμματα, την Ελληνική Λύση και τη Νίκη, έσπευσαν -προσέξτε- να επιτεθούν στην Κυβέρνηση πριν καν ενημερωθούν για τους λόγους της αναβολής.

Θα ήθελα, λοιπόν, να σας πω ότι αυτό που κάνετε είναι το άκρον άωτον του λαϊκισμού, για να μην πω ότι είναι ντροπή για τη χώρα. Το λέω αυτό γιατί θα έπρεπε να περιμένετε, διότι αν η Τουρκία ενοχλήθηκε από το γεγονός ότι πάντα η Ελληνική Κυβέρνηση προαναγγέλλει τέτοιου είδους συναντήσεις και η Άγκυρα δεν ήθελε να ανακοινωθεί, τότε χωρίς να το καταλάβετε υποστηρίξατε την τουρκική θέση, άθελά σας, όχι εσκεμμένα.

Γι’ αυτό άλλη φορά, σας παρακαλώ πάρα πολύ, να μη βιάζεστε να βγάζετε συμπεράσματα και το κυριότερο, μη βάζετε τα εθνικά μας θέματα στην πολιτική κονίστρα.

Το λέω αυτό για έναν ακόμη λόγο. Το επισημαίνω γιατί απευθύνεστε σε μία Κυβέρνηση που σε αυτά τα εξίμισι χρόνια που κυβερνάει τον τόπο με την εντολή του ελληνικού λαού, έχει μεγαλώσει την Ελλάδα -σας το έχω πει και άλλες φορές-, την έχει θωρακίσει, έχει θωρακίσει τις ελληνικές Ένοπλες Δυνάμεις με υπερσύγχρονα οπλικά συστήματα, έχει προχωρήσει στον θαλάσσιο χωροταξικό σχεδιασμό, έχει προχωρήσει στα θαλάσσια πάρκα, έχει πετύχει μόνη της απέναντι σε όλους στο Συμβούλιο των Υπουργών Εξωτερικών να μην μπει η Τουρκία στο SAFE αν δεν αποσύρει το casus belli και έρχεστε με μία -τι να πω- χαρά να πείτε αυτά τα οποία είπατε χθες.

Δύο πολύ σύντομα σχόλια σε ό,τι αφορά το ζήτημα των Τεμπών. Κατ’ αρχάς έχουμε ξεκαθαρίσει ότι αυτή η ανείπωτη εθνική τραγωδία θα κριθεί στα ελληνικά δικαστήρια, θα το αποφασίσει η ελληνική δικαιοσύνη και όχι τα όποια λαϊκά δικαστήρια επιθυμούν κάποιοι εδώ μέσα.

Έχει ανοίξει μια πολύ μεγάλη κουβέντα τις τελευταίες ημέρες για την απεργία πείνας ενός χαροκαμένου πατέρα εδώ έξω στο Μνημείο του Άγνωστου Στρατιώτη, την οποία απεργία πείνας επιχειρείτε και πάλι να εκμεταλλευτείτε πολιτικά. Και είναι φανερό ότι υπάρχουν πολιτικοί και πολιτικά κόμματα, τα οποία προφανώς δεν επιθυμούν να ξεκινήσει η δίκη για λόγους πολιτικούς, ενδεχομένως και οικονομικούς. Και συνεχίζετε την ίδια τακτική που ακολουθήσατε μέχρι πριν από αρκετούς μήνες, όπου μιλούσατε για συγκάλυψη, μιλούσατε για μπαζώματα, μιλούσατε για ξυλόλια, μιλούσατε για χαμένα βαγόνια, μιλούσατε, μιλούσατε και τελικά αποδείχτηκε ότι όλα αυτά ήταν ένας μύθος.

Θα σας διαβάσω κάτι από ένα κορυφαίο στέλεχος κόμματος εντός της Βουλής που το λέει και η ίδια. Σας διαβάζω λοιπόν: «Έχουμε, λοιπόν, τώρα την ευθύνη, όχι για να γίνουμε Καρυστιανού, ούτε να γίνουμε Κωνσταντοπούλου. Εμείς είχαμε την ευθύνη να φέρουμε τα ζητήματα στη Βουλή, να δώσουμε όλα τα στοιχεία, να απαιτήσουμε απαντήσεις. Συμμετείχαμε, βέβαια, σε όσες εκδηλώσεις έγιναν, αλλά η θεσμική μας λειτουργία είναι αυτή που θα αλλάξει τα δεδομένα. Και εγώ σας λέω το εξής. Είδατε τι έγινε με όλη αυτήν την ιστορία και τον τρόπο που λειτούργησε η κ. Κωνσταντοπούλου; Είδατε ότι ευτελίστηκαν ένα σωρό διαδικασίες και πράγματα γιατί αποδείχτηκαν ψέματα;». Και εδώ είναι το καλό, κύριε Υπουργέ.

Αυτά, λοιπόν, που σας διάβασα μόλις πριν από λίγο, κ. Γερουλάνο, δεν τα λέει κάποιο στέλεχος της Νέας Δημοκρατίας, τα είπε σε εκδήλωση του ΠΑΣΟΚ στο Κιλκίς η υπεύθυνη πολιτικού σχεδιασμού του ΠΑΣΟΚ, κ. Άννα Διαμαντοπούλου, προφανώς ασκώντας και κριτική εσωκομματική στον κ. Ανδρουλάκη. Και ξεκαθαρίζει η κ. Διαμαντοπούλου -όχι εμείς- ότι όλα αυτά τα οποία υποστηρίξατε όλο το προηγούμενο χρονικό διάστημα ήταν ψέματα.

Κλείνω, κύριε Πρόεδρε -και ευχαριστώ για την ανοχή σας- με δύο κουβέντες για το σημερινό νομοσχέδιο, αλλά θα βάλω λίγο την ευρύτερη προσέγγιση της οικονομικής πολιτικής της Κυβέρνησης. Και θα το κάνω, γιατί θα μιλήσουν και οι Υπουργοί, το έχει κάνει άλλωστε με εξαιρετικό τρόπο ο εισηγητής μας στην εισήγησή του.

Άκουσα με προσοχή τις τοποθετήσεις της Αντιπολίτευσης. Μιλάτε για λάθος δήθεν δρόμο, για κακή διαχείριση της οικονομίας. Όμως, κυρίες και κύριοι συνάδελφοι, η πραγματικότητα λέει άλλα. Το ΑΕΠ της χώρας από τα 185 δισεκατομμύρια το 2019 εκτοξεύθηκε στα 237,6 το 2024. Είναι μία αύξηση πάνω από 28%. Το δημόσιο χρέος ως ποσοστό του ΑΕΠ μειώθηκε από το 183% στο 154%. Αυτή είναι η μεγαλύτερη μείωση στην Ευρώπη. Η ανεργία έπεσε από το 17,4 στο 7,9, το χαμηλότερο επίπεδο -προσέξτε- πριν την οικονομική κρίση, πριν το 2009. Ο κατώτατος μισθός αυξήθηκε από τα 650 ευρώ στα 880 ευρώ και στο τέλος της τετραετίας μας θα είναι στα 950 ευρώ. Οι αμοιβές -ακούστε τα αυτά, έχουν πολύ μεγάλο ενδιαφέρον και σας προτείνω να πάρετε τα Πρακτικά να τα εμπεδώσετε- ανά εργαζόμενο αυξήθηκαν από τα 19.609 ευρώ το 2019 σε 22.176 ευρώ σήμερα, συν 13,1%, κύριε Κρητικέ. Η απόλυτη φτώχεια από το 15,8% το 2019 μειώθηκε σε 14% το 2025 και η σχετική φτώχεια από 29% το 2019 σε 26,9% το 2025. Αυτή είναι η πραγματική εικόνα της οικονομίας σήμερα. Και ξέρετε ποια είναι η μεγαλύτερη απόδειξη; Ότι οι διεθνείς αγορές μας εμπιστεύονται ξανά. Ότι η χώρα έχει πλέον επενδυτική βαθμίδα, με αναβαθμίσεις μέσα σε διαδοχικές κρίσεις και δεν είναι στο χείλος του γκρεμού, κατά τα λεγόμενά σας.

Το πραγματικό ερώτημα -κατά την προσωπική μου άποψη- είναι ένα. Θέλουμε μια Ελλάδα που να κοιτάει μπροστά ή μια Ελλάδα που θα μένει κολλημένη σε μία λογική διαχείρισης της μιζέριας; Η Νέα Δημοκρατία έχει αποδείξει ότι επιλέγει το πρώτο. Μειώσαμε ογδόντα τρεις άμεσους φόρους και είκοσι πέντε έμμεσους φόρους. Στηρίξαμε το εισόδημα των πολιτών, δημιουργήσαμε νέες και καλά αμειβόμενες θέσεις εργασίας. Δώσαμε ευκαιρίες σε νέους ανθρώπους.

Τα στοιχεία τα καταθέτω στα Πρακτικά.

(Στο σημείο αυτό ο Βουλευτής κ. Μακάριος Λαζαρίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και τώρα με αυτό το νομοσχέδιο χτίζουμε το θεσμικό υπόβαθρο για να αξιοποιήσουμε στον μέγιστο βαθμό, ανάμεσα στα άλλα, τα 14,6 δισεκατομμύρια ευρώ που θα εισρεύσουν στην οικονομία το 2025 από το Αναπτυξιακό Πρόγραμμα Δημοσίων Επενδύσεων.

Η Αντιπολίτευση μπορεί -και το κάνει- να επιλέγει τον μηδενισμό. Μπορεί να θέλει να ξαναφέρει την Ελλάδα στην αβεβαιότητα του 2015-2019 ή πιο πίσω, στην Ελλάδα του 2009-2012. Εμείς όμως ως Νέα Δημοκρατία, αλλά πρωτίστως οι πολίτες δεν θα το επιτρέψουν.

Η Ελλάδα του 2025 είναι μια χώρα πιο δυνατή, πιο αξιόπιστη, με προοπτική. Αλλά, βεβαίως, έχουμε ακόμα δρόμο και ο δρόμος αυτός περνάει μέσα από την υπευθυνότητα, τον ρεαλισμό και την επιμονή στις μεταρρυθμίσεις, ως απαραίτητη προϋπόθεση για να επιστρέψουν στους πολίτες όσα στερήθηκαν τα προηγούμενα χρόνια.

Το νομοσχέδιο που καλούμαστε να υπερψηφίσουμε είναι εργαλείο ανάπτυξης, είναι εργαλείο αξιοπιστίας, είναι εργαλείο δικαιοσύνης προς τον Έλληνα φορολογούμενο πολίτη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Λαζαρίδη.

Έχει ζητήσει μια παρέμβαση ο κ. Γερουλάνος.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Παίρνω τον λόγο, γιατί αναφέρθηκε ο Κοινοβουλευτικός Εκπρόσωπος της Νέας Δημοκρατίας σε ένα στέλεχος μας το οποίο δεν είναι εδώ -δεν θα μπορούσε να απαντήσει άλλωστε- για να πω το εξής πάρα πολύ απλό. Εμείς αυτό το οποίο λέμε και το λένε όλα μας τα στελέχη, είναι ότι κινούμαστε θεσμικά. Κινούμαστε πιστοί στη δικογραφία και αυτό θα συνεχίσουμε να κάνουμε και αυτό το έχουμε κάνει κάθε φορά.

Και επειδή εμείς μένουμε πιστοί στη δικογραφία, ο Πρωθυπουργός έχει χάσει μισή ντουζίνα Υπουργούς και συνεργάτες. Μην τα ξεχνάμε αυτά. Ακριβώς επειδή το ΠΑΣΟΚ έχει κινηθεί θεσμικά, εσείς χάνετε έναν-έναν τους ανθρώπους που έχουν εμπλακεί με αυτές τις υποθέσεις. Αυτό υπογραμμίζει και η κ. Διαμαντοπούλου και αυτό θα συνεχίσουμε να κάνουμε μέχρι το τέλος.

Και μην προσπαθείτε να γυρίσετε τον προβολέα αλλού, το ξέρουμε το κόλπο. Εσείς κυβερνάτε. Εσείς απολογείστε σήμερα, γιατί φοβηθήκατε την αλήθεια για την 717. Εσείς φοβηθήκατε την αλήθεια για τον σταθμάρχη. Εσείς φοβηθήκατε την αλήθεια για το μπάζωμα. Είναι ή δεν είναι έτσι; Και εσείς είσαστε αυτοί που ευτελίζετε το Κοινοβούλιο και εξευτελίζετε τους Βουλευτές σας για να περάσετε αυτά που θέλετε.

Αλλά και κάθε φορά που μιλάτε για τον ΟΠΕΚΕΠΕ, δεν μπορώ να μην ξεχάσω και να μη θυμίσω σε όλο το Κοινοβούλιο και σε όλους όσοι μας ακούνε για τι πράγμα συζητάμε. Συμμετοχή σε εγκληματική οργάνωση, υπεξαίρεση ευρωπαϊκών κονδυλίων, συνδρομή σε υπεξαίρεση, υποκίνηση για διάπραξη των παραπάνω αδικημάτων. Από ποιους; «Φραπές»: Αγροσυνδικαλιστής της Νέας Δημοκρατίας. «Χασάπης»: Υποψήφιος Βουλευτής της Νέας Δημοκρατίας, σύμβουλος του κ. Βορίδη. Ο κ. Μελάς: Πρώην πρόεδρος του ΟΠΕΚΕΠΕ, υποψήφιος Ευρωβουλευτής της Νέας Δημοκρατίας. Μπαμπασίδης: Πρώην πρόεδρος του ΟΠΕΚΕΠΕ, πρώην υποψήφιος Βουλευτής, πρώην μέλος της πολιτικής επιτροπής της Νέας Δημοκρατίας. Ζερβός: Πρώην αντιπρόεδρος του ΟΠΕΚΕΠΕ, πρώην μέλος της πολιτικής επιτροπής της Νέας Δημοκρατίας. Στρατάκος: Πρώην Γενικός Γραμματέας του Υπουργείου Αγροτικής Ανάπτυξης και Τροφίμων. Για το όνομα του Θεού!

Και έρχεται τώρα εδώ οποιοσδήποτε εκπρόσωπος της Νέας Δημοκρατίας να πει για οτιδήποτε συμβαίνει στην επιτροπή, που μόλις ξεκίνησε τώρα, ότι δικαιώνεστε σε οτιδήποτε; Εγκληματική οργάνωση, έξι στελέχη της Νέας Δημοκρατίας. Γιατί δεν περιμένετε καλύτερα να λάμψει η αλήθεια εδώ, αντί να παίρνετε τον λόγο και να μας λέτε για κάθε περίπτωση τι νομίζετε εσείς ότι είναι η πραγματικότητα; Αυτή είναι η πραγματικότητα. Γι’ αυτά απολογείστε και θα συνεχίσετε να απολογείστε όσο το ΠΑΣΟΚ συνεχίζει και λειτουργεί θεσμικά.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γερουλάνο.

Ο κ. Τσιρώνης έχει ζητήσει τον λόγο για μια παρέμβαση και μετά ακολουθεί ο κ. Χήτας και ο κ. Λαζαρίδης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Πραγματικά οτιδήποτε άλλο περιμέναμε σε αυτή την Αίθουσα από την Κυβέρνηση, παρά να έρχεται ο Κοινοβουλευτικός Εκπρόσωπος με το μέγιστο της υποκρισίας και να μιλάει για τη συγκάλυψη που γίνεται στον ΟΠΕΚΕΠΕ, για το ότι ο λόγος που συγκλήθηκε αυτή η εξεταστική επιτροπή είναι η δικογραφία της Ευρωπαϊκής Εισαγγελίας και οι εμπλεκόμενοι Υπουργοί που υπάρχουν μέσα δεν έχουν κληθεί ως μάρτυρες; Και έρχεται με αυτήν την υποκρισία να μιλήσει για την Αντιπολίτευση;

Ξεφτίλισε κάθε θεσμό η Νέα Δημοκρατία, κάθε κοινοβουλευτική διαδικασία. Βρήκε όλα τα προγράμματα πλυσίματος ενός πλυντηρίου για κάθε περίπτωση ξεχωριστά. Αλλά γι’ αυτά θα αναφερθώ στην ομιλία μου αργότερα, γι’ αυτή την υποκρισία και για τις δηλώσεις που κάνατε, κύριε Λαζαρίδη, στην εξεταστική επιτροπή για την ποινικοποίηση της πολιτικής ζωής. Θα αναφερθώ στην ομιλία μου.

Όμως να ακούω -και αυτό που πραγματικά μου προκαλεί μεγάλη εντύπωση- ότι η Τουρκία -γιατί αυτό είπε- για να μπει στο SAFE θα κάνει την άρση του casus belli -και ο τρόπος που το λέει πραγματικά είναι ύποπτος και ελπίζω να μην επιβεβαιωθώ. Η άρση του casus belli, όπως μονομερώς την έθεσε η Τουρκία, έτσι και μονομερώς μπορεί να την άρει, αν τα συμφέροντά της είναι να μπει στο πρόγραμμα «SAFE».

Αυτό που θέλω να πείτε, κύριε Λαζαρίδη, αυτό που θέλω να πείτε στην Ελληνική Βουλή και στον ελληνικό λαό είναι ότι αν η Τουρκία άρει το casus belli, τότε εσείς θα οριοθετήσετε την υφαλοκρηπίδα και την ΑΟΖ. Αυτό θέλω να πείτε, όχι απλά αν το άρει, εμείς καθόμαστε στα αυγά μας. Τότε έχει αξία. Αυτό θέλω να πείτε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Τσιρώνη.

Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ψυχραιμία. Χρειάζεται ψυχραιμία με αυτά που ακούμε. Μιλήσατε για ιστορική στιγμή. Ήταν μια ιστορική στιγμή σήμερα, λέει, για τον ΟΠΕΚΕΠΕ, γιατί ο Σαλάτας είπε αυτά που είπε. Καλά, το ότι ζούμε ιστορικές στιγμές μαζί σας, με την Κυβέρνηση, είναι το μόνο βέβαιο. Ιστορικές στιγμές!

Θα σας πούμε εμείς λίγο εν τάχει τι θα πει ιστορικές στιγμές που ζούμε. Γιατί είναι, αν μη τι άλλο, πολιτικό θράσος να βγαίνετε από το Βήμα της Βουλής πάνω και να προσπαθείτε να κάνετε το άσπρο μαύρο.

Είναι μια ιστορική στιγμή, κύριε Πρόεδρε, όταν εδώ δεν μιλάμε για σκάνδαλο, εδώ μιλάμε για μια απάτη, μια τεράστια του ΟΠΕΚΕΠΕ, όπου φαγώθηκαν δισεκατομμύρια ευρώ, επί κυβερνήσεως και Νέας Δημοκρατίας τα τελευταία εξίμισι χρόνια. Αυτοί οι κύριοι είναι ανήξεροι, δεν γνώριζαν τίποτα, δεν κυβερνάγανε. Αυτοί δεν γνώριζαν ότι γινόταν το πάρτι αυτό. Άσχετο αν τα στελέχη αυτά ήταν κομματόσκυλα, κομματάρχες, πρώην υποψήφιοι, πρώην Βουλευτές, υποψήφιοι Βουλευτές της Νέας Δημοκρατίας. Άσχετα αν έτρωγαν και έπιναν μαζί στους καφενέδες με τον Μητσοτάκη, τον Αυγενάκη, τον Φραπέ και τον Χασάπη. Δεν γνώριζαν τα παιδιά τίποτα!

Αυτό λοιπόν είναι μια ιστορική στιγμή. Η άγνοιά σας και η ανικανότητά σας είναι ιστορική, πραγματικά, δεν έχει προηγούμενο. Ιστορική στιγμή λοιπόν είναι ότι ενώ αποφασίζετε με τον φαιδρό αυτό τρόπο της εξεταστικής επιτροπής να το πάτε τριάντα χρόνια πίσω να δούμε τι έχει γίνει στον ΟΠΕΚΕΠΕ, σαράντα, πενήντα, ό,τι θέλετε κάνετε, εσείς κυβερνάτε, νομίζετε ότι έχετε υπογράψει λευκή επιταγή. Έχετε την αίσθηση πως θα είσαστε μια ζωή Κυβέρνηση. Πλανάσθε πλάνην οικτράν.

Ιστορικό λοιπόν είναι ότι εμείς σας λέμε, βρε παιδιά, αφού είστε καθαροί και αφού αυτοί οι άνθρωποι πρωταγωνίσθησαν στο σίριαλ αυτό, αυτά τα κομματόσκυλα, αυτοί οι απατεώνες, που εμφανίζονται σε μια δικογραφία που την έφεραν με κούτα εδώ μέσα, την κουβαλάγαν δύο άνθρωποι! Τη δικογραφία του ΟΠΕΚΕΠΕ την κουβαλάγαν δύο υπάλληλοι ρε! Τόση σαπίλα είχε εκεί μέσα!

Και αντί αυτή τη σαπίλα να δούμε τι γίνεται εκεί, εσείς πανηγυρίζετε και μιλάτε σήμερα για ιστορική στιγμή! Και αντί να φέρετε τους πρωταγωνιστές της σαπίλας εδώ, τους κομματάρχες σας, τις φεράρι, τις κουμπάρες σας, τους «Φραπέδες σας», τους «Χασάπηδές σας» εδώ, για να ομολογήσουν, εσείς τους βγάλατε απέξω. Γιατί φοβάστε! Αυτή είναι όντως μία ιστορική στιγμή.

Ιστορική στιγμή είναι να ακούς επισήμως -και δεν είναι προσωπικό, αναφέρομαι στον τίτλο- τον Κοινοβουλευτικό Εκπρόσωπο του κυβερνώντος κόμματος να λέει ότι είναι μια σκευωρία της Αντιπολίτευσης ο ΟΠΕΚΕΠΕ! Τι θα ακούσουμε, θεέ μου, από τα λίγα μαλλιά που μας έχουν απομείνει! Θα μας φύγουν κι αυτά! Σκευωρία ο ΟΠΕΚΕΠΕ; Ρε είστε με τα καλά σας; Σκευωρία ο ΟΠΕΚΕΠΕ; Δεν έχετε λίγη τσίπα πολιτική πάνω σας να βγείτε να πείτε στον κόσμο δύο κουβέντες καθαρές; Δεν ντρέπεστε λίγο; Σκευωρία ο ΟΠΕΚΕΠΕ; Αλήθεια τώρα;

Είναι λοιπόν αυτό μια ιστορική στιγμή. Ντροπή σας να λέτε ότι εσείς θέλετε να αποδώσετε δικαιοσύνη στο σκάνδαλο του ΟΠΕΚΕΠΕ. Ντρέπεται και η ντροπή που σας ακούει.

Ιστορικό είναι, για άλλη μια φορά, το ότι δεν γνωρίζατε τίποτα. Είστε ανήξεροι. Δεν γνωρίζατε, μωρέ παιδιά.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Ολοκληρώνω, αφήστε με να τα πω, κύριε Πρόεδρε δεν θα μιλήσω άλλο. Δε θα ξαναμιλήσω. Ευχαριστώ πολύ.

Δεν γνωρίζατε αλήθεια, τίποτα; Δεν είναι μια ιστορική στιγμή αυτή, να γραφτεί στην πολιτική ιστορία της Ελλάδος; Μια Κυβέρνηση που κυβερνάει εξίμισι χρόνια έχει μια χούφτα λαμόγια από κάτω που τρώει δισεκατομμύρια, και δεν ξέρει τίποτα. Είναι ιστορικό γεγονός αυτό.

Τα θέλατε να τα ακούσετε, είπατε για ιστορικές στιγμές. Ιστορικό είναι να πανηγυρίζετε από βήματος της Βουλής, αντί να κρύβεστε και να ζητήσετε συγγνώμη από τον ελληνικό λαό. Είναι μια ιστορική στιγμή ντροπής και αυτό που κάνετε. Ιστορική στιγμή, λοιπόν, είναι ότι ακόμα και σήμερα που μιλάμε, εξακολουθείτε να διαλύετε τον πρωτογενή τομέα με τις θανατώσεις ζώων και όλα αυτά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, η παρέμβαση είναι παρέμβαση. Σας παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ζητώ ένα λεπτό, δεν θα ξαναμιλήσω αν μου επιτρέπει και το Σώμα και εσείς, θα σας απαλλάξω από τα έξι λεπτά που δικαιούμαι μετά.

**ΠΡΟΕΔΡΕΥΩΝ (Βασίλειος Βιλιάρδος):** Δεν είναι έτσι κύριε Βουλευτά, η παρέμβαση είναι παρέμβαση.

**ΚΩΝΣΤΑΝΤΙΝΟΣ ΧΗΤΑΣ:** Δε θα ξαναμιλήσω, κύριε Πρόεδρε.

Εμείς, θα θέσουμε το ερώτημα αυτό: Είστε ικανοποιημένος; Εμείς στεναχωρηθήκαμε εχθές που ακυρώθηκε η συνάντηση. Όχι, δεν θέλαμε να τον συναντήσει καν τον Ερντογάν. Προσέξτε, δεν θέλαμε. Αλλά όταν πολιτικά ξεφτιλίζει ο Τούρκος τον Έλληνα Πρωθυπουργό έτσι, ε, δεν είναι και να χαίρεσαι, βρε αδερφέ. Εσείς δηλαδή χαρήκατε και πάτε να πείτε σήμερα πως κάνατε το άσπρο-μαύρο; Ή το μαύρο -άσπρο; Για τον Θεό δηλαδή. Δηλαδή, καλώς ακυρώθηκε η συνάντηση; Στο σπίτι της Τουρκίας; Ω τι ντροπή! Που δεν έπρεπε να πάει καν ο Πρωθυπουργός ποτέ εκεί. Ω τι ντροπή!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, αυτό δεν είναι παρέμβαση. Αν θέλατε ομιλία, δεν είναι σωστό αυτό που κάνετε.

**ΚΩΝΣΤΑΝΤΙΝΟΣ ΧΗΤΑΣ:** Κλείνω, κύριε Πρόεδρε.

Ήτανε μύθος τα Τέμπη; Ήτανε μύθος; Αλήθεια τώρα; Είπε ότι τα Τέμπη ήτανε μύθος; Μύθος τα Τέμπη; Μύθος οι πενήντα επτά νεκροί; Μύθος η σύγκρουση των δύο τρένων; Μύθος η έκρηξη, το μανιτάρι; Μύθος όλα αυτά; Όλα αυτά είναι ένας μύθος; Μύθος είναι αυτά τα πράγματα; Πραγματικά δεν έχω λόγια. Δεν είναι προσωπική επίθεση στον κ. Λαζαρίδη, είναι στην Κυβέρνηση της Νέας Δημοκρατίας. Κρατήστε λίγο χαμηλά τη μπάλα, ηρεμήστε, πάρτε βαθιές αναπνοές, και κοιτάξτε τον κόσμο στα μάτια.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, είναι κατάχρηση αυτό που κάνετε.

**ΜΑΚΑΡΙΟΣ ΛΑΖΑΡΙΔΗΣ:** Κύριε Πρόεδρε, δεν γίνεται αυτό με την ανοχή σας!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Λαζαρίδη, τι θέλετε να κάνω; Έχετε τον λόγο. Μετά ακολουθεί ο κ. Κατσώτης και μετά ο κ. Ηλιόπουλος.

**ΜΑΚΑΡΙΟΣ ΛΑΖΑΡΙΔΗΣ:** Κύριε Πρόεδρε, διακρίνω πάντα μια διευκόλυνση στους Βουλευτές της Ελληνικής Λύσης.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ. Είδατε πόσες φορές τον διέκοψα. Εσείς μιλούσατε τόση ώρα. Σας παρακαλώ!

**ΜΑΚΑΡΙΟΣ ΛΑΖΑΡΙΔΗΣ:** Οφείλω να το καταθέσω.

**ΠΡΟΕΔΡΕΥΩΝ (Βασίλειος Βιλιάρδος):** Αυτό που λέτε είναι αναιδέστατο.

**ΜΑΚΑΡΙΟΣ ΛΑΖΑΡΙΔΗΣ:** Δεν πειράζει. Είναι η άποψή μου.

Κύριε Τσιρώνη, σιγά τα αίματα! Πραγματικά! Δηλαδή, ακούω τους Βουλευτές της Νίκης να μιλούν για τα ελληνοτουρκικά, λες και αυτή η Κυβέρνηση εξίμισι χρόνια δεν έχει κάνει απολύτως τίποτα. Σας αφήνω στην κρίση του ελληνικού λαού, ούτως ή άλλως τα ποσοστά σας δημοκοπικά τουλάχιστον, είναι κάτω από το 3%.

Τώρα, σε ό,τι αφορά την Ελληνική Λύση, ξέρετε πότε έχουμε ζήσει ιστορικές στιγμές, κύριε Χήτα, με όλο το σεβασμό που έχω στο πρόσωπό σας;

**ΚΩΝΣΤΑΝΤΙΝΟΣ ΧΗΤΑΣ:** Εσείς είπατε για ιστορικές στιγμές.

**ΜΑΚΑΡΙΟΣ ΛΑΖΑΡΙΔΗΣ:** Το είπα γιατί αυτή είναι η πραγματικότητα, απαντώντας στην προσέγγιση της κ. Κωνσταντοπούλου. Και το πώς θα μιλάω, προφανώς δεν θα μου το υποδείξετε εσείς.

Ιστορικές στιγμές έχουμε ζήσει ακούγοντας και τον Πρόεδρό σας και στελέχη σας να μιλάνε για τις κηραλοιφές, να μιλάνε για τις επιστολές του Ιησού Χριστού, να μιλάνε για χαμένα βαγόνια, να μιλάνε για είκοσι πέντε τόνους ξυλόλια και τουλουόλια τα οποία μετά έγιναν είκοσι, μετά έγιναν δεκαπέντε, μετά έγιναν πέντε και κατά συνέπεια, νομίζω ότι η απάντηση την οποία έχω να δώσω στην Ελληνική Λύση και σε ό,τι αφορά τον ΟΠΕΚΕΠΕ και σε ό,τι αφορά τα Τέμπη είναι ότι πραγματικά πήγατε να στήσετε μια σκευωρία.

Καταλαβαίνω και τη δυσκολία του κ. Γερουλάνου, την καταλαβαίνω και για άλλους πολιτικούς λόγους. Δεν θα υπεισέλθω τώρα. Την καταλαβαίνω τη δυσκολία γιατί η ίδια η κ. Διαμαντοπούλου, υποψήφια Πρόεδρος του ΠΑΣΟΚ ξεκαθάρισε τα πράγματα, κύριε Γερουλάνο. Είπε: Όλα αυτά τα οποία λέγαμε, ήταν ψέματα. Και ξέρετε κάτι;

**ΠΑΥΛΟΣ ΓΕΡΟΥΛΑΝΟΣ:** Δεν είπε αυτό.

**ΜΑΚΑΡΙΟΣ ΛΑΖΑΡΙΔΗΣ:** Αυτό είπε. Να σας το διαβάσω; Μισό λεπτάκι, θα σας το διαβάσω. Θέλετε να το πάρω από την αρχή;

Ξαναδιαβάζω λοιπόν και ακούστε με: «Και εγώ σας λέω το εξής, είδατε τι έγινε με όλη αυτή την ιστορία και τον τρόπο που λειτούργησε η κ. Κωνσταντοπούλου;». Εμμέσως ασκεί και κριτική στο ότι γίνατε ουρά της κ. Κωνσταντοπούλου, υπογράφοντας πρόταση δυσπιστίας εναντίον της Κυβέρνησης. Αλλά αυτά είναι δικά σας, θα τα βρείτε ή δεν θα τα βρείτε.

Συνεχίζω: «Είδατε ότι ευτελίστηκαν ένα σωρό διαδικασίες και πράγματα, γιατί αποδείχτηκαν ψέματα.». Όλες οι θεωρίες συνωμοσίας, όλοι αυτοί οι μύθοι -γιατί είναι μύθοι, κύριε Χήτα- που χτίσατε απέναντι στην Κυβέρνηση εκμεταλλευόμενοι τον ανθρώπινο πόνο, τυμβωρυχώντας στους πενήντα επτά νεκρούς, είναι ψέματα, κύριε Γερουλάνο. Το λέει πολύ καθαρά η κ. Διαμαντοπούλου και παρακαλώ πάρα πολύ να μου αποδείξετε ότι δεν αναφέρεται στα Τέμπη. Αναφέρεται στην κ. Καρυστιανού, στην κ. Κωνσταντοπούλου. Αναφέρεται στην κ. Καρυστιανού γιατί αντιλαμβάνομαι, από αυτά τα οποία διαβάζω, ότι υπάρχει ένας προβληματισμός στο ΠΑΣΟΚ -και όχι μόνον- μήπως τελικά όλο αυτό μετεξελιχθεί σε πολιτική κίνηση. Όμως, αυτό είναι κάτι άλλο.

Διαβάζω λοιπόν -και κλείνω κύριε Πρόεδρε- και πάλι, για να τα ακούσει ο ελληνικός λαός: «Είδατε ότι ευτελίστηκαν ένα σωρό διαδικασίες…» λέει για διαδικασίες κύριε Γερουλάνο που ξέρετε πολύ καλά ποιες είναι «…και πράγματα, γιατί αποδείχτηκαν ψέματα.».

Σας ευχαριστώ πολύ .

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Με αφορμή την τοποθέτηση του Κοινοβουλευτικού Εκπροσώπου της Νέας Δημοκρατίας, επιβεβαιώνεται ότι η Κυβέρνηση επιδιώκει τη συγκάλυψη και του σκανδάλου του ΟΠΕΚΕΠΕ, όπως κάνει με το έγκλημα των Τεμπών.

Από την αρχή εξάλλου, αρνήθηκε την προανακριτική για τους εμπλεκόμενους Υπουργούς, προχώρησε στην εξεταστική επιτροπή, ώστε με την πλειοψηφία να αρνείται την παρουσία μαρτύρων που εμπλέκονται -ως μάρτυρες- που είναι επιφανή στελέχη της Νέας Δημοκρατίας, αγροτοσυνδικαλιστές σε περιοχές, υποψήφιοι Βουλευτές κ.λπ..

Εξάλλου, είναι γνωστό ότι αυτό το σκάνδαλο είναι σκάνδαλο της Νέας Δημοκρατίας, έτσι τουλάχιστον έχει κυριαρχήσει και έτσι το βλέπουν και συνολικά οι αγρότες που συνθλίβονται -αν θέλετε- από όλη αυτή την πολιτική που ακολουθείτε. Είναι σκάνδαλο της ίδιας της Ευρωπαϊκής Ένωσης όπου αποδέχεται την τεχνική λύση, όπου οι μεγάλες επιχειρήσεις, οι μεγάλες εκτάσεις ήταν αυτές που έπαιρναν τη μερίδα του λέοντος από τις επιδοτήσεις και όχι οι παραγωγοί. Διότι αυτό ήταν το μεγάλο σκάνδαλο της Κοινής Αγροτικής Πολιτικής που ακολουθήθηκε όλη αυτή την περίοδο, με αποτέλεσμα να ιδιοποιούνται χρήματα των παραγωγών ή μεγάλες εκτάσεις γης, που μπορεί να μην ήταν και αγρότες μπορεί να μην ήταν και κτηνοτρόφοι. Αυτή ήταν η πραγματικότητα και αυτό έγινε.

Άρα, λοιπόν, εδώ δεν μπορεί να συγκαλυφθεί ένα τέτοιο έγκλημα. Οι αγρότες είναι οργισμένοι, αγανακτισμένοι. Είναι στο δρόμο, κύριε Λαζαρίδη και απαιτούν να πληρώσουν αυτοί που πήραν όλα αυτά τα παράνομα από τις επιχορηγήσεις - επιδοτήσεις και αυτοί που τους βοήθησαν. Αυτοί που τους βοήθησαν είναι συγκεκριμένοι. Έχει αποδειχτεί ότι πίσω είναι η Κυβέρνηση με την ανοχή, με τη στήριξη, με τη συγκάλυψη όλη αυτή την περίοδο. Γι’ αυτό λοιπόν έχουμε πολύ δρόμο μπροστά μας ακόμη.

Θα αποκαλυφθούν πολλά! Πολύ βιαστήκατε να πείτε ότι αυτό το σκάνδαλο δεν είναι σκάνδαλο και είναι σκευωρία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Κύριε Ηλιόπουλε, έχετε τον λόγο για την ομιλία σας.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, έχω ζητήσει τον λόγο.

**ΠΑΥΛΟΣ ΓΕΡΟΥΛΑΝΟΣ:** Κύριε Πρόεδρε, αναφέρθηκε σε εμάς ο κ. Λαζαρίδης και θέλω να απαντήσω.

**ΠΡΟΕΔΡΕΥΩΝ (Βασίλειος Βιλιάρδος):** Θα μιλήσει τώρα ο κ. Ηλιόπουλος, μετά έχει ζητήσει τον λόγο η Πρόεδρος της Πλεύσης Ελευθερίας και μετά θα μιλήσετε εσείς.

**ΠΑΥΛΟΣ ΓΕΡΟΥΛΑΝΟΣ:** Όμως να απαντήσουμε σύντομα, όχι στις δώδεκα τη νύχτα.

**ΠΡΟΕΔΡΕΥΩΝ (Βασίλειος Βιλιάρδος):** Δεν γίνεται να μιλάνε συνεχώς οι ίδιοι. Σας παρακαλώ. Έχουν ζητήσει πριν από εσάς τον λόγο.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε Πρόεδρε, θα ήθελα να καταθέσω κάποιες νομοτεχνικές βελτιώσεις.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ, καταθέστε τις νομοτεχνικές βελτιώσεις.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Τις καταθέτω, έτσι ώστε να μπορέσει η Γραμματεία να τις μοιράσει.

Ευχαριστώ.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος (Νίκος) Παπαθανάσης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 466 – 468)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κοιτάξτε διαφορετικά θα ξεκινούσα, αλλά μετά από αυτό που ακούσαμε από τον κ. Λαζαρίδη ένα-δύο σχόλια πρέπει να γίνουν.

Σχόλιο πρώτο: Μόνο εσείς θα μπορούσατε να είστε σήμερα χαρούμενος από την τοποθέτηση του κ. Σαλάτα. Κανονικά τον άνθρωπο, όχι Σαλάτα, αλλά «περιβόλι» πρέπει να τον λέτε, με αυτά που είπε σήμερα στην εξεταστική επιτροπή.

Όμως, κοιτάξτε λίγο τώρα τη σύγχυση σας. Ήρθε ο κ. Λαζαρίδης και είπε ότι ο κ. Σαλάτας είναι ένας άνθρωπος ο οποίος δεν ήθελε να συνεργαστεί με την Ευρωπαϊκή Εισαγγελία. Εμείς του κάναμε παρεμβάσεις ότι πρέπει να συνεργαστούμε με την Ευρωπαϊκή Εισαγγελία και επειδή αυτό στοχοποιούσε την Ευρωπαϊκή Εισαγγελία, τελικά τον αλλάξαμε. Μετά επικαλείστε αυτόν τον άνθρωπο, κύριε Λαζαρίδη, ως δείγμα αξιοπιστίας. Αν αυτό το πράγμα δεν είναι σύγχυση, τι είναι; Είναι συνειδητό ψέμα. Συνειδητό ψέμα! Ο άνθρωπος που εσείς παραδεχτήκατε ότι ακόμα και σήμερα έβριζε την Ευρωπαϊκή Εισαγγελία και τους ανθρώπους που κάνουν την έρευνα, εσείς ήρθατε να μας πείτε ότι είναι αξιόπιστος.

Δεύτερο εξωφρενικό που ακούσαμε από τον κ. Λαζαρίδη: Είναι εμπλεκόμενοι μόνο οι υπάλληλοι. Δεν υπάρχουν πολιτικά πρόσωπα. Προφανώς, ο κ. Λαζαρίδης τη δικογραφία την διάβασε πηδώντας σελίδες. Στις κρίσιμες σελίδες δεν του άρεσε, πήγαινε παρακάτω.

Τρίτο κρίσιμο, σε περίπτωση που δεν το άκουσε ο κ. Λαζαρίδης: Ο νυν επικεφαλής του Οργανισμού, ο κ. Καββαδάς, όταν ρωτήθηκε σήμερα αν είναι σε θέση να εγγυηθεί την καταβολή των ενισχύσεων του Οκτωβρίου, απάντησε ότι δεν είναι σε θέση να το εγγυηθεί. Για να δούμε πού βρίσκεται σήμερα η κατάσταση με τον ΟΠΕΚΕΠΕ.

Άλλο ένα σχόλιο για τον κ. Λαζαρίδη και κλείνω. Είπε διάφορα για τα Τέμπη. Είπε διάφορα εμετικά, όπως συνηθίζει ο κ. Λαζαρίδης, αλλά ένα πράγμα δεν είπε. Τον ρωτώ λοιπόν: Έχουν δίκιο οι γονείς στην εκταφή ή όχι; Πόσο θα κρύβεστε; Πόσο θα κρύβεστε;

Σας το έχουμε ξαναπεί από εδώ, το λέω ξανά: Άνθρωπος που δεν συγκινείται αυτή τη στιγμή από ένα σπαρακτικό αίτημα ενός γονιού που ζητάει την εκταφή του παιδιού του είναι άνιωθο κάθαρμα και εσείς το αποδεικνύετε καθημερινά αυτό. Το αποδεικνύετε καθημερινά. Είπε ό,τι ήθελε ο κ. Λαζαρίδης, μόνο γι’ αυτό δεν είπε.

Έρχομαι όσο μπορώ πιο γρήγορα στα ζητήματα του νομοσχεδίου. Θα πω ένα πράγμα επί της αρχής, για το πόσο -εντός πολλών εισαγωγικών- «σωστός» ήταν ο σχεδιασμός σας για το Ταμείο Ανάκαμψης από την πρώτη μέρα, για το τι καταλαβαίνατε κύριε Υπουργέ και τι κάνατε;

Η Πορτογαλία από το Ταμείο Ανάκαμψης για σχέδια στεγαστικής πολιτικής ξέρετε πόσα είχε; Είχε 2,7 δισεκατομμύρια. Η Ισπανία ξέρετε πόσα είχε; Είχε 1 δισεκατομμύριο. Η Ελλάδα ξέρετε πόσα είχε στο πρώτο σχέδιο που καταθέσατε για τη στεγαστική πολιτική; Είχε 1,3 εκατομμύριο. Το χρέος σας κάθε χρόνο αυξάνεται 40 με 50 εκατομμύρια. Το κομματικό σας χρέος. Και εσείς είχατε προϋπολογίσει για τη στεγαστική πολιτική 1,3 εκατομμύριο.

Καταθέτω σχετική μελέτη που συγκρίνει τα προγράμματα χωρών σε σχέση με τη στέγαση.

(Στο σημείο αυτό ο Βουλευτής κ. Αθανάσιος (Νάσος) Ηλιόπουλος καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ενώ είχατε το εργαλείο του Ταμείου Ανάκαμψης, σήμερα ένας στους τρεις δαπανά το 40% του διαθέσιμου εισοδήματος για κόστος στέγασης, το κόστος στέγασης συνολικά στη χώρα είναι στο 35% του διαθέσιμου εισοδήματος, όταν ευρωπαϊκός μέσος όρος είναι στο 19% και έχουμε πληθωρισμό στα ενοίκια τρεις φορές επάνω και στο ρεύμα εννέα φορές επάνω.

Το γεγονός ότι με αυτό το εργαλείο δεν κάνατε τίποτα για το κόστος στέγασης, δείχνει απλά και ένα μόνο πράγμα, ότι εσείς δουλεύετε μόνο για το real estate. Για εσάς η χώρα είναι οικόπεδο για real estate. Δεν σας ενδιαφέρει.

Επειδή αναφερθήκατε ότι είναι καλό να μιλάμε με νούμερα και στοιχεία κ.λπ., αν μπορείτε, κύριε Υπουργέ, πείτε μας λίγο πού βρίσκονται τα νούμερα για την απορρόφηση για τη δίκαιη μετάβαση και για την πολιτική προστασία, γιατί βρίσκονται στον πάτο και στα δύο. Είναι πολύ κρίσιμα ζητήματα και δεν είπατε τίποτα.

Επειδή έχετε πει και διάφορα και για τις υπηρεσίες, πρώτων, το να κάνεις αναδιάρθρωση στις υπηρεσίες εν μέσω προγραμματικής περιόδου, δείχνει ότι τα έχεις κάνει μπάχαλο. Ποτέ δεν γίνεται. Αναδιάρθρωση στις υπηρεσίες γίνεται όταν τελειώνουν οι προγραμματικές περίοδοι. Όταν τα κάνεις στο μέσο, κάτι δεν πάει καλά και κάτι πας να καλύψεις.

Δεύτερον, όταν αναλάβατε, υπήρχε ένας διαγωνισμός για τους προϊσταμένους. Μπορείτε να μας πείτε τι έγινε; Να σας θυμίσω, αν δεν θυμάστε. Καταργήσατε τον διαγωνισμό για τους προϊσταμένους και κάνετε ό,τι καταλαβαίνετε με τους προϊσταμένους και ποτέ δεν κάνατε διαγωνισμό για τους προϊσταμένους. Τι γίνεται με τη μισθολογική εξομάλυνση στη ΜΟΔ; Τίποτα δεν κάνετε ούτε για αυτό το δίκαιο και πάγιο αίτημα των εργαζόμενων στην υπηρεσία.

Σε κάθε περίπτωση, είναι καλό να μην κουνάτε εσείς το χέρι για τους δημοσίους υπαλλήλους και για το τι λέμε εμείς, γιατί είστε η παράταξη που πρώτη φορά βάζει ιδιώτες σε διευθυντικές θέσεις. Εσείς το κάνατε αυτό. Για να μην μιλήσουμε και για το νέο πειθαρχικό που φέρατε για τους δημοσίους υπαλλήλους, που δείχνει το πώς καταλαβαίνετε αυτά τα ζητήματα.

Δύο συγκεκριμένες ακόμα αναφορές για το νομοσχέδιο, γιατί έχουν ακουστεί πολλές φορές και απάντηση δεν παίρνουμε.

Για τα άρθρα 23, 24 που αφορούν τη δυτική Μακεδονία και τη μετάβαση. Κύριε Υπουργέ, σας το είπαμε και στην επιτροπή. Δεν ξέρω αν έχετε πάει ποτέ, στην Αχλάδα στη Φλώρινα. Αφού μιλάμε για δίκαιη μετάδοση στην απολιγνιτοποίηση, να δούμε τι συμβαίνει στη δυτική Μακεδονία στην Ελλάδα.

Στην Αχλάδα, στο συγκεκριμένο μέρος, το κάρβουνο συνεχίζει να βγαίνει κανονικά. Βγαίνει κανονικά. Ποια είναι η διαφορά; Ότι δεν πηγαίνει σε ελληνικό εργοστάσιο. Πηγαίνει δίπλα, στη βόρεια Μακεδονία, καίγεται εκεί, δεν υπάρχει ζήτημα ούτε πράσινης μετάβασης ούτε απολιγνιτοποίησης, γιατί είναι ο Μυτιληναίος και εσείς στον Μυτιληναίο βαράτε προσοχή. Βαράτε προσοχή. Την ίδια στιγμή, όμως, που η Ελλάδα διαλύεται, κανονικά διαλύεται. Κανένας από εσάς και τους συνεργάτες σας δεν θα μπορούσε να αντέξει Αχλάδα μία εβδομάδα να μείνετε εκεί, με την κατάσταση και την περιβαλλοντική επιβάρυνση που υπάρχει. Δεν προχωράνε, όμως, αυτήν τη στιγμή οι απαλλοτριώσεις. Δεν προχωράνε οι απαλλοτριώσεις και έχετε έναν οικισμό τον οποίο τον έχετε καταδικάσει να πεθάνει. Θα απαντήσετε για ποιον λόγο δεν προχωράνε οι απαλλοτριώσεις και αν θα προχωρήσουν;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έρχομαι και στο ζήτημα της ΔΕΘ, για να κλείσω, κύριε Πρόεδρε. Τι θέλατε να κάνετε με τη ΔΕΘ. Θέλατε να κάνετε ένα μεγάλο πανηγύρι real estate. Φάγατε τα μούτρα σας στη Θεσσαλονίκη και σας το είχαμε πει ότι θα φάτε τα μούτρα σας. Και επειδή φάγατε τα μούτρα σας, ήρθατε να τιμωρήσετε τη Θεσσαλονίκη, γιατί αυτό που φέρνετε -και το ξέρετε- δεν είναι ούτε ΔΕΘ ούτε πάρκο.

Σε αυτά που ανακοίνωσε ο κ. Μητσοτάκης στη Θεσσαλονίκη, δεν χωράει καν η Agrotica. Δεν χωράει η Agrotica. Τι λέτε στη Θεσσαλονίκη; Αφού δεν έγινε το δικό μας σχέδιο, θα υποβαθμίσουμε την Έκθεση και σε καμία περίπτωση δεν θα γίνει πάρκο.

Τι λέμε εμείς και τι λέει και η πλειοψηφία των κατοίκων της πόλης; Ότι η Θεσσαλονίκη αξίζει να έχει ένα μητροπολιτικό πάρκο. Σε περίπτωση που σας διαφεύγει, στο ευρύτερο πολεοδομικό συγκρότημα της Θεσσαλονίκης καταγράφονται χίλιοι πρόωροι θάνατοι τον χρόνο από την ποιότητα του ατμοσφαιρικού αέρα. Για αυτή την υπόθεση έχουμε καταδικαστική απόφαση από το Ευρωπαϊκό Δικαστήριο. Καταλαβαίνω ότι με το που λέω «Ευρωπαϊκό Δικαστήριο», «Ευρωπαϊκή Εισαγγελία» κ.λπ., αυτά δεν σας αρέσουν. Δεν σας αρέσουν, γιατί πλέον δεν είστε Κυβέρνηση. Περισσότερο μοιάζετε με υποψήφια πτέρυγα αντρικών φυλακών σε αυτό το κυβερνητικό σχήμα.

(Χειροκροτήματα από την πτέρυγα της Πλεύσης Ελευθερίας)

Και καταλαβαίνω ότι με το που ακούτε Ευρωπαϊκή Εισαγγελία και Ταμείο Ανάκαμψης ούτε εσείς περνάτε πολύ καλά.

Σε κάθε περίπτωση, όμως, εμείς λέμε κάτι πάρα πολύ απλό και ας κάνετε τον ανήξερο. Εμείς λέμε ότι στη Θεσσαλονίκη αξίζει να υπάρχει ένα μητροπολιτικό πάρκο. Αυτή είναι η ευρωπαϊκή λύση. Αυτή είναι η λύση, η οποία, αν θέλετε, απαντάει στις σύγχρονες ανάγκες και η Έκθεση μπορεί να είναι εκτός πόλης. Αν δεν φοβάστε τι λένε οι πολίτες, προχωρήστε στην πρόταση που ζητάνε οι άνθρωποι για να εκφράσει η τοπική κοινωνία τη γνώμη της.

Σε κάθε περίπτωση να ξέρετε ότι αυτά τα οποία φέρνετε για τη ΔΕΘ -και κλείνω με αυτό και συγγνώμη, κύριε Πρόεδρε- και μόνο το γεγονός ότι ντραπήκατε να τα πείτε στη Θεσσαλονίκη δέκα μέρες, δείχνει και την ποιότητα της παρέμβασής σας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Έχει ζητήσει μία παρέμβαση η Πρόεδρος της Πλεύσης Ελευθερίας, η δεύτερη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η πρώτη.

**ΠΡΟΕΔΡΕΥΩΝ (Βασίλειος Βιλιάρδος):** Δεύτερη. Πρώτη με εμένα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η πρώτη Πρόεδρος.

**ΠΡΟΕΔΡΕΥΩΝ (Βασίλειος Βιλιάρδος):** Α, ναι, φυσικά.

Μετά θα ακολουθήσει η κ. Παπαϊωάννου και μετά ο κύριος Υπουργός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλά, όταν τα πείτε όλα, με αναγγέλλετε ξανά.

**ΠΡΟΕΔΡΕΥΩΝ (Βασίλειος Βιλιάρδος):** Περίμενα μέχρι να έρθετε, οπότε υπήρχε χρόνος να πω και τα υπόλοιπα.

Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα κάνω μία παρέμβαση και την κυρίως ομιλία μου λίγο αργότερα, γιατί δεν μπορεί βέβαια, κύριε Παπαθανάση, να μένουν αναπάντητα ή να αφεθούν να ίπτανται όσα έχουν συμβεί τις τελευταίες ώρες και κυρίως, αυτή η απελπισμένη προσπάθεια που παρακολουθήσαμε, να διασκεδασθούν οι εντυπώσεις από τη φοβερή αποκάλυψη του κ. Σαλάτα στην εξέτασή του στην Εξεταστική Επιτροπή για τον ΟΠΕΚΕΠΕ. Τη φοβερή αποκάλυψη... Καλώς την κ. Αποστολάκη. Για τον ΟΠΕΚΕΠΕ μιλώ και για τον κ. Σαλάτα. Τη φοβερή αποκάλυψη, λοιπόν, ότι εκείνος που τον καρατόμησε από τη θέση του προέδρου του ΟΠΕΚΕΠΕ είναι ποιος; Ποιος; Ποιος, κύριε Παπαθανάση;

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Θα μου πείτε εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ να πω; Είναι ο κ. Μυλωνάκης. Ο κ. Μυλωνάκης που προχθές από εκεί που κάθεστε εσείς, βέβαια πήγε λίγο πιο μακριά -είναι αυτές οι τάσεις φυγής, που είπαμε-, έλεγε ότι δεν ξέρει τίποτα για τον ΟΠΕΚΕΠΕ. Δεν ήξερε ούτε για την Ευρωπαϊκή Εισαγγελία. Δεν ήταν εκείνος που καλούσε τους Βουλευτές και τους έλεγε «δεν υπουργοποίησε, γιατί σε έχει πιάσει ο κοριός και έχει παρακολουθήσει αυτό το κινητό σου», αυτά που είπε δηλαδή ο κ. Μπουκώρος, ο Βουλευτής σας.

Ο Νίκος Σαλάτας, πρώην δικαστής, που μας είπε ο κ. Τσιάρας ότι τον έκανε Πρόεδρο του ΟΠΕΚΕΠΕ γιατί τον ήξερε από την υπηρεσία του στο Υπουργείο Δικαιοσύνης -αυτά, φυσικά, έχουν να κάνουν και με το ποια είναι η σχέση σας με τη δικαιοσύνη και την ανεξαρτησία της-, είπε ξεκάθαρα ότι ο Γιώργος Μυλωνάκης, το δεξί χέρι του κ. Μητσοτάκη, αυτός ο οποίος καλούσε Βουλευτές τον Ιούνιο του 2024 και τους έλεγε «δεν υπουργοποίησαι, γιατί σε παρακολουθεί η Ευρωπαϊκή Εισαγγελία και έχεις πιαστεί», αυτός ο οποίος παρήγγειλε ειδικό υπόμνημα για τον ΟΠΕΚΕΠΕ, είναι και αυτός που του τηλεφώνησε του κ. Σαλάτα πότε; Τον Μάιο του 2025. Πότε, δηλαδή; Έναν μήνα πριν από την άγνοια που είχε και χρειαζόταν υπόμνημα για τον ΟΠΕΚΕΠΕ, για να ενημερωθεί. Του τηλεφώνησε και είναι αυτός που τον καρατόμησε από τη θέση του προέδρου του ΟΠΕΚΕΠΕ.

Εδώ λοιπόν, κυρίες και κύριοι, προκύπτουν κάποια μείζονα ζητήματα. Πρώτον -λυπάμαι που θα χρησιμοποιήσω πάλι κτηνοτροφικά ρητά-, πιαστήκατε με τη γίδα στην πλάτη. Πιαστήκατε με τη γίδα στην πλάτη, γιατί το δεξί χέρι του Πρωθυπουργού, απαντώντας στην επίκαιρη ερώτησή μου, για να δικαιολογήσει ότι κρύβει και υπεξάγει και δεν καταθέτει στη Βουλή ένα κρίσιμο έγγραφο, το υπόμνημα που παρήγγειλε σαράντα τριών σελίδων, έλεγε ότι «εγώ παρήγγειλα υπόμνημα, διότι δεν ήξερα τι γίνεται στον ΟΠΕΚΕΠΕ και ζήτησα ενημέρωση» και εδώ αποκαλύπτεται, για άλλη μία φορά, ότι το πρόσωπο του Μαξίμου για τον ΟΠΕΚΕΠΕ είναι ο κ. Μυλωνάκης. Είναι αυτός που πήρε στο τηλέφωνό του, στο κινητό του τηλέφωνο τον κ. Σαλάτα.

Είναι αυτός, λοιπόν, που πήρε στο τηλέφωνό του, στο κινητό του τηλέφωνο τον κ. Σαλάτα και του είπε, τι του είπε; Δεν είναι καλό -θέλησε να πει ο κ. Σαλάτας σε δεύτερο χρόνο, απαντώντας στον Βουλευτή μας, τον κ. Καζαμία, που συμμετέχει στην εξεταστική επιτροπή- να συγκρουόμαστε, να δείχνουμε σύγκρουση με την Ευρωπαϊκή Εισαγγελία. Μα, αυτός δεν ήξερε για Ευρωπαϊκή Εισαγγελία! Έτσι δεν μας έλεγε; Αυτός δεν ήξερε τίποτα για έρευνες, τίποτα για τον φόνο.

Είναι, πραγματικά, πολύ ενδιαφέρον ποινικά το γεγονός ότι προσπαθείτε τώρα και μέσα από δημοσιεύματα και μέσα από τις τραγικές παρεμβάσεις του Κοινοβουλευτικού Εκπροσώπου της Νέας Δημοκρατίας να επιστρέψετε την πραγματικότητα και να πείτε ότι αυτό που ζήτησε ο κ. Μυλωνάκης από τον κ. Σαλάτα ήταν να συνεργασθεί με την Ευρωπαϊκή Εισαγγελία. Αυτό του ζήτησε; Και γιατί δεν μας το έχει πει ποτέ; Γιατί δεν το έχετε εσείς πει ποτέ; Γιατί δεν το είπατε ποτέ; Ο Μυλωνάκης εμφανίζεται άσχετος με τον ΟΠΕΚΕΠΕ και όποια πέτρα και αν σηκώσεις, είναι εκείνος που λύνει και δένει.

Κύριοι, η αποκάλυψη είναι συνταρακτική.

Είναι συνταρακτική, κύριε Παπαθανάση. Βέβαια, ξέρω ότι εσάς σας καίνε άλλα, γιατί την ίδια ώρα υπάρχει το ζήτημα των Τεμπών και της ανάσυρσης θεμάτων και ζητημάτων και της έρευνας σε πράγματα που έχετε και εσείς εμπλακεί. Θα έρθω σε αυτό.

Είναι, όμως, πάρα πολύ ξεκάθαρο και νομίζω ότι έγινε ξεκάθαρο και σε όλα τα μέλη της επιτροπής σήμερα ότι εδώ υπάρχει μια μείζων, κακουργηματικού τύπου, κακουργηματικής και εγκληματικής υφής ανάμειξη του Μεγάρου Μαξίμου και του δεξιού χεριού του Πρωθυπουργού, του κ. Μυλωνάκη, σε κάθε στάδιο της έρευνας για τον ΟΠΕΚΕΠΕ, σε κάθε στάδιο από τη διερεύνηση ,στην κατάσχεση, στις παρακολουθήσεις, στην κατάρτιση πρότασης για εξεταστική και όχι για προανακριτική, στην ψηφοφορία και στην οργάνωση της μαζικής απουσίας και της επιστολικής ψήφου, που δεν ήταν τίποτε άλλο από μια ψήφος συγκάλυψης. Αυτό ήταν και πίσω και από αυτή την πέτρα είναι ο κ. Μυλωνάκης. Αυτό γράφουν τα δημοσιεύματα και δεν έχει διαψευστεί.

Εδώ, λοιπόν, τα πράγματα είναι καθαρά. Έχουμε ένα πρόσωπο που είναι ο αντ’ αυτού του Πρωθυπουργού, έχει μείζονα ανάμειξη σε όλες τις εξελίξεις. Είναι αυτός που καρατόμησε τον τελευταίο Πρόεδρο του ΟΠΕΚΕΠΕ και δεν το είχατε πει ποτέ. Είναι αυτός που τηλεφώνησε στον τελευταίο Πρόεδρο του ΟΠΕΚΕΠΕ και φαίνεται ότι προσπάθησε να τον φέρει με τα νερά του για να είναι…

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν σας άκουσα;

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, θα ολοκληρώσω. Παρέμβαση ζήτησα, ούτως ή άλλως. Θα κάνω την ομιλία μου αργότερα. Δυο λόγια θα πω και για τον Πάνο Ρούτσι, σας παρακαλώ και θα ολοκληρώσω.

Είναι, λοιπόν, ο κ. Μυλωνάκης εκείνος ο οποίος αναμειγνύεται και εμπλέκεται στα πάντα, τον προστάτευε ο κύριος Πρωθυπουργός, κρυβόταν ο ίδιος. Ήρθε και είπε ψέματα προχθές εδώ, στη Βουλή, λέγοντας ότι δεν ήξερε τίποτε για τον ΟΠΕΚΕΠΕ και πλέον, αποκαλύπτεται ότι είναι το πρόσωπο που εμπλέκεται σε όλες τις δράσεις συγκάλυψης των ποινικών ευθυνών για το σκάνδαλο-κακούργημα του ΟΠΕΚΕΠΕ.

Δυο λόγια μόνο -θα αφιερώσω την ομιλία μου στη συνέχεια- για τον Πάνο Ρούτσι, αυτόν τον ηρωικό πατέρα που δίνει αυτή την ηρωική μάχη για όλους μας. Είναι μια μάχη αξιοπρέπειας, αλήθειας και δικαιοσύνης, που συγκινεί ολόκληρη την κοινωνία και οι μόνοι που δεν συγκινούνται είναι η Κυβέρνηση και η ηγεσία της δικαιοσύνης, η διορισμένη ηγεσία της δικαστικής εξουσίας και ελεγχόμενα επίορκα δικαστικά και εισαγγελικά πρόσωπα.

Θα αναφερθώ αναλυτικά στην ομιλία μου στις μείζονες παραβιάσεις εκπροσώπων της δικαστικής εξουσίας, της Προέδρου του Αρείου Πάγου, του Εισαγγελέα του Αρείου Πάγου, του εκπροσώπου Τύπου του Αρείου Πάγου, όλων δρώντων κατ’ εντολήν της Κυβέρνησης που αποδεικνύουν αυτό το οποίο οι οικογένειες φωνάζουν, ότι έχουμε ελεγχόμενη δικαστική έρευνα στην υπόθεση των Τεμπών και διαρκείς οργιώδεις παρεμβάσεις στην αναζήτηση της αλήθειας και στο έργο της ανάκρισης.

Αποδείχθηκε με τον πιο περίτρανο τρόπο από τα δελτία Τύπου που εκδόθηκαν προχθές από τον Άρειο Πάγο και τον Εισαγγελέα του Αρείου Πάγου και από τις φοβερές -αλήστου μνήμης θα τις λέμε- ομιλίες των ηγεσιών της δικαιοσύνης σε αυτό το κυβερνητικό συνέδριο που έγινε εχθές, με προσκεκλημένους μόνο κυβερνητικούς εκπροσώπους και τους ιθύνοντες, διορισμένους από την Κυβέρνηση, δικαστικούς και εισαγγελικούς λειτουργούς.

Θα τα πω όλα αυτά αναλυτικά. Εκείνο με το οποίο θέλω να κλείσω είναι ότι θέλω να εκφράσω τη μεγάλη μου, πραγματικά, ευγνωμοσύνη σε όλους τους πολίτες, στα νέα παιδιά και στους μεγαλύτερους ανθρώπους που έρχονται όλες αυτές τις μέρες στο Σύνταγμα, στον Άγνωστο Στρατιώτη και σφίγγουν το χέρι και δίνουν κουράγιο στον Πάνο Ρούτσι και του λένε…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Και του λένε τα νέα παιδιά: Είσαι πατέρας όλων μας και είμαστε εδώ για σένα. Και του λένε οι μεγαλύτεροι: Είμαστε δίπλα σου. Έκανες αυτά που δεν κάναμε εμείς. Και του λένε οι ακόμη μεγαλύτεροι: Είσαι παιδί μας και σε στηρίζουμε.

Θέλω να ευχαριστήσω πραγματικά από την καρδιά μου όλους τους πολιτικούς Αρχηγούς και τα μέλη της Βουλής που όλες αυτές τις μέρες μιλούν και παρεμβαίνουν για το αυτονόητο. Η εκκωφαντική σιωπή είναι της Κυβέρνησης.

Είναι εκκωφαντική ενοχή, κύριοι και σύντομα θα σας πλακώσει. Η αλήθεια θα λάμψει. Αυτό είναι το μόνο σίγουρο. Σας το υπόσχομαι και σας το υπόσχονται όλες και όλοι εκείνοι που είναι στο πλευρό του Πάνου Ρούτσι σε αυτή τη μάχη ζωής, αλήθειας, δικαιοσύνης, αξιοπρέπειας και δικαίωσης αυτών των παιδιών που τόσο άδικα τους αφαιρέσατε τη ζωή.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Καλείται στο Βήμα η κ. Αρετή Παπαϊωάννου, ανεξάρτητη Βουλευτής. Θα ακολουθήσει η κ. Αποστολάκη και μετά ο κύριος Υπουργός.

**ΑΡΕΤΗ ΠΑΠΑΪΩΑΝΝΟΥ:** Κυρίες και κύριοι συνάδελφοι, καλησπέρα.

Τίτλος του σημερινού νομοσχεδίου: «Ενίσχυση των υπηρεσιών των Αναπτυξιακών Προγραμμάτων και συναφή οργανωτικά και διοικητικά ζητήματα.» Είναι ένα νομοσχέδιο του Υπουργείου Εθνικής Οικονομίας και Οικονομικών, με τριάντα εννέα άρθρα χωρισμένα σε επτά μέρη, με σκοπό, όπως μας λέτε, την ενίσχυση της εύρυθμης λειτουργίας των υπηρεσιών αναπτυξιακών προγραμμάτων, τη στελέχωσή τους και την επιτάχυνση της απορρόφησης ευρωπαϊκών και εθνικών πόρων.

Από τα τριάντα εννέα άρθρα, όλα -πλην των άρθρων 26 και 35- είναι διορθώσεις και αλλαγές προηγούμενων επιλογών της Κυβέρνησής σας, οι οποίες αποδείχθηκαν ατυχείς ή τουλάχιστον ελλιπείς. Μετά από έξι ολόκληρα χρόνια διακυβέρνησης -στα επτά περπατάμε- αντιληφθήκατε ότι η κρατική μηχανή δεν λειτουργεί αποτελεσματικά και ότι δεν μπορούν να απορροφηθούν εγκαίρως οι πόροι του Ταμείου Ανάκαμψης. Μέχρι σήμερα, σε τρία χρόνια έχουμε λάβει πέντε δόσεις από το Ταμείο Ανάκαμψης και πρέπει μέσα στους επόμενους έντεκα μήνες να πάρουμε άλλες τέσσερις. Έχουμε εκατόν ενενήντα πέντε ορόσημα να υλοποιήσουμε και η πίεση φυσικά είναι τεράστια. Υπάρχει ένα χρονοδιάγραμμα, το οποίο όλο και περισσότερο φαίνεται δύσκολο να τηρηθεί ώστε η Κυβέρνηση να πείσει ότι θα καταφέρει να εκταμιευθούν τα ποσά που δικαιούμαστε.

Τα στοιχεία για την απορρόφηση για το Ταμείο Ανάκαμψης που δόθηκαν μέχρι το τέλος του Ιουνίου του 2025, δεν είναι και τα καλύτερα. Το ποσοστό της πραγματικής απορρόφησης, δηλαδή στην πραγματική οικονομία, ήταν μόλις 36%. Δημοσιεύματα μιλούν για κόκκινα, δηλαδή απορριπτικά αιτήματα εκταμίευσης από το Ταμείο Ανάκαμψης, όσον αφορά το Υπουργείο Εθνικής Οικονομίας.

Τι κάνει το νομοσχέδιο; Τίποτα ουσιαστικό. Μια από τα ίδια. Επιτροπές επί επιτροπών -αυτό δεν μειώνει τη γραφειοκρατία, τη διογκώνει- εξομάλυνση αμοιβών, δηλαδή μπόνους σε επιλεγμένα στελέχη, χωρίς σαφή κριτήρια -είναι ένα εργαλείο που κινδυνεύει να εξελιχθεί σε κομματικό προνόμιο- ασαφείς ρυθμίσεις για συμπράξεις δημόσιου και ιδιωτικού τομέα, εξαιρέσεις από νομικούς περιορισμούς και μεταφορές αρμοδιοτήτων, χωρίς κοστολόγηση από το Γενικό Λογιστήριο του Κράτους.

Είναι ένα νομοσχέδιο η προσέγγιση του οποίου είναι απολύτως εστιασμένη στο πώς θα εισπραχθούν αυτά τα κονδύλια από την Ευρωπαϊκή Ένωση, χωρίς σαφές πρόγραμμα επένδυσής τους σε καίριους και παραγωγικούς τομείς της οικονομίας. Είναι σημαντικό, βέβαια, να απορροφηθούν τα κονδύλια ώστε να μην τα χάσουμε, αλλά την ίδια στιγμή η αναπτυξιακή διάσταση των κονδυλίων αυτών του Ταμείου Ανάκαμψης θα έπρεπε, για μένα, να αναφέρεται και να περιγράφεται με σαφήνεια σε ένα άλλο τμήμα του νομοσχεδίου, που δεν υπάρχει, με σκοπό τη μέγιστη δυνατή αποδοτικότητα των επενδύσεων.

Τα έργα τα οποία ήταν ο κύριος σκοπός για τον οποίο δημιουργήθηκε το Ταμείο Ανάκαμψης, δηλαδή αυτά που χρειάζεται να γίνουν ώστε να εξακολουθήσει να στηρίζεται η πραγματική οικονομία και μετά το τέλος του προγράμματος, έχουν μπει σε δεύτερη και τρίτη μοίρα. Για άλλη μια φορά δεν υπάρχει σοβαρός σχεδιασμός, γι’ αυτό και δεν μπορούμε να έχουμε ούτε την απορρόφηση που πρέπει, αλλά ούτε και τη διοχέτευση των κονδυλίων σε τομείς παραγωγικούς.

Εν τέλει, καμία ουσιαστική ωφέλεια δεν υπάρχει για τους περισσότερους πολίτες, δηλαδή για τον απλό κόσμο, επειδή από τους πόρους του Ταμείου Ανάκαμψης ωφελούνται πραγματικά αυτοί που έχουν προνομιακή πρόσβαση στους πόρους αυτούς και βεβαίως, ωφελούνται οι συνήθεις κερδοσκόποι, οι τράπεζες και οι μεγάλες εταιρείες ενέργειας, αυτές που απομυζούν ανενόχλητοι την πλειονότητα των πόρων της χώρας και τους οποίους για τους δικούς σας λόγους, κύριοι της Κυβέρνησης, δεν θέλετε να ανακόψετε. Αντίθετα, υποθάλπετε την απληστία τους.

Ας έρθουμε λίγο τώρα στο άρθρο 36, γιατί δεν έχω χρόνο για όλο το νομοσχέδιο. Το άρθρο 36 δεν τέθηκε καν σε δημόσια διαβούλευση. Ξεκινήσατε να πετάτε έξω από το Διοικητικό Συμβούλιο της ΔΕΘ όλους τους τοπικούς φορείς, τον δήμο, την περιφέρεια, τα επιμελητήρια, τους εργαζόμενους. Δώσατε αρχικά στους εκπροσώπους της πόλης μόνο μια θέση στη νεοσυσταθησόμενη συμβουλευτική επιτροπή, ένα αμιγώς συμβουλευτικό όργανο που οι εισηγήσεις της δεν έχουν δεσμευτικό χαρακτήρα.

Βέβαια, αναγκαστήκατε να φέρετε μια μικρή αλλαγή, έτσι για τα μάτια, τοποθετώντας δύο από τα επτά μέλη του διοικητικού συμβουλίου, δηλαδή μια μικρή, ασήμαντη και ανήμπορη μειοψηφία. Μας λέτε, δηλαδή, ξεκάθαρα ότι οι εκπρόσωποι της πόλης της Θεσσαλονίκης δεν θα έχουν αποφασιστικό ρόλο στο σχέδιο της ανάπλασης που παραμένει σε εκκρεμότητα. Αυτό μας το λέτε την ίδια στιγμή που ο Πρωθυπουργός πρόσφατα στη ΔΕΘ, ανακοίνωσε στο «Βελλίδειο» ότι πείστηκε πως πρέπει ο χώρος της ΔΕΘ να μετατραπεί σε μητροπολιτικό πάρκο.

Αν αυτό είναι αληθές, κύριε Υπουργέ, τι σας ενοχλούν οι εκπρόσωποι της Θεσσαλονίκης στο Διοικητικό Συμβούλιο της ΔΕΘ και μάλιστα, σε αριθμό ικανό να ασκήσει επίδραση στις αποφάσεις του; Γιατί, αλήθεια, το νομοσχέδιο δεν προσδιορίζει ότι αυτός ο σκοπός είναι ανάμεσα στους στόχους της αλλαγής στον τρόπο διοίκησης της ΔΕΘ; Αν έτσι συμβαίνει, συμπληρώστε το τώρα.

Το άρθρο αυτό δεν είναι τυχαίο ότι ήρθε μετά τη διαβούλευση, δηλαδή και μετά τις ανακοινώσεις του Πρωθυπουργού. Λίγες μέρες πριν στη Θεσσαλονίκη ο Κυριάκος Μητσοτάκης δεν τόλμησε να τα πει αυτά. Δεν τον έπαιρνε όταν μιλούσε στο «Βελλίδειο» να μας κοιτάξει και να μας πει κατάμουτρα: «Ακούστε Θεσσαλονικείς, την υπόθεση της ΔΕΘ θα τη διοικούμε εμείς κάτω από την Αθήνα, όπως θέλουμε και με όποιους θέλουμε, ώστε τελικά σε δεύτερο χρόνο να κάνουμε αυτό που θέλουμε». Δεν είναι τυχαίο ότι αυτά δεν τα είπατε στη Θεσσαλονίκη.

Ζητώ αυτήν τη στιγμή, από αυτό το Βήμα, από όλους τους Βουλευτές της Νέας Δημοκρατίας από την Α΄ και τη Β΄ Θεσσαλονίκης, αλλά και από το Κιλκίς, την Ημαθία, την Κατερίνη, τη Χαλκιδική -και αυτοί στην πράξη ευρύτερη Θεσσαλονίκη είναι- να ξεκαθαρίσουν ένας ένας τη θέση του, καταψηφίζοντας το άρθρο 36. Το γνωρίζετε προφανώς ότι συλλέγονται υπογραφές για δημοψήφισμα. Λίγες υπολείπονται ακόμη. Η πόλη ασφυκτιά και αντιδρά.

Ξέρετε, έχετε υποεκτιμήσει σε αρκετά θέματα την αντίδραση των πολιτών και αυτό το βρίσκετε πια μπροστά σας. Ένα σας λέω, κύριοι της Κυβέρνησης -και εγώ δεν μιλώ συνήθως σε τέτοιους τόνους- μη διανοηθείτε να προχωρήσετε χωρίς την πόλη. Ούτε καν να σας περάσει από το μυαλό! Εμείς, όλοι μαζί, θα σας εμποδίσουμε να κάνετε εναντίον μας και εναντίον των παιδιών μας αυτό που έχετε στο μυαλό σας εσείς και οι επιχειρηματίες φίλοι σας.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ την κ. Παπαϊωάννου.

Πριν καλέσω στο Βήμα την κ. Αποστολάκη, θα ήθελα να κάνω μία ανακοίνωση στο Σώμα. Σήμερα θα ολοκληρωθούν όλα όσα αφορούν το νομοσχέδιο. Αύριο στις 10.00΄ θα έχουμε μόνο ψηφοφορία και το νομοσχέδιο του Υπουργείου Υγείας θα ξεκινήσει μία ώρα μετά, στις 11.00΄.

Κυρία Αποστολάκη, έχετε τον λόγο.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το ιδιωτικό χρέος είναι ο δίδυμος αδερφός της ακρίβειας. Περιορίζει το διαθέσιμο εισόδημα των νοικοκυριών, στραγγαλίζει την πραγματική οικονομία και απειλεί τη βιωσιμότητα των μικρομεσαίων επιχειρήσεων. Δεν είναι απλά ένα ζήτημα αριθμών. Είναι η καθημερινότητα εκατομμυρίων πολιτών που βλέπουν το εισόδημά τους να εξανεμίζεται και την περιουσία τους να κινδυνεύει από πλειστηριασμούς.

Τα τελευταία έξι χρόνια, η έλλειψη πολιτικής βούλησης και οι αναποτελεσματικές παρεμβάσεις της Κυβέρνησης έχουν οδηγήσει σε αδιέξοδο εκατομμύρια πολίτες. Ξέρετε, κύριε Υπουργέ, ότι τέσσερα εκατομμύρια ΑΦΜ χρωστούν στην εφορία, 2,3 εκατομμύρια νοικοκυριά και επιχειρήσεις στον ΕΦΚΑ και πάνω από ένα εκατομμύριο είναι σήμερα τα κόκκινα δάνεια.

Ο εξωδικαστικός μηχανισμός που αποτελεί τη μοναδική λύση για να ρυθμίσει ο πολίτης τις οφειλές και να μη χάσει το σπίτι του έχει πράγματι οδηγήσει σε ρυθμίσεις ύψους 13 δισεκατομμυρίων ευρώ, αλλά είναι για να πανηγυρίζετε;

Το σύνολο του χρέους είναι 230 δισεκατομμύρια ευρώ, τα 13 είναι σταγόνα στον ωκεανό. Και μάλιστα από αυτούς τους διακανονισμούς τα περισσότερα σε τρεις και τέσσερις μήνες ξανακοκκινίζουν γιατί δεν μπορούν να εξυπηρετηθούν οι ρυθμίσεις αυτές. Απέναντι στην ανοχή της Κυβέρνησης και την επιλεκτική της ευαισθησία μόνο για τις απαιτήσεις των πιστωτών, το ΠΑΣΟΚ με τη σημερινή του τροπολογία επιμένει στην ανάγκη αντιμετώπισης του ιδιωτικού χρέους, των καταχρηστικών χρεώσεων των τραπεζών και στοχεύει στην ανακούφιση νοικοκυριών και επιχειρήσεων, στη διασφάλιση της κοινωνικής συνοχής. Η τροπολογία μας παρεμβαίνει με τέσσερις άξονες.

Άξονας πρώτος. Η δίκαιη και βιώσιμη λύση για το άχθος του ελβετικού φράγκου, που θα δώσει τέλος στον εμπαιγμό των χιλιάδων δανειοληπτών από την Κυβέρνηση και στην απόγνωσή τους, όταν βλέπουν να χάνονται περιουσίες και χιλιάδες σπίτια, σε αναμονή μιας υποτιθέμενης οριστικής και δίκαιης λύσης, με την οποία για μεγάλο χρονικό διάστημα τους εμπαίζετε, αφού τους αποκαλούσατε «τζογαδόρους» και «τυχοδιώκτες». Με τις ρυθμίσεις της τροπολογίας μας εισάγεται μια δίκαιη κατανομή του συναλλαγματικού κινδύνου μεταξύ τραπεζών και οφειλετών. Ο δανειολήπτης αναλαμβάνει τον κίνδυνο μεταβολής της ισοτιμίας μέχρι 10%, και από εκεί και πάνω έχουμε έναν δίκαιο επιμερισμό: δύο τρίτα στους πιστωτές και ένα τρίτο στους δανειολήπτες. Προβλέπεται, επίσης, ο αναδρομικός επανυπολογισμός με ευνοϊκότερη ισοτιμία για τον δανειολήπτη, μειώνοντας το υπόλοιπο της οφειλής, ενώ τα οφέλη καλύπτουν και δάνεια που έχουν καταγγελθεί ή μετατραπεί σε ευρώ. Τέλος, οι νέες ρυθμίσεις φυσικά δεν περιορίζουν υπάρχουσες νόμιμες αξιώσεις ή δικαστικές αποφάσεις πολύ περισσότερο υπέρ των δανειοληπτών.

Άξονας δεύτερος. Ο εξωδικαστικός μηχανισμός ρύθμισης αποκαθιστά τον ρόλο του: ως δεύτερη ευκαιρία που έρχεται να μειώσει το ιδιωτικό χρέος και όχι να το ανακυκλώσει. Με την τροπολογία μας διευκολύνεται η παραγωγή ρεαλιστικών προτάσεων. Ο κώδικας δεοντολογίας αποκτά δεσμευτική ισχύ. Έχουμε δυνατότητα προσφυγής σε επιτροπές διευθέτησης οφειλών εκτός τραπεζών. Οι πιστωτές, όχι μόνο υποχρεούνται να αιτιολογούν τις απορρίψεις αντιπροτάσεων, αλλά και να υποβάλουν εναλλακτικές λύσεις. Όπως υποχρεωτική προτείνουμε να είναι η ενημέρωση των οφειλετών για την πρόταση της πλατφόρμας όταν αυτή απορρίπτεται από τον πιστωτή.

Και σας θυμίζω, κύριε Υπουργέ, αλλά και στους συναδέλφους από τη Συμπολίτευση, ότι το ίδιο είχαν ζητήσει πριν από καιρό με επίκαιρη ερώτησή τους έντεκα Βουλευτές της Συμπολίτευσης. Και μου προκαλεί κατάπληξη που κανένας σήμερα δεν είχε το σθένος να έρθει και να υποστηρίξει την τροπολογία του ΠΑΣΟΚ που εισηγείται αυτό ακριβώς που οι ίδιοι πρότειναν. Θεσπίζονται ακόμα κυρώσεις, όπως: στέρηση εκτέλεσης, απώλεια τόκων υπερημερίας για παραβάσεις της νομοθεσίας από τους πιστωτές -και γνωρίζετε ότι είναι συχνές- και καθιερώνεται η υποχρεωτική συμμετοχή τους στη διαδικασία και η γνωστοποίηση όλων των προτάσεων στον δανειολήπτη.

Άξονας τρίτος. Υψώνουμε ένα δίχτυ προστασίας των δανειοληπτών απέναντι στην αδιαφανή λειτουργία και τις καταχρηστικές συμπεριφορές servicers και funds. Οι οφειλέτες δεν είναι αριθμοί φορολογικού μητρώου, είναι επιχειρήσεις, είναι νοικοκυριά που αγωνίζονται με ζωές που εξελίσσονται. Kαι συχνά επιθυμούν να συνεργαστούν, αλλά πέφτουν σε ένα απρόσωπο και ανελαστικό τείχος. Εμείς προτείνουμε την υποχρέωση των servicers να διαθέτουν καταστήματα σε κάθε περιφερειακή ενότητα ή να συνεργάζονται με υποκαταστήματα τραπεζών, να παρέχουν αναλυτική ενημέρωση για το ιστορικό της οφειλής και να τηρούν αρχείο της υπόθεσης του οφειλέτη. Προτείνουμε την ακύρωση διαταγών πληρωμής και διαδικασιών εκτέλεσης που κινήθηκαν ενώ βρίσκονται σε εξέλιξη διαπραγματεύσεις.

Άξονας τέταρτος. Βάζουμε φρένο στην ασυδοσία και την απληστία των κερδών των τραπεζών, καταργώντας καταχρηστικές και αδιαφανείς χρεώσεις σε βασικές τραπεζικές υπηρεσίες. Η κερδοφορία των συστημικών τραπεζών από προμήθειες και χρεώσεις έχει ξεπεράσει κάθε προσδοκία, πρόκειται για ένα ράλι απληστίας: 2,15 δισεκατομμύρια το κέρδος από προμήθειες, ενώ τα προηγούμενα χρόνια ήταν 1,80 και 1,66 και 1,51. Πρόκειται για ένα αληθινό ράλι, μια ραγδαία αύξηση. Και για τον λόγο αυτόν με την τροπολογία μας προτείνουμε τα εξής.

Την απαγόρευση αδιαφανών χρεώσεων για βασικές τραπεζικές υποχρεώσεις, όπως η ηλεκτρονική χορήγηση ενημέρωσης για την κίνηση λογαριασμών. Τον περιορισμό υπέρογκων χρεώσεων για συναλλαγές που γίνονται στα καταστήματα, ώστε να μην υπερβαίνουν το αληθινό κόστος της διαδικτυακής συναλλαγής. Την ειδική μέριμνα για τους ευάλωτους συμπολίτες μας και για τους ηλικιωμένους που οφείλουν να απολαμβάνουν χαμηλό κόστος συναλλαγών, καθώς αδυνατούν να κάνουν ψηφιακές συναλλαγές. Την υποχρέωση διατήρησης επαρκούς αριθμού ΑΤΜ, τουλάχιστον τριπλάσια από τα καταστήματα. Τη διασφάλιση, κυρίες και κύριοι συνάδελφοι, ότι επιτέλους οι μειώσεις των επιτοκίων θα μεταφέρονται στους δανειολήπτες, καταργώντας αδιαφανείς όρους. Και, τέλος, τον αυστηρό έλεγχο και την επιβολή κυρώσεων για τις παραβάσεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Κυρίες και κύριοι συνάδελφοι, εκατομμύρια συμπολίτες μας είναι σήμερα αβοήθητοι σε έναν ωκεανό χρέους, χωρίς πυξίδα, χωρίς προστασία, χωρίς ελπίδα. Η πολιτική της Νέας Δημοκρατίας για το ιδιωτικό χρέος, για τις καταχρηστικές πρακτικές των τραπεζών, των servicers και των funds έχει αποτύχει, και η αιτία δεν είναι άλλη από την πλήρη απουσία πολιτικής βούλησης.

Αν έπρεπε να διαλέξω έναν τομέα από τους πολλούς που η Κυβέρνησή σας απέτυχε, η προστασία των οφειλετών και η αντιμετώπιση του ιδιωτικού χρέους είναι σίγουρα ανάμεσα στους κορυφαίους. Με τη δική μας πολιτική πρόταση υπογράφουμε με τον ελληνικό λαό ένα συμβόλαιο αλληλεγγύης, ένα συμβόλαιο εντιμότητας, ένα συμβόλαιο κοινωνικής δικαιοσύνης. Μέλημά μας να μην αφήσουμε το τέρας του ιδιωτικού χρέους να καταπιεί την κοινωνία, να δώσουμε ξανά προοπτική, ασφάλεια και αξιοπρέπεια στους πολίτες. Αυτό ακριβώς κάνει η τροπολογία του ΠΑΣΟΚ που κατατίθεται σήμερα στο νομοσχέδιο του Υπουργείου Οικονομικών.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αποστολάκη.

Τον λόγο έχει ο Αναπληρωτής Υπουργός Οικονομικών κ. Νικόλαος Παπαθανάσης.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Συζητάμε σήμερα ένα τεχνικό νομοσχέδιο, ένα νομοσχέδιο το οποίο κατ’ ουσίαν υποστηρίζει την απορρόφηση των πόρων, ένα νομοσχέδιο το οποίο είναι απαραίτητο, διότι κυρίως αλλάζει διατάξεις που αφορούν έναν νόμο του 2022, και που πολύ εύλογα κάποιος μπορεί να ρωτήσει αν το 2025 είναι το ίδιο με το 2022. Δηλαδή τα γεγονότα που συμβαίνουν σήμερα είναι γεγονότα που μπορούσαμε να τα έχουμε προβλέψει; Μπορούσαμε, ας πούμε, να έχουμε προβλέψει ότι σήμερα στην Κοπεγχάγη και στο Όσλο θα πετούσαν drones που αναζητούν ποιος τα έχει σηκώσει και ποιος τα έχει βάλει εκεί; Θα μπορούσαμε να γνωρίζαμε τότε, το 2022, τη στεγαστική κρίση και την εξέλιξή της; Θα μπορούσαμε να γνωρίζαμε το 2022 τις ανάγκες για αμυντικές δαπάνες και όλη τη συζήτηση που γίνεται στην Ευρώπη; Ή θα μπορούσαμε να γνωρίζουμε το 2022 τι συμβαίνει σήμερα στη Γάζα;

Κυρίες και κύριοι συνάδελφοι, θα ήθελα, ξεκινώντας, να συγχαρώ τον εισηγητή της Νέας Δημοκρατίας, τον κ. Νεοκλή Κρητικό, για την εξαιρετική και εμπεριστατωμένη ανάλυση του νομοσχεδίου και την εξαιρετική συνεργασία που είχαμε, έτσι ώστε να φέρουμε στο σημείο αυτό το νομοσχέδιο αυτό. Όμως, ξέρετε, το εξόχως τεχνικό αυτό νομοσχέδιο προφανώς ακουμπάει επάνω σε ό,τι έχει σχέση με την οικονομία. Δηλαδή έχει σχέση η απορρόφηση των πόρων με την απόδοση και το μέρισμα, το οποίο κατ’ ουσίαν προκύπτει από την αναπτυξιακή πορεία της οικονομίας;

Έχει σχέση το γεγονός ότι το 2019, κύριε Μαμουλάκη, είχαμε ένα Πρόγραμμα Δημοσίων Επενδύσεων 5,4 δισεκατομμυρίων ευρώ, και φέτος έχουμε 14,6 δισεκατομμύρια ευρώ, ενώ το 2026 θα έχουμε 16,9 δισεκατομμύρια ευρώ; Και δεν μιλάω μόνο για το Ταμείο Ανάκαμψης, μιλώ και για όλη την εξέλιξη των συγχρηματοδοτούμενων προγραμμάτων του ΕΣΠΑ. Μιλώ για την πορεία υλοποίησης του ΕΣΠΑ «2014-2020» που την παραλάβαμε το 2019. Τότε η Ελλάδα ήταν ουραγός της Ευρώπης. Και πολύ νωρίτερα σήμερα -γιατί είπα ότι η μέρα είναι μεγάλη, και συνεχίζεται- σας παρουσίασα τα στοιχεία και σας είπα ότι εύκολα, μέσα από το κινητό σας τηλέφωνο, μπορείτε να ανακαλύψετε την αλήθεια.

Δεν χρειάζεται εδώ να μιλήσουμε για αποτελέσματα, όταν πρόκειται για μετρήσιμα αποτελέσματα. Το μόνο που χρειάζεται είναι να αναλύσουμε τις απορροφήσεις, πώς τρέχουν τα ευρωπαϊκά προγράμματα, το γιατί η οικονομία μας και η ανάπτυξη είναι στο 2,3%, ενώ η Ευρώπη είναι στο 1%.

Και εσείς, κύριε Μαμουλάκη, και οι συνάδελφοι εδώ είπατε πολλές φορές για την Ευρώπη. Τι συμβαίνει στη Γαλλία ή σε άλλες οκτώ χώρες που δεν μπορούν να πετύχουν τους δημοσιονομικούς στόχους, ενώ η Ελλάδα έχει πετύχει τους δημοσιονομικούς στόχους;

Ξέρετε, πάντα υπάρχει η συζήτηση αν το ότι πετυχαίνουμε τους δημοσιονομικούς στόχους, βοηθάει και στηρίζει την οικονομία. Ο ΣΥΡΙΖΑ προφανώς γνωρίζει καλύτερα, γιατί μην πετυχαίνοντας τους στόχους την εποχή εκείνη, το 2015, ήρθε ένα τρίτο αχρείαστο μνημόνιο, έκλεισαν οι τράπεζες, έπρεπε να πηγαίνουμε τα βράδια για να μπορούμε να κάνουμε αναλήψεις 60 ευρώ. Βεβαίως σήμερα ζούμε μια άλλη εποχή, μια άλλη Ελλάδα.

Κυρίες και κύριοι, όταν λέμε ότι η οικονομία πάει καλά, μπορεί να υπάρχουν ζητήματα, αλλά εδώ μπορούμε να συζητήσουμε τα ζητήματα της καθημερινότητας και της κοινωνίας και πολύ εύκολα μπορούμε να πούμε ότι χρειάζεται εκεί μεγαλύτερη στήριξη. Όταν όμως η οικονομία δεν πάει καλά, δεν θα μπορούσε κανείς να μιλήσει για περαιτέρω μέτρα στήριξης της κοινωνίας και της οικονομίας. Αυτό είναι που αγγίζει το σημερινό νομοσχέδιο, αγγίζει την ουσία της ανάπτυξης στην πατρίδα μας, το μέρισμα το οποίο προκύπτει μέσα από την ανάπτυξη, γιατί προκύπτει προφανώς όταν μειώνεις τους φόρους -και όταν προκύπτει μέρισμα, σημαίνει ότι κάτι γίνεται σωστά-, τις απορροφήσεις, και κατ’ ουσίαν τα αποτελέσματα τα οποία μετουσιώνονται σε προγράμματα, αλλά και στήριξη της καθημερινότητας. Η πατρίδα μας δεν είναι η ίδια χώρα με αυτή που ήταν το 2019.

Σας είπα, κυρίες και κύριοι συνάδελφοι, ότι μπορούμε να συζητήσουμε για το πού πρέπει να ανακατευθύνουμε πόρους. Η Κυβέρνηση και ο Πρωθυπουργός έχουν επιλέξει το 1,7 δισεκατομμύριο ευρώ που είναι διαθέσιμο τώρα να το ανακατευθύνει, έτσι ώστε να αγγίξει πάνω από τέσσερα εκατομμύρια συμπολίτες μας. Κατ’ ουσίαν συζητάμε για το πώς μπορούμε να βελτιώσουμε την υλοποίηση των προγραμμάτων που υπάρχουν και λειτουργούν κάτω από μία ομπρέλα που λέγεται Αναπτυξιακό Πρόγραμμα Δημοσίων Επενδύσεων.

Το Αναπτυξιακό Πρόγραμμα Δημοσίων Επενδύσεων κατ’ ουσίαν συμπεριλαμβάνει το εθνικό σκέλος που είναι η δυνατότητα του τακτικού προϋπολογισμού να μπορέσει να δώσει πόρους, έτσι ώστε να τρέξουν προγράμματα με εθνικούς πόρους, το συγχρηματοδοτούμενο που, κυρίως, είναι τα ευρωπαϊκά προγράμματα, αλλά και το Ταμείο Ανάκαμψης που είναι ένα πρόγραμμα το οποίο θα ολοκληρωθεί το 2026 και για το οποίο έχει γίνει μεγάλη συζήτηση εδώ αν βρίσκεται εντός στόχου και αν η απορρόφηση είναι αυτή η οποία πρέπει να είναι για το πρόγραμμα και για τον χρονικό ορίζοντα που έχει μπροστά του για έναν ακόμα χρόνο.

Θα αναφερθώ σε αυτό αλλά θα πρέπει να δούμε και το τι σημαίνει κατ’ ουσίαν ότι έχουμε ανάπτυξη και τριπλασιάστηκε το Πρόγραμμα Δημοσίων Επενδύσεων. Έτσι τριπλασιάζονται,, δηλαδή, τα προγράμματα; Τι σημαίνει αυτό; Ότι ξαφνικά βρέθηκαν χρήματα; Κάτι, λοιπόν, γίνεται σωστά και κάποιος -και εδώ έχουμε τον Πρωθυπουργό της χώρας- νοιάζεται, ενδιαφέρεται, έτσι ώστε να έχει η χώρα μια σωστή δημοσιονομική πορεία. Γι’ αυτό και οι άμεσες ξένες επενδύσεις παρουσιάζουν σημαντική δυναμική και βρίσκονται περίπου στο 2,5%, το δεύτερο υψηλότερο της εικοσαετίας, με 6 δισεκατομμύρια ευρώ το 2024 -τώρα θα έχουμε τα νέα στοιχεία του 2025- έναντι 4,4 δισεκατομμυρίων ευρώ το 2023 και το συνολικό ποσοστό των επενδύσεων ως προς το ΑΕΠ βρίσκεται στο 16%. Δεν έχουμε φτάσει ακόμα στο μέσο όρο έχουμε δρόμο μπροστά μας. Παραλάβαμε στο 11%, είμαστε στο 16%. Κάθε ποσοστό, εκατοστιαία μονάδα που αυξάνεται η επενδυτική κίνηση και ορμή στην ελληνική οικονομία, σημαίνει ότι δημιουργούνται και χιλιάδες θέσεις εργασίας. Το γεγονός ότι παραλάβαμε μια ανεργία στο 18% και σήμερα είναι κάτω από το 8% -είπε ο κ. Σκυλακάκης, ότι πλησιάζουμε περίπου στη δομική ανεργία-είναι αποτέλεσμα του γεγονότος ότι είναι στο DNA της Κυβέρνησης αυτής να στηρίζει την επιχειρηματικότητα και να δημιουργεί αυτή τη σχέση εμπιστοσύνης κράτους και επιχειρηματικής κοινότητας για να έρχονται να επενδύουν εδώ στην Ελλάδα.

Έτσι, λοιπόν, πάνω από πεντακόσιες χιλιάδες θέσεις εργασίας και αύξηση κατά 35,4% του κατώτατου μισθού και κατά 28,3% του μέσου μισθού, αύξηση κατά 29,5%, από 1.036 ευρώ στον ιδιωτικό τομέα σε 1.342 ευρώ το 2024, μείωση των ασφαλιστικών εισφορών κατά 5,4%. Ο στόχος, αυτά τα οποία εξαγγείλαμε το 2023, είναι ότι ο κατώτατος μισθός να φτάσει το 2027 στα 950 ευρώ.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Πράγματι η ακρίβεια είναι ένα μεγάλο και σημαντικό πρόβλημα. Πώς, λοιπόν, αντιμετωπίζουμε την ακρίβεια; Αντιμετωπίζεται πρώτα απ’ όλα με την αύξηση του διαθέσιμου εισοδήματος. Και πώς προκύπτει αύξηση του διαθέσιμου εισοδήματος; Είτε με την αύξηση των μισθών -ένα σημαντικό γεγονός και σας παρουσίασα τα σχετικά ποσοστά-, με τη δημιουργία νέων θέσεων εργασίας -δηλαδή όταν σε μία οικογένεια ένα νέο παιδί βρίσκει δουλειά, αυτό σημαίνει ότι αυξάνεται το διαθέσιμο εισόδημα- και με τη μείωση της επιβάρυνσης των φορολογικών συντελεστών. Μάλιστα αυτό κατ’ ουσίαν μετουσιώνεται σε πραγματικά έσοδα άμεσα. Εδώ θα πρέπει να πούμε ότι από το 2019 μέχρι σήμερα έχουμε μειώσει ογδόντα τρεις φόρους και αυτό είναι κάτι που βρίσκεται μέσα στην ιδεολογία μας και στο «πιστεύω» μας, ότι όσο περισσότερο μειώνουμε τους φόρους, τόσο περισσότερο βοηθάμε την κοινωνία και αυξάνουμε το διαθέσιμο εισόδημα. Γι’ αυτό ήρθαμε και ανακοινώσαμε ότι ένας νέος έως είκοσι πέντε ετών που ξεκινά τη δουλειά του -αφορά και τα τεχνικά επαγγέλματα και μάλιστα είχαμε και το τραγικό δυστύχημα σήμερα του εικοσάχρονου νέου που έχασε τη ζωή του σε ένα πλοίο, τραγικό πράγματι, και θέλω να μεταφέρω τα συλλυπητήριά μου στην οικογένειά του- θα πληρώνει μηδενικό φόρο έως 20.000 και ένας νέος από είκοσι έξι έως τριάντα ετών θα πληρώνει φόρο με έναν συντελεστή 9% -μεγάλη διαφορά- και βεβαίως οι πολύτεκνοι θα έχουν μεγάλη μείωση φόρου. Για παράδειγμα, ένας νέος είκοσι πέντε ετών στην εστίαση με καθαρό μισθό 1.250 ευρώ θα έχει ελάφρυνση φόρου 2.480 ευρώ, ένας πολύτεκνος με καθαρό μισθό 1.800 ευρώ θα έχει μείωση φόρου 4.100 ευρώ, δηλαδή πάνω από δύο μισθούς και ένας νέος ελεύθερος επαγγελματίας τριάντα ετών, χωρίς τέκνα, με εισόδημα 20.000 θα έχει όφελος 1.300 ευρώ, δηλαδή έναν μισθό.

Δεν σταματάνε, όμως, εκεί οι παρεμβάσεις. Ακριβώς γιατί η οικονομία πάει καλά, ακριβώς γιατί οι απορροφήσεις πάνε καλά και τα χρήματα μπαίνουν στην οικονομία, από 1-1-2026 θα υπάρξει νέα αύξηση συντάξεων περίπου στο 2,35%, πέραν των σωρευτικών αυξήσεων 13,6% της περιόδου 2023 - 2025 και καταργείται σταδιακά ο συμψηφισμός της προσωπικής διαφοράς με άμεσους ωφελούμενους περίπου εξακόσιες εβδομήντα μία χιλιάδες συνταξιούχους, όπως επίσης καθιερώνεται η ετήσια ενίσχυση 250 ευρώ κάθε Νοέμβριο για χαμηλοσυνταξιούχους και από το 2025 επεκτείνεται και η απαλλαγή της φαρμακευτικής δαπάνης.

Δεν σταματάμε εδώ, συνεχίζουμε με τους δημοσίους υπαλλήλους. Αύξηση με την παρούσα Κυβέρνηση για πρώτη φορά μετά από δεκατέσσερα χρόνια. Από το 2023 έως σήμερα έχουν εφαρμοστεί είκοσι δύο αυξήσεις, τόσο οριζόντιες, όσο και επιμέρους σε κατηγορίες δημοσίων υπαλλήλων.

Από το φθινόπωρο του ‘25 έχουμε αυτό το κύμα των παρεμβάσεων, όπως η αναμόρφωση του μισθολογίου για τις Ένοπλες Δυνάμεις και τα Σώματα Ασφαλείας. Τον Οκτώβριο του ‘25 αναμορφώνεται το μισθολόγιο των Ενόπλων Δυνάμεων με αυξήσεις για περίπου εβδομήντα πέντε χιλιάδων πεντακοσίων στελεχών. Αναμορφώνεται το μισθολόγιο σε Αστυνομία, Πυροσβεστική και Λιμενικό με αυξήσεις για περίπου εβδομήντα έξι χιλιάδες στελέχη και θα έχουμε νέες αυξήσεις στο σύνολο του δημοσίου από τον Απρίλιο του ’26, καθότι εκεί είναι και η αύξηση του κατώτατου που έχει προαναγγελθεί, καθώς και βελτιώσεις στα επιδόματα του Υπουργείου Εξωτερικών.

Οι παρεμβάσεις, όμως, δεν σταματούν εδώ, διότι αντιλαμβάνεστε ότι όταν η οικονομία πάει καλά, οι παρεμβάσεις αγγίζουν και άλλες δράσεις. Γι’ αυτό, λοιπόν, περίπου 6,5 δισεκατομμύρια «τρέχουν» για παρεμβάσεις σε θέματα στέγασης, ένα πολύ σημαντικό πρόβλημα που αντιμετωπίζει η ελληνική κοινωνία. Έχουμε περιορίσει τα Airbnb και πολύ σύντομα, από τον Νοέμβριο του ’25, θα έχουμε την επιστροφή ενός ενοικίου κατ’ ουσίαν που αγγίζει το 80% των ενοικιαστών της χώρας. Οκτώ στους δέκα θα λάβουν ένα ενοίκιο πίσω. Αυτό είναι πολύ σημαντικό. Μειώνει κατά περίπου 8% με 8,5% το κόστος του ενοικίου.

«Τρέχει» με μεγάλη επιτυχία και το «Σπίτι μου 2». Πάνω από δέκα χιλιάδες συμπολίτες μας τώρα έχουν «κλειδώσει» σπίτι. Είναι μια ανακατεύθυνση πόρων του Ταμείου Ανάκαμψης όπου εδώ έχουμε ένα πρόγραμμα 2 δισεκατομμυρίων ευρώ. Ταυτόχρονα «τρέχουν» η επέκταση φοροαπαλλαγής για κενά ακίνητα, η αναστολή ΦΠΑ στις νέες οικοδομές, η μείωση φόρου για δαπάνες αναβάθμισης, ο περιορισμός των Airbnb, η κοινωνική αντιπαροχή, κάτι το οποίο θα δώσει σε ευάλωτους συμπολίτες μας κατοικίες, έτσι ώστε να μην επιβαρύνονται για το θέμα της στέγασης, η μείωση του ΕΝΦΙΑ σε μικρούς οικισμούς, το 50% για το ‘26 και κατάργηση το ‘27 και ένας νέος συντελεστής για τα ενοίκια, ακριβώς για να βοηθήσουν στη μείωση του κόστους της στέγασης.

Για τις διαβουλεύσεις και το πώς έγιναν όλα, νομίζω ότι πολύ εύκολα μπορείτε στο διαδίκτυο να βρείτε το ιστορικό της διαβούλευσης ειδικά για το ΤΑΑ. Θέλω να σας πω ότι ξεκίνησε από τον Ιούλιο - Νοέμβριο του ‘22 διάλογος με κοινωνικούς εταίρους, φορείς της αγοράς για το προσχέδιο του σχεδίου, στη συνέχεια δημόσια παρουσίαση και φτάνουμε στο ‘21 έως τον Οκτώβριο του ‘22 που έγινε και η ενημέρωση του Ελληνικού Κοινοβουλίου. Δεν θέλω να σας τα αναφέρω όλα, αλλά έγινε μια ενδελεχής παρουσίαση του προγράμματος του Ταμείου Ανάκαμψης. Το Ταμείο Ανάκαμψης είναι επίσης δυναμικό, γιατί έχει γίνει μια συζήτηση εδώ για το τι σημαίνουν οι αναθεωρήσεις. Οι αναθεωρήσεις δεν αφορούν την Ελλάδα. Οι αναθεωρήσεις αφορούν όλα τα κράτη-μέλη.

Εμείς, λοιπόν, στο Ταμείο Ανάκαμψης έχουμε και κάποιες υπερδεσμεύσεις. Είναι κάτι το οποίο κάνουμε για να λειτουργούμε με ασφάλεια. Ο στόχος μας είναι να μην απωλέσουμε ούτε 1 ευρώ από το Ταμείο Ανάκαμψης, διότι το Ταμείο Ανάκαμψης έχει δύο σκέλη. Έχει πρώτα το δανειακό σκέλος. Τι σημαίνει «δανειακό σκέλος»; Είναι χρήματα που παίρνουμε ως χώρα και πρέπει να τα επιστρέψουμε σα χώρα. Για να απλοποιήσουμε τους αριθμούς, 18 δισεκατομμύρια είναι σε επιδοτήσεις, δηλαδή χρήματα που παίρνουμε και δεν χρειάζεται να τα επιστρέψουμε και 18 δισεκατομμύρια είναι το δανειακό σκέλος, χρήματα που παίρνουμε, τα δανείζουμε σε επιχειρήσεις και πρέπει τελικά η χώρα μας να τα επιστρέψει.

Το σημαντικό, λοιπόν, και κυρίαρχο ζήτημα είναι να μην απωλέσουμε ούτε 1 ευρώ από το σκέλος των επιδοτήσεων, χωρίς αυτό να σημαίνει ότι και το δανειακό σκέλος δεν θα «τρέξει». Έχουμε πετύχει τους στόχους. Υπολειπόμαστε ενός αιτήματος του δανειακού σκέλους, αλλά αυτό θα γίνει πολύ σύντομα, διότι πλέον έχουμε πλησιάσει και έχουμε πιάσει τον στόχο.

Το ίδιο ισχύει και για το σχέδιο δίκαιης αναπτυξιακής μετάβασης, ένα σχέδιο που γράφτηκε από το μηδέν. Δεν είναι σχέδιο που μεταφέρθηκε με μεταφερόμενα από την προηγούμενη προγραμματική περίοδο. Όπως είπα νωρίτερα σε μία παρέμβασή μου -αναφέρθηκα στον συνάδελφο κ. Κουκουλόπουλο-, δεν θα μιλούσαμε σήμερα για θέματα και παρεμβάσεις που έχουν σχέση με το σχέδιο δίκαιης μετάβασης, εάν ο Πρωθυπουργός Κυριάκος Μητσοτάκης δεν είχε στρέψει για πρώτη φορά σοβαρά την προσοχή του κράτους και της πολιτείας στην απολιγνιτοποίηση.

Έτσι, λοιπόν, έχει σημασία να δούμε πού βρισκόμαστε και στις απορροφήσεις. Εγώ και πάλι θα σας καταθέσω εδώ τα έγγραφα, αλλά σας είπα και νωρίτερα ότι είναι πολύ εύκολο να δούμε ότι είμαστε μέσα στις πρώτες τέσσερις θέσεις και στην απορρόφηση. Έχουμε βρεθεί και στην τρίτη και στη δεύτερη θέση του ΕΣΠΑ με μικρές αποκλίσεις. Πολύ εύκολα μπορείτε να μπείτε τώρα στον διαδικτυακό ιστότοπο της Ευρωπαϊκής Επιτροπής και να βρείτε ακριβώς τη φωτογραφία με το πού βρισκόμαστε στις απορροφήσεις. Δεν είναι τυχαίο γεγονός ότι η Ελλάδα βρίσκεται ψηλά. Σημαίνει ότι εδώ γίνεται μια συγκεκριμένη δουλειά, γιατί ακριβώς δεν θέλουμε να απωλέσουμε αυτή τη δυναμική.

Εκταμιεύσεις έως σήμερα, κύριε Παππά. Εκταμιεύσεις έως σήμερα 9,9 δισεκατομμύρια ευρώ, 10 δισεκατομμύρια ευρώ, πληρωμές μέχρι σήμερα 10 δισεκατομμύρια ευρώ.

Αυτό τι σημαίνει πρακτικά; Ξέρετε, το Ταμείο Ανάκαμψης λειτουργεί μ’ ένα διαφορετικό σύστημα απ’ ό,τι λειτουργεί το ΕΣΠΑ. Στο ΕΣΠΑ κάνεις δαπάνες και εισπράττεις από τις δαπάνες. Το Ταμείο Ανάκαμψης είναι διαφορετικό εργαλείο. Τι σημαίνει; Πρέπει να πετύχεις έναν στόχο, τόσα ορόσημα, τόσες μεταρρυθμίσεις και σημεία των έργων, δηλαδή συμβάσεις.

**ΝΙΚΟΛΑΟΣ ΠΑΠΠΑΣ:** Άρα, μέχρι τώρα είστε στα 20.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Άρα, λοιπόν, προσέξτε. Από τα 10 που έχουμε πάρει, είμαστε 21,3 και θα πάρουμε…

**ΝΙΚΟΛΑΟΣ ΠΑΠΠΑΣ:** …(Δεν ακούστηκε)

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Μια στιγμή. Μη βιάζεστε.

**ΝΙΚΟΛΑΟΣ ΠΑΠΠΑΣ:** Δεν βιάζομαι.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Είμαστε στα 21,3 συν 2,1 που περιμένουμε, θα πάμε 23,4. Αυτό μας πάει στο 65%. Και πού είμαστε; Στην Ευρώπη στις πρώτες θέσεις. Επομένως, αυτό πρέπει να απαντά στην αγωνία σας. Εγώ το καταλαβαίνω. Η αγωνία σας είναι για το αν θα πάμε καλά ως Ελλάδα. Αντιπολίτευση είστε κι εσείς νοιάζεστε για το θέμα αυτό.

Όμως, μη μηδενίζετε τα πάντα. Ξέρετε, δεν γίνεστε πιστευτοί μετά όταν μηδενίζετε την πορεία της απορρόφησης του ΕΣΠΑ και του Ταμείου Ανάκαμψης. Μπορείτε να μπείτε τώρα από το κινητό σας πολύ εύκολα εσείς και ο κ. Μαμουλάκης και να δείτε πού βρισκόμαστε. Θέλετε να μπείτε από το κινητό σας τώρα να δείτε πού βρισκόμαστε;

Άρα, λοιπόν, τα καταθέτω όλα αυτά για να μπορείτε να ενημερώνεστε και με τις απορροφήσεις και με τα δάνεια και με τις επιχειρήσεις. Αυτό είναι που θα δείτε αυτή στη στιγμή, αν μπείτε από το κινητό σας. Αυτή ήταν πριν από μία-δύο ώρες η κατάταξη της Ελλάδας στην απορρόφηση των πόρων. Το καταθέτω. Μπορείτε να το επιβεβαιώσετε αυτήν τη στιγμή που μιλάμε. Είμαστε στις πρώτες τέσσερις θέσεις. Δείτε το για να μπορέσετε να πειστείτε.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μέσα στο νομοσχέδιο υπάρχουν και κάποιες σημαντικές διατάξεις και μάλιστα -θα έλεγα- κάτι το οποίο δεν τολμούσε κανείς να κάνει μέχρι τώρα. Τι κάνουμε στο σύστημα ΕΣΠΑ; Για πρώτη φορά ανοίγουμε το σύστημα ΕΣΠΑ και στους δημοσίους υπαλλήλους. Γιατί σας «καίει» αυτό; Δεν τους εμπιστεύεστε; Δεν είναι άτομα με αξία, με ικανότητες οι δημόσιοι υπάλληλοι; Γιατί το κάνουμε αυτό; Για να μπορέσουμε να επιταχύνουμε τις απορροφήσεις. Αυτό το άρθρο θα περίμενα να το ψηφίσετε όλοι, όχι να λέτε «ξέρω εγώ με ποιες διαδικασίες;». Μα, οι δημόσιοι υπάλληλοι έχουν μπει με ΑΣΕΠ.

Τι κάναμε στη διαδικασία της ΜΟΔ για τις προσλήψεις; Από το 100%, που παλιά 100% έκανε διαδικασία η ΜΟΔ, παίρνουμε το 50% μέσα από τους πίνακες του ΑΣΕΠ. Πού βλέπετε, δηλαδή, έλλειψη διαφάνειας εδώ, όταν εμείς παίρνουμε τους υπαλλήλους μέσα από το ΑΣΕΠ; Αυτό είναι μια αλλαγή στο σύστημα. Προφανώς υπάρχουν αντιδράσεις γιατί ήθελαν να είναι κλειστό το σύστημα ΕΣΠΑ. Εμείς το ανοίγουμε και οι άνθρωποι που θα έρθουν μέσα προφανώς θα είναι δημόσιοι υπάλληλοι που δουλεύουν σε υπηρεσίες και θα αξιολογηθούν για να μπορέσουν να μπούνε στις αντίστοιχες θέσεις. Χρειαζόμαστε μηχανικούς, οικονομολόγους και άλλες ειδικότητες. Πρέπει να «τρέξουν» αυτά.

Γι’ αυτό, λοιπόν, με το άρθρο 3 αποσαφηνίζουμε ζητήματα για τους φορείς του ΑΠΔΕ. Όλες οι διορθώσεις είναι ξεκάθαρα προσανατολισμένες στην αντιμετώπιση της γραφειοκρατίας και την επίσπευση διαδικασιών.

Με το άρθρο 6 εξαιρούμε τα έργα ΣΔΙΤ. Τα έργα ΣΔΙΤ παίρνουν κάποια διαδικασία, ανταγωνιστικός διάλογος, από το δεκαοκτάμηνο. Ενισχύουμε τις υπηρεσίες και τους φορείς.

Με το άρθρο 18, όπως σας είπα, ανοίγουμε το ΕΣΠΑ και στους δημοσίους υπαλλήλους.

Με τα άρθρα 23 και 24 θεσπίζουμε τη δυνατότητα σύστασης δικαιώματος επιφανείας επί ακινήτων ιδιοκτησίας της «Μετάβασης Α.Ε.». Η «Μετάβαση Α.Ε.» είναι δημόσιου χαρακτήρα. Δημόσια εταιρεία είναι. Τι κάνουμε; Παίρνουμε τα εδάφη από τη ΔΕΗ και από τα εκατό χιλιάδες στρέμματα τα οποία είναι να παραλάβουμε, έχουμε παραλάβει σήμερα περίπου πενήντα πέντε χιλιάδες στρέμματα και ήδη σας ενημερώνω ότι θα βγάλουμε τις πρώτες προσκλήσεις για εκδήλωση ενδιαφέροντος για τις περιοχές αυτές -το λεγόμενο market sounding- έτσι ώστε να έρθουν οι επιχειρήσεις και να δούμε ποιες από τις επιχειρήσεις ενδιαφέρονται να εγκατασταθούν σε αυτές τις περιοχές.

Πότε θα το είχατε κάνει αυτό αν δεν είχατε τους πόρους μέσα από το πρόγραμμα, για να μπορέσετε να πάρετε τα εδάφη, να αξιοποιήσετε αυτά τα εδάφη προς όφελος του δημοσίου συμφέροντος και για να αναπτύξετε δραστηριότητα στις περιοχές αυτές, όταν πάνω από τεσσερισήμισι χιλιάδες θέσεις εργασίας από τα προγράμματα τα οποία «έτρεξαν» κατ’ ουσίαν δημιουργούν μία δυναμική στην περιοχή, αν δεν υπήρχαν αυτοί οι πόροι;

Ξέρετε, η δυτική Μακεδονία και η Μεγαλόπολη και οι πέριξ Δήμοι, δηλαδή Τρίπολη, Γορτυνία, αλλά να σταθώ ειδικά στη δυτική Μακεδονία η οποία έχει πάρει από το Εθνικό Πρόγραμμα Ανάπτυξης, έχει πάρει το ΕΣΠΑ -το οποίο είναι κατά 40%, 50% αυξημένο- παίρνει ένα δισεκατομμύριο παραπάνω, που δεν το έχει δει καμία άλλη περιφέρεια της πατρίδας μας, ξεκινάει Πυλώνας ΙΙΙ όπου μπαίνουν μεγάλα έργα της περιοχής σε συνεργασία με την περιφέρεια και φτιάχνουμε και ένα ειδικό πρόγραμμα ΕΠΑ 187 εκατομμύρια ευρώ. Όλα αυτά για τη δυτική Μακεδονία! Πότε είχαν συζητηθεί αυτά για τη δυτική Μακεδονία;

Θα μου πείτε ότι «τρέχουν» και οι απορροφήσεις. Βεβαίως, είναι νέο πρόγραμμα. Θα γίνουν, όμως γιατί είναι μέσα στο πλαίσιο του ν+2 και εδώ θα γίνει μια μεγάλη συζήτηση για το ν+2, διότι το ν+2 σημαίνει 2029. Αλλά, μέσα από τη διαπραγμάτευση -και γι’ αυτό είναι αναγκαίο αυτό το νομοσχέδιο- άλλαξαν οι διαδικασίες και γίνεται μία αναθεώρηση των προγραμμάτων και μας δίνουν τη δυνατότητα αν πετύχουμε μία ανακατεύθυνση πόρων στη στέγαση, στη διαχείριση των υδάτων ή σε άλλα έργα, με την ανακατεύθυνση στον STEP -δηλαδή καινοτομία- να μπορέσουμε να κερδίσουμε και έναν χρόνο. Και κάνουμε αγώνα έτσι ώστε να πετύχει η Ελλάδα αυτό το ν+3. Να πάμε, δηλαδή, το 2030 για να βεβαιωθούμε ότι δεν θα χάσει ποτέ κανένα ευρώ η πατρίδα μας.

Με το άρθρο 32, εξασφαλίζεται η πλήρης αξιοποίηση των επιλαχόντων υποψηφίων στην προκήρυξη του 2024 της ΕΥΣΤΑ.

Με το άρθρο 33, μειώνουμε μια υπογραφή δική μου για να απλοποιήσει και να επιταχύνει τη διαδικασία. Πού το βλέπετε κακό αυτό; Μειώνουμε τη γραφειοκρατία. Έχουμε μειώσει πάρα πολλές διαδικασίες προκειμένου να «τρέχουν» τα προγράμματα πιο γρήγορα.

Αναφέρθηκα για τη ΔΕΘ και θα πω πάλι πως έχει μεγάλη αξία για τη Θεσσαλονίκη, για την Ελλάδα, για τη βόρεια Ελλάδα αλλά και για τα Βαλκάνια. Θα παραμείνει δημοσίου χαρακτήρα, δημόσιος οργανισμός που θα «τρέχει», θα επενδυθεί από το Πρόγραμμα Δημοσίων Επενδύσεων -υπάρχουν οι πόροι, έχουν ήδη βρεθεί οι πόροι-, με την απόφαση του Πρωθυπουργού, έτσι ώστε να γίνει δημόσιο έργο που θα υπηρετεί τους πολίτες και τους δημότες της Θεσσαλονίκης, δημόσιο έργο που θα αναβαθμίσει τη λειτουργία της και δημόσιο έργο το οποίο θα φέρει περισσότερες δουλειές στην περιοχή. Θα είναι ένα νέο έργο αναβαθμισμένο και προφανώς με περισσότερες θεματικές εκθέσεις και μεγαλύτερη ελκυστικότητα για όλους τους εκθέτες.

Το σχέδιο νόμου, λοιπόν, αυτό και οι βασικές αλλαγές που ήρθαν με την τροπολογία είναι αντιμετώπιση λόγω της αναθεώρησης και λόγω των ζητημάτων που τίθενται τώρα στην αναθεώρηση. Αυτή τη στιγμή έχουμε αναθεώρηση και στα προγράμματα ΕΣΠΑ ακριβώς με τις νέες προτεραιότητες. Σας είπα ξεκινώντας την ομιλία μου απόψε τι συμβαίνει σε όλη την Ευρώπη. Και, βεβαίως, για να μπορέσουμε να το αντιμετωπίσουμε αυτό έρχονται οι διαπραγματεύσεις για το νέο πολυετές πρόγραμμα 2028 - 2034. Πρέπει να είμαστε δυνατοί, διεκδικητικοί, διότι γίνεται μια μεγάλη συζήτηση για την πολιτική συνοχής και δεν πρέπει να χάσουμε καθόλου ορμή, με την έννοια να πετύχουμε τους στόχους που θέλουμε ως χώρα.

Βεβαίως, πρέπει να υφίσταται η διατήρηση της σταθερής πορείας στην απορρόφηση των πόρων και η διαπραγματευτική μας δυνατότητα και για το Ταμείο Ανάκαμψης αλλά και για το ΕΣΠΑ.

Κυρίες και κύριοι, σας καλώ να υπερψηφίσετε το συγκεκριμένο νομοσχέδιο, το οποίο είναι μεν τεχνικό αλλά καλύπτει ορισμένες δυνατότητες αύξησης των υπηρεσιών, δυνατότητες, δηλαδή, διαχείρισης και καλύτερης ολοκλήρωσης των προγραμμάτων, μεγαλύτερης απορρόφησης. Μεγαλύτερη απορρόφηση σημαίνει στήριξη της οικονομίας, στήριξη στα προγράμματα αυτά τα οποία πρέπει να «τρέξουν» για την κοινωνία και κάθε ευρώ που μπαίνει στην ελληνική οικονομία σημαίνει ότι δημιουργείται και μια θέση εργασίας. Μια θέση εργασίας δίνει μια ελπίδα σε μια νέα και σε έναν νέο να μπορέσουν να ξεκινήσουν την οικογένειά τους. Γιατί έχουμε ένα μεγάλο και σοβαρό πρόβλημα που λέγεται δημογραφικό. Καθετί που κάνουμε θα πρέπει να στρέφεται στο πώς θα μπορέσουμε να βελτιώσουμε τις συνθήκες των συμπολιτών μας στην καθημερινότητά τους.

Γνωρίζουμε ότι έχουμε δρόμο μπροστά, αλλά θέλουμε να συνεχίσουμε αυτή την αναπτυξιακή πορεία, να δημιουργείται το μέρισμα και να το γυρίζουμε πίσω σε αυτούς.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς, κύριε Υπουργέ.

Καλείται τώρα στο Βήμα η Βουλευτής του ΠΑΣΟΚ - Κινήματος Αλλαγής κ. Κατερίνα Σπυριδάκη.

Ορίστε, κυρία Σπυριδάκη, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σημερινό νομοσχέδιο με την πρώτη ματιά φαίνεται να είναι περισσότερο τεχνικής φύσης: Τροποποιήσεις, παρατάσεις μεταφορές αρμοδιοτήτων, μικρές οργανωτικές ρυθμίσεις. Ο χαρακτήρας, όμως, αυτός δεν το κάνει ένα απαραίτητα αθώο νομοσχέδιο και αυτό γιατί πρόκειται για ένα ακόμα σύμπτωμα της διακυβέρνησης της Νέας Δημοκρατίας. Καθυστερήσεις, προχειρότητα, αποσπασματικές παρεμβάσεις, έλλειψη οράματος και κυρίως έλλειψη πολιτικής βούλησης και στρατηγικής.

Έξι ολόκληρα χρόνια από τη θέσπιση του Εθνικού Προγράμματος Ανάπτυξης και τέσσερα από το Σχέδιο Ανάκαμψης και Ανθεκτικότητας βρισκόμαστε σήμερα εδώ να διορθώσουμε βασικές αδυναμίες που θα έπρεπε να έχουν λυθεί από την αρχή.

Αλήθεια, κύριε Υπουργέ, χρειάστηκαν τόσα χρόνια για να καταλάβει η Κυβέρνηση ότι δεν επαρκούν δεκαοκτώ μήνες για να ολοκληρωθούν οι δεσμεύσεις των ΣΔΙΤ; Χρειάστηκε να περάσουν τόσα χρόνια για να διαπιστωθεί ότι χρειάζεται επιτροπή αξιολόγησης και μητρώο αξιολογητών σχετικά με το ΑΣΕΠ; Χρειάστηκε να φτάσουμε μέχρι το τέλος του προγράμματος για να απαλλαγεί ο Υπουργός Οικονομικών από την υπογραφή κάθε πράξης στο Ταμείο Ανάκαμψης;

Το πιο ανησυχητικό από αυτά είναι ότι όλα αυτά συμβαίνουν σε μία χώρα που αναλογικά με το ΑΕΠ της είναι αυτή τη στιγμή ο μεγαλύτερος αποδέκτης κοινοτικών πόρων. Και όμως σε επενδύσεις στην Ευρωπαϊκή Ένωση παραμένουμε τελευταίοι, έχοντας το χαμηλότερο κατά κεφαλήν ΑΕΠ. Αυτό είναι η ανάπτυξη που εννοείτε; Είναι αυτό ανάπτυξη για εσάς;

Κυρίες και κύριοι συνάδελφοι, πέρα όμως από τα νούμερα και τις διακηρύξεις για το πόσο καλά πάμε, το νομοσχέδιο αυτό δεν μας λέει τίποτα για τη θηλιά στον λαιμό που πνίγει εκατομμύρια συμπολιτών μας: Το ιδιωτικό χρέος. Τέσσερα εκατομμύρια ΑΦΜ χρωστούν στην εφορία και περίπου δυόμισι εκατομμύρια νοικοκυριά και επιχειρήσεις χρωστούν ΕΦΚΑ. Πάνω από ένα εκατομμύριο δάνεια είναι «κόκκινα». Ο εξωδικαστικός μηχανισμός που θα έπρεπε να δίνει διέξοδο δεν έχει αποδειχθεί αποτελεσματικός.

Αλλά, ας μιλήσουμε με αριθμούς που τόσο σας αρέσουν. Από τα 230 δισεκατομμύρια ευρώ ιδιωτικού χρέους έχουν ρυθμιστεί μόλις 13 μέχρι τα μέσα του 2025 και πολλές από αυτές τις ρυθμίσεις ξανακοκκινίζουν, γιατί οι δόσεις είναι εξοντωτικές. Το ιδιωτικό χρέος, λοιπόν, παραμένει βαθιά κοινωνικό πρόβλημα, γιατί στην πράξη αυτό σημαίνει ότι στη χώρα της ανάπτυξης και των επενδύσεων -όπως λέτε- οικογένειες χάνουν τα σπίτια τους, μικρομεσαίοι κλείνουν τις επιχειρήσεις τους, αγρότες εγκαταλείπουν τη γη τους. Σημαίνει ότι η ακρίβεια, ο πληθωρισμός και η κυβερνητική εγκατάλειψη ροκανίζουν την αξιοπρέπεια των πολιτών. Το ΠΑΣΟΚ δεν αρκείται όμως μόνο σε διαπιστώσεις. Σήμερα σας έχουμε φέρει συγκεκριμένη τροπολογία, όπως έχουμε πράξει πάρα πολλές φορές στο παρελθόν, χωρίς βέβαια να έχετε υιοθετήσει καμία από αυτές.

Η τροπολογία, λοιπόν, που σας καλούμε να στηρίξετε βασίζεται σε συγκεκριμένους άξονες. Πρώτον, στην προστασία δανειοληπτών σε ελβετικό φράγκο με δίκαιη κατανομή συναλλαγματικού κινδύνου και αναδρομικό επανυπολογισμό. Δεύτερον, και εξαιρετικά σημαντικό, στην αναβάθμιση του εξωδικαστικού μηχανισμού με υποχρεωτική συμμετοχή πιστωτών και κυρώσεις για τράπεζες καιservicers που αυθαιρετούν.

Τρίτον, στην υποχρέωση φυσικής παρουσίας των εταιρειών διαχείρισης σε κάθε περιφέρεια, ώστε να σταματήσει η ντροπή των διαπραγματεύσεων και των τηλεφωνικών εκβιασμών.

Τέλος, στην κατάργηση καταχρηστικών τραπεζικών χρεώσεων αν θέλουμε να ξεχωρίσουμε τι σημαίνει κόστος και τι αισχροκέρδεια.

Αυτά είναι μέτρα που δίνουν ανάσα. Είναι μέτρα που δίνουν, πράγματι, μια δεύτερη ευκαιρία στους πιο ευάλωτους. Αν η Κυβέρνηση νοιάζεται πραγματικά γι’ αυτό, τότε την καλούμε να υιοθετήσει επιτέλους τα μέτρα που προτείνουμε.

Όσο όμως το ιδιωτικό χρέος θεριεύει, οι ευρωπαϊκοί πόροι παραμένουν αναξιοποίητοι. Στην ερώτηση που καταθέσαμε ζητήσαμε στοιχεία για την απορρόφηση από το Ταμείο Ανάκαμψης και τα δεδομένα είναι αποκαρδιωτικά. Πράγματι, από τα 17,7 δισεκατομμύρια δανειακού σκέλους μόλις το 13% έχει φτάσει στις μικρομεσαίες επιχειρήσεις, την ώρα που οι μισές περίπου δανειακές συμβάσεις σχετίζονται με αυτές. Οι υπόλοιποι πόροι κατευθύνονται σε λίγους και μεγάλους.

Οι μικρομεσαίες επιχειρήσεις, που αποτελούν τη συντριπτική πλειοψηφία των ελληνικών επιχειρήσεων μένουν εκτός αποκλεισμένες από τραπεζικά κριτήρια και εν τέλει από αυτό που πραγματικά ονομάζουμε ανάπτυξη. Ακόμα και από τα προγράμματα έξυπνης μεταποίησης και ψηφιακού μετασχηματισμού, οι προκαταβολές που έχουν δοθεί είναι μηδενικές. Στον τουρισμό, αν και εντάχθηκαν δράσεις ύψους 387 εκατομμυρίων για λιμάνια, χιονοδρομικά κέντρα, ιαματικό τουρισμό και άλλα, κανείς δεν γνωρίζει αν και πόσο ωφελούνται οι μικρομεσαίες επιχειρήσεις σε περιοχές όπως η Κρήτη ή τα Δωδεκάνησα. Και για να λέμε τα πράγματα με το όνομά τους αυτό αποτελεί ξεκάθαρη πολιτική αποκλεισμού.

Κυρίες και κύριοι συνάδελφοι, ας είμαστε τουλάχιστον μεταξύ μας ειλικρινείς. Οι πολίτες ελάχιστα ενδιαφέρονται αν μια αρμοδιότητα θα περάσει από τη μία υπηρεσία σε μία άλλη και αν το άρθρο 3 ξεκαθαρίζει τα διοικητικά ζητήματα και πόσο καλά το κάνει. Οι πολίτες νοιάζονται για το αν μπορούν να νιώσουν ασφάλεια και προοπτική στο σήμερα και στο αύριο.

Την ώρα που μετρούν το καλάθι τους στο ταμείο του σουπερμάρκετ και βλέπουν το μισθό τους να εξαφανίζεται πριν τελειώσει ο μήνας, οι οφειλέτες νοιάζονται για το αν μπορούν να πληρώσουν τη δόση του δανείου ή αν θα χάσουν το σπίτι τους, οι αγρότες στο πολύπαθο Λασίθι, που η θέση του στο χάρτη είναι ίδια με τη θέση τους στην πολιτική σας συνείδηση, νοιάζονται για το αν μπορούν να καλλιεργήσουν τη γη τους χωρίς να τους στραγγαλίζουν τα χρέη και το κόστος παραγωγής.

Οι αγρότες -μιλώ για το Λασίθι, γιατί πλημμύρισε το καλοκαίρι το οροπέδιο του Λασιθίου- ακόμα δεν έχουν αποζημιωθεί. Η ακαρπία ροκανίζει το εισόδημα των ελαιοπαραγωγών και ακόμα δεν υπάρχει καμία πρόληψη, καμία προοπτική και καμία βελτίωση. Τώρα που μιλάμε είναι η περίοδος που οι αγρότες μας φυτεύουν τα κηπευτικά. Και τι διαπιστώνουμε; 80% πάνω τα λιπάσματα.

Η Βουλή, κυρίες και κύριοι συνάδελφοι της Νέας Δημοκρατίας, δεν είναι ένας χώρος για να ευλογεί ο καθένας τα γένια του. Είναι ο δίαυλος με τον κόσμο και ο κόσμος είναι εκεί έξω. Πηγαίνετε, λοιπόν, στις γειτονιές και μιλήστε τους για την ανάπτυξη που λέτε, για τους πόρους του Ταμείου Ανάκαμψης και Ανθεκτικότητας, μιλήστε τους για επενδύσεις, μιλήστε τους για μια «Ελλάδα ζάχαρη», όπως μας είπε κ. Γεωργιάδης, και ελάτε να μας πείτε αν έχετε το θάρρος να αναμετρηθείτε με τον εαυτό σας και αν ζείτε στην ίδια χώρα που ζούμε όλοι εμείς οι υπόλοιποι.

Αυτά είναι τα πραγματικά προβλήματα της κοινωνίας και σε αυτά, κυρίες και κύριοι της Νέας Δημοκρατίας, έχετε αποτύχει. Γιατί αντί να στηρίξετε την κοινωνική συνοχή, μένετε πιστοί στο αφήγημα των ολιγοπωλίων, αντί να διαμορφώσετε ένα σχέδιο με σοβαρή πολιτική βούληση, μοιράζετε φωτογραφικές ρυθμίσεις και μπόνους σε «ημετέρους».

Το ΠΑΣΟΚ έχει διαφορετική λογική. Εμείς μιλάμε για ένα αναπτυξιακό σχέδιο διαφανές, με κοινωνικό αντίκτυπο και άμβλυνση των ανισοτήτων, ένα σχέδιο που να ενοποιεί χρηματοδοτικά εργαλεία, να ενισχύει την περιφερειακή ανάπτυξη και να δίνει προτεραιότητα στους μικρομεσαίους, στους ευάλωτους, στους αγρότες, στη μεσαία τάξη. Μιλάμε για ανάπτυξη με καθαρή συμμετοχή, όχι για ανάπτυξη στα χαρτιά που τη βρίσκεις σε δελτία Τύπου και δημοσιεύματα, όπως σας έχουν πει οι επικοινωνιολόγοι σας.

Κυρίες και κύριοι συνάδελφοι, σχέδιο χωρίς ισχυρή πολιτική βούληση δεν μπορεί να υπάρξει. Η χώρα πρέπει επιτέλους να σταθεί δίπλα στους αδύναμους, δίπλα σε αυτούς που πνίγονται από το χρέος και την ακρίβεια. Το νομοσχέδιο όμως δεν κάνει κάτι τέτοιο. Και αυτός είναι λόγος που δεν μπορούμε να δώσουμε λευκή επιταγή και να γίνουμε συνένοχοι της κυβερνητικής προχειρότητας.

Καλούμε την Κυβέρνηση, λοιπόν, να υιοθετήσει επιτέλους την τροπολογία μας για το ιδιωτικό χρέος για να μπει ένα φρένο στις αδικίες που υφίστανται τα ευάλωτα κοινωνικά στρώματα. Όπως είπαμε και όπως απαιτούμε και θα συνεχίσουμε να απαιτούμε ρητά -δεν θα σταματήσουμε να το λέμε- την πλήρη διαφάνεια σχετικά με τους κοινοτικούς πόρους και τη διαχείρισή τους. Ανάπτυξη χωρίς συμμετοχή και χωρίς σεβασμό των πολιτών δεν είναι ανάπτυξη και δεν μπορεί να υπάρξει. Είναι ξεκάθαρη κομματική διαχείριση συγκεκριμένων σκοπιμοτήτων.

Σε αυτή τη λογική το ΠΑΣΟΚ λέει ξεκάθαρα όχι. Η Ελλάδα, κυρίες και κύριοι της Κυβέρνησης, δεν είναι οι φίλοι του Μαξίμου και οι τράπεζες, και το κράτος δεν είστε εσείς. Κράτος είναι όλοι εκείνοι που άλλο ένα νομοσχέδιό σας τους αφήνει εκτός, που τα χρήματά τους δεν τους φτάνουν να καλύψουν τις βασικές ανάγκες και όπως πολλά κυβερνητικά στελέχη λένε στα κανάλια, τους «μιζεροσυμμορίτες». αυτούς, λοιπόν, τους ανθρώπους υποστηρίζουμε, γι’ αυτούς τους ανθρώπους είμαστε εδώ, γι’ αυτούς τους ανθρώπους παλεύουμε.

Και επιτρέψτε μου να κλείσω για μία ακόμη φορά για το ιδιωτικό χρέος, παραφράζοντας μια φράση του Ανδρέα Παπανδρέου: «Εάν δεν αφανίσουμε το ιδιωτικό χρέος, τότε το ιδιωτικό χρέος θα αφανίσει το κράτος, τους πολίτες, την κοινωνία και εν τέλει τη χώρα».

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Σπυριδάκη και καλείται στο Βήμα ο Βουλευτής της Νέας Δημοκρατίας κ. Ιωάννης Πασχαλίδης.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το παρόν νομοσχέδιο επιδιώκεται η ενίσχυση της εύρυθμης λειτουργίας και η στελέχωση των υπηρεσιών των αναπτυξιακών προγραμμάτων και των φορέων που εποπτεύονται από το αρμόδιο Υπουργείο για το αναπτυξιακό Πρόγραμμα Δημοσίων Επενδύσεων, με τελικό στόχο την επιτάχυνση της απορρόφησης των ευρωπαϊκών και εθνικών πόρων.

Τα αναπτυξιακά προγράμματα είναι πρωτοβουλίες που στοχεύουν στην ενίσχυση της οικονομικής ανάπτυξης, είτε μέσω επιδοτήσεων και ευνοϊκής χρηματοδότησης από εθνικούς και ευρωπαϊκούς πόρους, όπως το ΕΣΠΑ και η Ευρωπαϊκή Τράπεζα Επενδύσεων είτε μέσω των στρατηγικών επενδύσεων είτε μέσω της στήριξης της επιχειρηματικότητας σε συγκεκριμένους τομείς, όπως η καινοτομία, η εξωστρέφεια και η πράσινη μετάβαση.

Το εν λόγω νομοσχέδιο αποτελείται από έξι κεφάλαια και συνολικά τριάντα εννέα άρθρα και περιλαμβάνει διατάξεις που αφορούν όλα τα αναπτυξιακά και χρηματοδοτικά εργαλεία, τα οποία είναι ιδιαιτέρως σημαντικά και τα οποία προσθέτουν στο ακαθάριστο εγχώριο προϊόν, στηρίζουν την επιχειρηματικότητα και τις επιχειρήσεις. Επομένως στηρίζουν την ίδια την κοινωνία.

Ειδικότερα, με το παρόν νομοσχέδιο αποσαφηνίζονται ζητήματα που αφορούν στον ν.5140/2024 περί του νέου αναπτυξιακού Προγράμματος Δημοσίων Επενδύσεων και εισάγονται διατάξεις για την ενίσχυση και την οργάνωση των αρμόδιων υπηρεσιών, για το αναπτυξιακό Πρόγραμμα Δημοσίων Επενδύσεων των ειδικών περιπτώσεων του ν.4914/2022, της «Μονάδας Οργάνωσης Διαχείρισης Αναπτυξιακών Προγραμμάτων Α.Ε.», της ειδικής υπηρεσίας συντονισμού για το Ταμείο Ανάκαμψης και της Μονάδας Συμπράξεων Δημοσίου και Ιδιωτικού Τομέα, με απώτερο σκοπό την αποφυγή καθυστερήσεων κατά την εκτέλεση των αναπτυξιακών προγραμμάτων.

Στο δεύτερο μέρος του νομοσχεδίου, που περιλαμβάνει τις διατάξεις των άρθρων 3 έως 8, διορθώνονται διατυπώσεις που προκαλούν σύγχυση σχετικά με τις αρμόδιες υπηρεσίες πληρωμών και τους αποδέκτες έμμεσης πληρωμής.

Με το τρίτο μέρος του νομοσχεδίου, τροποποιούνται οι ρυθμίσεις για το εταιρικό σύμφωνο περιφερειακής ανάπτυξης. Συγκεκριμένα, με σκοπό τη καλύτερη λειτουργία του ΕΣΠΑ καθορίζονται οι διαδικασίες αξιολόγησης και επιλογής πράξεων προς χρηματοδότηση στα προγράμματα INTERREG, τα οποία αποτελούν μια σειρά προγραμμάτων για την τόνωση της συνεργασίας μεταξύ περιφερειών εντός και εκτός της Ευρωπαϊκής Ένωσης, που χρηματοδοτείται από το Ευρωπαϊκό Ταμείο Περιφερειακής Ανάπτυξης.

Όσον αφορά το τέταρτο μέρος του νομοσχεδίου, ρυθμίζονται ειδικά θέματα με σκοπό την εξασφάλιση της εύρυθμης λειτουργίας των αναπτυξιακών εταιρειών. Αξιοσημείωτη είναι η διάταξη του άρθρου 20, δυνάμει του οποίου εισάγεται εξαίρεση για την Ελληνική Αναπτυξιακή Τράπεζα Ανώνυμη Εταιρεία από την υποχρέωση να προσκομίζει ασφαλιστική ενημερότητα.

Συγχρόνως δε θεσμοθετείται προστασία έναντι κατασχέσεων για τους εθνικούς και ευρωπαϊκούς πόρους, τους οποίους διαχειρίζεται η εν λόγω τράπεζα, μεταξύ των οποίων και το πρόγραμμα «Σπίτι Μου 2».

Στην ίδια φιλοσοφία και το άρθρο 22, το οποίο προβλέπει ότι η «Ελληνική Εταιρεία Δίκαιης Ανάπτυξης Μετάβασης Μονοπρόσωπη Α.Ε.» απαλλάσσεται από την υποχρέωση καταβολής ΕΝΦΙΑ για τις εκτάσεις που αποτελούν μέρος των γαιών μεταλιγνιτικής αξιοποίησης. Η απαλλαγή ισχύει από 9 Ιουλίου 2024, ημερομηνία κατά την οποία τα περιγραφόμενα ακίνητα περιήλθαν στην κυριότητα της ανωτέρω εταιρείας.

Επίσης με το άρθρο 23, εισάγεται η δυνατότητα σύστασης δικαιώματος επιφανείας επί ακινήτου που ανήκουν στην εταιρεία «Μετάβαση Μονοπρόσωπη Ανώνυμη Εταιρεία», καθιστώντας πιο ελκυστικές τις εκτάσεις αυτές για επενδύσεις μεγαλύτερης κλίμακας.

Στο πέμπτο Μέρος του υπό συζήτηση νομοσχεδίου και ειδικότερα στις διατάξεις των άρθρων 28 έως 34, προβλέπονται ρυθμίσεις για την καλύτερη λειτουργία της Ειδικής Υπηρεσίας Συντονισμού του Ταμείου Ανάκαμψης και απλοποιείται η διαδικασία χρηματοδότησης των φορέων που υλοποιούν έργα του Ταμείου Ανάκαμψης.

Πιο συγκεκριμένα: Με το άρθρο 33, απλοποιείται η διαδικασία χρηματοδότησης, μέσω της κατάργησης της ενδιάμεσης σύμφωνης γνώμης του αρμόδιου Υπουργού για την Ειδική Υπηρεσία Συντονισμού του Ταμείου Ανάκαμψης.

Πριν ολοκληρώσω την εισήγησή μου, θα ήθελα να αναφέρω κι εγώ κάποια πολύ σημαντικά στοιχεία που παρέθεσε και ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης κατά τη διάρκεια της συζήτησης του νομοσχεδίου στην Επιτροπή Οικονομικών.

Παρόλο που γνωρίζουμε ότι υπάρχουν διάφορες καθυστερήσεις στην απορρόφηση των κοινοτικών πόρων, και γι’ αυτό άλλωστε είμαστε εδώ σήμερα για να ψηφίσουμε το υπό συζήτηση νομοσχέδιο που πρόκειται να βελτιώσει τις ταχύτητες μας, θα ήθελα να τονίσω ότι παραμένουμε στις τρεις πρώτες θέσεις της Ευρώπης -ανάμεσα δηλαδή σε είκοσι επτά χώρες- στην απορρόφηση των πόρων του ΕΣΠΑ. Μάλιστα, πρέπει να υπογραμμίσουμε ότι ενώ το 2019 ήμασταν σχεδόν τελευταίοι στην απορρόφηση πόρων της προηγούμενης προγραμματικής περιόδου 2014 - 2020, η Κυβέρνηση του Κυριάκου Μητσοτάκη με τις κατάλληλες κινήσεις, κατάφερε να οδηγήσει τη χώρα μας στις πρώτες χώρες απορρόφησης έχοντας ως στρατηγικό στόχο να μη χαθεί ούτε 1 ευρώ από τους ευρωπαϊκούς πόρους.

Κλείνοντας, σας καλώ όλους να υπερψηφίσουμε ένα νομοσχέδιο που εισαγάγει ρυθμίσεις, μέσω των οποίων βελτιώνεται η άσκηση της εθνικής αναπτυξιακής πολιτικής, στοχεύοντας στην περαιτέρω επιτάχυνση της απορρόφησης συγχρηματοδοτούμενων και εθνικών πόρων, καθώς και στη βελτίωση της λειτουργίας των λοιπών αναπτυξιακών προγραμμάτων και των φορέων που τα διαχειρίζονται.

Ας μην ξεχνάμε ότι το Εθνικό Πρόγραμμα Δημοσίων Επενδύσεων καταλαμβάνει και τους εθνικούς πόρους και τα ευρωπαϊκά ταμεία, το Ταμείο Ανάκαμψης, το ΕΣΠΑ 2021 - 2027 και όλο τα μικρότερα ευρωπαϊκά ταμεία, έτσι ώστε συνολικά να εισρεύσουν για το 2025 στην ελληνική οικονομία 14,6 δισεκατομμύρια ευρώ που πρόκειται να στηρίξουν τη μικρομεσαία επιχειρηματικότητα, η οποία αποτελεί τη ραχοκοκαλιά της εθνικής μας οικονομίας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Πασχαλίδη.

Τον λόγο τώρα έχει ο Κοινοβουλευτικός Εκπρόσωπος της Κοινοβουλευτικής Ομάδας της Νίκης, ο κ. Σπυρίδων Τσιρώνης.

Κύριε Τσιρώνη, έχετε το λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ήταν λίγο διαφορετικός ο λόγος μου και η ομιλία που είχα σχεδιάσει, αλλά αυτά που είπε ο κ. Λαζαρίδης, ο Κοινοβουλευτικός Εκπρόσωπος της Νέας Δημοκρατίας, με έκαναν να αλλάξω.

Θα ξεκινήσω από αυτά που είπε ο ίδιος στην εξεταστική επιτροπή, ο οποίος δήλωσε ότι δεν θα κληθούν ως μάρτυρες ούτε ο Πρωθυπουργός ούτε οι εμπλεκόμενοι Υπουργοί στη δικογραφία, ώστε να μην ποινικοποιηθεί η πολιτική ζωή. Η δήλωση αυτή δεν είναι απλώς ατυχής. Είναι προσβλητική για τον κοινοβουλευτισμό, για τον ελληνικό λαό και για την ίδια τη δημοκρατία, γιατί τελικά τα ερωτήματα που προκύπτουν για τον ελληνικό λαό, αλλά και για μας, από αυτές τις δηλώσεις περί μη ποινικοποίησης της πολιτικής ζωής είναι τα εξής: Τι γίνεται αν όντως είναι ποινική και έχει θέματα ποινικά η πολιτική ζωή; Πώς θα διερευνηθεί, πώς θα εξεταστεί; Δεν την αφήνετε να διερευνηθεί; Τότε δεν θα αποδοθεί δικαιοσύνη.

Άρα, τι μας λέτε; Είναι προτιμότερο να μην ποινικοποιηθεί η πολιτική ζωή από το να αποδοθεί δικαιοσύνη, ακόμα και αν η πολιτική ζωή έχει μέσα ποινικά αδικήματα. Έχετε απόλυτα διαστρεβλώσει τη δημοκρατία και τους θεσμούς, την ιεράρχηση των αξιών αλλά και τη λαϊκή απαίτηση και γι’ αυτό ακριβώς, είστε επικίνδυνοι.

Δεν καλέσετε καν τα ονόματα των εμπλεκομένων Υπουργών. Έγινε μια ολόκληρη εξεταστική επιτροπή για την δικογραφία που ήρθε από την Ευρωπαϊκή Εισαγγελία και τους εμπλεκόμενους Υπουργούς δεν τους καλείτε ως μάρτυρες. Πού ακούστηκε αυτό; Και δεν καλύπτετε μόνο τα υψηλόβαθμα στελέχη της Κυβέρνησης, της φερόμενης ως εγκληματική οργάνωση, αλλά και τα «γαλάζια» στελέχη με τις Πόρσε, φοβούμενοι μήπως ανοίξουν τα στόματα και πουν κάτι από αυτά που ο κόσμος και η Ευρωπαϊκή Εισαγγελία έχει τούμπανο και εσείς κρυφό καμάρι.

Προτιμάτε να υπάρχει το πέπλο διαφθοράς πάνω από την Κυβέρνησή σας με τη συγκάλυψη σημαντικών μαρτύρων, από την πιθανότητα να ανοίξει ένα στόμα που θα οδηγήσει στην αλήθεια. Και καταλαβαίνετε, όπως λένε οι επικοινωνιολόγοι και στην Ελλάδα και στο εξωτερικό, ότι η αντίληψη που έχει ο κόσμος, η πεποίθηση που έχει κόσμος για κάτι, είναι αυτόματα και η πραγματικότητα γι’ αυτόν. Και δεν σας πειράζει τι θεωρεί πραγματικότητα, αρκεί να γλιτώνετε από τη δικαιοσύνη με όποιον τρόπο βρείτε κάθε φορά.

Είστε υπεύθυνοι για αυτό το μαύρο πέπλο διαφθοράς και σήψης με το οποίο καλύπτεται η κοινοβουλευτική διαδικασία αλλά και η κοινοβουλευτική ζωή του τόπου. Διότι τελικά από αυτές τις δηλώσεις του κ. Λαζαρίδη τι προκύπτει; Τι συμπέρασμα βγαίνει; Ότι οι πολιτικοί βρίσκονται υπεράνω του νόμου, ότι η αλήθεια, η δικαιοσύνη, η λογοδοσία υποτάσσονται στην κομματική σκοπιμότητα, ότι δεν πρέπει ούτε καν να ερευνώνται οι πράξεις εκείνων που κυβερνούν γιατί δήθεν έτσι προστατεύεται η πολιτική ζωή και δεν ποινικοποιείται.

Όμως συνάδελφοι, η πολιτική ζωή προστατεύεται μόνο όταν είναι καθαρή, όταν υπηρετεί το κοινό καλό και όταν δεν φοβάται το φως της αλήθειας. Αν δεχτούμε αυτή τη λογική Λαζαρίδη, τότε ανοίγουμε τον δρόμο στη συγκάλυψη, στη διαφθορά και στην ατιμωρησία. Η πολιτική δεν εξαγνίζεται με το να μένουν οι ισχυροί στο απυρόβλητο. Η πολιτική εξαγνίζεται μόνο με τη διαφάνεια, την απόδοση δικαιοσύνης, όποιους και αν αφορά, όσο ψηλά και αν βρίσκονται.

Αυτή η δήλωση έρχεται να προστεθεί, βέβαια, και στο περίφημο δόγμα που εκφράστηκε από τον Αντιπρόεδρο της Νέας Δημοκρατίας, τον κ. Γεωργιάδη, ότι αφού εμείς έχουμε την πλειοψηφία, εμείς αποφασίζουμε ότι οι Υπουργοί είναι αθώοι και δεν πρέπει να παραπεμφθούν, άρα τελείωσε. Έχουμε την πλειοψηφία, αποφασίζουμε ότι είναι αθώοι.

Κυρίες και κύριοι, τι άλλο χρειάζεστε, πραγματικά, για να καταλάβει ο λαός ότι βρισκόμαστε μπροστά σε μια ωμή περιφρόνηση της δημοκρατίας, ότι η Κυβέρνηση της Νέας Δημοκρατίας δεν ενδιαφέρεται να υπηρετήσει τη δικαιοσύνη αλλά μόνο να προφυλάξει τους δικούς της από τον έλεγχο; Αλήθεια, ποια είναι αυτή η ποινικοποίηση της πολιτικής ζωής; Να κληθεί ως μάρτυρας ο Πρωθυπουργός ή οι Υπουργοί; Να λογοδοτήσουν οι Υπουργοί για τις πράξεις τους; Αυτό δεν είναι ποινικοποίηση, είναι λογοδοσία. Είναι η στοιχειώδης υποχρέωση κάθε πολιτικού σε μια ευνομούμενη πολιτεία. Το αντίθετο, δηλαδή η αποσιώπηση, η απομάκρυνση των ευθυνών από εκείνους που τις φέρουν ή που πρέπει να εξεταστούν αν τις φέρουν, αυτό είναι πραγματική ποινικοποίηση. Η ποινικοποίησης της ίδιας της δημοκρατίας πού; Στην αντίληψη του κόσμου έξω. Διότι δημοκρατία χωρίς λογοδοσία, χωρίς δικαιοσύνη, χωρίς έλεγχο της εξουσίας, παύει να είναι δημοκρατία. Γίνεται φέουδο, γίνεται καθεστώς, γίνεται μια κλειστή λέσχη ισχυρών που προστατεύουν ο ένας τον άλλον.

Το κίνημά μας δεν θα σιωπήσει απέναντι σε αυτή την προσβολή προς τον ελληνικό λαό. Δεν δεχόμαστε το ψευδές δίλημμα που στήνει η Νέα Δημοκρατία ότι δήθεν πρέπει να διαλέξουμε ανάμεσα στη σταθερότητα του πολιτικού συστήματος και στην απόδοση δικαιοσύνης. Η αλήθεια είναι ακριβώς η αντίστροφη. Χωρίς δικαιοσύνη δεν υπάρχει σταθερότητα, χωρίς λογοδοσία δεν υπάρχει υγιής πολιτική ζωή, χωρίς αλήθεια δεν υπάρχει μέλλον, τουλάχιστον δημοκρατικό μέλλον, και ας το καταλάβουν καλά όσοι πιστεύουν ότι η πλειοψηφία τους δίνει το δικαίωμα να κρύβουν τα σκάνδαλα κάτω από το χαλί. Η πλειοψηφία δεν τους καθιστά αθώους, τους καθιστά πιο υπεύθυνους απέναντι στον ελληνικό λαό.

Η δημοκρατία δεν είναι αριθμός, είναι αξία και η πρώτη αξία είναι η ισονομία.

Κυρίες και κύριοι, η δήλωση του κ. Λαζαρίδη δεν εκφράζει απλώς μια προσωπική άποψη. Είναι το σύνολο μιας νοοτροπίας εξουσίας που θέλει να μετατρέψει το Κοινοβούλιο απλά σε σφραγίδα αποφάσεων, σε ασπίδα ατιμωρησίας. Μιας νοοτροπίας που προσβάλλει τον απλό πολίτη, που ξέρει όταν θα βρεθεί κατηγορούμενος, θα δώσει λόγο ενώπιον της δικαιοσύνης, ενώ οι Υπουργοί και οι Πρωθυπουργοί όχι. Αυτό είναι σκάνδαλο μέσα στο σκάνδαλο και αυτό μας προσβάλλει. Δεν είμαστε όλοι ίδιοι και όσοι δεν είμαστε ίδιοι μας προσβάλλει αυτό.

Το λέμε καθαρά, δεν υπάρχει δημοκρατία δύο ταχυτήτων. Δεν υπάρχουν Έλληνες πολίτες πρώτης και δεύτερης κατηγορίας. Όλοι ανεξαιρέτως οφείλουν να λογοδοτούν για τις πράξεις τους.

Η Νέα Δημοκρατία θέλει να σώσει την πολιτική ζωή με τη συγκάλυψη. Εμείς θέλουμε να τη σώσουμε με την αλήθεια και τη διαφάνεια. Ας μην ξεχνάμε, η αλήθεια αργά ή γρήγορα βγαίνει στο φως. Οι πολίτες βλέπουν, κρίνουν και δεν ξεχνούν.

Αλλά αυτό να θυμούνται και όλοι οι ψηφοφόροι και όλοι, όμως, οι δημοσιογράφοι που θα ζητούν πολιτική σταθερότητα στις επόμενες εκλογές. Να θυμούνται ότι η πολιτική σταθερότητα που ζητάει η Νέα Δημοκρατία είναι σταθερότητα στη σήψη του πολιτικού βίου.

Στο τέλος, όμως, η δημοκρατία θα δικαιωθεί όχι από τις μεθοδεύσεις της εξουσίας. Θα δικαιωθεί από την προσήλωση του κόσμου, τη λαϊκή απαίτηση για δικαιοσύνη. Είναι αυτή η δύναμη, η λαϊκή δύναμη των τριών εκατομμυρίων ανθρώπων που βγήκαν στους δρόμους να απαιτήσουν το αυτονόητο, την απόδοση της δικαιοσύνης.

Θα αναφερθώ σε ένα δεύτερο θέμα σημαντικό, γιατί αναφέρθηκαν και άλλοι Είναι η χθεσινή ομιλία του Προέδρου των Ηνωμένων Πολιτειών, του Ντόναλντ Τραμπ στη Γενική Συνέλευση του ΟΗΕ, η οποία με αναγκάζει να επισημάνω κάποια θέματα γιατί είναι πολύ σημαντικά. Αφορούν εν πολλοίς και τη συνολική πολιτική των Βρυξελλών και κατ’ επέκταση και της Ελλάδας, η οποία, όπως ξέρουμε, παρουσιάζεται ως υπάκουος μαθητής των Βρυξελλών σε ό,τι τρελό και αν ζητηθεί από την Κομισιόν αλλά και τα γκλομπαλιστικά ευρωπαϊκά κέντρα εξουσίας.

Ο Πρόεδρος των Ηνωμένων Πολιτειών κατά την ομιλία του εστίασε σε δύο βασικά σημεία της ευρωπαϊκής πολιτικής αλλά υπάρχει και ένα τρίτο το οποίο διαφαίνεται να είναι ο τρίτος πόλος της αμερικανικής πολιτικής τόσο σε τοπικό όσο και σε διεθνές επίπεδο. Γιατί έχουν σημασία όλα αυτά; Διότι καθίσταται ολοένα και πιο σαφές ότι η ηγεσία των Ηνωμένων Πολιτειών επιχειρεί μια ολική επαναφορά του δυτικού κόσμου όχι στη γκλομπαλιστική γραμμή του αγαπητού για τον Πρωθυπουργό Great Rese, αλλά μια επαναφορά στις εργοστασιακές ρυθμίσεις και αυτές είναι oι ιδρυτικές διακηρύξεις της Ευρωπαϊκής Ένωσης.

Ο Πρόεδρος των Ηνωμένων Πολιτειών είναι σαφές ότι προσπαθεί να ηγηθεί μιας συνολικής εκστρατείας επαναφοράς των παραδοσιακών αξιών, της εθνικής κυριαρχίας και της ελευθερίας σε οικονομία και κοινωνία. Έστειλε ένα προειδοποιητικό μήνυμα εχθές προς όλες τις ευρωπαϊκές ηγεσίες ότι αυτοκαταστρέφονται -το ακούσατε;-, αφενός με την αυτοκτονική, πραγματικά, εργαλειοποίηση του πράσινου αφηγήματος, το οποίο είναι και η αιτία του πληθωρισμού και της ακρίβειας και κατ’ επέκταση και του εκμηδενισμού της ανάπτυξης, και αφετέρου με την ανοχή στον εποικισμό των ευρωπαϊκών πατρίδων από παράνομους μετανάστες.

Έκανε, μάλιστα και ειδική μνεία στη χώρα μας, αναφέροντας ότι μετά την Ελβετία, έχει το υψηλότερο ποσοστό αλλοδαπών εντός των σωφρονιστικών της ιδρυμάτων. Δεν ακούστηκε καν από τα μέσα μαζικής επικοινωνίας.

Αυτά τα είπε ο κ. Τραμπ παρουσία και του κυρίου Πρωθυπουργού αλλά και του κ. Γεραπετρίτη, λίγο μετά από το φιάσκο του στησίματος από τον Ερντογάν. Ειλικρινά, ελπίζω ότι αντιλήφθηκαν επιτέλους ότι ο κόσμος αλλάζει. Δεν έμειναν σε εκείνη την πλευρά της ιστορίας που έλεγαν και πάει προς την εντελώς αντίθετη κατεύθυνση από αυτή που έχουν επιλέξει. Η μετανάστευση έχει, επιτέλους, τεθεί στη σωστή της βάση. Η εθνική κυριαρχία αρχίζει να ξαναγίνεται σεβαστή και η καταστροφική εργαλειοποίηση του πράσινου ψέματος να εγκαταλείπεται.

Υπάρχει, βέβαια, και ο τρίτος πόλος στην αμερικανική πολιτική, ο όποιος μπορεί να μην εθίγη εχθές στη Νέα Υόρκη αλλά ακούγεται πολύ έντονα μετά τη στυγερή δολοφονία ή εκτέλεση πιο σωστά του Τσάρλι Κερκ. Ακούγεται τόσο από τον Τραμπ όσο και από τους άλλους θεσμικούς παράγοντες των Ηνωμένων Πολιτειών και αυτός είναι η εξάλειψη της αντιχριστιανικής προκατάληψης -έτσι ακριβώς το λένε στο περιβάλλον του Τραμπ- και η προστασία της οικογένειας.

Αλήθεια, το ακούτε αυτό, κύριοι της Κυβέρνησης; Το ακούει ο Πρωθυπουργός; Το ακούτε όλοι εσείς που χωρίς ίχνος ντροπής έχετε τη λέξη και τη χρησιμοποιείτε χριστιανοταλιμπάν καθημερινά στο λεξιλόγιό σας, δαιμονοποιώντας την πίστη και ευτελίζοντας τις παραδοσιακές μας αξίες; Τα ακούτε εσείς που για μία καρέκλα και μία θέση στο επόμενο ψηφοδέλτιο στις εκλογές βάλατε την οικογένεια στο στόχαστρο και ψηφίσατε όλα τα αίσχη που ψηφίστηκαν το προηγούμενο διάστημα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα μείνω ωστόσο στο μεταναστευτικό, όπου η Κυβέρνηση επιλέγει να απολογείται στην Αριστερά και να παριστάνει την τυφλή μπροστά στους τεράστιους κινδύνους που εγκυμονεί η συνέχιση των ανεξέλεγκτων μεταναστευτικών ροών. Και θα πάει στο άρθρο του Υπουργού Μετανάστευσης και Ασύλου, του κ. Πλεύρη, στην εφημερίδα «Η Καθημερινή» της 21ης Σεπτεμβρίου. Δεν είναι τίποτα άλλο παρά μια απελπισμένη απόπειρα να κατευνάσει την αριστερή κριτική, ενώ στην πράξη η Κυβέρνηση συνεχίζει να αφήνει ανοιχτές τις πύλες της πατρίδας μας σε εισβολείς που απειλούν την εθνική μας ασφάλεια, την οικονομία και την εθνική συνοχή. Απολογείται στην Αριστερά, κυρίες και κύριοι, ο κ. Πλεύρης, αντί να απολογηθεί για το ότι χρειάστηκε να περάσουν έξι χρόνια στο Μαξίμου και να γίνει ο Τραμπ Πρόεδρος για να αποφασίσει ο Πρωθυπουργός μας ότι χρειάζεται μια πιο δυναμική αντιμετώπιση του μεταναστευτικού. Το αποφάσισε, βέβαια, δεν σημαίνει ότι το έπραξε κιόλας.

Ας ξεκινήσουμε από τα βασικά. Ο κ. Πλεύρης στο άρθρο του παραδέχεται ότι η Ελλάδα και η Ευρώπη βρίσκονται σε κρίσιμη καμπή, λόγω του μεταναστευτικού και μιλάει και για αυστηρή αλλά δίκαιη πολιτική. Ωστόσο, αυτή η αυστηρότητα είναι κούφια λόγια. Ο Υπουργός σωστά απορρίπτει την ιδέα ότι το δημογραφικό πρόβλημα λύνεται με μετανάστες, λέγοντας ότι η Ελλάδα είναι πατρίδα και οι Έλληνες είμαστε έθνος και ότι το πρόβλημα θα λυθεί με τη στήριξη της οικογένειας.

Συμφωνώ με τον κ. Πλεύρη. Συμφωνούμε όλοι στη Νίκη με τον κ. Πλεύρη σε αυτό που λέει, όχι γιατί εκφράζει τη Νέα Δημοκρατία αλλά γιατί έρχεται προς το μέρος μας σε αυτά που λέμε εμείς. Αγνοεί, όμως, ο Υπουργός τα λεχθέντα του πολιτικού του προϊσταμένου, του Πρωθυπουργού, ο οποίος επανειλημμένως έχει τονίσει ότι οι μετανάστες θα λύσουν το δημογραφικό μας πρόβλημα; Αγνοεί ο κ. Πλεύρης ότι ο κολλητός του ο κ. Γεωργιάδης μαζί με τον κ. Καιρίδη έχουν κάνει διακρατικές συμφωνίες για εκατοντάδες χιλιάδες μετανάστες από το Πακιστάν και άλλες χώρες που θα απασχοληθούν στον αγροτικό και τουριστικό τομέα; Αποκλείεται να τα αγνοεί και γι’ αυτό όσο καλή θέληση και αν έχω δεν μπορώ να μην επισημάνω ότι απλά μας κοροϊδεύει.

Γιατί αν ο κ. Πλεύρης και όσοι από τους Βουλευτές της Νέας Δημοκρατίας, Υπουργούς και Βουλευτές, υιοθετούν τις απόψεις τους και δεν κοροϊδεύουν, τότε η λύση είναι μία, να ρίξουν αυτή την Κυβέρνηση και όχι να την υπηρετούν. Διότι υπηρετώντας τη συγκεκριμένη Κυβέρνηση όχι μόνο δεν υπηρετούν το έθνος και την πατρίδα, στα οποία αναφέρεται ο κ. Πλεύρης, αλλά τα πολεμούν.

Κύριε Πρόεδρε, ολοκληρώνω -και ευχαριστώ για τον χρόνο- με κάτι που άκουσα σήμερα και πραγματικά με άφησε άναυδο. Δεν γνώριζα ότι οι ανεξάρτητοι βουλευτές δεν έχουν το δικαίωμα να ψηφίσουν σε κανένα νομοσχέδιο αν δεν υπάρχει ονομαστική ψηφοφορία. Στέλνοντας απλά ένα μήνυμα στο δίκαιο αίτημα της κ. Παπαϊωάννου να έχει το δικαίωμα να ψηφίσει και μιλώντας και με αρκετούς από τα κοινοβουλευτικά κόμματα που το θεωρούν απαράδεκτο, μέχρι να λυθεί στη Διάσκεψη των Προέδρων το δημοκρατικό δικαίωμα να ψηφίζουν οι άνθρωποι στο νομοσχέδιο, σήμερα γι’ αυτόν τον λόγο καταθέσαμε και ψηφίσαμε ολόκληρη η Κοινοβουλευτική Ομάδα το αίτημά τους, χωρίς να κοιτάξουμε από πού προέρχονται, ακόμα και αν ήταν από εμάς ανεξάρτητοι που έφυγαν, ακόμα και αν ήταν από άκρα Δεξιά έως άκρα Αριστερά -εγώ δεν έβαλα ποτέ ταμπέλες- το δίκαιο αίτημα να μπορούν να ψηφίζουν. Είμαστε που είμαστε διακόσιοι ενενήντα επτά παράτυπα, να μην μπορούν να ψηφίζουν το 10% σχεδόν των Βουλευτών στα νομοσχέδια; Ελπίζω να το θέσετε στη Διάσκεψη των Προέδρων.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε, κύριε Τσιρώνη.

Να καλέσω τώρα στο Βήμα την Κοινοβουλευτική Εκπρόσωπο της Πλεύσης Ελευθερίας, τη συνάδελφο κ. Ελένη Καραγεωργοπούλου.

Κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Παπαθανάση, σας άκουσα με προσοχή και ομολογώ με αφήσατε άφωνη.

Ακούσαμε το κυβερνητικό αφήγημα και από τα δικά σας χείλη, ένα αφήγημα το οποίο οι πολίτες, ακόμη και στις στημένες δημοσκοπήσεις σας, γκρεμίζουν με τον πιο ηχηρό τρόπο.

Η Eurostat αναδεικνύει ότι εννέα στα δέκα νοικοκυριά αδυνατούν να επιβιώσουν. Εσείς μας είπατε ότι το 2027, ο μέσος μισθός θα φτάσει τα 950 ευρώ και πιστεύετε ότι και σήμερα ακόμα, με τα λιγότερα, ή και σε δύο χρόνια, με τα λίγα περισσότερα, οι Έλληνες πολίτες θα μπορούν να επιβιώνουν, θα μπορούν να πληρώσουν το ενοίκιό τους, θα μπορούν να ψωνίζουν στο σουπερμάρκετ, θα μπορούν να πληρώνουν τα φροντιστήρια των παιδιών τους, θα μπορούν να κινούνται με τη βενζίνη που πληρώνουν, θα μπορούν να ανακαινίζουν τα σπίτια τους, να τα κάνουν εργονομικά, να μπορούν να αντεπεξέλθουν στις ανάγκες της κλιματικής αλλαγής -που μάλλον δεν είναι απάτη- και θα μπορούν να επιβιώνουν σε αυτό το κράτος για το οποίο εσείς επιχαίρετε και θεωρείτε ότι είναι εκπληκτικό να δουλεύεις δεκατρείς ώρες συνεχόμενα στον ίδιο εργοδότη.

Και προφανώς, σας διαφεύγει ο εκρηκτικός αριθμός δώδεκα χιλιάδων σχολίων στη διαβούλευση από εργαζόμενους, φορείς, συνδικάτα στο εκτρωματικό νομοσχέδιο που μιλάει για τις δεκατρείς ώρες δουλειάς. Σας λέει κάτι αυτό; Δώδεκα χιλιάδες σχόλια για τις δεκατρείς ώρες. Το συντριπτικό πλήθος καταδικαστικών σχολίων για την πλήρη διάλυση και απορρύθμιση του ελεύθερου χρόνου των εργαζομένων, για τη φθορά της υγείας τους, για το γελοίο επιχείρημα περί προστασίας από απόλυση αν ο εργαζόμενος αρνηθεί το δεκατριάωρο.

Τα έχετε διαβάσει τα σχόλια σε μια χώρα όπου πλέον είναι εμφανή τα σημάδια εκφασισμού της διοίκησής της; Εθνικισμός, καταπάτηση ανθρωπίνων δικαιωμάτων ημεδαπών και αλλοδαπών, κατασκευή εχθρών προς επιδίωξη μιας επίπλαστης, κούφιας ενότητας, μιλιταρισμός, σεξισμός, έλεγχος μέσων μαζικής ενημέρωσης, εμμονή με την εθνική ασφάλεια παντού -σε κάθε νομοσχέδιο η επικράτηση της εθνικής ασφάλειας- εγκληματικότητα, ταύτιση κράτους-εκκλησίας, προστασία επιχειρηματιών με ταυτόχρονη καταπίεση εργαζομένων.

Θυμηθήκατε σήμερα, βέβαια, επιλεκτικά να δείξετε την ευαισθησία σας για το φρικτό εργατικό ατύχημα του εικοσάχρονου στο πλοίο από τον Πειραιά προς τη Ρόδο. Το λέω αυτό γιατί, πραγματικά, μας εκπλήσσει ότι επιδεικνύετε τέτοιου είδους επιλεκτική ευαισθησία σε αυτόν τον θάνατο, ενώ για το θάνατο του Ντένις Ρούτσι και όλων των άλλων νεκρών παιδιών στο φρικτό έγκλημα των Τεμπών δεν είπατε μια κουβέντα. Ο πατέρας είναι εδώ έξω, στο μνημείο του Άγνωστου Στρατιώτη, λίγα μέτρα μακριά μας, για δέκατη μέρα απεργός πείνας και άλλοι δύο μαζί του απεργοί πείνας, Έλληνες πολίτες. Δεν είπατε μία κουβέντα για αυτόν τον θάνατο και για τους άλλους θανάτους.

Τι να πρωτοπούμε για τον νέο ευρωπαϊκό διασυρμό της Κυβέρνησής σας; Το «Politico» δημοσίευσε επιστολή της Γενικής Διεύθυνσης Αγροτικής Πολιτικής της Ευρωπαϊκής Επιτροπής προς την Κυβέρνηση, όπου επισημαίνεται ότι τα προτεινόμενα από την Κυβέρνηση μέτρα δεν ικανοποιούν τις Βρυξέλλες σε ό,τι αφορά την αποτροπή της επανάληψης κατάχρησης ευρωπαϊκών κονδυλίων με τη μέθοδο ΟΠΕΚΕΠΕ. Προειδοποιεί την Κυβέρνηση, ότι αν δεν καλύψει έγκαιρα τα κενά στον έλεγχο της χρηματοδότησης των αγροτών, θα διαταραχθεί η ομαλή ροή ευρωπαϊκών κονδυλίων στους αγρότες μας.

Θέλετε να μας πείτε κάτι για αυτό; Το αφήγημα, επίσης, της επιτυχημένης δήθεν διακυβέρνησής σας κλονίζεται ακόμη και από ένα άλλο σκάνδαλο που έχει απασχολήσει τελευταία την Ευρωπαϊκή Εισαγγελία. Αφορά στο νέο σκάνδαλο των ψηφιακών υδρομετρητών, με την προμήθεια ψηφιακών υδρομετρητών, αξίας 30-35 ευρώ, με 250-300 ευρώ από τις αρχές των δήμων ΟΤΑ. Είναι ένα ακόμα οικονομικό έγκλημα σε βάρος του ΕΣΠΑ, το μέγεθος του οποίου προσεγγίζει τα 300 εκατομμύρια ευρώ.

Και φυσικά, η ρητορεία της επιτυχίας καταπίπτει από ένα ακόμα επεισόδιο διάλυσης του ΕΣΥ προς όφελος του ιδιωτικού τομέα, όταν ασθενείς στέλνονται σε ιδιωτική κλινική με voucher. Καταστρέφετε διαρκώς τη χώρα και μιλάτε για ένα νομοσχέδιο, σας άκουσα να λέτε, που είναι τεχνικό.

Δυστυχώς, δεν πρόκειται για τεχνικές ρυθμίσεις, κύριε Υπουργέ. Είναι ένα πολιτικό σχέδιο μεταφοράς ισχύος και κόστους. Χαλαρώνουν τα χρονικά όρια για ΣΔΙΤ, παραχωρήσεις, μετατρέπει τα πράσινα έσοδα του Ευρωπαϊκού Συστήματος Εμπορίας Δικαιωμάτων Εκπομπών σε εργαλεία γενικής κατανομής υπό τη ΔΑΜ, με ένταξη στο Εθνικό Πρόγραμμα Δημοσίων Επενδύσεων, καθαρίζει φορολογικά τη μετάβαση ΕΥΔΑΜ, με απαλλαγή από ΕΝΦΙΑ και μέσω δικαιώματος επιφανείας και ταχείας διαδικασίας, ανοίγει δημόσια γη σε ιδιωτικά projects, φορτώνει τα λειτουργικά έξοδα του Υπερταμείου -άκουσον, άκουσον!- στον φορολογούμενο Έλληνα πολίτη μέσω του Εθνικού Προγράμματος Δημοσίων Επενδύσεων και στήνει μηχανισμό εκ των υστέρων κάλυψης τρυπών παλαιών τραπεζικών εξυγιάνσεων από το Ταμείο Εγγύησης Καταθέσεων και Επενδύσεων.

Τι είναι αυτό πάλι; Θα έρχονται να εξυγιάνουν τα παλιά σκάνδαλα με νέα κονδύλια, που θα υφαρπάζετε πάλι από τους πολίτες, γιατί αυτό όλο το παιγνίδι μεταξύ Ταμείου Εγγύησης Καταθέσεων και Επενδύσεων και Τράπεζας της Ελλάδος -γιατί με απόφαση της Τράπεζας της Ελλάδος γίνεται- ακριβώς μετακυλίει το έξοδο στον Έλληνα πολίτη.

Προσθέτετε, επίσης, κλαδική εξαίρεση υπέρ φαρμακοβιομηχανιών, με παράταση πενήντα ημερών για γενικές συνελεύσεις και δίνετε στους δήμους δήθεν ανάσα ρευστότητας, αντλώντας καθ’ υπέρβαση πόρους από τα επενδυτικά ΚΑΠ για ισοσκέλιση προϋπολογισμών. Άρα, δεν δίδετε κάποια λύση σε αυτό. Στην πραγματικότητα, δημιουργείτε μια θολή κατάσταση και μεταφέρετε το πρόβλημα στο μέλλον.

Κοινός παρανομαστής: Συγκέντρωση ελέγχου στο Υπουργείο Εθνικής Οικονομίας και Οικονομικών, μετακύλιση κόστους στους πολίτες, θεσμοθέτηση της εξαίρεσης ως κανόνα, με θολή λογοδοσία, αυξημένο νομικό ρίσκο, ιδίως σε κανόνες κρατικών ενισχύσεων, ενωσιακές Οδηγίες δημοσίων συμβάσεων παραχωρήσεων, δεσμεύσεις για τη χρήση εσόδων για κλιματικούς σκοπούς από το Πράσινο Ταμείο.

Πρόκειται για πλαίσιο που αποδυναμώνει πρακτικά τα φίλτρα διαφάνειας και ανοίγει διαδρόμους για επιλεκτικές διευκολύνσεις.

Στον αντίποδα όλων αυτών εμείς προτάσσουμε διαφάνεια και κανόνες και, δυστυχώς, αυτά δεν προβλέπονται. Δυστυχώς, μας έχετε κάνει μάρτυρες μιας κατάστασης που τη βιώνουμε ως μέγιστη δυστυχία, να βιώνουμε δρώμενα όχι ως θεατές αλλά ως μέλη χορού μιας τραγωδίας την εξέλιξη της οποίας δεν γνωρίζουμε, να βιώνουμε μια τραγωδία που δεν καταγράφηκε σε όλη την παγκόσμια δραματουργία, με κορυφαίο πρόσωπο έναν πατέρα, ένα αρχέτυπο που καμία τραγωδία των αρχαίων, αλλά και των νεότερων χρόνων δεν αποτύπωσε.

Τραγικότερος ο Πάνος Ρούτσι από το πρόσωπο της Αντιγόνης. Τραγικότερη μορφή ακόμη και από τον Πρίαμο. Δεν αυτοδικεί ο πατέρας Ρούτσι, παραβαίνοντας τους θετούς νόμους, θάβοντας νύχτα τον αγαπημένο του νεκρό, δεν προσπέφτει ικέτης στα πόδια του Αχιλλέα, παρακαλώντας τον να του δώσει το πτώμα του γιου του Έκτορα, για να τον τιμήσει με τις νεκρικές πομπές, να τον θάψει. Σιωπηλά, ήρεμα, ταπεινά προσφέρει στον βωμό της αλαζονείας σας, του αυταρχισμού, της λήθης, της αυθαιρεσίας της εξουσίας, που του στερεί το δικαίωμα της εκταφής, την υγεία του και ίσως τη ζωή του, διεκδικώντας το αναφαίρετο νομικό και ηθικό δικαίωμά του να ξεθάψει το παιδί του, για να μάθει την αλήθεια.

Είναι ένα υγιές κύτταρο του οργανισμού μιας κοινωνίας που παλεύει ενάντια στα καρκινικά κύτταρά της, μόνο του, με τη δύναμη που του δίνει το αίσθημα της δικαιοσύνης. Την κινητοποίηση του αρχετύπου του πατέρα, όπως δεν το έχουμε συναντήσει ως τώρα να το φοβάστε. Υπερβαίνει την απελπισία, τον εσωτερικό βουβό πόνο και τις ανεξέλεγκτες εκρήξεις του θυμικού, διεγείρει το συλλογικό ασυνείδητο, προσωποποιεί την αίσθηση του δικαίου, απαιτεί όχι ως ικέτης, λογοδοσία, νομιμότητα, δικαιοσύνη.

Το συλλογικό ασυνείδητο στη χώρα μας έχει διεγερθεί, με τα δύο βασικά αρχέτυπα που ενεργοποιήθηκαν εξαιτίας του εγκλήματος των Τεμπών, της μητέρας και του πατέρα. Σειρά έχει το αρχέτυπο της θυσίας, της τιμωρίας, της κάθαρσης.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Καραγεωργοπούλου.

Να προδιαγράψω το υπόλοιπο της διαδικασίας. Τον λόγο τώρα θα πάρουν όσοι εκ των εισηγητών και ειδικών αγορητών επιθυμούν να πάρουν δευτερολογία. Μετά το πέρας των δευτερολογιών, τον λόγο θα έχει για την ομιλία της η Πρόεδρος της Πλεύσης Ελευθερίας, η κ. Ζωή Κωνσταντοπούλου και τη διαδικασία θα την ολοκληρώσει ο Υπουργός με τη δική του τοποθέτηση.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε Πρόεδρε, εγώ μίλησα.

**ΠΡΟΕΔΡΕΥΩΝ (Αθανάσιος Μπούρας):** Το ξέρω, κύριε Υπουργέ. Εγώ σας άκουγα όταν μιλάγατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Παπαθανάση, άρα, δεν θα μιλήσετε εσείς στο τέλος;

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Αφήστε να το αποφασίσω εγώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είπατε ότι έχετε κάνει την ομιλία σας και μπορεί να μη μιλήσετε;

**ΠΡΟΕΔΡΕΥΩΝ (Αθανάσιος Μπούρας):** Ίσως δεν το διατύπωσα εγώ καλά, κυρία Πρόεδρε.

Τη διαδικασία κλείνει όπως πάντα, εφόσον το επιθυμεί, ο Υπουργός.

Κύριε Μαμουλάκη, ως ειδικός αγορητής του κόμματος ΣΥΡΙΖΑ - Προοδευτική Συμμαχία έχετε τον λόγο για τη δευτερολογία σας. Ενδεικτικά θα βάλω πέντε λεπτά.

Έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Περιμέναμε κάποιες απαντήσεις από τον κ. Παπαθανάση για συγκεκριμένα ζητήματα που είχαμε θέσει, προεξεχούσης της περίπτωσης της ΔΕΘ. Νομίζω ότι αν μη τι άλλο δεν εισακούστηκε ένα καθολικό αίτημα της Θεσσαλονίκης, παρά μόνο η εκπροσώπηση Α΄ και Β΄ βαθμού αυτοδιοίκησης. Δυστυχώς, εκκωφαντικά απουσιάζουν οι κοινωνικοί πραγματικοί εταίροι που διαχρονικά συμμετείχαν σε όλα τα συμβούλια από την εκκίνηση της Διεθνούς Εκθέσεως. Αυτό νομίζω ότι δεν περιποιεί τιμή για την Κυβέρνησή σας. Αυτός άλλωστε είναι και ο κύριος λόγος που έχουμε καταθέσει και ονομαστική ψηφοφορία επί του συγκεκριμένου άρθρου, του άρθρου 36, που αν μη τι άλλο σήκωσε αρκετή σκόνη και δικαίως, θα έλεγα, με τον τρόπο με τον οποίο νομοθετήσατε ή νομοθετείτε. Και, βέβαια, η βαθύτατη εξάρτηση με το Υπερταμείο, που απότοκο αυτού είναι και ο εκτοπισμός των εκπροσώπων της ίδιας της πόλης για έναν σχεδιασμό κορυφαίο για αυτή την πόλη.

Τώρα, δεν μπορώ να μη σχολιάσω την τοποθέτησή σας, κύριε Παπαθανάση, και δύο άλλα ζητήματα σοβαρά.

Μέμφεστε την Αντιπολίτευση ότι δεν εμπιστεύεται δημόσιους λειτουργούς, δημόσιους υπαλλήλους που ανήκουν στον ευρύτερο δημόσιο τομέα και θα μετακινηθούν, θα αποσπαστούν, για τα συγχρηματοδοτούμενα προγράμματα, την παρακολούθηση, την εκτέλεση των έργων.

Το ερώτημα εδώ ξέρετε ποιο είναι; Ποιος είναι αυτός που θα αποφασίσει για το ποιοι δημόσιοι υπάλληλοι ή μηχανικοί ή νομικοί ή πληροφορικάριοι θα ενταχθούν σε αυτό το νέο σύνθετο υβριδικό, αν θέλετε, μοντέλο; Γιατί πέραν των παλιών εργαζομένων της ΜΟΔ θα ενσωματωθούν και οι καινούργιοι. Εκεί είναι η αιχμή η δική μας. Ποια είναι αυτά τα κριτήρια; Μήπως τελικά πάμε σε ένα συγκεντρωτικό μοντέλο που ο Υπουργός αποφασίζει, ο Υπουργός κερνάει, ο Υπουργός πίνει αναφορικά και με τις επιλογές των υπαλλήλων; Αυτό είναι το κρίσιμο.

Τώρα νομίζω ότι κάνατε μια λαθροχειρία χρησιμοποιώντας τα μαθηματικά, προσπαθώντας να περάσετε ένα αφήγημα το οποίο δεν στέκει πουθενά και θα εξηγήσω. Λέτε το εξής: Έχουμε διόγκωση του Προγράμματος Δημοσίων Επενδύσεων το 2025, κάνατε και μια προβολή στον χρόνο για το 2026. Ένα ΠΔΕ, όμως, που επίπλαστα διογκώνετε, ελέω των πόρων του RRF, του Ταμείου Ανθεκτικότητας και Ανάκαμψης και φυσικά του ΕΣΠΑ.

Όμως, κύριε Παπαθανάση, τι θα συμβεί και σε τι επίπεδο θα βρίσκεται το ΠΔΕ το 2027, που αιφνίδια και ακαριαία θα απομειωθούν οι πόροι γιατί δεν θα έχουμε πια το Ταμείο Ανάκαμψης; Ποια είναι η πρόβλεψή σας, ως Κυβέρνηση αυτού του τόπου, για το τι θα συμβεί σε δεκαοκτώ μήνες από σήμερα;

Να σας πω και κάτι ενδιαφέρον, γιατί βλέπω εδώ τις απορροφητικότητες και βλέπω αυτά που μας παραθέσατε; Βέβαια, να πούμε ότι αυτά είναι στοιχεία του ΕΣΠΑ. Εμείς εστιάσαμε την κριτική μας στο δομικό έλλειμμα απορροφητικότητας που αφορά το Ταμείο Ανθεκτικότητας και Ανάκαμψης, το οποίο είναι σε επίπεδα 15% με 17% αναφορικά με το δανειακό σκέλος, με το πολύ ελκυστικό, βεβαίως, επιτόκιο.

Κανονικά, σε εκατό ημέρες από σήμερα, κύριε Πρόεδρε, θα έληγε και θα ήταν η καταληκτική ημερομηνία για την απορρόφηση των πόρων του Ταμείου Ανθεκτικότητας και Ανάκαμψης. Ήρθε η επέκταση -και πολύ καλά έγινε, έστω για έξι μήνες- και άρα κρίνεστε και για το γε νυν έχον της κατάστασης, κρίνεστε και για τη φωτογραφία της στιγμής, με μια απορροφητικότητα 15%, εκατό μέρες πριν κανονικά λήξει το πρόγραμμα. Τι θα συνέβαινε;

Εδώ ερχόμαστε και σας λέμε για την κίνηση που κάνετε με τα χρηματοπιστωτικά ιδρύματα στα οποία εκχωρείτε -προσέξτε- εν συνόλω τους πόρους, δηλαδή από τον κρατικό προϋπολογισμό. Πρακτικά, αντλούμε πόρους διά του δανεισμού από τις τράπεζες και, βέβαια, μετέπειτα όταν θα έρθουν οι πόροι από το RRF, μοχλεύεται αυτό το πράγμα και έχει, βέβαια, και ένα επιτόκιο συγκεκριμένο, διόλου ευκαταφρόνητο.

Στην πρωτολογία μου σας έθεσα συγκεκριμένο ερώτημα. Ποια είναι ακριβώς η αμοιβή των τραπεζών που εσείς από το 2023 έχετε υπογράψει μαζί τους; Και φυσικά δεν είναι στη δημόσια σφαίρα και δεν μπορούμε να το ελέγξουμε εμείς. Θα απαντήσετε στο Ελληνικό Κοινοβούλιο; Θα απαντήσετε διαφανώς και ευκρινώς για το ύψος αυτού του τιμήματος; Διότι πέρα από τον συμβολισμό έχει και μια ουσία πολιτική και όχι μόνο.

Κλείνω, κύριε Πρόεδρε. Δεν θέλω να καταχραστώ τον χρόνο. Νομίζω ότι ειπώθηκαν αρκετά. Αναμφίβολα, το ιδιωτικό χρέος είναι ο ελέφαντας στο δωμάτιο. Όταν μιλάμε για μια απομειωμένη, μερικώς ταπεινωμένη, αγοραστική δύναμη των Ελλήνων πολιτών -προτελευταίοι στην Ευρώπη των είκοσι επτά- αυτό πυροδοτείται έτι περαιτέρω από την αδυναμία τους και από τη συσσώρευση του ιδιωτικού χρέους.

Οι πολιτικές σας αυτά τα επτά χρόνια έχουν αποδείξει ότι είναι ανεπαρκείς τουλάχιστον -με επιείκεια το λέω- αναφορικά με την ανάσχεση αυτού του μεγάλου, πολύ μεγάλου προβλήματος. Σε αυτό το μεγάλο πρόβλημα, που έχει βέβαια πολλούς παράγοντες, ένας απ’ αυτούς -και έχει και μια λογική ισονομίας- είναι όλοι αυτοί οι συμπολίτες μας διόλου ευκαταφρόνητος ο αριθμός αυτών -άνω των εξήντα χιλιάδων με τους εγγυητές τους- όπου δανείστηκαν με το ελβετικό φράγκο. Θεωρήσαμε υποχρέωσή μας για άλλη μια φορά, να φέρουμε στο Ελληνικό Κοινοβούλιο -θυμίζω ότι 24 Φεβρουαρίου 2025 ήταν η πρώτη φορά που καταθέσαμε ολοκληρωμένη πρόταση γύρω από το ζήτημα αυτό- μια ολιστική λύση με στοχευμένες πράξεις, που ουσιαστικά εναρμονίζεται και με τις αποφάσεις ευρωπαϊκών δικαστηρίων τα τελευταία δύο χρόνια. Νομίζω ότι είναι μια σοβαρή προσέγγιση εν είδει λύσεως γι’ αυτούς τους ανθρώπους που είναι εγκλωβισμένοι και αν μη τι άλλο, θα συμφωνήσουμε όλοι ότι δεν αντιμετωπίζονται ισότιμα από την πολιτεία από τη στιγμή που δανείστηκαν και διογκώθηκε εν μία νυκτί άλλωστε, όταν άλλαξε αυτή η αναλογία στην νομισματική πολιτική.

Ξαναφέρνουμε στη συζήτηση και θεωρούμε επιβεβλημένο να δείτε σοβαρά την τροπολογία που έχουμε καταθέσει. Από ό,τι πληροφορούμαι και το ΠΑΣΟΚ - Κίνημα Αλλαγής έχει καταθέσει σε μία αντίστοιχη -νομίζω- προσέγγιση γύρω από το ζήτημα του ελβετικού φράγκου.

Πρέπει να δοθεί μία λύση, κύριε Παπαθανάση, χθες για το ζήτημα αυτό. Δεν μπορούμε να κρατάμε άλλο σε ομηρία τόσους δεκάδες χιλιάδες συμπολίτες μας, οι οποίοι άδικα έχουν μπει σε αυτή τη μέγγενη. Τους αξίζει μια ανάσα.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μαμουλάκη.

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδος, κ. Χρήστος Τσοκάνης.

Κύριε Τσοκάνη, εκ δυτικής Αττικής, όπως και εγώ, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Κύριε Πρόεδρε, ελπίζω να υπάρχει και μια ανοχή στον χρόνο.

Ακούσαμε για όλα στη σημερινή συζήτηση του νομοσχεδίου. Όμως, είμαστε υποχρεωμένοι να επαναφέρουμε την ουσία της πολιτικής σας και την ουσία της πολιτικής που υπηρετούν και τα άλλα κόμματα του ευρωμονόδρομου.

Μιλάτε για ανάπτυξη. Μιλάτε για απορρόφηση κονδυλίων. Μιλάτε για διευκολύνσεις και γρήγορους ρυθμούς αξιοποίησης των χρημάτων στην ελληνική κοινωνία. Ως ΚΚΕ, είμαστε υποχρεωμένοι να το βάζουμε και να το ξαναβάζουμε ότι αυτή τη στιγμή όλα τα κονδύλια, όλες οι παροχές, η ανάπτυξη που μετράτε, είναι η ανάπτυξη των ομίλων, των ενεργειακών ομίλων, των τραπεζικών ομίλων, των εφοπλιστικών ομίλων, των βιομηχάνων, των στρατηγικών επενδυτών. Εκεί διοχετεύονται όλα τα χρήματα του Ταμείου Ανάκαμψης.

Το Ταμείο Ανάκαμψης τα χρήματα δεν τα μαζεύει από τον ουρανό, τα μαζεύει από τους λαούς της Ευρώπης, τα μαζεύει από τον ελληνικό λαό, μέσα από τη δυσβάσταχτη φορολογία. Με τα λεφτά, λοιπόν, των Ελλήνων εργαζομένων, των αυτοαπασχολούμενων, των βιοπαλαιστών αγροτών, μέσω του Ταμείου Ανάκαμψης, μοιράζετε τα χρήματα, δίνοντάς τα με τη μορφή ενίσχυσης/δανειοδότησης, και που ποτέ δεν επιστρέφονται, στις μεγάλες πολυεθνικές και στους ομίλους.

Για να δούμε, όμως, και κάτι άλλο σημαντικό. Τι προαπαιτούμενο βάζει το Ταμείο Ανάκαμψης, η Ευρωπαϊκή Ένωση αλλά και όλα τα κόμματα που υποκλίνεστε στον καπιταλιστικό δρόμο ανάπτυξης που έχει σαν κινητήριο μοχλό το κέρδος; Να πω και ότι όσο υπάρχει κέρδος, δεν μπορεί να υπάρχει ικανοποίηση λαϊκών αναγκών. Και μην προσπαθείτε να ξεγελάσετε τον ελληνικό λαό, είτε η Κυβέρνηση είτε τα άλλα κόμματα, καλλιεργώντας ψεύτικες και φρούδες ελπίδες, γιατί όπως ο λαός μας λέει: «Ο λύκος κι αν εγέρασε κι άσπρισε το μαλλί του, μήτε τη γνώμη άλλαξε, μήτε την κεφαλή του». Όσο, λοιπόν, υπάρχει το καπιταλιστικό κέρδος στον πυρήνα της πολιτικής, της ανάπτυξης, του καπιταλιστικού δρόμου ανάπτυξης τόσο και θα μπαίνουν στο περιθώριο οι λαϊκές ανάγκες.

Βάζει, λοιπόν, το ταμείο Ανάκαμψης προαπαιτούμενα. Τι προαπαιτούμενα βάζει; Βάζει προαπαιτούμενο την αύξηση των μισθών; Όχι, ίσα ίσα που βάζει τη συρρίκνωση, το χτύπημα των συλλογικών συμβάσεων και των διαπραγματεύσεων. Μήπως βάζει ως προαπαιτούμενο την αναβάθμιση της υγείας και της παιδείας; Ίσα ίσα που βάζει σαν προαπαιτούμενο να ανοίξει ο δρόμος για την περαιτέρω ιδιωτικοποίηση, για εμπορευματοποίηση της υγείας και της παιδείας. Μήπως βάζει σαν προαπαιτούμενο την αντιπυρική θωράκιση, την αντιπλημμυρική θωράκιση, την αντισεισμική θωράκιση; Σε καμία περίπτωση. Εδώ μιλάμε ότι πάμε για εμπορευματοποίηση των δασών, για περαιτέρω εμπορευματοποίηση του νερού και για κανένα μέτρο αντισεισμικής θωράκισης και προστασίας, μόνο για να κονομήσουν οι κατασκευαστές αλλά και όλοι οι έμποροι, παραγωγοί και οι μεγάλοι επενδυτές στον τομέα της πράσινης μετάβασης. Επανειλημμένα έχουμε βάλει το ζήτημα -και το ξαναβάζουμε σήμερα- για την ανάγκη να αναδειχθούν τα πραγματικά προβλήματα που απασχολούν τον ελληνικό λαό, κάτι το οποίο στην κυριολεξία το αποκρύπτετε.

Τι άλλα προαπαιτούμενα βάζει το Ταμείο Ανάκαμψης, για να γίνουμε πιο συγκεκριμένοι; Μιλά για υποδομές και χρηματοδοτήσεις σε κατασκευαστικές εταιρείες και ομίλους των «πράσινων υλικών», μέσα από ένα πλαίσιο που ο λαός θα καλείται να πληρώσει και να ξαναπληρώσει φόρους, πρόστιμα και χρήματα σε αυτούς τους ομίλους, χωρίς να εξυπηρετηθεί.

Τι άλλο βάζει προαπαιτούμενο το Ταμείο Ανάκαμψης; Διευκολύνσεις στο νομικό πλαίσιο, στο φορολογικό πλαίσιο έτσι ώστε να έρθουν οι επενδυτές. Και πού θα έρθουν οι επενδυτές; Χαρακτηριστικό παράδειγμα είναι η δυτική Αττική. Θα έρθουν μέσα από έναν άναρχο τρόπο ανάπτυξης να πνίξουν εργαζόμενους και κατοίκους, βάζοντας σε κίνδυνο τις ζωές τις δικές τους και των παιδιών τους. Και όταν εσείς μετράτε, λοιπόν, τους δείκτες της ανάπτυξης, εμείς μετράμε τις ανθρώπινες ζωές. Μέρα παρά μέρα έχουμε έναν νεκρό εργάτη σε εργοδοτικά εγκλήματα. Σήμερα είχαμε τον εικοσάχρονο ναυτεργάτη. Για να μην πούμε για τα δεκάδες περιστατικά που καταγράφονται καθημερινά όπου επαγγελματικές ασθένειες καθηλώνουν τους εργαζόμενους και τους συνταξιούχους.

Και τι άλλο κάνετε με το Ταμείο Ανάκαμψης; Να σας πω εγώ για τη δυτική Αττική; Μεταφέρετε -γιατί έχετε σχέδιο- τις φυλακές από τον Κορυδαλλό -ότι θα εκμεταλλευτείτε τον χώρο και θα τον δώσετε προς εμπορευματοποίηση και επενδύσεις στο όνομα της ανάπτυξης πάλι- σε ένα ήδη πολύ επιβαρυμένο περιβάλλον της δυτικής Αττικής, που δεν μπορείς να μετακινηθείς από τη μια πλευρά της πόλης στην άλλη, ειδικά στον Ασπρόπυργο. Τι άλλο θέλετε να κάνετε στο όνομα της ανάπτυξης; Καύση σκουπιδιών, δύο στη δυτική Αττική. Αναπνέουμε που αναπνέουμε καρκίνο από τη χωματερή, από τα κέντρα ανακύκλωσης, από τα σκραπατζίδικα, από τη βιομηχανία, τώρα θέλετε και αυτό. Και να σημειώσω ότι δεν παίρνονται μέτρα γιατί πληρώνουν και φόρους ρύπων. Αυτό έχετε ψηφίσει όλα τα κόμματα του ευρωμονόδρομου. Ο άλλος θέλει να ρυπαίνει, βγάζει κάποια λεφτουδάκια από την τσέπη τα πληρώνει και τελειώνει, μέχρι εκεί.

Τι άλλο, λοιπόν, κάνετε; Θέλετε να μας βάλετε, στο όνομα της ασφαλούς μετακίνησης, έναν προαστιακό που από κάτω θα περνάνε αγωγοί για τις ανάγκες των ΕΛΠΕ, γιατί τα ΕΛΠΕ έχουν χρηματοδοτήσει τη μελέτη. Αλλά με λεφτά του Ταμείου Ανάκαμψης θα περάσετε μέσα στις πόλεις Ασπροπύργου και Ελευσίνας υπόγειους αγωγούς με επικίνδυνα υλικά. Και το τρένο από πάνω θα κόβει αντί να γίνει υπόγειο. Είμαστε στο 2025 και μπαίνουμε στο 2026. Υπάρχει και η τεχνολογία και η επιστήμη. Αν είχαμε σοσιαλισμό, θα το είχαμε φτιάξει σε χρόνο ντε τε. Θέλετε να το περάσετε επίγεια και να κόβετε έξι φορές την ώρα και να δημιουργήσετε νέο κυκλοφοριακό κομφούζιο.

Τι άλλο θέλετε να κάνετε; Να δημιουργήσετε και καινούργια λιμάνια στο όνομα της εξισορρόπησης, στο πλαίσια του ανταγωνισμού των νατοϊκών με τους Κινέζους στην περιοχή της δυτικής Αττικής. Να οι υποδομές, να πού πάνε τα λεφτά του Ταμείου Ανάκαμψης. Δεν πηγαίνουν να λύσουν κανένα πρόβλημα της καθημερινότητας και των σύγχρονων λαϊκών αναγκών σήμερα. Και ακριβώς για αυτόν τον λόγο είσαστε υπόλογοι και εσείς και τα κόμματα που σας στηρίζουν. Σας τραβάνε και το αυτί για το πόσο γρήγορα προχωράτε την απορρόφηση αυτών των κονδυλίων. Μα, εμείς λέμε ότι την προχωράτε και την προχωράτε με γοργούς ρυθμούς, όχι όμως για την ικανοποίηση των λαϊκών αναγκών αλλά για την ικανοποίηση των ομίλων, των πολυεθνικών και των μονοπωλίων.

Εκείνο που έχουμε να δηλώσουμε ως ΚΚΕ είναι ότι ο λαός δεν έχει άλλον δρόμο να ακολουθήσει εκτός από τον δρόμο της αγωνιστικής συμπόρευση με το ΚΚΕ, της ρήξης και της ανατροπής ενός συστήματος που έχει φάει τα ψωμιά του και δεν έχει να δώσει τίποτε άλλο παρά ανεργία, φτώχεια, πολέμους, δυστυχία, άγχος.

Ποιοι είναι το πρώτο στις δημοσκοπήσεις -τα δικά σας εργαλεία τα βγάζουν στην επιφάνεια- που αισθάνεται ο εργαζόμενος, ο αυτοαπασχολούμενους και ο βιοπαλαιστής αγρότης; Άγχος και αβεβαιότητα. Ποια είναι τα πρώτα φάρμακα που καταναλώνουν; Τα αντικαταθλιπτικά. Ποιο είναι το πρώτο σύμπτωμα; Ο αλκοολισμός. Γιατί; Διότι γυρνάει στο σπίτι του και βλέπει ότι δεν μπορεί να μεγαλώσει με ασφάλεια τα παιδιά του, δεν μπορεί να καλύψει τις σύγχρονες λαϊκές ανάγκες, δεν ξέρει αν αύριο θα πάει στη δουλειά και θα γυρίσει. Δεν γνωρίζει αν θα μπορέσει να πληρώσει τους λογαριασμούς ή αν θα μπορέσει με ασφάλεια να μετακινηθεί από και προς την εργασία του, αφού καταναλώνει όλο τον χρόνο του από και προς τη δουλειά.

Και είναι υποκριτικό να μιλάτε για υπογεννητικότητα, όταν θα βάλετε έναν νέο εργαζόμενο να δουλεύει δεκατρείς με δεκαπέντε ώρες την ημέρα, που μαζί με τη μετακίνηση πάει στις δεκαέξι και δεκαεπτά ώρες και το ίδιο και η σύζυγός του. Πότε θα βρεθούν για να τεκνοποιήσουν; Τι μας μιλάτε για υπογεννητικότητα και ότι θέλετε να στηρίξετε την οικογένεια;

Το μόνο που θέλετε να στηρίξετε, είναι το καπιταλιστικό κέρδος. Όμως, εδώ θα βρείτε απέναντί σας το ΚΚΕ, θα βρείτε απέναντί σας όλο τον ελληνικό λαό που το άμεσα διάστημα μέσα από τις κινητοποιήσεις θα σηκώσει το ανάστημά του και να επιβάλει να ανοίξει δρόμους για γενικότερες αλλαγές στην οικονομία και στην κοινωνία.

Σας ευχαριστώ, κύριε Πρόεδρε, και για τον χρόνο.

**ΠΡΟΕΔΡΕΥΩΝ (Αθανάσιος Μπούρας):** Να καλέσω τώρα στο Βήμα τον ειδικό αγορητή από τη Νίκη, τον συνάδελφο κ. Ανδρέα Βορύλλα.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κύριε Υπουργέ, θα ήθελα να αναφερθώ στη χθεσινή ομιλία του κ. Τραμπ στον ΟΗΕ, όπου μεταξύ άλλων, και αναφορικά με τη μετανάστευση, υποστήριξε ότι και οι άλλοι παγκόσμιοι ηγέτες θα πρέπει να υιοθετήσουν την αυστηρή πολιτική του κατά των μεταναστών, επαινώντας τις δικές του προσπάθειες να συλλάβει και να απελάσει παράτυπους μετανάστες στις Ηνωμένες Πολιτείες, μια στάση που πολλές χώρες σε όλο τον κόσμο βλέπουν με σκεπτικισμό. Επίσης, κατηγόρησε την Ευρωπαϊκή Ένωση για το μεταναστευτικό, λέγοντας πως αν δεν σταματήσει το πείραμα των ανοιχτών συνόρων, θα πάει κατά διαόλου.

Ο Αμερικανός πρόεδρος, καθώς εξηγούσε τα αυστηρά μέτρα αστυνόμευσης που έχουν ληφθεί σε σειρά αμερικανικών πολιτειών, επικαλούμενος στοιχεία του Συμβουλίου της Ευρώπης για το 2024, σημείωσε ότι σχεδόν το 50% των φυλακισμένων στις γερμανικές φυλακές ήταν ξένοι υπήκοοι ή μετανάστες, στην Αυστρία το 53% των ανθρώπων στη φυλακή ήταν από ανθρώπους που δεν ήταν από το μέρος που βρίσκονται, στην Ελλάδα το ποσοστό ήταν 54% και στην όμορφη Ελβετία 72%. Ο λόγος του Προέδρου Τραμπ θα πρέπει να μας προβληματίσει και παράλληλα να μας αφυπνίσει για όλα αυτά που ανέφερε διότι είναι η πραγματικότητα χωρίς ωραιοποιήσεις και περιστροφές.

Η λαθρομετανάστευση καταστρέφει αργά και σταθερά τις κοινωνίες της Ευρωπαϊκής Ένωσης. Ειδικά όταν οι λαθρομετανάστες και οι πρόσφυγες προέρχονται από μουσουλμανικές χώρες που επί της ουσίας απορρίπτουν τον δυτικό χριστιανικό τρόπο ζωής.

Όσον αφορά την αναβολή της συνάντησης του Έλληνα Πρωθυπουργού κ. Μητσοτάκη με τον Τούρκο Πρόεδρο κ. Ερντογάν με αίτημα της τουρκικής πλευράς στέλνει λάθος μηνύματα σε μία κρίσιμη γεωπολιτική συγκυρία, αλλά και στην ευρύτερη κατάσταση στην Ανατολική Μεσόγειο.

Η Τουρκία με αυτή την κίνηση δείχνει πως δεν δέχεται καμία συζήτηση σχετικά με το casus belli και την ηλεκτρική διασύνδεση Ελλάδας - Κύπρου, θέματα τα οποία ήταν στην ατζέντα της συνάντησης, κάτι που θα πρέπει να λάβει υπ’ όψιν της η ελληνική διπλωματία και, έστω και σήμερα, να γίνει η απαραίτητη αναθεώρησή της.

Το Κίνημά μας εκτιμώντας ότι η εξωτερική μας πολιτική είναι τουλάχιστον παθητική, προτείνει την αναθεώρησή της και αυτό θα πρέπει να ξεκινήσει με το να δρομολογηθεί η ηλεκτρική διασύνδεση Ελλάδας - Κύπρου - Ισραήλ με συμφωνία των Ηνωμένων Πολιτειών Αμερικής, το καλώδιο να τοποθετηθεί από εταιρεία αμερικανικών συμφερόντων και η πόντισή του να ξεκινήσει αντίστροφα από το Ισραήλ προς την Κύπρο και στη συνέχεια προς την Ελλάδα. Μόνο με αυτόν τον τρόπο το έργο θα ολοκληρωθεί και θα δοθεί η πρέπουσα απάντηση στον τουρκικό αναθεωρητισμό.

Σχετικά με το παρόν νομοσχέδιο θα θέλαμε να αναφερθούμε στο άρθρο 36 με το οποίο προβλέπεται ο επαναπροσδιορισμός των μελών διοικητικού συμβουλίου και η σύσταση συμβουλευτικής επιτροπής στην εταιρεία «Διεθνής Έκθεση Θεσσαλονίκης Α.Ε.». Το Κίνημά μας θεωρεί ότι οι αλλαγές στο ΔΣ της ΔΕΘ έχουν ως σκοπό τον απόλυτο έλεγχο της Κυβέρνησης και πιθανώς συνδέεται και με την επικείμενη λειτουργία του κέντρου διαχείρισης εφοδιαστικής αλυσίδας του Διεθνούς Οργανισμού Μετανάστευσης στους χώρους της ΔΕΘ.

Το Κίνημά μας θέλοντας να προστατεύσει την ανεξαρτησία της ΔΕΘ απέναντι στις κυβερνητικές μεθοδεύσεις προτείνει να αποσυρθεί το εν λόγω άρθρο το οποίο έχει ξεσηκώσει όλη τη συμπρωτεύουσα αφού δίνει μόνο συμβουλευτικό ρόλο στους φορείς και τους αποκλείει από το ΔΣ της ΔΕΘ.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Βορύλλα.

Τον λόγο έχει η εισηγήτρια του ΠΑΣΟΚ - Κίνημα Αλλαγής, η συνάδελφος Χριστίνα Σταρακά από την ωραία Αιτωλοακαρνανία.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε. Είδατε για να είστε και εσείς Ευρυτάνας πόσο συμπαθείτε τον όμορο Νομό της Αιτωλοακαρνανίας;

**ΠΡΟΕΔΡΕΥΩΝ (Αθανάσιος Μπούρας):** Είμαστε αριστογείτονες!

**ΧΡΙΣΤΙΝΑ ΣΤΑΡΑΚΑ:** Κυρίες και κύριοι συνάδελφοι, όπως ανέφερα και στην επιτροπή, το πρόβλημα που έχει η χώρα μας δεν είναι μόνο παραγωγικό ή οικονομικό είναι πρωτίστως θεσμικό και δημοκρατικό. Τα πρωτογενή πλεονάσματα και οι ευρωπαϊκοί πόροι δεν οδηγούν από μόνα τους στην οικονομική ανάπτυξη και στην κοινωνική πρόοδο. Αυτό δεν είναι πλέον μόνο καθολικά αποδεκτή διαπίστωση της οικονομικής επιστήμης, είναι και κάτι πλέον ορατό διά γυμνού οφθαλμού.

Υπάρχουν και άλλες οικονομίες, κύριοι συνάδελφοι, και στην Ευρωπαϊκή Ένωση και εκτός Ευρωπαϊκής Ένωσης, που δεν έχουν ούτε τα δικά μας πλεονάσματα αλλά ούτε και το δικό μας πακτωλό του Ταμείου Ανάκαμψης. Και όμως είναι πολύ πιο ανεπτυγμένες, είτε πολύ πιο γρήγορα αναπτυσσόμενες από την ελληνική οικονομία. Γιατί; Διότι έχουν λειτουργικούς δημοκρατικούς θεσμούς, διότι η δικαιοσύνη τους δουλεύει πολύ πιο αποτελεσματικά από ό,τι εδώ στη χώρα μας, διότι οι κυβερνήσεις τους δουλεύουν με διαφάνεια και λογοδοσία και διότι τα κοινοβούλιά τους έχουν πιο ουσιαστικό ρόλο.

Εμείς, δυστυχώς, ζούμε σε μία χώρα που ένας χαροκαμένος πατέρας -και μαζί του όλη η ελληνική κοινωνία- ζητάει το αυτονόητο, αλλά η δικαιοσύνη εκτός από τυφλή νομίζω ότι αυτή τη φορά κάνει και την κουφή. Έχουμε μία Κυβέρνηση στην οποία οι αποφάσεις λαμβάνονται σε καμάρες και διαδρόμους του Μαξίμου και των Υπουργείων και βρισκόμαστε σε μία Βουλή που, δυστυχώς, καθημερινά απαξιώνεται.

Κύριε Υπουργέ, το ότι δεν μας απαντήσατε ούτε σε ένα από τα ερωτήματα που θέσαμε είναι έλλειψη σεβασμού στον θεσμό της Βουλής -όχι στο πρόσωπο κάποιου από εμάς, αλίμονο!- και καταδεικνύει από την άλλη ότι έχουμε δίκιο και στην αυστηρή κριτική μας αλλά και για το ότι θα καταψηφίσουμε τις περισσότερες διατάξεις του νομοσχεδίου. Εξάλλου πώς να μην το κάνουμε, όταν στις διατάξεις που αφορούν τους εργαζόμενους της «ΜΟΔ Α.Ε.», για παράδειγμα, κυριαρχεί η αδιαφάνεια και η έλλειψη θεσμικού διαλόγου, οι φωτογραφικές τοποθετήσεις στο σύστημα του ΕΣΠΑ, η αναξιοκρατία με παράταση μεταβατικών διατάξεων για προϊσταμένους και αγνοούνται πλήρως οι διεκδικήσεις των εργαζομένων όπως σας είπαν και οι ίδιοι στην επιτροπή, κύριε Υπουργέ;

Έτσι κι αλλιώς όμως για ποιον σεβασμό στη Βουλή μιλάμε; Η Κυβέρνηση, δυστυχώς, συνεχίζει την πάγια τακτική να καταθέτει τροπολογίες -και μιλάω και για τη σημερινή- με άσχετα μεταξύ τους άρθρα ζητώντας μια συνολική ψήφο, παρόλο που άλλες ρυθμίσεις είναι θετικές, άλλες είναι αρνητικές, γεγονός που καθιστά αδύνατο να εκφραστούμε και εμείς καθαρά και πολιτικά. Έχουμε επανειλημμένα τονίσει το πρόβλημα που υπάρχει με την κατάθεση των υπουργικών τροπολογιών με άσχετες μεταξύ τους διατάξεις και παρόλο που ο Πρόεδρος της Βουλής έχει δεσμευτεί ότι θα ρυθμίσει το θέμα αυτό συνεχίζουν και κατατίθενται υπουργικές τροπολογίες με τον ίδιο ακριβώς τρόπο.

Αναγκαζόμαστε, λοιπόν, εμείς σήμερα να οδηγηθούμε στο «παρών» στην εν λόγω τροπολογία. Αν ωστόσο τα άρθρα ψηφίζονταν διακριτά, θα ψηφίζαμε διαφορετικά. Και γίνομαι πιο συγκεκριμένη:

Στα άρθρα 1 και 2 της τροπολογίας, θα ψηφίζαμε «παρών», γιατί, ενώ ρυθμίζει οργανωτικά θέματα των διαχειριστικών αρχών, ήρθαν τελευταία στιγμή μέσω τροπολογίας και δεν συζητήθηκαν στην αρμόδια επιτροπή.

Στο άρθρο 3, που αφορά τις χρήσεις γης του Πανεπιστημίου Δυτικής Μακεδονίας, θα ψηφίζαμε «ναι», διότι αποτελεί δικό μας αίτημα και διεκδίκηση του συναδέλφου Πάρι Κουκουλόπουλου προκειμένου να ρυθμιστεί η τροποποίηση των χρήσεων γης στην Πανεπιστημιούπολη Δυτικής Μακεδονίας, ώστε να ξεμπλοκαριστούν τρία ενταγμένα έργα. Τα ανέλυσε ο κ. Κουκουλόπουλος εξάλλου στην εισήγησή του.

Το άρθρο 4, είναι «φωτογραφικού» χαρακτήρα. Θα λέγαμε «όχι».

Στο άρθρο 5, επίσης θα ψηφίζαμε «όχι», διότι παρ’ όλες τις δεσμεύσεις της πρώην Υφυπουργού του Υπουργείου Περιβάλλοντος και νυν Εκπροσώπου Τύπου της Νέας Δημοκρατίας, κ. Σδούκου, ότι έως το τέλος του 2025 τα έργα αποθήκευσης θα ήταν έτοιμα βάσει πολύ αυστηρών οροσήμων του Ταμείου Ανάκαμψης, είμαστε ακόμα στο μηδέν στην αποθήκευση και τώρα παρέχονται περαιτέρω παρατάσεις στους επιλεγέντες συμμετέχοντες σταθμούς αποθήκευσης ηλεκτρικής ενέργειας.

Κύριε Υπουργέ, επίσης αρνηθήκατε, απαξιώσατε εντελώς να σχολιάσετε την τροπολογία που καταθέσαμε ως ΠΑΣΟΚ - Κίνημα Αλλαγής για την ανακούφιση των ευάλωτων δανειοληπτών αλλά δεν μας πειράζει και ιδιαίτερα γιατί πολύ πιο σύντομα απ’ ό,τι εσείς φαντάζεστε, η πρόταση αυτή θα γίνει νόμος του κράτους από μία κυβέρνηση ΠΑΣΟΚ.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την συνάδελφο, την κ. Σταρακά.

Τον λόγο έχει ο εισηγητής της Νέας Δημοκρατίας κ. Νεοκλής Κρητικός από τη Λακωνία. Να λέμε και τις περιφέρειες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για να μη νομίσουμε ότι είναι Κρητικός;

**ΠΡΟΕΔΡΕΥΩΝ (Αθανάσιος Μπούρας):** Όχι, γι’ αυτό. Ανέφερα κάνα δυο, τρεις και έπρεπε να μην αδικήσω.

Κύριε Κρητικέ, έχετε τον λόγο.

**ΝΕΟΚΛΗΣ ΚΡΗΤΙΚΟΣ:** Κύριε Πρόεδρε, λακωνικά πάντα.

Το σημερινό νομοσχέδιο -το εξήγησε πάρα πολύ ξάστερα ο Υπουργός μας- είναι ένα νομοσχέδιο που βελτιώνει ουσιαστικά την αναπτυξιακή μας πολιτική. Περιέχει διατάξεις, όπως έχετε δει, που δίνουν πραγματικές λύσεις και, βεβαίως, επιταχύνουν τις διαδικασίες. Αυτό θέλουμε γιατί εμείς έχουμε ένα στόχο, να μη χαθεί ούτε ευρώ από τα αναπτυξιακά προγράμματα, γιατί όλα τα χρήματα θέλουμε να γυρίσουν Έλληνα πολίτη.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς τον κ. Κρητικό, ο οποίος και από τη Λακωνία είναι, και λάκων υπήρξε στην τοποθέτησή του.

Θα καλέσω τώρα στο Βήμα την Πρόεδρο της Πλεύσης Ελευθερίας κ. Ζωή Κωνσταντοπούλου.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Είκοσι επτά δευτερόλεπτα μίλησε ο εισηγητής της Νέας Δημοκρατίας και δεν νομίζω ότι είναι επειδή το λακωνίζειν εστί φιλοσοφείν αλλά μάλλον επειδή κρείττον το σιγάν, όταν αυτή η Κυβέρνηση βρίσκεται αντιμέτωπη και ο κύριος Αναπληρωτής Υπουργός επίσης βρίσκεται αντιμέτωπος με πάρα πολύ σοβαρές ευθύνες.

Κύριε Παπαθανάση, δεν ξέρω αν θα αλλάξετε γνώμη και θα μιλήσετε στο τέλος ή θα πείτε «μίλησα, μίλησα» για να μη μου απαντήσετε, όμως είναι πολύ ξεκάθαρο ότι η Κυβέρνηση είναι βαρύτατα εκτεθειμένη. Όσοι την υποστηλώνετε στις κυβερνητικές σας θέσεις έχετε ειδική ευθύνη και εσείς, κύριε Παπαθανάση, που ήρθατε να υποστηρίξετε ένα νομοσχέδιο που αφορά τη διάθεση των κονδυλίων για το ΕΣΠΑ και συνολικότερα μία διαχείριση οικονομική, έχετε ευθύνη γιατί έχετε προσωπικά εμπλακεί σε διαχειριστικές πράξεις. Μη με ειρωνεύεστε. Έχετε προσωπικά εμπλακεί.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Εσείς το λέτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε εκείνος, κύριε Παπαθανάση -να σας θυμίσω- που τον Γενάρη του 2024, τον Γενάρη του 2024, τον Γενάρη του 2024, δηλαδή έντεκα μήνες μετά το έγκλημα των Τεμπών, υπογράψατε την εκταμίευση 647.000 ευρώ από το δημόσιο ταμείο για το μπάζωμα του τόπου του εγκλήματος των Τεμπών και ήρθατε τρεις η ώρα το πρωί σε μία συζήτηση της πρώτης πρότασης μομφής, τρεις το πρωί ήρθατε και καταθέσατε τα έγγραφα με την ελπίδα…

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** … (Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλετε να πείτε κάτι;

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ότι δεν λέτε αλήθεια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν λέω αλήθεια; Θα μου απαντήσετε ποια είναι η αλήθεια.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, μη διακόπτετε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κύριος Υπουργός κάθεται εκεί σαν το μάγκα με το κινητό και σχολιάζει υποτονθορύζοντας! Θα πάρετε τον λόγο…

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** … (Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πώς; Θα πάρετε τον λόγο και θα τα πείτε.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Έχετε πάρει διαζύγιο από την αλήθεια.

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρετε, εγώ πάντοτε δρω στο φως. Η παρουσία μου και η δράση μου είναι πάντα ορατή από τα φοιτητικά μου χρόνια, από τα μαθητικά μου χρόνια. Άλλοι ενεργούν στη σκιά και στo σκοτάδι, άλλοι μπαζώσανε τον τόπο του εγκλήματος στα Τέμπη, κύριε Παπαθανάση, την ώρα που δεν κοίταγε κανείς, άλλοι εκταμιεύσανε στη ζούλα χρήματα που τα εμφάνισαν σαν έργα ανάπτυξης. Αυτό υπογράψατε, 647.000 ευρώ έργα ανάπτυξης ήταν το μπάζωμα του τόπου του εγκλήματος των Τεμπών για να μη ξέρουν μέχρι σήμερα οι οικογένειες των θυμάτων και οι γονείς των παιδιών αν θάψανε, πράγματι, τα παιδιά τους ή αν έθαψαν άλλους ανθρώπους και να μην ξέρουν από τι προκλήθηκε ο θάνατός τους, να μην ξέρουν τι προκάλεσε αυτή την τεράστια πυρόσφαιρα, την ανάφλεξη και την πυρκαγιά που κατέκαψε είκοσι επτά ανθρώπους, κύριε Παπαθανάση.

Αν έχετε, λοιπόν, εσείς όρεξη για αστεϊσμούς εγώ δεν έχω, γιατί εδώ στο Σύνταγμα, μπροστά στο μνημείο του Αγνώστου Στρατιώτη, ένας πατέρας, ο Πάνος Ρούτσι, μπαίνει μπροστά με τη ζωή του και λέει «θέλω να μάθω την αλήθεια» και εμπόδιο στέκεστε εσείς. Εμπόδιο στέκεστε εσείς. Εμπόδιο σταθήκατε εσείς στο να μάθουν οι άνθρωποι την αλήθεια. Εσείς μπαζώσατε τον χώρο, εσείς αφαιρέσατε κυβικά από τον χώρο, αδιαφορώντας για το ότι αφαιρούσατε ακόμη και υπολείμματα ανθρώπων και προσωπικά τους αντικείμενα. Εσείς ρίξατε στη συνέχεια πίσσα, τσιμέντο. Τι ρίξατε; Ξέρετε; Γιατί τα ρίξατε; Ξέρετε; Εσείς δώσατε την εντολή. Ήσασταν και τότε Υπουργός, είσαστε και σήμερα. Εσείς δώσατε την εντολή να μην ανοίξουν τα φέρετρα οι γονείς. Εσείς απαγορεύσατε να αναγνωρίσουν τα παιδιά τους. Η Αναπληρώτρια Υπουργός Υγείας έβγαλε φιρμάνι ότι δεν θα το επιτρέψουν. Τα θυμάστε; Και εσείς πιέζετε δικαστικούς που ενδίδουν για να κλείσουν άρον-άρον την ανάκριση, να μπαζώσουν, δηλαδή, την έρευνα για να μη βγει η αλήθεια.

Η αλήθεια θα βγει, κύριε Παπαθανάση, η αλήθεια θα βγει, κύριε Μητσοτάκη, όπως βγήκε ήδη η αλήθεια για τον κ. Μυλωνάκη, το δεξί σας χέρι. Η αλήθεια δεν κρύβεται, δεν κρατιέται, αναβλύζει και στο τέλος χείμαρρος βγαίνει.

Συνεπώς, θα περίμενα μεγαλύτερη σεμνότητα από έναν Αναπληρωτή Υπουργό Οικονομικών σήμερα, Ανάπτυξης προηγουμένως, που έχει βάλει την υπογραφή του στο να βγει δημόσιο χρήμα για να μπαζωθεί το σημείο, ο τόπος όπου έχασαν τη ζωή τους, όπου αφαιρέθηκε η ζωή από πενήντα επτά ανθρώπους. Και ξέρετε, αφαιρέθηκε η χαρά και η ύπαρξη από πάρα πολλούς περισσότερους και άνθρωποι που τραυματίστηκαν και είναι εγκαυματίες έκαναν πάρα πολύ καιρό να μπορέσουν να πατήσουν στα πόδια τους. Τον Πάνο Ρούτσι επισκέπτονται καθημερινά νέα παιδιά, μεγαλύτεροι άνθρωποι τον αγκαλιάζουν και του λένε «είσαι πατέρας όλων μας». «Είσαι πατέρας όλων μας». Μόνο εσείς είστε ασυγκίνητοι, μόνο εσείς είστε είρωνες, μόνο εσείς κάνετε πνεύμα την ώρα που ένας άνθρωπος ρισκάρει τη ζωή του για να δικαιώσει το παιδί του, μόνον εσείς.

Δεν υπάρχει άνθρωπος μέσα στην κοινωνία που δεν έχει συγκλονιστεί από αυτόν τον αγώνα και δεν υπάρχει άνθρωπος εδώ μέσα στη Βουλή, εκτός από τους βαθιά φανατισμένους πρωθυπουργικούς, μητσοτακικούς, δεν υπάρχει άνθρωπος που δεν συγκλονίζεται από αυτό που συμβαίνει.

Σας τα είπε ακόμη και ο πρώην Πρωθυπουργός και πρώην Αρχηγός του κόμματός σας που έχασε το παιδί του πριν από σαράντα μέρες. Ο κ. Σαμαράς σάς τα είπε με τον τρόπο που τα αισθάνεται ένας φυσιολογικός άνθρωπος, πατέρας, που λέει ότι δεν είναι ποτέ δυνατόν να αρνείται η Κυβέρνηση και κάποιοι εντεταλμένοι δικαστές -λέω εγώ- αυτό το υπέρτατο ηθικό δικαίωμα.

Και να πάρετε τον λόγο, κύριε Παπαθανάση, και ας μιλήσατε. Έχετε το δικαίωμα να πάρετε τον λόγο και να πάρετε θέση. Τι λέτε γι’ αυτό έχοντας και αυτή τη σύνδεση; Και αν λέτε ότι τα 647 χιλιάρικα που εγκρίνατε για να μπαζωθεί ο χώρος δεν συνδέονται με διάθεση συγκάλυψης τι λέτε; Να γίνει εκταφή; Να γίνει τοξικολογική εξέταση; Να γίνουν όλες εκείνες οι εξετάσεις που μπορούν να αναδείξουν στοιχεία; Τι λέτε; Τοποθετηθείτε. Έχετε ευθύνη προσωπική. Κανείς δεν μπορεί εδώ να παριστάνει τον Πόντιο Πιλάτο. Ούτε ο Πρωθυπουργός μπορεί να στέλνει έναν εντεταλμένο Βουλευτή Επικρατείας, τον κ. Σταμάτη, να κάνει περιγραφές στον πατέρα που κάνει απεργία πείνας και να του λέει: «Έχω δει το παιδί σου, δεν χρειάζεται εκταφή, σταμάτα την απεργία πείνας. Εγώ έχω δει και να σου πω πώς είναι» και να του κάνει περιγραφές. Βουλευτής Επικρατείας, δηλαδή εκλεγείς χωρίς σταυρό, με επιλογή του Πρωθυπουργού και πρώην Γενικός Γραμματέας Υπουργείου πηγαίνει στον απεργό πείνας δύο φορές και του λέει έχω δει το παιδί σου και θα σου πω εγώ;

Τι είναι αυτά, κύριοι; Τι είναι αυτά; Σε ποια χώρα συμβαίνουν; Σε ποια χώρα πάει κατ’ αυτόν τον τρόπο λάθρα Βουλευτής να κάνει ψυχολογικό πόλεμο και να πει σε έναν πατέρα πράγματα που δεν ήθελε να ακούσει και που πρέπει να μας τα πει ο κ. Σταμάτης από πού τα γνωρίζει, πώς τα γνωρίζει και ποιος τον έστειλε να τα πει;

Κυρίες και κύριοι συνάδελφοι, αντιλαμβάνεστε; Το φαντάζεστε; Και ανέβηκε στο Βήμα αυτό ο κ. Σταμάτης για να μου απαντήσει και το μόνο που τον ένοιαξε να πει είναι ότι δεν τον έστειλε ο Πρωθυπουργός. Ξέρετε, αυτό που λένε πρώτο οι κατηγορούμενοι σε τέτοιες περιπτώσεις είναι αυτό που είναι και αληθές. Αυτό που δεν έγινε είναι αυτό που έγινε. Γιατί ο Πρωθυπουργός έστειλε τον κ. Σταμάτη να κάνει αυτή την βρώμικη δουλειά, με έναν πατέρα, με την ψυχολογία του, με τον αγώνα του, να παίξει με αυτόν τον τρόπο; Τι λέτε εσείς; Τι λέτε εσείς γι’ αυτό το γεγονός;

Δεν μπορώ φυσικά να αφήσω ασχολίαστο όλο αυτό το οποίο συμβαίνει και αποκαλύπτεται μπροστά στα μάτια μας! Στις ταινίες, κύριε Μαμουλάκη, κύριε Τσοκάνη, κυρία Καραγεωργοπούλου, κύριε Χήτα, στις ταινίες αγαπητοί μου συνάδελφοι, κύριε Τσιρώνη, κύριε Βορύλλα, δεν τα βλέπουμε αυτά. Ένας ανακριτής ο οποίος για να μη συναντήσει τους συγγενείς στις 8 Σεπτεμβρίου στις 12.30΄ που είχαμε συνάντηση προσδιορισμένη με τον ανακριτή ο Πάνος Ρούτσι, η Μιρέλα Ρούτσι, ο Ηλίας Παπαγγελής, η Μαρία Ντόλκα, ο Δημήτρης Σέπκας και εγώ ως συνήγορός τους μίλησα με τον ανακριτή στις 10.30΄: «Σε δύο ώρες θα συναντηθούμε». Μίλησε στη συνέχεια ο ανακριτής με άλλον συνήγορο και του είπε: περιμένω την κ. Κωνσταντοπούλου. Και τι έγινε στις 12.30΄; Κλειδωμένο το γραφείο του ανακριτή, είχε φύγει και κλειδώσει το γραφείο. Όπου φύγει φύγει ο ανακριτής της υπόθεσης των Τεμπών, έφυγε σαν τον κλέφτη, σαν λαγός. Όπου φύγει φύγει! Πού συμβαίνουν αυτά; Και όταν ψάχναμε πού είναι η δικογραφία μάς είπαν κάποιοι αστυνομικοί πως τη μετέφεραν σε καρότσια στην εισαγγελία. Ποιος τη μετέφερε; Άρα φώναξαν αστυνομικούς από την Γενική Αστυνομική Διεύθυνση της Λάρισας, δηλαδή από την Αστυνομική Διεύθυνση που ενεπλάκη στο μπάζωμα μαζί με τον επιβλέποντα το μπάζωμα Αγάπιο Χαρακόπουλο, αδελφό του νέου Γραμματέα της Κοινοβουλευτικής σας Ομάδας που είδα ότι τον εκλέξατε και με τρόπους από αυτούς που αγαπάτε. Λαθροχειρία και στην εσωτερική εκλογή. Όχι μόνο επιστολική ψήφος και απουσία εδώ αλλά και στην εσωτερική εκλογή να μη βάλουμε κάλπη, να μην υπάρχει το περιθώριο παρέκκλισης.

Πήραν, λοιπόν, οι αστυνομικοί στα χέρια τους τη δικογραφία χωρίς επιτήρηση και την πήγαν πού; Στον εισαγγελέα; Όχι, κύριοι. Ο εισαγγελέας Λάμπρος Τσόγκας, προϊστάμενος της Εισαγγελίας Εφετών Λάρισας, πώς έγινε προϊστάμενος ο κ. Τσόγκας ξέρουμε; Να σας πω εγώ πώς έγινε προϊστάμενος. Εξαφανίστηκε το παιδί της προϊσταμένης, της κ. Αποστολάκη, ανευρέθηκε νεκρό, υπό αδιευκρίνιστες συνθήκες, δύο σχεδόν μήνες αργότερα και αφού μόνον εγώ φώναζα γι’ αυτό το θέμα, ο Άρειος Πάγος έβγαζε και τότε δελτία Τύπου ότι δεν υπάρχει καμία σύνδεση με την υπόθεση των Τεμπών και προκαλεί οργή, θλίψη και αγανάκτηση όποιος λέει κάτι για το θέμα αυτό. Εξαφανίστηκε, λοιπόν, το παιδί της, βρέθηκε σκοτωμένο, είναι υπό έρευνα πώς έχασε τη ζωή του και πώς βρέθηκε σε πολύ απόμακρο σημείο, επέστρεψε στα καθήκοντά της, συνάντησε και παρέλαβε αιτήματα συγγενών στις 17 Μαρτίου του 2025 και στις 18 Μαρτίου του 2025 η προηγούμενη εισαγγελέας του Αρείου Πάγου, η κ. Αδειλίνη, έστειλε παραγγελία ότι αναθέτει την επίβλεψη της ανάκρισης στα Τέμπη στον κ. Τσόγκα. Δηλαδή, ο κ. Τσόγκας επελέγη από την Εισαγγελέα του Αρείου Πάγου, που η Κυβέρνηση διόρισε ως Εισαγγελέα του Αρείου Πάγου. Αυτός είναι ο εισαγγελέας που έχει αυτή τη στιγμή τη δικογραφία στα χέρια του. Και τι έκανε την ημέρα που η δικογραφία διαβιβαζόταν; Διαβιβάζεται μετά από δυόμισι χρόνια η δικογραφία των Τεμπών στην εισαγγελία. Τι έκανε ο προϊστάμενος της Εισαγγελίας Εφετών;

Κύριε Κατσώτη, τι νομίζετε ότι έκανε; Έχετε καμία ιδέα; Τι θα έκανε ένας ευσυνείδητος λειτουργός; Θα ήταν εκεί να παραλάβει, τουλάχιστον. Δεν θα έπρεπε; Την ημέρα, λοιπόν, που μετά από δυόμισι χρόνια διαβιβάζεται η δικογραφία των Τεμπών άρον άρον –άρον άρον, για να μην ασκήσουν δικαιώματα οι γονείς και οι συγγενείς- τι κάνει ο κ. Λάμπρος Τσόγκας; Απουσιάζει. Απουσιάζει από την υπηρεσία. Όλη την ημέρα. Την προηγούμενη εβδομάδα απουσίαζε όλη την εβδομάδα, εκτός από τη Δευτέρα. Τρίτη, 2 του μήνα, Τετάρτη 3 του μήνα, Πέμπτη 4 του μήνα, Παρασκευή 5 του μήνα απουσίαζε ο ανακριτής. Και τη Δευτέρα απουσίαζε ο εισαγγελέας. Η δικογραφία ορφανή. Ενώ θα έπρεπε να είναι όλοι οι λειτουργοί εκεί για να ασκούν οι συγγενείς τα δικαιώματά τους και κανένας κατηγορούμενος αν ήθελε να ασκήσει δικαιώματα, αλλά φαίνεται ότι οι κατηγορούμενοι τα ασκούν αλλιώς τα δικαιώματα στην υπόθεση αυτή, μιας και ακούσαμε και την κυρία Πρόεδρο του Αρείου Πάγου χθες να λέει: «Υπάρχουν και κατηγορούμενοι! Επιτέλους!»

Υπάρχουν τα θύματα, λέει αλλά υπάρχουν και οι κατηγορούμενοι, έχουν κι αυτοί δικαιώματα.

Και μου θύμισε έναν Υπουργό Ναυτιλίας πριν από δύο χρόνια που είπε «Υπάρχουν και αυτοί που θρηνούν τον άνθρωπο που χάθηκε, που τον έσπρωξαν από το πλοίο, αλλά υπάρχουν και οικογένειες που θρηνούν για τους κατηγορούμενους».

Αυτά ζούμε και είναι, δυστυχώς, όλα επίκαιρα την ώρα που είχαμε άλλο ένα εργατικό δυστύχημα από τα απροσμέτρητα που συμβαίνουν πια στη δική σας βάρδια, γιατί εσείς επιλέγετε να μην προστατεύετε την ανθρώπινη ζωή. Και είναι εντελώς απροστάτευτοι και οι εργαζόμενοι στα πλοία, τους συλλαμβάνετε όταν κάνουν απεργίες, τους κηρύσσετε τις απεργίες τους παράνομες και καταχρηστικές. Αυτό που έγινε στην Πάτρα πριν από δύο μήνες ήταν τρομακτικό. Απεργούσαν οι εργαζόμενοι για τα δικαιώματά τους και συλλάβατε τους συνδικαλιστές.

Έχουμε, βέβαια, και τον Υφυπουργό Πολιτικής Προστασίας και Κλιματικής Κρίσης, τον κ. Τουρνά, που κάνει ΕΔΕ σε όποιον συνδικαλιστή τού κάνει κριτική και του βάζει και πρόστιμο. Όσοι ενδιαφερόμαστε για τα δικαιώματα των εργαζομένων σε αυτά να είμαστε ενωμένοι.

Επιστρέφω όμως σε αυτό το αλγεινό χρονικό. Ο κ. Τσόγκας, λοιπόν, ο Εισαγγελέας Εφετών Λάρισας, την ημέρα που διαβιβαζόταν η δικογραφία απουσίαζε. Ξέρετε ποιος παρέλαβε τη δικογραφία; Ξέρετε, κύριε Παπαθανάση; Εσείς θα ξέρετε. Ξέρετε;

Τη δικογραφία παρέλαβε μια γραμματέας! «Πώς παραλάβατε, κυρία Γραμματεύ; Με πήρε τηλέφωνο ο εισαγγελέας και μου είπε να παραλάβω εγώ. Μα είναι αντιδικονομικό και παράνομο να παραλαμβάνει άλλος εκτός από τον εισαγγελέα χωρίς την παρουσία του εισαγγελέα, χωρίς την παρουσία του ανακριτή. Μήπως δεν υπήρχε άλλος εισαγγελέας εκείνη τη μέρα στην Λάρισα; Υπήρχε, υπήρχε ο κ. Παλιούρας. Παραλάβατε εσείς τη δικογραφία, κύριε Παλιούρα; Όχι, κυρία Κωνσταντοπούλου, δεν την παρέλαβα εγώ. Εγώ δεν την είδα καν τη δικογραφία. Είδα μόνο ότι τη μετέφεραν κάποιοι αστυνομικοί και κάποιοι γραμματείς από δω εκεί. Γιατί δεν εμπλακήκατε εσείς; Γιατί δεν είχα αρμοδιότητα και εντολή».

Αυτά πού συμβαίνουν, συμβαίνουν σε ένα κράτος δικαίου; Όχι βέβαια.

Είχαμε όμως χτες και αυτές τις φοβερές παρεμβάσεις της Προέδρου του Αρείου Πάγου και του Εισαγγελέα του Αρείου Πάγου. Εσείς πήγατε σε αυτό το συνέδριο; Μήπως πήγατε κι εσείς;

Έγινε, κύριε Ξανθόπουλε, συνέδριο, για να ενημερώνεστε σε περίπτωση που δεν το ξέρετε, γιατί είστε και δικηγόρος. Έγινε συνέδριο για τη δικαιοσύνη.

**ΘΕΟΦΙΛΟΣ ΞΑΝΘΟΠΟΥΛΟΣ:** Ο Σύνδεσμος Ελλήνων Βιομηχάνων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ακριβώς. Ακούστε κι εσείς από το ΚΚΕ. Το συνδιοργάνωσαν το συνέδριο αυτό ο Άρειος Πάγος, η Εισαγγελία του Αρείου Πάγου, το Ελεγκτικό Συνέδριο, το Συμβούλιο της Επικρατείας, δηλαδή οι τέσσερις φορείς των ανωτάτων δικαστηρίων. Ποιων δικαστηρίων δηλαδή; Των δικαστηρίων που η ηγεσία τους διορίζεται από την Κυβέρνηση.

Με ποιον το συνδιοργάνωσαν; Με τον Σύνδεσμο Ελλήνων Βιομηχάνων, με τον ΣΕΒ, και με την εταιρεία των δικηγορικών εταιρειών. Δεν είχε μαχόμενους δικηγόρους εκεί, δεν είχε εργαζόμενους. Είχε τους βιομηχάνους και τις δικηγορικές εταιρείες και όχι τους απλούς εργαζόμενους δικηγόρους στις εταιρείες, τα κεφάλια, και το Καποδιστριακό Πανεπιστήμιο. Και ποιοι συμμετείχαν από πολιτικά πρόσωπα; Μόνο κυβερνητικά πρόσωπα. Ο κ. Χατζηδάκης, ο κ. Φλωρίδης. Ο κ. Χατζηδάκης μάλιστα καθόταν στο πάνελ μαζί, αν είδα καλά, με τους προέδρους των ανωτάτων δικαστηρίων. Το αντιλαμβάνεστε; Πώς καταδέχθηκαν; Ο παρακολουθούμενος κ. Χατζηδάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** O 5046c.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ακριβώς, είπατε και τον κωδικό.

Κάθισαν η ηγεσία της δικαιοσύνης στο πάνελ μαζί, αν είδα καλά. Δεν ξέρω πως ήταν μοντάζ και δεν ισχύει. Θα το δω. Πραγματικά, επειδή έτριβα τα μάτια μου. Κάθισαν στο πάνελ μαζί με τον Αντιπρόεδρο της Κυβέρνησης και έκοβε ο ένας, έραβε ο άλλος. Ξεσπαθώσανε. Ξεσπάθωσε η Πρόεδρος του Αρείου Πάγου να αναλύει γιατί έχει κλείσει, λέει, νόμιμα η ανάκριση.

Μα ποιος το λέει αυτό; Υπάρχει ακόμα περιθώριο να ακυρωθεί η προδικασία, υπάρχει ακόμα περιθώριο να γυρίσει πίσω ο φάκελος, υπάρχει ακόμη περιθώριο να κριθεί άκυρη η πρόταση του Εισαγγελέως του Αρείου Πάγου.

Γιατί πείτε μου εσείς -εδώ φυσικά έχουν περάσει αλλά κι άλλα- μπορεί ένας εισαγγελέας, ο οποίος τη Δευτέρα απουσίαζε, αλλά τη Δευτέρα δεν παραδόθηκε και όλη η δικογραφία, τα πειστήρια δεν παραδόθηκαν, το μάθαμε αυτό. Τη Δευτέρα απουσίαζε, στις 8 Σεπτεμβρίου. Ας πούμε ότι την Τρίτη 9 Σεπτέμβρη πήγε στην υπηρεσία.

Μπορούσε να διαβάσει μέσα σε πέντε μέρες, άντε να του δώσω και έκτη μέρα, Τρίτη, Τετάρτη, Πέμπτη, Παρασκευή, Σάββατο, Κυριακή, μπορούσε μέσα σε έξι μέρες να διαβάσει εξήντα χιλιάδες σελίδες πυκνογραμμένων καταθέσεων, εργαστηριακών εξετάσεων, διαφορετικών προσεγγίσεων, διαφορετικών ερμηνειών, υπομνημάτων, αιτημάτων, βουλευμάτων, διατάξεων, απορρίψεων, νέων αιτημάτων, φωτογραφιών, αναλύσεων;

Μπορούσε να διαβάσει μέσα σε έξι μέρες εξήντα χιλιάδες σελίδες, συν τουλάχιστον άλλες είκοσι χιλιάδες που είναι τα πειστήρια -και έχει και κάτι παραπάνω- και να γράψει χίλιες σελίδες πρόταση; Μπορούσε; Πείτε μου. Μπορούμε να κάνουμε και τους υπολογισμούς: εξήντα χιλιάδες σελίδες, συν τουλάχιστον είκοσι χιλιάδες τα πειστήρια, συν ατελείωτες ώρες θέασης τα βίντεο και τα ηχητικά που υπάρχουν μέσα στη δικογραφία -μόνο η διάρκειά τους αποκλείει απολύτως το να τα επισκοπήσεις σε αυτό το διάστημα- και να γράψει και χίλιες σελίδες πρόταση, εννιακόσιες ενενήντα έξι για την ακρίβεια. Μπορούσε να γίνει αυτό; Πείτε μου.

Υπάρχει κάποιος που πίστευε ότι μπορούσε να γίνει; Να σηκώσει το χέρι του. Κύριε Μπαγιώκο, κι εσείς ακόμα μπορείτε. Πιστεύετε ότι μπορεί να γίνει αυτό; Όποιος πιστεύει να σηκώσει το χέρι του. Θέλετε να σηκώσετε το χέρι, κύριε Παπαθανάση; Περιμένετε τον Μπαγιώκο αν θα το σηκώσει;

Δεν το σηκώνει κανείς το χέρι, γιατί προκαλεί τη νοημοσύνη όλων μας αυτή η τρομακτική ενέργεια ενός εισαγγελέα που δεν ντράπηκε, δεν ντράπηκε να εμφανιστεί ότι διάβασε τη δικογραφία και διαμόρφωσε πεποίθηση και έγραψε και πρόταση εννιακόσιες ενενήντα έξι σελίδες πριν πιάσει καλά-καλά στα χέρια του τη δικογραφία. Αλλά έτσι γίνεται όταν στραγγαλίζει τη δικαιοσύνη η κυβερνητική εξουσία.

Και εκεί, κυρίες και κύριοι, εγώ ως δικηγόρος με αυτοδιακινδύνευση τα λέω αυτά και με αυτοδιακινδύνευση μάχομαι κατά των επίορκων δικαστών, διότι έχει κόστος αυτό, και το ξέρετε και έχουν περάσει από εδώ μέσα οι επιθέσεις που έχω δεχθεί. Έχει κόστος το να μην κουνάς το κεφάλι, όταν διαπιστώνεις ότι έχουν παραβιάσει τον όρκο τους δικαστές και εισαγγελείς.

Όμως η δικαιοσύνη δεν ανήκει στην Κυβέρνηση. Η δικαιοσύνη δεν ανήκει σε κανέναν μεμονωμένο δικαστή που μπορεί να ανταλλάσσει το υψηλό του καθήκον με καρέκλες και προσδοκίες. Η δικαιοσύνη δεν ανήκει στον κ. Τζαβέλλα και στην κ. Παπαδοπούλου που βγήκαν χθες σαν πανελίστες να δώσουν διαπιστευτήρια και να κάνουν γονυκλισίες στην Κυβέρνηση. Είναι αυτή ηγεσία της δικαιοσύνης, μια Πρόεδρος του Αρείου Πάγου η οποία αγανακτισμένη έλεγε ότι έχει κλείσει νόμιμα η ανάκριση ενώ το αμφισβητούν όλοι οι συγγενείς; Μια Πρόεδρος του Αρείου Πάγου που είπε ότι συμμερίζεται τον πόνο των συγγενών αλλά έχουν γύρω τους κάποιους που τους εκμεταλλεύονται; Ποιοι τους εκμεταλλεύονται; Οι συνήγοροί τους, που τους υπερασπίζονται; Αυτή είναι η αντίληψη της Προέδρου του Αρείου Πάγου; Να τους αφήσουμε στα νύχια σας και στα δόντια σας; Ένας Εισαγγελέας του Αρείου Πάγου που είπε θα εκφράσω λέει και εγώ την αγανάκτησή μου; Γιατί αγανακτεί ο Εισαγγελέας του Αρείου Πάγου; Που του ζητάμε να κάνει τα νόμιμα κατά το καθήκον του, αγανακτεί; Και μαζί και οι δύο κόβανε και ράβανε να επινοήσουν λόγους και τρόπους για να μη γίνουν οι έρευνες;

Είναι, πραγματικά, μεγάλη ντροπή και κρίμα για τη δικαιοσύνη αυτή τη στιγμή η ηγεσία της να δείχνει αυτή την ιστορικά κατάπτυστη στάση. Η ηγεσία της δικαιοσύνης, που θα έπρεπε να προστατεύσει το αίτημα του Πάνου Ρούτσι και το αίσθημα δικαίου της κοινωνίας, να δίνει διαπιστευτήρια στην Κυβέρνηση;

Να αναφερθώ στα δελτία Τύπου, σε αυτά τα κυβερνητικά ανακοινωθέντα που βάζουν την υπογραφή τους δικαστές; Ποιοι δικαστές όμως; Οι δικαστές της Κυβέρνησης. Ο κ. Λυμπερόπουλος είναι συνδικαλιστής δικαστής, πρώην Πρόεδρος της Ένωσης Δικαστών και Εισαγγελέων και αποσπασμένος στο Υπουργείο Δικαιοσύνης επί της υπουργίας του κ. Αθανασίου. Είναι πάρα πολύ γνωστό ότι είναι προσκείμενος στο κόμμα σας και δεν ντρέπεται να υπογράφει δελτία Τύπου του Αρείου Πάγου και να καταφέρεται κατά των συγγενών.

Ο κ. Τζαβέλλας και η κ. Παπαδοπούλου διορίστηκαν πριν έναν μήνα στις θέσεις τους. Στη θέση ποιανών; Της Κλάπα και της Αδειλίνη, άλλων που μονές διπλές έπεφταν να υπερασπίζονται τα συμφέροντα της Κυβέρνησης στην υπόθεση αυτού του φοβερού εγκλήματος.

Δικό μου καθήκον είναι αυτά όχι απλώς να τα πω αλλά να τα πω με όλη μου τη δύναμη, να πω με όλη μου τη δύναμη ότι αυτή τη στιγμή μαίνεται ένας στραγγαλισμός κάθε ανεξαρτησίας της δικαιοσύνης. Δεν είναι τυχαίες οι παρεμβάσεις του αδερφού του Υπουργού Φλωρίδη, του Αντεισαγγελέα του Αρείου Πάγου Βασίλη Φλωρίδη που γράφει άρθρα για το πώς πρέπει να τιμωρούνται οι απείθαρχοι δικηγόροι που μηνύουν δικαστές. Διότι έχουν γίνει πολλές μηνύσεις από τα θύματα του εγκλήματος των Τεμπών και πρέπει να τιμωρούνται οι δικηγόροι που τις κάνουν και οι πολίτες που τις κάνουν! Ο Υπουργός Φλωρίδης, ο αδερφός του Αντεισαγγελέα, πού έχει ενδιαφερθεί να κάνει μείζονες παρεμβάσεις; Μα στην ιατροδικαστική υπηρεσία. Γιατί άραγε; Γιατί αυτό το μείζον ενδιαφέρον Φλωρίδη για τα ιατροδικαστικά; Μα, γιατί ξέρετε πολύ καλά ότι εκεί στον τόπο που μπαζώσατε αλλά και στα μνήματα των θυμάτων που δεν τα μπαζώσατε, είναι θαμμένη η αλήθεια και η αλήθεια θα βγει. Και έχετε ανάγκη από συμπαραστάτες για να παραποιήσουν και να κακοποιήσουν και να πλαστογραφήσουν την αλήθεια. Όμως, η αλήθεια θα βγει. Το ψέμα έχει ταχύτητα, η αλήθεια όμως έχει διάρκεια και αυτό να είστε σίγουρος ότι θα φανεί.

Δώστε την εντολή να γίνουν όλες οι έρευνες, όλες οι ενέργειες για την εκταφή, για τη διερεύνηση, για τη διενέργεια τοξικολογικών εξετάσεων, για κάθε έρευνα που δεν έγινε, δώστε την εντολή! Θα έπρεπε, αν ήσασταν τίμιοι στη θέση που υπηρετείτε, να έχετε δηλώσει παράσταση για την υποστήριξη της κατηγορίας για λογαριασμό του ελληνικού δημοσίου στην υπόθεση αυτή και να ζητάτε να γίνουν όλες οι έρευνες. Αντ’ αυτού, προσπαθείτε στο σκοτάδι, στο παρασκήνιο, αθέατοι να χειραγωγείτε την έρευνα και να μπαζώνετε τα στοιχεία και την αλήθεια.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, ολοκληρώνω.

Μια λέξη θα πω δικαιοσύνη και άλλη μια λέξη θα πω αξιοπρέπεια και άλλη μια λέξη θα πω αλήθεια και άλλη μια λέξη θα πω δικαίωση, με τον Πάνο, με κάθε Πάνο, με κάθε πατέρα, με κάθε μάνα που δίνει έναν αγώνα για όλες και για όλους μας, με κάθε άνθρωπο που δεν δέχεται να πουλήσει την ψυχή του στο διάολο για καρέκλες και οφίκια, για κάθε άνθρωπο που δεν δέχεται ότι θα μπαζώνουν τη ζωή του επίορκοι κυβερνώντες και λειτουργοί, με κάθε άνθρωπο που πιστεύει στην αλήθεια και στο δίκαιο και το διεκδικεί. Και όλοι μαζί αυτοί οι άνθρωποι θα φέρουν την αλήθεια και τη δικαιοσύνη.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για να ολοκληρώσουμε την πολύωρη σημερινή διαδικασία.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Έχω τοποθετηθεί και θα καταθέσω δύο νομοτεχνικές βελτιώσεις.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος (Νίκος) Παπαθανάσης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 585)

ΑΛΛΑΓΗ ΣΕΛΙΔΑΣ

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κοιτάξτε, ήθελα να πω νωρίτερα στην κυρία Πρόεδρο -το έχουμε συζητήσει αυτό και σε επίκαιρη ερώτηση που είχε κάνει σχετικά με το τι κάνει το Πρόγραμμα Δημοσίων Επενδύσεων- ότι το Πρόγραμμα Δημοσίων Επενδύσεων κατ’ ουσίαν πληρώνει όλες τις δαπάνες του κράτους, είτε αυτές είναι φυσικές καταστροφές είτε είναι έργα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είτε είναι μπάζωμα.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Εσείς το λέτε αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς το κάνατε.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Εσείς το λέτε, γιατί κυρία Κωνσταντοπούλου, αν ο όρος πολιτική εργαλειοποίηση του πόνου είχε όνομα θα έλεγε «Ζωή Κωνσταντοπούλου». Έτσι επιβιώνετε ως κόμμα και όπου βρίσκετε τον πόνο πηγαίνετε και τον εργαλειοποιείτε. Το κάνετε συστηματικά, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς τον προκαλείτε.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κυρία Πρόεδρε. Ακουστήκατε με πλήρη ησυχία.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Επαγγελματίας της εργαλειοποίησης του πόνου. Ζείτε από αυτό.

Επομένως, θέλω με μεγάλο σεβασμό να σας πω και αν δεν το γνωρίζετε να σας το ξαναπώ: Όταν απαιτούνται τη στιγμή εκείνη στο τραγικό δυστύχημα γερανοί που σηκώνουν εξήντα τόνους, δεν κάνεις διαγωνισμό με τον ν.4412 περί δημοσίων συμβάσεων, δίνεις εντολή -όχι εμείς, η Περιφέρεια, οι αρμόδιοι- για να πάνε εκεί τα μηχανήματα για να σηκώσουν τα βαγόνια τη στιγμή εκείνη, για να μπορέσουν να σώσουν όσους είναι τραυματισμένοι ή στη συνέχεια να κάνουν μία πολύ δύσκολη μεταφορά των πτωμάτων. Δεν κάνεις διαγωνισμό, κυρία Κωνσταντοπούλου.

Και εμείς εδώ, αυτό το οποίο κάνουμε σε αυτό που λέγεται Πρόγραμμα Δημοσίων Επενδύσεων, πείτε το όπως θέλετε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς το κάνατε.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Δεν υπέγραψα εγώ διότι την εποχή εκείνη δεν είχα εγώ την αρμοδιότητα. Σας το έχω πει. Γι’ αυτό ψεύδεστε, κυρία Κωνσταντοπούλου. Ψεύδεστε! Δεν είχα την αρμοδιότητα, δεν ήμουν καν ο αρμόδιος Υπουργός. Ήταν ο κ. Τσακίρης, αλλά και εγώ να ήμουν θα υπέγραφα τότε.

Να σας πω, λοιπόν, τι υπέγραψα; Υπέγραψα μια διοικητική παράταση, προκειμένου να ολοκληρωθεί η προσκόμιση των δικαιολογητικών. Αυτό υπέγραψα. Δεν υπέγραψα, λοιπόν, τα 650, αλλά αν ήμουν θα τα υπέγραφα, γιατί εκείνη τη στιγμή έπρεπε να πληρωθούν οι γερανοί που θα σήκωναν τα βαγόνια. Τα βαγόνια είναι πολύ βαριά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τον Φλεβάρη του ’24.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Δεν έχει το δημόσιο, κυρία Κωνσταντοπούλου, τέτοιους γερανούς. Είναι ιδιώτες που πάνε και σηκώνουν τα βαγόνια για να μπορέσουν το ΕΚΑΒ, οι υπηρεσίες, η Αστυνομία, η Πυροσβεστική να πάρουν τους τραυματισμένους. Σας το εξήγησα.

Κλείνω εδώ αυτό. Εσείς τα είπατε, αλλά θέλω να σας πω ότι ψάξτε τον πόνο, εργαλειοποιήστε τον πόνο. Έτσι επιβιώνετε. Έτσι σας ξέρει η κοινωνία.

Θέλω να κλείσω και με κάτι που είπε ο κ. Μαμουλάκης…

Κοιτάξτε, αφήστε την εξεταστική να κάνει τη δουλειά της. Αφήστε και τη δικαιοσύνη να κάνει την κρίση της.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Σε εμένα λέτε;

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Όχι, δεν λέω σε εσάς, κύριε Μαμουλάκη. Στην κ. Κωνσταντοπούλου.

Αφήστε τη δικαιοσύνη! Έχετε γίνει ο κατήγορος των πάντων. Σας λέω ότι η δικαιοσύνη πρέπει να κάνει τη δουλειά της και η εξεταστική τη δουλειά της. Αφήστε την εργαλειοποίηση του πόνου. Θα βρείτε νέο πόνο να εργαλειοποιήσετε σε λίγο, μην ανησυχείτε. Θα σταθείτε, θα είστε στη Βουλή, κυρία Κωνσταντοπούλου, την επόμενη φορά, μην ανησυχείτε. Έχετε αγωνία. Θα είστε. Έχετε ποσοστά που είναι πάνω από το 3%.

Κύριε Μαμουλάκη, οι προθεσμίες ήταν πάντοτε ο Αύγουστος του 2026. Έδωσαν και μία παράταση, έναν μήνα, τον Σεπτέμβριο του 2026. Εμείς είχαμε βάλει ως στόχο τον Δεκέμβριο του 2025, για να μπορέσουμε να έχουμε τα έργα σε εξέλιξη. Όμως η πραγματική προθεσμία είναι ο Σεπτέμβριος του 2026 και πρέπει να υποβάλουμε το αίτημα τον Σεπτέμβριο του 2026 και να έχουν γίνει και όλες οι πληρωμές εντός του 2026.

Θέλω να σας πω ότι πολύ σύντομα, την άλλη εβδομάδα, θα είναι εδώ οι κοινοτικοί όπου θα γίνει ένας έλεγχος όλης της εξέλιξης και της πορείας των έργων του Ταμείου Ανάκαμψης. Προφανώς, είναι κάτι που γίνεται σε όλη την Ευρώπη. Δεν γίνεται σε εμάς. Εμείς προετοιμαζόμαστε τώρα να υποβάλουμε το έβδομο αίτημα τον Νοέμβριο. Είμαστε σε πολύ καλό δρόμο και θα πετύχουμε και αυτόν τον στόχο. Θέλω να σας πω ότι δουλεύουμε και για το όγδοο και ένατο αίτημα. Προφανώς, αρκετά από τα ορόσημα βρίσκονται εκεί, αλλά να είστε σίγουρος ότι θα κάνουμε το καλύτερο και θα πετύχουμε τους στόχους μας, όπως τους έχουμε πετύχει μέχρι τώρα.

Κλείνω, λέγοντας ότι το συγκεκριμένο νομοσχέδιο, κύριε Πρόεδρε, είναι τεχνικό νομοσχέδιο. Συμπληρώνει διατάξεις, επιταχύνει και η «Μετάβαση» είναι ένας δημόσιος φορέας που κατ’ ουσίαν μετουσιώνει σε πράξη τη δέσμευσή μας να μπορέσουμε να πάρουμε από τη ΔΕΗ χιλιάδες στρέμματα και να τα δώσουμε στην επιχειρηματικότητα.

Σε κάθε περίπτωση, το γεγονός ότι συνολικά περίπου 32 δισεκατομμύρια μπαίνουν στην ελληνική οικονομία το 2025 και το 2026, σημαίνει ότι η ελληνική οικονομία, η κοινωνία θα λάβει το μέρισμα, όπως έλαβε δύο φορές, μία τον Απρίλιο και μία τώρα, με τις σχετικές ανακοινώσεις, διότι όσο η οικονομία πάει καλά και η κοινωνία θα πηγαίνει καλά με Νέα Δημοκρατία και Κυριάκο Μητσοτάκη. Άμεσα το μέρισμα αυτό ο Πρωθυπουργούς θα το γυρίζει στην καθημερινότητα και στην ποιότητα ζωής των συμπολιτών μας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενίσχυση των υπηρεσιών των Αναπτυξιακών Προγραμμάτων και συναφή οργανωτικά και διοικητικά ζητήματα».

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 22.55΄ λύεται η συνεδρίαση για αύριο, ημέρα Πέμπτη 25 Σεπτεμβρίου 2025 και ώρα 10.00΄, με αντικείμενο εργασιών του Σώματος: νομοθετική εργασία α) ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενίσχυση των υπηρεσιών των Αναπτυξιακών Προγραμμάτων και συναφή οργανωτικά και διοικητικά ζητήματα», β) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της από 19.3.2025 Επιμέρους Σύμβασης Δωρεάς - Έργο ΧΙΙΙ μεταξύ του Ελληνικού Δημοσίου, του Ιδρύματος «Κοινωφελές Ίδρυμα Σταύρος Σ. Νιάρχος» και του νομικού προσώπου δημοσίου δικαίου «Πανεπιστημιακό Γενικό Νοσοκομείο «Αττικόν» – Γ.Ν. Δυτικής Αττικής Αγία Βαρβάρα»», σύμφωνα με τη συμπληρωματική ημερήσια διάταξη που έχει διανεμηθεί.

Λύεται η συνεδρίαση. Καλό βράδυ, πάντα με υγεία.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**